ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΓ΄

Τετάρτη 25 Ιουνίου 2025

Αθήνα, σήμερα στις 25 Ιουνίου 2025, ημέρα Τετάρτη και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του A΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλημέρα. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 24-6-2025 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΜΒ΄ συνεδριάσεώς του, της Τρίτης 24 Ιουνίου 2025, σε ό,τι αφορά την ψήφιση στο σύνολο του σχεδίου νόμου: «Κύρωση της Τροποποιημένης Συμφωνίας Κοινοπραξίας ELIXIR για την ίδρυση της Ευρωπαϊκής Ερευνητικής Υποδομής Βιολογικών Δεδομένων στον τομέα της βιοεπιστήμης (ELIXIR)».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Εμμανουήλ Συντυχάκη, Βουλευτή Ηρακλείου, τα ακόλουθα:

Η Βουλευτής Κυκλάδων της K.O. «ΝΕΑ ΔΗΜΟΚΡΑΤΙΑ» κ. Αικατερίνη Μονογυιού κατέθεσε αναφορά προς τον Υπουργό Περιβάλλοντος & Ενέργειας, με την οποία ο Δήμαρχος Μήλου, με επιστολή του ενημερώνει για απόφαση του Δημοτικού Συμβουλίου προς τη ΔΕΗ Ανανεώσιμες Α.Ε., για σαφή και τεκμηριωμένη άρνηση κάθε γεωθερμικής δραστηριότητας στο νησί, αποτυπώνοντας τη διαρκή και ξεκάθαρη θέση της τοπικής κοινωνίας και των θεσμικών της εκπροσώπων και αιτείται απάντησης.

Ο Βουλευτής Έβρου της K.O. «ΝΕΑ ΔΗΜΟΚΡΑΤΙΑ» κ. Αναστάσιος (Τάσος) Δημοσχάκης κατέθεσε αναφορά προς τους Υπουργούς Προστασίας του Πολίτη και Υγείας, με την οποία η Συνδικαλιστική Ένωση Αστυνομικών Υπαλλήλων Αλεξανδρούπολης Νομού Έβρου, με επιστολή της υπογραμμίζει την ανάγκη εξασφάλισης της υγειονομικής κάλυψης της Διεύθυνσης Αστυνομίας Ορεστιάδας και του υπαγόμενου σε αυτή Τμήματος Δοκίμων Αστυφυλάκων Διδυμοτείχου.

Η Βουλευτής Αχαΐας της K.O. «ΝΕΑ ΔΗΜΟΚΡΑΤΙΑ» κ. Χριστίνα Αλεξοπούλου κατέθεσε αναφορά προς τον Υπουργό Προστασίας του Πολίτη με την οποία η Ένωση Αστυνομικών Υπαλλήλων Αχαϊας με υπόμνημά της ζητά μεταξύ άλλων, την Ίδρυση Τμήματος Αστυνομικών Επιχειρήσεων στην έδρα της Διεύθυνσης Αστυνομίας Αχαΐας, τον εκσυγχρονισμό των υπηρεσιών, την πλήρη κατάργηση των μεταγωγών κρατουμένων και τη δημιουργία δομών υγείας για αστυνομικούς και αιτείται απάντησης.

Ο Βουλευτής Ιωαννίνων της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Ιωάννης Τσίμαρης κατέθεσε αναφορά προς τον Υπουργό Υγείας, με την οποία ο Σύλλογος Καρκινοπαθών Ζακύνθου και ο Σύλλογος Εργαζομένων του Γενικού Νοσοκομείου Ζακύνθου «ΑΓΙΟΣ ΔΙΟΝΥΣΙΟΣ», ζητούν τη δημιουργία Μονάδας Ημερήσιας Νοσηλείας Ογκολογικών Ασθενών και Ογκολογικής Κλινικής, στο Νοσοκομείο Ζακύνθου και αιτείται την επίλυση του θέματος.

Η Βουλευτής Εύβοιας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Αικατερίνη Καζάνη κατέθεσε αναφορά προς τους Υπουργούς Ανάπτυξης και Εθνικής Οικονομίας & Οικονομικών, με την οποία η Ομοσπονδία Επαγγελματοβιοτεχνών Εύβοιας, με επιστολή της εκφράζει την έντονη διαμαρτυρία των επαγγελματιών της περιοχής για πρόσφατες αποφάσεις, που συνεπάγονται νέες επιβαρύνσεις και δυσκολίες στην καθημερινή λειτουργία των μικρών επιχειρήσεων.

Ο Βουλευτής Ηρακλείου της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Χαράλαμπος (Χάρης) Μαμουλάκης κατέθεσε αναφορά προς την Υπουργό Παιδείας, Θρησκευμάτων & Αθλητισμού, με την οποία σπουδαστές της Σχολής Ανώτερης Επαγγελματικής Κατάρτισης Ηρακλείου, με ψήφισμα εκφράζουν τη διαμαρτυρία τους σχετικά με την πιθανότητα αναστολής λειτουργίας ή συγχώνευσης της Σχολής, λόγω κτηριακών προβλημάτων και αιτείται απάντησης.

Οι Βουλευτές της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» Λέσβου κ. Μαρία Κομνηνάκα, Α΄ Θεσσαλονίκης κ. Ιωάννης Δελής, Β΄ Πειραιώς κ. Διαμάντω Μανωλάκου και Ηρακλείου κ. Εμμανουήλ Συντυχάκης, κατέθεσαν αναφορά προς την Υπουργό Παιδείας, Θρησκευμάτων & Αθλητισμού, με την οποία ο Σύλλογος Εκπαιδευτικών Πρωτοβάθμιας Εκπαίδευσης Λήμνου "Αργύριος Μοσχίδης", με επιστολή του ενημερώνει για την περαιτέρω λειτουργική υποβάθμιση για το σχολικό έτος 2025-2026, του 1ου Δημοτικού Σχολείου Μύρινας και του Δημοτικού Σχολείου Κοντοπουλίου, καθώς και την επικείμενη αναστολή λειτουργίας των νηπιαγωγείων Θάνους και Αγίου Ευστρατίου.

Η Βουλευτής Β2΄ Δυτικού Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κ. Μαρία Αθανασίου κατέθεσε αναφορά προς τον Υπουργό Υγείας, με την οποία ο Πανελλήνιος Σύλλογος Εργαζόμενων ΕΟΠΥΥ και η Πανελλήνια Ομοσπονδία Προσωπικού Οργανισμών Κοινωνικής Πολιτικής, ζητούν να ακυρωθεί η επικείμενη εκχώρηση του ελεγκτικού έργου του ΕΟΠΥΥ, σε ιδιωτικούς ελεγκτικούς φορείς και αιτείται απάντησης.

Ο Βουλευτής Α΄ Ανατολικής Αττικής της Κ.Ο. «ΝΙΚΗ» κ. Τάσος Οικονομόπουλος κατέθεσε αναφορά προς τους Υπουργούς Εθνικής Οικονομίας & Οικονομικών και Εργασίας & Κοινωνικής Ασφάλισης, με την οποία ο Σύνδεσμος Συνταξιούχων Επικουρικής Ασφάλισης - Προσωπικού Αεροπορικών Επιχειρήσεων, με επιστολή του ζητά την ουσιαστική αποζημίωση των εργαζομένων της Ολυμπιακής Αεροπορίας, οι οποίοι εξαναγκάστηκαν να λάβουν αντί αποζημίωσης, Ομόλογα του Ελληνικού Δημοσίου λήξης το 2042 και αιτείται απαντήσεων.

Οι Ανεξάρτητοι Βουλευτές Α΄ Θεσσαλονίκης κ. Μιχαήλ Χουρδάκης, Κέρκυρας κ. Αλέξανδρος-Χρήστος Αυλωνίτης, Χαλκιδικής κυρία Κυριακή Μάλαμα, Βοιωτίας κ. Παναγιού (Γιώτα) Πούλου, Πέλλης κ. Θεοδώρα Τζάκρη και Β3΄ Νότιου Τομέα Αθηνών κυρία Ραλλία Χρηστίδου, κατέθεσαν αναφορά προς τον Υπουργό Ναυτιλίας & Νησιωτικής Πολιτικής, με την οποία ο Εμποροεπαγγελματικός Σύλλογος Πάρου - Αντίπαρου, με επιστολή του ενημερώνει σχετικά με τα επιδοτούμενα δρομολόγια των Κυκλάδων και εκφράζει την αντίρρησή του στην τροποποίηση της δρομολογιακής γραμμής του πλοίου SPEED RUNNER JET.)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, ολοκληρώθηκε η ανακοίνωση των αναφορών.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα ότι στο πλαίσιο του κοινοβουλευτικού ελέγχου Τετάρτη 25 Ιουνίου 2025 οι επίκαιρες ερωτήσεις που θα συζητηθούν είναι οι εξής:

Η με αριθμό 1097/20-6-2025 επίκαιρη ερώτηση, η οποία θα απαντηθεί από τον Υφυπουργό Εθνικής Οικονομίας και Οικονομικών κ. Γεώργιο Κότσηρα.

H με αριθμό 1086/16-6-2025 επίκαιρη ερώτηση, η οποία θα απαντηθεί από τον Υφυπουργό Εθνικής Άμυνας κ. Αθανάσιο Δαβάκη.

Oι με αριθμό 1087/17-6-2025 και 1089/17-6-2025 επίκαιρες ερωτήσεις, οι οποίες θα απαντηθούν από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.

Tέλος, η με αριθμό 1110/23-6-2025 επίκαιρη ερώτηση, η οποία θα απαντηθεί από τον Υφυπουργό Ναυτιλίας και Νησιωτικής Πολιτικής, κ. Στέφανο Γκίκα.

Θα ξεκινήσουμε με την τρίτη με αριθμό 1110/23-6-2025 επίκαιρη ερώτηση πρώτου κύκλου του Βουλευτή Ηρακλείου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Ναυτιλίας και Νησιωτικής Πολιτικής με θέμα: «Για τα τέλη ελλιμενισμού που επιβάλλονται στους βιοπαλαιστές ψαράδες στο λιμάνι του Ηρακλείου».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, στο απροχώρητο για την επιβίωση των βιοπαλαιστών ψαράδων έχει φτάσει η κατάσταση με τα κάθε λογής τέλη και χαράτσια. Πάνω στα οξυμένα προβλήματα που αντιμετωπίζουν καλούνται να πληρώσουν και αυξημένα τέλη ελλιμενισμού στο Λιμενικό Ταμείο Ηρακλείου, όπως άλλωστε αποδεικνύεται με έγγραφο που απέστειλε το Λιμενικό Ταμείο Ηρακλείου στον σύλλογο των ψαράδων από 28-4-2025 -θα το καταθέσω και στα Πρακτικά- που αναλύει τη νέα τιμολογιακή πολιτική που προβλέπει ετήσια χρέωση λιμενικών τελών 30 ευρώ ανά μέτρο μήκος σκάφος μη συμπεριλαμβανομένων μάλιστα των κρατήσεων υπέρ ρυθμιστικής αρχής λιμένων 0,20% και υπέρ μετοχικού ταμείου 8%. Πρόκειται για μια άδικη και εξοντωτική επιβάρυνση, καθώς οι ψαράδες καλούνται να πληρώσουν σχεδόν τα διπλάσια ποσά σε σχέση με πέρυσι, γεγονός που προκαλεί την αγανάκτηση τους και έντονες αντιδράσεις.

Για παράδειγμα, όπως αναφέρουν οι ψαράδες σε έγγραφο που έστειλαν προς εσάς, προς το Υπουργείο και στους κυρίους Κουτουλάκη και Κυριαζόπουλο, καθώς και στο Λιμενικό Ταμείο Ηρακλείου, με ημερομηνία 20 Μαΐου 2025, για την οποία δεν έχετε ακόμη απαντήσει -θα το καταθέσω και αυτό στα Πρακτικά-, για ένα αλιευτικό σκάφος 10 μέτρων το ετήσιο κόστος ανέρχεται στα 300 ευρώ. Με την έκπτωση 40% το τελικό κόστος ανέρχεται στα 180 ευρώ. Ενώ πέρυσι, το ίδιο αλιευτικό πλήρωνε 107 ευρώ με την έκπτωση 65% που είχε από τον Οργανισμό Λιμένος Ηρακλείου.

Μα, και με την έκπτωση δυσκολεύεται να πληρώσει, όχι να ήταν και ολάκερο το ποσό. Αντί να υπάρξουν δραστικές μειώσεις στα τέλη ελλιμενισμού, την ώρα που οι ψαράδες ζουν πραγματικά στη φτώχεια και δεν κάνουν πάνω από πέντε μεροκάματα τον μήνα, εφαρμόζονται τιμές που τους οδηγούν σε αφανισμό. Τα δυσβάσταχτα τέλη ελλιμενισμού που επιβάλλονται στους βιοπαλαιστές ψαράδες στο λιμάνι αποτυπώνουν το αποτέλεσμα των ιδιωτικοποιήσεων και της ανάπτυξης με κριτήριο το κέρδος. Αποτυπώνουν εκτός των άλλων τα αποτελέσματα της ιδιωτικοποίησης του λιμανιού του Ηρακλείου, σύμφωνα με το κοινό πρόγραμμα όλων σας -αναφέρουμε στη Νέα Δημοκρατία, στο ΠΑΣΟΚ, στον ΣΥΡΙΖΑ- με τη συμφωνία, βέβαια, του τοπικού κράτους, δηλαδή τις δημοτικές αρχές και την περιφερειακή διοίκηση. Στα οξυμένα προβλήματα των ψαράδων αντικατοπτρίζεται αυτή η πολιτική, η ανάλγητη αντιλαϊκή πολιτική της Κυβέρνησης, που με τις ευλογίες όπως είπα όλων των υπολοίπων κομμάτων στηρίζουν την κοινή αλιευτική πολιτική και δεν παίρνετε κανένα απολύτως μέτρο για την προστασία του εισοδήματός τους, όπως για την ακρίβεια, με την οποία έρχονται αντιμέτωποι, την αύξηση του λειτουργικού κόστους, τη δυσβάσταχτη φορολογία και άλλα πολλά, όπως και οι καθημερινές ζημιές σε σκάφη, δίχτυα, σε άλλα εργαλεία από τους λαγοκέφαλους οι οποίες φυσικά, ουσιαστικά δεν αποζημιώνονται.

Οι ψεύτικες υποσχέσεις λοιπόν των κυβερνητικών κλιμακίων, αλλά και του ίδιου του Υπουργού Αγροτικής Ανάπτυξης στους ψαράδες του Ηρακλείου που πρόσφατα είχε επισκεφθεί ο κύριος Υπουργός δεν μπορούν να κρύψουν την ουσία της πολιτικής της Κυβέρνησης, που εφαρμόζει τις αποφάσεις των Βρυξελλών.

Σας ρωτάμε λοιπόν, κύριε Υπουργέ, ποια μέτρα προτίθεται να πάρει η Κυβέρνηση και να υπάρξει δραστική μείωση στα τέλη ελλιμενισμού, που αφορούν τους βιοπαλαιστές ψαράδες στο λιμάνι του Ηρακλείου.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Συντυχάκη.

Θα απαντήσει ο Υφυπουργός Ναυτιλίας και Νησιωτικής Πολιτικής, κ. Στέφανος Γκίκας.

Παρακαλώ, κύριε Υπουργέ.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε συνάδελφε, ευχαριστούμε για την ερώτηση. Νομίζω ότι είναι μια καλή περίπτωση να ξεκαθαρίσουμε κάποια πράγματα.

Να σας πω ότι το Λιμενικό Ταμείο Ηρακλείου συστάθηκε, όπως γνωρίζετε, με τον ν.5126/2024 και την κύρωση της σύμβασης παραχώρησης για το λιμάνι του Ηρακλείου. Το Λιμενικό Ταμείο Ηρακλείου αποτελεί νομικό πρόσωπο δημοσίου δικαίου, το οποίο τελεί υπό την εποπτεία του Υπουργείου Ναυτιλίας και Νησιωτικής Πολιτικής, ενώ στην αρμοδιότητά του περιλαμβάνονται ο ενετικός λιμένας Ηρακλείου εξαιρουμένων βεβαίως των χώρων που ανήκουν στην κυριότητα και στη διαχείριση του Υπουργείου Πολιτισμού, ο λιμένας Λινοπεραμάτων και τα αλιευτικά καταφύγια Άρβης, Καστρίου και Λούτρας.

Από εκεί και πέρα αναφορικά με τους ισχυρισμούς για αυξημένα τέλη, οφείλω να επισημάνω τα ακόλουθα. Τα τέλη των επαγγελματικών αλιευτικών σκαφών προσδιορίζονται με ΚΥΑ που εκδίδεται από τα συναρμόδια Υπουργεία Οικονομικών και Ναυτιλίας. Η τελευταία αυτή ΚΥΑ είναι στο ΦΕΚ 1254/Β/2022. Να ξεκαθαρίσουμε λοιπόν ότι για οποιαδήποτε αύξηση στα σχετικά τέλη θα πρέπει να εκδοθεί νέα ΚΥΑ.

Επίσης, κατόπιν σχετικής γραπτής απάντησης του Λιμενικού Ταμείου Ηρακλείου δεν υπάρχει καμία αύξηση στα τέλη των επαγγελματιών αλιέων, όπως ισχυρίζεστε και αυτοί που ισχυρίζονται προφανώς από λάθος. Μάλιστα, όπως αναφέρει ο Πρόεδρος του Λιμενικού Ταμείου Ηρακλείου ακόμη δεν έχουν εισπραχθεί τέλη από τους επαγγελματίες αλιείς και όταν θα γίνει η είσπραξη τα λιμενικά τέλη θα είναι τα ίδια ή και λιγότερα σε κάποιες περιπτώσεις με αυτά τα οποία είχαν πληρώσει το 2024 στον Οργανισμό Λιμένος Ηρακλείου.

Το Λιμενικό Ταμείο Ηρακλείου έχει εισπράξει μόνον τα σχετικά τέλη που αφορούν ιδιωτικά σκάφη αναψυχής. Θα επεκταθώ στη δευτερολογία μου και με γενικότερα θέματα για τους αλιείς.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υφυπουργέ, εγώ σκοπίμως στην αρχική μου τοποθέτηση κατέθεσα στα Πρακτικά, τα οποία μπορείτε να τα δείτε, το έγγραφο του Λιμενικού Ταμείου Ηρακλείου 28 Απριλίου 2025 που ενημερώνει για τα δικαιολογητικά αιτήσεων ελλιμενισμού ανά κατηγορία, αλλά και την νέα τιμολογιακή πολιτική. Τώρα, αν δεν ισχύει νομίζω με σαφή τρόπο πρέπει να το πείτε στη δευτερολογία, δηλαδή ότι δεν ισχύει και δεν έχει καμία απολύτως βάση.

Να σας πω όμως, κάτι. Ακόμα και έτσι να παραμείνουν τα πράγματα όπως είναι με βάση το ΦΕΚ, μην νομίζετε ότι είναι ευνοϊκά τα πράγματα για τους ψαράδες. Διότι όλα αυτά τα προβλήματα που σας είπα στην πρωτολογία τους φέρνουν αντιμέτωπους με την ίδια την επιβίωση και των ίδιων και των οικογενειών τους, δυσκολεύονται να συνεχίσουν την αλιευτική δραστηριότητα στην Κρήτη. Τα έχουμε αναδείξει επανειλημμένως ως ΚΚΕ εδώ στη Βουλή και προς εσάς και προς το Υπουργείο Αγροτικής Ανάπτυξης.

Η αλήθεια είναι ότι τους έχετε τρελάνει, με συγχωρείτε για την έκφραση, στα ανταποδοτικά. Για ποιο λόγο; Για να συγκαλυφθεί η κλοπή, γιατί περί κλοπής πρόκειται, ενός πενιχρού εισοδήματος των ψαράδων. Υποτίθεται ότι τα ανταποδοτικά θα έπρεπε να επιστραφούν για τον εκσυγχρονισμό της αλιείας, την ενίσχυση των ψαράδων. Όμως τίποτα από όλα αυτά δεν απολαμβάνουν. Ακόμα και το αλιευτικό καταφύγιο που στοίχισε 1. 647.000 ευρώ από το Ταμείο Θάλασσας και Αλιείας της Ευρωπαϊκής Ένωσης που είναι χρήματα των ψαράδων, είναι χρήματα των φορολογουμένων, το αξιοποιούν τα επαγγελματικά τουριστικά σκάφη, που βγάζουν εκατομμύρια κάθε χρόνο. Αύριο, μεθαύριο θα το απορροφήσει και αυτό ο Grimaldi, γιατί εκεί πάνε τα πράγματα και υποτίθεται ότι φτιάχτηκε για τους ψαράδες. Μιλάμε τώρα για την κοροϊδία στο τετράγωνο. Άλλωστε είναι κάτι που ο κόσμος το’ χει τούμπανο και εσείς κρυφό καμάρι. Το ίδιο έγινε άλλωστε σε διάφορες μαρίνες, όπως στη Μαρίνα Γουβών, στο Φόδελε, που τις εκμεταλλεύονται ιδιώτες ξενοδόχοι των περιοχών αυτών, ο κ. Ζαμπετάκης και ο κ. Γιαννικάκης αντίστοιχα. Και μάλιστα, με συμβάσεις παραχώρησης, οι οποίες έχουν λήξει εδώ και κάτι χρόνια.

Από πού λοιπόν θα κόψει ο ψαράς όταν κάνει τον χρόνο 70 έως 80, μετά βίας θα σας έλεγα 90 ημερομίσθια λόγω καιρού, λόγω ζημιών από δυσμενείς καιρικές συνθήκες, που δεν αποζημιώνονται, όπως επίσης από τους λαγοκέφαλους και τα διάφορα προστατευόμενα είδη, όπως φώκιες, φάλαινες, δελφίνια, χελώνες κ.λπ.; Πέστε μου πώς θα πληρώσουν. Μετρήστε τα λίγο. Τέλη κυκλοφορίας; Για να φτιάξετε τι με τα τέλη κυκλοφορίας; Για να κλείσετε τις λακκούβες στη θάλασσα; Πέστε μου. Τέλη κυκλοφορίας, ΦΠΑ καϊκιού, διάφορα χαράτσια, ο ΕΦΚΑ για τις ασφαλιστικές εισφορές, τα τέλη ελλιμενισμού που κουβεντιάζουμε, για το χαράτσι ανέλκυσης-καθέλκυσης σκαφών, παρά το γεγονός ότι αυτή την πραγματοποιούν οι ίδιοι οι αλιείς με ιδιώτη και όχι με τις υπηρεσίες του Λιμενικού Ταμείου Ηρακλείου. Τέλη ελλιμενισμού πληρώνουν όλα τα σκάφη, μέχρι και τα πιο μικρά, ακόμα και για τις ημέρες –προσέξτε- που βρίσκονται στη στεριά για τη συντήρησή τους. Ενώ πληρώνουν και τα γνωστά διαφυγόντα κέρδη, λες και είναι κλέφτες οι άνθρωποι. Πληρώνουν και διαφυγόντα κέρδη. Τι να πω.

Πώς θα πληρώσουν αλήθεια, τους μηχανικούς, τους μάστορες, τα καρνάγια, για την επισκευή και τη συντήρηση των σκαφών; Άλλωστε οι ίδιοι οι ψαράδες -προσέξτε- κάνουν και τις καθαρίστριες του λιμανιού. Αυτοί μαζεύουν τα σκουπίδια. Ούτε το αυτονόητο δεν έχετε φροντίσει. Όπως και τη φύλαξη του καταφυγίου, τον φωτισμό του και διάφορα άλλα πράγματα.

Συνέχεια γίνονται κλοπές στα καΐκια των ψαράδων και τα σπάνε. Ενώ χωρίς φωτισμό, υπάρχει και ο κίνδυνος ατυχημάτων.

Επιπλέον, σε συνθήκες τεράστιες ακρίβειας και τη στιγμή που το λειτουργικό κόστος έχει ανέβει δραματικά, το κόστος των καυσίμων έχει εκτοξευθεί, όπως και το κόστος για τα δίχτυα και τα παρακλάδια. Άρα, λοιπόν, το εισόδημα των ψαράδων έχει συρρικνωθεί δραματικά. Το νερό τιμολογείται με 3,5 ευρώ. Ενώ, επίσης, δυσβάσταχτο είναι και το κόστος με 17,5 λεπτά το ρεύμα.

Τώρα υπάρχουν και τα συστήματα παρακολούθησης σκαφών με την ηλεκτρονική καταγραφή των αλιευμάτων που έχει επιβάλλει η Ευρωπαϊκή Ένωση, υποχρεώνοντας τους ψαράδες σε καθημερινή υποβολή δεδομένων του ημερολογίου αλιείας από μηνιαία. Τους έχετε υποχρεώσει, ενώ δίνουν τη μάχη κάθε ώρα και στιγμή με το μεροκάματο και θα επωμιστούν επιπλέον έξοδα για πάγια σύνδεσης με παρόχους δεδομένων και θα καταφεύγουν πάλι σε φοροτεχνικά γραφεία για να ενημερώνουν τους ψαράδες για την επέκταση του παραπάνω μέτρου στα σκάφη μικρής παράκτιας αλιείας.

Άρα, λοιπόν, για ποια ανταποδοτικά μας μιλάτε, όταν δεν επιστρέφεται τίποτα στον ψαρά; Στην πραγματικότητα, οι βιοπαλαιστές αυτοί θα έπρεπε να είναι απαλλαγμένοι από ανταποδοτικά, φόρους και χαράτσια. Είναι ψαράδες που έχουν καΐκια από 3 έως 10 μέτρα. Στην πλειονότητά τους είναι πολύτεκνες οικογένειες που έχουν 4, 5, 6 ή 7 παιδιά.

Όλα, λοιπόν, τα αρνητικά μέτρα των κυβερνήσεων, στο πλαίσιο της Κοινής Αλιευτικής Πολιτικής που συναποφασίζεται στο επίπεδο της Ευρωπαϊκής Ένωσης, έχουν οδηγήσει στη συρρίκνωση του αριθμού των αλιευτικών σκαφών. Έχουν ξεκληρίστηκε στην κυριολεξία οι ψαράδες που είναι ήδη στο επάγγελμα και αποτρέπουν τους νέους να ασχοληθούν με το παραδοσιακό αυτό επάγγελμα, με συνέπεια η παράκτια αλιεία να κινδυνεύει με αφανισμό.

Οι αλιείς, λοιπόν, διεκδικούν το απλό, το αυτονόητο από την Κυβέρνηση, ανεξάρτητα από το ποιο Υπουργείο έχει την ευθύνη και ανεξάρτητα από την κυβέρνηση που υπάρχει. Δηλαδή τι; Να καταργηθούν όλα αυτά τα άδικα οικονομικά βάρη που σας ανέλυσα προηγουμένως.

Ευχαριστώ πολύ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Συντυχάκη.

Παρακαλώ, κύριε Υπουργέ, έχετε τον λόγο.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Καταρχάς, όπως γνωρίζετε, τα ζητήματα των επαγγελματιών αλιέων υπάγονται στο Υπουργείο Αγροτικής Ανάπτυξης και Τροφίμων και εμείς έχουμε βέβαια ως Λιμενικό Σώμα και Ελληνική Ακτοφυλακή έναν ελεγκτικό ρόλο, θα έλεγα για να είναι πιο ακριβής η έκφραση.

Θέλω να σας πω -και ξεκινώ με αυτό- ότι πολύ πρόσφατα, πριν από μερικές ημέρες έγινε στην Κέρκυρα μία συνάντηση του Δικτύου Παράκτιων Αλιέων της χώρας με τον κ. Κέλλα και ήμουν κι εγώ παρών, όπου βγήκε και δελτίο τύπου από το Υπουργείο Αγροτικής Ανάπτυξης και εκεί ανακοινώθηκαν κάποια συγκεκριμένα ζητήματα τα οποία ήταν αιτήματα από τους παράκτιους αλιείς τα οποία ικανοποιήθηκαν. Η Κυβέρνηση βρίσκεται δίπλα στον κλάδο αυτόν. Προσπαθεί με πολιτικές πρωτοβουλίες και δράσεις να ενισχύσει, πράγματι, έναν κλάδο οποίος είναι συνυφασμένος, αν θέλετε, με τον Έλληνα.

Από εκεί και πέρα, σε αυτό που με ρωτήσατε, εγώ θα σας πω ότι καμία αύξηση –και το τονίζω- στα τέλη των λιμενικών τελών για τους επαγγελματίες αλιείς δεν πρόκειται να υπάρξει στο Λιμενικό Ταμείο Ηρακλείου. Και μάλιστα, θέλω να σας διαβάσω μόνο μία παράγραφο από την επιστολή του Προέδρου του Λιμενικού Ταμείου, ο οποίος λέει επί λέξει: «Όπως θα διαπιστώσουν οι επαγγελματίες αλιείς που θα κληθούν τις επόμενες ημέρες να καταβάλουν τα τέλη τους, αυτά θα είναι λιγότερα ή το πολύ τα ίδια με τα τέλη που πλήρωσαν το 2024 στον Οργανισμό Λιμένος Ηρακλείου ΑΕ.»

Θα ήθελα, επίσης, να σας αναφέρω -και μπορώ να το καταθέσω και στα Πρακτικά- την απάντησή μας στην ερώτηση τη δική σας και των συναδέλφων μας, της κυρίας Κομνηνάκα και της κυρίας Μανωλάκου, ακριβώς πάνω σ’ αυτό το θέμα.

Το καταθέτω για τα Πρακτικά.

(Στο σημείο αυτό ο Υφυπορυγός Ναυτιλίας και Νησιωτικής Πολιτικής κ. Στέφανος Γκίκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα μου επιτρέψετε, επίσης, να σας θυμίσω -το είπατε και εσείς άλλωστε- ότι τα λιμενικά τέλη γενικότερα έχουν ανταποδοτικό χαρακτήρα και δεν μπορώ να περιγράψω με αυτά τα μελανά χρώματα. Βεβαίως, είναι ευθύνη του εκάστοτε Λιμενικού Ταμείου, είτε είναι δημοτικό είτε είναι κρατικό είτε είναι ΑΕ, και να συλλέγει τα απορρίμματα και να υπάρχει μια σωστή διαχείριση του λιμένος. Αλλά για να τα κάνει αυτά, στηρίζεται σε κάποια τέλη. Αυτά, λοιπόν, τα τέλη πάνε σε αυτήν την κατεύθυνση.

Επίσης, θα μου επιτρέψετε, όπως το είπα και αρχικά, να σας πω ότι η Κυβέρνησή μας λαμβάνει ουσιαστικά μέτρα στήριξης και ενίσχυσης των αλιέων μας και στο πλαίσιο αυτό πολύ σύντομα θα δείτε από το αρμόδιο Υπουργείο, το Υπουργείο Αγροτικής Ανάπτυξης και Τροφίμων, σχετικές ανακοινώσεις και για την εγκύκλιο και για την τροποποίηση του Κανονισμού της Ευρωπαϊκής Ένωσης.

Άρα, κλείνοντας, λέγω ότι δεν θα πρέπει να υπάρχει καμία ανησυχία στους επαγγελματίες αλιείς του Ηρακλείου. Δεν θα υπάρξουν αυξήσεις από το δημοτικό Λιμενικό Ταμείο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε τώρα με την πρώτη επίκαιρη ερώτηση του πρώτου κύκλου με αριθμό 1097/20-6-2025 του Βουλευτή Α’ Θεσσαλονίκης της Κ.Ο. «ΝΕΑ ΔΗΜΟΚΡΑΤΙΑ» κ. Ευστράτιου Σιμόπουλου προς τον Υπουργό Εθνικής Οικονομίας και Οικονομικών με θέμα: «Λειτουργία Φορέα Απόκτησης Επαναμίσθωσης και αύξηση ακατάσχετου τραπεζικού λογαριασμού για χρέη στις τράπεζες».

Παρακαλώ, κύριε Σιμόπουλε, έχετε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, με τον ν.4738/2020, μέσα σε αυτή την Αίθουσα, μετά από πολύ σημαντική πολιτική μάχη με την Αντιπολίτευση, ήταν και η περίοδος που τα funds εδώ και καιρό είχαν ξεκινήσει να λειτουργούν στην Ελλάδα, σε μια προσπάθεια να εξυγιάνουμε τις τράπεζες, νομοθετήσουμε τη δημιουργία μιας εταιρείας απόκτησης και επαναμίσθωσης ακινήτων πρώτης κατοικίας ευαλωτου οφειλέτη. Με τον τρόπο αυτό, και πολύ σωστά, προσπαθήσαμε να δώσουμε μια λύση σε ένα πολύ μεγάλο πρόβλημα το οποίο αφορούσε και αφορά ακόμη χιλιάδες συμπολίτες μας. Ήταν μία πολύ σημαντική και ουσιαστική μεταρρύθμιση όσον αφορά τη θέσπιση της.

Από τότε πέρασαν πέντε χρόνια. Το πρόβλημα στην αγορά παραμένει και θα ήθελα να μου απαντήσετε: Ποια ήταν τα προβλήματα στην υλοποίηση μέχρι σήμερα αυτής της εταιρείας; Και κυρίως, πότε θα είναι έτοιμη να λειτουργήσει και να λειτουργήσει με τον τρόπο τον οποίο θεσπίσαμε και πιθανώς και με έναν πιο βελτιωμένο τρόπο;

Παράλληλα, θεωρώ ότι λόγω της αύξησης του πληθωρισμού, θα μπορούσε να αυξηθεί το ακατάσχετο το οποίο θεσπίστηκε στον Κώδικα Είσπραξης Δημοσίων Εσόδων στην παράγραφο 33 και είναι 1.250 ευρώ. Θα μπορούσε να είναι 1.500 ευρώ. Και επειδή έχω δεχθεί μία κυβερνητική απάντηση σε ερώτησή μου παλαιότερα ότι έτσι μπορεί να ευνοήσουμε ένα κλίμα μη πληρωμής, αυτό να αφορά μόνο τις τράπεζες και όχι το δημόσιο, και με τον τρόπο αυτό να μην έχετε πρόβλημα πιθανώς και με την Ευρωπαϊκή Ένωση.

Περιμένω, λοιπόν, να μου απαντήσετε κυρίως στο πρώτο ερώτημα. Πότε θα είναι έτοιμη αυτή η εταιρεία; Χιλιάδες συμπολίτες μας περιμένουν αυτή την απάντηση.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Σιμόπουλο.

Θα απαντήσει ο Υφυπουργός Εθνικής Οικονομίας και Οικονομικών κ. Γεώργιος Κώτσηρας.

Ορίστε, κύριε Υπουργέ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, κύριε Σιμόπουλε, πράγματι, το θέμα που θέτετε είναι ένα ζήτημα που είναι μείζονος σημασίας στην ευρύτερη έκταση ούτως ή άλλως, καθότι αφορά θέματα αστικής και εμπορικής αφερεγγυότητας, τα οποία καλούνται να διαχειριστούν αρκετοί συμπολίτες μας όλα αυτά τα χρόνια.

Και πράγματι, όπως αναφέρατε και εσείς, η Κυβέρνηση της Νέας Δημοκρατίας με την ενεργή και ουσιώδη στήριξη της Κοινοβουλευτικής Ομάδας, έλαβε νομοθετικές πρωτοβουλίες, μία εκ των οποίων είναι και ο ν.4738/2020, προκειμένου να υφίστανται ειδικές πρόνοιες κρατικής στήριξης, μέριμνας για την προστασία της πρώτης κατοικίας και η πρόβλεψη της σύστασης του φορέα που θέτετε ως επίκεντρο της ερώτησής σας.

Και όλα αυτά ήταν προσθήκες και μέτρα είτε τακτικά είτε έκτακτα, τα οποία λειτούργησαν ουσιωδώς και συνεχίζουν να λειτουργούν και θέλουμε να συνεχίσουν να λειτουργούν περαιτέρω ως εργαλεία διευθέτησης του ιδιωτικού χρέους, πάντα εναρμονισμένα προφανώς και με την ευρωπαϊκή νομοθεσία.

Ειδικώς λοιπόν στο πλαίσιο της πτώχευσης και απαλλαγής οφειλών, τη δεύτερη ευκαιρία, εάν κάποιος ευάλωτος οφειλέτης αδυνατεί να εξυπηρετήσει μια μακροπρόθεσμη ρύθμιση οφειλών, έχει τη δυνατότητα να προβεί σε πλήρη διαγραφή των οφειλών μέσω της διαδικασίας πτώχευσης και απαλλαγής των οφειλών. Σε αυτήν την περίπτωση, δεν ρευστοποιείται η πρώτη κατοικία, αλλά αυτή αποκτάται από έναν ιδιωτικό φορέα, τον Φορέα Απόκτησης και Επαναμίσθωσης Ακινήτων. Με το δε άρθρο 89 του νόμου του 2023, μετά το 2020, επήλθαν πρόσθετες βελτιώσεις στις διατάξεις περί μεταβίβασης κύριας κατοικίας στον φορέα απόκτησης και επαναμίσθωσης.

Πρέπει να υπογραμμίσουμε ότι η σύσταση του φορέα αποτελεί και αποτέλεσε από την αρχή ένα εγχείρημα ιδιαιτέρως σύνθετο και περίπλοκο, απαιτητικής διάστασης –ήταν κάτι πρωτόγνωρο-, το οποίο στοχεύει στη λύση ενός κοινωνικού προβλήματος, στο οποίο απαιτείται η συμβολή του ιδιωτικού τομέα, και με την εκκίνηση της διαγωνιστικής διαδικασίας το 2022 διαπιστώθηκαν πρακτικά ζητήματα, τα οποία έχρηζαν πράγματι επίλυσης, προκειμένου να κατακτηθεί ένας δείκτης απόδοσης ικανός, ώστε να μπορέσει να ωθήσει έναν ιδιώτη να καταθέσει φάκελο κατά τη διαγωνιστική διαδικασία.

Για τον λόγο αυτό, το Υπουργείο Οικονομικών προέβη σε βελτιώσεις τόσο στο βασικό νόμο του 2020 περί ίδρυσης του φορέα όσο και στην έκδοση των σχετικών κατ’ εξουσιοδότηση υπουργικών αποφάσεων. Πλέον και με τη συμβολή του τραπεζικού τομέα ύψους 100 εκατομμυρίων ευρώ, η σύσταση του φορέα εκτιμάται ότι θα ολοκληρωθεί –και επειδή θέτετε και στην ερώτησή σας και σωστά την ανάγκη μιας οριοθετημένης απάντησης- εντός του δεύτερου εξαμήνου του 2025.

Αυτή είναι και η επίσημη ενημέρωση που έχουμε και εμείς από την αρμόδια Γενική Γραμματεία Χρηματοπιστωτικού Τομέα και Διαχείρισης Ιδιωτικού Χρέους με επίσημο τρόπο.

Οφείλω να πω ότι αυτή τη στιγμή έχει περατωθεί ο διάλογος της Β1 φάσης του διαγωνισμού από το τέλος 2024 περίπου. Βρισκόμαστε στο στάδιο δημοσίευσης του τεύχους δεσμευτικών προσφορών, προκειμένου να καταθέσουν φάκελο υποψηφιοτήτων οι ενδιαφερόμενοι επενδυτές και να προχωρήσουμε στην ολοκλήρωση της Β2 φάσης του διαγωνισμού, για να αναδειχθεί ο ανάδοχος του έργου και βάσει του χρονοδιαγράμματος θα είναι έτοιμο το δεύτερο εξάμηνο του 2025 και κατά πάσα πιθανότητα, με βάση τα στοιχεία που έχουμε διαθέσιμα, στις αρχές του τέταρτου τριμήνου του τρέχοντος έτους.

Οφείλω να πω ότι για όλο αυτό έχει μεσολαβήσει –για την πληρότητα της απάντησης- μια διαδικασία περίπου –μέτρησα- άνω των είκοσι σταδίων. Τα έχω και διαθέσιμα προς εσάς προφανώς και προς το Σώμα. Θέλω να πω ότι ήταν μια διαδικασία, η οποία πέρασε από πολλά στάδια μέχρι να φτάσουμε σήμερα εδώ και να έχουμε πλέον ένα ορατό σημείο εκκίνησης ενός χρήσιμου εργαλείου.

Να κλείσω, κύριε Πρόεδρε –για να μην καταχραστώ τον χρόνο- τονίζοντας ότι μέχρι τη σύσταση του ως άνω φορέα, βάσει του άρθρου 13 και επόμενα του ν.4916/2022, εισήχθη και ήδη έχει εκκινήσει πρόγραμμα συνεισφοράς του Δημοσίου για ευάλωτους οφειλέτες, με ωφελούμενους τους ευάλωτους οφειλέτες και με προβλεπόμενη αναστολή της διαδικασίας αναγκαστικής εκτέλεσης που έχει εκκινήσει κατά της κύριας κατοικίας του ευάλωτου οφειλέτη ή της διαδικασίας εκποίησης της κατοικίας αυτής.

Αυτό είναι ένα πρόγραμμα που προφανώς στηρίζει τους συμπολίτες μας όλο αυτό το διάστημα που έχουν ανάγκη και υπάγονται στο πεδίο εφαρμογής του νόμου, δείχνοντας ότι η Κυβέρνησή μας και το νομοθετικό πλαίσιο που έχει ψηφιστεί από τη Βουλή με τη στήριξη της Κοινοβουλευτικής Ομάδας της Νέας Δημοκρατίας έχει τα εχέγγυα να διαχειριστεί τις σύνθετες περιπτώσεις, που αφορούν πολλούς συμπολίτες μας και έχουν να κάνουν με τη διαχείριση του ιδιωτικού χρέους. Νομίζω ότι ο φορέας, τον οποίο κι εσείς θέτετε στο ερώτημά σας ως επίκεντρο αυτής της προσπάθειας –η λειτουργία του οποίου οριοθετείται χρονικά στο πλαίσιο που σας είπα, εντός του 2025-, θα δώσει μία σημαντική στήριξη στους συμπολίτες μας που έχουν πραγματικά ανάγκη.

Θα επανέλθω, κύριε Πρόεδρε και στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Σιμόπουλε, έχετε το λόγο για τη δευτερολογία σας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Προφανώς, κύριε Υπουργέ, η απάντηση κινείται σε θετική κατεύθυνση, αλλά τονίζω ότι άλλο η σύσταση κι άλλο η λειτουργία. Μακάρι ο χρόνος μεταξύ της σύστασης και της λειτουργίας να είναι τόσο μικρός, ώστε στο δεύτερο εξάμηνο-τέταρτο τρίμηνο του 2025 να λειτουργήσει στην κυριολεξία ο συγκεκριμένος φορέας.

Κατανοώ όλα αυτά τα βήματα τα οποία έγιναν, που είναι πολύ σύνθετα, θεωρώ όμως ότι γενικότερα στην κυβερνητική μας λειτουργία τέτοια θέματα πρέπει να εξετάζονται σε κάθε φάση πάρα πολύ ενδελεχώς, ώστε να μην βρισκόμαστε μετά πέντε χρόνια στην ανάγκη να συζητάμε γι’ αυτά τα πράγματα. Γιατί υπάρχουν και άλλες μεταρρυθμίσεις της Κυβέρνησής μας –για τις οποίες δόθηκε μάχη σε αυτή τη Κυβέρνηση- και τώρα υπάρχουν προβλήματα, όπως ο νόμος για τις λαϊκές αγορές. Σήμερα οι λαϊκές αγορές, παραδείγματος χάρη, αδειάζουν από παραγωγούς. Είναι ένα θέμα που κι αυτό πρέπει να το δούμε γιατί πολύ σωστά νομοθετήσαμε πριν από λίγα χρόνια για τις λαϊκές αγορές.

Όσον αφορά το θέμα του ακατάσχετου, θεωρώ ότι έχουμε τον τρόπο μέσα σε λίγους μήνες, έχουμε και την Έκθεση, περιμένουμε από τον κύριο Πρωθυπουργό κάποια νέα μέτρα που θα είναι γιατρειά για τους ευάλωτους και θα ελαφρύνουν και την μεσαία τάξη και ελπίζω μέσα σε αυτά να είναι και κάτι αντίστοιχο, τονίζοντας ότι αναφέρομαι μόνο στο ακατάσχετο για τις τράπεζες.

Εν πάση περιπτώσει, θεωρώ πολύ σημαντική την απάντησή σας και θέτω με την ευκαιρία αυτή ένα θέμα το οποίο έθεσα και κατά τη διάρκεια της συζήτησης του ν.4738/2020. Μήπως όταν θα γίνεται η επαναπόκτηση –για όποιους μπορούν- του ακινήτου πρέπει να αφαιρείται το ποσό το οποίο είχαν υποβάλει μέχρι να γίνει η συγκεκριμένη απόκτηση από το φορέα; Γιατί αυτό δεν το έχουμε θεσμοθετήσει. Άρα λοιπόν ας το δούμε στα πλαίσια της λειτουργίας αυτής μήπως βελτιώσουμε ακόμη τον συγκεκριμένο νόμο. Πλέον, λόγω της κυβερνητικής πολιτικής, έχουμε τη δυνατότητα και τα πλεονάσματα να κάνουμε τέτοιες κινήσεις.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Σιμόπουλο.

Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Πράγματι, κύριε συνάδελφε, κατανοείτε κι εσείς πάρα πολύ από την εμπειρία σας και από όλη τη διάσταση που έχει το ζήτημα του ιδιωτικού χρέους ότι είναι πολλαπλές οι δράσεις που πρέπει να λαμβάνει η Πολιτεία, προκειμένου να μπορεί να προστατεύει τον κάθε συμπολίτη μας που έχει ανάγκη.

Αμέλησα προηγουμένως να αναφέρω –αποδεικνύοντας ότι η Κυβέρνηση προσπαθεί τυχόν προβλήματα που προκύπτουν και τυχόν κενά χρονικά να τα καλύψει- ότι με το άρθρο 181 του ν. 5193/2025 που ψηφίστηκε πρόσφατα, η προθεσμία υποβολής αιτήσεων στο πρόγραμμα στο ενδιάμεσο –που ανέφερα προηγουμένως στο τέλος της απάντησής μου-, καθώς και η χορήγηση της συνεισφοράς του Δημοσίου σε ευάλωτους οφειλέτες παρατάθηκε μέχρι τις 31-10-2025. Και το αναφέρω και για λόγους πληρότητας αλλά και για λόγους ενημέρωσης και της κοινωνίας, γιατί είναι ένα θέμα το οποίο αφορά πάρα πολλούς συμπολίτες μας.

Επίσης, στο ίδιο πλαίσιο να θυμίσω ότι προσφάτως η Κυβέρνηση ψήφισε, στο τελευταίο νομοσχέδιο του Υπουργείου Εθνικής Οικονομίας και Οικονομικών, τη διεύρυνση στην ουσία του εξωδικαστικού μηχανισμού, ενός σημαντικού εργαλείου, το οποίο έχει βοηθήσει αρκετές χιλιάδες συμπολίτες μας μέχρι τώρα και με την προσθήκη που υπήρξε στο τελευταίο νομοθέτημα διευρύνθηκε πολύ σημαντικά το πεδίο εφαρμογής του, ώστε να καταλαμβάνει σχεδόν δεκαπλάσιο αριθμό συμπολιτών μας, δείχνοντας ότι ένα μοντέλο το οποίο πέτυχε και τώρα που έχουμε ακόμη μεγαλύτερες δυνατότητες μπορούμε και το διευρύνουμε, προκειμένου να στηρίξουμε ακόμα πιο πολλούς συμπολίτες μας. Πράγματι, αυτή είναι αναμφίβολα η κοινή μας προσπάθεια.

Στο δε συγκεκριμένο πλαίσιο στον ν. 5193/2025 διευρύνθηκε το πεδίο εφαρμογής, ώστε να συμπεριλαμβάνουν οφειλέτες που πληρούν διπλάσιο των εισοδηματικών και περιουσιακών κριτηρίων του ευάλωτου οφειλέτη και στο πλαίσιο του μηχανισμού εξωδικαστικής επίλυσης οφειλών παρέχεται στον οφειλέτη το ειδικό ευεργέτημα της αδρανοποίησης κατασχέσεων που έχουν επιβληθεί σε βάρος του οφειλέτη στα χέρια τρίτου –συναφές και κοντινό ζήτημα με το θέμα που συζητάμε- υπό την έννοια της αποδέσμευσης αποκλειστικά μελλοντικών απαιτήσεων, με απόφαση του αρμόδιου για την επιδίωξη είσπραξης προϊστάμενο της φορολογικής υπηρεσίας.

Έχει σωρευτικά προϋποθέσεις η διάταξη, οι οποίες καλύπτουν ένα μεγάλο αριθμό συμπολιτών μας. Οπότε σε μεγάλο βαθμό ο εξωδικαστικός μηχανισμός και οι προβλέψεις που υπάρχουν σε αυτό τόσο στην αρχική του διάσταση όσο και με την ενισχυμένη προσθήκη που έγινε από το νόμο που πρόσφατα ψηφίστηκε –και διευρύνθηκε το πεδίο εφαρμογής του και προβλέφθηκαν επιπρόσθετες διαδικασίες προστασίας από μέτρα αναγκαστικής εκτέλεσης-, δείχνει ότι η βούληση μας και οι πράξεις μας είναι ακριβώς στην κατεύθυνση της προστασίας του μεγαλύτερου αριθμού συμπολιτών μας, όπως είναι επιτρεπτό από τη νομοθεσία και την εθνική και την ευρωπαϊκή.

Αναμφίβολα, όσο η οικονομία μας, όπως είπατε και εσείς προηγουμένως, πηγαίνει καλύτερα –και έχει γίνει μια τεράστια προσπάθεια αυτό το χρονικό διάστημα από την Κυβέρνησή μας να υπάρξει ένα σταθερό δημοσιονομικό περιβάλλον, μείωση του ιδιωτικού χρέους, μείωση της φορολογίας- αντιλαμβανόμαστε τις ανάγκες της κοινωνίας και γι’ αυτόν τον λόγο και οι προτάσεις που γίνονται από την Εθνική Αντιπροσωπεία και οι προτάσεις που γίνονται από τους φορείς πάντα αξιολογούνται, όπως γίνεται όλο αυτό το χρονικό διάστημα, ώστε με πρωτοβουλίες που λαμβάνουμε να μπορούμε να στηρίζουμε πραγματικά τους συμπολίτες μας.

Συνεπώς, και η σημερινή ερώτηση –με την οποία θέτετε ζητήματα που αφορούν ένα μεγάλο κομμάτι της ελληνικής κοινωνίας- νομίζω ότι είναι κι αυτή ένα σημαντικό εργαλείο και μια σημαντική πρώτη ύλη για όλους μας, προκειμένου να μπορέσουμε να βρούμε ακόμα περισσότερους τρόπους στήριξης στους ήδη πολλούς που έχουμε μέχρι τώρα ψηφίσει και εφαρμόσει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):**  Κι εμείς ευχαριστούμε τον κύριο Υπουργό.

Συνεχίζουμε με την τέταρτη με αριθμό 1086/16-6-2025 επίκαιρη ερώτηση πρώτου κύκλου του Βουλευτή Σερρών της Κ.Ο. «ΕΛΛΗΝΙΚΗ ΛΥΣΗ» κ. Κωνσταντίνου Μπούμπα προς τον Υπουργό Εθνικής Άμυνας με θέμα: «Αίτημα για θεσμοθέτηση της θερινής στολής εκστρατείας».

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, καλημέρα σας.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Καλημέρα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ξέρετε, υπάρχει ένα ρητό που λέει «το απλό είναι δύσκολο, το σύνθετο είναι εύκολο» και εμείς πραγματικά το απλό το έχουμε κάνει δύσκολο τώρα. Και το λέω αυτό γιατί όταν υπάρχει η ίδια θερινή στολή στον στρατό χειμώνα καλοκαίρι, αντιλαμβάνεστε το πώς θα εργαστούν αυτοί οι άνθρωποι να προσφέρουν τις υπηρεσίες τους είναι πάρα πολύ δύσκολο. Ο κάματος είναι μεγάλος και λόγω των κλιματολογικών συνθηκών. Μπορεί να μιλάμε για εξοπλισμούς, αλλά –ξέρετε- η στολή έχει τη σημασία της γιατί πρέπει να διαχωρίσουμε την υπηρεσιακή με την επιχειρησιακή στολή. Έτερο εκάτερο, το ένα είναι διαφορετικό από το άλλο.

Και ενώ ο Υπουργός, ο κ. Δένδιας, πριν από λίγους μήνες από τη Σχολή Ευελπίδων ανακοίνωσε –και ορθά ανακοίνωσε- τη λεγόμενη «μάχιμη στολή», τη στολή του μαχητή, εναρμονισμένη και με εγκλιματισμό στις νέες συνθήκες που απαιτούν οι σύγχρονες μέθοδοι, σε ό,τι αφορά τις επιχειρήσεις του Στρατού –καλώς- τουναντίον, δεν έγινε τίποτα με τη λεγόμενη «υπηρεσιακή στολή». Πρέπει να τα ξεχωρίσουμε, η μία στολή με την άλλη δεν έχει καμία σχέση. Και ξέρετε όταν τους έχετε απαγορέψει εδώ και δύο χρόνια να σηκώνουν και τα μανίκια στο χιτώνιο, ενθυμούμαι όταν υπηρετούσα στις Ειδικές Δυνάμεις του Στρατού πριν από χρόνια, μόνο έτσι μπορούσαμε να λειτουργήσουμε. Θυμάμαι άλλο η επιχείρηση των αλμάτων –κατεβάζαμε τα μανίκια- και άλλο μέσα στη μονάδα. Και τώρα τους υποχρεώνετε, με κατεβασμένα τα μανίκια, σε υψηλές θερμοκρασίες που ξεπερνούν τους 40 βαθμούς κελσίου, αυτοί οι άνθρωποι να πρέπει να επιτελέσουν τα καθήκοντά τους. Θυμίζει στρατό Αραβίας αυτό, λες και είμαστε στρατός αραβικής χερσονήσου, απέναντι στα εγκαύματα που μπορεί να πάθουν!

Οπότε ενώ σε κάποιες άλλες θέσεις, στα «υψηλά σαλόνια» να το πω, στο ΓΕΣ, εκεί είναι εναρμονισμένη η στολή με τις θερμοκρασίες, με τις ανάλογες κλιματολογικές συνθήκες, αυτό δεν το έχετε κάνει στην καλοκαιρινή στολή. Το μόνο που έχει αλλάξει είναι το μπλουζάκι, το οποίο είναι κοντομάνικο και το φοράνε από μέσα αντί του μακρυμάνικου που είναι το χειμώνα.

Θα πρέπει να το δείτε, διότι η στολή παίζει ρόλο. Υπάρχει μεγάλη εφίδρωση λόγω του θέρους, υπάρχει το ενδεχόμενο θερμοπληξίας από κάποιους. Όμως, μας βλέπει ο κόσμος και γελάει, κύριε Υπουργέ, δηλαδή τώρα με κατεβασμένα μανίκια να κατεβάζει από την «καναδέζα», για να πάει να κάνει δουλειές μέσα στην πόλη ή και μέσα στο στρατόπεδο! Άλλο το ένα, άλλο το άλλο! Άλλο η επιχειρησιακή στολή –και καλά κάνετε εκεί- και άλλο η υπηρεσιακή στολή. Ξεχωρίστε τα, να μπορέσουν οι άνθρωποι να ανταπεξέλθουν καθημερινά.

Βρέθηκα με αρκετούς στρατιωτικούς στην εκλογική μου Περιφέρεια, στις Σέρρες και με την Ένωση εκεί στρατιωτικών και περιφερειακών και τον Πρόεδρο τον κ. Μακράκη, και μου είπαν «δεν μπορούμε να ανταπεξέλθουμε στα καθήκοντά μας». Εναρμονισμένη λοιπόν η στολή στις ενδεδειγμένες κλιματολογικές συνθήκες. Δείτε το όλο αυτό το θέμα, διότι και η στολή καθορίζει –ξέρετε- και το ηθικό των Ενόπλων Δυνάμεων.

Η στολή του μαχητή κοστίζει πάνω από 204 εκατομμύρια ευρώ, διαβάζοντας τον προϋπολογισμό –καλώς-, θα έχει αισθητήρες, θα έχει πυρίμαχα υλικά –το ανακοίνωσε ο ομοϊδεάτης σας και όμορος Υπουργός, ο κ. Δένδιας-, ενώ αυτή η στολή θα μας κοστίσει περίπου στα 3 εκατομμύρια, δεν έχει δηλαδή καμία σχέση στον οικονομικό προϋπολογισμό.

Δείτε το λίγο, κύριε Υπουργέ, γιατί έχει σημασία, για να μπορέσουν οι άνθρωποι να αισθάνονται και ψυχολογικά καλύτερα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μπούμπα.

Στην ερώτηση θα απαντήσει ο Υφυπουργός Εθνικής Άμυνας, ο κ. Δαβάκης Αθανάσιος.

Παρακαλώ, κύριε Υπουργέ.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Κατ’ αρχάς θέλω να εξάρω την πρωτοβουλία του αγαπητού συναδέλφου, ο οποίος με όσα είπε κήδεται της καθημερινότητας, της διαβίωσης και της γενικότερης εικόνας που παρουσιάζουν τα στελέχη. Όμως, θέλω να πω, κύριε συνάδελφε, ότι έχει η ομιλία σας και έναν τόνο υπερβολής και θα σας εξηγήσω τον λόγο για τον οποίο αυτό το λέω.

Κατ’ αρχάς θέλω να διευκρινίσω ότι δεν υπάρχουν «υψηλά σαλόνια» στις Ένοπλες Δυνάμεις. Οι τέσσερις Αρχηγοί των Γενικών Επιτελείων μπορούν ανά πάσα στιγμή από το γραφείο τους να βρεθούν με τη φόρμα εκστρατείας στην πιο απομακρυσμένη γωνιά της προκάλυψης δίπλα στα στελέχη –όπως το έχουμε βιώσει κι εμείς, η πολιτική ηγεσία- μαζί με τα στελέχη, στα προβλήματά τους και στις ανάγκες τους.

Και θέλω, επίσης, να πω ότι πρόσφατα βρεθήκαμε στη Ρω, στη Στρογγύλη και στο Καστελόριζο, όπου ο ΔΕΔΔΗΕ, αγαπητέ συνάδελφε –το λέω γιατί έχετε σχέση- διασύνδεσε ηλεκτρικά τη Στρογγύλη και τη Ρω με το Καστελόριζο, μια κίνηση που πέρα από την ηλεκτρική ισχύ που έδωσε σε αυτές τις δύο κρίσιμες μονάδες-μικρονήσους του Ελληνικού Στρατού, έδωσε και μια μεγάλη ένεση εθνικής ισχύος σε αυτή την περιοχή.

Τώρα, επί του προκειμένου. Κατ’ αρχάς οι Ένοπλες Δυνάμεις έχουν ένα ιδιαίτερο χαρακτήρα και μια ιδιαίτερη αποστολή. Τα στελέχη μας επιτελούν ένα δύσκολο και απαιτητικό έργο και αυτό το ξέρει όλος ο κόσμος. Η δε στολή εκστρατείας που φέρουν έχει μία συγκεκριμένη θεσμοθέτηση από το Προεδρικό Διάταγμα 18/2025, που αφορά τη σύνθεση, τους κανονισμούς στολών των οικείων κλάδων των Ενόπλων μας Δυνάμεων.

Αντιλαμβάνεται, λοιπόν, ο καθένας γιατί συμβαίνει αυτό. Η στολή επιτελεί ένα σύνθετο ρόλο, αγαπητέ συνάδελφε, τόσο αναφορικά με την κάλυψη-απόκρυψη και την ευελιξία και την εν γένει αποτελεσματικότητα στο σύγχρονο επιχειρησιακό περιβάλλον, στο οποίο καλούνται να ενεργήσουν, να επιχειρήσουν τα στελέχη μας.

Βλέπετε ότι συμβουλεύομαι σημείωμα –μπορώ να μιλήσω, αν θέλετε, και από στήθους- αλλά αυτό το σημείωμα προέρχεται –γι’ αυτό το συμβουλεύομαι- από τα οικεία Επιτελεία.

Επιμέρους, στον Στρατό Ξηράς έχει ήδη ξεκινήσει –και εναρμονίζεται με το νόημα της ερώτησής σας- η προμήθεια του στρατιωτικού προσωπικού με κοντομάνικο μπλουζάκι πολυεστερικής συνθέσεως –σε αντικατάσταση του βαμβακερού- που μειώνει τη θερμική δυσφορία και απομακρύνει άμεσα τον ιδρώτα.

Παράλληλα, μέσα στο στρατόπεδο όταν εκτελούνται εργασίες των στελεχών και κατά τον ελεύθερο χρόνο και εκτός του στρατοπέδου, κατά τη χρήση μηχανημάτων και εξοπλισμού του Σώματος Μηχανικού και κατά την εκτέλεση εργασιών αμυντικής οχυρώσεως, επιτρέπεται στο προσωπικό να φέρει τη θερινή στολή των ασκήσεων –εκστρατείας- χωρίς το χιτώνιο, γεγονός που συμβάλλει σημαντικά στη διευκόλυνσή του.

Όσον αφορά την Πολεμική μας Αεροπορία, η θερινή στολή εκστρατείας φέρεται με τα μανίκια διπλωμένα, γυρισμένα στο ύψος του αγκώνα. Επιπλέον, το προσωπικό τεχνικών ειδικοτήτων εφοδιασμού, κατ’ αναλογία όσων ανέφερα και για τον Στρατό Ξηράς, μπορεί να φοράει χακί φανελάκι με κοντό μανίκι χωρίς χιτώνιο εργασίας στις πίστες των αεροσκαφών, τους διαχειριστές υλικών, τα υπόστεγα, στα συνεργεία, τα εργοστασιακά εργαστήρια κ.λπ..

Όσον αφορά το Πολεμικό μας Ναυτικό, σας αναφέρω ότι η θερινή στολή εκστρατείας αποτελείται από πουκάμισο και παντελόνι, ενώ υπάρχει και πρόβλεψη για περαιτέρω τροποποιήσεις σε περίπτωση καύσωνα. Τροποποιείται αναλόγως των θερμικών δυνατοτήτων. Μάλιστα, υπάρχει περιοδική χορήγηση των στολών εκστρατείας σε όλο το στρατιωτικό προσωπικό, με προτεραιότητα στο προσωπικό που λόγω ειδικότητας και υπηρεσιακών αναγκών το φορούν καθημερινά.

Κλείνοντας, προς επίρρωση των όσων είπα, υπογραμμίζεται ότι για το Πολεμικό μας Ναυτικό η χορήγηση ειδών ιματισμού, υπόδησης κ.λπ., πραγματοποιείται ήδη με τη διάθεση ενός ετήσιου ποσού χρημάτων σε κάθε στέλεχος μέσω προσωποποιημένης κάρτας, ώστε να καλύπτονται οι εξατομικευμένες ανάγκες που κάθε στέλεχός μας μπορεί να έχει.

Το εν λόγω πρόγραμμα ετήσιας δωρεάν χορήγησης ιματισμού και υπόδησης μέσω προσωποποιημένης κάρτας λογαριασμού πρόκειται να καθιερωθεί και στους άλλους κλάδους των Ενόπλων μας Δυνάμεων, στον Στρατό Ξηράς και την Πολεμική Αεροπορία, τον αμέσως επόμενο χρόνο.

Θα ακούσω τι θα μου πείτε και θα επανέλθω.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κατ’ αρχάς, όσον αφορά αυτό που λέτε για τη στολή, θα συμφωνήσω ότι η στολή είναι βαριά και από ιστορία, αλλά και μόνο το εθνόσημο και τα υπόλοιπα που έχουμε πάνω…

Γενικότερα, τη στολή πρέπει να την τιμούμε και είναι αυτή που μας κάνει περήφανους.

Περνάω τώρα στον τρόπο λειτουργικότητας της στολής. Εκεί αναφέρομαι. Αναφερθήκατε στην Πολεμική Αεροπορία και το Ναυτικό και καλώς το πράξατε.

Απλά θέλω να δείτε, πρώτον, όσον αφορά αυτό που είπατε, τα μανίκια και στον Στρατό Ξηράς να είναι σηκωμένα, όπως ήταν πάντα. Από το 2023 το αλλάξατε αυτό. Και πρέπει να τα φοράει κάποιος από τις αρχές Μαΐου μέχρι κάπου τον Οκτώβριο.

Δεύτερον, να το δείτε αυτό με το κοντομάνικο. Όσον αφορά αυτό που είπα κατ’ αρχάς για τα «μεγάλα σαλόνια», εγώ θα συμφωνήσω ότι ανά πάσα ώρα και στιγμή και ο συνταγματάρχης και ο ταξίαρχος και ο αντισυνταγματάρχης θα βρεθεί με την επιχειρησιακή του στολή. Αυτό είναι μια άλλη παράμετρος. Εκεί οι άνθρωποι που είναι με τις στολές στα υψηλά επιτελεία –εννοώ και το στρατιωτικό προσωπικό- είναι με άλλη στολή, πιο ελαφριά στολή, πιο ενδεδειγμένη στις καιρικές συνθήκες υψηλών θερμοκρασιών.

Το ίδιο είναι και στα Σώματα Ασφαλείας. Δηλαδή, όπως στην Ελληνική Αστυνομία, το Λιμενικό και την Πυροσβεστική είναι με ένα κοντομάνικο και υπάρχει μία καλαισθησία, μια ευταξία και μια ομοιομορφία στη στολή, να γίνει κάτι ανάλογο και στον Στρατό Ξηράς. Δεν είναι κακό. Δηλαδή, να μπορεί ο άνθρωπος να κάνει τις δουλειές μέσα στην ομάδα εκστρατείας. Ή και έξω όταν κάνουν δουλειές και βγαίνουν με τις στολές, να φοράνε ένα κοντομάνικο χακί μπλουζάκι -δεν είναι άσχημο- με το έμβλημα του Ελληνικού Στρατού και τη Γαλανόλευκη. Θα είναι κάτι όμορφο. Δείτε το. Είναι απλό.

Σε ό,τι αφορά τα άρβυλα καλοκαιρινών συνθηκών, που είχε εξαγγείλει ο κ. Παναγιωτόπουλος, δεν έχουν έρθει ακόμα, δεν τα έχουν παραλάβει. Επίσης, πρέπει να πω ότι και η υπηρεσιακή στολή είναι μία στον αριθμό. Την υπόλοιπη πρέπει να την αγοράσει ο στρατιωτικός.

Θέλω να δείτε αν μπορούν να είναι με το μπλουζάκι, όπως είναι στα Σώματα Ασφαλείας ή όπως περιγράψατε στην Πολεμική Αεροπορία, για να μπορούν οι άνθρωποι να είναι πιο λειτουργικοί, πιο αποδοτικοί -όπως λέει και ο λαός στην καθομιλουμένη- λόγω καύσωνα. Ορίστε, μεθαύριο έρχεται ο πρώτος καύσωνας.

Τώρα θα πάω στο άλλο θέμα και καλώς το θίξατε.

Πρέπει να σας πω ότι εμείς ως Ελληνική Λύση δίνουμε βαρύτητα πάντα σε αυτά τα τρία νησιά, δηλαδή στη Μεγίστη ή Καστελόριζο, τη Στρογγύλη και το νησί της Ρω, διότι αυτά τα τρία νησιά είναι που καθορίζουν την Αποκλειστική Οικονομική Ζώνη. Αυτά είναι τα τρία νησιά μας.

Εάν εμείς επιτέλους αναγνωρίσουμε την Αποκλειστική Οικονομική Ζώνη, κατ’ επέκταση αυτή η ΑΟΖ είναι που τέμνει την ΑΟΖ της Κύπρου. Άρα, λοιπόν, αυτά τα τρία νησιά -μιλήσατε για την ηλεκτροδότηση-, η Μεγίστη ή Καστελόριζο, η Στρογγύλη και το νησί της Ρω, είναι τα τρία νευραλγικά νησιά που οφείλουμε να κατοικούνται για τους λόγους του δικαίου της θάλασσας. Πρέπει να είναι πάντα με ανθρώπινη δραστηριότητα εκεί, για να μπορέσουν να καθορίσουν την ΑΟΖ, δηλαδή την Αποκλειστική Οικονομική Ζώνη, πέρα από την υφαλοκρηπίδα. Δεν θα μπούμε τώρα σε αυτές τις λεπτομέρειες, αλλά καλώς τα αναφέρατε. Είναι τρία νησιά πολύ σημαντικά στο Αιγαίο Πέλαγος, εκεί στα Δωδεκάνησα.

Επανέρχομαι στη στολή. Θέλω να το δείτε, να μπορούν οι άνθρωποι να αισθάνονται καλύτερα, χωρίς τη μεγάλη εφίδρωση, να μπορούν να αναδιπλώνουν πρώτον τα μανίκια και κατ’ επέκταση -δείτε το, μελετήστε το- να μπορούν, όπως και στα Σώματα Ασφαλείας, όπως και στο ΓΕΣ, εκεί που υπάρχει το προσωπικό -αυτό εννοούσα με τα «μεγάλα σαλόνια»-, να έχουν την ανάλογη στολή, για να μπορούν να ανταποκριθούν σε αυτές τις πολύ υψηλές θερμοκρασίες του θέρους.

Σας ευχαριστώ, κύριε Υπουργέ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Μπούμπα.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας):** Χαίρομαι, γιατί στη Βουλή αυτή υπάρχουν συνάδελφοι οι οποίοι ασχολούνται με αυτά. Μπορεί να είναι μικρά κατά κάποιον τρόπο, αλλά αφορούν την καθημερινότητα των στελεχών.

Χαίρομαι, γιατί παρακαθήμενος στα κυβερνητικά έδρανα βρίσκεται ένα στέλεχος το οποίο έχει αναλώσει τη ζωή του επί αρκετές δεκαετίες στην Πολεμική Αεροπορία, ο πρώην Αρχηγός της Πολεμικής Αεροπορίας, ο Πτέραρχος κ. Τουρνάς, και τα ακούει αυτά με ιδιαίτερη ζέση και ενδιαφέρον.

Στις ασκήσεις και την καθημερινότητα, με τα σηκωμένα μανίκια υπάρχει περίπτωση να έχουμε τραυματισμούς. Δεν γίνεται να κάνεις πυρ με κοντομάνικο. Όταν υπάρχουν συνθήκες τέτοιες, δεν χρειάζεται να φοράνε χιτώνιο, ούτως ώστε να αναγκάζονται να σηκώνουν τα μανίκια. Μπορούν να είναι και με το κοντομάνικο μπλουζάκι στον Στρατό Ξηράς στις διάφορες εργασίες, που ήδη σας ανέφερα προηγουμένως.

Επίσης, σίγουρα θα υπάρχουν συγκεκριμένες παρεμβάσεις και αλλαγές όσον αφορά τη γενικότερη στολή του μαχητή, που αναφέρατε και εσείς την πρωτομιλία σας, και η οποία αποτελεί ένα κεφάλαιο της Ατζέντας 2030, που ο Υπουργός, ο κ. Δένδιας, και η πολιτική και η φυσική ηγεσία του Υπουργείου Εθνικής Άμυνας θα εφαρμόσει με συγκεκριμένα κόστη, αλλά και με μία θέαση σε μια νέα μορφή στρατού, όπως θέλουμε να είναι οι Ένοπλες Δυνάμεις τις επόμενες δεκαετίες.

Πριν κλείσω και συνηγορήσω με όσα ειπώθηκαν, θέλω να σας πω και κάτι πιο σοβαρό, το οποίο προφανώς το έχετε παρακολουθήσει και το οποίο πιστεύω ότι μπορεί να αποτελέσει το έναυσμα για μία άλλου είδους κοινοβουλευτική σας παρέμβαση κοινοβουλευτικού ελέγχου, που αφορά το μεγάλο οικιστικό πρόγραμμα των Ενόπλων μας Δυνάμεων.

Αυτοί οι άνθρωποι, που μπορεί να ζεσταίνονται, αλλά από την άλλη μεριά έχουν και μια σημαντική αποστολή και την επιτελούν στο ακέραιο, αγαπητέ συνάδελφε -πιστεύω ότι το γνωρίζετε αυτό-, με δύσκολες κοινωνικές και οικογενειακές συνθήκες –όμως, την επιτελούν στο ακέραιο-, θα τονωθούν και τονώνονται από ένα μεγάλο οικιστικό πρόγραμμα το οποίο εφαρμόζει αυτή η Κυβέρνηση.

Έχουμε τέσσερις φάσεις οικιστικού προγράμματος σήμερα στις Ένοπλες Δυνάμεις, για να βρίσκουν ένα σπίτι οι ανθυπολοχαγοί μας, οι οποίοι εξερχόμενοι της Σχολής Ευελπίδων καλούνται να πάνε στον Λαγό, την Πλάτη, τον Μέγα Δέρειο, τη Στρογγύλη, τη Ρω, σε όλες τις άκρες της ελληνικής προκάλυψης, να έχουν ένα κλειδί για να μπορούν να μείνουν εκεί.

Έχουμε ένα πρόγραμμα, όπως είπα, τεσσάρων φάσεων, που σημαίνει χίλιες επτακόσιες σύγχρονες κατοικίες για τα στελέχη μας. Η πρώτη και η δεύτερη φάση έχουν να κάνουν με επτακόσιες δύο κατοικίες, με παράδοση το καλοκαίρι του 2027.

Είναι μία τονωτική ένεση για τα στελέχη, τα οποία αντιλαμβάνεστε ότι θα απαλυνθούν και οικονομικά, αλλά και κοινωνικά και ποιοτικά στη ζωή τους με αυτή την ενίσχυση.

Όλα αυτά συνθέτουν μία μέριμνα προσωπικού, όχι στα λόγια, όπως συνηθίζουμε εμείς και σε αυτή την Αίθουσα πολλά χρόνια πριν να κάνουμε, αλλά στην πράξη, και η οποία αποτυπώνεται με μια στιβαρή πολιτική πάνω στην καθημερινότητα των συναδέλφων και των στελεχών, μια καθημερινότητα η οποία έχει να κάνει και με αυτό το οποίο αποτέλεσε για εσάς επίπεδο κοινοβουλευτικού ελέγχου.

Σας ευχαριστώ. Να είστε καλά.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Οι δύο επόμενες ερωτήσεις απευθύνονται προς τον Υπουργό Παιδείας, Θρησκευμάτων και Αθλητισμού.

Ξεκινάμε με τη δεύτερη 1087/17-6-2025 επίκαιρη ερώτηση πρώτου κύκλου του Βουλευτή Δράμας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Αναστάσιου Νικολαΐδη προς την Υπουργό Παιδείας, Θρησκευμάτων και Αθλητισμούμε θέμα: «Άλυτο παραμένει το κρίσιμο ζήτημα αποκλεισμού αποφοίτων Ειδικής Αγωγής λόγω καθυστερήσεων στο ΑυτοτελέςΤμήμα Εφαρμογής της Ευρωπαϊκής Νομοθεσίας (ΑΤΕΕΝ)»».

Κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, αναγκάζομαι να επανέλθω με νέα επίκαιρη ερώτηση για το σημαντικό πρόβλημα που απασχολεί συμπολίτες μας και συγκεκριμένα αποφοίτους μεταπτυχιακού προγράμματος στην ειδική αγωγή, οι οποίοι δεν έχουν λάβει αναγνώριση για τον τίτλο σπουδών τους χωρίς οι ίδιοι να φέρουν ευθύνη.

Δυστυχώς, η προθεσμία για την κατάθεση δικαιολογητικών έληξε, χωρίς το ΑΤΕΕΝ να έχει προχωρήσει στην αναγνώριση του τίτλου σπουδών τους. Επιπλέον, δεν μπορούν να ακολουθήσουν τη διαδικασία των ενστάσεων ώστε να λάβουν εκ των υστέρων τη μοριοδότηση που δικαιούνται, καθώς βρίσκεται στον αέρα και η ένταξη του συγκεκριμένου τίτλου στο σχετικό ΦΕΚ.

Αυτό σημαίνει ότι με απόλυτη ευθύνη του δημοσίου οι εν λόγω συμπολίτες μας κινδυνεύουν με απώλεια επαγγελματικών δικαιωμάτων και ευκαιριών. Πλέον βρίσκονται αντιμέτωποι με τον κίνδυνο να χάσουν τη δυνατότητα συμμετοχής σε διορισμούς ή ακόμη και σε τοποθετήσεις αναπληρωτών. Οι καθυστερήσεις στις διαδικασίες με απόλυτη ευθύνη του δημοσίου επηρεάζουν άμεσα το μέλλον των υποψηφίων, οι οποίοι εργάζονται ήδη στην εκπαίδευση και έχουν επενδύσει σημαντικά σε σπουδές, κατάρτιση και διδακτική εμπειρία.

Μάλιστα όλα αυτά συμβαίνουν χωρίς οι ίδιοι να έχουν κάποια ευθύνη. Είχαν την ατυχία να βρεθούν αντιμέτωποι με την αφερεγγυότητα της δημόσιας διοίκησης, τα προβλήματα που προκαλούνται από την έλλειψη προσωπικού αλλά και από την απουσία πολιτικής βούλησης για την επίλυσή τους.

Κύριε Υπουργέ, για δεύτερη φορά σας ρωτώ και ζητώ μια ξεκάθαρη απάντηση. Πώς θα αντιμετωπίσετε το συγκεκριμένο πρόβλημα; Σκοπεύετε να τροποποιήσετε την προκήρυξη ώστε να γίνουν αποδεκτές οι ενστάσεις από τον ΑΣΕΠ και κατ’ επέκταση να διασφαλιστεί ότι δεν θα αποκλειστεί κανένας υποψήφιος;

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Νικολαΐδη.

Θα απαντήσει ο Υφυπουργός Παιδείας, Θρησκευμάτων και Αθλητισμού κ. Κωνσταντίνος Βλάσσης.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, κυρίες και κύριοι συνάδελφοι, στη συζήτηση της υπ’ αριθμόν 955/23-05-2025 επίκαιρης ερώτησης στις 30 Μαΐου -λιγότερο από ένας μήνας έχει περάσει, κύριε συνάδελφε- έγινε μια προσπάθεια από πλευράς του ΥΠΕΘΑ να γίνει αντιληπτή η δυσκολία, την οποία αντιμετωπίζει το αυτοτελές τμήμα εφαρμογής της ευρωπαϊκής νομοθεσίας, το ΑΤΕΕΝ, το οποίο ανήκει στη Γενική Γραμματεία Επαγγελματικής Εκπαίδευσης Κατάρτισης και Δια Βίου Μάθησης.

Θέλω να σημειώσω ότι εντός του 2025 η αύξηση του αριθμού των αιτήσεων αγγίζει το 300%, κύριε συνάδελφε. Ενδεικτικά αναφέρω ότι το διάστημα Ιανουαρίου-Μαΐου του 2024 κατατέθηκαν 1241 αιτήσεις, ενώ το αντίστοιχο διάστημα του 2025 οι αιτήσεις ήταν 3.033. Καταλαβαίνουν νομίζω όλοι ότι ο όγκος των αιτήσεων οι οποίες εξετάζονται βάσει αριθμού πρωτοκόλλου και ημερομηνίας υποβολής τους, ήταν εξαιρετικά δύσκολο να αντιμετωπιστεί, παρ’ ότι οι προσπάθειες και οι καλές προθέσεις του ανθρώπινου δυναμικού στο τμήμα αυτό ήταν πραγματικά μεγάλες. Αλλά να πούμε ότι αυτό το τμήμα αριθμεί μόλις πέντε άτομα.

Σας διαβεβαιώ ότι σε αυτό το σύντομο διάστημα, το οποίο βρίσκομαι εγώ στο Υπουργείο, τόσο εγώ όσο και η ίδια η Υπουργός ασχοληθήκαμε επισταμένως με την επίσπευση των διαδικασιών στο ΑΤΕΕΝ. Εξάλλου μέχρι τις 23 Ιουνίου του 2025 έχουν ήδη εξεταστεί εκατοντάδες αιτήσεις, οι οποίες κατατέθηκαν μέχρι 27 Φεβρουαρίου. Οι αρμόδιοι υπάλληλοι -το είπα και πριν- κάνουν πραγματικά υπεράνθρωπες προσπάθειες.

Κύριε συνάδελφε, έγινε ήδη προσπάθεια ενίσχυσης της στελέχωσης αυτού του τμήματος. Γιατί θα πουν κάποιοι «ωραία είναι πέντε άτομα, γιατί δεν τα αυξήσετε;». Σε όποια πρόσκληση ενδιαφέροντος βγάλαμε για να έρθει υπάλληλος, δεν εμφανίστηκε κανένας.

Ταυτόχρονα -το είπα και την προηγούμενη φορά που απάντησα στην ερώτηση- είναι σε εξέλιξη και η δημιουργία της ηλεκτρονικής πλατφόρμας που θα διευκολύνει πάρα πολύ αυτό το τμήμα. Πρόκειται λοιπόν για την ηλεκτρονική πλατφόρμα -θα το πω για άλλη μια φορά- «e-PROFESSIONAL»της Γενικής Διεύθυνσης Ψηφιακών Συστημάτων Υποδομών και Εξετάσεων του Υπουργείου Παιδείας, Θρησκευμάτων και Αθλητισμού, η οποία θα είναι προσβάσιμη μέσω της ενιαίας ψηφιακής πύλης της δημόσιας διοίκησης για την έκδοση της απόφασης αναγνώρισης επαγγελματικών προσόντων και της απόφασης αναγνώρισης επαγγελματικής ισοδυναμίας τίτλου τυπικής ανώτατης εκπαίδευσης.

Είναι δεδομένο, όμως, ότι τα ειδικότερα ζητήματα σχετικά με τη λειτουργία και τη διάρθρωση αυτής της ηλεκτρονικής πλατφόρμας, οι αναγκαίες δυσλειτουργικότητες και συμπεριλαμβανομένων των οργανωτικών και τεχνικών μέτρων για τη διασφάλιση της προστασίας των προσωπικών δεδομένων των συμμετεχόντων, θα ρυθμιστούν με Κοινή Απόφαση των Υπουργών Παιδείας, Θρησκευμάτων και Αθλητισμού αλλά και αυτών της Ψηφιακής Διακυβέρνησης. Επομένως, γίνεται αντιληπτό ότι απαιτείται ένας εύλογος χρόνος για τη δημιουργία ενός ολοκληρωμένου έργου.

Κύριε συνάδελφε, θα συνεχίσω και στην δευτερολογία. Αλλά το έργο αυτό ξέρετε ότι χαρακτηρίζεται και από προοπτική και από διαχρονικότητα. Και εμάς πάνω απ’ όλα αυτό που μας ενδιαφέρει, είναι να διευκολύνουμε όλους τους εκπαιδευτικούς να το χρησιμοποιούν.

Θα συνεχίσω στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Νικολαϊδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, πραγματικά από πού να ξεκινήσω και πού να τελειώσω. Άλλο σας ρώτησα, άλλο απαντήσατε. Είπατε για την πλατφόρμα που θα δημιουργηθεί. Μα, για το σήμερα μιλάμε. Είστε έξι χρόνια Κυβέρνηση. Και η ευθύνη δεν πάει σε εσάς. Γνωρίζω ότι πρόσφατα αναλάβετε τη θέση του Υφυπουργού. Αλλά για ένα πρόβλημα που υπάρχει σήμερα, μου απαντάτε για την πλατφόρμα που θα δημιουργηθεί στο μέλλον; Σε αυτό το κράτος ζούμε; Αυτό το κράτος θα πρέπει να εμπιστεύονται οι πολίτες; Δεν το γνώριζε το πρόβλημα το Υπουργείο που υπήρχε με το ΑΤΕΕΝ;

Ξέρετε, κύριε Υπουργέ, -και το γνωρίζετε πολύ καλύτερα από μένα- ότι σήμερα εξετάζονται αιτήσεις στα τέλη του Ιούνη που έχουν κατατεθεί τέλη Φεβρουαρίου και αρχές Μαρτίου. Το γνωρίζετε. Σίγουρα η καθυστέρηση δεν οφείλεται στους δύο, τρεις, πέντε υπαλλήλους που στελεχώνουν την υπηρεσία. Σίγουρα δεν φταίνε αυτοί. Είναι δεδομένο.

Εσείς τι κάνατε; Δεν γνωρίζατε ότι το 2025 -και όχι εσείς προσωπικά, προς Θεού!- είναι το έτος με το οποίο θα γίνουν οι διορισμοί και θα κατατεθούν οι αιτήσεις για την προκήρυξη της ειδικής αγωγής και εκπαίδευσης; Θεωρώ ότι το Υπουργείο το γνώριζε. Μετά από τρία χρόνια, το 2025 είναι το έτος που κατατίθενται οι αιτήσεις.

Τι κάνατε γι’ αυτό; Υποστελεχωμένη υπηρεσία και οι εκπαιδευτικοί είναι στον αέρα. Και δεν είναι θέμα αντιπολιτευτικό, κύριε Υπουργέ. Και εγώ εδώ δεν ήρθα για να υπερασπιστώ τα συμφέροντα κανενός πέρα από αυτών που με πλησίασαν. Και αυτοί που πλησίασαν εμένα, γνωρίζετε πάρα πολύ καλά ότι πολύ περισσότερες φορές ενόχλησαν εσάς και το Υπουργείο.

Τι κάνουμε γι’ αυτούς τους ανθρώπους; Θα δώσουμε λύση; Η ερώτηση είναι ξεκάθαρη, κύριε Υπουργέ. Θα αντιμετωπίσετε το συγκεκριμένο πρόβλημα; Θα δώσετε παράταση; Εσείς έχετε το μαχαίρι, εσείς έχετε και το καρπούζι. Αν θέλετε, το κάνετε. Αν θέλετε, δεν το κάνετε. Απλά δώστε μία απάντηση σε αυτούς τους ανθρώπους, που σήμερα παρακολουθούν τη συζήτησή μας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Προφανώς δεν ακούτε πλήρως αυτά που λέμε και σίγουρα πολλά απ’ αυτά τα αναφέραμε και στην προηγούμενη ερώτηση, στην οποία σας απάντησα.

Γίνεται ό,τι είναι ανθρωπίνως δυνατό, κύριε συνάδελφε. Σας είπα ότι το Υπουργείο Παιδείας και εγώ και η κυρία Υπουργός βγάλαμε ειδική πρόσκληση μόνο γι’ αυτό το τμήμα. Λέμε ότι είναι υποστελεχωμένα όπως και διάφορα άλλα τμήματα, όχι μόνο στο Υπουργείο Παιδείας. Δυστυχώς, δεν υπάρχει ένα μαγικό ραβδί να πούμε ότι σήμερα από πέντε άτομα γίνονται είκοσι. Βγάλαμε πρόσκληση και δεν ήρθε κανείς. Είναι δεδομένο ότι το πρόβλημα της στελέχωσης του τμήματος θα λυθεί. Δυστυχώς στο δίμηνο αυτό δεν υπήρχε κάποιος άλλος τρόπος. Αλλά κόσμος που θα έρθει με αποσπάσεις τώρα στο Υπουργείο ή με μόνιμες μετατάξεις, θα πάει στο τμήμα αυτό κατά προτεραιότητα.

Αλλά όπως σας είπα και προηγουμένως, ξαφνικά ενώ σε σχέση με πέρυσι υπήρχε ένας συγκεκριμένος αριθμός αιτήσεων, μέσα στο τετράμηνο αυτό οι αιτήσεις αυξήθηκαν κατά 300%. Είναι δεδομένο ότι κάποια πράγματα δεν μπορούμε να τα περιμένουμε πλήρως το πώς θα εμφανιστούν. Παρ’ όλα αυτά οι προσπάθειες είναι υπεράνθρωπες.

Πάντως θέλω να το τονίσω, επειδή μιλήσατε και για το θέμα της παράτασης, είναι μια διαδικασία η οποία δεν αφορά μόνο το Υπουργείο Παιδείας, αφορά και το ΑΣΕΠ. Επομένως μην λέτε ότι εμείς έχουμε το μαχαίρι και το πεπόνι. Υπάρχουν συγκεκριμένες διαδικασίες που δεν εξαρτώνται από το Υπουργείο Παιδείας.

Επομένως, όσον αφορά το δεύτερο ερώτημα της επίκαιρης ερώτησης που δεν πρόλαβα να το απαντήσω, όπως είπα, αφορά καθαρά την Ανεξάρτητη Αρχή του Ανωτάτου Συμβουλίου. Σύμφωνα, λοιπόν, με τις διατάξεις του άρθρου 54, το ΑΣΕΠ προκηρύσσει και διενεργεί κάθε δύο σχολικά έτη διαδικασία κατάταξης, ύστερα βέβαια από αίτημα του ΥΠΕΘΑ, το οποίο διατυπώνεται σύμφωνα με τις εκπαιδευτικές ανάγκες.

Τώρα δεδομένου ότι η διαδικασία της κατάρτισης των πινάκων κατάταξης των υποψηφίων εκπαιδευτικών που έχει ανατεθεί στο ΑΣΕΠ εκκινεί σε χρόνο που να επιτρέπει την κατάρτισή τους από την αρμόδια αρχή πριν από την έναρξη του σχολικού έτους, γίνεται κατανοητή, κύριε συνάδελφε, η δεσμευτικότητα που υπάρχει στις προθεσμίες που τίθενται για την υποβολή των αιτήσεων και των δικαιολογητικών των υποψηφίων.

Σύμφωνα με την 3ΕΑ/2025 προκήρυξη του ΑΣΕΠ, οι υποψήφιοι μπορούν να διεκδικήσουν με ένστασή τους κατά των προσωρινών πινάκων έως και δέκα μέρες από την έκδοσή τους την προσμέτρηση τίτλων, των οποίων οι αναγνωρίσεις δεν έχουν εκδοθεί μέχρι και την καταληκτική ημερομηνία υποβολής των σχετικών αιτήσεων. Νομίζω ότι αυτό είναι πολύ ξεκάθαρο και πολύ ξεκάθαρη και η απάντηση στο δεύτερο τμήμα της ερώτησής σας.

Από τα προαναφερόμενα, κύριε συνάδελφε, γίνεται κατανοητό τόσο το εύρος του ρόλου του ΥΠΕΘΑ όσον αφορά την προκήρυξη του ΑΣΕΠ όσο και το γεγονός πως οι υποψήφιοι θα πρέπει να καταθέτουν τίτλους που είναι αρχικά συναφείς με την ειδική αγωγή και εκπαίδευση στη σχολική ψυχολογία, όπως ορίζεται αυτό από την αρμόδια υπηρεσία του ΥΠΕΘΑ και τις σχετικές διαδικασίες, ότι υπάρχουν διαδικασίες οι οποίες ακολουθούνται και η απάντηση στο συγκεκριμένο θέμα των ενστάσεων είναι ξεκάθαρη.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Ολοκληρώνουμε τη σημερινή συζήτηση των επίκαιρων ερωτήσεων με την πέμπτη με αριθμό 1089/17-6-2025 επίκαιρη ερώτηση πρώτου κύκλου της Βουλευτού Αχαΐας της Κοινοβουλευτικής Ομάδας «Νέα Αριστερά» κ. Αθανασίας Αναγνωστοπούλου προς τον Υπουργό Παιδείας, Θρησκευμάτων και Αθλητισμού με θέμα «Ανάγκη διαφάνειας και αντικειμενικότητας στις μεταθέσεις και αποσπάσεις των εκπαιδευτικών Μουσικών και Καλλιτεχνικών Σχολείων».

Παρακαλώ, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υφυπουργέ, επανέρχομαι, όπως έχουν υποβάλει ερωτήσεις και άλλοι συνάδελφοι από άλλα κόμματα πολλές φορές, σε ένα πρόβλημα που αντιμετωπίζουν εδώ και χρόνια οι εκπαιδευτικοί των Μουσικών Σχολείων. Αν οι εκπαιδευτικοί γενικώς στη χώρα είναι άνθρωποι εργαζόμενοι ενός κατώτερου Θεού, των Μουσικών Σχολείων είναι ακόμα πιο κάτω.

Δηλαδή, για οποιαδήποτε υπηρεσιακή τους μεταβολή, μετάθεση ή απόσπαση δεν έχουν κανένα πλαίσιο διαφάνειας και ισονομίας σε σχέση με τους άλλους εκπαιδευτικούς. Δεν έχουν καμία ίση μεταχείριση. Δεν υπάρχουν κριτήρια μοριοδότησης που να είναι κοινά για όλους και να δημιουργεί στους εκπαιδευτικούς Μουσικών Σχολείων τη βεβαιότητα που θα τους επέτρεπε να κάνουν και έναν οικογενειακό υπολογισμό, έναν οικογενειακό προγραμματισμό σε μία τόσο δύσκολη εποχή. Δεν θέλω να σας φέρω παραδείγματα. Είναι πραγματικά δραματικά.

Το θέμα είναι ότι οι εκπαιδευτικοί Μουσικών Σχολείων είναι εκτός της διάταξης της νομοθεσίας που αφορά όλους τους εκπαιδευτικούς. Δεν απαγορεύονται αλλά δεν ορίζεται ότι είναι και οι εκπαιδευτικοί των Μουσικών Σχολείων. Υπάρχει η Επιστημονική Επιτροπή Μουσικής Παιδείας, αλλά όπως η ίδια η επιτροπή παραδέχεται και στην τελευταία της πράξη τώρα του 2025, δεν έχει τα εργαλεία -αλγορίθμους κ.λπ.-, για να μπορέσει να κάνει τη δουλειά της σωστά και με διαφάνεια.

Αυτό έχει ως αποτέλεσμα οι εκπαιδευτικοί αυτοί να προσφεύγουν σε ενστάσεις, πολλές ενστάσεις, κάθε χρόνο προς το ΚΥΣΔΕ και από την άλλη μεριά να προσφεύγουν στα δικαστήρια, κάτι που είναι και χρονοβόρο και βέβαια απίστευτα κοστοβόρo. Έχω άπειρες φορές οχλήσει το Υπουργείο Παιδείας για αυτό το θέμα. Ήταν έτοιμη -υποτίθεται- διάταξη νομοθετική που θα έλυνε απολύτως το πρόβλημα των εκπαιδευτικών των Μουσικών Σχολείων. Ακόμα περιμένουμε τη διάταξη, κύριε Υφυπουργέ.

Θέλω, λοιπόν, να μάθω με τη σημερινή μου ερώτηση και να μάθουν κυρίως οι εκατοντάδες εκπαιδευτικοί, πότε προτίθεται το Υπουργείο να φέρει αυτήν την διάταξη, που την περιμένουμε εδώ και δύο χρόνια.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Αναγνωστοπούλου.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η στελέχωση των Μουσικών Σχολείων της χώρας με εκπαιδευτικούς υψηλών προσόντων είναι πραγματικά μια διαδικασία με ιδιαιτερότητες, όχι, απλώς, γιατί αφορά μια εξειδικευμένη παιδεία, αλλά και γιατί ενσωματώνει την ανάγκη για ουσιαστική καλλιτεχνική, παιδαγωγική και ακαδημαϊκή αξιολόγηση.

Το θεσμικό πλαίσιο είναι απολύτως συγκεκριμένο και αναφέρομαι ενδεικτικά στον ν.1824/1988, στο π.δ.50/1996, στο π.δ.100/1997, το άρθρο 53 του ν.4653/2020, αλλά και το άρθρο 60 του ν.4692/2020 όπως ισχύει σήμερα, πάντα με σεβασμό στον χαρακτήρα των Μουσικών Σχολείων. Η διαδικασία εξελίσσεται σε πολλαπλά στάδια, από την υποβολή της αίτησης και τη διοικητική επεξεργασία μέχρι την εισήγηση της Επιστημονικής Επιτροπής Μουσικής Παιδείας και την τελική απόφαση -όπως γνωρίζετε- του ΚΥΣΔΕ. Είναι μια διαδικασία που πραγματοποιείται μέσω θεσμοθετημένων οργάνων με έλεγχο, τεκμηρίωση και συλλογική κρίση.

Παρ’ όλα αυτά, δεν αγνοούμε ότι οι εκπαιδευτικοί ζητούν όχι μόνο την ουσία της αξιολόγησης, κυρία Βουλευτή, αλλά και την αίσθηση δικαίου. Το ζητούμενο είναι διττό. Να προστατεύεται από τη μία η ποιότητα της μουσικής εκπαίδευσης και από την άλλη να ενισχύεται η εμπιστοσύνη του εκπαιδευτικού κόσμου στην διαδικασία αυτή. Αυτή η εμπιστοσύνη χτίζεται μέσα από σαφή κριτήρια, διαφανείς όρους και προβλέψιμο πλαίσιο.

Στο Υπουργείο παρακολουθούμε την πορεία των μεταθέσεων και αποσπάσεων στα Μουσικά Σχολεία και αξιολογούμε διαρκώς τα δεδομένα με γνώμονα πάντα τη βελτίωση των διαδικασιών, αλλά πάντοτε με σεβασμό στους θεσμούς, στους εκπαιδευτικούς και στην κοινωνία.

Θα είναι κάτι που θα συζητήσουμε και πιο επισταμένα και στις επερχόμενες νομοθετικές μας πρωτοβουλίες. Θα μου επιτρέψετε να αναφέρω περισσότερα στην δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Υφυπουργέ, δεν μου απαντήσατε. Αφορά ζωές ανθρώπων αυτό, το ότι δεν έχουμε διαφανείς διαδικασίες, για τους εκπαιδευτικούς Μουσικών Σχολείων. Επιτρέψτε μου να γνωρίζω εξίσου καλά με εσάς και ακόμα καλύτερα τη δουλειά που προσφέρουν όλοι οι εκπαιδευτικοί αλλά και οι εκπαιδευτικοί των Μουσικών Σχολείων. Αφορά τη ζωή τους.

Οι ενστάσεις που υπάρχουν συνέχεια προς την Επιστημονική Επιτροπή και στο ΚΥΣΔΕ, αλλά και οι τοποθετήσεις που κάνουν τα ίδια τα μέλη του ΚΥΣΔΕ κατά καιρούς, οι οποίοι δεν ψηφίζουν για να μην βαρύνονται πραγματικά με τέτοιου είδους αποφάσεις, δείχνουν ότι έχουμε αποφάσεις που αδικούν, που ζημιώνουν που δεν λαμβάνουν υπόψη τις ζωές των ανθρώπων.

Ξέρω πάρα πολύ καλά, κύριε Υφυπουργέ, και τα προσόντα αυτών των ανθρώπων και τη δουλειά που έχουμε ρίξει στα Μουσικά Σχολεία αυτής της χώρας. Ξέρω, επίσης, πόσο το Υπουργείο Παιδείας, όπως όλους τους εκπαιδευτικούς, αλλά και αυτούς, τους έχει αφήσει έρμαια αποφάσεων της Επιστημονικής Επιτροπής Μουσικής Παιδείας, η οποία και αυτή δεν έχει τα εργαλεία -το παραδέχεται και η ίδια- για να μπορέσει να εξασφαλίσει τη διαφάνεια και τη μοριοδότηση που χρειάζονται αυτοί οι άνθρωποι.

Ζητάμε να υπάρξει νομοθετική ρύθμιση. Εδώ και δύο χρόνια το Υπουργείο Παιδείας έχει υποσχεθεί με όλους τους τρόπους ότι θα υπάρξει αυτή η νομοθετική ρύθμιση και μάλιστα ότι θα ερχόταν τον περασμένο Σεπτέμβρη. Δεν μπορεί ένα Υπουργείο Παιδείας να νομοθετεί, καταστρατηγώντας το Σύνταγμα, για το άρθρο 16 και να μην μπορεί να νομοθετήσει και να μου λέτε τώρα ότι έχουν υψηλά προσόντα ή είναι ειδική παιδεία. Το ξέρω καλύτερα από εσάς. Το ξέρω και ξέρω και την ταλαιπωρία αυτών των ανθρώπων.

Δείτε, λοιπόν, το πρόβλημα που αντιμετωπίζουν σε τέτοιες εποχές. Πρέπει να έρθει τώρα μία νομοθετική ρύθμιση και να λήξει το θέμα, να μην τρέχουν οι άνθρωποι στα δικαστήρια και στις ενστάσεις, κάτι που δημιουργεί συγκρούσεις μέσα στον ίδιο τον κλάδο, αν φταίει η Επιστημονική Επιτροπή, αν φταίει το ΚΥΣΔΕ κ.λπ. Κανένας δεν φταίει, γιατί δεν έχει πλαίσιο για να μπορέσει να το κάνει. Χρειάζεται νομοθετική ρύθμιση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):**  Κυρίες και κύριοι συνάδελφοι, οι επισημάνσεις που έχουν τεθεί -και θεσμικά και δημόσια και ανέφερε και τώρα αρκετά πράγματα η συνάδελφος- δεν πέφτουν στο κενό. Να είστε σίγουροι ότι έχουν καταγραφεί, έχουν συζητηθεί και πραγματικά μας απασχολούν σε βάθος.

Το Σχολείο Μουσικής Παιδείας είναι για όλους μας μια κοιτίδα παιδείας, που συνδυάζει την καλλιτεχνική έκφραση με την ακαδημαϊκή διδασκαλία και δίνει στα παιδιά τα απαραίτητα εφόδια για να μπορούν να κατακτήσουν τη γνώση μέσα από την τέχνη.

Σε αυτά τα σχολεία -το είπατε και εσείς, κυρία συνάδελφε- υπηρετούν εκπαιδευτικοί με εξαιρετικά προσόντα και υψηλή εξειδίκευση και είναι θεμιτό, εύλογο και δίκαιο να προσδοκούν μια διαδικασία μεταθέσεων και αποσπάσεων που είναι, όχι μόνο ουσιαστική, αλλά και απολύτως διαφανής και προβλέψιμη.

Το σύστημα, όπως λειτουργεί σήμερα, στηρίζεται πάνω σε θεσμικά όργανα και επιστημονικά κριτήρια. Και εμείς ακούμε, κυρία συνάδελφε. Δεν αγνοούμε τη φωνή των εκπαιδευτικών ούτε παρακάμπτουμε τις ενστάσεις τους. Αντιθέτως, τις αξιοποιούμε και αυτό που προσπαθούμε είναι να βελτιώσουμε το θεσμικό πλαίσιο.

Γι’ αυτό τον λόγο ως Υπουργείο Παιδείας έχουμε ήδη επεξεργαστεί και πρόκειται να φέρουμε άμεσα νομοθετική ρύθμιση, η οποία θα προβλέπει μοριοδότηση των προσόντων των υποψηφίων προς μετάθεση και απόσπαση εκπαιδευτικών δευτεροβάθμιας εκπαίδευσης στα Μουσικά Σχολεία.

Παράλληλα, για τις Επιτροπές, θα επανεξετάσουμε άμεσα νομοθετικά το καθεστώς λειτουργίας τους, στο πλαίσιο της διαδικασίας των αποφάσεων ώστε να ανταποκρίνονται στο επιστημονικό τους υπόβαθρο.

Και το κάνουμε -πιστέψτε με- όχι επειδή μας το επέβαλε κάποια κατακραυγή, αλλά επειδή πιστεύουμε βαθιά ότι η εμπιστοσύνη στην εκπαιδευτική διοίκηση είναι συστατικό στοιχείο της δημόσιας εκπαίδευσης.

Κυρία συνάδελφε, εμείς θέλουμε τα Μουσικά Σχολεία να συνεχίσουν να είναι φυτώρια πολιτισμού, δημιουργικότητας και αριστείας. Και στο πλαίσιο αυτό, οι άνθρωποί τους πραγματικά οφείλουν να κρίνονται δίκαια, αξιοκρατικά και ισότιμα.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):**  Ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Θα ήθελα, πριν προχωρήσουμε, να ανακοινώσω προς το Σώμα ότι η Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Κλιματικής Κρίσης και Πολιτικής Προστασίας: «Πλαίσιο για την ενίσχυση της ανθεκτικότητας, διατάξεις για την πολιτική προστασία και το Πυροσβεστικό Σώμα».

Επίσης, οι Υπουργοί Υγείας, Εθνικής Οικονομίας και Οικονομικών, Εθνικής Άμυνας, Εσωτερικών, Παιδείας, Θρησκευμάτων και Αθλητισμού, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Ναυτιλίας και Νησιωτικής Πολιτικής, Ψηφιακής Διακυβέρνησης, Κλιματικής Κρίσης και Πολιτικής Προστασίας και Επικρατείας, οι Αναπληρωτές Υπουργοί Εθνικής Οικονομίας και Οικονομικών και Υγείας, καθώς και ο Υφυπουργός στον Πρωθυπουργό κατέθεσαν στις 24.06.2025 σχέδιο νόμου: «Προστασία των ανηλίκων από προϊόντα καπνού και αλκοόλ. Τροποποιήσεις του ν. 3730/2008 και ν. 4419/2016, ρυθμίσεις για μη καπνικά προϊόντα, ψηφιακό μητρώο ελέγχου προϊόντων καπνού, αλκοόλ και λοιπών μη καπνικών προϊόντων και άλλες διατάξεις».

Παραπέμπεται στην αρμόδια Διαρκή Επιτροπή.

**ΠΡΟΕΔΡΕΥΩΝ (Ιωάννης Πλακιωτάκης):**  Κυρίες και κύριοι συνάδελφοι, εισερχόμεθα στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Πλαίσιο για την ενίσχυση της ανθεκτικότητας: Διατάξεις για την πολιτική προστασία και το Πυροσβεστικό Σώμα».

Η Διάσκεψη των Προέδρων αποφάσισε στη συνεδρίασή της της 19ης Ιουνίου 2025 τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και της τροπολογίας.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει η εισηγήτρια της Νέας Δημοκρατίας, κυρία Μαρία Αντωνίου, για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, μπορώ να έχω τον λόγο για δύο λεπτά, με την ανοχή της κυρίας συναδέλφου;

**ΠΡΟΕΔΡΕΥΩΝ (Ιωάννης Πλακιωτάκης):**  Παρακαλώ.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Κυρίες και κύριοι συνάδελφοι, παίρνω τονλόγο για να ενημερώσω και το Σώμα για την τελική αποτύπωση της πυρκαγιάς στη Χίο. Καλό είναι να έχετε και τα στοιχεία, γιατί φαντάζομαι ότι σίγουρα θα αναφερθεί και στη συζήτηση. Σύμφωνα με την τελική αποτύπωση, την οποία έχουμε από τους δορυφόρους, η καμένη έκταση είναι 40.918 στρέμματα, εκ των οποίων τα 400 είναι δάση, τα 3.600 είναι βραχώδεις εκτάσεις, τα 28.500 είναι φρυγανώδεις και θαμνώδεις και τα λοιπά στρέμματα είναι αγροτικές εκτάσεις.

Θα ήθελα με την ευκαιρία να ευχαριστήσω, πραγματικά, τους τετρακόσιους σαράντα τέσσερις άνδρες και γυναίκες του Πυροσβεστικού Σώματος, οι οποίοι έδωσαν τον καλύτερό τους εαυτό προκειμένου να μην έχουμε καταστροφές σε οικίες, σε επιχειρήσεις και σε υποδομές και κυρίως δεν θρηνήσαμε κάποια ανθρώπινη απώλεια. Και, επίσης, να ευχαριστήσω τους εθελοντές μας, οι οποίοι πραγματικά συνέδραμαν με τον καλύτερό τους εαυτό σε αυτήν την προσπάθεια και να πω ένα μεγάλο «ευχαριστώ» στην Τοπική Αυτοδιοίκηση α΄ και β΄ βαθμού της Περιφέρειας Βορείου Αιγαίου, αλλά και στον Δήμο Χίου, γιατί πραγματικά και εκείνοι έδωσαν μια πολύ μεγάλη μάχη μαζί με τις Ένοπλες Δυνάμεις, την Ελληνική Αστυνομία και όλους όσοι συνέδραμαν στο πεδίο έτσι ώστε να αντιμετωπίσουμε μια πάρα πολύ δύσκολη πυρκαγιά, όπου ξεκίνησαν πέντε διαφορετικά μέτωπα σε πέντε διαφορετικά γεωγραφικά σημεία της νήσου, κάτι το οποίο -όπως είπα και στη δήλωσή μου- το θεωρούμε εξαιρετικά ύποπτο και εννοείται ότι διερευνάται.

Σε κάθε περίπτωση, όμως, θεωρώ ότι με βάση και τις συνθήκες οι οποίες επικράτησαν τις τελευταίες τρεις ημέρες στο νησί -με τους θυελλώδεις ανέμους- έδωσαν τον καλύτερό τους εαυτό προκειμένου να έχουμε αυτό το αποτέλεσμα.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):**  Κι εμείς ευχαριστούμε τον κύριο Υπουργό.

Παρακαλώ, κυρία Αντωνίου, έχετε τον λόγο.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Κύριε Υπουργέ, ευχαριστούμε και για την ενημέρωση σχετικά με την πυρκαγιά που μαίνεται στη Χίο. Κύριε Υφυπουργέ, κυρίες και κύριοι συνάδελφοι, πράγματι και εγώ πριν ξεκινήσω την τοποθέτηση επί του νομοσχεδίου, θα ήθελα να σταθώ και εγώ σε αυτές τις δραματικές ώρες που περνά η Χίος εξαιτίας των πυρκαγιών στο νησί, εκφράζοντας όλη την Κοινοβουλευτική Ομάδα της Νέας Δημοκρατίας. Εκφράζουμε όλοι τη βαθιά μας συμπαράσταση στους κατοίκους που δοκιμάζονται, αλλά και τον θαυμασμό μας στους άνδρες και τις γυναίκες του Πυροσβεστικού Σώματος που με αυτοθυσία και αυταπάρνηση επιχειρούν κάτω από εξαιρετικά δύσκολες συνθήκες για να προστατεύουν ζωές, περιουσίες και φυσικό περιβάλλον. Η σκέψη μας είναι μαζί τους και η πολιτεία οφείλει να βρίσκεται αρωγός σε κάθε τους βήμα, έμπρακτα και όχι μόνο συμβολικά.

Κυρίες και κύριοι συνάδελφοι, η χώρα μας βρίσκεται μπροστά σε μια πρόκληση που δεν είναι απλώς προ των πυλών. Είναι ήδη παρούσα και πιεστική. Η κλιματική κρίση δεν είναι, πια, μια απειλή του μέλλοντος. Είναι η νέα πραγματικότητα. Τα ακραία καιρικά φαινόμενα, οι πυρκαγιές, οι πλημμύρες, οι απώλειες σε ανθρώπινες ζωές και περιουσίες μας υποχρεώνουν να επανεξετάσουμε συνολικά την πολιτική προστασία και την επιχειρησιακή μας ετοιμότητα.

Δεν υπάρχει πια πολυτέλεια για καθυστερήσεις ή ημίμετρα. Για εμένα έχουν και μια επιπλέον βαρύτητα οι διατάξεις του συγκεκριμένου νομοσχεδίου, καθώς το υπό συζήτηση νομοσχέδιο εμπίπτει στο επιστημονικό μου πεδίο, ως δασολόγου περιβαλλοντολόγου και αντικείμενο της επί σειρά ετών επαγγελματικής μου δραστηριότητας.

Το νομοσχέδιο που σήμερα συζητούμε, έρχεται να καλύψει ένα κενό που αναδείχθηκε με οδυνηρό τρόπο τα τελευταία χρόνια. Καλούμαστε να μετασχηματίσουμε την ελληνική πολιτεία από έναν παθητικό διαχειριστή κρίσεων σε έναν ενεργητικό, συντονισμένο και προνοητικό μηχανισμό προστασίας του πολίτη και του φυσικού πλούτου της πατρίδας μας. Δεν πρόκειται για μια απλή διοικητική μεταρρύθμιση, πρόκειται για την αρχιτεκτονική ανθεκτικότητα της χώρας στον 21ο αιώνα.

Η στρατηγική αυτού του νομοσχεδίου στηρίζεται σε τέσσερις βασικούς άξονες: Στον ανασχεδιασμό του θεσμικού πλαισίου πολιτικής προστασίας, στην ενίσχυση του Πυροσβεστικού Σώματος, στην αναδιοργάνωση της κρατικής αρωγής προς τους πληγέντες και στην αποτελεσματικότερη πρόληψη και απόκριση σε φυσικές καταστροφές. Καθένας από αυτούς τους άξονες δεν είναι θεωρητικός. Απαντά σε συγκεκριμένα προβλήματα που αντιμετωπίσαμε τα προηγούμενα χρόνια, δηλαδή, τις καθυστερήσεις, την έλλειψη συντονισμού, τη διάχυση ευθυνών, την υποστελέχωση, τον κατακερματισμό μέσων και δυνάμεων, την αναποτελεσματικότητα στην αποκατάσταση και την έλλειψη συστηματικής πρόληψης.

Ειδικότερα, το νομοσχέδιο θέτει ως βασικούς στόχους, πρώτον, την ενίσχυση της στελέχωσης των εναέριων μέσων και της δασοπυρόσβεσης. Δεύτερον, την επιτάχυνση των διαδικασιών κήρυξης εκτάκτου ανάγκης. Τρίτον, τον εκσυγχρονισμό της διαδικασίας προσλήψεων και μετατάξεων στο Πυροσβεστικό Σώμα. Τέταρτον, την ενίσχυση της αποτρεπτικής και επιχειρησιακής ικανότητας. Πέμπτον, την προστασία του δασικού πλούτου με την καθιέρωση του Εθνικού Χάρτη Εκτίμησης Κινδύνου Πυρκαγιών και τέλος, την αποτελεσματικότερη διαχείριση της κρατικής αρωγής στους πολίτες που πλήττονται.

Το πιο σημαντικό, όμως, συνάδελφοι, είναι ότι το νομοσχέδιο αυτό δεν βλέπει την πολιτική προστασία ως ένα σύστημα ενεργοποίησης εκ των υστέρων. Αντιλαμβάνεται ότι η διαχείριση κινδύνου πρέπει να ξεκινάει πολύ πριν το συμβάν, με σχέδιο, εκπαίδευση, επαγρύπνηση, αξιοποίηση της τεχνολογίας και διασύνδεση όλων των εμπλεκόμενων φορέων. Για αυτόν τον λόγο, στο δεύτερο κεφάλαιο του νομοσχεδίου αναβαθμίζεται η Επιτροπή Εκτίμησης Κινδύνου, με συμμετοχή του Αρχηγού του Πυροσβεστικού Σώματος και επιστημόνων κύρους. Επιμηκύνεται η διάρκεια ισχύος της κατάστασης εκτάκτου ανάγκης από τριάντα μέρες σε τρεις μήνες, με δυνατότητα εξάμηνης παράτασης.

Το υφιστάμενο θεσμικό πλαίσιο στερεί από τους Οργανισμούς Τοπικής Αυτοδιοίκησης Α΄ και Β΄ βαθμού τη δυνατότητα να υλοποιούν έγκαιρα έργα αποκατάστασης φυσικών καταστροφών, με αποτέλεσμα να απαιτείται διαρκώς η παράταση της εν λόγω κατάστασης σε μια διαδικασία υψηλού διοικητικού κόστους.

Επιπλέον, παρέχεται η δυνατότητα και στον Περιφερειάρχη -έως σήμερα ήταν μόνο ο Δήμαρχος- να εισηγηθεί στο Γενικό Γραμματέα Πολιτικής Προστασίας, την κήρυξη μιας περιοχής σε κατάσταση έκτακτης ανάγκης τοπικής κλίμακας για θέματα αρμοδιότητάς του.

Καθιερώνεται ο Εθνικός Χάρτης Εκτίμησης Κινδύνου Δασικών Πυρκαγιών, εργαλείο που είναι κρίσιμο για την πρόληψη.

Ενισχύεται το θεσμικό πλαίσιο για τις εναέριες διασώσεις και αεροδιακομιδές.

Αυτό σημαίνει, αγαπητοί συνάδελφοι, ότι η πολιτεία αποκτά πιο αποτελεσματικά εργαλεία και προβλεψιμότητα. Δεν περιμένει να δράσει μόνο μετά την εκδήλωση της κρίσης.

Στο τρίτο κεφάλαιο, αντιμετωπίζεται το διαχρονικό πρόβλημα υποστελέχωσης και λειτουργικής αδυναμίας του Πυροσβεστικού Σώματος. Δημιουργείται μια νέα κατηγορία πυροσβεστών επί θητεία. Καταργούνται οι γραπτές εξετάσεις για ειδικά καθήκοντα και αντικαθίστανται με σύστημα μοριοδότησης, ενισχύεται η Διεύθυνση Υγειονομικού, ενώ αυξάνεται και το όριο ηλικίας συνταξιοδότησης των γιατρών στο 68ο έτος. Επεκτείνεται η δυνατότητα κλήσης υποψηφίων στις προκαταρκτικές εξετάσεις. Αυξάνεται ο αριθμός των ειδικών μονάδων δασικών επιχειρήσεων με νέα μονάδα στην Ανατολική Μακεδονία και συγκεκριμένα στην Καβάλα. Επανακαθορίζεται το καθεστώς εκτός ημέρας εργασίας του προσωπικού, με στόχο την αποκατάσταση δικαιοσύνης.

Έρχομαι στο τέταρτο κεφάλαιο, όπου λύνονται θέματα που αφορούν την κρατική αρωγή και αποκατάσταση καταστροφών. Για πρώτη φορά, παρέχεται η δυνατότητα σε φυσικά πρόσωπα με προσωρινά παραχωρητήρια κατοικιών δημοσίων φορέων, να αιτούνται στεγαστική συνδρομή, εφόσον πληρούνται οι προϋποθέσεις και δεν έχει ήδη ξεκινήσει η επισκευή των κατοικιών. Η αρμοδιότητα για τον έλεγχο Αιτήσεων Πληγεισών Επιχειρήσεων από τον κυκλώνα ΙΑΝΟΣ, μεταφέρεται στη ΔΑΕΦΚ Δυτικής Ελλάδας για ταχύτερη εξυπηρέτηση. Επιταχύνεται η αποκατάσταση ζημιών στον Οικισμό Ληξούρι Κεφαλονιάς μέσω προγραμματικής σύμβασης τηςΔΑΕΦΚΚεντρικής Ελλάδας με τις κτιριακές υποδομές ΑΕ. Βελτιώνεται η διαδικασία κήρυξης Τοπικής Κατάστασης Έκτακτης Ανάγκης και ενισχύεται η επιχειρησιακή διαθεσιμότητα του Πυροσβεστικού Σώματος, με αυξημένη αξιοποίηση των εναέριων μέσων. Οι ρυθμίσεις αυτές επιταχύνουν την αποκατάσταση καταστροφών, ενισχύουν την κρατική αξιοπιστία και εμπεδώνουν την εμπιστοσύνη των πολιτών στη διοίκηση.

Το νομοσχέδιο αυτό, λοιπόν, αγαπητοί συνάδελφοι, δεν είναι απλώς ένα ακόμη θεσμικό εργαλείο, είναι η απάντηση της πολιτείας σε ένα φαινόμενο που επιτείνεται, που δεν περιμένει και που απαιτεί ευελιξία, διαλειτουργικότητα, επιχειρησιακή ετοιμότητα. Ο χρόνος δεν είναι σύμμαχος. Πρέπει να προηγούμαστε των φυσικών καταστροφών, όχι να τρέχουμε από πίσω.

Επίσης, είναι σημαντική η οικονομική ενίσχυση του Πυροσβεστικού Σώματος, μέσω της αύξησης επιτρεπόμενων κατ’ έτος ημερών εκτός έδρας, μια μικρή αναγνώριση της δύσκολης μάχης που δίνουν καθημερινά με αυταπάρνηση, όπως ακούσαμε, οι γυναίκες και οι άνδρες του Πυροσβεστικού Σώματος.

Άκουσα με προσοχή τις παρεμβάσεις της Αντιπολίτευσης και θέλω να σταθώ σε ορισμένες ενστάσεις που ακούστηκαν όχι για να τις μηδενίσω, αλλά για να βάλουμε τη συζήτηση στην πραγματική της βάση. Ακούστηκε ότι το νομοσχέδιο κινείται με μια γραφειοκρατική -λέει- λογική που δεν αξιοποιεί την εμπειρία του πεδίου. Μα, ακριβώς το αντίθετο συμβαίνει. Το ακούσατε, ούτως ή άλλως, και στην ακρόαση των φορέων. Η Επιτροπή Εκτίμησης Κινδύνου ενισχύεται με ανθρώπους της πρώτης γραμμής, με ειδικούς επιστήμονες, ενώ για πρώτη φορά ενσωματώνεται Εθνικός Χάρτης Εκτίμησης Κινδύνου Πυρκαγιάς που βασίζεται σε εμπειρικά και επιστημονικά δεδομένα. Δεν πρόκειται για θεωρητικές ασκήσεις επί χάρτου, αλλά για εργαλεία που θα καθοδηγούν τη δράση με ακρίβεια και αποτελεσματικότητα.

Ακούστηκε, επίσης, ότι το νομοσχέδιο δεν προβλέπει αρκετά για τους εθελοντές. Ναι, οι εθελοντές μας είναι πολύτιμοι και η πολιτεία θα συνεχίζει να τους στηρίζει, αλλά ο εθελοντισμός δεν μπορεί να υποκαθιστά την κρατική ευθύνη. Δεν μπορούμε να χτίσουμε την ανθεκτικότητα της χώρας μας μόνο με καλή θέληση. Χρειάζεται θεσμική επάρκεια, επαγγελματισμός, επαρκή χρηματοδότηση.

Τέλος, ειπώθηκε ότι το πλαίσιο είναι συγκεντρωτικό, αλλά όταν μιλάμε για καταστάσεις εκτάκτου ανάγκης, απαιτείται σαφής διοικητική ιεραρχία και ενιαία κατεύθυνση. Ο κατακερματισμός αρμοδιοτήτων και οι καθυστερήσεις στον συντονισμό, στοίχισαν ακριβά στο παρελθόν. Οφείλουμε να μάθουμε από τα λάθη μας. Όσο για την υποχρηματοδότηση, ήδη έχουν εξασφαλιστεί νέοι πόροι και μέσω του Ταμείου Ανάκαμψης και άλλων χρηματοδοτικών εργαλείων. Ήδη δρομολογούνται προμήθειες για νέα εναέρια μέσα και ψηφιακά εργαλεία. Δεν ισχυριζόμαστε ότι λύθηκαν όλα, αλλά γίνεται ένα αποφασιστικό βήμα και αυτό πρέπει να το αναγνωρίσουμε όλοι, ανεξαρτήτως, πολιτικής τοποθέτησης.

Ας σημειώσουμε και κάτι εξαιρετικά σημαντικό. Κατά την ακρόαση φορέων το νομοσχέδιο έτυχε σπάνιας αποδοχής. Οι ίδιοι οι άνθρωποι του χώρου δήλωσαν ότι κινείται προς τη σωστή κατεύθυνση. Ναι, έγιναν παρατηρήσεις, αλλά σε επόμενο νομοσχέδιο που ήδη προανήγγειλε ο Υπουργός θα ενσωματώσει όλες τις απαραίτητες τροποποιήσεις. Αυτό δείχνει διάθεση διαλόγου και σεβασμό στην πράξη.

Κυρίες και κύριοι συνάδελφοι,  η Πολιτική Προστασία δεν είναι πεδίο πολιτικής αντιπαράθεσης. Είναι πεδίο εθνικής συνεννόησης και κοινού χρέους. Γι’ αυτό σας καλώ να υπερψηφίσουμε το νομοσχέδιο, γιατί αφορά το παρόν, αλλά κυρίως το μέλλον της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Αντωνίου.

Τον λόγο έχει ο εισηγητής από το ΠΑΣΟΚ, ο κ. Ανδρέας Πουλάς.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, ξεκινώντας και εγώ την ομιλία μου θα ήθελα να εκφράσω τις ευχαριστίες μου στους πυροσβέστες, στους ιπτάμενους, στους στρατιωτικούς, στους εργαζόμενους στο ΕΚΑΒ, στους εργαζόμενους στην τοπική αυτοδιοίκηση και βέβαια στους εθελοντές για όσα προσέφεραν στη Χίο και όσα θα συνεχίσουν να προσφέρουν κατά τη διάρκεια της αντιπυρικής περιόδου.

Κατά τη διάρκεια, λοιπόν, της διακυβέρνησης της Νέας Δημοκρατίας η χώρα γνώρισε καταστροφικές πυρκαγιές που άφησαν εκατομμύρια καμένα στρέμματα και βαθιά σημάδια σε τόπους όπως η Δαδιά στον Έβρο, η Ροδόπη, ο Όρβηλος Σερρών, η Ρόδος, η κεντρική και βόρεια Εύβοια, η Αθήνα, η Κόρινθος και πολλές άλλες περιοχές με μικρότερη έκταση. Σε κάθε περίπτωση, όμως, η αντίδραση της Κυβέρνησης υπήρξε η ίδια και απογοητευτική, αλαζονική με συνεχείς διασπορές ευθυνών και εμμονή στο δόγμα της ατομικής ευθύνης των πολιτών. Κάθε καλοκαίρι οι πολίτες παρακολουθούν αβοήθητοι το ήδη επαναλαμβανόμενο δράμα, αδύναμοι να προστατεύσουν τις περιουσίες τους. Όσα επικοινωνιακά τεχνάσματα και αν επιστρατεύσετε, όσες συσκέψεις και ανακοινώσεις για εξοπλισμούς και προμήθειες και αν κάνετε, που στην καλύτερη περίπτωση θα φανούν μετά από χρόνια, η σκληρή πραγματικότητα και τα γεγονότα σας διαψεύδουν.

Και τώρα φτάνουμε στο σήμερα. Βρισκόμαστε μέσα στην αντιπυρική περίοδο και ήδη η χώρα αντιμετωπίζει τις πρώτες μεγάλες πυρκαγιές. Στη Χίο τα πολλαπλά πύρινα μέτωπα άφησαν το καταστροφικό τους αποτύπωμα παρά τις πολλές πυροσβεστικές δυνάμεις που επιχείρησαν, οι οποίες όμως έφτασαν αργά και χωρίς σωστό σχεδιασμό. Και εδώ, κύριε Υπουργέ, θα θέλαμε μια ενημέρωση για το αν ήταν εμπρησμός η αιτία της πυρκαγιάς στη Χίο. Μετά τη Χίο, όμως, σειρά είχε η πυρκαγιά στην Πλύτρα της Λακωνίας που κατέκαψε δασικές και καλλιεργήσιμες εκτάσεις. Έφτασε μέχρι τις αυλές των σπιτιών και απείλησε περιουσίες.

Τίθεται το ερώτημα: Τι θα γίνει εάν ξεσπάσουν πολλαπλά πύρινα μέτωπα ταυτόχρονα σε όλη τη χώρα, όπως κατ’ επανάληψη έχει γίνει στο παρελθόν; Στην περίπτωση αυτή ο αριθμός των δεκαοκτώ χιλιάδων πυροσβεστών δεν θα είναι αρκετός για να αντιμετωπίσει την κατάσταση; Τα εναέρια μέσα δεν θα φτάνουν για να καλύψουν τις ανάγκες; Το φιλότιμο και ο αγώνας των ομάδων που θα επιχειρούν δεν επαρκεί; Και οι καταστροφές σε υποδομές, κατοικίες, ζωικό και φυτικό κεφάλαιο και σε δασικές εκτάσεις θα είναι για άλλη μια φορά ανελέητες; Θα είναι προφητικό να πούμε ότι θα είμαστε στο ίδιο έργο θεατές για άλλη μια φορά; Η απάντηση σε ένα τέτοιο ζοφερό ενδεχόμενο -που είναι εξαιρετικά πιθανό- είναι η πρόληψη για την οποία τόσα λίγα και τόσο αργά κάνετε.

Ακόμα και σήμερα που φέρνετε προς ψήφιση ένα ακόμα νομοθέτημα που τροποποιεί τον ν.4662/2020 αφήνετε την πρόληψη απέξω. Κανείς δεν γνωρίζει ποιος είναι ο σχεδιασμός σας για την πρόληψη και ποια τεχνολογικά μέσα χρησιμοποιούνται για να την υποστηρίξουν, παρά μόνο ότι έχετε πετάξει το μπαλάκι στην τοπική αυτοδιοίκηση χωρίς κατευθύνσεις, χωρίς καμία καθοδήγηση και χωρίς επαρκείς πόρους, ενώ την ίδια ώρα πετάτε εκατομμύρια στο ΤΑΙΠΕΔ για να χαράξει και να κατασκευάσει αντιπυρική ζώνες και ξοδεύετε σχεδόν 27 εκατομμύρια ευρώ σε έργα με τίτλο: «Βελτίωση ικανότητας του πληθυσμού στην αντιμετώπιση φυσικών καταστροφών μέσω δράσεων ευαισθητοποίησης». Αλήθεια, ποιος θα αναλάβει αυτό το έργο της ευαισθητοποίησης; Περιμένουμε να μάθουμε.

Ως προς την προμήθεια αισθητήρων drones και άλλων τεχνολογικών μέσων πρόληψης, τι προβλέπει το ΑΙΓΙΣ; Να σας θυμίσω ότι επαίρεστε για τα ογδόντα drones που μισθώνει και δεν αγοράζει η χώρα μας για τις ανάγκες της Πυροσβεστικής Υπηρεσίας μέσω δωρεάς της ΔΕΔΔΗΕ ύψους 6 εκατομμυρίων ευρώ και πάλι δηλαδή σε όφελος των ιδιωτών προμηθευτών; Είναι ξεκάθαρο σε κάθε πολίτη ότι με τα ίδια χρήματα που σκορπάτε χωρίς μέτρο και χωρίς έλεγχο για την καταστολή σε ένα βαρέλι δίχως πάτο, μια σοβαρή κυβέρνηση θα είχε προ πολλού πράξει τα αυτονόητα.

Στο ίδιο μοντέλο προχειρότητας και έλλειψης πραγματικού σχεδιασμού έρχεται το παρόν σχέδιο νόμου που αποτελεί μια ακόμη τροποποίηση του βασικού νομοθετήματος, του ν.4662/2020 το οποίο έχει δημιουργήσει έναν πολυδαίδαλο, πολύπλοκο, γραφειοκρατικό μηχανισμό καταστολής με πλήθος γνωμοδοτικών επιτροπών στη λογική της διάχυσης των ευθυνών, ο οποίος μέχρι σήμερα ούτε έχει εφαρμοστεί πλήρως ούτε έχει αποδώσει τα προσδοκώμενα. Υποκρίνεστε δε ότι με ημίμετρα και μικροδιευθετήσεις φωτογραφικού χαρακτήρα διατάξεις θα δώσετε το φιλί της ζωής σε έναν μηχανισμό που δεν αποδίδει και δεν έχει προοπτική.

Με το παρόν σχέδιο νόμου προσθέτετε έναν ακόμη επιστήμονα στην επιτροπή εκτίμησης κινδύνου χωρίς σαφή αιτιολόγηση και χωρίς να καθορίζονται οι επιστημονικοί τομείς των μελών. Μεταθέτετε την ευθύνη κήρυξης κατάστασης έκτακτης ανάγκης τοπικής κλίμακας σε δημάρχους και περιφερειάρχες χωρίς σαφή κριτήρια αρμοδιοτήτων, δημιουργώντας ασάφεια. Ορίζετε τη διάρκεια κήρυξης έκτακτης ανάγκης σε τρεις μήνες, παρά την εμπειρία που δείχνει πως χρειάζονται τουλάχιστον έξι μήνες, ενώ οι απεριόριστες παρατάσεις που δίνετε, δείχνουν ότι είναι μια άνευ ουσίας ρύθμιση. Ιδρύετε νέα επιτροπή εκτίμησης κινδύνων δασικών πυρκαγιών, αναιρώντας την αρμοδιότητα των δασαρχείων, ενώ η δεκαετής αναθεώρηση του χάρτη κινδύνου είναι ανεπαρκής λόγω ταχείας κλιματικής κρίσης. Εισάγετε εισαγγελική εποπτεία στη ΔΑΕ στην προανάκριση δείχνοντας δυσπιστία στους δημόσιους λειτουργούς. Παγώνετε το πρόγραμμα «Ερμής Θεοχαρόπουλος» ως το 2030, ανοίγοντας δρόμο σε υπερτιμημένες ιδιωτικές συμβάσεις αντί να αξιοποιήσετε το δημόσιο. Στέλνετε ανεπαρκώς εκπαιδευμένους νεοεισερχόμενους πυροσβέστες σε επιχειρήσεις χωρίς πρόγραμμα δια βίου εκπαίδευσης και εκμάθησης νέων τεχνολογιών των ήδη υπηρετούντων πυροσβεστών. Εξαπατάτε τους εποχικούς πυροσβέστες περιορίζοντας τις προσλήψεις και βάζοντας ηλικιακό όριο που αποκλείει τους πιο έμπειρους.

Αναφέρατε στην Επιτροπή ότι το Πυροσβεστικό Σώμα έχει περίπου δεκαοκτώ χιλιάδες πυροσβέστες. Οι μόνιμοι και οι πενταετούς υποχρέωσης είναι δεκαπέντε χιλιάδες πεντακόσιοι. Έχετε πάρει δυόμιση χιλιάδες εποχικούς για τα επόμενα πέντε χρόνια, για να καλύψετε την ανάγκη μέχρι να αποκτήσει το Πυροσβεστικό Σώμα το απαιτούμενο μόνιμο προσωπικό και να ρίξετε το όριο ηλικίας.

Το ερώτημα είναι το εξής: Αυτούς τους δυόμισι χιλιάδες εποχικούς που έχετε προσλάβει με οκτάμηνη θητεία, στο τέλος της πενταετίας θα τους πετάξετε στον δρόμο; Αυτούς οι οποίοι σας έβγαζαν -και θα εξακολουθήσουν να σας βγάζουν- από τα δύσκολα, δεν θα πρέπει αυτοί να παραμείνουν στο Πυροσβεστικό Σώμα; Καταργείτε επίσης το προεδρικό διάταγμα για τα προσόντα των υπηρετούντων σε εναέρια μέσα, παραδίδοντάς τα σε υπουργικές αποφάσεις. Επεκτείνετε τον αντισεισμικό έλεγχο στις αθλητικές εγκαταστάσεις χωρίς χρονοδιάγραμμα ή συνολικό σχέδιο για δημόσια κτίρια. Δημιουργείτε ανισότητα στην αποζημίωση εκτός έδρας πυροσβεστών με μειονεκτήματα για μη μόνιμους παρά τις ίδιες δυσκολίες που αντιμετωπίζουν στα πεδία. Μεταφέρετε τον έλεγχο δικαιολογητικών οικονομικής ενίσχυσης στους πληγέντες από την ΔΑΕΘ κεντρικής στη δυτική Ελλάδα, χωρίς στελεχιακή ενίσχυση και χωρίς μέχρι σήμερα να έχετε υλοποιήσει το οργανόγραμμα που επίμονα σας ζητούν οι εργαζόμενοι της ΔΑΕΘ.

Τι δεν κάνατε, κύριε Υπουργέ; Δεν γίνεται καμία αναφορά στην πρόληψη. Δεν γίνεται καμία αναφορά σε χρονοδιάγραμμα αποκατάστασης των πληγεισών περιοχών σε σταθερή χρηματοδότηση και στη σύσταση μόνιμου μηχανισμού. Οι διοικητικές βελτιώσεις γίνονται χωρίς βραχυπρόθεσμη και μακροπρόθεσμη στρατηγική. Παραμένετε πιστοί στη λογική της εκχώρησης βασικών κυβερνητικών τομέων, όπως η εναέρια διάσωση και οι διακομιδές σε ιδιώτες με το πρόσχημα του προσωρινού μέτρου μέχρι νεωτέρας. Τα δασαρχεία και η τοπική αυτοδιοίκηση μένουν στο περιθώριο και δεν έχουν κανένα επίπεδο αποφασιστικής αρμοδιότητας. Δεν ξεκαθαρίζετε εάν θα χρησιμοποιήσετε τους πυροσβέστες επί θητεία ως επιχειρησιακό βραχίονα ή ως χαμηλόβαθμό προσωπικό ή ως οδηγούς, καθώς στην περίπτωση αυτή ο καθορισμός της υπηρέτησης στις ειδικές δυνάμεις ως προσόν βαρύνουσας σημασίας είναι απολύτως ασύμβατος.

Τέλος, δεν γίνεται καμία κουβέντα για την πάρα πολύ μεγάλη καθυστέρηση στην καταβολή των αρωγών και στην αποκατάσταση, παραδείγματος χάριν στο Ληξούρι οι ζημιές έγιναν από τον σεισμό του 2014 και δεν έχουν αποκατασταθεί ακόμη μέχρι σήμερα. Τι απάντηση έχετε να δώσετε στους πολίτες για την αργοκίνητη διαδικασία καταβολής των αποζημιώσεων και για τον γραφειοκρατικό μηχανισμό αποκατάστασης; Πότε θα πάψει το φαινόμενο να περιμένουν πολίτες για να ενδιαφερθεί η πολιτεία, να αποκαταστήσει τις ζημιές που έχουν υποστεί από τις φυσικές καταστροφές;

Κύριε Υπουργέ, η κριτική μας απέναντι στη φιλοσοφία του συγκεκριμένου νόμου και τον παρακολουθημάτων του είναι διαρκής, μόνιμη και επίμονη. Δεν έχετε καταφέρει μέχρι σήμερα να φέρετε προς ψήφιση και να υλοποιήσετε ένα ολοκληρωμένο, αποτελεσματικό σχέδιο πολιτικής προστασίας με σαφείς γραμμές και αρμοδιότητες πρόληψης και όμως επιμένετε στην ίδια λογική των διευθετήσεων της μικροπολιτικής και του εμπορίου ελπίδας προς τους εποχικούς πυροσβέστες.

Από την πλευρά σας δεν υπάρχει καμία αυτοκριτική για τις μέχρι σήμερα αστοχίες σας. Καμία αναθεώρηση του ν.4662 στην ουσία του και στη βάση της ενίσχυσης της πρόληψης με σαφείς ενέργειες, στόχευση και συγκεκριμένες κατευθύνσεις με επαρκή και έγκαιρη χρηματοδότηση και προς τους οργανισμούς της Τοπικής Αυτοδιοίκησης. Καμία εξήγηση για το φιάσκο του ΟΠΕΚΕΠΕ και για την αναβάθμιση των Canadair, που απεντάχθηκαν από το Ταμείο Ανάκαμψης μέσα σε μία νύχτα. Καμία ουσιαστική ενέργεια για την αντιμετώπιση της νούμερο ένα αιτίας, κατά τη γνώμη μας, έναρξης των πυρκαγιών στη χώρα από τα καλώδια του ΔΕΔΔΗΕ. Καμία λογοδοσία για τα εκατομμύρια που πετάνε προς διάφορες κατευθύνσεις, με ελάχιστο θετικό αποτύπωμα για την κοινωνία. Καμία αξιοπιστία στο πρόγραμμα ΑΙΓΙΣ, το οποίο θα υλοποιηθεί -ελπίζω να μην καεί η Ελλάδα-, αλλά ούτε και για την σκοπιμότητα των προμηθειών που υπηρετούν μια λογική ισορροπιών με τις προμηθεύτριες χώρες. Αγοράζουμε λίγο από εδώ, λίγο από εκεί με ανοιχτά χρονοδιαγράμματα και με κόστος πολλά εκατομμύρια από το Ταμείο Ανάκαμψης και από τα ευρωπαϊκά κεφάλαια.

Προς το παρόν η Χίος κάηκε και ουδείς μπορεί να προβλέψει τι θα μας βρει μέχρι το τέλος της αντιπυρικής περιόδου. Το ΠΑΣΟΚ έχει συγκεκριμένες προτάσεις, ξεκάθαρες θέσεις και επιμονή στην πρόληψη. Προτείνουμε, λοιπόν, εθνική στρατηγική πολιτικής προστασίας, με έμφαση στην πρόληψη, τον συντονισμό και την τεχνολογική καινοτομία, την αναβάθμιση του ρόλου της Τοπικής Αυτοδιοίκησης με μεταφορά αρμοδιοτήτων και πόρων, αλλά και διαρκή υποστήριξη, την έγκαιρη υλοποίηση αντιπλημμυρικών και αντιπυρικών έργων, που θα εντάσσονται σε ένα ολιστικό συνολικό περιφερειακό σχεδιασμό, την πληρέστερη στελεχιακή οργάνωση των διευθύνσεων πολιτικής προστασίας των δήμων, με εξειδικευμένο προσωπικό, την ενίσχυση θεσμικά και σε προσωπικό των δασαρχείων, την αλλαγή του δόγματος του Πυροσβεστικού Σώματος και την επίλυση των χρόνιων προβλημάτων οργάνωσης και λειτουργίας του, την καταβολή αποζημιώσεων στο 100% της ζημίας που υπέστησαν κατοικίες, αγροτικές εκμεταλλεύσεις και επιχειρήσεις, την αύξηση των κονδυλίων για την προστασία των δασών και την ταχεία αποκατάσταση των οικολογικών καταστροφών και τη διαφάνεια και τη λογοδοσία στη διαχείριση των πόρων, την εκπόνηση προγραμμάτων ακόμα και μέσα στα σχολεία για την ενημέρωση του πληθυσμού και την αύξηση του αριθμού των εθελοντών, τη συμμετοχή των πολιτών σε ασκήσεις ετοιμότητας, εκκένωσης και αντιμετώπισης των φυσικών και ανθρωπογενών κινδύνου.

Τα μπαλώματα του ν.4662 μέσα στην αντιπυρική περίοδο που μας φέρνετε προς ψήφιση δεν μας βρίσκουν σύμφωνους ούτε μπορούμε να δώσουμε συγχωροχάρτι όταν ρίχνετε ψίχουλα στους πυροσβέστες και επιφυλάσσετε εκατομμύρια για να νοικιάζετε εναέρια μέσα διάσωσης.

Κύριε Υπουργέ, το ΠΑΣΟΚ δεν μπορεί να υπερψηφίσει ένα νομοθέτημα που βρίσκεται σε τελείως λάθος κατεύθυνση για μικροπολιτικούς λόγους.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Πούλα.

Παρακαλώ να κλείσει το ηλεκτρονικό σύστημα εγγραφής.

Τον λόγο έχει ο ειδικός αγορητής από τον ΣΥΡΙΖΑ, ο κ. Γεώργιος Ψυχογιός.

Παρακαλώ.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ξεκινήσω και εγώ την τοποθέτησή μου με τη συμπαράστασή μας, την αλληλεγγύη και τη στήριξη, αλλά και τις ευχαριστίες στους ανθρώπους που επιχειρούν και συμβάλλουν στο πεδίο στην πρώτη γραμμή στη Χίο και στα άλλα πύρινα μέτωπα. Να επισημάνουμε και να εστιάσουμε για άλλη μια φορά στο γεγονός ότι δεν μπορούμε να είμαστε πάλι στο ίδιο έργο θεατές, με την έννοια ότι ακόμα και όταν πηγαίνουν δυνάμεις, όπως έγινε σύμφωνα με την εικόνα που έχουμε στη Χίο, αν δεν υπάρχουν παρεμβάσεις πρόληψης, βασικά έργα υποδομής, αποτελεσματικά και εξειδικευμένα τοπικά σχέδια, για να αποτρέψουν την επέκταση πυρκαγιάς, τα πράγματα είναι πάρα πολύ δύσκολα και θα έχουμε τις ίδιες συνέπειες με χιλιάδες στρέμματα καμένα, δεκάδες χιλιάδες στρέμματα καμένα, καλλιέργειες, περιουσίες και ό,τι αυτό συνεπάγεται για την τοπική οικονομία και κοινωνία. Θα επιμείνουμε και θα παρακολουθήσουμε το θέμα, διότι η αποκατάσταση και η αποζημίωση σε αυτές τις περιοχές ελπίζουμε να μην ακολουθήσει την πορεία που έχει η αποκατάσταση και οι αποζημιώσεις στο Ζάρκο, στο Δαμάσι, στο Αρκαλοχώρι, στην Εύβοια, στην Κορινθία και σε πολλές άλλες περιοχές, στη Βρίσα της Λέσβου. Θα πιέσουμε με κάθε τρόπο για να δει ο κόσμος ότι υπάρχει πολιτεία, ότι υπάρχει το κράτος που μεριμνά και ανακουφίζει από την ήδη δύσκολη καθημερινότητα που ο κόσμος έχει να αντιμετωπίσει και αυτές τις ζημιές.

Κυρίες και κύριοι συνάδελφοι, έχουμε ένα νομοσχέδιο το οποίο αποτελεί ένα παράδειγμα, γιατί φωνάζουμε για τις υποδομές, για εξοπλισμό και για ετοιμότητα. Και γι’ αυτούς τους λόγους λέμε ότι παρά το γεγονός ότι υπάρχει ένας φιλόδοξος τίτλος και υψηλές διακηρύξεις -μίλησε η εισηγήτρια της Νέας Δημοκρατίας και για τομή, μόνο τομή δεν είναι, κάποιες μικρές αλλαγές κάνει, γραφειοκρατικές και διοικητικές- καταλαβαίνετε ότι πάντοτε πρέπει να έχουμε στο μυαλό μας και τη μεγάλη εικόνα. Όχι απλώς να αναγνωρίσουμε προσθήκες ή επιμέρους διορθώσεις που γίνονται, αλλά να σταθούμε στο αν αυτό το πλαίσιο απαντά στη μεγάλη πρόκληση της εποχής που υποτίθεται έρχεται να αντιμετωπίσει την κλιματική κρίση. Και η απάντηση με βάση τις αποσπασματικές διατάξεις και τις συνεδριάσεις των επιτροπών είναι αρνητική.

Η Πολιτική Προστασία και το Πυροσβεστικό Σώμα δεν χρειάζονται απλώς διορθωτικές παρεμβάσεις, χρειάζονται θεμελίωση πάνω στην αρχή της πρόληψης, της ισχυρής δημόσιας διοίκησης, ισχυρής πολιτείας δηλαδή, και της κοινωνικής συμμετοχής. Αντί γι’ αυτό δεν βλέπουμε στο νομοσχέδιο κανένα στρατηγικό ολιστικό σχέδιο πρόληψης. Μιλήσατε ότι θα έρθει νομοσχέδιο το επόμενο διάστημα, αλλά μέχρι τότε θα έπρεπε με ευκαιρία αυτό το νομοσχέδιο και εν μέσω αντιπυρικής -τόσο καθυστερημένα που φέρνετε-, να γίνονται κάποιες άμεσες κινήσεις γι’ αυτό το θέμα. Δεν γίνονται. Δεν προβλέπεται χρηματοδοτική στήριξη των δήμων και των περιφερειών. Παρά το γεγονός ότι έχουν διατεθεί κάποια χρήματα η ίδια η ΚΕΔΕ με τους εκπροσώπους της στις επιτροπές είπαν ότι αυτά όχι μόνο δεν φτάνουν, αλλά δεν έχουν ενισχυθεί ουσιαστικά ούτε σε προσωπικό ούτε σε υποδομές ούτε σε μέσα για να αντιμετωπίσουν τα πάρα πολλά ζητήματα της κλιματικής κρίσης. Και δεν υπάρχει και θεσμική κατοχύρωση συμμετοχής των πολιτών ή των ειδικών στη λήψη αποφάσεων και την επιχειρησιακή ετοιμότητα.

Στην κατηγορία τώρα της στελέχωσης, που είναι τα πόδια, το έμψυχο δυναμικό, είναι η βάση όλου του οικοδομήματος της Πολιτικής Προστασίας, με την κατηγορία των πυροσβεστών επί θητεία αντιμετωπίζονται κάποιες άμεσες και επείγουσες ανάγκες. Όμως η υποστελέχωση παραμένει παρά τις ενέσεις. Οι αδικίες εις βάρος των ήδη υπηρετούντων επιδεινώνονται και οι προκηρύξεις συνεχίζουν να λειτουργούν με ασάφειες ακόμα και με προσχηματικά αντιφατικά κριτήρια και αποκλεισμούς. Δηλαδή, σε πολύ πρόσφατη προκήρυξη για τους εποχικούς πυροσβέστες τα ηλικιακά όρια δεν ήταν 30 έτη για τους οδηγούς και τους υπόλοιπους που θα στελεχώσουν την υπηρεσία και το σώμα. Ήταν εντελώς διαφορετικά. Ήταν 40 για τους οδηγούς και 50 για τους μάχιμους, ενώ στην ΕΜΟΔΕ που είναι και άνθρωποι των δασοκομάντος οι οποίοι είναι στην πρώτη γραμμή ήταν 35. Και εδώ τους λέτε 30 για γενικών καθηκόντων επταετίας. Και επισημάνθηκε από τον πρόεδρο των συμβασιούχων πυροσβεστών, τον κ Ψαρόπουλο ο οποίος έχει μια μεγάλη διαδρομή στο σώμα, ότι η ηλικία στο κομμάτι των οδηγών, για παράδειγμα, λειτουργεί αντιστρόφως ανάλογα, δηλαδή με βάση και τη δυσκολία που έχει αυτή η ειδικότητα και τις προκλήσεις και το γεγονός ότι δεν υπάρχει καθαρισμός των δασών και προετοιμασία, οι οδηγοί χρειάζονται εμπειρία και χρειάζονται και πολύ καλή γνώση των περιοχών.

Επίσης, επισήμανε ότι έτσι κι αλλιώς οι εποχικοί πυροσβέστες που είναι νέοι σε ηλικία κατεβάζουν τον μέσο όρο ηλικίας τη στιγμή που θα απορροφηθούν πλήρως και ότι το κράτος και η ελληνική πολιτεία έχει επενδύσει σε αυτούς, και σωστά. Με την τεχνογνωσία, την εμπειρία, αλλά και τον ηρωισμό που έχουν δείξει σε πολλές περιπτώσεις πρέπει να τους κρατήσει μέσα στο Σώμα και όχι μετά από την ανανέωση των συμβάσεων που έγινε την πενταετία, να τους πετάξουμε εκτός το 2029.

Νομίζω ότι μέχρι τελευταία στιγμή πρέπει να το δείτε. Δεν ήταν για εμάς επαρκής η αιτιολόγηση ούτε της σκοπιμότητας, ούτε της αποτελεσματικότητας αυτού του ηλικιακού περιορισμού. Αυθαίρετο ήταν. Και, μάλιστα, όταν βλέπουμε τα μεγάλα μέτωπα να ξεκινούν και τις τεράστιες ανάγκες, πρέπει όλο το δυναμικό του Πυροσβεστικού Σώματος με την τεχνογνωσία, όπως είπα, και την υπέρβαση των προηγούμενων χρόνων να απορροφηθεί. Πρέπει να υπάρχει ηθική και διοικητική στήριξή τους και εργασιακή ασφάλεια που είναι σημαντική για το αξιόμαχο και να αξιοποιηθούν, όπου χρειάζεται, χωρίς απώλειες, χωρίς καμία αυθαίρετη διάκριση από τη στιγμή που υπηρετούν επί τόσα χρόνια στην πρώτη γραμμή, με τις ίδιες υποχρεώσεις με τους μόνιμους και τα άλλα στελέχη.

Για τη Γενική Διεύθυνση Αποκατάστασης Επιπτώσεων Φυσικών Καταστροφών σας τονίσαμε και σας τόνισαν και οι ίδιοι οι εργαζόμενοι την ανάγκη να υπάρξει άμεσα οργανόγραμμα, το οποίο να χαρακτηρίζεται από πληρότητα και να γίνει γρήγορα, προκειμένου να κατοχυρωθούν οι θέσεις τους. Όπως ξέρετε, είναι με συμβάσεις που διαρκώς ανανεώνονται, άρα κι αυτό δημιουργεί ανασφάλεια σε μια νευραλγική υπηρεσία για την αποκατάσταση των φυσικών καταστροφών. Είναι η εικόνα της πολιτείας μετά τις φυσικές καταστροφές που φτάνει κοντά στις ζημιές.

Επομένως, συντασσόμαστε μ’ αυτό και ζητάμε άμεσα οργανόγραμμα, το οποίο να περιλαμβάνει θέσεις μόνιμες, πλήρους απασχόλησης, επιβραβεύοντας τη δουλειά αυτού του εξαιρετικού δυναμικού που υπάρχει εκεί, αλλά και να λύσει και ζητήματα και επιπλέον ενίσχυσής του.

Σχετικά με τον Εθνικό Μηχανισμό Εναέριας Διάσωσης και Αεροδιακομιδών, ένα ζήτημα πολύ κρίσιμο, που από το 2022 το έχετε νομοθετήσει και το στηρίξαμε κι εμείς τότε, μετά από το τραγικό περιστατικό του θανάτου του Θεοφάνη Ερμή Θεοχαρόπουλου στα Τζουμέρκα, άκουσα και την απάντησή σας και την τοποθέτησή σας. Έχουμε έρθει στο 2025 και δίνετε άλλα πέντε χρόνια μεταβατικό στάδιο, στο οποίο πρέπει έτσι κι αλλιώς άμεσα και γρήγορα να λυθούν τα ζητήματα και να ενισχυθούν οι υπηρεσίες.

Και τα έχουμε συζητήσει, κύριε Υπουργέ, πολλές φορές. Πρέπει να ενισχυθούν σε κάθε περιοχή που υπάρχει αυτή η βάση με προσωπικό, με μέσα, με συντονισμό, με σχέδιο. Και να διασφαλίσετε, κάτι το οποίο δεν κάνει αυτή η πενταετής παράταση, το ότι δεν θα πάμε σε ένα outsourcing, σε εκχώρηση βασικών αρμοδιοτήτων και υπηρεσιών αυτού του μηχανισμού που είναι απαραίτητος, διότι συνεχή περιστατικά συμβαίνουν ανά τη χώρα, σε ιδιώτες και με αδιαφανείς διαδικασίες.

Από εκεί και πέρα, στο νομοσχέδιο δεν υπάρχει πλαίσιο κοινωνικής λογοδοσίας και ούτε μηχανισμός παρακολούθησης για την αποκατάσταση των ζημιών -ένα άλλο πολύ σημαντικό θέμα- όχι μόνο από την αυτοδιοίκηση, αλλά κυρίως από την κεντρική διοίκηση, από την πολιτεία, η οποία πρέπει, εκτός από τις οικονομικές και χρηματοδοτικές ενισχύσεις και τις ενισχύσεις σε προσωπικό, να εποπτεύει και την υλοποίηση των έργων αποκατάστασης τα οποία αργούν πάρα πολύ. Προφανώς, δεν λύνεται με ανανέωση των διαρκών εκτάκτων αναγκών χωρίς αυτό να αποτυπώνεται στην πράξη σε αποκατάσταση ζημιών και σε παραγωγή έργου.

Χρειάζεται και κάτι το οποίο, επίσης, δεν έχει το νομοσχέδιο, δηλαδή οριζόντια στρατηγική ανά περιφέρεια. Το τονίζουμε αυτό. Χρειάζεται άμεση αλληλεπίδραση και θεσμική κατοχύρωση της συμμετοχής των δήμων και των περιφερειών μέσα στα όργανα και τους μηχανισμούς, όχι μόνο στα περιφερειακά συντονιστικά κέντρα, αλλά μέσα στη λήψη αποφάσεων, με τοπικά σχέδια δράσης που θα βλέπουν τις ιδιαιτερότητες κάθε περιοχής. Είναι πάρα πολύ σημαντικό αυτό.

Επίσης, στις διατομεακές παρέμβασεις για την κλιματική κρίση που αφορούν πολλά και διαφορετικά Υπουργεία πραγματικά χρειάζεται οριζόντιος συντονισμός με δική σας πρωτοβουλία, κύριε Υπουργέ, προκειμένου να εντοπιστούν σε κάθε Υπουργείο οι ανάγκες που συμβάλλουν στην αντιμετώπιση της κλιματικής κρίσης.

Χρειάζεται επίσης συμμετοχή και αξιοποίηση των επιστημόνων. Φέρνω για παράδειγμα την Εθνική Μετεωρολογική Υπηρεσία που οι άνθρωποι ήρθαν στις επιτροπές -όπως και οι προηγούμενοι που ανέφερα- και μας είπε η Πρόεδρός τους ότι χρειάζονται άμεση στελέχωση σε πολλές ειδικότητες. Είναι θέμα εθνικής ασφάλειας η λειτουργία της ΕΜΥ και ανοίγει και επεκτείνεται σε πάρα πολλούς τομείς και Υπουργεία. Το έχουμε φέρει και στη Βουλή με αναφορά αρκετοί Βουλευτές του ΣΥΡΙΖΑ-Προοδευτική Συμμαχία και πρέπει άμεσα να γίνει πράξη από την πλευρά σας αυτή η στήριξη.

Επίσης, χρειάζεται εκπαίδευση και επιμόρφωση των στελεχών και των εργαζομένων των δήμων και των περιφερειών, αλλά και των πολιτών και των τοπικών κοινωνιών, στις πολύ δύσκολες και διαφορετικές συνθήκες τις οποίες δημιουργεί η κλιματική κρίση. Είναι μια συνεχής και καθημερινή μάχη αυτή που θα πρέπει να αξιοποιούνται όλα τα εργαλεία και να υπάρχει επιμόρφωση και γνώση.

Μια άλλη παράμετρος είναι οι δασικές υπηρεσίες, για τις οποίες επίσης δεν αναφέρετε κάτι. Απαντήσατε, κύριε Υφυπουργέ, στην επιτροπή σχετικά με τις δασικές υπηρεσίες. Αυτό που δεν είπατε, όμως, είναι ότι το 2019 βγαίνοντας από τα μνημόνια, η κυβέρνηση του ΣΥΡΙΖΑ είχε δρομολογήσει συγκεκριμένες προσλήψεις στις δασικές υπηρεσίες, τις οποίες ακόμα και σήμερα δεν έχετε κάνει. Τα δασαρχεία της Αττικής έχουν 70%-75% ελλείψεις σε βασικό προσωπικό. Και δεν μιλάω για την Κορινθία.

Κάνετε τώρα μια προκήρυξη πεντακοσίων ανθρώπων μετά από έξι χρόνια και μετά από όλες αυτές τις τεράστιες καταστροφές που έχει υποστεί η χώρα με τα εκατομμύρια στρέμματα και βάζετε συμβασιούχους. Πέρσι στον δικό μου νομό οι συμβασιούχοι του εξαμήνου του καλοκαιριού υπηρέτησαν για έναν μήνα. Τους πήρατε για έξι μήνες και ήρθαν για έναν μήνα. Οι άνθρωποι πληρώθηκαν για έναν μήνα, έπιασαν σπίτια και ήταν μια απαράδεκτη κατάσταση και για τις υπηρεσίες και γι’ αυτούς. Δεν ξέρω τι γίνεται φέτος με τους συμβασιούχους και πρέπει να το απαντήσετε, αν και δεν είναι η λύση. Η λύση είναι οι μόνιμες θέσεις και οι προσλήψεις, διότι η Δασική Υπηρεσία είναι η πρώτη που πρέπει να πηγαίνει για την προετοιμασία και για την πρόληψη όλο τον χρόνο.

Το Ταμείο Ανάκαμψης μέσα στο νομοσχέδιο αυτό δεν υπάρχει με συγκεκριμένα μέτρα και έργα τα οποία πρέπει να εντάσσονται εκεί. Υπάρχει το Πρόγραμμα ΑΙΓΙΣ στο οποίο, όμως, πάνε πάρα πολύ αργά οι διαδικασίες. Είναι ελάχιστο το ποσοστό το οποίο έχει απορροφηθεί και γενικά δεν έχει αποτυπωθεί αυτό σε δήμους και περιφέρειες και το γνωρίζουμε πολύ καλά.

Και σε κάθε περίπτωση, θα πρέπει να έχουμε στο μυαλό μας ότι η Πολιτική Προστασία –και πάω προς το τέλος, κύριε Πρόεδρε- είναι μια διαδικασία η οποία δεν είναι μόνο ένας διαχειριστικός μηχανισμός. Είναι ένα πολυεπίπεδο εργαλείο, είναι μια πρόκληση και, μάλιστα, χρειάζεται στρατηγικές παρεμβάσεις και όχι μόνο μικροαλλαγές και διευθετήσεις. Χρειάζεται στρατηγικές παρεμβάσεις οι οποίες θα πρέπει να αποτυπώνονται και στο πεδίο και στην πράξη και όχι μόνο στα λόγια, στις διακηρύξεις και στην επικοινωνία.

Με αυτές τις σκέψεις και γι’ αυτούς τους λόγους εμείς δεν μπορούμε επί της αρχής να είμαστε θετικοί στο νομοσχέδιο αυτό. Επιμέρους άρθρα και διατάξεις οι οποίες λύνουν πρόσκαιρες ανάγκες, θα τα στηρίξουμε. Όμως, η μεγάλη εικόνα είναι αυτή που σας είπα και αποτυπώθηκε και χτες στην ορκωμοσία που παραβρέθηκαμε μαζί των νέων Ανθυποπύραγων στη Νέα Μάκρη, όπου στην ημερήσια διαταγή είπαν το εξής, ότι η Πολιτική Προστασία και αυτοί οι οποίοι θα αναλάβουν τώρα υπηρεσία και θα αποτελούν στελέχη Πυροσβεστικού Σώματος χρειάζονται πειθαρχία, χρειάζονται αποφασιστικότητα, χρειάζονται αλληλεγγύη, αλλά χρειάζονται και έμπνευση. Αυτή ήταν η λέξη-κλειδί, έμπνευση και όραμα, κάτι το οποίο με το συγκεκριμένο νομοσχέδιο δεν δίνεται και θα πρέπει να το κάνετε άμεσα.

Εμείς θα συνεχίσουμε τις παρεμβάσεις μας μέσα και έξω από τη Βουλή στην κατεύθυνση μιας ολοκληρωμένης Πολιτικής Προστασίας στη σύγχρονη εποχή και στις σύγχρονες ανάγκες των Ελλήνων πολιτών.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Ψυχογιό.

Τον λόγο έχει ο ειδικός αγορητής από το Κομμουνιστικό Κόμμα Ελλάδας κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Τα γεράκια του πολέμου συζητούν από χθες στη Σύνοδο του ΝΑΤΟ στη Χάγη τα επόμενα βήματα για την επίτευξη των στόχων του ευρωατλαντικού ιμπεριαλιστικού στρατοπέδου, αποφάσεις που θα τις πληρώσει ο λαός με το αίμα του κυριολεκτικά και μεταφορικά.

Αποφασίζουν την πολεμική προετοιμασία για να πετύχουν τους στόχους τους με την ισχύ των όπλων και με υπερδιπλασιασμό των στρατιωτικών δαπανών. Η πολεμική οικονομία υπηρετεί τους ιμπεριαλιστικούς σχεδιασμούς για μεγαλύτερα κέρδη των μονοπωλιακών ομίλων με τα ανταγωνιστικά σχέδια του ιμπεριαλιστικών στρατοπέδων του ευρωατλαντικού και του υπό διαμόρφωση ευρωασιατικού που συγκρούονται στην περιοχή, με το Ιράν να βρίσκεται στο επίκεντρο ως μια ισχυρή περιφερειακή δύναμη που αναπτύσσει στρατηγικές σχέσεις με τη Ρωσία και κυρίως με την Κίνα να παραμένουν και να οδηγούν σε πολεμική κλιμάκωση στη Μέση Ανατολή, παρά την εύθραυστη εκεχειρία.

Παραμένει και ενισχύεται η επικίνδυνη εμπλοκή της χώρας μας στον πόλεμο και στα βρώμικα σχέδια των ΗΠΑ, της Ευρωπαϊκής Ένωσης και του ΝΑΤΟ από τη Μαύρη θάλασσα μέχρι τον Ινδικό ωκεανό για το κυνήγι του μεγαλύτερου κέρδους και τα συμφέροντα της αστικής τάξης.

Η Κυβέρνηση αναλαμβάνει πρωταγωνιστικό ρόλο που οδηγεί τον λαό σε μεγάλες περιπέτειες. Αυτήν την πολιτική στηρίζουν και τα άλλα κόμματα. Η στρατηγική συνεργασία της χώρας με το Ισραήλ, που στηρίζουν η Νέα Δημοκρατία, το ΠΑΣΟΚ και ο ΣΥΡΙΖΑ, σημαίνει συνενοχή στα εγκλήματα, συνενοχή στη γενοκτονία του λαού της Παλαιστίνης που συνεχίζεται αδιάλειπτα από το κράτος δολοφόνο του Ισραήλ.

Ο κίνδυνος αντιποίνων στη χώρα μας για τον ρόλο της στους πολέμους που μαίνονται στην περιοχή είναι μεγαλύτερος από ποτέ. Καμία νομιμοποίηση δεν έχει η Κυβέρνηση να σέρνει στον όλεθρο τον λαό. Καμιά εμπιστοσύνη δεν μπορεί να υπάρχει στην Κυβέρνηση της πολεμικής εμπλοκής και στα κόμματα του ευρωατλαντισμού που ψηφίζουν πολεμικούς προϋπολογισμούς και στηρίζουν τις προετοιμασίες του ΝΑΤΟ και της Ευρωπαϊκής Ένωσης για μια γενικευμένη ανάφλεξη.

Στη βάση αυτής της στρατηγικής, ακολουθώντας αντίστοιχες οδηγίες-κατευθύνσεις της Ευρωπαϊκής Ένωσης και του ΝΑΤΟ η Πολιτική Προστασία και η Πυροσβεστική προσαρμόζονται ως μέρος ενός ευρύτερου σχεδιασμού για την αντιμετώπιση κάθε είδους αντιποίνων και επιθέσεων των αντιπάλων που είναι δεδομένες για τη χώρα μας λόγω της μεγάλης εμπλοκής στις ιμπεριαλιστικές επεμβάσεις.

Έτσι, η προμήθεια προϊόντων, όπως ψηφιακών συστημάτων, σύγχρονων δυνατοτήτων παρακολούθησης, εναέρια κέντρα παρακολούθησης, drones, στρατιωτικό εξοπλισμό για χρήση σε καιρό ειρήνης και πολέμου, θα είναι διπλής χρήσης. Όλα εντάσσονται στις ανάγκες ανθεκτικότητας κρίσιμων υποδομών για την εσωτερική και την εξωτερική πολιτική της Ευρωπαϊκής Ένωσης και του ΝΑΤΟ και όχι για το σύνολο των αναγκών του λαού. Κι όλα αυτά την ώρα που υπάρχουν τεράστιες ανάγκες σε προσωπικό, σε εξοπλισμό, στην εκπαίδευση προσωπικού για την αντιμετώπιση των φυσικών καταστροφών και των διασώσεων.

Οι ρυθμίσεις αυτού του νομοσχεδίου κάθε άλλο παρά αντιμετωπίζουν τους αρνητικούς παράγοντες που συνέβαλαν όλα τα προηγούμενα χρόνια στην εκδήλωση εξάπλωσης των καταστροφών των πυρκαγιών όπως είναι οι ελλείψεις σε μέσα, σε προσωπικό, σε υποδομές και σε χρηματοδότηση. Όλα αυτά παραμένουν.

Ο Υπουργός και χθες στην επιτροπή παρουσίασε πως το νομοσχέδιο περιλαμβάνει ρυθμίσεις για να αντιμετωπίσει επείγουσες καταστάσεις που δεν είχαν ρυθμιστεί το προηγούμενο διάστημα και ότι δεν αφορά την πρόληψη, αν και γίνεται, όπως λέει, κάποια αναφορά και έφερε ως παράδειγμα τη θεώρηση του Εθνικού Χάρτη Κινδύνου Δασικών Πυρκαγιών και την προσθήκη του Αρχηγού του Πυροσβεστικού Σώματος στην Επιτροπή Εκτίμησης Κινδύνων ισχυριζόμενος ότι είναι ενισχυτικό της πρόληψης.

Κύριε Υπουργέ, η πλέον επείγουσα ανάγκη είναι η πρόληψη για να υπάρξει ασφάλεια για τη ζωή και την περιουσία του λαού, για το περιβάλλον. Η ευθύνη για την έλλειψη σχεδίου που να ανταποκρίνεται στις λαϊκές ανάγκες είναι ενιαία αυτού του Κράτους με τη συνενοχή της Νέας Δημοκρατίας, του ΣΥΡΙΖΑ και του ΠΑΣΟΚ για το έγκλημα διαρκείας που διαπερνά όλα τα επίπεδα.

Πολιτική ευθύνη έχουν οι περιφερειάρχες και οι δήμαρχοι που έπρεπε να διεκδικήσουν και που πρέπει να διεκδικούν, μαζί με τους δημότες, τους αναγκαίους πόρους και τις υποδομές για να υλοποιήσουν τα έργα του τομέα ευθύνης τους, όπως είναι για παράδειγμα υδροφόρες για καθαρισμούς σε άλση και σε δάση.

Η κρατική ευθύνη για την πολιτική προστασία μετατίθεται από την Κυβέρνηση στην ατομική ευθύνη είτε γιατί οι κάτοικοι δεν καθάρισαν το οικόπεδό τους, πληρώνοντας φυσικά αναλόγως, είτε γιατί δεν ακολούθησαν τις οδηγίες του 112, είτε γιατί δεν ασφάλισαν την κατοικία τους κ.α. Προωθείται επίσης ο κοινωνικός αυτοματισμός, η λογική του να καταγγείλω τον γείτονα.

Η Κυβέρνηση και μ’ αυτό το νομοσχέδιο εξακολουθεί να αντιμετωπίζει τις δασικές πυρκαγιές κυρίως ως επιχειρησιακό πρόβλημα κατάσβεσης και όχι πρόληψης με τα γνωστά θλιβερά αποτελέσματα για τη ζωή του λαού, την περιουσία του και το περιβάλλον, με εκατομμύρια στρέμματα δάσους να γίνονται στάχτη.

Η φωτιά στη Χίο επιβεβαιώνει όσα αναδεικνύουμε. Έγιναν στάχτη 62.000 στρέμματα -ο Υπουργός σήμερα παρουσίασε μειωμένη την έκταση-, ολόκληρα κοπάδια ζώων, σπίτια και περιουσίες. Οι Πυροσβέστες και οι κάτοικοι έδωσαν ηρωική μάχη κάτω από δύσκολες συνθήκες γιατί υπήρχε αυτό που λέμε η έλλειψη πρόληψης.

Αλήθεια, μπορείτε να μας πείτε, κύριε Υπουργέ, ποια ήταν η πρόληψη στη Χίο; Είχαν παρθεί όλα εκείνα τα αναγκαία μέτρα για τον καθαρισμό των δασών, της κατασκευής αντιπυρικών ζωνών και της παρουσίας κρουνών, της επάρκειας και της ετοιμότητας των πυροσβεστικών δυνάμεων; Η αποστολή ενισχύσεων της Πυροσβεστικής με τα ακτοπλοϊκά δρομολόγια που έφτασαν μετά από ώρες, και όχι με C-130, τα οποία για επικοινωνιακούς λόγους χρησιμοποιούνται σε άλλες περιπτώσεις, είναι ντροπή.

Οι καταστροφές που έζησε και ζει ο λαός μας εδράζονται ακριβώς σ’ αυτήν την πολιτική και στο νομοθετικό πλαίσιο που έχει ψηφιστεί από τις κυβερνήσεις, όπως η διάσπαση της πρόληψης από την καταστολή των δασικών πυρκαγιών το 1998 από το ΠΑΣΟΚ, οπότε και έγινε η μεταφορά της κατάσβεσης στο Πυροσβεστικό Σώμα, στον ν.4662/2020 και στον ν.5075/2023 για την πολιτική προστασία και τον λεγόμενο Εθνικό Μηχανισμό Διαχείρισης Κρίσεων και Αντιμετώπισης Κινδύνων που θέτει το σύνολο των φορέων της πολιτικής προστασίας στη διάθεση του ΝΑΤΟ για την αξιοποίησή τους στους σχεδιασμούς συνολικά αυτού του ιμπεριαλιστικού οργανισμού, στον ν.5106/2024 με τον οποίο η Κυβέρνηση εκχωρεί τη διαχείριση των δασών στους ξυλοβιομήχανους, την εξαγγελία της Κυβέρνησης για την εκ νέου προσπάθεια αναθεώρησης του άρθρου 24 του Συντάγματος που αφορά την προστασία των δασών. Εκφράζουμε την αντίθεσή μας και στο σημερινό νομοσχέδιο που αποτελεί μια άλλη τροποποίηση του ν.4662/2020 που ανατρέπει ακόμα περισσότερο τον χαρακτήρα της κοινωνικής αποστολής του Πυροσβεστικού Σώματος και την ίδια τη ζωή των πυροσβεστών.

Επείγουσα ανάγκη είναι η κατάργηση αυτού του πλαισίου. Η καταστροφική πολιτική δεν αλλάζει με την ανασύνθεση της Επιτροπής Εκτίμησης Κινδύνου που έχει σχέδια επί χάρτου. Δεν συνοδεύεται αυτή η πολιτική, ούτε πρόκειται να συνοδευτεί, από ριζική αλλαγή της κυβερνητικής πολιτικής.

Με το άρθρο 6 δίνετε αυξημένες αρμοδιότητες στον Αντεισαγγελέα Εφετών Αθηνών ως παράλληλη απασχόληση για εποπτεία της διερεύνησης καταγγελιών για εμπρησμούς. Είμαστε αντίθετοι με τις εξουσίες που δίνονται σε μονοπρόσωπα όργανα, όπως είναι οι εισαγγελείς. Δεν διασφαλίζουν την αντικειμενική διερεύνηση των καταγγελιών για εμπρησμούς.

Για τους αξιωματικούς ειδικών καθηκόντων αλλάζει η διαδικασία πρόσληψης με πρόσχημα τους άγονους διαγωνισμούς που έγιναν για την πρόσληψη χειριστών εναέριων και πλωτών μέσων και ιατρών. Διαφωνούμε γιατί εισάγεται ως υποχρεωτικό να έχουν στρατιωτική ικανότητα –το Ι1, που λέμε- κάτι που είναι αναχρονιστικό, αφού δεν μπορούν να συγκριθούν τα κριτήρια της αμυντικής ικανότητας με την ικανότητα εκτέλεσης ως επί το πλείστον καθηκόντων γραφείου. Ακόμα και για τους χειριστές που φαίνεται εύλογο, δεν χρειάζεται γιατί περνάνε ειδικές ιατρικές εξετάσεις για αεροπορικό πιστοποιητικό υγείας που προβλέπει πολύ συγκεκριμένα πράγματα. Επίσης, θα υπάρξει διάκριση μεταξύ ανδρών και γυναικών, αφού οι γυναίκες δεν υπηρετούν στρατιωτική θητεία και άρα δεν έχουν στρατιωτική ικανότητα. Ζητάμε να απαλειφθεί η στρατιωτική ικανότητα και να εισαχθούν αποκλειστικά ιατρικά κριτήρια.

Το ίδιο και με τα στρατιωτικά προσόντα για την πρόληψη των πυροσβεστών επί θητείας. Λέτε ότι πρέπει να έχουν περάσει από ειδικές δυνάμεις ή να είναι υποβρύχιοι καταδρομείς. Ζητάμε κι αυτό να αφαιρεθεί. Εισάγονται ως κριτήρια το μεταπτυχιακό, το διδακτορικό και οι ειδικές γνώσεις, ενώ στο ισχύον άρθρο περιλαμβάνονται ξεκάθαρα οι εξετάσεις και τυχόν μοριοδότηση των επιπλέον προσόντων που καθορίζονται από το Προεδρικό Διάταγμα ή την προκήρυξη. Δηλαδή αφαιρείτε το αδιάβλητο της διαδικασίας και γυρνάτε στα προ πενταετίας κριτήρια πρόσληψης στο ΑΣΕΠ για το υπόλοιπο Δημόσιο, ενώ πλέον οι προσλήψεις γίνονται κυρίως με γραπτούς διαγωνισμούς και μικρή επιπλέον μοριοδότηση για μεταπτυχιακό και διδακτορικό. Δεν χρειάζεται ηλικιακό όριο, όπως συμβαίνει και στο υπόλοιπο Δημόσιο.

Το επιχείρημα της Κυβέρνησης για τη δυσκολία στη συνταξιοδότηση είναι απαράδεκτο και πατάει στην αντιασφαλιστική πολιτική. Στον διαγωνισμό που έγινε το 2022 για πρόσληψη διοικητικών πληροφορικάριων υπήρχε πολύ μεγάλη συμμετοχή, εκτός των ηλεκτρολόγων και μηχανολόγων μηχανικών. Οπότε εδώ δεν ισχύει το επιχείρημα για τους άγονους διαγωνισμούς. Ενώ, τώρα που μπαίνει η στρατιωτική ικανότητα και η μοριοδότηση μεταπτυχιακού διδακτορικού, σε συνδυασμό με το ηλικιακό όριο, θα υπάρξει σίγουρα πολύ μειωμένη συμμετοχή και άγονες θέσεις. Τα οργανικά κενά που υπάρχουν στις ειδικότητες των ειδικών καθηκόντων είναι πάνω από 50%. Ο νόμος προέβλεπε συνολικά 782 οργανικές θέσεις και υπηρετούν μόνο 326. Οι κενές θέσεις ανέρχονται σε 456.

Για τους γιατρούς, στο άρθρο 10 θεσπίζεται το ηλικιακό όριο των 68 ετών. Είναι απαράδεκτο και πρέπει να το πάρετε πίσω.

Το σχέδιο νόμου εισάγει νέα κατηγορία 150 πυροσβεστών με επταετή θητεία. Το αίτημα για εργασιακή ομογενοποίηση του πυροσβεστικού προσωπικού, όχι μόνο απορρίπτεται με αυτή τη ρύθμιση, αλλά διευρύνεται προς την αντίθετη κατεύθυνση. Η μονιμοποίηση όλων των πυροσβεστών είναι αναγκαία για τον ενιαίο επιχειρησιακό σχεδιασμό. Ο ηλικιακός ρατσισμός δεν γίνεται αποδεκτός, ιδιαίτερα όταν αυτός αφορά εργαζόμενους πάνω από 30 έτη.

Για τον αριθμό των επιτρεπόμενων κατ’ έτος ημερών εκτός έδρας του μετακινούμενου πυροσβεστικού προσωπικού αυξάνονται οι ημέρες, αλλά δεν αυξάνεται το ποσό, που παραμένει το ίδιο για δεκαετίες, το οποίο είναι 9,09 ευρώ την ημέρα. Πρέπει να αυξηθεί η αποζημίωση, όπως ζητούν οι πυροσβέστες, για να ανταποκρίνονται στη μεγάλη ακρίβεια.

Με το πενταετές μεταβατικό πλαίσιο εναέριας διάσωσης και αεροδιακομιδών, που είναι ενδεχόμενη και η παράτασή του, δεν συμφωνούμε, γιατί οι ιδιώτες αλωνίζουν σε βάρος της Υπηρεσίας Εναέριων Μέσων του Πυροσβεστικού Σώματος.

Όσο για την αποκατάσταση από σεισμούς, φωτιές και πλημμύρες με τα άρθρα που προβλέπονται στο νομοσχέδιο, τα παραδείγματα είναι πολλά από τη Θεσσαλία, το Αρκαλοχώρι, το Δαμάσι, το Ζάρκο, τη Βρύση, τη Μυτιλήνη, τη Σάμο, την Εύβοια και άλλα, που επιβεβαιώνουν ότι η Κυβέρνηση δεν έχει σκύψει πάνω στην αποκατάσταση των καταστροφών και να αποκατασταθούν οι πληγές στους λαούς της περιοχής.

Ο μεγάλος ένοχος για την απώλεια της ζωής και της περιουσίας του λαού, για τις εκτεταμένες φυσικές καταστροφές είναι ακριβώς η υλοποίηση της αντιλαϊκής πολιτικής, που καθορίζει την πολιτική προστασία με το κριτήριο του κόστους-οφέλους για το κέρδος των ομίλων, η οποία εφαρμόστηκε από όλες τις αστικές κυβερνήσεις. Είναι η πολιτική εμπορευματοποίηση της γης και της χρήσης γης, των δασικών οικοσυστημάτων, των παράκτιων περιοχών, η πολιτική της πράσινης μετάβασης της Ευρωπαϊκής Ένωσης που οπλίζουν και το χέρι των εμπρηστών.

Το κράτος δεν αντέχει να χρηματοδοτήσει την πολιτική προστασία. Αντέχει, όμως, να δαπανά έως 10 δισ. τον χρόνο με βάση τον στόχο του 5% για τις ανάγκες του ΝΑΤΟ, 28 δισ. πολεμικό προϋπολογισμό μαμούθ, 800 δισ. της Ευρωπαϊκής Ένωσης για την πολεμική οικονομία, για να συμμετέχει ενεργά στους ιμπεριαλιστικούς σχεδιασμούς. Αυτή την πολιτική στηρίζουν όλα τα αστικά κόμματα, καθιστώντας τη χώρα και τον λαό μας στόχο αντιποίνων.

Έτσι δεν υπάρχουν στελεχωμένες δασικές υπηρεσίες, επαρκής σε αριθμό και με όλα τα μέσα επίγειες δυνάμεις, ειδικά εκπαιδευμένες και γνώση του δάσους ευθύνης τους, διασκορπισμένες σε κατάλληλα σημεία, ώστε να προσεγγίζουν και να παρεμβαίνουν έγκαιρα σε πιθανή εστία στα πρώτα λεπτά. Δεν υπάρχουν οι αναγκαίες δυνάμεις σε προσωπικό στην Πυροσβεστική και σύγχρονα, λειτουργικά, ασφαλή μέσα και υποδομές πυρόσβεσης.

Για παράδειγμα, στη Δασική Υπηρεσία οι κενές θέσεις μόνιμου και ειδικευμένου επιστημονικού και λοιπού προσωπικού είναι κατά μέσο όρο το 70% των αναγκαίων, ενώ περίπου 3.500 είναι οι κενές οργανικές θέσεις των πυροσβεστών. Ο Υπουργός τις μείωσε σε 2.300.

Οι πυροσβέστες καταπονούνται με ατέλειωτες ώρες δουλειάς. Δεν τους χορηγούνται τα οφειλόμενα ρεπό. Διατάσσονται σε μερικές και γενικές επιφυλακές για ψύλλου πήδημα, αυξάνοντας κατακόρυφα τον κίνδυνο εργατικών ατυχημάτων, ακόμα και θανάτων.

Απουσιάζουν ο κρατικός έλεγχος και η προληπτική συντήρηση υποδομών, ώστε να μην υπάρχουν πηγές ανάφλεξης, όπως παραδείγματος χάρη, στα δίκτυα ηλεκτρικής ενέργειας. Οι στοιχειώδεις αρχές πρόληψης, έναρξης ή επέκτασης μιας πυρκαγιάς επιβάλλουν τη λήψη μέτρων για τη μείωση της καύσιμης ύλης και τον έλεγχο των πηγών θερμότητας και ανάφλεξης. Η έγκαιρη ανίχνευση μιας εστίας είναι σημαντική, αλλά δεν αρκεί για την προστασία από μια καταστροφική πυρκαγιά, εάν δεν έχουν διαμορφωθεί οι προϋποθέσεις για την έγκαιρη επέμβαση και καταστολή και τη διασφάλιση λήψης προληπτικών μέτρων που θα επιβραδύνουν τη γρήγορη εξάπλωσή της.

Πλήθος παραδειγμάτων αποκαλύπτουν ότι δεν έχουν ληφθεί τα αναγκαία μέτρα πρόληψης. Αντί να έχουν γίνει οι αναγκαίοι καθαρισμοί δασών, η διάνοιξη δασικών δρόμων, η δημιουργία αντιπυρικών ζωνών έγκαιρα, με βάση ολοκληρωμένες μελέτες, υπάρχει συσσωρευμένος, πολύ μεγάλος όγκος καύσιμης ύλης που βοηθάει στη γρήγορη εξάπλωση της φωτιάς και τρέχουν οι δυνάμεις που ρίχνονται στη μάχη για να τεθεί υπό έλεγχο η πυρκαγιά, να ανοίξουν μια αντιπυρική ζώνη την τελευταία στιγμή ,την ώρα της φωτιάς.

Πλήθος είναι τα παραδείγματα απουσίας σημείων υδροληψίας και κρουνών χωρίς νερό.

Ο λαός έναν δρόμο έχει, τον δρόμο της ρήξης με το σάπιο, διεφθαρμένο σύστημα των πολέμων, της εκμετάλλευσης, της αδικίας, της φτώχειας και της γενικευμένης ανασφάλειας, για την οικοδόμηση της νέας κοινωνίας, με νέα μορφή οργάνωσης της οικονομίας στο έδαφος του επιστημονικού κεντρικού σχεδιασμού της οικονομίας, με κατοχύρωση της κοινωνικής ιδιοκτησίας στη γη, στους φυσικούς πόρους, στα συγκεντρωμένα μέσα παραγωγής υποδομές. Δηλαδή στο έδαφος του σοσιαλισμού μπορεί να εξασφαλίσει ουσιαστική προστασία.

Σε αυτό το σύστημα το τι και πώς θα παραχθεί και ποιος θα είναι ο χωροταξικός σχεδιασμός, ποια θα είναι η παρέμβαση του ανθρώπου στη φύση, πώς θα εξασφαλίζεται η υγεία και η ασφάλεια εργαζομένων και κατοίκων και η προστασία του περιβάλλοντος, καθορίζονται με βάση το κριτήριο της κάλυψης του συνόλου των κοινωνικών αναγκών και όχι το καπιταλιστικό κέρδος, όπως είναι σήμερα.

Με όλα αυτά, ψηφίζουμε κατά επί της αρχής και επαναλαμβάνουμε ότι ο λαός σώζει τον λαό με την οργάνωση του αγώνα για ανατροπή αυτής της πολιτικής και τη διεκδίκηση ουσιαστικών μέτρων ασφάλειας της ζωής, της περιουσίας και του περιβάλλοντος.

Καταθέτουμε για τα Πρακτικά τις θέσεις για τα άμεσα μέτρα που θα πρέπει να πάρει η Κυβέρνηση, αν θέλουμε πράγματι να προλάβουμε τις καταστροφές.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά το προαναφερθέν έγγραφο, το οποί βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κατσώτη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα έξι μαθήτριες και μαθητές και έξι συνοδοί εκπαιδευτικοί από τη σχολή «Ελληνική Αγωγή».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει η ειδική αγορήτρια η κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, δυσάρεστες είναι οι ειδήσεις από το μέτωπο της Χίου. Είναι πολύ δύσκολες συνθήκες, αλλά και πολύ βαριές επιπτώσεις. Οπότε ας αναλογιστούμε ότι το παρόν νομοσχέδιο από τη μία πλευρά καθίσταται επίκαιρο, από την άλλη, όμως, πλευρά ακέραιο. Τα όσα προβλέπει αυτό το νομοσχέδιο, τα όσα η Κυβέρνηση ευαγγελίζεται μέσω αυτού του νομοσχεδίου έπρεπε να έχουν προβλεφθεί και αντιμετωπιστεί ήδη προ καιρού και τώρα θα ήταν καιρός, στο μέσο του καλοκαιριού, να εφαρμόζονται όσα η Κυβέρνηση θα έπρεπε να έχει προλάβει και οργανώσει.

Στο άρθρο 1, η Ελληνική Λύση έχουμε επανειλημμένως ταχθεί ρητά υπέρ της στελέχωσης της υπηρεσίας εναέριων μέσων του Πυροσβεστικού Σώματος και απαιτείται να στελεχωθεί με επαρκές και πλήρως καταρτισμένο προσωπικό. Αντιθέτως, η Κυβέρνηση έχει αφήσει τη δασοπροστασία και τον αεροπυροσβεστικό στόλο να «σβήσουν». Τελικά τους κατήργησαν και τώρα τους επαναφέρουν με θόρυβο και επαίνους.

Ως προς την κήρυξη περιοχών σε κατάσταση έκτακτης ανάγκης, τονίζουμε ότι απαιτείται στενός έλεγχος προκειμένου να μην γίνονται αναθέσεις έργων χωρίς διαγωνισμούς με πρόφαση το επείγον της κατάστασης.

Ως προς τις διαδικασίες πρόσληψης και μετάταξης τονίζουμε την ανάγκη για άμεση στελέχωση, όμως όχι φωτογραφικά. Απορρίπτουμε το πελατειακό κράτος και ζητούμε αξιοκρατία και διαφάνεια.

Ως προς το άρθρο 2, αρχικά ως προς την Επιτροπή Εκτίμησης Κινδύνου χρειάζεται να διασφαλιστεί η ανεξαρτησία και η επιστημονική τεκμηρίωση των αποφάσεων της Επιτροπής.

Ως προς τις προσλήψεις ειδικών καθηκόντων και τους πυροσβέστες επί θητεία διερωτώμεθα: Με ποια προσόντα θα επιλέγεται το εν λόγω προσωπικό; Θα είναι διαφανής και αντικειμενική; Οι πυροσβέστες επί θητεία θα αποτελούν μόνιμη ενίσχυση;

Ως προς τον εθνικό χάρτη κινδύνου πυρκαγιών, τον οποίο κρίνουμε χρήσιμο και απαραίτητο, τονίζουμε ότι αυτός χρειάζεται να επικαιροποιείται τακτικά με όλα τα σύγχρονα τεχνολογικά μέσα. Ως προς τη διαδικασία πρόσληψης δασοπυροσβεστών επισημαίνουμε ότι απαιτούνται αδιάβλητες εξετάσεις μέσω ΑΣΕΠ. Επίσης, χρειάζεται να επαναοριοθετηθούν τα χρονικά πλαίσια μέσα στα οποία κηρύσσονται οι περιοχές ως περιοχές έκτακτης ανάγκης.

Επί παραδείγματι ο κάμπος της Θεσσαλίας δεν μπορεί να παραμένει σε κατάσταση έκτακτης ανάγκης μόνο για τρεις μήνες, ούτε η αποκατάσταση των πληγέντων μπορεί να εμποδίζεται από τη γραφειοκρατία. Θα επανέλθουμε στο θέμα σε λίγο, που θα ασχοληθούμε με την αποκατάσταση των ζημιών σε περιοχές οι οποίες επλήγησαν από σεισμούς και πλημμύρες προ πέντε ή και δέκα ετών και η Κυβέρνηση έρχεται τώρα να νομοθετήσει μέτρα ανακούφισης.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΓΕΩΡΓΑΝΤΑΣ)

Στο άρθρο 9 προβλέπεται διαγωνισμός για τις προσλήψεις στο Πυροσβεστικό Σώμα. Ωστόσο, τα γενικά, τα ειδικά και τα πρόσθετα προσόντα διορισμού ή μετάταξης για το πυροσβεστικό προσωπικό ειδικών καθηκόντων είτε αν προέρχονται από ιδιώτες είτε αν προέρχονται από μετάταξη, καθορίζονται με Κοινή Απόφαση των Υπουργών Κλιματικής Κρίσης και Πολιτικής Προστασίας και Εσωτερικών. Η Ελληνική Λύση θεωρεί ότι κάτω από αυτές τις συνθήκες η διαφάνεια του διαγωνισμού τίθεται σε κίνδυνο.

Από την άλλη πλευρά οι πυροσβέστες είτε χαμηλόβαθμοι είτε υψηλόβαθμοι θα πρέπει, όπως τόνισαν και οι εκπρόσωποι των οικείων φορέων, να βρίσκονται σε άριστη φυσική κατάσταση προκειμένου αφενός να ανταπεξέρχονται στις απαιτήσεις του έργου τους και αφετέρου και να μπορούν να προστατευτούν.

Στο άρθρο 11 όπου σκοπός είναι η στελέχωση του σώματος, καλούνται να δηλώσουν συμμετοχή οι υποψήφιοι κατά σειρά επιτυχίας και σε ίσο αριθμό με τους προσλαμβανόμενους προσαυξανόμενο κατά ποσοστό τουλάχιστον 30%. Σύμφωνα με την αιτιολογική έκθεση ο σκοπός αυτού του ορισμού είναι να επιταχύνει τη διαδικασία διενέργειας προκαταρκτικών εξετάσεων για την πρόσληψη δασοπυροσβεστών.

Η Χίος κάηκε και η Κυβέρνηση καλεί τώρα επιλαχόντες, ορίζοντας ποσοστά και αφήνοντας την ειδική εκπαίδευση των δασοπυροσβεστών σε δεύτερη μοίρα. Ας ευχηθούμε να μην έχει η Κυβέρνηση στο νου της να καλύψει τα κενά με ανεξέλεγκτες προσλήψεις ακατάρτιστων ανθρώπων προκειμένου να εκπληρώσει υποσχέσεις. Απαιτείται πρόσληψη κατάλληλων στελεχών ειδικά για τον ευαίσθητο και λίαν εξειδικευμένο τομέα της δασοπυρόσβεσης με διαφανείς διαδικασίες και αντικειμενικά κριτήρια.

Στο άρθρο 12, «Πυροσβεστικό προσωπικό επί θητεία», τις προκηρυσσόμενες θέσεις τις καλύπτουν οι ιδιώτες οι οποίοι κατέχουν τα προβλεπόμενα στην παράγραφο 2 προσόντα. Επίσης, κριτήρια μοριοδότησης μπορεί να είναι η εκπλήρωση των στρατιωτικών υποχρεώσεων ως εφέδρων αξιωματικών ή στις ειδικές δυνάμεις των Ενόπλων Δυνάμεων ή στην προεδρική φρουρά, το αν κατέχουν πτυχίο υποβρύχιου καταστροφέα ή πτυχίο της σχολής αλεξιπτωτιστών των Ενόπλων Δυνάμεων, είτε αν είναι παιδιά πυροσβέστη ο οποίος έχασε τη ζωή του στο καθήκον. Η Ελληνική Λύση θεωρεί ότι στα κριτήρια μοριοδότησης θα πρέπει να είναι και η ιδιότητα του πολυτέκνου.

Επίσης, για πρώτη φορά συστήνεται μια νέα κατηγορία πυροσβεστικού προσωπικού, οι πυροσβέστες επί θητεία, οι οποίοι θα πρέπει να είναι το πολύ τριάντα ετών. Η θητεία ορίζεται επταετής. Μετά την πάροδο αυτής της περιόδου το πρωτοβάθμιο συμβούλιο κρίσεων θα αξιολογεί και θα προωθεί τη σταδιακή ένταξή τους στο σώμα ως μονίμων. Άρα οι πυροσβέστες επί θητεία δεν αποτελούν μόνιμο προσωπικό.

Την ίδια στιγμή καταργούνται 150 οργανικές θέσεις κατηγορίας πυρονόμων, Αρχιπυροσβεστών, Υπαρχιπυροσβεστών, πυροσβεστών, οι οποίοι και αντικαθίσταται από πυροσβέστες επί θητεία. Η Ελληνική Λύση διαφωνεί με αυτή την κυβερνητική λογική, διότι θεωρεί ότι μπορεί να οδηγήσει σε έκπτωση της ποιότητας του προσωπικού.

Με απόφαση του Υπουργού Κλιματικής Κρίσης και Πολιτικής Προστασίας ορίζονται τα λοιπά απαιτούμενα προσόντα και οι προϋποθέσεις, καθώς και ο τρόπος διαπίστωσής τους αλλά και η διαδικασία πρόσληψης. Με την ίδια απόφαση καθορίζονται και ποιες υπηρεσίες είναι οι προς κάλυψη αλλά και η διαβάθμιση της μοριοδότησης. Η Ελληνική Λύση διαφωνεί θεωρώντας ότι για τα προσόντα αυτά θα πρέπει να ορίζονται μέσω της κοινοβουλευτικής οδού και όχι με υπουργική απόφαση και μάλιστα ούτε καν κοινή. Δεν διασφαλίζεται με αυτό τον τρόπο ούτε η αμεροληψία ούτε η αντικειμενικότητα.

Με αυτό το τέχνασμα η Κυβέρνηση επιχειρεί να αποφύγει τη στελέχωση της υπηρεσίας με μόνιμο και επαρκές προσωπικό. Όσοι μάλιστα προσλαμβάνονται, εκπαιδεύονται σε εκπαιδευτικές δομές του Πυροσβεστικού Σώματος με εκπαίδευση η οποία διαρκεί έναν μόλις μήνα τουλάχιστον. Θεωρούμε ανεπαρκές το χρονικό διάστημα της εκπαίδευσης και φοβούμαστε ότι δεν καλύπτονται οι ανάγκες και οι απαιτήσεις του δύσκολου έργου του σώματος.

Το άρθρο 13 έχει τίτλο, «Απόκτηση άδειας ικανότητας οδηγού χειριστή υπηρεσιακών οχημάτων, μηχανημάτων του Πυροσβεστικού Σώματος». Το άρθρο αυτό τους επιτρέπει να αποκτούν την άδεια αυτή, όπως ισχύει ήδη για άλλες κατηγορίες πυροσβεστών. Αυτό θα έπρεπε να εφαρμόζεται εδώ και χρόνια. Η Κυβέρνηση δρα αποσπασματικά. Θα είναι λοιπόν επαρκής η εκπαίδευση των πυροσβεστών; Θα διασφαλίζει τα δάση και τις περιουσίες, αλλά κυρίως τις ζωές των ίδιων των πυροσβεστών, οι οποίες κινδυνεύουν ανά πάσα στιγμή στο καθήκον;

Η Ελληνική Λύση ζητεί από την Κυβέρνηση να επενδύσει σε εκπαίδευση στο Πυροσβεστικό Σώμα με αξιόπιστη και επαρκή εκπαίδευση υψηλού επιπέδου, ακόμη και αν χρειαστεί να προχωρήσει σε περικοπές αχρείαστων δαπανών σε αμφίβολης αποτελεσματικότητας συμβούλους και ΜΚΟ. Η Κυβέρνηση οφείλει να στηρίξει και να ενισχύσει την πυροσβεστική, την υγεία, την εκπαίδευση, την οικογένεια.

Με το άρθρο 14 προστίθεται μία νέα ειδική μονάδα δασικών επιχειρήσεων στην 21η ειδική μονάδα δασικών επιχειρήσεων με έδρα την Καβάλα. Με αυτό τον τρόπο προστίθεται ακόμα μία μονάδα στην υπάρχουσα δομή των ειδικών μονάδων, που αναφέρονται στο ν. 4892/2022, η οποία έχει ως αποστολή την πρόληψη και την καταστολή δασικών πυρκαγιών. Η Ελληνική Λύση θεωρεί ότι θα χρειαστεί να ενισχυθεί και ο δασικός τομέας με ενίσχυση των ομάδων αποψιλώσεων, καθαρισμού και περιπολιών.

Ερωτάται η Κυβέρνηση αν έχει εκπονηθεί μελέτη, αν έχουν εξαντληθεί οι προβλέψεις. Θα ενισχύσει αυτή τη μονάδα με προσωπικό, με οχήματα, με χρηματοδότηση; Η Ελληνική Λύση τάσσεται υπέρ της επαναφοράς της εξειδικευμένης υπηρεσίας της δασοπυρόσβεσης, αλλά και υπέρ της πρόληψης με εκπόνηση σχεδίων δασοπροστασίας, με συνεχείς περιπολίες, με συνεργασία με ειδικούς επιστήμονες και οπωσδήποτε σε συνεργασία με την τοπική αυτοδιοίκηση. Και εδώ όμως απαιτείται διαφάνεια και αμεροληψία σε διαδικασίες πρόσληψης και στελέχωσης.

Το άρθρο 15 ορίζει το ποιοι μπορούν να φοιτήσουν στη σχολή επαγγελματικής μετεκπαίδευσης στελεχών του Πυροσβεστικού Σώματος. Έτσι στη σχολή θα μπορούν να φοιτούν κατά σειρά αρχαιότητας Πυραγοί και Πύραρχοι γενικών καθηκόντων, αξιωματικοί ειδικών καθηκόντων που έχουν μεταταχθεί. Επίσης, θα μπορούν να φοιτούν και ιδιώτες που έχουν προσληφθεί ως πυροσβεστικό προσωπικό ειδικών καθηκόντων. Ο σκοπός είναι αυτοί να μετεκπαιδευτούν, να επιμορφωθούν και να αποκτήσουν εξειδίκευση.

Ωστόσο, θεωρούμε αξιοσημείωτο ότι ο Αρχηγός του Πυροσβεστικού Σώματος χωρίς να προβλέπονται ανεξάρτητοι έλεγχοι ή αξιολογήσεις, αποφασίζει αποκλειστικά για όλα τα θέματα που αφορούν στη λειτουργία της σχολής, όπως παραδείγματος χάρη πόσοι φοιτητές φοιτούν κάθε χρόνο, για τη διάρκεια της φοίτησης, για το τι περιλαμβάνει εκπαίδευση, για το ποια θα είναι η ύλη.

Επιπλέον, η προβλεπόμενη συμμετοχή ιδιωτών δεν συνοδεύεται και από τα κριτήρια επιλογής των ιδιωτών. Ευχόμαστε αυτό να μην αποτελέσει όχημα να εισάγονται ιδιώτες με κομματικά κριτήρια και με αυτόν τον τρόπο να εκπληρώνονται κυβερνητικές υποσχέσεις. Αντιθέτως, στον τομέα της πυρόσβεσης και μάλιστα της δασοπυρόσβεσης απαιτείται σοβαρή και αξιόπιστη εκπαίδευση με αντικειμενικά κριτήρια και με βάση τις ανάγκες της υπηρεσίας και τις ανάγκες της προστασίας του πολίτη και του φυσικού περιβάλλοντος.

Στο άρθρο 18 ο έλεγχος της ορθότητας των εκκρεμών αιτήσεων για την οικονομική ενίσχυση των πληγεισών επιχειρήσεων από τις φυσικές καταστροφές που προκάλεσε ο κυκλώνας «Ιανός» και από τις πλημμύρες οι οποίες έπληξαν τις περιοχές της Θεσσαλίας, καθώς και της Φθιώτιδας, της Κεφαλληνίας, της Ιθάκης, της Ζακύνθου, της Λευκάδας, της Κορινθίας και Ευρυτανίας στις 18 και 19 Σεπτεμβρίου του 2020, από τη Διεύθυνση Αποκατάστασης Φυσικών Καταστροφών Κεντρικής Ελλάδας περνά στη Διεύθυνση Αποκατάστασης Φυσικών Καταστροφών Δυτικής Ελλάδας, δηλαδή σχεδόν πέντε χρόνια μετά τις καταστροφές. Μέχρι τον Ιούλιο του 2024 η συγκεκριμένη αρμοδιότητα άνηκε στη Διεύθυνση Οικονομικών Υποθέσεων του Υπουργείου Υποδομών και Μεταφορών και τότε μεταφέρθηκε στη Διεύθυνση Αποκατάστασης Φυσικών Καταστροφών Κεντρικής Ελλάδας. Τώρα, ένα έτος μετά, μεταφέρεται ξανά για την αμεσότερη εξυπηρέτηση των επιχειρήσεων.

Διερωτώμεθα: Γιατί υφίσταται αυτή η τρομακτική καθυστέρηση; Η Κυβέρνηση κάνει λόγο για εκκρεμείς ακόμα αιτήσεις οικονομικής ενίσχυσης σχεδόν πέντε ολόκληρα χρόνια μετά τις φυσικές καταστροφές. Κι έρχεται τώρα να ψηφίσει τη σχετική διάταξη.

Οι μεταφερόμενες αρμοδιότητες δεν μας καθησυχάζουν. Άλλο λείπει, όχι ο προσδιορισμός της αρμοδιότητας. Πρόκειται για την απονομή μιας οριζόντιας εφάπαξ οικονομικής ενίσχυσης ποσού οκτώ χιλιάδων ευρώ μόλις.

Όταν λοιπόν η Κυβέρνηση αδυνατεί να απονέμει μια τέτοια παροχή και μάλιστα οριζοντίως και όταν τελικώς την απονείμει και καυχηθεί για το επίτευγμα, αποσιωπώντας ότι ψηφίστηκε πέντε χρόνια μετά, δεν μας δημιουργεί καμία αίσθηση ασφάλειας και εμπιστοσύνης στο κυβερνητικό έργο.

Το άρθρο 19 «Αστική ανάπλαση των εργατικών κατοικιών του οικισμού Ληξούρι Ι Κεφαλονιάς» ορίζει πλέον τη Διεύθυνση Αποκατάστασης Φυσικών Καταστροφών Κεντρικής Ελλάδας ως αρμόδια υπηρεσία για την ανακατασκευή ή την επισκευή ζημιών που προκλήθηκαν από τους σεισμούς στις 26-01-2014 και τις 03-02-2014 στις εργατικές κατοικίες του οικισμού Ληξούρι Ι Κεφαλονιάς. Ο νομοθέτης επικαλείται ως λόγο της ρύθμισης την άμεση επίλυση του οικιστικού προβλήματος στην εν λόγω περιοχή.

Πώς μπορεί η Κυβέρνηση να χαρακτηρίζει ως άμεση την αποκατάσταση ζημιών οι οποίες προκλήθηκαν το έτος 2014; Δεν το χωράει η λογική μας ότι εδώ και δεκάμιση χρόνια δεν έχουν ολοκληρωθεί ακόμα οι διαδικασίες αποκατάστασης στον οικισμό. Άραγε, κάτω από ποιες συνθήκες επιβιώνουν οι κάτοικοι του οικισμού τόσα χρόνια;

Κύριοι, η Κυβέρνηση για την αντιμετώπιση των πυρκαγιών, αντί για την οργάνωση των σωμάτων, την κατάρτιση ομάδων κρούσης σε συνδυασμό με τους τοπικούς πληθυσμούς, οι οποίοι και μπορούν και ξέρουν να βοηθήσουν την εν γένει συντήρηση και πρόληψη, επιλέγει την τακτική της φυγής. Εκκενώνει οικισμούς με το 112, εγκαταλείπει προσπάθειες, εξωθεί τους πολίτες να ασφαλίζουν τις περιουσίες τους, για να μην αποζημιώνει, ακόμα και όταν ευθύνεται η ίδια, για καταστροφές οι οποίες θα μπορούσαν να είναι πολύ μικρότερες αν είχε λάβει κατάλληλα μέτρα εγκαίρως και αποτελεσματικώς.

Η Κυβέρνηση μεταθέτει τις ευθύνες της στους πολίτες, ούτε τους προστατεύει ούτε στέκεται στο πλευρό τους. Επιλέγει να κουνάει το δάχτυλο και να ασκεί κριτική. Δεν είναι βοήθεια αυτή, δεν είναι συμπαράσταση προς τους πολίτες. Η Κυβέρνηση οφείλει να γίνει αρωγός και να στέκεται συμπαραστάτης στους πολίτες, να στέκεται δίπλα τους και όχι απέναντί τους.

Μου το επιτρέπει ακόμα λίγο ο χρόνος να αναφερθώ και στη Συρία, στους χριστιανούς ορθόδοξους που χτυπήθηκαν από την κοινωνία των τζιχαντιστών, όπως τους ονομάζετε.

Κανείς εδώ δεν αναφέρθηκε στους ορθόδοξους συμπολίτες μας που αισθάνονται Έλληνες και είναι Έλληνες. Κανείς δεν κήρυξε γι’ αυτούς έστω μια μέρα πένθους. Δεν έγινε καμία επιχείρηση από το κράτος να σταθεί δίπλα τους, όπως πρέπει, χωρίς λόγια, αλλά με αποφάσεις και με δυναμική πολιτική, ώστε αυτοί οι άνθρωποι -τουλάχιστον τα παιδιά- να μπορέσουν να έρθουν στη χώρα μας, να φιλοξενηθούν, για να πούμε ότι είμαστε ισάξιοι των προγόνων μας όσον αφορά τη φιλοξενία, την ανθρωπιά. Και όχι να αναφερόμαστε μόνο στην Παλαιστίνη, που ίσως και εκεί υπάρχει ένα δίκιο.

Εμείς, όμως, θέλουμε να αναφερθούμε στη Συρία, στους χριστιανούς ορθόδοξους, που αυτή τη στιγμή κάποιος τζιχαντιστής πήγε και έκανε τη μεγάλη καταστροφή όσον αφορά τη χριστιανική κοινότητα.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κυρία συνάδελφε.

Τον λόγο τώρα έχει ο ειδικός αγορητής από τη Νέα Αριστερά, ο κ. Οζγκιούρ Φερχάτ.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, προτού ξεκινήσω την ομιλία μου, θα ήθελα να πω ότι η καρδιά μας, το μυαλό μας και η αλληλεγγύη μας είναι με τους ανθρώπους που είναι στις πυρκαγιές. Ελπίζουμε να είναι λίγες έως και μηδενικές για τη χώρα μας, καθώς στη Χίο πάλι αντιμετωπίζουν οι άνθρωποι μια τεράστια πρόκληση.

Θέλω να συγχαρώ τους ανθρώπους της πρώτης γραμμής, τους πυροσβέστες και τους εθελοντές, αλλά και όλο τον μηχανισμό, που προσπαθούν να σώσουν κάτω από αντίξοες συνθήκες ό,τι σώζεται.

Περνάω τώρα στο νομοσχέδιο.

Διαβάζοντας τον τίτλο του σημερινού νομοσχεδίου, περιμέναμε να δούμε πράγματι διατάξεις που θα ενισχύσουν την ανθεκτικότητα της χώρας στο πλαίσιο της αντιμετώπισης της κλιματικής κρίσης. Αντ’ αυτού, βλέπουμε ένα ακόμη τεχνικό, αποσπασματικό νομοθέτημα, με χαμηλή προστιθέμενη αξία στην ενίσχυση της ανθεκτικότητας και χωρίς πραγματική στρατηγική για τη νέα εποχή της κλιματικής κρίσης, η οποία δεν αποτελεί πλέον θεωρητικό σενάριο, αλλά τραγική καθημερινότητα για τη χώρα μας. Διότι η σημαντικότερη απειλή για το περιβάλλον προέρχεται σήμερα από το φαινόμενο της κλιματικής κρίσης.

Σύμφωνα με την πανεπιστημιακή μελέτη του Αριστοτελείου Πανεπιστημίου, η Ελλάδα αντιμετωπίζει αυξημένο κατά 47% κίνδυνο πλημμύρας σε παράκτιες περιοχές μέχρι το 2030, δηλαδή πολύ σύντομα.

Η ανάγκη αντιμετώπισης του κινδύνου της υπερθέρμανσης του πλανήτη, που έχει σοβαρές και μη αναστρέψιμες συνέπειες, πρέπει να γίνει μέσω της ενίσχυσης της ανθεκτικότητας. Εδώ συμφωνούμε. Οι αριθμοί μιλούν μόνοι τους: Τρεις χιλιάδες οκτακόσιες πυρκαγιές ετησίως την τελευταία πενταετία, 3,1 εκατομμύρια καμένα στρέμματα, 41,9% της συνολικής καμένης έκτασης σε όλη την Ευρωπαϊκή Ένωση μόνο το 2023.

Ας δούμε τις πυρκαγιές των τελευταίων ημερών, καθώς η περιβαλλοντική καταστροφή στη Χίο είναι ανυπολόγιστη, ενώ πύρινα μέτωπα είχαμε στα Κύθηρα, τη Λακωνία, τη Μεσσηνία, το Παρανέστι Δράμας, ακόμα και στη Ροδόπη, σε παραθαλάσσιες και παράκτιες περιοχές. Ως εκ τούτου, οι απαιτούμενες αλλαγές επιβάλλεται να είναι ριζικές και να αφορούν άμεσα ή έμμεσα το σύνολο της οικονομικής δραστηριότητας.

Πέραν της δυσκολίας αλλαγής μακροχρόνιων πρακτικών και νοοτροπιών, η εφαρμογή των απαιτούμενων μέτρων απαιτεί πάνω από όλα την κατάλληλη πολιτική βούληση και τόλμη, κάτι που δεν βλέπουμε στο παρόν νομοσχέδιο δυστυχώς.

Κύριε Υπουργέ, μιλάτε για ενίσχυση της ανθεκτικότητας και του Πυροσβεστικού Σώματος, όταν οι επίσημοι δασικοί χάρτες επικινδυνότητας της χώρας μας βασίζονται σε δεδομένα του 1980 και έχουν μετατραπεί σε εργαλεία αυταπάτης αντί πρόληψης. Δεν πρέπει να επικαιροποιηθούν; Γιατί η Ελλάδα παραμένει η μόνη χώρα της Ένωσης που χρησιμοποιεί ακόμη δασικούς χάρτες από τη δεκαετία του 1980;

Σύμφωνα με την τελευταία έκθεση του Ευρωπαϊκού Οργανισμού Δασών το 2024, τώρα πρόσφατα δηλαδή, η Ελλάδα παραμένει η μόνη χώρα της Ευρωπαϊκής Ένωσης που δεν έχει ενημερώσει τους δασικούς της χάρτες τα τελευταία σαράντα πέντε χρόνια και, μάλιστα, όταν η χρήση γης έχει αλλάξει ριζικά, με νέους οικισμούς, αυξημένη αστικοποίηση και εντεινόμενα καιρικά φαινόμενα. Έχει αλλάξει και η οικονομική κατάσταση και ο τρόπος λειτουργίας της δομής.

Η κατάσταση έχει φτάσει σε σημείο τραγελαφικής κρίσης. Ενώ η χρήση γης έχει αλλάξει ριζικά, με τις αστικοποιημένες περιοχές να έχουν αυξηθεί κατά 40% από το 2000, οι χάρτες μας εξακολουθούν να αγνοούν χίλιους διακόσιους νέους οικισμούς που έχουν κτιστεί εντός δασών, παράνομες χωματερές και τις δραματικές κλιματικές αλλαγές.

Το αποτέλεσμα είναι προβλέψιμο. Στην Πάρνηθα έξι από τις δέκα μεγαλύτερες πυρκαγιές του 2023 εξαπλώθηκαν σε ασφαλείς ζώνες, σύμφωνα με τους παραχωρημένους αυτούς χάρτες, ενώ οι δασικοί σταθμοί εργάζονται με δεδομένα άνω των δεκαπέντε ετών.

Αυτή η επικίνδυνη αναξιοπιστία δεν είναι απλή βαρυθυμία, αλλά ποινικό αδίκημα εναντίον της δημόσιας ασφάλειας, μια χρονοβόρα καθυστέρηση που εκρήγνυται κάθε καλοκαίρι, με ανθρώπινες ζωές και περιουσίες ως θύματα.

Η λύση είναι τεχνολογικά απλή, εφαρμογή συστημάτων GIS και δορυφορικών δεδομένων του Copernicus. Όμως, όπως θυμόμαστε και από το 2023, η Κυβέρνηση, αντί να αξιοποιήσει τα δεδομένα του Copernicus, τα αμφισβητούσε και τα απαξίωνε.

Και ποιο ήταν το αποτέλεσμα; Η Ελλάδα κατατάσσεται στην πρώτη θέση μεταξύ των κρατών της Ευρώπης, της Μέσης Ανατολής και Βόρειας Αφρικής με τις περισσότερες καμένες εκτάσεις, με το 41,9% της συνολικής καμένης έκτασης στα κράτη της Ευρωπαϊκής Ένωσης. Σύμφωνα με το Bloomberg, η Ελλάδα υπέστη τις περισσότερες ζημιές, με το εκτιμώμενο κόστος να φτάνει τα 1,66 δισεκατομμύρια ευρώ.

Επειδή όμως οι καταστροφές από τις επιπτώσεις της κλιματικής κρίσης είναι η νέα κανονικότητα, τώρα περισσότερο από ποτέ είναι επιτακτική η ανάγκη ενίσχυσης του ρόλου της Πολιτικής Προστασίας και του Πυροσβεστικού Σώματος στην ενίσχυση της ανθεκτικότητας και της προστασίας από τις επιπτώσεις της κλιματικής κρίσης.

Ωστόσο, αυτό που βλέπουμε είναι μια Κυβέρνηση που, παρά τις δηλώσεις της για ενίσχυση της ανθεκτικότητας, εξακολουθεί να αντιμετωπίζει τις κρίσιμες παθογένειες του Πυροσβεστικού Σώματος και της Πολιτικής Προστασίας με μισές λύσεις και γραφειοκρατικές επιλογές.

Φαίνεται πως τα 3,9 εκατομμύρια καμένα στρέμματα της τελευταίας πενταετίας δεν σας έχουν διδάξει τίποτα. Αντί για έναν σοβαρό, επαρκώς στελεχωμένο και τεκμηριωμένο αντιπυρικό σχεδιασμό, η χώρα οδηγήθηκε ξανά σε μια αντιπυρική περίοδο με ευχολόγια, προχειρότητες και επικοινωνιακά τεχνάσματα.

Οι πραγματικές συνθήκες στις πυροσβεστικές υπηρεσίες σε όλη την Ελλάδα αποτυπώνουν μια τραγική εικόνα: βάρδιες που δεν βγαίνουν, υπερεργασία, επιφυλακές, γερασμένα οχήματα ακόμα και άνω των πενήντα ετών και πολύ μεγάλες ελλείψεις σε προσωπικό. Αντί για μόνιμες προσλήψεις και αξιοποίηση της εμπειρίας των εποχικών πυροσβεστών, καθυστερείτε τις προκηρύξεις και την έναρξη των συμβάσεων αφήνοντας τις υπηρεσίες υποστελεχωμένες, ειδικά σε περιοχές με ιστορικό πυρκαγιών.

Ένα από τα σοβαρότερα και διαχρονικότερα προβλήματα που αντιμετωπίζει το Πυροσβεστικό Σώμα είναι η υποστελέχωση. Υπάρχουν 3.600 και άνω κενές οργανικές θέσεις στην Πυροσβεστική που θα μπορούσαν να καλυφθούν κατά προτεραιότητα από τους συμβασιούχους πυροσβέστες. Παρ’ όλα αυτά, η Πολιτεία εξακολουθεί να τους αντιμετωπίζει ως προσωρινές λύσεις, παρότι καλύπτουν πάγιες και διαρκείς ανάγκες.

Οι συνθήκες εργασίας των πυροσβεστών αποτελούν επίκαιρη εθνική τραγωδία. Σύμφωνα με έκθεση του συνδικάτου πυροσβεστών, 72% των σταθμών σε αγροτικές περιοχές δεν διαθέτουν ιατρείο πρώτων βοηθειών, 85% των οχημάτων έχει ξεπεράσει τα 150.000 χιλιόμετρα, είναι ένας πυροσβέστης ανά οκτώ χιλιάδες κατοίκους σε νησιωτικές περιοχές, ενώ η ελάχιστη παγκόσμια σύσταση είναι ένας προς δύο χιλιάδες.

Επιπλέον, θέλω να τονίσω το σοβαρό πρόβλημα στέγασης που αντιμετωπίζουν οι εποχικοί πυροσβέστες, ιδίως στα νησιά. Με έναν εποχικό πυροσβέστη να λαμβάνει περίπου 950 ευρώ και το μέσο ενοίκιο να ανέρχεται στα 600 ευρώ είναι φανερό ότι αντιμετωπίζουν τεράστιες δυσκολίες.

Η Κυβέρνηση μετατοπίζει τις ευθύνες στους δήμους λέγοντας ότι έχουν δοθεί κονδύλια για στέγαση, αλλά η πραγματικότητα σάς διαψεύδει. Οι δήμοι δεν διαθέτουν ούτε τους πόρους, ούτε το προσωπικό, ούτε τις υποδομές, ούτε κεντρικό σχεδιασμό, ούτε καν ξεκάθαρο πλαίσιο αρμοδιοτήτων, καθώς η αλληλοεπικάλυψη των αρμοδιοτήτων δημιουργεί ακόμα μεγαλύτερα προβλήματα.

Είναι όμως επιτακτική ανάγκη η Κυβέρνηση, οι δήμοι, η περιφέρεια να βρουν λύση στο πρόβλημα. Είναι ανάγκη να υπάρξει επιτέλους συντονισμός γιατί δεν είναι δυνατόν να υπάρχουν καταστάσεις, όπως στη Σκιάθο, όπου από τους δεκατέσσερις πυροσβέστες οι εννιά δεν έχουν στέγη. Δεν είναι δυνατόν να κοιμούνται οι πυροσβέστες σε αντίσκηνα ούτε να βλέπουμε φωτογραφίες με πυροσβέστες, που δίνουν μάχη με τις φλόγες, να ξεκλέβουν λίγες ώρες ξεκούρασης στα πεζοδρόμια.

Και τι να πούμε για τον Δήμο της Χίου που την υποχρέωση του κράτους να παρέχει νερό και φαγητό στους πυροσβέστες και στους εθελοντές, τη μετέτρεψε σε πράξη αλληλεγγύης ζητώντας από τους πολίτες να τα προσφέρουν. Και εδώ έχουμε τη λεγόμενη ατομική ευθύνη.

Αυτό δεν είναι κράτος δικαίου, είναι κράτος ντροπής και αποδεικνύει περίτρανα ότι η Κυβέρνηση απλά δεν ενδιαφέρεται. Το κράτος οφείλει να παρέμβει. Δεν μπορεί να θέλουμε να έχουμε πυροπροστασία και η Πολιτεία να μην μπορεί να προσφέρει τα απολύτως απαραίτητα. Τουλάχιστον για το ζήτημα της στέγης, η πρόταση για χρήση ξενοδοχείων ή δημοτικών χώρων μέσω του προγράμματος Antinero είναι εφικτή, αλλά απαιτεί κεντρικό σχεδιασμό και χρηματοδότηση. Επιπλέον, θα πρέπει να προβλέψετε οικονομική αποζημίωση για τις μεταθέσεις των πυροσβεστών.

Η κεντρική μας ένσταση αφορά στον τρόπο που η Κυβέρνηση αντιμετωπίζει τους εποχικούς πυροσβέστες, ανθρώπους που επί χρόνια καλύπτουν πάγιες και διαρκείς ανάγκες, που επιχειρούν στα μέτωπα κάθε καλοκαίρι με αυταπάρνηση και αξιοπρέπεια και που συνεχίζουν να ζουν μέσα στο καθεστώς της επισφάλειας.

Η θεσμοθέτηση της νέας κατηγορίας των πυροσβεστών γενικών καθηκόντων επί θητεία δεν απαντά στις ανάγκες του Σώματος, εάν δεν συνοδευτεί με τρεις προϋποθέσεις: την άρση των άδικων ηλικιακών αποκλεισμών, τη διασφάλιση απορρόφησης εποχικών πυροσβεστών με διαφανή και αξιοκρατικά κριτήρια και την πρόβλεψη σαφούς και σύντομης πορείας προς τη μονιμοποίηση.

Η επιμονή της Κυβέρνησης σε όριο ηλικίας κάτω των 30 ετών για πυροσβέστες που διαθέτουν πολυετή εμπειρία είναι προσβλητική και αντισυνταγματική και μη μιλήσουμε για τον ηλικιακό ρατσισμό. Εμπεριέχεται νομίζω και σε αυτό που θέτετε στο παρόν νομοσχέδιο. Η ηλικία δεν μπορεί να είναι αυθαίρετο φίλτρο αποκλεισμού, όταν υπάρχουν αποδεδειγμένα προσόντα, σωματική ικανότητα και επιχειρησιακή επάρκεια. Με αυτό το όριο ηλικίας λέτε στους εποχικούς πυροσβέστες ότι είναι ένας αναλώσιμος αριθμός, που όταν λήξει η πενταετία θα φέρετε κάποιους άλλους, όπως κάνατε και με τους εξακόσιους εποχικούς που αφήσατε στην ανεργία και τους πετάξατε στο δρόμο.

Το όριο ηλικίας που βάζει το Υπουργείο για τους πυροσβέστες απλών κατοίκων επί θητεία είναι ακόμα πιο χαμηλό και από την Ειδική Μονάδα Δασικών Επιχειρήσεων, τη λεγόμενη ΕΜΟΔΕ. Όμως η ΕΜΟΔΕ είναι εξειδικευμένη μονάδα, ενώ για τους απλούς πυροσβέστες θα έπρεπε να μετράει η εμπειρία και όχι η ηλικία.

Με αφορμή την ΕΜΟΔΕ Καβάλας, όπως είπα και πριν, όπως και την ΕΜΟΔΕ Έβρου, θα ήθελα να προτείνω και από εδώ, από το Βήμα της Βουλής, την ανάληψη πρωτοβουλιών για μια θετική ατζέντα, κύριε Υπουργέ, για πρόσληψη προσωπικού από τη μειονότητα της Θράκης και βάζοντας και την εντοπιότητα, όπως είπε και ο κύριος Υπουργός στην Επιτροπή, για να γίνονται προσλήψεις και από την πλειονότητα αλλά και από τη μειονότητα της περιοχής, καθώς θεωρώ ότι υπάρχουν στη θετική ατζέντα και της Κυβέρνησής σας αλλά και των προηγούμενων κυβερνήσεων ευεργετικές διατάξεις.

Θα ήταν προς τιμήν του Υπουργείου σας μια τέτοια πρωτοβουλία στο πλαίσιο διυπουργικής συνεργασίας και πιστεύω ότι μπορεί να ανοίξει αυτός ο διάλογος και να ενσωματωθεί στις επόμενες προκηρύξεις που θα βγουν.

Η συμμετοχή έμπειρων εποχικών πυροσβεστών μπορεί να συμβάλει στην άμεση ενίσχυση του δυναμικού της Πυροσβεστικής, χωρίς χρονοβόρες διαδικασίες εκπαίδευσης ή προσαρμογής. Η αξιοποίηση ήδη εκπαιδευμένου και επιχειρησιακά έτοιμου ανθρώπινου δυναμικού μειώνει σημαντικά το κόστος εκπαίδευσης νέων προσλήψεων.

Σε πολλές ευρωπαϊκές χώρες η ηλικία δεν αποτελεί αυθαίρετο κριτήριο αποκλεισμού, εφόσον ο εργαζόμενος πληροί τα φυσικά και επαγγελματικά προσόντα. Η Ελλάδα οφείλει να εναρμονιστεί με αυτές τις πρακτικές. Οι φυσικές καταστροφές δεν γνωρίζουν προθεσμίες ή γραφειοκρατικούς περιορισμούς. Οποιαδήποτε καθυστέρηση στην αξιοποίηση διαθεσίμου προσωπικού ενδέχεται να οδηγήσει σε τραγικές συνέπειες.

Προβλήματα τραγικής υποστελέχωσης όμως αντιμετωπίζουν και άλλες εμπλεκόμενες υπηρεσίες. Η Υπηρεσία Αποκατάστασης Επιπτώσεων Φυσικών Καταστροφών αντιμετωπίζει διαχρονικά προβλήματα υποστελέχωσης, μισθών και συνθηκών εργασίας. Στα πάγια αιτήματά τους για οργανόγραμμα, αναγνώριση προϋπηρεσίας, θεσμική θωράκιση και στελέχωση με σταθερό προσωπικό και αναβαθμισμένη και ισχυρή γενική γραμματεία αποκατάστασης, δεν βρίσκουν καμία, μα καμία ανταπόκριση. Το ίδιο και στην Εθνική Μετεωρολογική Υπηρεσία που, παρά το γεγονός ότι αποτελεί ένα ζωτικής σημασίας εργαλείο δημόσιας ασφάλειας, δεν έχουν γίνει προσλήψεις από το 2005.

Οι πολιτικές προστασίας χτίζονται με στρατηγικό σχεδιασμό και όχι με αποσπασματικές ρυθμίσεις. Είναι επιτακτική ανάγκη η ανθεκτικότητα να μην αποτελεί μια διαχειριστική λέξη, αλλά μια πολιτική επιλογή που θα στηρίζεται στην αποκέντρωση, στη συμμετοχή της τοπικής αυτοδιοίκησης και των φορέων, στη στελέχωση και ενδυνάμωση των εμπλεκόμενων υπηρεσιών και στη διαρκή εκπαίδευση.

Μέχρι τώρα, δυστυχώς, η Κυβέρνηση έχει αποτύχει να ανταποκριθεί στη θεμελιώδη υποχρέωση του Συντάγματος στην προστασία της ανθρώπινης ζωής, του περιβάλλοντος, της περιουσίας και της κοινωνικής συνοχής και με το παρόν νομοσχέδιο αποδεικνύει ότι δεν έχει την πολιτική βούληση, ώστε να ανταποκριθεί στα νέα δεδομένα της κλιματικής κρίσης και στον βίαιο μετασχηματισμό που αυτή επιφέρει.

Ως Νέα Αριστερά έχουμε τονίσει επανειλημμένα την ανάγκη για άμεσες, στοχευμένες και κυρίως διαρκείς λύσεις. Ζητάμε ένα νέο πλαίσιο πολιτικής προστασίας που θα σέβεται τους ανθρώπους του πεδίου, θα αξιοποιεί την τεχνολογία και θα εγγυάται πραγματική ανθεκτικότητα.

Προτείνουμε μια συνολικότερη αναδιάταξη της δομής, της λειτουργίας και της φιλοσοφίας του Πυροσβεστικού Σώματος, προκειμένου να συμβάλλει αποτελεσματικά στην αντιμετώπιση των δασικών πυρκαγιών. Απαιτούμε την άρση των αδικιών εις βάρος των εποχικών πυροσβεστών, την ενίσχυση της πρόληψης, τη στήριξη της αποκέντρωσης και την επένδυση στην κοινωνική ασφάλεια.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):**  Ευχαριστούμε, κύριε συνάδελφε.

Τον λόγο έχει τώρα από την Κοινοβουλευτική Ομάδα της Νίκης ο κ. Κομνηνός Δελβερούδης.

Παρακαλώ, κύριε συνάδελφε.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το σχέδιο νόμου του Υπουργείου Κλιματικής Κρίσης και Πολιτικής Προστασίας γίνεται μια ακόμα ανεπαρκής, θα λέγαμε, προσπάθεια επίλυσης οργανωτικών και διοικητικών θεμάτων που αφορούν το γενικότερο πλαίσιο πολιτικής προστασίας της χώρας και ειδικότερα το Πυροσβεστικό Σώμα, χωρίς να διαφαίνεται ότι υπάρχει κεντρικός σχεδιασμός ή βούληση συνολικής επίλυσης των επιμέρους ζητημάτων, με αποτέλεσμα τη συνέχιση της δυσλειτουργίας του συστήματος και ενός σαφούς πλαισίου αρμοδιοτήτων και συντονισμού των επιμέρους τομέων πολιτικής προστασίας.

Όταν μιλάμε για πολιτική προστασία, αυτά που μας έρχονται στο μυαλό είναι τα προβλήματα της κακής διαχείρισης, της έλλειψης συντονισμού, της έλλειψης προσωπικού, της έλλειψης επιχειρησιακής ετοιμότητας του Πυροσβεστικού Σώματος, της πολιτικής προστασίας και άλλων εμπλεκόμενων φορέων της διοίκησης, η αδυναμία πρόληψης των συμβάντων τα οποία οδήγησαν στην τραγωδία στο Μάτι με τους εκατόν τέσσερις νεκρούς, στα καμένα στρέμματα στην Αττική κάθε χρόνο, στις φωτιές στο δάσος της Δαδιάς, στις φωτιές στη Ρόδο, στις φωτιές στην Πάρνηθα, στην Εύβοια, στις πλημμύρες στη Θεσσαλία και πολλά άλλα τραγικά συμβάντα σε όλη τη χώρα, με πιο πρόσφατη τη μεγάλη πυρκαγιά στη Χίο μας, η οποία ανέδειξε με τραγικό τρόπο για άλλη μια φορά τις ελλείψεις στον τομέα της πολιτικής προστασίας.

Πόσο τραγική ειρωνεία να έρχεται προς ψήφιση ένα νομοσχέδιο, το οποίο όπως λέει το Υπουργείο Πολιτικής Προστασίας έχει ως σκοπό την αποτελεσματικότερη λειτουργία του μηχανισμού πολιτικής προστασίας, τη στιγμή που το νησί της Χίου ζει μια πύρινη κόλαση από την Κυριακή το μεσημέρι με 45.000 περίπου στρέμματα να έχουν γίνει στάχτη, με δεκαεπτά οικισμούς να έχουν εκκενωθεί, με κοπάδια ζώων να βρίσκουν μαρτυρικό θάνατο παγιδευμένα στις φλόγες και τουλάχιστον τρία σπίτια να έχουν καταστραφεί ολοσχερώς.

Και φυσικά τα ερωτηματικά είναι πολλά για το περίεργο αυτό ντόμινο των πυρκαγιών που ξέσπασαν σε συγκεκριμένες περιοχές της Χίου, οι οποίες συνδέονται και με σχεδιαζόμενα έργα.

Οι κάτοικοι της Χίου μιλούν για συντονισμένους εμπρησμούς και θέλουμε απαντήσεις για αυτό από τα αρμόδια όργανα και μόνο και όχι από διάφορες «Ομάδες Αλήθειας».

Βεβαίως, οι γενικότερες παθογένειες και οι δυσλειτουργίες της πολιτικής προστασίας είναι γνωστές εδώ και χρόνια, αλλά δεν γίνονται ουσιαστικές προσπάθειες διόρθωσης και βελτίωσης. Σε γενικό επίπεδο υπάρχουν αποτυχημένες και ατελέσφορες πολιτικές στην αντιμετώπιση όχι μόνο των πυρκαγιών, αλλά και γενικά υπάρχει ένα έλλειμμα διαχείρισης των κρίσεων που αντιμετωπίζει η χώρα μας από την Κυβέρνηση, όπως βλέπουμε και σε άλλες κρίσεις, όπως η ακρίβεια, το στεγαστικό, το δημογραφικό, το μεταναστευτικό. Σε ποια από αυτές τις κρίσεις η Κυβέρνηση δείχνει ετοιμότητα και αποτελεσματικότητα;

Εδώ θέλω να κάνω μια παρένθεση. Η τρομοκρατική επίθεση από τζιχαντιστές σε ορθόδοξο ναό στη Συρία, εκεί όπου αλωνίζουν οι φανατικοί ισλαμιστές -με αρχηγό τον Αλ Τζολάνι, το πραξικόπημα του οποίου χαιρέτισε το Υπουργείο Εξωτερικών της Ελλάδας-, η επίθεση αυτή, λοιπόν, μας γεννά εύλογη ανησυχία. Κάθε μέρα περνούν ανενόχλητα τα σύνορά μας εκατοντάδες άνθρωποι από τη Μέση Ανατολή και τη Βόρεια Αφρική, από σκληρές μουσουλμανικές χώρες και εγκαθίστανται στην Ελλάδα, σε μια χώρα, που η θρησκεία της είναι απόλυτα ανεκτική απέναντι στους αλλόθρησκους. Οι ίδιοι, όμως, αυτοί που εισέρχονται δεν είναι καθόλου ανεκτικοί και ήδη το βλέπουμε στις άλλες ευρωπαϊκές χώρες που αντιμετωπίζουν τρομοκρατικές επιθέσεις από τζιχαντιστές και όχι μόνο. Είναι η Ελλάδα θωρακισμένη σε επίπεδο αστυνόμευσης και επιχειρησιακής ετοιμότητας απέναντι στους ισλαμιστές της τζιχάντ;

Η μεταναστευτική κρίση έχει γίνει ανεξέλεγκτη και είναι ένα δείγμα της αδυναμίας της Κυβέρνησης να αντιμετωπίζει γενικά τις μεγάλες κρίσεις. Με την Κρήτη να βρίσκεται υπό πολιορκία σχεδόν, τον τελευταίο ενάμιση χρόνο και την Κυβέρνηση να είναι σε ρόλο παθητικού παρατηρητή, οι μεταναστευτικές ροές έχουν αυξηθεί κατά 258% σε σχέση με το 2024, γεγονός που απειλεί να πνίξει το νησί και να αλλοιώσει την ελληνική ταυτότητα.

Οι αριθμοί τρομάζουν. Από την 1η Ιανουαρίου έως τις 22 Ιουνίου 2025 καταγράφηκαν εκατόν τριάντα τρία περιστατικά με επτά χιλιάδες πενήντα έναν μετανάστες, έναντι μόλις σαράντα πέντε περιστατικών και χιλίων εννιακοσίων εξήντα οκτώ μεταναστών, το ίδιο διάστημα του 2024. Αν συνεχιστεί αυτή η κατάσταση και η Ελλάδα συνεχίσει να λειτουργεί ως πύλη εισόδου μεταναστών, τότε οι Έλληνες κινδυνεύουμε να γίνουμε μειονότητα στην ίδια μας την πατρίδα. Φυσικά, πολιτικές και ποινικές ευθύνες δεν υπάρχει περίπτωση να καταλογιστούν σε κάποιον.

Επανέρχομαι στο νομοσχέδιο, λέγοντας καταρχήν ότι είναι απαράδεκτο να έρχεται σε χρόνο που έχει ήδη ξεκινήσει η αντιπυρική περίοδος, κάτι το οποίο διατείνεστε ότι θα λειτουργήσει αποτελεσματικά και αποτρεπτικά για την αντιπυρική αυτή περίοδο.

Το νομοσχέδιο στο σύνολό του, στη στόχευσή του επιδιώκει να επιλύσει τα ζητήματα της πολιτικής προστασίας, ανεπιτυχώς όμως. Σύμφωνα με την Έκθεση της Οικονομικής και Κοινωνικής Επιτροπής της Ελλάδος για το συγκεκριμένο νομοσχέδιο, υπάρχει πρόβλημα με τη διάρθρωση των υπηρεσιών της πολιτικής προστασίας, που συμβάλλει στη μέχρι σήμερα προβληματική λειτουργία της σε κεντρικό και τοπικό επίπεδο κυρίως, λόγω των ελλειμμάτων συντονισμού, αναποτελεσματικής χρήσης των υπαρχόντων χρηματοδοτικών πόρων, υποστελέχωσης ή μη βέλτιστης στελέχωσης των αρμοδίων υπηρεσιών και έλλειψης διαχειριστικής και τεχνικής γνώσης από τα υπάρχοντα τεχνικά και πολιτικά στελέχη. Αυτό έχει σαν αποτέλεσμα την ανεπαρκή διαχείριση κρίσεων σε μια σειρά φυσικών καταστροφών σε επίπεδο χώρας.

Στην πραγματικότητα το νομοσχέδιο αυτό δεν αντιμετωπίζει επαρκώς το ζήτημα της υποστελέχωσης του Πυροσβεστικού Σώματος, ώστε να βρίσκεται σε ετοιμότητα στην αντιπυρική περίοδο, που ήδη διανύουμε. Οι ελλείψεις σε προσωπικό και μέσα, τα οργανικά κενά στις θέσεις των πυροσβεστών, τα απαρχαιωμένα υδροφόρα οχήματα, οι ελλείψεις ιατρικού προσωπικού δεν επιτρέπουν κάποιον εφησυχασμό.

Ο κύριος Υπουργός μας είπε στη χθεσινή συνεδρίαση ότι τα οργανικά κενά έχουν καλυφθεί, ότι τα νούμερα τρεισήμισι και τέσσερις χιλιάδες, που λέμε, δεν ισχύουν και ότι τα τυπικά οργανικά κενά είναι δύο χιλιάδες τριακόσια άτομα, τα οποία στην πράξη επί του πεδίου έχουν καλυφθεί από τους δυόμισι χιλιάδες εποχικούς.

Τότε τι πάει στραβά και τα τελευταία χρόνια έχει κατακαεί η χώρα μας; Τα κενά είναι πράγματι τρεισήμισι χιλιάδες. Αλλά μήπως φταίει και το ότι έχετε αποδυναμώσει τις δασικές υπηρεσίες και προσπαθούμε τώρα να ανακάμψουμε και να επαναστελεχώσουμε τις δασικές υπηρεσίες, οι οποίες δεν παίζουν τώρα κανένα ουσιαστικό ρόλο στην πρόληψη και στη διαχείριση των δασών; Την ίδια ώρα έχουν δαπανηθεί πολλά χρήματα στο πολυδιαφημισμένο από την Κυβέρνηση Πρόγραμμα «AntiNero», βάσει του οποίου, όμως, γίνονται καθαρισμοί κατά μήκος των δρόμων, οι οποίοι από ό,τι διαφαίνεται είναι αναποτελεσματικοί, καθώς οι δρόμοι δεν μπορούν να αποτελούν αντιπυρικές ζώνες.

Από την άλλη, ο Υπουργός ομολόγησε ότι το παρόν σχέδιο νόμου έρχεται να αντιμετωπίσει κυρίως καταστάσεις επείγουσες, οι οποίες θα πρέπει να έχουν ρυθμιστεί, αλλά -υπάρχει το «αλλά»- δυστυχώς για διάφορους λόγους δεν είχαν ρυθμιστεί το προηγούμενο διάστημα. Ποιοι είναι αυτοί οι διάφοροι λόγοι; Παίζουμε με την ασφάλεια των πολιτών και με το περιβάλλον.

Επίσης, μας είπε ότι θα έρθει ένα άλλο νομοσχέδιο -το ακούμε- που θα αναμορφώνει πλήρως το ν.4662/2020. Δηλαδή, το παρόν νομοσχέδιο ουσιαστικά έρχεται να κάνει κάποιες εμβληματικές -ας πούμε- ενέργειες, κάπως να μπαλώσουμε την κατάσταση, μια προχειροδουλειά, την οποία μας ζητάτε φυσικά να τη στηρίξουμε, αν βρίσκουμε κάποια θετικά σημεία. Όπως και να έχει, εμείς θα περιμένουμε να δούμε και αυτό το νομοσχέδιο που θα έρθει μέχρι το Φθινόπωρο και ευχόμαστε να επιτευχθεί ένας πραγματικά αποτελεσματικός μηχανισμός πολιτικής προστασίας.

Στο σημείο αυτό θα ήθελα να πω ότι είμαστε πολύ περήφανοι για το προσωπικό του Πυροσβεστικού μας Σώματος, που παλεύει με σώμα και ψυχή για την καταπολέμηση των πυρκαγιών και ρίχνεται στη μάχη με τις φλόγες με κίνδυνο την ίδια του τη ζωή. Και αυτό γιατί διαχρονικά οι κυβερνήσεις επέδειξαν ανευθυνότητα και ανικανότητα, με την παρούσα, βέβαια, Κυβέρνηση να κατέχει τα πρωτεία, αφού το 2024 οι καμένες εκτάσεις προσεγγίζουν τις τετρακόσιες πενήντα χιλιάδες στρέμματα. Δηλαδή έχουμε 42% αύξηση των πυρκαγιών το 2024 σε σχέση με την τελευταία εικοσαετία, με περισσότερο από διακόσιες πενήντα πέντε χιλιάδες στρέμματα να αφορούν σε δασικές εκτάσεις και σε περιοχές Natura, ενώ κάποια δάση πολύ δύσκολα θα μπορέσουν να αναγεννηθούν.

Επίσης, για το έτος 2023 η Ελλάδα βρέθηκε στην πρώτη θέση μεταξύ των μεσογειακών χωρών με τις περισσότερες καμένες εκτάσεις, με περίπου ένα εκατομμύριο εξακόσιες χιλιάδες στρέμματα καμένης γης έως τις 30 Αυγούστου και με το 40% των καμένων εκτάσεων να αφορά περιοχές Natura 2000.

Ειδικότερα τώρα επί των άρθρων του νομοσχεδίου, κάναμε εκτενή αναφορά κατά τις συνεδριάσεις της επιτροπής. Να επαναλάβω, όμως, ότι διαφωνούμε ως προς τα ηλικιακά όρια που τίθενται στην πρόσληψη μόνιμου προσωπικού και προσωπικού επί θητεία, διότι αποκλείουν μεγάλο μέρος έμπειρων πυροσβεστών, καθώς πρόκειται ουσιαστικά για ηλικιακό αποκλεισμό και για άνιση μεταχείριση, αφού αποκλείει αυθαίρετα στελέχη με πολυετή εμπειρία, ουσιαστικά προσόντα και υψηλό επίπεδο εκπαίδευσης, τα οποία έχει ανάγκη το Σώμα.

Επιπλέον, παρά την όποια καλή διάθεση υπάρχει με το παρόν νομοσχέδιο, όπως επισημάναμε και κατά την ανάλυση των άρθρων στην επιτροπή, οι όποιες επείγουσες ανάγκες δεν λύνονται ούτε με τις εκατόν πενήντα οργανικές θέσεις που θα καλυφθούν από τους πυροσβέστες γενικών καθηκόντων επί θητεία, ούτε με την αύξηση δύο επιπλέον μελών στην Επιτροπή Εκτίμησης Κινδύνου, ούτε με έναν εισαγγελικό λειτουργό σε όλη την επικράτεια της Ελλάδας. Μπορεί, ενδεχομένως, να συμβάλει θετικά ο Εθνικός Χάρτης Εκτίμησης Κινδύνου Δασικών Πυρκαγιών, όμως δεν μπορεί ο χάρτης αυτός να επικαιροποιείται, όπως είπαμε και στην επιτροπή, κάθε δέκα χρόνια. Αυτό σημαίνει ότι είμαστε εκτός πραγματικότητας, διότι λόγω του κλίματος της Ελλάδας και των αυξανόμενων δασικών πυρκαγιών -κάθε χρόνο τα βλέπουμε- αυτός ο Εθνικός Χάρτης Εκτίμησης Κινδύνου Δασικών Πυρκαγιών θα πρέπει να επικαιροποιείται στο τέλος κάθε αντιπυρικής περιόδου, για να είμαστε ρεαλιστές.

Όμως, ακόμα και για το Εθνικό Σχέδιο Εναέριας Διάσωσης και Αεροδιακομιδών αποδείχθηκε ότι δεν ασχολήθηκατε σοβαρά, αφού από το 2022 το σχέδιο τελικά εγκρίθηκε μόλις πριν από δύο μήνες, ενώ με το παρόν νομοσχέδιο αυτό που κάνετε είναι να παρατείνετε ακόμη περισσότερο τον χρόνο της πλήρους υλοποίησης του Εθνικού Σχεδίου Εναέριας Διάσωσης και Αεροδιακομιδών, αφού μεταφέρετε την υλοποίησή του από το 2027 στο έτος 2030.

Δεν φαίνεται να διασφαλίζεται ούτε και η διαφάνεια -για τα κριτήρια μοριοδότησης λέμε- στη διαδικασία πρόσληψης των υποψηφίων του Πυροσβεστικού Προσωπικού Ειδικών Καθηκόντων με μια υπουργική απόφαση που ΘΑ εκδοθεί.

Επιπλέον, η παντελής έλλειψη μέριμνας για τους πολύτεκνους είναι και σε αυτό το νομοσχέδιο έκδηλη. Μάλιστα, ένα νομοσχέδιο που αφορά προσλήψεις, θα έπρεπε να δίνει κάποια σχετική μοριοδότηση στους πολύτεκνους, αν θέλετε να είστε συνεπείς με το Σύνταγμα και το άρθρο 21 και με τις προεκλογικές σας δεσμεύσεις για ανάσχεση του δημογραφικού προβλήματος.

Δυστυχώς, διαπιστώνουμε ότι η μέριμνά σας για το δημογραφικό εξαντλείται σε κάποιες κομματικές εκδηλώσεις άνευ ουσίας και σε αοριστολογίες γύρω από το δημογραφικό που, υποτίθεται ότι, θέλετε να λύσετε.

Στην ουσία, όμως, στο νομοθετικό έργο δεν φανερώνεται το παραμικρό ενδιαφέρον για να αλλάξει η κατάσταση. Και έχετε καταλήξει στο ότι το δημογραφικό θα λυθεί με τους εισερχόμενους ανθρώπους που φέρνετε στη χώρα και οι οποίοι, αν δεν αλλάξετε προτεραιότητες, σε λίγες δεκαετίες θα αντικαταστήσουν τον ελληνικό πληθυσμό.

Κατά συνέπεια, κρίνουμε ότι η συγκεκριμένη νομοθετική πρωτοβουλία δεν θα οδηγήσει σε βελτίωση και ουσιαστική αλλαγή. Κατά την άποψή μας απαιτείται να ληφθούν αποφασιστικά μέτρα για να ξεφύγουμε από τις αγκυλώσεις και τις παθογένειες του παρελθόντος. Συγκεκριμένα μέτρα για την οργάνωση ενός αποτελεσματικού μηχανισμού εποπτείας των δασών και πρόληψης των πυρκαγιών με συγκεκριμένους πόρους, που θα πρέπει να διοχετεύονται ετησίως για έργα αντιπυρικής προστασίας και όχι να κατασπαταλώνται για άλλους σκοπούς.

Διότι διαβάζουμε, παραδείγματος χάρη, για το πολυδιαφημισμένο από την Κυβέρνηση Πρόγραμμα Antinero ότι έχει σηκώσει θύελλα αντιδράσεων. Συγκεκριμένα, συνολικά διακόσιες δεκατρείς περιβαλλοντικές οργανώσεις, φορείς και ενεργοί πολίτες, κατήγγειλαν στο Ευρωπαϊκό Κοινοβούλιο και το Ευρωπαϊκό Ελεγκτικό Συνέδριο, μέσω πολυσέλιδης αναφοράς του Επιμελητηρίου Περιβάλλοντος και Βιωσιμότητας, σοβαρότατες και συστηματικές παραβιάσεις της ευρωπαϊκής νομοθεσίας στο πλαίσιο του κυβερνητικού προγράμματος προστασίας δασών Antinero I, II, και III, το οποίο σύμφωνα με αυτήν την αναφορά φέρεται να δημιουργεί σοβαρές ζημιές ως και να καταστρέφει τα ελληνικά δάση. Ακόμη, γίνεται λόγος και για ζητήματα νομιμότητας και ποινικής ευθύνης, όπως η κακοδιαχείριση κοινοτικών πόρων μέσω συμβάσεων με αντικείμενο άσχετο με την προστασία των δασών, αλλά και παραβιάσεις της νομοθεσίας περί δημοσίων συμβάσεων και ανταγωνισμού.

Κλείνοντας, λοιπόν, να επαναλάβουμε ότι αναμένουμε το νομοσχέδιο, το οποίο όπως μας είπε ο Υπουργός θα αναμορφώσει πλήρως το ν. 4662/2020, δηλαδή, τον νόμο που η ίδια Κυβέρνηση έφερε στη Βουλή το 2020 και τον οποίο τροποποιεί και σήμερα σε κάποια άρθρα με το παρόν νομοσχέδιο, αναιρώντας ουσιαστικά για άλλη μια φορά τον ίδιο της τον εαυτό.

Θα περιμένουμε –επαναλαμβάνω- λοιπόν, γιατί οι διατάξεις του παρόντος νομοσχεδίου αποτελούν μπαλώματα που φέρνετε τελευταία στιγμή κι ενώ ήδη έχει αρχίσει η αντιπυρική περίοδος, αποδεικνύοντας και πάλι την αναποτελεσματικότητα της Κυβέρνησης και την πλήρη απουσία ενός ολιστικού και αποτελεσματικού σχεδιασμού.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού

Κινήματος-ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα ο ειδικός αγορητής από την Πλεύση Ελευθερίας, ο κ. Καζαμίας.

Παρακαλώ, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο του Υπουργείου Πολιτικής Προστασίας που έχουμε μπροστά μας είναι ένα χαμηλής πτήσης νομοσχέδιο, αντιμετωπίζει τα προβλήματα με τρόπο αποσπασματικό, με επιφανειακές ρυθμίσεις, οι οποίες έχουν κατά βάση τεχνικό και κοντόφθαλμο χαρακτήρα.

Τη στιγμή που η χώρα μας αντιμετωπίζει μια τεράστια πρόκληση εδώ και χρόνια με την κλιματική κρίση και τη στιγμή που κάθε χρόνο έχουμε μεγάλο αριθμό πυρκαγιών, πολλές από αυτές είναι μεγάλες πυρκαγιές και οι οποίες χρήζουν πολύ πιο αποτελεσματικής αντιμετώπισης, το νομοσχέδιο που έχουμε μπροστά μας δεν διέπεται από ένα στρατηγικό όραμα και δεν φαίνεται να έχει καμία πρόθεση να αντιμετωπίσει τα προβλήματα της πολιτικής προστασίας και του Πυροσβεστικού Σώματος από τη ρίζα τους, από τη δομή, που είναι αυτό που θεωρούμε ότι θα έπρεπε να είχε κάνει.

Υπενθυμίζω ότι τα τελευταία χρόνια είχαμε μεγάλες καταστροφές από πυρκαγιές. Το 2023 είχαμε μεγάλες πυρκαγιές οι οποίες στοίχισαν τη ζωή σε είκοσι οκτώ ανθρώπους. Το 2024 είχαμε τη μεγάλη πυρκαγιά που ξεκίνησε από τον Βαρνάβα Αττικής και έφτασε μέχρι και τον αστικό ιστό της Αθήνας και στοίχισε τη ζωή σε μία γυναίκα. Και βεβαίως οι πυρκαγιές αυτές οδήγησαν στην καταστροφή εκατομμυρίων στρεμμάτων και σε μεγάλες –τεράστιες, θα λέγαμε- περιβαλλοντικές επιπτώσεις.

Αυτά τα βλέπουμε να συμβαίνουν και πάλι αυτό το καλοκαίρι, με την πυρκαγιά στη Χίο ή μάλλον τις πολλές πυρκαγιές στη Χίο. Ο κύριος Υπουργός μάς είπε ότι τελικά φαίνεται πως καταστράφηκαν 41.000 στρέμματα τις τελευταίες τρεις μέρες στο νησί, ενώ άλλα ρεπορτάζ αναφέρουν μεγαλύτερο αριθμό. Σε κάθε περίπτωση, οι εκτάσεις αυτές είναι πολύ μεγάλες και η καταστροφή στο νησί είναι σημαντική. Υπήρξαν καταστροφές σε καλλιέργειες, σε δασικές περιοχές. Υπήρξαν εκκενώσεις χωριών, συνοικισμών, αλλά έχουμε επίσης και άλλες πυρκαγιές αυτό το διήμερο στη χώρα. Συνεχίζει για δεύτερη ημέρα στη Χωριστή Δράμας να μαίνεται μια άλλη πυρκαγιά και βεβαίως βρισκόμαστε ακόμη στην αρχή του καλοκαιριού.

Η Πλεύση Ελευθερίας έχει καταθέσει σειρά προτάσεων για την ενίσχυση της πολιτικής προστασίας με στρατηγική προσέγγιση και με έμφαση αρχικά στην πρόληψη, η οποία είναι ένα σημαντικό στοιχείο της αντιμετώπισης των φυσικών καταστροφών, όπου θεωρούμε ότι το μητρώο της Κυβέρνησης έχει υπάρξει εντελώς αποτυχημένο. Επίσης, προτείνουμε μια σειρά μέτρων για την κάλυψη των οργανικών θέσεων στο Πυροσβεστικό Σώμα και στην δασοπροστασία. Προτείνουμε την ενίσχυση του προϋπολογισμού του Υπουργείου Πολιτικής Προστασίας κυρίως για να ενισχυθούν τα επίγεια και εναέρια μέσα κατάσβεσης και διάσωσης και προτείνουμε τη βελτίωση του εξοπλισμού και της εξάρτησης των πυροσβεστών και τη βελτίωση των συνθηκών δράσης μέσα στις οποίες αυτοί οι πυροσβέστες καλούνται να αντιμετωπίσουν τον κίνδυνο. Χρειάζεται, με άλλα λόγια, μια ριζική αλλαγή προσέγγισης και οπτικής.

Από τη μία η Κυβέρνηση -και εμείς, βεβαίως- αποκαλούμε τους πυροσβέστες ήρωες γιατί πραγματικά είναι και με τεράστια αυτοθυσία αντιμετωπίζουν κάθε χρόνο τις πυρκαγιές και τις φυσικές καταστροφές. Την ίδια στιγμή, όμως, η πολιτική της Κυβέρνησης τούς υποχρεώνει να εργάζονται κάτω από συνθήκες οι οποίες είναι τρομερά δυσχερείς. Ταυτόχρονα, η Πλεύση Ελευθερίας έχει υπογραμμίσει ότι υπάρχουν στην ηγεσία του Πυροσβεστικού Σώματος περιπτώσεις όπου η ηγεσία έχει κάνει καταστροφικά κακές επιλογές και έχει ευθύνη για καταστροφές που έλαβαν χώρα στο παρελθόν. Εγκληματικές παραλείψεις και πράξεις, όπως φάνηκε στην περίπτωση της πολύνεκρης πυρκαγιάς στο Μάτι. Και αντί αυτοί να απομακρύνονται, η Κυβέρνηση, τα τελευταία χρόνια τους έδωσε προαγωγές σε ανώτερες θέσεις στην ιεραρχία.

Υπενθυμίζω ότι στην περίπτωση του Ματιού, το 2018, εκατόν τέσσερις συνάνθρωποί μας έχασαν τη ζωή τους. Πρόκειται για τη μεγαλύτερη καταστροφή από πυρκαγιά. Και πριν από λίγες εβδομάδες υπήρξαν καταδίκες που περιλάμβαναν τον τότε Αρχηγό του Πυροσβεστικού Σώματος, τον Υπαρχηγό του Πυροσβεστικού Σώματος, τον διοικητή του Ενιαίου Συντονιστικού Κέντρου Επιχειρήσεων και τον Γενικό Γραμματέα Πολιτικής Προστασίας. Αυτές είναι δικαστικές αποφάσεις που δείχνουν και επιβεβαιώνουν αυτό που εμείς λέμε, εδώ και καιρό, ότι δηλαδή θα πρέπει να απομακρύνονται στελέχη από την ηγεσία του Πυροσβεστικού Σώματος όταν εμπλέκονται σε εγκληματικές αποφάσεις ή σε πυρκαγιές οι οποίες οδήγησαν σε μεγάλη καταστροφή.

Tο παρόν νομοσχέδιο έρχεται στο μέσο της αντιπυρικής περιόδου, ενώ έπρεπε να είχε έρθει πολύ νωρίτερα. Αντιμετωπίζουμε, δηλαδή, θέματα τη στιγμή που έχουν αρχίσει οι πυρκαγιές. Απαρτίζεται από 21 άρθρα, όπου όλα εκτός από τρία διορθώνουν προβλήματα, παραλείψεις και αστοχίες προηγούμενων νόμων της Νέας Δημοκρατίας. Κυρίως, των νόμων του 2020 και του 2022. Με άλλα λόγια, έρχεται για να διορθώσει τα σφάλματα της ίδιας της Κυβέρνησης.

Τα σχόλια της δημόσιας διαβούλευσης -επτακόσια πενήντα περίπου τον αριθμό- δείχνουν ότι υπήρξε έντονη κριτική στον τρόπο με τον οποίο προσεγγίζονται τα προβλήματα από το νομοσχέδιο και η δομή του νομοσχεδίου περιορίζεται σε δύο βασικά μέρη. Το ένα αφορά γενικότερα θέματα για την αντιμετώπιση κινδύνων από το Υπουργείο Πολιτικής Προστασίας και το δεύτερο αφορά κάποιες αλλαγές στο Πυροσβεστικό Σώμα. Για παράδειγμα -και αυτό δείχνει με ποιο επιφανειακό τρόπο και πόσο επιδερμικά αντιμετωπίζονται τα προβλήματα από το νομοσχέδιο- το άρθρο 3 αλλάζει τη στελέχωση της Επιτροπής Εκτίμησης Κινδύνου. Αυτή η επιτροπή υπάρχει, είναι επταμελής προς το παρόν και τώρα προστίθεται σε αυτήν ο Αρχηγός της Πυροσβεστικής Υπηρεσίας ως όγδοο μέλος από τη θέση του -ex officio- και άλλο ένα μέλος, για να γίνει εννεαμελής η επιτροπή. Αυτό είναι κάτι που θα έπρεπε να είχε γίνει από παλιά. Δεν πρόκειται για τεράστια μεταρρύθμιση, παρά το γεγονός ότι η Κυβέρνηση και η εισηγήτρια της Πλειοψηφίας το παρουσίασε ως ένα πολύ σημαντικό μέτρο.

Το άρθρο 7 επιπλέον, πάλι στο πρώτο μέρος του νομοσχεδίου, έρχεται και αντί να αντιμετωπίσει το ζήτημα της εναέριας διάσωσης και αεροδιακομιδής, δίνει στην ουσία παράταση. Το 2022 συστάθηκε με νόμο της Κυβέρνησης ο μηχανισμός εναέριας διάσωσης και αεροδιακομιδής που φέρει το όνομα Θεοφάνης Ερμής Θεοχαρόπουλος, ο οποίος ήταν συγγενής της Βουλεύτριάς μας, της κ. Κεφαλά. Αυτό το σχέδιο αναθεωρήθηκε και εμπλουτίστηκε με νέα διάταξη το 2023. Ακόμη, όμως, δεν έχει εκτελεστεί και στη διάρκεια της συζήτησης με την ακρόαση φορέων στη δεύτερη συνεδρίαση της επιτροπής έγινε ξεκάθαρο ότι λείπουν βασικές προϋποθέσεις για την υλοποίησή του. Λείπουν εκπαιδευμένοι πιλότοι, λείπουν επίσης, εγκαταστάσεις υποδομής οι οποίες θα επέτρεπαν στο σχέδιο να πραγματοποιηθεί και έρχεται το άρθρο 7 να δώσει περαιτέρω παράταση, να επεκτείνει το μεταβατικό στάδιο μέχρι να υλοποιηθεί αυτό το σχέδιο, τουλάχιστον, -έτσι λέει- για άλλα πέντε χρόνια. Με άλλα λόγια, είναι παράταση πενταετής με την οποία μετατίθεται η υλοποίηση του στο 2030 και αυτό, βεβαίως, αν δεν υπάρξει νέα παράταση στο μεταξύ από τώρα μέχρι το 2030. Γιατί κύριε Τουρνά, σας έχουμε μάθει, από παράταση σε παράταση πάτε τις αλλαγές τις οποίες δεν μπορείτε να υλοποιήσετε από τα νομοσχέδια. Ωστόσο, όταν τις παρουσιάζετε, τις παρουσιάζετε ως μεγάλες μεταρρυθμίσεις που θα γίνουν αύριο και μετά τις παρατείνετε, γιατί δεν μπορείτε να πραγματοποιήσετε αυτά που θα θέλατε.

Έρχομαι τώρα στην επίμαχη διάταξη του άρθρου 12 που έχει ξεσηκώσει θύελλα αντιδράσεων στη διάρκεια της δημόσιας διαβούλευσης του νομοσχεδίου από τα επτακόσια πενήντα σχόλια, εκ των οποίων περίπου εξακόσια πενήντα αφορούσαν αυτή την διάταξη και είναι η διάταξη που θεσμοθετεί εκατόν πενήντα νέες οργανικές θέσεις πυροσβεστών γενικών καθηκόντων επί θητεία.

Αυτοί οι πυροσβέστες προσλαμβάνονται με ηλικιακό όριο, το όριο των τριάντα ετών. Την ίδια στιγμή υπάρχουν περί τους 2,5 χιλιάδες εποχικούς πυροσβέστες, οι οποίοι έχουν και πείρα και χαμηλό ηλικιακό μέσο όρο τα τριάντα πέντε χρόνια, αλλά με τη διάταξη που φέρνει το Υπουργείο στο άρθρο 12, αποκλείει αυτούς από το να κάνουν αίτηση και να ενταχθούν στις μόνιμες οργανικές θέσεις -αυτές τις εκατόν πενήντα θέσεις- των πυροσβεστών γενικών καθηκόντων επί θητεία και το κάνει χρησιμοποιώντας ένα χαμηλό όριο ηλικίας το 30ο έτος.

Ο κύριος Υπουργός στη διάρκεια των συζητήσεων στις Επιτροπές, ο κ. Κεφαλογιάννης, είπε ότι εδώ έχουμε μία επιστημονική θέση, ότι θα πρέπει οι πυροσβέστες να έχουν χαμηλό όριο ηλικίας τα τριάντα έτη -υπήρξε και Υφυπουργός Άμυνας, προσφάτως- όπως, λέει, στο στρατό πολλές φορές για περιπτώσεις αξιωματικών τίθεται ως όριο ηλικίας το 28ο έτος της ηλικίας και αυτό γίνεται, γιατί πρέπει οι πυροσβέστες να έχουν μια σωματική δύναμη να αντιμετωπίζουν τις προκλήσεις στις πυρκαγιές. Ναι, αλλά απαντήσαμε και δεν έχουμε πάρει νέα απάντηση από την Κυβέρνηση, ότι στο Πυροσβεστικό Σώμα υπάρχουν ελλείψεις σε δυόμισι χιλιάδες οργανικές θέσεις. Ο Υπουργός μας είπε δύο χιλιάδες τριακόσιες τόσες όταν παρενέβη στην Επιτροπή.

Με άλλα λόγια, δεν μπορεί να έχουμε αυστηρά ηλικιακά όρια τόσο χαμηλά στο 30ο έτος, τη στιγμή που υπάρχουν οργανικά κενά και δεν συμπληρώνονται. Οπότε, θα ήταν σώφρον να υιοθετήσετε ένα ανώτερο όριο ηλικίας, προτείνουμε το 40ο όριο ηλικίας ως καλύτερο όριο, ακριβώς, για να αντιμετωπιστεί το πρόβλημα των οργανικών κενών στην Πυροσβεστική.

Ο κ. Στουρνάρας, βεβαίως, μας είπε στη διάρκεια της τρίτης συνεδρίασης της Επιτροπής, ότι δεν υπάρχουν οργανικά κενά. Τα έχετε καλύψει, αλλά τα καλύπτετε με έναν τρόπο ο οποίος είναι απαράδεκτος. Έχετε τους εποχικούς πυροσβέστες τους οποίους προσλαμβάνετε για τους μήνες της αντιπυρικής περιόδου και μετά τους πηγαίνετε στην ανεργία και βεβαίως, δεν τους δίνετε καμία προοπτική μονιμοποίησης, ενώ έχουν κι εμπειρία και έχουν πιο χαμηλό όριο ηλικίας. Όμως, τους συμπεριφέρεστε με αυτόν τον απαξιωτικό τρόπο. Και επανέρχομαι στο κεντρικό μας επιχείρημα, που είναι ότι πρέπει να αλλάξουμε οπτική στον τρόπο, με τον οποίο αντιμετωπίζετε το Πυροσβεστικό Σώμα. Δεν μπορεί να φέρεστε απαξιωτικά σε αυτούς που αποκαλείτε ήρωες, αφενός και ταυτόχρονα, εκείνοι που είναι υπεύθυνοι για καταστροφές, να προάγονται σε καλύτερες θέσεις μέχρις ότου, βεβαίως, φανεί με δικαστικές αποφάσεις τι σοβαρές ευθύνες είχαν σε μεγάλες καταστροφές, όπως ήταν η καταστροφή στο Μάτι.

Τώρα, οι εποχικοί πυροσβέστες έχουν μέσο όρο ηλικίας τα τριάντα πέντε έτη. Αυτή τη στιγμή στο Πυροσβεστικό Σώμα έχουμε μέσο όρο ηλικίας τα τριάντα πέντε έτη. Αυτή τη στιγμή στο Πυροσβεστικό Σώμα έχουμε μέσο όρο ηλικίας τα σαράντα επτά έτη. Αν θέλετε πραγματικά, να κατεβάσετε το μέσο όρο ηλικίας, μπορείτε να προσλάβετε αυτούς ή εποχικούς πυροσβέστες με χαμηλότερο μέσο όρο ηλικίας, τη στιγμή που υπάρχουν οργανικά κενά και εν πάση περιπτώσει, θα πρέπει να τους πείτε ξεκάθαρα τι σκοπεύετε να κάνετε άμα πληρώσετε τις δύο χιλιάδες τριακόσιες θέσεις που είναι κενές αυτή τη στιγμή μόνιμων πυροσβεστών στο Σώμα, θα τους αφήσετε σε σχετικά νέα ηλικία με όλη την εμπειρία που έχουν να αλλάξουν καριέρα; Θα τους πετάξετε στο δρόμο, αυτό θέλετε να κάνετε;

Οι εκπρόσωποι και ο Πρόεδρος των εποχικών πυροσβεστών, έθεσε το θέμα επιτακτικά στη διάρκεια της Επιτροπής. Οι απαντήσεις που του δώσατε ήταν ανεπαρκείς, φοβάμαι, και συνεχίζετε να μην μας δίνετε και εμάς επαρκείς απαντήσεις στα θέματα που θέτουμε, σχετικά με το κρίσιμο αυτό ζήτημα. Στη δευτερολογία μου θα αναφερθώ σε κάποια άλλα σημεία του νομοσχεδίου.

Θα ήθελα να κλείσω, λέγοντας, ότι η Πλεύση Ελευθερίας έχει προτείνει δέκα θέσεις για τη μεταρρύθμιση της πολιτικής προστασίας στη χώρα. Δεν θα τις απαριθμήσω όλες, αλλά θα αναφερθώ σε πέντε θέσεις ενδεικτικά, οι οποίες ξεκινούν με τη μονιμοποίηση του προσωπικού των εποχικών πυροσβεστών, ούτως ώστε να καλυφθούν άμεσα οι κενές οργανικές θέσεις.

Έχουμε, επίσης, επανακαταθέσει τροπολογία που κατέθεσε η Πλεύση Ελευθερίας παλαιότερα, για επέκταση της αντιπυρικής και αντιπλημμυρικής περιόδου από την 1η Ιανουαρίου μέχρι και την 31η Δεκεμβρίου, διότι και σε αυτές τις περιόδους -δηλαδή και πριν τον Μάιο και μέχρι τον Δεκέμβριο- έχουμε μεγάλο αριθμό φυσικών καταστροφών και προτείνουμε με την τροπολογία αυτή, στο ίδιο άρθρο, οι συμβάσεις του προσωπικού εποχικών πυροσβεστών που είχε προβλεφθεί η λήξη τους εντός του 2025, να παρατείνονται αυτοδικαίως καθ’ όλη τη διάρκεια της αντιπυρικής και αντιπλημμυρικής περιόδου.

Επίσης, προτείνουμε, να συστήνονται εξεταστικές επιτροπές για τα εγκλήματα που διαπράττονται σε περιπτώσεις, όπου υπάρχουν μεγάλες καταστροφές σε πυρκαγιές και να εξετάζονται οι περιπτώσεις όλων όσων ενέχονται σε αυτές τις καταστροφές, ιδίως εκείνες που στοιχίζουν ζωές και οδηγούν στην καταστροφή του περιβάλλοντος και βεβαίως, είχαμε προτείνει να συσταθεί και εξεταστική επιτροπή για το έγκλημα στο Μάτι.

Επιπλέον, προτείνουμε την αύξηση του προϋπολογισμού του Υπουργείου Πολιτικής Προστασίας ώστε οι πυροσβέστες να αποκτήσουν σύγχρονο εξοπλισμό και όχι να αντιμετωπίζουν τις πυρκαγιές χωρίς επαρκή προφύλαξη και προστασία. Επιπλέον, προτείνουμε να δημιουργηθεί πραγματική αγροφυλακή και δασοφυλακή και να ενεργοποιηθούν όλα τα δασοφυλακεία της χώρας. Και τέλος, προτείνουμε να υποτάσσονται άμεσα όσοι ενέχονται σε καταστροφικές πυρκαγιές από την κορυφή της ιεραρχίας του Πυροσβεστικού Σώματος και όχι να προάγονται.

Σταματώ εδώ, κύριε Πρόεδρε, επειδή ο χρόνος πιέζει. Θα επανέλθω σε κάποια άλλα θέματα του νομοσχεδίου που μας απασχολούν στη δευτερολογία μου.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Ολοκληρώθηκε ο κύκλος των ομιλιών των εισηγητών και ειδικών αγορητών.

Τον λόγο τώρα έχει ο Πρόεδρος της Ελληνικής Λύσης, ο κ. Κυριάκος Βελόπουλος.

Παρακαλώ, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Περνάμε σε μια φάση -θα έλεγα- καλοκαιρινή που έχουμε κοσμογονικές αλλαγές στον πλανήτη. Μπορεί να θεωρηθεί άκομψο από την πλευρά μου, αλλά πρέπει να πω ότι στεναχωριέμαι όταν ο ελληνικός λαός ξέρει ότι το καλοκαίρι έχουμε πυρκαγιές και το ελληνικό Κοινοβούλιο δεν ξέρει ότι πρέπει να είναι εδώ. Κανονικά έπρεπε να είναι γεμάτη η Αίθουσα σήμερα. Γιατί το λέω αυτό; Γιατί μιλάμε για τις πυρκαγιές οι οποίες καίνε περιουσίες, καίνε ανθρώπους, καίνε δάση και δυστυχώς πάλι απουσιάζουμε, πάλι δεν είμαστε. Βλέπετε βάζω και εμένα μέσα, μην νομίζουν κάποιοι ότι αναφέρομαι μόνο στους άλλους. Με στεναχωρεί η εικόνα και είναι μια εικόνα που μας εκθέτει όλους δυστυχώς. Αν δεν μπορούμε να αξιολογήσουμε τα σημαντικά σε μια χώρα, όπως οι πυρκαγιές, τότε έχουμε πρόβλημα όχι μόνο αξιολόγησης, που είναι υποκειμενική -αν θέλετε- η αναφορά, αλλά της αντικειμενικής αντιμετώπισης των προβλημάτων. Στεναχωριέμαι και αναρωτιέμαι που είναι οι άλλοι πολιτικοί αρχηγοί, που είναι οι υπόλοιποι συνάδελφοι, γιατί μιλάμε για τις πυρκαγιές. Θα τα πούμε όλα εδώ, θα φύγουμε, θα κάνουμε καλά τη δουλειά μας, θα πάρουμε το βιντεάκι μας, θα το παίξουμε στο youtube ή οπουδήποτε αλλού και τελείωσε η ιστορία. Δεν είναι έτσι όμως.

Δυστυχώς κάναμε την πολιτική μόνο για χρήση των τηλεοπτικών εκπομπών ή των τηλεοπτικών προγραμμάτων ή των social media. Είναι λάθος και θα έλεγα είναι αυτοκτονικό και πολιτικά. Γιατί ο κόσμος λέει «όλοι είστε ίδιοι και οι τριακόσιοι μαζί». Εγώ δεν πιστεύω ότι όλοι είμαστε ίδιοι. Εγώ πιστεύω ότι υπάρχουν και άνθρωποι εδώ μέσα ενδιαφέρονται πραγματικά. Δεν είμαι από αυτούς που είμαι κάθετα απέναντι, λέγοντας «όλοι είμαστε ίδιοι», «όλοι λέμε τα ίδια». Δεν είναι έτσι. Αλλά άλλο να το λες και άλλο να το αποδεικνύεις. Εμείς τουλάχιστον στην Ελληνική Λύση προσπαθούμε και επιχειρούμε να αποδεικνύουμε ότι διαφέρουμε και υπάρχουν και άλλοι Βουλευτές συνάδελφοι, δεν λέω ότι μόνο σε εμάς αναφέρομαι.

Εν πάση περιπτώσει, κύριε Υπουργέ, εγώ ενθυμούμαι το 2024 -αν και η ιστορία ξεκίνησε από το ΄21- είχε παρουσιάσει ο κ. Κικίλιας στο Κέντρο Πολιτισμού Ελληνικός Κόσμος ένα πρόγραμμα ΑΙΓΙΣ 2,1 δισεκατομμυρίων ευρώ που θα άρχιζε η παράδοσή του και η υλοποίησή του από τα τέλη του ΄24 -΄25 έλεγαν- και θα το υλοποιούσαμε. Ήταν η ενίσχυση του ρόλου της Πολιτικής Προστασίας, η διοικητική και επιχειρησιακή αναβάθμιση και βασικές προτεραιότητες κ.λπ.

Εδώ μέσα σε αυτά που είπε ο κ. Κικίλιας ήταν: Τα επτά νέα Canadair. Σαφώς δεν μπορούμε να τα πάρουμε, έτσι κι αλλιώς, γιατί δεν βγήκαν ακόμα στην αγορά. Το αντιλαμβάνομαι, κύριε Υπουργέ. Δεν μπορώ να αποδώσω ευθύνες σε κάτι που δεν φταίτε εσείς. Δεκατρία ελικόπτερα μεσαίου τύπου μπορούσαμε να πάρουμε. Τα πήραμε; Είκοσι πέντε αμφίβια μονοκινητήρια αεροσκάφη μπορούσαμε να τα πάρουμε. Υπάρχουν στην αγορά. Τα πήραμε; Χίλια εκατό πυροσβεστικά οχήματα μπορούσαμε να τα πάρουμε. Τα πήραμε; Ένα δικινητήριο αεροσκάφος, εκατόν ένα UAV, κινητά κέντρα επιχειρήσεων, συστήματα πυρανίχνευσης, συστήματα πυρόσβεσης, ένα σωρό πράγματα τα οποία ήταν σε έναν πίνακα και τα έβλεπα και έλεγα «καλή ιδέα, σωστή». Και ένα σοβαρό κόμμα δεν μπορεί να λέει ότι δεν είναι σωστά αυτά τα πράγματα που παρουσίασε ο Υπουργός τότε ή από το ΄21 παρουσίαζε με τον κ. Στυλιανίδη πάλι η Κυβέρνηση. Αλλά κυβερνάτε από το ΄19. Πήγε ΄20, ΄21, ΄22, ΄23, ΄24, ΄25. Πόσο χρόνο θα χρειαστούν; Αντιλαμβάνομαι ότι τα Canadair δεν είναι στην παραγωγή ακόμα, αλλά τα υπόλοιπα υπάρχουν.

Και επειδή θέλω να σας αποδείξω ότι αυτό το κράτος οικοδομήθηκε σε ένα κοτζαμπασισμό ιδιότυπο, από το 2019 ως το 2025 η πολυνομία είναι η εφεύρεση ενός κράτους ανομίας -να ξέρετε- και δεν είναι δική μου ρήση αυτή -τα ξέρει εδώ ο συνάδελφος-, ο Πλάτων τα έλεγε. Όταν υπάρχουν πολλοί νόμοι, δεν υπάρχει κράτος. Από το ΄19 μέχρι το ΄25 έχετε φέρει οκτώ νόμους, πέντε διάσπαρτα άρθρα σε άσχετους νόμους και τέσσερις κυρώσεις σχετικών συμφωνιών που αφορούν πυρόσβεση, δασοπυρόσβεση κ.λπ. Έχουμε δεκάδες σχετικά προεδρικά διατάγματα και δεκάδες υπουργικές αποφάσεις. Δεν είναι κράτος αυτό ρε παιδιά. Δεν είναι κράτος, να βγάζουμε νόμους, να μην τους υλοποιούμε και να έρχεστε σήμερα εσείς να μαζέψετε τα ασυμμάζευτα. Δεν είναι κράτος. Κάτι δεν κάνουμε καλά, κάτι δεν κάνουμε σωστά. Όσοι δεν πιστεύουν αυτό που λέω, καταθέτω στα Πρακτικά της Βουλής από τα πρακτικά του Κοινοβουλίου τους νόμους που φέρατε για τη δασοπυρόσβεση.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ή θα μας πείτε ότι όλοι αυτοί δεν πέτυχαν. Γιατί; Γιατί το 2013-2018 κάηκαν ένα εκατομμύριο στρέμματα και κατά μέσο όρο το έτος εκατόν ογδόντα τρεις χιλιάδες στρέμματα, το 2019-2024 κάηκαν τρία εκατομμύρια οκτακόσιες χιλιάδες στρέμματα, κατά μέσο όρο εξακόσιες τριάντα επτά χιλιάδες στρέμματα. Το 2006-2024 κάηκαν δέκα εκατομμύρια στρέμματα και από αυτά τα μισά κάηκαν μόνο σε τρία έτη.

Τα λέω αυτά γιατί φέρνουμε νόμους, δεν υλοποιούμε αυτό που δεσμευόμαστε να κάνουμε -ως Κυβέρνηση αναφέρομαι τώρα σε εσάς- και στο τέλος ξαναφέρνετε άλλον έναν νομό, αλλά δεν παραδέχεστε ότι αποτύχατε στα προηγούμενα. Αν θέλετε την άποψή μου, η Ελληνική Λύση εδώ και πέντε χρόνια, αυτή είναι η μελέτη για την αναβάθμιση του εθνικού σχεδίου πολιτικής προστασίας. Δώστε το στον κ. Κικίλια. Είμαστε οι μόνοι. Δεν θα πω δέκα προτάσεις. Ολόκληρο εγχειρίδιο είναι, κύριε Υπουργέ. Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το έχουμε ξανακαταθέσει. Αν το δείτε, είναι εμπεριστατωμένο. Δεν έγινε από εμάς, αλλά από εμπειρογνώμονες οι οποίοι γνωρίζουν καλά το αντικείμενο. Δεν είναι ούτε πολυδάπανο ούτε τεράστιο. Δεν λέμε για προσλήψεις. Έχουμε μάθει εδώ μέσα όλοι να νομίζουμε ότι οι προσλήψεις είναι πανάκεια. Οι προσλήψεις δεν είναι πανάκεια των πυροσβεστών. Θα σας πω γιατί. Ο πυροσβέστης μέχρι να πάρει από το κέντρο ελέγχου την εντολή και να φύγει να πάει στο βουνό -ένα λάθος απλό- χρειάζεται ώρες, έχει καεί το δάσος. Ή θα κάνουμε κέντρα πάνω στα βουνά δασοπυρόσβεσης και πυροπροστασίας, που είναι υποδομές, χρειάζονται λεφτά -και εδώ είναι το ερώτημα της Κυβέρνησης, πού θα βρούμε τα λεφτά- ή εν πάση περιπτώσει πρέπει να κάνουμε κάτι άλλο πολύ πιο εύκολο και πολύ πιο απλό: Να κάνουμε συμμετοχική τη δασοπυρόσβεση. Τι σημαίνει αυτό;

Κύριε Υπουργέ, βρείτε έναν τρόπο ο πολίτης -που ενδιαφέρεται περισσότερο για το σπίτι του και το δάσος που μπαίνει, που ενδιαφέρεται για τα χόρτα που καίγονται εύκολα- να είναι συμμέτοχος στη δασοπυρόσβεση. Πώς μπορεί να γίνει αυτό; Εδώ μέσα το έχουμε προτείνει. Μια απλή λύση, κάντε επιτέλους την εθνοφυλακή και την πολιτοφυλακή. Τόσο απλά είναι τα πράγματα!

(Χειροκροτήματα από την πτέρυγα της Ελληνικής Λύσης)

Άντε, κύριε Πλεύρη, δεν θέλετε να δώσετε όπλα στους πολιτοφύλακες. Το αντιλαμβάνομαι. Βάλτε τους συμμετοχους στη δασοπυρόσβεση και στην πρόληψη. Τόσο δύσκολα είναι τα πράγματα;

Ξέρετε, πολλές φορές απορώ γιατί σε αυτήν τη Βουλή λείπει το αυτονόητο. Είναι πολύ δυσνόητο το αυτονόητο. Μάθαμε τώρα -και αν θέλετε θα το πω έτσι ως πολιτική τοποθέτηση- να λέμε για προσλήψεις, γιατί άνεργος λέει «αμάν, θα προσληφθώ» και μετά παρακαλάει το ρουσφέτι του Υπουργού να τον διορίσει. Εμείς δεν λέμε να μην προσλάβουμε κόσμο. Λέμε, όμως, ότι αν η κοινωνία, ο βασικός πυρήνας των πολιτών, δεν κινητοποιηθεί για τη δασοπυρόσβεση, χιλιάδες πυροσβέστες και να έχετε δεν θα σβήσουν οι πυρκαγιές. Γιατί εμείς θέλουμε να τις προλάβουμε. Να η διαφορά της Ελληνικής Λύσης: Πρόληψη και όχι καταστολή. Τελείως διαφορετική φιλοσοφία.

(Χειροκροτήματα από την πτέρυγα της Ελληνικής Λύσης)

Και για να σας αποδείξω την ασυνέπειά σας, κύριε Υπουργέ, το 2021 ο Πρωθυπουργός ήταν εδώ, ο κ. Μητσοτάκης. Ήταν πάλι με μελέτη η Ελληνική Λύση -την είχα φέρει εδώ- και είχα μιλήσει για την αναγκαιότητα η Ελλάδα να μπει στην πυρηνική ενέργεια. Κατέθεσα τη μελέτη των ειδικών που έχουμε στο κόμμα σε σχέση όχι με τη σχάση, αλλά με τη σύντηξη -η νέα μέθοδος- που είναι και η ασφαλής της πυρηνικής ενέργειας. Τότε ο Πρωθυπουργός με απεκάλεσε «ψεκασμένο». Προχθές μόλις είπε: «Δεν βλέπω κανέναν λόγο να φτάσουμε σε κλιματική ουδετερότητα χωρίς την πυρηνική ενέργεια». Από ψεκασμένος το ΄21 που ήμουν εγώ που τα έλεγα, το ΄25 αντιγράφει εμάς. Πώς να τον αποκαλέσω τώρα; Ή αντιγραφέα θα τον πω ή ψεκασμένο.

Ό,τι και να του πω, όμως, μειονεκτεί απέναντι στην Ελληνική Λύση, γιατί εμείς ορθοτομούμε στη γραμμή της πολιτικής.

(Χειροκροτήματα από την πτέρυγα της Ελληνικής Λύσης)

Και θα σας πω γιατί είπα ότι φτιάξατε ένα κράτος κοτζαμπάσηδων. Ακούστε. Το πιστεύω αυτό που θα πω, γιατί είμαι επιχειρηματίας. Το κράτος αυτό λειτουργεί ως κράτος σουλτάνος ως δυνάστης. Χαράτσια, «δεκάτη», υπερφορολόγηση. Πείτε μου σε ποια χώρα υπάρχουν τα τεκμήρια. Σε ποια χώρα υπάρχουν τα τεκμήρια; Το παιδί μου είναι τεκμήριο και πρέπει εγώ να φορολογηθώ γιατί έκανα παιδί σε μια χώρα που στενάζει από το δημογραφικό, έχει πρόβλημα επιβίωσης το έθνος και εσείς έχετε τεκμήριο το παιδί.

Ακούστε τα νούμερα για να καταλάβετε τώρα τι γίνεται και τι έγκλημα κάνετε, κύριοι συνάδελφοι, που είστε και νεοφιλελεύθεροι εσείς. Για να πάρει ένας εργαζόμενος 2.000 ευρώ καθαρά, πόσα χρήματα πρέπει να πάρει; Ξέρετε; Ξέρει κανείς εδώ μέσα, κύριε Υπουργέ; Εγώ στην επιχείρησή μου θέλω να δώσω σε έναν υπάλληλό μου 2.000 ευρώ. Πόσα πρέπει να πληρώσω; Ξέρετε; Πρέπει να πληρώσω 4.000 ευρώ, κύριε Πλεύρη. Δηλαδή για να δώσω έναν καλό, αξιοπρεπή μισθό ως επιχειρηματίας σε έναν υπάλληλο, πρέπει να δώσω 4.000 ευρώ, γιατί τα μισά πάνε σε φόρους και εισφορές. Πώς θα μειώσεις την ανεργία και θα έχεις καλούς μισθούς όταν υπερφορολογείς το υποζύγιο που λέγεται μικρομεσαία επιχείρηση; Το κράτος δηλαδή, παίρνει ό,τι και ο εργαζόμενος. Δύο παίρνει ο εργαζόμενος, δύο το κράτος. Αυτό δεν είναι κράτος κοτζαμπασισμού και κράτος σουλτανισμού και δυνάστου; Πείτε μου τι είναι!

(Χειροκροτήματα από την πτέρυγα της Ελληνικής Λύσης)

Αυτό είναι το σημερινό μοντέλο εργασίας στην Ελλάδα. Ακόμη χειρότερα, για να πάρει 3.000 ευρώ ένας εργαζόμενος στην Ελλάδα, το κόστος της επιχείρησης φτάνει στα 6.800 ευρώ. Το αντιλαμβανόμαστε; Το καταλαβαίνουμε; Πώς θα προσλάβει ο άλλος έναν καλά αμειβόμενο υπάλληλο; Περίπου το 55% πηγαίνει στο κράτος. Και τι κάνουν οι επιχειρήσεις για να αποφύγουν να δώσουν μισθούς, ξέρετε, κύριε Πλεύρη; Θα σας πω εγώ τι κάνουν. Δίνουν δωράκια. Ένα αυτοκινητάκι με leasing, άντε στο σούπερ μάρκετ 300 ευρώ να ψωνίσεις, γιατί τα 300 ευρώ που δίνεις κάθε μήνα φεύγουν από τα έξοδα της εταιρείας, αλλά ο υπάλληλος δεν παίρνει τα λεφτά. Δεν τα πληρώνεται. Σοβαρά τώρα;

Θέλετε πρόταση; Μείωση των εισφορών για εργοδότες και εργαζόμενους, δίκαιη φορολόγηση.

(Χειροκροτήματα από την πτέρυγα της Ελληνικής Λύσης)

Και υπάρχει ο τρόπος, flat tax 15%. Το έχουμε πει. Καταθέσαμε πάλι μελέτη στα Πρακτικά της Βουλής και στεναχωριέμαι που κανείς δεν κάθεται να τα μελετήσει. Γιατί τα έσοδα που θα έρθουν, θα είναι πολλά περισσότερα σε σχέση με αυτά που κάνετε σήμερα εσείς, που κυνηγάτε τον Έλληνα. Όταν τον γδέρνεις τον άλλον και βγάζει 100 ευρώ, τζιράρει, έχει κέρδος 10 ευρώ και του ζητάς φόρο 30, θα φοροδιαφύγει σας λέω. Και να σας πω τι λένε στην πιάτσα; Κύριε Υπουργέ, είστε κι εσείς της πιάτσας, όπως και ο κ. Πλεύρης. Λένε πως αν δεν φοροδιαφύγεις, κλείνεις την επιχείρηση. Και κυνηγάτε τις επιχειρήσεις, βγάζετε τους εφοριακούς, κυνηγοί κεφαλών επί δικαίων και αδίκων. Για να μην πω τη σάρα και τη μάρα των εφοριακών. Γιατί για μένα η χειρότερη πάστα ανθρώπων είναι οι εφοριακοί. Λειτουργούν ως κυνηγοί κεφαλών. Μπαίνουν στο μαγαζί του άλλου, κύριε Υπουργέ, και του φέρονται λες και είναι ο τελευταίος τροχός της αμάξης, λες και είναι ένας πεταμένος, πλέμπα. «Εγώ είμαι το κράτος, η εφορία και θα σε σκίσω». Αυτή είναι η συμπεριφορά τους, δυστυχώς. Το λένε όλοι οι άνθρωποι που έχουν μαγαζιά. Και αναρωτιέμαι πόσο δίκαιο είναι αυτό; Πόση δικαιοσύνη αποπνέει αυτή η αντίληψη; Ενώ εάν κάνετε οριζόντιο φόρο 15% -και 18% να σας πω τώρα εγώ- τελειώνει το παραμύθι και οι εφοριακοί θα κάτσουν στον πάγκο τους. Όχι όλοι, αλλά πολλοί εξ αυτών συμπεριφέρονται έτσι. Για να μην το ισοπεδώσουμε κιόλας και το γενικεύσουμε. Υπάρχουν και καλοί και έντιμοι εφοριακοί. Ξέρετε, με έχει κουράσει αυτό βέβαια. Είναι η γνωστή ρήση. Όχι, δεν είναι όλοι οι πολιτικοί έτσι, δεν είναι όλοι οι δικαστές έτσι, δεν είναι όλοι οι εισαγγελείς έτσι, υπάρχουν κάποιοι εισαγγελείς καλοί. Αυτό το κράτος οικοδομήθηκε σε αυτήν τη λογική. Δεν είναι όλοι έτσι.

Ακούστε, για να μην είναι όλοι έτσι πρέπει να υπάρχει μία λέξη σε όλη την κοινωνία οριζόντια. Δικαιοσύνη, οικονομική, πολιτική και κυρίως δικαστική.

(Χειροκροτήματα από την πτέρυγα της Ελληνικής Λύσης)

Το πρόβλημα της χώρας είναι η δικαιοσύνη. Κύριε Υπουργέ μου, φτάσαμε σε ένα σημείο να μας κυνηγάνε όλοι οι όμιλοι που ψάχνουν τη διαφάνεια. Έχουμε: πρωταθλήτρια η Ελλάδα στην διαφθορά. Κερδίζουμε και τη Βουλγαρία πλέον. Κερδίζουμε και τη Βουλγαρία. Είμαστε πρώτοι σε διαφθορά, πρωταθλήτρια της Ευρώπης. Έχουμε πάρει Champions League.

Επίσης για τον ΟΠΕΚΕΠΕ έχω να πω πολλά και θα τα πω εν τάχει. Ο OLAF, η υπηρεσία για τις απάτες μας ελέγχει, η Κομισιόν μας ελέγχει. Είναι εξοργιστικός ο διεθνής εξευτελισμός μας σε όλον τον κόσμο ως ένα κράτος Κόζα Νόστρα, Κολομβία και δεν ξέρω τι άλλο.

(Χειροκροτήματα από την πτέρυγα της Ελληνικής Λύσης)

Πόσο περήφανη είναι η Νέα Δημοκρατία για την κατάντια μας; Είναι αλήθεια, κύριε Υπουργέ, κύριε συνάδελφοι της Νέας Δημοκρατίας, ότι ο OLAF μπήκε 23 Ιουνίου και έξι στελέχη της μπούκαραν μέσα μαζί με εισαγγελείς και αστυνομικούς για τη σύμβαση 635, πάλι με τα Τέμπη; Σύμβαση 635. Είχαμε την 717. Έπρεπε να υλοποιηθεί μέχρι το 2016 η σύμβαση 635. Δόθηκαν δεκατέσσερις παρατάσεις. Πότε δόθηκε η τελευταία παράταση; Στις 30 Ιουνίου του 2023. Τα 361 εκατομμύρια έχουν ήδη εκταμιευθεί από τα 374. Γιατί δεν μιλάει κανένας εδώ μέσα; Όλοι εσείς οι αριστεροί γιατί δεν λέτε ποιες εταιρείες εμπλέκονται στη σύμβαση 717 και στην 635, 636 πώς λέγεται.

Να σας πω εγώ, κύριε Πλεύρη, και θα σας το πω εντίμως. Γιατί οι κύριοι Μπάκος και Καϋμενάκης του AKTOR έχουν το κανάλι Action και επειδή πάτε και κάνετε παρέλαση, δεν τολμάτε να το πείτε. Ποιοι είναι στη σύμβαση 717; Ποιοι άλλοι είναι στη σύμβαση 635; Ο AKTOR, ο Εξάρχου που είναι και υπόδικος. Και κυρίως δεν μιλάτε γιατί έχουν το κανάλι και φοβάστε.

(Χειροκροτήματα από την πτέρυγα της Ελληνικής Λύσης)

Κι εγώ ερωτώ εσάς, όλους τους Βουλευτές εδώ μέσα. Ξέρετε ότι χάθηκαν ζωές στα Τέμπη με βάση την ιστορία των συμβάσεων αυτών που δεν υλοποιήθηκαν, που φταίει το ΠΑΣΟΚ και ο ΣΥΡΙΖΑ. Ξεκινάμε γι’ αυτά. Πώς πάτε στα κανάλια τους; Ξέρετε ότι ο άλλος είναι υπόδικος για κακουργήματα. Χάθηκαν ζωές! Αγωνίζεστε εδώ μέσα για τη διαλεύκανση των Τεμπών. Αλλά στο κανάλι αυτού που φταίει ως ηθικός αυτουργός, πηγαίνετε και συναγελάζεστε. Πόσο έντιμο είναι; Πόσο ηθικό, κύριε Υπουργέ, μπορεί να είναι αυτό; Πείτε μου τώρα. Ο κόσμος ξέρει. Γνωρίζει ο κόσμος, συνάδελφοι, ότι το κανάλι αυτό ανήκει στον τάδε, ο οποίος τάδε είναι ο τάδε με τη σύμβαση 717, είναι ο AKTOR, είναι το Action. Πιάστε στασίδι εκεί και μετά μιλήστε μου για διαφάνεια και πάταξη της διαφθοράς.

(Χειροκροτήματα από την πτέρυγα της Ελληνικής Λύσης)

Προσπαθείτε, λοιπόν, με ψέματα να καλύψετε τα λάθη σας. Σχολίασε ο Πρωθυπουργός για τον ΟΠΕΚΕΠΕ.

Είναι πάνω αυτός;

Εδώ είσαι.

Να, κι ένας αθώος και το λέω εντίμως αυτό. Τα έστειλε στον Εισαγγελέα. Όλοι οι άλλοι έβαζαν υπογραφές «παπ, παπ, παπ»…

Η Κρήτη να πάρει τις εκλογές και δεν μας νοιάζει. Πώς το έλεγε ο άλλος; Ο Ατρόμητος να «κερδάει»;

**ΚΩΝΣΤΑΝΤΙΝΟΣ ΧΗΤΑΣ:** Το Αιγάλεω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το Αιγάλεω να «κερδάει» και η Ολυμπιακάρα. Ενώ ο «τύπος» εδώ πάνω «την πλήρωσε τη νύφη». Τον έστειλαν εκεί που έπρεπε να τον στείλουν.

Για να καταλάβετε τη διαφορά -και συγγνώμη για το «τύπος», κύριε Αντιπρόεδρε, χίλια συγγνώμη- βγαίνει ο Πρωθυπουργός για να δικαιολογήσει, κύριε Πλεύρη, πραγματικά το έγκλημα του ΟΠΕΚΕΠΕ και λέει το εξής αμίμητο: «Είναι πανευρωπαϊκό το θέμα». Δηλαδή κλέβουν οι άλλοι ας κλέψουμε κι εμείς, δεν πειράζει. Δεν είναι λογική αυτή. Ο κλέψας, του κλέψαντος γίνεται εδώ.

Πρώτον, δεκαέξι χώρες δέχτηκαν τα πρόστιμα. Η Ελλάδα έχει το 77% του συνόλου των προστίμων. Να, ο πίνακας, εδώ είναι, από την Ευρωπαϊκή Ένωση. Πρόστιμα του ΟΠΕΠΕΚΕ, σας το καταθέτω.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι μας είπε ο Πρωθυπουργός; Ότι όλοι κλέβουν και οι άλλοι Ευρωπαίοι είναι υπόλογοι. Μα, εμείς είμαστε οι μπαταχτσήδες οι κανονικοί. Το 77% των προστίμων πήγαν στην Ελλάδα. Δηλαδή αντί να κοιτάμε το καλό, κοιτάμε το στραβό.

Σας καταθέτω.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα μεγαλύτερα ποσοστά αφορούν περιόδους 2021-2023, κύριοι της Νέας Δημοκρατίας. Εκεί που διαμαρτυρήθηκε ο κ. Γεωργαντάς. Εκείνη η περίοδος είναι. Και ως διά μαγείας το νησί που ήταν πράσινο κατά το παρελθόν, που έγινε μετά ροζ, έγινε μπλε. Μπήκαν οι μπογιατζήδες του ΟΠΕΚΕΠΕ και έβαφαν μπλε όλη την Κρήτη.

(Χειροκροτήματα από την πτέρυγα της Ελληνικής Λύσης)

Μπογιατζήδες του ΟΠΕΚΕΠΕ, ελαιοχρωματιστές.

Εμείς κάναμε μία πρόταση για την εξεταστική. Παραμένω και παρακαλώ τον Πρόεδρο της Βουλής, τον κ. Κακλαμάνη, να τη φέρει εδώ, να τη συζητήσουμε. Γιατί την κρατάει στα συρτάρια του; Παρακαλώ πολύ τον κ. Κακλαμάνη να μου φέρει την Εξεταστική Επιτροπή για τον ΟΠΕΚΕΠΕ που καταθέσαμε για να δούμε πόσα απίδια χωράει ο σάκος του καθενός. Μαθαίνω από την δικογραφία ή λέει έρχεται σήμα του ΟΠΕΚΕΠΕ. Εμείς, δεν θα κατηγορήσουμε κανέναν, επί δικαίων και αδίκων δεν το κάνουμε ποτέ. Θα δούμε τη δικογραφία, έχουμε τα στοιχεία, ξέρουμε τι έγινε. Γιατί ξέρουμε τι έγινε, κύριε Πλεύρη; Γιατί το 2021 αυτός που βλέπετε εδώ είχε αποκαλύψει ότι γίνεται σκάνδαλο στον ΟΠΕΚΕΠΕ με τις επιδοτήσεις. Το 2021 σας το είχα πει.

(Χειροκροτήματα από την πτέρυγα της Ελληνικής Λύσης)

Φτάσατε στο σημείο το Μαξίμου να εκβιάζει Βουλευτές όχι μόνο της Νέας Δημοκρατίας, κύριε Κεφαλογιάννη, -το γράφει ο Τύπος σήμερα- και του ΠΑΣΟΚ, κύριοι συνάδελφοι. Βέβαια. Διότι έγινε το εξής αμίμητο, κύριε Νατσιέ, καραμπόλα. Ακούστε τώρα, όταν παρακολουθούσαν τα τηλέφωνα του κύριου Υπουργού τάδε ή τάδε –δεν λέμε ονόματα- μιλούσε και με Βουλευτές του ΠΑΣΟΚ που οι κακομοίρηδεςδεν το έκαναν για κακό λόγο. Έλεγαν, ξέρω κι εγώ: «Ο αγρότης Χήτας ας πάρει, ρε παιδί μου, την επιδότηση πιο γρήγορα». Και τώρα αυτό το τηλεφώνημα σε δέκα με δώδεκα Βουλευτές εκτός Νέας Δημοκρατίας είναι αντικείμενο εκβιασμού του Μαξίμου.

Καθίστε καλά. Εάν έρθει πρόταση, μην ψηφίσετε, γιατί θα σας κρεμάσουμε στα μανταλάκια. Θα σας κρεμάσουμε εμείς στα μανταλάκια, θέλετε, δεν θέλετε! Κλέψατε τα λεφτά των αγροτών και των κτηνοτρόφων.

(Χειροκροτήματα από την πτέρυγα της Ελληνικής Λύσης)

Και γιατί λέω ότι φτιάξατε ένα υδροκέφαλο κράτος, ένα παρακράτος του Κολωνακίου; Κανονικό παρακράτος, κράτος δυνάστη, κοτζαμπασισμού και κράτος σουλτανισμού. Αδικείτε συνεχώς την περιφέρεια, κύριοι συνάδελφοι. Κύριε Υπουργέ μου, γιατί την αδικείτε; Όλη την περιφέρεια. Θα δώσω ένα απλό παράδειγμα. Η Θεσσαλονίκη έχει γήπεδα του 1960. Το αντιλαμβανόμαστε; Έχουν γήπεδα του 1960 η Θεσσαλονίκη, η Ήπειρος, η Πελοπόννησος, η Κρήτη, έχει το Ηράκλειο μόνο το οποίο είναι κι αυτό να μην πω τι. Αδικούνται. Γιατί; Πείτε μου τον λόγο, για ποιον λόγο; Ο Άρης έχει γήπεδο από το 1964. Δεν είχα καν γεννηθεί. Ο Ηρακλής; Όταν γίνεται ο αγώνας, οι οπαδοί του Ηρακλέους δεν πάνε πάνω-πάνω, κύριε Πλεύρη, να κάτσουν, γιατί έχει πρόβλημα στατικότητας το Καυταντζόγλειο. Κινδυνεύουν άνθρωποι. Η πινακίδα εκείνη γυρίζει έτσι, σαν το φουρφούρι από τον αέρα.

Γιατί αδικείτε την περιφέρεια; Τι σας έχει κάνει η περιφέρεια, ρε παιδιά; Η περιφέρεια θα αναγεννήσει την Ελλάδα. Η περιφέρεια θα ξαναφτιάξει τον τόπο και το έθνος. Καταλάβετέ το.

(Χειροκροτήματα από την πτέρυγα της Ελληνικής Λύσης)

Κι έχουμε τώρα τον ΠΑΟΚ ο οποίος παρακαλεί να πάει πολιτεία να κάνει τη δέσμευσή της, να βγάλει τις άδειες. Δεν τις βγάζετε τις άδειες, γιατί θέλετε να «φάτε» τον Σαββίδη -πείτε το- γιατί είναι φιλορώσος, λέει. Θέλετε να «φάτε» τον Σαββίδη, γιατί είναι φιλορώσος. Δεν του δίνετε τη διαπλάτυνση που ήθελε και συμφωνήσατε ούτε της Μικράς Ασίας ούτε του άλλου δρόμου. Γιατί; Θέλετε να τον πετάξετε έξω; Επειδή είστε υπηρέτες ξένων, αλλότριων συμφερόντων, όπως o Dreyfus που δόθηκε εντολή να τον πετάξετε από την Ελλάδα;

(Χειροκροτήματα από την πτέρυγα της Ελληνικής Λύσης)

Καταλάβετέ το, το 80% του ελληνικού λαού τρέφει φιλικά συναισθήματα για τη Ρωσία. Κάνατε πόλεμο με τη Ρωσία το ‘80. Κάνατε πόλεμο με τη Ρωσία, στέλνετε όπλα εναντίον της Ρωσίας, θέλετε να διώξετε οτιδήποτε ρωσικό από την Ελλάδα. Ό,τι και να κάνετε, την Ορθοδοξία και τα συναισθήματα, δεν τα ξηλώνετε.

(Χειροκροτήματα από την πτέρυγα της Ελληνικής Λύσης)

Γήπεδο πρέπει να γίνει και στις τρεις ομάδες τώρα. Γιατί μπορώ να αντιδιαστείλω ό,τι έγινε στην Αθήνα. Και η ΑΕΚ έκανε γήπεδο και μπράβο της και Ολυμπιακός έχει γήπεδο και μπράβο του και ο Παναθηναϊκός θα κάνει στον Βοτανικό με χρήματα του κράτους τα μισά ή και παραπάνω.

**ΜΑΡΙΑ ΑΝΤΩΝΙΟΥ:** Ο ΠΑΟΚ γιατί δεν κάνει;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτό λέω κι εγώ.

Καλά, πού μιλάω; Δεν ακούτε τι λέω; Ένα θεματάκι αντίληψης το έχετε.

Λέω, λοιπόν, είστε υποχρεωμένοι να βγάλετε τις άδειες, τις καθυστερήσατε –ρωτήστε την περιφέρεια, ο περιφερειάρχης δικός σας είναι- στον δρόμο να γίνει διαπλάτυνση και το κυριότερο, ποιο είναι; Να σας πω εγώ. Το Λιμάνι της Θεσσαλονίκης. Αυτή είναι η ιστορία. Γιατί εάν χάσει τον ΠΑΟΚ ο Σαββίδης, μπορεί να φύγει από το λιμάνι. Αυτό θέλετε. Όπως γίνεται τώρα με την κινέζικη Cosco στο Λιμάνι του Πειραιά.

Ακούστε, κυρία συνάδελφε, το πρόβλημα με εσάς είναι το εξής, ότι έχετε να αντιμετωπίσετε ένα κόμμα, το οποίο ξέρει γεωπολιτική και γεωοικονομία. Γιατί εκεί βασίζονται όλα. Όλα εκεί βασίζονται.

(Χειροκροτήματα από την πτέρυγα της Ελληνικής Λύσης)

Να πάτε στο OPEN να τα πείτε στον Σαββίδη αυτά που μου λέτε. Είστε και βορειοελλαδίτισσα. Αντί να αγωνίζεστε να γίνει το γήπεδο του ΠΑΟΚ τώρα, μου λέτε πράγματα που δεν ισχύουν. Μου λέτε πράγματα που δεν ισχύουν.

Λοιπόν, θέλατε να σας αποδείξω πώς αδικείτε την περιφέρεια, κύριε Υπουργέ; Το ΦΕΚ 805, 24-2-25 –ακούστε, κύριε Πλεύρη- Υπουργείο Αγροτικής Ανάπτυξης και Τροφίμων, επιδοτήσεις. Αυτά να τι λένε, αυτά να τα πείτε στους Υπουργούς σας. Ακούστε: Μικρά νησιά του Αιγαίου 75% επιδότηση. Κρήτη, Περιφέρειες Ιονίου και Θεσσαλίας 65%. Πελοπόννησος, Ήπειρος, Κεντρική Μακεδονία, Δυτική Μακεδονία -από όπου είστε- και Ανατολική Μακεδονία 50%.

Γιατί; Να το πείτε. Να το αλλάξουν. Να το αλλάξουν, κυρία συνάδελφε, γιατί δεν μπορούν να αδικούν τη Δυτική Μακεδονία που την ερήμωσαν με τη δήθεν απολιγνιτοποίηση, που οδήγησε στην ανεργία κόσμο και κοσμάκη και που, ουσιαστικά, μολύνουν το περιβάλλον πάλι από τα Σκόπια με τον λιγνίτη που καίνε εκεί και το φέρνουν μέσα ή τον στέλνουμε εμείς εκεί και το ψήνουν εκεί καλά και μας το στέλνουν σαν ρεύμα.

Ε λοιπόν δεν θα αδικείτε την περιφέρεια. Γιατί η Κρήτη, λέω εγώ, εξήντα πέντε και όχι η Δυτική Μακεδονία που στενάζει ή η Ήπειρος, η πιο φτωχή περιφέρεια της Ευρώπης. Γιατί πενήντα; Γιατί; Εξηγήστε μου. Δώστε μου, κύριε Κεφαλογιάννη, έναν ισχυρό λόγο, έναν ικανοποιητικό λόγο για να πω ότι έχετε δίκιο. Πείτε μου: «γι’ αυτόν τον λόγο». Για ποιον λόγο; Γιατί αδικείτε έτσι την περιφέρεια συνεχώς;

Εντάξει. Άποψή σας. Εγώ έχω διαφορετική. Κι επειδή έχετε κάνει την Ελλάδα «καρπαζοεισπράκτορα» στα εθνικά θέματα, δυστυχώς, θα σας πω δυο πράγματα. Τρώμε από παντού καρπαζιές. Οι Σκοπιανοί επαναφέρουν την ονομασία σκέτο ψευτο-μακεδονία για την ομάδα καλαθόσφαιρας. Οι Λίβυοι μας στέλνουν διάβημα διαμαρτυρίας. Πόσο ικανοποιημένος είστε, κύριε συνάδελφε; Ένα κράτος χωρισμένο στα δύο, ένα κράτος παρίας, ένα κράτος ξεφτιλισμένο με εμπόλεμη κατάσταση στέλνει διάβημα στην ισχυρή και κραταιά Ελλάδα. Ποιο; Η Λιβύη. Και αυτό ξέρετε που οφείλεται; Στην οριζόντια διάχυση της αντιλήψεως «δεν διεκδικούμε τίποτα». Αυτή είναι η αντίληψή σας. «Τι θέλετε; Να γίνει πόλεμος»; Αυτή η αντίληψη είναι ο οδηγός του πολιτικού συστήματος επί δεκαετίες. Το επιχείρημά τους είναι: «Θέλω ηρεμία και θα πληρώσω όποιο κόστος γι’ αυτήν». Εδώ μας φτάσατε όμως με τη νοοτροπία του καλού παιδιού, «να τα βρούμε κι ας κάνουμε υποχωρήσεις, να έχουμε ηρεμία στην περιοχή μας, όχι πόλεμο».

Ακούστε, το καλό παιδί συνήθως τρώει καρπαζιές και έτσι κάνατε τη χώρα μας την Ελλάδα, να τρώει καρπαζιές και από Σκοπιανούς και από Αλβανούς και από Τούρκους και από Λίβυους, δυστυχώς.

Κι εδώ, για να κλείνω σιγά-σιγά, πρέπει να πω κάτι, επειδή θα μου πουν κάποιοι: «τι είναι αυτά που λες, ρε παιδί μου»; Εντάξει, ένα δίκιο το έχετε. Ακούστε το πρόβλημα στη χώρα είναι ότι ο Πρωθυπουργός έχει πολύ μεγάλη ιδέα για τον εαυτό του. Νομίζει ότι η σκιά του είναι το μπόι του, και μιλάω πολιτικά, δεν αναφέρομαι στο ηθικό μέρος του Πρωθυπουργού. Δυστυχώς, όμως ο Πρωθυπουργός είναι πολιτικά κοντός στην Ευρώπη. Παρά την προσπάθεια τσιτάχ, Μωυσής, Λεοπάρδαλη, Καμηλοπάρδαλη, και δεν ξέρω τι άλλο λέγατε, αυτή η εικόνα εμένα, κύριε Υπουργέ μου, με έκανε να νιώσω ξεφτιλισμένος καρπαζο-εισπράκτορας.

Ο μη εκλεγμένος Πρόεδρος της Ρουμανίας πίσω ακριβώς από τον Τραμπ και ο δικός μας σε μια γωνία όρθιος στο ένα πόδι αριστερά -ναι, γελάτε, γελάτε, εγώ αναρωτιέμαι: έχετε καταλάβει πού έχει φτάσει η Ελλάδα;- και ο Ερντογάν δίπλα του. Γιατί εσείς, όχι εσείς προσωπικά -εσείς έχετε άλλη άποψη- αλλά κάποιοι εδώ μέσα βρίζατε τον Τραμπ. Η Νέα Δημοκρατία, το ΠΑΣΟΚ, ο ΣΥΡΙΖΑ, η Πλεύση Ελευθερίας και τα υπόλοιπα κόμματα τον βρίζατε.

Τώρα όμως έρχεται το ταμείο και με δυσαρεστεί και με φοβίζει και με τρομάζει αυτό το ταμείο και η μόνη λύση είναι να πάμε σε εκλογές και να κυβερνήσει μια εθνική, πατριωτική, πραγματική παράταξη μπας και κάνουμε γέφυρες με τις Ηνωμένες Πολιτείες. Να σας δώσω κι ένα παράδειγμα: εχθρός μας η Ρωσία, εχθρός μας η Αμερική με τον Τραμπ, εχθρός μας και η Κίνα με το Λιμάνι του Πειραιά. Ποιος είναι φίλος μας; Ποιος είναι φίλος μας;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ο Θεός.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο Θεός ήταν πάντα φίλος μας , κύριε Νατσιέ. Σκανδαλωδώς υπάρχουμε, για να ξέρουμε και τι λέμε. Μόνο η θεία πρόνοια ξέρει πως υπάρχει η Ελλάδα με τέτοιες ηγεσίες και δεν μιλάω για τη συγκεκριμένη, αλλά αναφέρομαι σε όλες.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, παρακαλώ, ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω.

Και για να σας πω πόσα λίγα γνωρίζουμε, να σας πω ένα πράγμα. Σήμερα το πρωί άκουγα πολιτικούς της Νέας Δημοκρατίας που φιλοξενούνται στα κανάλια να είναι έκπληκτοι με τη δήλωση Τραμπ που ήρθε να πει κάτι για το άρθρο 5 του ΝΑΤΟ.

Το ακούσατε φαντάζομαι, κύριε Πλεύρη.

Ο Ταμπ άφησε υπονοούμενα ότι μπορεί να μην ισχύει, αλλά είναι άρθρο του ΝΑΤΟ, είναι το άρθρο 5, αν βληθεί μια χώρα από μια άλλη χώρα μη μέλος του ΝΑΤΟ θα αμυνθεί όλο το ΝΑΤΟ εναντίον της. Ωραία. Κι εγώ αναρωτιέμαι: Γατί πανικοβλήθηκε η Νέα Δημοκρατία; Για ποιον λόγο; Είναι ο κ. Τουρνάς εδώ.

Κύριε Τουρνά, Πτέραρχος ήσασταν και τιμημένος κιόλας. Το άρθρο 5 ισχύει μεταξύ Ελλάδας και Τουρκίας; Ισχύει ή δεν ισχύει;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** …(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είστε σίγουρος; Ισχύει; Είδατε ότι δυσκολεύεστε να απαντήσετε; Δεν ισχύει. Δεν ισχύει. Δεν ισχύει, κύριε Πλεύρη. Διότι αν ίσχυε όταν πετούσαν με τα τουρκικά αεροσκάφη πάνω από το Αιγαίο έξω από την Εύβοια -όχι στα έξι μίλια και στα δύο έχουν φτάσει- τα πλοία τους θα ήταν αμερικανικά πολεμικά αεροσκάφη από τη Σούδα, για να τους καταρρίψουν και για να τους βυθίσουν. Δεν ισχύει το άρθρο 5. Αυτές είναι οι αυταπάτες σας και μετά πανικοβάλλεστε.

(Χειροκροτήματα από την πτέρυγα της Ελληνικής Λύσης)

Δεν ισχύει, μόνοι είμαστε.

(Θόρυβος από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Α! Έχει διαφορά αν είμαστε και οι δύο στο ΝΑΤΟ! Σοβαρά;

**ΠΡΟΕΔΡΕΥΩΝ (Γεώργιος Γεωργαντάς):** Και ολοκληρώστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε πάλι την νεοδημοκρατική ρήση: «Είμαστε και οι δύο μέλη του ΝΑΤΟ». Το κράτος-τρομοκράτης, το κράτος-σφαγέας, που του επιτρέπει η Νέα Δημοκρατία να είναι στην Ευρωπαϊκή Ένωση και να παίρνει κονδύλια ως συνδεδεμένο μέλος, είναι κράτος ισότιμο με την Ελλάδα! Ε, λοιπόν, πραγματικά απορώ!

(Χειροκροτήματα από την πτέρυγα της Ελληνικής Λύσης)

**ΑΘΑΝΑΣΙΟΣ ΠΛΕΥΡΗΣ:** Είναι στο ΝΑΤΟ η Τουρκία.

**ΜΑΡΙΑ ΑΝΤΩΝΙΟΥ:** Το άρθρο 5 τι αφορά;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το επαναλαμβάνω και το ξαναλέω: Αν επιτεθεί η Τουρκία στην Ελλάδα, το ΝΑΤΟ θα παρέμβει; Αυτό μου λέτε; Μου λέτε ότι θα παρέμβει;

**ΑΘΑΝΑΣΙΟΣ ΠΛΕΥΡΗΣ:** Το άρθρο 5 είναι για χώρες εκτός ΝΑΤΟ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άρα δεν υπάρχει συμμαχία. Να τα, στα λόγια μου ήρθες! Δεν υπάρχει συμμαχία! Όταν δεν ισχύει το άρθρο 5 για τα μέλη, δεν υπάρχει συμμαχία!

**ΜΑΡΙΑ ΑΝΤΩΝΙΟΥ:** (Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θες να κάνουμε κουβέντα; Πάμε σε ένα κανάλι να σου αποδείξω ότι δεν έχετε καταλάβει κάτι. Ξεκινάω από την αρχή και λέω ότι δεν ξέρετε τι σας γίνεται. Πανικοβάλλεστε με το παραμικρό. Δεν υπάρχει ΝΑΤΟ για την Ελλάδα! Καταλάβετέ το! Ποτέ το ΝΑΤΟ δεν υπερασπίστηκε την Ελλάδα!

**ΜΑΡΙΑ ΑΝΤΩΝΙΟΥ:** Εσείς φωνάζετε…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ξέρετε, φωνάζω για να με ακούσετε, γιατί δεν με ακούτε κιόλας.

Είστε στη Μακεδονία, πάνω, αλλά για τον ΠΑΟΚ… Και για τον Άρη και τον Ηρακλή.

Θέλω να πω ότι βασίζεστε στο διεθνές δίκαιο όταν αυτό δεν υπάρχει. Το είδατε τι έγινε με τον Ισραήλ και το Ιράν; Υπάρχει διεθνές δίκαιο;

**ΣΤΥΛΙΑΝΟΣ ΠΕΤΣΑΣ:** Είμαστε στην αποτροπή…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι, όχι διάλογος!

Κύριε Πρόεδρε, παρακαλώ, ολοκληρώστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να συμφωνήσουμε σε κάτι;

**ΣΤΥΛΙΑΝΟΣ ΠΕΤΣΑΣ:** Για την πατρίδα, σε όλα!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μην μου λέτε για αποτροπή για τα Rafale και τις Belharra προτείναμε εμείς στον Πρωθυπουργό -και το παραδέχθηκε ο ίδιος- να τις παραλάβει η Ελλάδα. Αλλά δεν είναι πανάκεια αυτό όπως σας έχω πει!

(Χειροκροτήματα από την πτέρυγα της Ελληνικής Λύσης)

Ο πόλεμος άλλαξε. Drones δεν έχουμε. Ακόμα περιμένουμε. Δεν θέλω να κάνω ανάλυση των λαθών, αλλά προσπαθώ να πείσω τη Νέα Δημοκρατία ότι δεν υπάρχουν συμμαχίες. Δεν υπάρχει ΝΑΤΟ για την Ελλάδα. Δεν υπάρχει Ευρωπαϊκή Ένωση. Ποιο ΝΑΤΟ και ποια Ευρωπαϊκή Ένωση; Είμαστε μέλος του ΝΑΤΟ; Είμαστε. Τι δουλειά έχουν οι Τούρκοι να κάνουν επενδύσεις μαζί με τους Ισπανούς, Ιταλούς, Γάλλους, Ολλανδούς; Πού είναι οι επενδύσεις των εταίρων μας από την Ευρώπη στην Ελλάδα, όταν έχουν γεμίσει με επενδύσεις την Τουρκία; Αυτοκίνητα και ψυγεία τα κατασκευάζουν εκεί. Σταματήστε να τρέφετε αυταπάτες! Ζείτε σε έναν κόσμο δικό σας, σε έναν κόσμο του ‘80. Δεν υπάρχουν φιλίες και συμμαχίες, υπάρχουν συμφέροντα! Αυτό σας λέμε από το 2019 που είμαστε εδώ!

Και επειδή θέλω να κλείσω, ο ΣΥΡΙΖΑ εδώ είναι; Δεν θα πω τίποτα για δημοσκοπήσεις. Όταν τα έλεγα, ο ΣΥΡΙΖΑ χοροπηδούσε. Τους έλεγα να κάνουμε μια διακομματική επιτροπή για να δούμε τι γίνεται με τις δημοσκοπήσεις και δεν με άκουγε κανένας. Τώρα φωνάξτε μόνοι σας!

Κλείνοντας, θα σας αποδείξω ποιο είναι το μεγαλύτερο πρόβλημα της χώρας. Κατά την άποψή μας, το μεγαλύτερο πρόβλημα της χώρας είναι η δικαιοσύνη, όχι ως θεσμικός ρόλος, αλλά η δικαιοσύνη η κοινωνική, η πολιτική, η θεσμική η οικονομική. Είναι μια κοινωνία άδικη, μια κοινωνία που οικοδομήθηκε πάνω στο άδικο, στο συμφεροντολογικό, στο ρουσφετολογικό και στο «ποιος είμαι εγώ;». Είναι μια κοινωνία τελείως άδικη. Έτσι έφτιαξαν η Νέα Δημοκρατία, το ΠΑΣΟΚ και ο ΣΥΡΙΖΑ το κράτος άδικο.

Τι άλλο είναι η πολιτική εξουσία. Μία οργανωμένη -θα το πω ευθέως- ληστεία με βάση τα όσα κάνει. Ληστεύει τον πολίτη, τον τρομοκρατεί, τον διώκει, τον καταδιώκει, γιατί το κατεστημένο φοβάται τη νομή της εξουσίας και τα χρήματα που κερδίζει. Εμείς έχουμε άλλη άποψη!

(Χειροκροτήματα από την πτέρυγα της Ελληνικής Λύσης)

Δικαιοσύνη σε όλες τις εκφάνσεις της κοινωνικής, πολιτικής, οικονομικής, εθνικής στρατηγικής. Είμαστε το αντικατεστημένο, είστε το κατεστημένο. Είμαστε στο φως, είστε στο σκοτάδι. Και όπως λέει και η επιστήμη: Το φως, κύριοι συνάδελφοι, καλύπτει το σκοτάδι. Τελειώνει το σκοτάδι.

Κι όπως τελειώνει το σκοτάδι, τώρα που έρχονται και εκλογές -για να μην τρέχετε και δεν φτάνετε με τον ΟΠΕΚΕΠΕ, θα αναγκαστείτε να προσφύγετε σε εκλογές-, θα δείτε πώς το σκοτάδι της ήττας θα έρθει στο κεφάλι σας από πάνω.

Ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο θα δώσω τώρα στον Πρόεδρο της Κοινοβουλευτικής Ομάδας της Νίκης, επειδή πρέπει να αναχωρήσει, με τη δέσμευσή του ότι θα είναι στο χρόνο φειδωλός.

Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε. Πάντα είμαι φειδωλός και προσπαθώ να είμαι σαφής.

Ειπώθηκε για μια μεγάλη ιδέα του Πρωθυπουργού. Έχει μεγάλη ιδέα για τον εαυτό του. Προφανώς, είναι η μοναδική μεγάλη ιδέα που πέρασε ποτέ από τον νου του, η μεγάλη ιδέα για τον εαυτό του. Συμβαίνει σε πολλούς ανθρώπους αυτό.

Χαιρόμαστε γιατί, δόξα τω Θεώ, έσβησε η φωτιά στη Χίο. Όπως ειπώθηκε με λεπτομέρειες από τον Βουλευτή μας τον κ. Κομνηνό Δελβερούδη, στην ομιλία του, άφησε πίσω της στάχτη πολύτιμες καλλιέργειες. Ξέρετε, πολλές φορές χάνεται μαζί με το βιος και ο βίος, η ζωή δηλαδή, σε πολλές περιπτώσεις όταν χάνουμε τα υποστατικά μας, όταν χάνουμε τις περιουσίες μας.

Οι πυροσβέστες έπραξαν στο ακέραιο το καθήκον τους, όπως πάντα, με αυτοθυσία. Οι τοπικές κοινωνίες μιλούν απροκάλυπτα για εμπρησμό. Φέτος το δούμε αυτό. Δεν είναι ψέμα ότι η πατρίδα μας δέχεται, εμμέσως πλην σαφώς, επίθεση υβριδική. Θα πούμε παρακάτω δυο πράγματα για αυτήν.

Η καλή μέρα, λέει η παροιμία, από το πρωί φαίνεται. Θα έλεγα ότι και η κακή μέρα από το πρωί φαίνεται. Πολύ φοβόμαστε ότι κάτω από τα παχιά λόγια κρύβεται η έλλειψη συντονισμού, την οποία θα δούμε όλο το καλοκαίρι και η προχειρότητα του κράτους. Ευχόμαστε από καρδιάς να μην κλαίμε επί ερειπίων.

Διαβάσαμε ότι συναντήθηκαν χθες ο Τραμπ με τον Ερντογάν και συμφώνησαν για συνεργασία στον τομέα της αμυντικής βιομηχανίας ύψους 100 δισεκατομμυρίων, παρακαλώ. Το είδαμε αυτό το καλό κλίμα μεταξύ των δύο στην αναμνηστική φωτογραφία. Ήταν χέρι-χέρι. Θα έλεγα ότι ήταν σχεδόν αγκαλιά. Ο δε κ. Μητσοτάκης ήταν πίσω κρυμμένος, εξαφανισμένος, ανύπαρκτος και ανυπόληπτος. Ούτε ματιά δεν του έριξε ο Τραμπ, πολύ περισσότερο να γίνει μία συνάντηση μαζί του.

Δεν ξεχνά ο Τραμπ, όπως και ο Πούτιν, την κοντόθωρη υποστήριξη του κ. Μητσοτάκη προεκλογικώς στους αντιπάλους του, Μπάιντεν και Καμάλα. Και το λάθος στην εξωτερική πολιτική, όπως ειπώθηκε εύστοχα από έναν παλαιότερο Γάλλο πολιτικό, είναι χειρότερο από έγκλημα. «Είναι λάθος», έλεγε ο Ταλεϋράνδος. Και είναι γνωστό ότι οι μεγάλες δυνάμεις συναγάγουν συμπεράσματα για την πολιτική τους έναντι των μικρότερων κρατών, όχι με την ετοιμότητα υποκλίσεων και επικύψεων, αλλά με την αποφασιστικότητα των κρατών αυτών να υπερασπιστούν πάση θυσία την εθνική τους αξιοπρέπεια και τα εθνικά τους συμφέροντα.

Κυρίες και κύριοι συνάδελφοι, ειλικρινά διερωτόμαστε πότε θα σταματήσετε να συμπεριφέρεστε ως τροχονόμοι οικονομικών συμφερόντων στην πατρίδα μας. Με το που έπεσε η πρώτη βόμβα στο Ιράν, μόνο στην Ελλάδα -παγκόσμια πρωτοτυπία!- αυξήθηκαν οι τιμές των καυσίμων. Σε όλο τον υπόλοιπο κόσμο οι αγορές αντιμετώπισαν με ψυχραιμία το γεγονός και οι τιμές των καυσίμων δεν ανέβηκαν. Αλλά, στην πατρίδα μας με το που κάποιος πατάει το κουμπί εκτόξευσης πυραύλου, αυτομάτως ένα άλλο χέρι εδώ πατάει ένα άλλο κουμπί. Ποιο; Αυτό της αλλαγής, της ανόδου των τιμών στις αντλίες. Το είδαμε. Φοβερός συγχρονισμός! Δίνεται εντολή από τον Τραμπ για βομβαρδισμό και αμέσως δίνεται εντολή στην Ελλάδα για έναν άλλο «βομβαρδισμό» -ας το πω παραστατικώς- στις τσέπες των αβοήθητων των καταναλωτών.

Περιέργως πώς, το αντίστροφο δρομολόγιο δεν γίνεται ποτέ. Χθες ο Τραμπ ανακοίνωσε εκεχειρία και την επέβαλε μάλιστα σε Ισραήλ και Ιράν, αλλά οι τιμές στα καύσιμα παρέμειναν αναλλοίωτες. Δεν έπεσαν ούτε μισό σεντ. Αυτό ενδιαφέρει τον ελληνικό λαό. Οι τιμές των καυσίμων, η ακρίβεια, που τον έχετε γονατίσει.

Πώς, λοιπόν, να μην συμπεράνουμε αβίαστα ότι είστε τροχονόμοι συμφερόντων; Με κάθε ευκαιρία ευνοείτε τους χορηγούς σας και τους υποστηρικτές σας, τις άκρες σας, τα μέσα ενημέρωσης, το σύστημα δηλαδή, γιατί τον λαό τον έχετε γραμμένο στα παλαιότερα των υποδημάτων σας.

Από το ίδιο πνεύμα διακατέχεται και όλη σας η εξωτερική πολιτική. Άλλο ναυάγιο και αυτό! Το ότι είστε απόντες από τα Βαλκάνια, την Μέση Ανατολή, την Αίγυπτο, τη Λιβύη, το καταγγέλλει -φτάσατε εκεί- ακόμη και η Άννα Διαμαντοπούλου των φωτοτυπιών.

Ούτε οι συνοδοιπόροι σας αντέχουν να σας υποστηρίζουν άλλο. Φρίττουν. Καταφέρατε με την «εθνικά αγέρωχη» εξωτερική σας πολιτική να μας εχθρεύεται όλος ο περίγυρος. Η Τουρκία; Τι να πω για την Τουρκία; Να κάνω μια βόλτα για να καταλάβετε τι εννοώ. Τα είπε ο κ. Καιρίδης παλαιότερα εξάλλου. Είμαστε παιδιά των Οθωμανών, τεχνητό κράτος. Έτσι ακριβώς τα είπε και έγινε και Υπουργός. Ανταμείφθηκε. «Ζυμάρι των Τούρκων», θα έλεγε ο στρατηγός Μακρυγιάννης.

Η Αίγυπτος υφάρπαξε το Σινά. Η Λιβύη, το τμήμα που διάκειτο φιλικώς, -την χάσαμε- προσχώρησε στα τουρκικά συμφέροντα. Η Ιταλία –πάμε στη δύση- συνάπτει αμυντικές συμφωνίες με τον Ερντογάν. Οι Αλβανοί δεν έπαψαν να ονειροφαντάζονται τσαμουριές και αρπάζουν περιουσίες Βορειοηπειρωτών Ελλήνων στη Χειμάρρα. Οι Βούλγαροι μεθοδικώς αγοράζουν σπίτια και οικόπεδα στον νομό Καβάλας και όχι μόνον, το βίο και το βιός των Ελλήνων, σε εξευτελιστικές τιμές, χάρις στα εγκληματικά σας μνημόνια, τον ΕΝΦΙΑ και σε όλα τα συμπαρομαρτούντα, ενώ οι Σκοπιανοί, οι ψευτοκλέφτες της ιστορίας, μετονόμασαν την ομοσπονδία καλαθοσφαίρισης σε σκέτο «μακεδονική».

Και να δείξω μια εικόνα. Αυτή εδώ, κύριοι Υπουργοί, είναι παρέλαση Σκοπιανών στην παραλία της Κατερίνης στις 18-06-2025. Έχουν αποθρασυνθεί εντελώς, επειδή είστε καρπαζοεισπράκτορες, να το πω απλά λαϊκά. Παρελαύνουν μέσα στο κέντρο της Πιερίας, της γενέτειρας μου, στην παραλία της Κατερίνης κρατώντας σημαίες με πινακίδες για τον αρχικομιτατζή Γκότσε Ντέλτσεφ και χωρίς κανείς να τους ενοχλήσει. Και μάλιστα η Πανελλήνια Ομοσπονδία Πολιτιστικών Συλλόγων Μακεδόνων, η Παμμακεδονική Ένωση Ελλάδος, εκτός από την παρέλαση κατήγγειλε και για τα πανηγύρια που γίνονται τώρα στη δυτική Μακεδονία λόγω καλοκαιριού, όπου ορχήστρες Σκοπιανών τραγουδούν στο δικό τους ιδίωμα, το σκοπιανό, τραγούδια στα οποία εκφράζουν αλυτρωτισμούς.

Δύο, τρεις στίχους θα σας πω. Τίτλος του τραγουδιού που τραγουδιέται από τους Σκοπιανούς είναι: «Έλληνες δολοφόνοι». Στίχοι: «Η συμφωνία του Βουκουρεστίου θα ανοίξει σύντομα. Το μακεδονικό ζήτημα θα κλείσει. Το Αιγαίο μας αυτό της Μακεδονίας πρέπει να το επιστρέψετε. Για ό,τι κακό έχετε κάνει, θα μας το πληρώσετε, Έλληνες δολοφόνοι».

Καταθέτω στα Πρακτικά αυτό το έγγραφο, όπως και το έγγραφο της παρέλασης Σκοπιανών στην παραλία της Κατερίνης.

(Στο σημείο αυτό ο Πρόεδρος του Δημοκρατικού Πατριωτικού Κινήματος-ΝΙΚΗ κ. Δημήτριος Νατσιός, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μπράβο σας για όλα αυτά! Είναι όντως μία φιλελληνική πολιτική, περήφανη! Επειγόντως πρέπει να σας δει κάποιος καλός γεωπολιτικός.

Στη Συρία τώρα για πρώτη φορά χτυπήθηκαν και δολοφονήθηκαν χριστιανοί ορθόδοξοι. Γιατί δεν κηρύξατε εθνικό πένθος, όπως έγινε πριν από δυο τρία χρόνια -αν θυμάμαι καλά- στην Πύλο, όταν είχαμε το ναυάγιο με τους λαθρομετανάστες; Είναι ορθόδοξοι στη Συρία, εν Χριστώ αδελφοί μας, που σφαγιάστηκαν από έναν φανατικό ταγκαλάκη, από έναν τζιχαντιστή. Ένας λόγος παραπάνω, μια ελάχιστη ένδειξη τιμής, ένας μνημόσυνος σεβασμός, θα ήταν να κηρυχθεί πένθος. Τέτοιες όμως ευαισθησίες για την Ορθοδοξία δεν έχετε. Τη θυμάστε μόνο στις εκλογές.

Το ξέρετε, κύριε Υπουργέ, ότι και σε άλλες εκκλησίες της ορθόδοξης Δαμασκού γράφτηκαν συνθήματα με τίτλο «έρχεται η σειρά σας»; Δεδομένου ότι το κράτος της Συρίας δεν μπορεί να στηριχθεί στα πόδια του χωρίς την οικονομική βοήθεια της Ευρωπαϊκής Ένωσης, θα φιλοτιμηθείτε επιτέλους για μια φορά να υποστηρίξετε την Ορθοδοξία και να απαιτήσετε την προστασία των ορθόδοξων μειονοτήτων;

Πριν από ένα μήνα σε τούτο εδώ το Βήμα ακριβώς στις 22 Μαΐου, είπα κατά λέξη αναφερόμενος σε αυτό το θέμα: «Κάθε χρόνο η χώρα μας εισάγει δεκάδες χιλιάδες εργαζόμενους, εποχικούς εργάτες, από διάφορες χώρες Ινδία, Φιλιππίνες, Μπαγκλαντές, Βιετνάμ, πληθυσμοί ξένοι πολιτισμικά, θα έλεγα, στην πατρίδα μας και με θρησκευτικές ρίζες μακριά από εμάς». Και έλεγα: «Την ίδια στιγμή δεκάδες χιλιάδες Ρωμιοί ορθόδοξοι, ιστορικά συγγενείς με εμάς, βρίσκονται υπό διωγμό και απειλούνται με αφανισμό στη Συρία». Πριν ένα μήνα ειπώθηκαν αυτά. «Με αφανισμό», έλεγα! Και μάλιστα σας καλούσα να προσκαλέσετε αυτούς τους ανθρώπους δίνοντας και το στάτους του πολίτου, θα έλεγα, να δουλέψουν στα χωράφια μας. Είναι χριστιανοί ορθόδοξοι, Ρωμιοί της Συρίας. Είναι απόγονοι πολιτών της Ανατολικής Ρωμαϊκής Αυτοκρατορίας, της Ρωμανίας, όπως είναι ορθό να ονομάζεται αυτή η περιοχή.

Και πρόκειται για μεγάλο θαύμα το ότι κατόρθωσαν μετά από 14 αιώνες ισλαμικής πλημμυρίδας αυτοί οι άνθρωποι, γνήσιοι συνεχιστές των μεγάλων Αγίων της Εκκλησίας μας, του Αποστόλου Λουκά, του Αγίου Ιωάννου του Χρυσοστόμου, του Αγίου Εφραίμ του Σύρου, του Αγίου Ιωάννου του Δαμασκηνού, να διατηρήσουν αλώβητη και ακραιφνή τη θρησκευτική τους συνείδηση, να παραμείνουν χριστιανοί ορθόδοξοι. Και τώρα; Τώρα σφάζονται απροκάλυπτα από τζιχαντιστές.

Κοιτάξτε να βοηθήσετε αυτούς τους ανθρώπους. Επαναλαμβάνω, είναι αδέλφια μας, εν Χριστώ αδελφοί συγκεκριμένα και κυριολεκτικά. Ως συνήθως, όμως, είστε ουραγοί των εξελίξεων. Καταντήσατε μοιρολογίστρες των εθνικών θεμάτων. Θα κάνετε κάτι έστω και τώρα ή θα συμπεριφερθείτε όπως στο Σινά -που πρέπει να συμπεριφερθείτε σωστά- όπου οι εξελίξεις σας εκθέτουν;

Διαβάζουμε σήμερα σε πρωτοσέλιδο της εφημερίδας «Εστία» -και ανακάλυψαν αυτό το έγγραφο ιστοριοδίφες της μονής του Σινά, κάτι που έπρεπε να το είχε κάνει το ανύπαρκτο Υπουργείο Εξωτερικών- έγγραφο του 1979, το οποίο το υπογράφει ο τότε πρόεδρος, αείμνηστος θα έλεγα, της Αιγύπτου Ανουάρ Σαντάτ, όπου μεταξύ άλλων καταγράφεται σαφέστατα το εξής: «Όλες οι γαίες που περιβάλλουν τη μονή της Αγίας Αικατερίνης όπως καθορίζονται σε συνημμένους τοπογραφικούς χάρτες αυτής της απόφασης, θεωρούνται ιδιόκτητες περιουσίες της μονής και διαχειρίζονται υπό τον πλήρη έλεγχό της, σύμφωνα με τα ιστορικά φιρμάνια και προηγούμενα διατάγματα». Και παρατίθενται και άλλα. Έχουμε, δηλαδή, απόφαση προέδρου της Αιγύπτου, που κατοχυρώνει την περιουσία της ιστορικής, φάρου της Ορθοδοξίας, ιεράς μονής της Αγίας Αικατερίνης. Αποδίδει την περιουσία της, χωρίς να υπάρχει καμία αμφισβήτηση. Θα το εκμεταλλευτούμε αυτό; Ή και εδώ φόβος και τρόμος και κατευνασμός να μην διαταράξουμε -ήδη είναι διαταραγμένες- τις σχέσεις μας με τους Αιγύπτιους και με όλους τους γείτονες, όπως προείπα;

Δυστυχώς, με την πολιτική σας δημιουργείτε ανασφάλεια και στο εξωτερικό και στο εσωτερικό. Πόσο καιρό σας φωνάζουμε για τις ανεξέλεγκτες ροές λαθρομεταναστών από τη Λιβύη προς την Κρήτη; Τεράστιο πρόβλημα! Πάλι επίθεση από το νότο πια, στην πατρίδα μας, αλλοιώνεται πληθυσμιακά και η Κρήτη. Πριν από έξι μήνες τα λέγαμε, αλλά εσείς «όλα καλά». Έτσι απαντούσατε. Έπρεπε να φτάσει ο κόμπος στο χτένι, για να στείλετε πολεμικά πλοία έξω από τα χωρικά μας ύδατα; Είχαμε μιλήσει και πάλι για στρατιωτικοποίηση των συνόρων.

Εκατοντάδες λαθρομετανάστες αποβιβάζονται συνεχώς στις ακτές της Κρήτης, όχι σε νησί του ανατολικού Αιγαίου, αλλά στην καρδιά του νότου, εκεί που πρότινος η Κυβέρνηση έλεγε «δεν υπάρχει πρόβλημα». Το πρόβλημα υπάρχει, διογκώνεται και πλέον απειλεί να μετατρέψει την Κρήτη σε νέο ανεξέλεγκτο διάδρομο διέλευσης λαθρομεταναστών μέσω της Λιβύης και της Αιγύπτου. Η Γαύδος, αγαπητοί, μετατράπηκε σε νέα Λαμπεντούζα της Μεσογείου. Έφυγε από την Ιταλία το πρόβλημα και το φορτωθήκαμε πλέον εμείς εξαιτίας της ανικανότητάς σας.

Η Κυβέρνηση γνώριζε, οι υπηρεσίες είχαν προειδοποιήσει. Η Frontex είχε εντοπίσει τη νέα διαδρομή, αλλά καμία πρόβλεψη, κανένα μέτρο αποτροπής. Η αδράνεια του κρατικού μηχανισμού είναι πλέον όχι μόνο αδικαιολόγητη αλλά επικίνδυνη. Ξέρετε ότι και οι κάτοικοι -και αυτό δεν είναι καλό- έχουν εξαγριωθεί και γίνονται επεισόδια. Το Λιμενικό Σώμα, πανάξιο κατά τα άλλα, παραμένει υποστελεχωμένο. Η θαλάσσια επιτήρηση είναι ανύπαρκτη, η χρήση τεχνολογίας ελάχιστη.

Το Υπουργείο Υποδοχής Λαθρομεταναστών, όπως πρέπει να ονομάζεται, δεν διαθέτει σχέδιο για να ανακόψει τις ροές, μονάχα να τις διαχειριστεί.

Η Κυβέρνηση δεν υπερασπίζεται σύνορα, αλλά οργανώνει μεταφορές. Δεν αποτρέπει, αλλά υποδέχεται. Και πίσω από τη σκόνη των δηλώσεων περί ανθρωπισμού, κρύβεται η απόλυτη ανικανότητα προστασίας της εθνικής μας κυριαρχίας.

Την ίδια στιγμή, στην Ανατολή υπάρχει νέο κύμα που απειλεί να καταφθάσει στην Ευρώπη. Πάνω από τρία εκατομμύρια πρόσφυγες βρίσκονται στο εσωτερικό του Ιράν. Αλίμονο μας! Εδώ έρχονται όλοι, γιατί ξέρουν ότι εδώ υπάρχουν κίνητρα, φως, νερό, τηλέφωνο, όπως το έχουμε πει. Όταν αυτοί οι πληθυσμοί κινηθούν δυτικά, η Κρήτη θα είναι ένας από τους πρώτους σταθμούς. Είμαστε έτοιμοι; Όχι!

Θωρακίστε επιτέλους την Κρήτη ως νότιο σύνορο της Ευρώπης, αντί να την αφήνετε έκθετη και απροστάτευτη. Αν δεν υπάρξει άμεση και σαφής αλλαγή πλεύσης, με έμφαση στην αποτροπή, την επιχειρησιακή ετοιμότητα και τη στρατηγική επιτήρηση, η κατάσταση θα ξεφύγει πέρα από κάθε έλεγχο.

Η Κρήτη, αγαπητοί μου, δεν είναι πέρασμα, είναι σύνορο, είναι Ελλάδα, που πρέπει να φυλάσσεται. Μονάκριβη κόρη είναι, λεβεντογέννα, όπως τη λέμε. Και αν η Κυβέρνηση δεν μπορεί ή δε θέλει να την υπερασπιστεί, τότε έχει χάσει το δικαίωμα να κυβερνά. Δεν είναι πολιτικό το θέμα, είναι εθνικό.

Και τι να πούμε για την Ευρώπη; Σκεπτόμενος κάτι, έλεγα ότι ομοιάζει με την ωραία κοιμωμένη του Γιαννούλη Χαλεπά. Ωραία μεν, αλλά δεν παύει να στολίζει και να κοσμεί νεκροταφείο. Ένα ωραίο νεκροταφείο και τίποτε άλλο η Ευρώπη! Ουραγός των εξελίξεων!

Και δεν θα σας σώσουν οι αυταπάτες ότι είστε τάχα Κυβέρνηση σταθερότητας. Δεν κρατάτε σταθερά το «πηδάλιο». Το πιο φρικτό ναυάγιο θα ήταν να σωθείτε εσείς. Επιτέλους, σταματήστε την ακύρωση της Επανάστασης του 1821. Φτάνει πια με τις εθνικές μειοδοσίες!

Θέλω να κάνω και μια νύξη για το Κυπριακό. Έκπληκτοι οι Έλληνες -τα είδαμε και αυτά- πληροφορήθηκαν ότι η ελληνική αντιπροσωπεία –το «ελληνική» πρέπει να το βάλουμε εντός εισαγωγικών. Αν ζούσε ο Παπαδιαμάντης, θα μιλούσε απροκάλυπτα για Γραικύλους της σήμερον-, αποτελούμενη από καθηγητές πανεπιστημίου, πρώην πρέσβεις, στελέχη του πολιτικού συμβουλίου του ΠΑΣΟΚ και εκπρόσωπο του ΕΛΙΑΜΕΠ, επισκέφτηκαν τον ηγέτη του ψευδοκράτους στο λεγόμενο «προεδρικό μέγαρο» στα κατεχόμενα, ουσιαστικά, εμμέσως πλην σαφώς, αναγνωρίζοντάς το, έστω και αν είναι ιδιώτες.

Ποιος θα το πίστευε; Να επισκέπτονται το κατοχικό πιόνι της Άγκυρας και να κάθονται σαν φοβισμένα μαθητούδια υπό τις εγκληματικές σημαίες του Αττίλα Έλληνες οι οποίοι υποτίθεται έχουν και ακαδημαϊκές περγαμηνές, διπλωματικές κ.λπ.!

Και καλά, εσείς στο ΠΑΣΟΚ δεν ντρέπεστε και βαπτίσατε την κυρία Λάμψα ως ακαδημαϊκό, άρα δεν έχετε πρόβλημα που ένα μέλος του ΠΑΣΟΚ, που ίδρυσε ο Ανδρέας Παπανδρέου, ήρθε πρόσωπο με πρόσωπο με τον εισβολέα. Αλλά, όσον αφορά εσάς στο Υπουργείο Εξωτερικών, ένα από τα μέλη της αντιπροσωπείας ονόματι Λιάκουρας εξετάζει τους υποψήφιους διπλωμάτες στους ετήσιους διαγωνισμούς. Ο άνθρωπος αυτός πήγε στο πιόνι της Άγκυρας, στον κατοχικό ηγέτη.

Με αυτές τις εθνικές θέσεις μπορεί να παραμείνει εκεί; Τι διδάσκει στους εκκολαπτόμενους διπλωμάτες μας αυτός ο άνθρωπος; Την αποδοχή των τετελεσμένων της εισβολής και κατοχής της Κύπρου; Τον διάλογο με τον Αττίλα, με τον γενοκτόνο μας; Είστε με τα καλά σας; Τελικά, ο φιλελληνισμός του κ. Γεραπετρίτη δεν έχει όρια. Και καλά θα κάνει η Κυπριακή Δημοκρατία, να τους κηρύξει ανεπιθύμητους, persona non grata, και να μην ξαναπατήσουν το πόδι τους στην Κύπρο.

Ερχόμαστε –κλείνω, κύριε Πρόεδρε- στο μέγα θέμα των παράνομων αγροτικών επιδοτήσεων, ένα σκάνδαλο που αποκαλύπτει το πραγματικό σας πρόσωπο. Καταγγέλλετε συνήθως τον λαϊκισμό και το πελατειακό κράτος, αλλά οι πρώτοι λαϊκιστές και οι πρώτοι ρουσφετολόγοι, που αντιμετωπίζουν τους πολίτες σαν πελατάκια τους, είστε εσείς οι τάχα άριστοι και τάχα φιλελεύθεροι. Τρικυμία εν κρανίω με τους όρους αυτούς!

Όλοι οι κομματάρχες σας, όλοι οι «κοτζαμπάσηδές» σας και μερικοί Υπουργοί σας είναι βουτηγμένοι μέχρι τα μπούνια, μέχρι μυελού οστέων, στο σκάνδαλο αυτό το οποίο σας απειλεί. Και θα βγουν πολλά. Έχει εκχωματιστεί πλέον ο «υπόνομος» και κρατάμε τις μύτες μας από τις αναθυμιάσεις, όπως και ο ελληνικός λαός. Απ’ αυτό δεν θα γλιτώσετε.

Για να γλιτώσετε από την κατακραυγή, εσείς τι κάνετε; Μας λέτε ότι το σκάνδαλο είναι διακομματικό, ότι είστε ίδιοι και όμοιοι με το ΠΑΣΟΚ και τον ΣΥΡΙΖΑ, το πάτε πολύ παλαιότερα. Διαδίδετε ότι είναι αναμεμειγμένοι σ’ αυτό πολιτικοί από άλλα κόμματα. Με άλλα λόγια -αυτό λέτε-, παραδέχεστε ανερυθριάστως ότι όλοι μαζί τα φάγατε.

Πράγματι, τα φάγατε όλοι μαζί. Το ξέρουμε αυτό. Αυτός είναι ο ορισμός της κομματοκρατίας, που δυστυχώς είναι η σύγχρονη κατάρα της Ελλάδος. Και κομματοκρατία και φαυλοκρατία!

Εσείς, κύριοι της Νέας Δημοκρατίας, παραφάγατε. Το έχετε, κατά το κοινώς λεγόμενο, εξευτελίσει. Θυμίζετε εκείνον τον πρωταγωνιστή στην ελληνική ταινία με τον μεγάλο κωμικό, τον Λάμπρο Κωνσταντάρα, που υποδυόταν τότε τον ρόλο του Υπουργού Μαυρογιαλούρου, όπου απηυδισμένος ένας πολίτης έλεγε εκείνες τις φράσεις «φάγανε, φάγανε, φάγανε». Σε αυτή την κατηγορία είστε.

Έφτασε στο σημείο ο Υπουργός σας της Αγροτικής Ανάπτυξης να εκβιάζει τον Πρόεδρο του ΠΑΣΟΚ Νίκο Ανδρουλάκη ότι εμπλέκονται και στελέχη του, για να μην καταθέσει πρόταση σύστασης προανακριτικής επιτροπής. Αλλά, ματαιοπονείτε! Οὐ δύναται  κρυβῆναι πόλις ἐπάνω ὄρους κειμένη! Η αλήθεια θα λάμψει. Έρχεται στο φως σιγά - σιγά η αλήθεια.

Θα έλεγα, πείτε αλεύρι, κύριοι της Νέας Δημοκρατίας. Η Κιόβεσι σας γυρεύει! Η Κιόβεσι σας εκθέτει, οι υπηρεσίες της, που ευτυχώς, δόξα τω Θεώ, αυτή τις επιβλέπει, κάνουν ό,τι δυστυχώς θα έπρεπε να κάνει τόσο καιρό και η ελληνική Δικαιοσύνη.

Ακούμε για δικαιοσύνη. Ναι, όντως η δικαιοσύνη είναι η σημαντικότερη αρετή. Εν τη δικαιοσύνη συλλήβδην πάσα αρετή, έλεγαν οι αρχαίοι. Όποιος είναι δίκαιος, όποιος εφαρμόζει δικαιοσύνη στη ζωή του, είναι στολισμένος με όλες τις αρετές. Γι’ αυτό είναι και η πιο δύσκολη, δυσκολοκατόρθωτη αρετή. Και δεν έχει καμία σχέση με την πολιτική, βέβαια, και την πολιτική σας. Την έχετε ποδοπατήσει τη δικαιοσύνη, λάστιχο. Μην ξεχνάτε, όμως, ότι ου καεί αρχή άνθρωπος. Δεν θα είστε πάντα στην εξουσία, έρχεται και η δική σας πτώση. Νομοτελειακώς όλα τελειώνουν.

Η κυρία Κιόβεσι «φύλλο και φτερό» κάνει όλες τις ΔΕΚΟ και τους δημόσιους οργανισμούς που καταβροχθίζουν το κοινοτικό χρήμα. Γι’ αυτό δεν θα γλιτώσετε το σκαμνί αυτή τη φορά. Η δε προσπάθειά σας να τα ρίξετε στους άλλους για να κρύψετε τις πομπές σας είναι επιεικώς γελοία, όπως γελοία είναι και αυτά που λέτε για τις διαχρονικές ευθύνες και τις παθογένειες.

Οι πολίτες σάς εξέλεξαν για να ξεριζώσετε αυτές τις παθογένειες και όχι για να τις επικαλείστε ως δικαιολογία, και, βεβαίως, όχι για να τις διευρύνετε. Όμως, εσείς, είπαμε, αχόρταγοι!

Θα κλείσω, αγαπητοί μου, με κάτι που είχα διαβάσει. Μου αρέσει πάντοτε, όπως έχω πει, να κάνω παραπομπές σε σπουδαίους λογοτέχνες και όχι μόνο του Γένους μας, της πατρίδας μας.

Το 1963, όταν ο Σεφέρης παρέλαβε το Νόμπελ Λογοτεχνίας, στον επίλογο του εξαιρετικού λόγου που εκφώνησε στη Στοκχόλμη -αυτά τα κείμενα έπρεπε να είναι ιδρυτικά κείμενα, έπρεπε να είναι κείμενα οδοδείκτες για όλους μας. Αλλά, ποιος διαβάζει σήμερα, ιδίως τους μεγάλους ποιητές, οι οποίοι δόξασαν την πατρίδα με τους πνευματικούς τους αγώνες;- είχε πει κάτι ωραίο: Όταν στον δρόμο της Θήβας ο Οιδίπους –λέει ο ποιητής- συνάντησε το τέρας, τη Σφίγγα, και αυτή του έθεσε το γνωστό αίνιγμά της «τι είναι αυτό που όταν γεννηθεί στέκεται στα τέσσερα, μετά στα δύο και μετά στα τρία;», εννοώντας τον άνθρωπο, η απόκριση που είπε ο Οιδίπους στο τέρας της Σφίγγας ήταν αυτή η λέξη, ο άνθρωπος.

Και γράφει ο Σεφέρης: «Τούτη η απλή λέξη χάλασε το τέρας. Έχουμε πολλά τέρατα να καταστρέψουμε.».

Όντως, υπάρχουν πάρα πολλά τέρατα να καταστρέψουμε. Τα τέρατα αυτά συνήθως καταστρέφονται με δυναμισμό, θα έλεγα, όταν υπάρχει ο άνθρωπος. Μόνο στη γλώσσα μας ο άνθρωπος και η ανθρωπιά που απορρέει είναι αρετές.

Εμείς πιστεύουμε στον άνθρωπο, πιστεύουμε στον Έλληνα, πιστεύουμε στον Ρωμιό, στον ακέραιο, στον αξιοπρεπή, ο οποίος θα καταστρέψει τα δύο αποφώλια τέρατα που ροκανίζουν τα θεμέλια και του Έθνους μας. Ποια είναι αυτά; Είναι –τα προείπα- το τέρας της κομματοκρατίας και το τέρας της φαυλοκρατίας, τα δύο τέρατα που εσείς υπηρετείτε με ευλάβεια.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, μπαίνουμε στον κατάλογο των ομιλητών.

Ξεκινάμε με τον κ. Παπασωτηρίου από τη Νέα Δημοκρατία και ακολουθεί ο κ. Χρηστίδης.

Παρακαλώ, κύριε συνάδελφε, έχετε τον λόγο.

**ΣΤΑΥΡΟΣ ΠΑΠΑΣΩΤΗΡΙΟΥ:** Κύριε Πρόεδρε, κυρίες και κύριοι συνάδελφοι, η δουλειά της Κυβέρνησης στην πολιτική προστασία είναι επίπονη και διαρκής. Το αποδεικνύει και το παρόν νομοσχέδιο που έρχεται να βελτιώσει τις διαδικασίες αντιμετώπισης φυσικών καταστροφών και στελέχωσης του Πυροσβεστικού Σώματος.

Σε μια εποχή όπου κυριαρχεί η κλιματική κρίση οφείλουμε να συνεχίσουμε την προσπάθεια προσαρμογής της Πολιτείας στα νέα δεδομένα, διαμορφώνοντας ένα πιο ευέλικτο, λειτουργικό και ανθεκτικό θεσμικό πλαίσιο. Ταυτόχρονα, χτίζουμε σταθερά τον πυλώνα της πρόληψης, που αποτελεί το θεμέλιο της νέας αντίληψης που έφερε αυτή η Κυβέρνηση στην πολιτική προστασία.

Ειδικά για τη Φλώρινα, κατά την τελευταία τετραετία, έχουμε σειρά θετικών αλλαγών στον τομέα αυτό, με σημαντικότερες: τη συντήρηση δασικών οδών, την κατασκευή έργων αντιπυρικής προστασίας, την τοποθέτηση αισθητήρων πυρανίχνευσης, τον καθαρισμό και απομάκρυνση καύσιμης ύλης από τα δάση μας, την εγκατάσταση υδατοδεξαμενών και τη συντήρηση πυροφυλακίων. Συνολική χρηματοδότηση υποδομών, εργασιών και εξοπλισμού πάνω από 4 εκατομμύρια ευρώ.

Επίσης, μετατοπίστηκαν ή υπογειοποιούνται με εναέρια δίκτυα μέσης τάσης του ΔΕΔΔΗΕ που διέρχονται από δασικές περιοχές της Φλώρινας. Πρόκειται για ένα έργο κρίσιμης σημασίας, όπως μας έχει δείξει η πείρα, με στόχο την ελαχιστοποίηση του κινδύνου πρόκλησης πυρκαγιών στο Νομό μας. Συνολική χρηματοδότηση ύψους 2 εκατομμύρια ευρώ.

Παράλληλα, στο πλαίσιο της κρατικής αρωγής στηρίχθηκαν πληγέντες από φυσικές καταστροφές, ΟΤΑ, επιχειρήσεις και νοικοκυριά στη Φλώρινα με 900.000 ευρώ μετά το σεισμό της 9ης Ιανουαρίου του 2022 ως στεγαστική συνδρομή σε κατοίκους ή αποζημιώσεις προς επιχειρείν και δόθηκαν συνολικά 3,5 εκατομμύρια σε ΟΤΑ της Περιφερειακής Ενότητας Φλώρινας για αποκατάσταση ζημιών από φυσικές καταστροφές σε τοπικές υποδομές, αλλά και στο οδικό δίκτυο σε επίπεδο Νομού.

Κύριε Υπουργέ, η ενίσχυση του προσωπικού της Πυροσβεστικής και του Πυροσβεστικού Σώματος είναι μια ακόμα πολύ σημαντική διάσταση στην προσπάθεια της Κυβέρνησης του Κυριάκου Μητσοτάκη να βελτιώσει την ασφάλεια των πολιτών και να προστατεύσει τις περιουσίες τους. Έτσι, με την πρόσφατη προκήρυξη δυόμισι χιλιάδων θέσεων πυροσβεστών και την αύξηση κατά δύο μήνες της διάρκειας απασχόλησης των εποχικών πυροσβεστών η Νέα Δημοκρατία προχώρησε με πράξεις και όχι λόγια στην ουσιαστική ενίσχυση των πυροσβεστικών υπηρεσιών ολόκληρης της χώρας.

Μάλιστα, ειδικά για τη Φλώρινα προκηρύχθηκαν συνολικά δεκατέσσερις θέσεις εποχιακών πυροσβεστών από το Υπουργείο Πολιτικής Προστασίας, λαμβάνοντας πάντοτε υπόψη τις ιδιαίτερες ανάγκες του ακριτικού Νομού μας που λόγω των εκτεταμένων και πυκνών δασών του στηρίζεται στο προσωπικό αυτό.

Συγκεκριμένα για το Νομό Φλώρινας έχουμε μία επιπλέον θέση πυροσβέστη και μία οδηγού για την Πυροσβεστική Υπηρεσία Φλώρινας, καθώς και πέντε πυροσβέστες και επτά οδηγούς για το Πυροσβεστικό Κλιμάκιο Πρεσπών, ενώ πανελλαδικά –πέρα από όλα τα παραπάνω για την ενίσχυση της δασοπροστασίας- το Πυροσβεστικό Σώμα προχωρά στη στελέχωση των Ειδικών Μονάδων Δασικών Επιχειρήσεων με την πρόσληψη τριακοσίων επιπλέον δασοκομάντος που θα υπηρετούν κοντά σε ευαίσθητες περιοχές της πατρίδας μας, αντιμετωπίζοντας ουσιαστικά και όχι στα λόγια τους αυξημένους κινδύνους που συνεχίζουν να υπάρχουν στην ελληνική ύπαιθρο, κάτι που δείχνει και η κατάσταση στη Χίο με τις εν εξελίξει δασικές πυρκαγιές, οι οποίες φαίνεται να μην οφείλονται σε αποκλειστικά φυσικά αίτια.

Με την ευκαιρία αυτή, θα ήθελα να εκφράσω ως εκπρόσωπος κοινωνικών υποθέσεων της Νέας Δημοκρατίας τη συμπαράστασή μας στους κατοίκους του ακριτικού αυτού νησιού και να επαναλάβω πως η Κυβέρνησή μας βρίσκεται και θα βρίσκεται πάντα δίπλα τους σε κάθε βήμα, από την αντιμετώπιση των πυρκαγιών έως και την αποκατάσταση των ζημιών στις περιουσίες των πληγέντων πολιτών και επιχειρήσεων.

Κύριε Πρόεδρε, με στόχο την πιο αποτελεσματική πολιτική προστασία για όλους, το παρόν νομοσχέδιο έρχεται να στηρίξει τις υπηρεσίες της Πυροσβεστικής μακριά από αστικά κέντρα, με καινοτόμα μέτρα, όπως είναι:

Η ενίσχυση της στελέχωσης των εναέριων μέσων του Πυροσβεστικού Σώματος, η θέσπιση νέας κατηγορίας προσωπικού, των πυροσβεστών επί θητεία, και η πρόσληψη εκατόν πενήντα νέων ανθρώπων γενικών καθηκόντων που θα μπορέσουν να βοηθήσουν καθημερινά και ουσιαστικά στους πυροσβεστικούς σταθμούς ιδιαίτερα της περιφέρειας, η δημιουργία και νέας Ειδικής Μονάδας Δασικών Επιχειρήσεων στην Καβάλα, προκειμένου να καλύπτεται πυκνότερα ο δασικός χώρος της Θράκης και της Μακεδονίας μας, καθώς και η βελτίωση του μεταβατικού πλαισίου για την εφαρμογή του νέου εθνικού σχεδίου εναέριας διάσωσης και αεροδιακομιδών, ένα δίκτυο που δημιούργησε αυτή η Κυβέρνηση με στόχο την πανελλαδική κάλυψη επειγόντων περιστατικών, αποβάσεις ελικοπτέρων, οι οποίες ήδη προσφέρουν πολύτιμες υπηρεσίες έκτακτης ανάγκης, ειδικά στις πλέον απομακρυσμένες περιοχές της χώρας μας.

Επίσης, σημαντικό μέτρο είναι και η αύξηση του μέγιστου αριθμού επιτρεπόμενων ημερών εκτός έδρας, με τον διπλασιασμό των αντίστοιχων αποζημιώσεων για όλες τις κατηγορίες του πυροσβεστικού προσωπικού. Γιατί η μέριμνα της Πολιτείας για τους πυροσβέστες μας οφείλει να είναι διαρκής και ουσιαστική.

Κύριε Υπουργέ, κλείνοντας την ομιλία μου θέλω να αναφερθώ σε μερικά θέματα που αφορούν ειδικά τη Φλώρινα και τα οποία γνωρίζω ότι εξετάζετε με ιδιαίτερη προσοχή και ενδιαφέρον για τους Έλληνες ακρίτες.

Το πρώτο είναι το ζήτημα της δημιουργίας Πυροσβεστικού Κλιμακίου στον Δήμο Αμυνταίου, το οποίο θα εξυπηρετεί όλη την Περιφερειακή Ενότητα Φλώρινας. Είναι πολύ σημαντικό να δούμε πώς θα μπορέσουμε να υλοποιήσουμε πιο γρήγορα αυτή τη νέα κρίσιμη δομή για την ασφάλεια της τοπικής κοινωνίας και όχι μόνο. Το ίδιο ισχύει και για τις υδροφόρες και τον πρόσθετο εξοπλισμό που ζητούν οι δήμοι και οι εθελοντές δασοπυροσβέστες της Φλώρινας, εκείνοι δηλαδή που έρχονται να συνδράμουν στις πυροσβεστικές υπηρεσίες όταν υπάρχει ανάγκη και θα πρέπει να ενισχυθούν εγκαίρως, για να μπορέσουν να παίξουν τον κομβικό αυτό ρόλο όταν χρειαστεί.

Τέλος, θα ήθελα να επισημάνω την ανάγκη αποκατάστασης του Ιερού Ναού της Αγίας Παρασκευής Φλώρινας, που έχει πληγεί από τον σεισμό του Ιανουαρίου του 2022. Είναι σημαντικό ότι η αρμόδια Διεύθυνση Αποκατάστασης Επιπτώσεων Φυσικών Καταστροφών έχει αποτιμήσει επιτόπου τις ανάγκες επισκευής του ιδιαίτερου αυτού Ναού. Γι’ αυτό οφείλουμε, κύριε Υπουργέ, να συνεχίσουμε να παρακολουθούμε στενά την πρόοδο των διαδικασιών χρηματοδότησης, προκειμένου ο Ιερός Ναός της Αγίας Παρασκευής να ξαναλειτουργήσει σύντομα, ανοίγοντας πάλι με ασφάλεια τις πόρτες στους πιστούς της Φλώρινας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):**  Ευχαριστούμε, κύριε συνάδελφε και για τη συνέπεια στον χρόνο.

Τον λόγο τώρα έχει από το ΠΑΣΟΚ – Κίνημα Αλλαγής ο κ. Χρηστίδης.

Παρακαλώ, κύριε συνάδελφε.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, σας ευχαριστώ πολύ.

Κύριε Υπουργέ, θα ξεκινήσω έτσι ακριβώς όπως ξεκινήσατε και εσείς στη σημερινή συζήτηση, με μία αναφορά σε αυτό το οποίο βλέπουμε τα τελευταία εικοσιτετράωρα να εξελίσσεται στη Χίο, μία τραγωδία για ένα νησί κόσμημα της πατρίδας μας, για τους Χιώτες οι οποίοι είναι αγωνιστές, για τους Χιώτες οι οποίοι είναι εξωστρεφείς, για τους Χιώτες οι οποίοι ξέρουν από αγώνες, αλλά και για τους Χιώτες τους οποίους τώρα έχετε υποχρέωση να ενισχύσετε άμεσα.

Είναι απολύτως απαραίτητο η Κυβέρνησή σας να κάνει ό,τι περνάει από το χέρι της για να δώσει τώρα αποζημιώσεις για όσα σπίτια καταστράφηκαν, για την πρωτογενή παραγωγή η οποία χτυπήθηκε, για τον τουρισμό ο οποίος κινδυνεύει στην παρούσα φάση, για το ζωικό κεφάλαιο το οποίο χάνεται και το οποίο πρέπει να ανατροφοδοτηθεί.

Είναι κρίσιμο να στηρίξουμε εμπράκτως το νησί και τους νησιώτες μας και σε αυτήν την κατεύθυνση εμείς ήδη με τον Βουλευτή μας Σταύρο Μιχαηλίδη καταθέσαμε μία σειρά προτάσεων, γιατί αυτό είναι απολύτως απαραίτητο.

Όπως, απολύτως, απαραίτητο να βάλουμε και τα ζητήματα που απασχολούν το Πυροσβεστικό Σώμα και το Υπουργείο Πολιτικής Προστασίας, στην ουσία τους, όπως ακριβώς το έχει κάνει και σήμερα ο Εισηγητής μας Ανδρέας Πουλάς επανειλημμένως, όχι μόνο σε αυτό το νομοσχέδιο, αλλά και σε όλες τις κουβέντες τις οποίες έχουμε κάνει διαχρονικά με όλους τους υπουργούς.

Με την ευκαιρία της σημερινής συζήτησης, θέλω να αναφερθώ στους ανθρώπους του Υπουργείου, τους βασικότερους συντελεστές, οι οποίοι κρατούν στα χέρια τους τη ζωή όλων εμάς των υπολοίπων: τους πυροσβέστες. Τους ανθρώπους εκείνους, που όταν όλοι τρέχουμε να φύγουμε από το χάος, εκείνοι ορμάνε με αυταπάρνηση στις φλόγες, βάζοντάς τα με τη φωτιά, με κίνδυνο της δικής τους ζωής. Τους ανθρώπους εκείνους, που παλεύουν με τον χρόνο, με τη φύση, με τα «γινάτια» του καιρού, με τις φλόγες, με όλα αυτά, τα οποία τους οδηγούν με αυταπάρνηση να σώσουν ζωές.

Σε εκείνους που προσπαθούν πολλές φορές με πενιχρά μέσα και που κάνουν ό,τι περνάει από το χέρι τους, για να φέρουν εις πέρας την αποστολή τους και ας είναι και με ελάχιστο ύπνο και με ελάχιστο φαγητό και με ελάχιστο νερό επί ώρες, όταν τα πάντα γύρω τους φλέγονται, στην πρώτη γραμμή.

Σε εκείνους τους ανθρώπους, οι οποίοι αποτελούν τους ήρωες των παιδιών μας, τους ήρωες με τις στολές και τα μεγάλα κόκκινα οχήματα, με τις σειρήνες στις παρελάσεις, οι ήρωες οι πραγματικοί στην καθημερινή ζωή μπροστά στις πυρκαγιές, στη φωτιά, αλλά όχι μόνο το καλοκαίρι. Τους ήρωες, οι οποίοι με θυσία, με καθήκον, με γενναιότητα, με αφοσίωση, με ασφάλεια δίνουν τα πάντα και αυτό είναι κάτι που δεν πρέπει να το ξεχνάμε ποτέ.

Αυτούς τους ανθρώπους για ακόμα μία φορά η Κυβέρνησή σας δεν τους ακούει καν. Είναι νωπές οι εικόνες με τους πυροσβέστες να τρώνε δακρυγόνα. Τους βλέπετε ως νούμερα σε πίνακες, για να βγουν τα μαθηματικά και όχι σαν τους ανθρώπους που παίζουν τη ζωή τους κορώνα-γράμματα σε κάθε πλημμύρα, φωτιά, σε κάθε συμβάν που καλούνται να αντιμετωπίσουν. Έχουμε αναρωτηθεί πραγματικά ποιο είναι το τίμημα αυτής της μάχης;

Κυρίες και κύριοι συνάδελφοι, τα τελευταία εκατό χρόνια, εξήντα εννέα πυροσβέστες έχουν χάσει τη ζωή τους εν ώρα καθήκοντος, εκ των τριάντα ένας κατά τη διάρκεια της κατάσβεσης πυρκαγιάς. Άνθρωποι που έφυγαν για τη δουλειά τους και δεν γύρισαν ποτέ στις οικογένειές τους. Κανείς δεν δικαιούται να ξεχνά. Όλοι έχουμε υποχρέωση να θυμόμαστε. Αυτή η υπενθύμιση δεν είναι υπενθύμιση λόγων. Είναι υπενθύμιση πράξεων, διότι οι δικοί σας αδιαφορία απέναντι σε ανθρώπους, οι οποίοι αγωνίζονται καθημερινά να τα φέρουν εις πέρας, δείχνει ότι ξεχνάτε πάρα πολύ εύκολα.

Ξεχνάτε το δικαίωμα των ανθρώπων για μία μόνιμη θέση εργασίας, ώστε να έχουν σταθερό εισόδημα, για να μπορούν να στηρίξουν τις οικογένειές τους και το λειτούργημα τους. Να μην είναι συμβασιούχοι που κάθε Αύγουστο κινδυνεύουν και κάθε Σεπτέμβρη απολύονται. Αποκλείετε ένα μεγάλο κομμάτι εποχικών πυροσβεστών με μεγάλη προϋπηρεσία στην πλάτη, με εμπειρία και γνώση, πετώντας τους εκτός του Πυροσβεστικού Σώματος νόμιμα και αμετάκλητα, με όρια ηλικίας αδιανόητα που βασίζετε στο συγκεκριμένο νομοσχέδιο, το οποίο συζητάμε σήμερα και φυσικά τα κατεβάζετε κιόλας. Το ερώτημα είναι γιατί και ποιον εξυπηρετείτε. Με πάνω από τρεισήμισι χιλιάδες οργανικές θέσεις και δυόμισι χιλιάδες εποχικούς πυροσβέστες που θα μπορούσαν να καλύψουν αυτά τα κενά.

Εσείς αντί να βάλετε αυτούς τους ανθρώπους, οι οποίοι έχουν γνώση, εμπειρία, ξέρουν τις διαδρομές, τους έχει πληρώσει ο ελληνικός λαός, τι κάνετε; Επί της ουσίας, έρχεστε και προσθέτετε μία ακόμα κατηγορία προσωπικού, μία ακόμα ταχύτητα στο προσωπικό πολλών ταχυτήτων που ήδη υπάρχει. Παίζετε με την ελπίδα των εποχικών πυροσβεστών και με τον αγώνα που εκείνοι έχουν ρίξει υπηρετώντας το Σώμα σε πολλές διαδοχικές αντιπυρικές περιόδους, κατεβάζοντας το όριο ηλικίας. Ποιόν εξυπηρετείτε; Από τη μία, αναφέρετε ως ένα εκ των απαιτούμενων προσόντων τον αριθμό των αντιπυρικών περιόδων και από την άλλη, κατεβάζετε το όριο ηλικίας. Πώς επιβραβεύετε επί της ουσίας την εμπειρία και την προϋπηρεσία, όταν πετάτε έξω έναν άνθρωπο 40 ετών με δέκα και δεκαπέντε αντιπυρικές περιόδους στην πλάτη του και επιλέγετε να βάλετε έναν άνθρωπο, ο οποίος θα πρέπει από την αρχή να βάλει τη γνώση και την εμπειρία;

Εμείς πιστεύουμε -και το πιστεύουμε ακράδαντα- ότι πρέπει να επενδύσουμε σε αυτό το οποίο εσείς επιλέγετε να αφήσετε εκτός: τη γνώση, την εμπειρία, τη συνέπεια, την αξιοποίηση των χρημάτων των Ελλήνων πολιτών, οι οποίοι για πολλά χρόνια τώρα στηρίζουν τους ανθρώπους αυτούς. Ειλικρινά, θέλω να μου πείτε με ποια κριτήρια επιλέγετε να μην ακούσετε τους ανθρώπους αυτούς, να μην ακούσετε αυτό το οποίο σας βάζει μια σειρά πολιτικών κομμάτων, αλλά νομίζω και εκπροσώπων του Πυροσβεστικού Σώματος διαχρονικά, τα τελευταία πολλά χρόνια.

Απέναντι σε αυτή την αντίληψη εμείς δεν μπορούμε να σταθούμε απαθείς. Εμείς ήμασταν εμπράκτως, ακόμα και στα πιο δύσκολα χρόνια το 2010 και το 2011, δίπλα στο Πυροσβεστικό Σώμα και κάναμε πολιτικές επιλογές, οι οποίες ούτε τον προϋπολογισμό επιβάρυναν αλλά και πραγματικές λύσεις προσέφεραν. Γιατί εμείς δεν νιώθουμε ότι πρέπει να κλαίμε το καλοκαίρι με τις πυρκαγιές, αλλά τον χειμώνα να ξεχνάμε. Δεν μπορούμε να τους θυμόμαστε τους ανθρώπους αυτούς μόνο όταν σβήνουν τις πυρκαγιές στα δάση και να τους στερούμε τον χειμώνα τα αυτονόητα.

Επομένως -και κλείνοντας, κύριε Πρόεδρε-, σας καλώ να αναλογιστείτε τι σημαίνει πραγματική στήριξη στους ανθρώπους αυτούς οι οποίοι δίνουν τεράστια μάχη. Σας καλώ να αξιοποιήσετε τα χρήματα των Ελλήνων πολιτών με τρόπο ο οποίος είναι διαυγής, καθαρός και αποτελεσματικός, που στηρίζει πραγματικά την ελληνική οικονομία.

Σας δείχνω, κύριε Υπουργέ, κάτι το οποίο σας αφορά κιόλας ως αρμόδιο Υπουργό. Έχω εδώ τη συνέντευξη του κ. Μητσοτάκη πριν από ενάμιση χρόνο, όταν παρουσίαζε τη νέα αγορά των Canadair. Υπολόγιζε ότι η αγορά επτά Canadair θα κοστίσει περίπου 360 εκατομμύρια ευρώ. Αν τα χρήματα του ελληνικού λαού τα αξιοποιούσαμε καλά και όχι με ρεμούλες και λαμογιές, όπως κάνουν κάποιοι γύρω από τον ΟΠΕΚΕΠΕ, θα μπορούσαμε σήμερα να έχουμε ακόμα περισσότερα εργαλεία για να αντιμετωπίζουμε τις πυρκαγιές και στην πρόληψη και στην καταστολή. Θα μπορούσαμε να έχουμε περισσότερους πυροσβέστες, για να στηρίξουμε τη δουλειά την οποία έχουμε ανάγκη και τον χειμώνα και το καλοκαίρι.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τον ΣΥΡΙΖΑ ο κ. Γεώργιος Γαβρήλος.

Παρακαλώ, κύριε συνάδελφε.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, έρχεται ακόμα ένα σχέδιο νόμου από την Κυβέρνηση με έναν νέο Υπουργό, ένα σχέδιο γραμμένο στο πόδι. Είναι κάτι που κάνετε κατ’ επανάληψη στην Κυβέρνηση. Όταν αλλάζει η πολιτική ηγεσία του Υπουργείου, για να δείξει κάτι τάχα καινούργιο ο νέος Υπουργός, φέρνει ένα νομοσχέδιο στη Βουλή, έρχεται ο επόμενος, φέρνει ένα άλλο νομοσχέδιο στη Βουλή. Όμως, η ανεπάρκειά σας στην αντιμετώπιση των προβλημάτων της κλιματικής κρίσης είναι εδώ, με χιλιάδες στρέμματα να έχουν χαθεί επί διακυβερνήσεως της χώρας από τη Νέα Δημοκρατία και ακόμη να συζητάμε για τα ελλείμματα που υπάρχουν στον σχεδιασμό, σε υποδομές, στην πρόληψη αλλά και στην καταστολή.

Σήμερα όλοι ασφαλώς έχουμε στραμμένο το βλέμμα μας στη Χίο, σε αυτό το νησί, και ασφαλώς συμπαραστεκόμαστε στον πληθυσμό της Χίου, στους Έλληνες πυροσβέστες που έδωσαν τη μάχη τους.

Από αυτό το Βήμα και ο ΣΥΡΙΖΑ-Προοδευτική Συμμαχία λέει σε αυτόν τον κόσμο ότι θα είμαστε δίπλα του και για την αποκατάσταση του νησιού και για τις αποζημιώσεις που θα πρέπει να πάρουν, αλλά και για τη στήριξη του πυροσβεστικού προσωπικού, που δίνει συνεχώς αυτές τις μάχες.

Κυρίες και κύριοι συνάδελφοι, φαίνεται ότι και αυτό το σχέδιο νόμου δεν ασχολείται καθόλου με την πρόληψη -με αυτό το μεγάλο ζητούμενο- για την αντιμετώπιση πλέον αυτών των ακραίων φαινομένων. Έτσι, λοιπόν, φαίνεται ότι οι δήμοι, οι περιφέρειες, στερούνται ακόμη και σήμερα χρηματοδότησης για να διανοίξουν δρόμους, να καθαρίσουν οικόπεδα, να διανοίξουν ζώνες, προκειμένου να προλάβουμε τέτοια συμβάντα και να μην τα ρίχνουμε όλα στην κακιά στιγμή και στα καιρικά φαινόμενα που τα γνωρίζουμε. Μας έχουν προειδοποιήσει και οι επιστήμονες και όσοι ασχολούνται με αυτά τα ζητήματα κυρίως και από τις δασικές υπηρεσίες που τις εγκαταλείψατε χωρίς προσωπικό, ότι τα επόμενα χρόνια θα γίνονται χειρότερα και πρέπει να λάβουμε προληπτικά μέτρα και όχι να ερχόμαστε κατασταλτικά να αντιμετωπίζουμε αυτά τα προβλήματα.

Έχετε αφήσει την Πυροσβεστική Υπηρεσία χωρίς προσωπικό, τρεισήμισι χιλιάδες οργανικά κενά. Έχετε δημιουργήσει ένα καθεστώς με πολλές ταχύτητες προσωπικού -συμβασιούχους, εποχικούς. Φέρνετε σήμερα μία διάταξη, βάζετε και ένα ηλικιακό όριο που πετάει έξω αρκετό κόσμο από αυτούς που γνωρίζουν και είναι χρήσιμοι να αντιμετωπίσουν τα προβλήματα στο πεδίο και ασφαλώς δεν λαμβάνετε υπόψη σας και τις τροπολογίες που έχει καταθέσει ο ΣΥΡΙΖΑ-Προοδευτική Συμμαχία, προκειμένου να απορροφηθεί, που είναι και ένα αίτημα δίκαιο, αλλά και αξιολογώντας το ως χρήσιμο για την πολιτεία και την αντιμετώπιση αυτών των ακραίων καιρικών φαινομένων.

Με αυτόν τον τρόπο αντιμετωπίζετε τα ζητήματα, διατηρώντας αυτήν την υποστελέχωση σε όλες τις υπηρεσίες, όπως είπα στην Πυροσβεστική Υπηρεσία, τις δασικές υπηρεσίες. Κάνετε μια Διεύθυνση Φυσικών Καταστροφών χωρίς να φέρετε ένα οργανόγραμμα και χωρίς να στελεχώνετε αυτήν την υπηρεσία να αντιμετωπίσει τα ζητήματα. Δημιουργείτε μια Διεύθυνση Διάσωσης και Διακομιδής με έλλειψη εναέριων μέσων, που όλο εξαγγέλλετε -καθαρά για επικοινωνιακούς λόγους- τα τελευταία χρόνια και είμαστε ακόμη στο μηδέν σχεδόν, αλλά όχι μόνο καθυστερείτε στην αγορά αυτών των μέσων, αλλά δεν στελεχώνετε και αυτήν την Υπηρεσία για να μπορέσει να ανταποκριθεί. Έτσι, λοιπόν, βλέπουμε ότι δημιουργείτε και έναν μηχανισμό –τάχα- ακόμη παρακολούθησης και αποκατάστασης, χωρίς και εκεί να στηρίζετε τις υποδομές, αλλά κυρίως με προσωπικό, αυτήν τη διεύθυνση.

Κυρίες και κύριοι συνάδελφοι, φαίνεται και από αυτό το νομοσχέδιο ότι δεν υπάρχει κάποιο στρατηγικό σχέδιο για το μεγάλο αυτό πρόβλημα αντιμετώπισης των ακραίων καιρικών φαινομένων που προκαλεί και η κλιματική κρίση τα τελευταία χρόνια. Λείπουν τα τοπικά σχέδια δράσης, με τη συμμετοχή δήμων, περιφερειών και την εκπαίδευση του κατάλληλου προσωπικού, προκειμένου να ανταποκριθεί σε αυτές τις προκλήσεις.

Πουθενά δεν διαφαίνεται και στο σημερινό νομοσχέδιο ότι υπάρχει μέριμνα από την Κυβέρνηση προκειμένου αυτό το κεντρικό σύστημα –τάχα- αντιμετώπισης των φαινομένων να φτάσει σε τοπικό επίπεδο, γιατί εκεί προλαβαίνουμε το μεγάλο πρόβλημα. Δεν μπορεί να γίνεται ένας σχεδιασμός σε κεντρικό επίπεδο, χωρίς να λαμβάνουμε υπόψη την τοπική αυτοδιοίκηση, δήμους, περιφέρειες και το στελεχιακό δυναμικό που πρέπει να υπάρχει εκεί, προκειμένου να αντιμετωπίζει το πρόβλημα. Δασικές υπηρεσίες όπως τα είπαμε, χωρίς προσλήψεις για μόνιμο προσωπικό. Είχαμε ξεκινήσει, είχαμε κάνει έναν σχεδιασμό εμείς στον ΣΥΡΙΖΑ-Προοδευτική Συμμαχία. Εγκαταλείψατε αυτόν τον σχεδιασμό και έξι ολόκληρα χρόνια είναι σαν να αναλάβατε προχθές, εξαγγέλλετε τα ίδια και τα ίδια, αλλά στην ουσία του προβλήματος δεν μπαίνετε.

Δεν έχετε αξιοποιήσει ασφαλώς και ευρωπαϊκά κονδύλια από όπου υπάρχει ανάγκη να μεταφερθούν πόροι προς αυτά τα ζητήματα που θα απασχολούν τις κοινωνίες -και την ελληνική μαζί- τα επόμενα χρόνια.

Γιατί, κύριε Υπουργέ; Ενδεχομένως δεν υπάρχουν εκεί μίζες; Γιατί δεν έχουμε μεταφέρει ευρωπαϊκούς πόρους στην αντιμετώπιση και στην πρόληψη αυτών των φαινομένων; Δεν μπορεί να μένετε μόνο σε επικοινωνία, σε εξαγγελίες και χωρίς να υπάρχει σχέδιο να πορεύεστε.

Κλείνω με δύο, τρία ζητήματα που αφορούν στην πυροσβεστική υπηρεσία της Αργολίδας, που και εκεί φαίνεται ότι υπάρχει ένα σοβαρό πρόβλημα στελέχωσης προσωπικού. Ήδη με τις συνταξιοδοτήσεις δεν έχετε αποφασίσει μεταθέσεις που να καλύψουν τα προβλήματα που υπάρχουν σε ανθρώπινο δυναμικό. Σας έχουμε ζητήσει το Πυροσβεστικό Κλιμάκιο Ερμιονίδας να μετατραπεί σε υπηρεσία. Σας έχουμε ζητήσει την ίδρυση μόνιμου κλιμακίου στην Επίδαυρο και με τη λειτουργία των τριών πυροφυλακίων, αλλά φαίνεται ότι αυτές οι ανάγκες της περιφέρειας δεν είναι στις προτεραιότητές σας.

Σας το είπα ξανά: Σχεδιάζετε σε κεντρικό επίπεδο χωρίς να λαμβάνετε υπόψη τις ανάγκες των τοπικών κοινωνιών, γιατί δεν υπάρχει μέριμνα και βούληση να έχετε τοπικά σχέδια προκειμένου να αντιμετωπίσετε αυτά τα ακραία φαινόμενα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από το Κομμουνιστικό Κόμμα της Ελλάδος, ο κ. Μανώλης Συντυχάκης.

Παρακαλώ, κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, θα ξεκινήσω με ένα θέμα που αφορά και εσάς. Αναφέρομαι στις ροές των κατατρεγμένων προσφύγων και μεταναστών που έχουν αυξηθεί κατακόρυφα στην Κρήτη, άνθρωποι που καταφθάνουν πεινασμένοι, ρακένδυτοι, τρομαγμένοι, κυνηγημένοι από τον πόλεμο και την καταστροφή στη νήσο Γαύδο, στους Καλούς Λιμένες, στα νότια παράλια του νησιού.

Η Κρήτη στην παρούσα φάση, πανελλαδικά, είναι η πρώτη πύλη εισόδου μεταναστών και προσφύγων, υποδεχόμενη 350% περισσότερα συμβάντα σε σχέση με πέρυσι. Εκδηλώνεται σε συνθήκες κλιμάκωσης ιμπεριαλιστικού πολέμου στη Μέση Ανατολή, όπου το κράτος-δολοφόνος του Ισραήλ με τις πλάτες των ΗΠΑ ΝΑΤΟ και Ευρωπαϊκής Ένωσης συνεχίζει χωρίς σταματημό τη σφαγή του παλαιστινιακού λαού. Σπέρνει το θάνατο στο Ιράν, βομβαρδίζει Συρία, Λίβανο, Υεμένη, με τον κίνδυνο για μια γενικευμένη ιμπεριαλιστική σύγκρουση να είναι πιο ορατός από ποτέ. Πάντα μια εκεχειρία προμηνύει τους νέους τους πολέμους.

Είναι άμεση η εμπλοκή της χώρας μας στους εγκληματικούς σχεδιασμούς στην Ανατολική Μεσόγειο και στην ευρύτερη περιοχή, με ευθύνη της Κυβέρνησης της Νέας Δημοκρατίας και των κομμάτων του ευρωατλαντισμού, το ΠΑΣΟΚ, τον ΣΥΡΙΖΑ, άλλα κόμματα, κατέστη στρατηγικός σύμμαχος στο ισραηλινό κράτος-δολοφόνος. Στήριξαν όλη τους την ιμπεριαλιστική επέμβαση των ΗΠΑ-Ευρωπαϊκής Ένωσης και ΝΑΤΟ στη Λιβύη, που έχει οδηγήσει στη σημερινή διαλυτική κατάσταση, που συμβάλλει στην αύξηση των προσφυγικών και μεταναστευτικών ροών.

Όμως, παρ’ όλα αυτά, η Κυβέρνηση μέχρι σήμερα δεν έχει πάρει κανένα απολύτως μέτρο για τη διάσωση και προστασία αυτών των κατατρεγμένων ανθρώπων. Το προσωπικό του λιμενικού έχει εξαντληθεί από την υπερεργασία και το βάρος των συνεχών αφίξεων. Δεν έχουν εξασφαλιστεί αξιοπρεπείς συνθήκες διαβίωσης και προσωρινής φιλοξενίας. Αντίθετα, η προσωρινή τους φιλοξενία γίνεται σε χώρους χοιροστασίου, στην κυριολεξία, ακατάλληλη, όπου στοιβάζονται χωρίς τις στοιχειώδεις συνθήκες υγιεινής και ανθρώπινης αξιοπρέπειας.

Πάνω σε αυτό το έδαφος βρίσκουν την ευκαιρία και τα διάφορα φασιστοειδή, όπως στην περίπτωση του Ρεθύμνου, να χύσουν το ρατσιστικό τους δηλητήριο με τη συμμετοχή, μάλιστα, εθνοφυλάκων –ακούτε, κύριε Υπουργέ;- που καταδεικνύει τη σχέση αρκετών από αυτούς με τους χρυσαυγίτικους θύλακες που δρουν ανεξέλεγκτα στο Ρέθυμνο.

Κύριε Υπουργέ, είστε από το Ρέθυμνο και οφείλετε να πάρετε θέση και να καταδικάσετε αυτές τις ρατσιστικές φασιστικές συμπεριφορές. Το ΚΚΕ από την πρώτη στιγμή καταδίκασε αυτόν τον χρυσαυγίτικο παροξυσμό, που καμία σχέση δεν έχει με τις εύλογες και δικαιολογημένες μαρτυρίες των κατοίκων για την ακαταλληλότητα χώρου στο γήπεδο του Τσεσμέ. Και όλα αυτά, σε μια γειτονιά που κυριολεκτικά ξεφύτρωσε μέσα από τον πόνο και τη δυστυχία μιας άλλης προσφυγιάς.

Κυρίες και κύριοι, η παρούσα νομοθετική πρωτοβουλία για την πολιτική προστασία παρ’ όλο που εμφανίζεται ως καινοτόμα, πως δήθεν εγγυάται την ασφάλεια της ανθρώπινης ζωής, τον φυσικό πλούτο και την πολιτιστική κληρονομιά, στην πράξη, κατά την άποψη του ΚΚΕ, την υπονομεύει συστηματικά.

Με απόλυτη σαφήνεια διατύπωσε την άποψή μας ο ειδικός αγορητής, ο Χρήστος Κατσώτης του ΚΚΕ, γι’ αυτό και καταψηφίζουμε. Ενσωματώνει όλο τον αντιδραστικό πυρήνα που προωθεί η Ευρωπαϊκή Ένωση στον τομέα της πολιτικής προστασίας και της αξιοποίησής της ως μέσο ανάπτυξης της κερδοφορίας των επιχειρηματικών ομίλων και όχι της προστασίας της χώρας και του λαού από φυσικές τεχνολογικές και άλλες καταστροφές. Γι’ αυτό και οι όποιες διαφωνίες του ΣΥΡΙΖΑ, του ΠΑΣΟΚ, των άλλων κομμάτων, εστιάζονται σε δευτερεύοντα ζητήματα και όχι στον πυρήνα του σχεδίου νόμου.

Οι πυρκαγιές, οι πλημμύρες, η συνεχής αύξηση των εργατικών ατυχημάτων, οι μεγάλες συνέπειες από σεισμούς δεν ήρθαν ως αποτέλεσμα κάποιας απροσεξίας μας ούτε ως θεϊκή τιμωρία, είναι το αποτέλεσμα της καπιταλιστικής ανάπτυξης που υποτάσσει κάθε σπιθαμή γης και της χρήσης της στην καπιταλιστική εκμετάλλευση που εμπορευματοποιεί τα πάντα σε όφελος των μεγάλων οικονομικών συμφερόντων.

Η μετατροπή από κοινωνική σε ατομική ευθύνη της διασφάλισης ακόμα και της στοιχειώδους κάλυψης της ανάγκης των εργαζομένων σε κατοικία είναι η αιτία για τα σπίτια που πέφτουν με τον σεισμό, για τις απαράδεκτες συνθήκες κατοικίας εκατομμυρίων εργαζομένων, για τα διαχρονικά θύματα από πλημμύρες και πυρκαγιές. Η ακόρεστη ανάγκη του κεφαλαίου να εκμεταλλευτεί τη γη, το ανθρώπινο δυναμικό, τα δάση, τις παραλίες, άλλοτε με τουριστικά καταλύματα, άλλοτε με ανεμογεννήτριες και τις πράσινες επενδύσεις, είναι η πραγματική αιτία για τις τεράστιες συνέπειες των ανεξέλεγκτων δασικών πυρκαγιών και πλημμυρών. Στη χώρα μας, ποτέ και καμία κυβέρνησης -μηδεμιάς εξαιρουμένης- δεν σχεδίασε, δεν χρηματοδότησε μέτρα αντισεισμικής αντιπλημμυρικής αντιπυρικής προστασίας του λαού ούτε μέτρα προστασίας των εργαζομένων στους χώρους δουλειάς, ούτε υποδομές υγείας, πρόνοιας, σχολικής στέγης, αθλητισμού, με βάση τις σύγχρονες ανάγκες του λαού. Οι ισχυρές σεισμικές δονήσεις στη θαλάσσια περιοχή της Κρήτης φέρνουν για πολλοστή φορά στο προσκήνιο το ζήτημα της αντισεισμικής θωράκισης. Ποιος δεν θυμάται τον μεγάλο σεισμό στο Αρκαλοχώρι, στις Κυκλάδες, πριν από λίγο, στην Ελασσόνα παλαιότερα, στη Σάμο, στην Πάρνηθα το ’99, με εκατόν σαράντα τρεις νεκρούς και δεκάδες άλλους σεισμούς; Ανασύρουν φρικτές μνήμες, υπενθυμίζοντας τις σοβαρές πολιτικές ευθύνες των κυβερνήσεων διαχρονικά, οι οποίες δεν μπορούν να κρύψουν την ανύπαρκτη προετοιμασία μιας πιθανής εκδήλωσης σεισμικής δραστηριότητας. Μολονότι ο λαός μας έχει πικρή πείρα από καταστροφές, δεν υλοποιούνται έργα αντισεισμικής προστασίας. Ακόμα και κτίρια χωρίς στατικά προβλήματα διαπιστώνεται ότι έχουν επικίνδυνες φθορές ή άλλα προβλήματα που συνιστούν επικινδυνότητα σε περίπτωση σεισμού. Απουσία δεύτερου κλιμακοστασίου, παρουσία καυστήρων σε διαδρόμους διαφυγής ανυπαρξίας κατάλληλων χώρων συγκέντρωσης και πολλά άλλα.

Η άσκηση «Μίνωας 2024» που πραγματοποιήθηκε στην Κρήτη για την οποία προετοιμαζόταν το κράτος και οι φορείς εδώ και πάρα πολλούς μήνες αποκάλυψε τα τεράστια κενά του μηχανισμού πολιτικής προστασίας, η οποία θυσιάζεται στο βωμό του κόστους οφέλους για το κεφάλαιο και το κράτος. Δεν περιλάμβανε περιστατικά πεδίου, όπως μετάβαση μαθητών και εκπαιδευτικών των σχολείων στα σημεία συγκέντρωσης. Στην πόλη του Ηρακλείου -το παραδέχτηκε η ίδια η δημοτική αρχή- οι περισσότεροι εργαζόμενοι δημοσίων και κρατικών υπηρεσιών όχι μόνο δεν είχαν ενημερωθεί για να είναι σε ετοιμότητα, αλλά δεν υπήρχε καν σχέδιο διαφυγής από το κτίριο. Δεν υπήρξε ενημέρωση του γενικού πληθυσμού ούτε των ατόμων με αναπηρία σε θέματα αυτοπροστασίας και καταφυγής σε κατάλληλους χώρους συγκέντρωσης.

Πραγματικά, κοροϊδεύετε, ότι έχετε σε προτεραιότητα την ασφάλεια των πολιτών, όταν στον κρατικό προϋπολογισμό τα κονδύλια για την πολιτική προστασία παραμένουν στα ίδια με τα προηγούμενα επίπεδα, όπως ο Προϋπολογισμός για παράδειγμα του Δήμου Ηρακλείου, που είναι στο 0,06% και αφορά καταγραφή ζημιών μετά τον σεισμό και ενημέρωση, ενώ τίποτα για τα ζητήματα της πρόληψης.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)

Άρα, λοιπόν, το παρόν σχέδιο νόμου είναι χαρακτηριστικό παράδειγμα αυτού του αδιέξοδου δρόμου ανάπτυξης για τον εργαζόμενο λαό. Εξακολουθεί να προσανατολίζεται στην καταστολή και όχι στην πρόληψη την οποία θεωρεί κόστος. Η πολιτική προστασία και η ανθρώπινη ζωή, κατά την άποψή μας, μπαίνει στον προκρούστη και της πολεμικής οικονομίας. Η ανθρώπινη ζωή γίνεται θυσία στα συμφέροντα των ιμπεριαλιστών για την ανταγωνιστικότητα και την κερδοφορία του κεφαλαίου για τη σύγκρουση των μεγάλων ιμπεριαλιστικών δυνάμεων.

Το ΚΚΕ καλεί την εργατική τάξη, τις λαϊκές οικογένειες, το εργατικό λαϊκό κίνημα, να παλέψουν για την ικανοποίηση των δικών τους αναγκών, την προστασία της ζωής και της περιουσίας τους. Η οργάνωση της πολιτικής προστασίας πρέπει να είναι αποκλειστικά ευθύνη του κράτους χωρίς ΜΚΟ και απλήρωτη εργασία, με γενναία χρηματοδότηση από τον Κρατικό Προϋπολογισμό, με ενίσχυση του Πυροσβεστικού Σώματος των άλλων φορέων πολιτικής προστασίας με μόνιμο προσωπικό.

Αυτό, όμως, συνιστά σοσιαλισμό, όπου το κριτήριο θα είναι οι ανάγκες των ανθρώπων και μόνο τότε μπορεί να εκπονηθεί ένας ολοκληρωμένος, ουσιαστικός, επιστημονικός σχεδιασμός συνδυαστικής αποτίμησης για το σύνολο των κινδύνων φυσικών και τεχνολογικών, εκπαίδευσης και ενημέρωσης του πληθυσμού, ανάπτυξης της έρευνας, με ευθύνη και χρηματοδότηση του κράτους.

Προς αυτήν, λοιπόν, την κατεύθυνση, το ΚΚΕ καταψηφίζει το συγκεκριμένο σχέδιο νόμου, όπως είπε κι ο ειδικός αγορητής.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο, τώρα, στον Κοινοβουλευτικό Εκπρόσωπο του ΠΑΣΟΚ, τον κ. Γερουλάνο.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ πολύ, κύριε Πρόεδρε.

Άκουσα τον Πρόεδρο της Νίκης πριν από λίγο, ενδιαφέρον! Τους ταΐζει η Κυβέρνηση τη στρατηγική της και αυτοί την καταπίνουν αμάσητη. Αν είναι να πέσω εγώ, θα πάρω και σας μαζί μου. Συμψηφισμός παντού και στα εξωτερικά και στον ΟΠΕΚΕΠΕ. Και αυτοί το επαναλαμβάνουν χωρίς ούτε καν να σκέφτονται ή πολύ πιθανόν, για δικούς τους λόγους. Ξεχνάνε, όμως, ότι το σκάνδαλο του ΟΠΕΚΕΠΕ εμείς το αναδείξαμε και εμείς θα το πάμε ως το τέλος, όποιος κι αν εμπλέκεται. Αυτό σας το υπογράφω.

Όσο για το Κυπριακό, ας προσέξουν τα λόγια τους. Από την ιδρυτική του πράξη μέχρι σήμερα, κανένα, μα κανένα κόμμα, δεν έχει κάνει για το Κυπριακό όσα έχει κάνει το ΠΑΣΟΚ. Χωρίς τις Κυβερνήσεις του ΠΑΣΟΚ, ούτε το Κυπριακό θα είχε αναδειχθεί -όπως έχει αναδειχθεί από το 1981 και μετά- ούτε η Κύπρος θα ήταν σήμερα μέλος της Ευρωπαϊκής Ένωσης -παρά τις απειλές της Τουρκίας- και ήταν τεράστια επιτυχία για την Ελλάδα η ένταξή της.

Προσοχή, λοιπόν, στους κυρίους της Νίκης, όταν αναφέρονται σε αυτά τα θέματα. Τα «πατριωτόμετρα» στην άκρη να τα αφήνουν.

Κυρίες και κύριοι συνάδελφοι, έζησα τους σεισμούς στο Ληξούρι το 2014 Ήρθαν και έφυγαν οι πάντες από το Ληξούρι, πολιτικοί, κόμματα, άρχοντες υπηρεσίες, υπηρεσιακοί και όλοι κάτι υποσχέθηκαν. Ξέρετε τι εικόνα έμεινε; Ότι τελικά ο μόνος που έκανε έργο, ήταν ο στρατός. Πάλι καλά που ήταν ο στρατός εδώ, γιατί τίποτα δεν θα γινόταν χωρίς αυτούς. Πολύ καλό για το, στρατό μας, πολύ κακό, όμως, για όλους τους υπόλοιπους.

Τι πιστεύετε ότι λένε τώρα αυτοί οι άνθρωποι, όταν βλέπουν ότι δέκα χρόνια μετά, σε νομοσχέδιο μπαίνουν ακόμα άρθρα, για να εκπληρωθούν οι υποσχέσεις που δώσατε; Πιστεύετε ότι λένε μπράβο; Σας το αποκλείω. Αντίθετα, μας γυρνούν την πλάτη, διότι όλοι οι φορείς, θα έπρεπε να έχουν την ίδια αποτελεσματικότητα, πόσο μάλλον οι φορείς της πολιτικής προστασίας, τόσο στους σεισμούς, όσο πλημμύρες και στις πυρκαγιές.

Φανταστείτε πριν από αυτό, κύριε Υπουργέ, μια τοπική αυτοδιοίκηση τόσο καλά προετοιμασμένη που παρακολουθεί όλες τις ευάλωτες περιοχές της με drones και κάμερες σε ευαίσθητες ή ακραίες θερμοκρασίες εδάφους, με έστω τον στοιχειώδη εξοπλισμό για να αντιμετωπίσει γρήγορα και πρώτη τη φωτιά εκείνη την ώρα που θα εκδηλωθεί. Φανταστείτε τώρα πάνω από αυτούς τους δήμους δεκατρία περιφερειακά κέντρα παρακολούθησης, προστασίας και συντονισμού, όπου το έργο πυροσβεστών, εθελοντών, πολιτών και τοπικής αυτοδιοίκησης θα επικουρείται από την Αστυνομία για εκκενώσεις και το ΕΚΑΒ για περίθαλψη και όλους τους άλλους φορείς του κράτους. Και φανταστείτε ένα κεντρικό κράτος που επενδύει σε υποδομές, εργαλεία, όπως άφθονο νερό στη διάθεση της Πυροσβεστικής, εναλλακτικές πηγές ηλεκτροδότησης σε περίπτωση που η πυρκαγιά κάψει τα καλώδια, σύγχρονα αεροπλάνα και ό,τι άλλο χρειάζεται, ένα ολοκληρωμένο σχέδιο πρόληψης και καταστολής της μεγάλης πυρκαγιάς. Φανταστείτε, δηλαδή, ένα σχέδιο δράσης όπου όλοι θα δείχνουμε τον καλύτερό μας εαυτό απέναντι σε τέτοια συμβάντα και με τα οποία πρέπει όλοι να μάθουμε να ζούμε, όπου κι αν ζούμε στην Ελλάδα πια. Και τώρα ξεχάστε τα όλα αυτά και μαζί ξεχάστε τον καλύτερό μας εαυτό. Γιατί; Διότι δεν θα συμβούν ποτέ όσο η χώρα βρίσκεται στα χέρια αυτής της Κυβέρνησης. Ξεχάστε το όσο συνεχίζει αυτή η Κυβέρνηση να κρατάει όλη την εξουσία στα χέρια της, να μην εμπιστεύεται πολίτες και θεσμούς, να κάνει μισές δουλειές και πασαλείμματα και να αφήνει εμάς στο έλεος των φυσικών καταστροφών χωρίς βασικά εργαλεία πρόληψης. Ακούγομαι άδικος;

Πείτε μου ένα μέρος στην Ελλάδα όπου αν ξεσπάσει πυρκαγιά, θα ξέρουν ντόπιοι και επισκέπτες τι πρέπει να κάνουν για να προστατευθούν ή για να βοηθήσουν. Πουθενά. Πείτε μου ένα μέρος στην Ελλάδα όπου η Κυβέρνηση επένδυσε στην τοπική αυτοδιοίκηση πραγματικά με το σκεπτικό πριν από την καταστολή να υπάρχει η πρόληψη. Επίσης πουθενά.

Και ενώ στους δήμους γύρω από τον Υμηττό οι δήμαρχοι οργανώθηκαν με δικά τους μέσα για να προστατεύσουν το βουνό τους και ενώ όσο λειτουργεί αυτό το σύστημα που έχει αποδειχθεί πετυχημένο, πείτε μου γιατί οι δήμαρχοι στο δίκτυο ανθεκτικών πόλεων ακόμα αγωνίζονται να εξασφαλίσουν τις χρηματοδοτήσεις που χρειάζονται για να οργανωθούν και να μπορέσουν να πετύχουν τα ίδια αποτελέσματα στις δικές τους περιοχές;

Και πείτε μου τι πρέπει να γίνει σε κάθε γωνιά της Ελλάδας, ώστε οι άλλες δώδεκα περιφέρειες να αποκτήσουν περιφερειακά κέντρα παρακολούθησης και συντονισμού πολιτικής προστασίας, όπως απέκτησε με δική της πρωτοβουλία και δικούς της πόρους η Θεσσαλία. Πρέπει να πνιγούν κι αυτές στο νερό μιας τέτοιας καταστροφής; Πού είναι τα περίφημα δεκατρία περιφερειακά κέντρα πολιτικής προστασίας, αυτά που με πάθος μας διαφήμιζε η Κυβέρνηση ότι τα έβαλε στο Ταμείο Ανάκαμψης και ότι είχε εξασφαλίσει τη χρηματοδότησή τους; Άλλα ψιθύριζε ντροπιασμένη, όταν τα απένταξε για μια σειρά από αστείες δικαιολογίες. «Είναι αναγκαία η αφαίρεση της δράσης», έλεγε. Το παραδέχτηκε μετά από δική μας ασφυκτική πίεση. «Δεν βρήκαμε τα κατάλληλα χωράφια και κτίρια», «δεν προλάβαμε να κάνουμε τον διαγωνισμό» και αλλά τέτοιες δικαιολογίες. Μα, αλήθεια τώρα; Και φέρνετε αυτό το νομοσχέδιο διευθετήσεων, ενώ καίγεται η Χίος και οι άνθρωποι δεν έχουν νερό να προστατέψουν τα σπίτια τους; Θα έρθει η ώρα για απολογισμό, αλλά αυτό που ξέρουμε σήμερα είναι ότι πρέπει να είσαστε άμεσοι και αποτελεσματικοί τόσο στην κατάσβεση, αλλά και στο να αποκατασταθούν οι ζημιές και να αποπληρωθούν όλοι οι άνθρωποι που έχασαν το βιός τους και τις περιουσίες τους.

Αντί να κάνετε αυτά, λοιπόν, που επιτάσσει η κλιματική αλλαγή, την οποία επικαλείστε κάθε φορά που καίγονται σπίτια, τελικά κάνετε πολύ λίγα, πολύ αργά και με βασικό κριτήριο όσα έχουν κομματικό όφελος. Το εκλογικό συμφέρον πάνω από το εθνικό την ώρα που καίγονται σπίτια. Αυτό δεν είναι λογική. Και μετά περιμένουμε τη χώρα να πάει μπροστά.

Καταθέτω στα Πρακτικά της σημερινής συζήτησης την απάντηση της Κυβέρνησης στην ερώτηση που υποβάλαμε με τους συναδέλφους Ανδρέα Πουλά και Γιώργο Νικητιάδη, όταν διαβάσαμε την απένταξη θεμελιωδών έργων πολιτικής προστασίας από το Ταμείο Ανάκαμψης μαζί με τα επτά Canadair που σας ανέφερε και ο κ. Πουλάς και ο κ. Χρηστίδης.

(Στο σημείο αυτό ο Βουλευτής κ. Παύλος Γερουλάνος καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βλέπετε, κυρίες και κύριοι συνάδελφοι, η πολιτική προστασία είναι δύσκολη υπόθεση. Δεν υπάρχει δευτερόλεπτο για χάσιμο. Θέλει δουλειά σε βάθος, θέλει προγραμματισμό, θέλει συντονισμό. Η πολιτική προστασία και τα περιφερειακά κέντρα δεν είναι αγροτικές επιδοτήσεις. Εκεί μοιάζει η Νέα Δημοκρατία να θριαμβεύει, όπως θριαμβεύει σε οτιδήποτε αφορά το πελατειακό σύστημα. Και εκεί εξαντλεί τη δημιουργικότητα της. Η χώρα, όμως, δεν χρειάζεται μια κυβέρνηση που εξαντλεί τη δημιουργικότητα της για να κάνει τον πολίτη πελάτη. Η χώρα χρειάζεται μια κυβέρνηση που θα εμπιστευθεί τον πολίτη για να την εμπιστευθεί ο πολίτης. Και αυτό απαιτεί μια κυβέρνηση που κινείται με βάση αρχές, αξίες και αποτελέσματα, που σέβεται και δυναμώνει θεσμούς παντού. Αυτό δεν θα το δούμε όσο εσείς, κυρίες και κύριοι της Νέας Δημοκρατίας θα είστε στην Κυβέρνηση. Γιατί; Απλούστατα διότι δεν πιστεύετε σε αυτούς τους θεσμούς.

Η ανάγκη να χτίσουμε ξανά εμπιστοσύνη σε κάθε ανθρώπινη και θεσμική σχέση μέσα στην κοινωνία μας έχει γίνει άγρια και όποιος δεν το καταλαβαίνει αυτό έχει χάσει την επαφή του με την πραγματικότητα. Είναι ο μόνος τρόπος για να νιώσει κάθε Ελληνίδα και κάθε Έλληνας ότι αυτό το κράτος λειτουργεί ξανά για να υπηρετήσει τους πολίτες του και για να χτίσουμε συλλογική συνείδηση. Δεν είναι όλα επικοινωνία, διαφήμιση, προπαγάνδα και tiktok. Η εμπιστοσύνη διαπερνά την κοινωνία όταν χτίζεται μέσα από θεσμούς και συλλογικότητες που εξυπηρετούν τις ανάγκες του πολίτη. Όσο πιο κοντά βρίσκονται αυτοί οι θεσμοί και οι συλλογικότητες στον πολίτη, τόσο πιο άμεσα χτίζονται οι σχέσεις εμπιστοσύνης σε όλο το φάσμα της κοινωνίας και τόσο πιο άμεσα η κοινωνία νιώθει ότι η κυβέρνηση προστατεύει βασικά της δικαιώματα, όπως είναι για την ισότητα, για την πρόοδο ή τη δημιουργία.

Πάνω σε αυτήν τη θεμελιακή ιδέα της δημοκρατίας δημιουργήθηκαν όλα τα σύγχρονα κράτη και είναι η βασική ιδέα πίσω από την προγραμματική πρόταση που ονόμασα «αναγέννηση». Και αν η Δημοκρατία ως πολίτευμα ήρθε να εξυπηρετήσει μια σειρά από δικαιώματα του πολίτη, ίσως το πιο καθοριστικό από αυτά είναι το δικαίωμα στην ασφάλεια, την ασφάλεια ως δικαίωμα του ανθρώπου να προγραμματίζει το μέλλον του.

Γι’ αυτό σε ένα σύγχρονο κράτος κάθε θεσμός και συλλογικότητα οφείλει να συμβάλλει στην ασφάλεια του πολίτη, από την Πυροσβεστική και την Αστυνομία, μέχρι το δημόσιο νοσοκομείο, τον δήμο και την περιφέρεια. Αλλά αυτό προϋποθέτει μια κυβέρνηση η οποία ασπάζεται τη νοοτροπία πρώτα οι τοπικές κοινωνίες, βασικό στοιχείο της προγραμματικής πρότασης του ΠΑΣΟΚ εδώ και πολλές δεκαετίες.

Πρέπει να το καταλάβετε επιτέλους, ο υπερσυγκεντρωτισμός σκοτώνει. Σκοτώνει δυνατότητες, σκοτώνει προοπτικές, ενίοτε σκοτώνει και ανθρώπους. Η αποσυγκέντρωση ευθύνης πόρων και εξουσιών με απόλυτη λογοδοσία πάντα ενδυναμώνει, ενδυναμώνει κοινωνίες, ενδυναμώνει σχέδια, ενδυναμώνει ανθρώπους, όταν τα χτίζεις για να αναβλύζουν εμπιστοσύνη. Και εμπιστοσύνη χτίζεται στη συνεργασία, στην κοινή προσπάθεια, στην κοινή προετοιμασία πριν γίνει το κακό. Η εμπιστοσύνη -πρέπει να το καταλάβετε- χτίζεται στην πρόληψη.

Οι λογικοί άνθρωποι και οι άνθρωποι που γνωρίζουν, καταλαβαίνουν ότι είναι καλύτερα να προλάβεις κάτι από το να πρέπει να το αντιμετωπίσεις. Έχει πολλά καλά η πρόληψη. Ένα είναι ότι μειώνει σημαντικά την πιθανότητα να συμβεί αυτό που πας να αποφύγεις. Αν καθαρίζεις σωστά τα ξερά, κινδυνεύεις λιγότερο από την πυρκαγιά. Αν σβήσεις τη φωτιά την ώρα που θα εκδηλωθεί, η πιθανότητα να σου ξεφύγει μικραίνει σημαντικά. Έχει και αλλού εφαρμογές αυτό. Αν επιμορφώσεις τους αστυνομικούς για την ενδοοικογενειακή βία, μπορείς να σώζεις ζωές. Και αν απλώσεις σωστά το διπλωματικό σου δίκτυο όταν τα νερά διεθνώς είναι ήρεμα, αξιοποιώντας κάθε ευκαιρία που σου παρουσιάζεται για να αναδείξεις το πολιτικό σου βάρος ως χώρα γέφυρα, ως χώρα διαμεσολαβητής, ως χώρα ειρήνευσης στην περιοχή μας, τότε μπορείς να πρωταγωνιστείς ακόμα και όταν ο ουρανός είναι σκοτεινιασμένος, αλλιώς καταδικάζεις την Ελλάδα στην απομόνωση να περιμένει ανήμπορη τι μπορεί να της συμβεί, όπως συμβαίνει σήμερα.

Δεύτερος λόγος, όμως, για να δίνεις έμφαση στην πρόληψη είναι διότι δεν εξαντλείς τους πόρους που έχεις στη διάθεσή σου την ώρα που θα χρειαστούν. Γιατί να φτάνουμε στο σημείο να λέμε τους πυροσβέστες ή τους γιατρούς μας ήρωες; Επειδή τους αφήσαμε χωρίς πρόληψη και μέσα; Γιατί να χλευάζουν κάποιους αστυνομικούς, όπως έγινε με τη φράση «το περιπολικό δεν είναι ταξί», όταν αυτό που βασικά απουσιάζει είναι η σωστή επιμόρφωση, η σωστή προετοιμασία, η σωστή εκπαίδευση και η πρόληψη;

Είναι καλό να καταλάβετε το εξής: είτε εκθειάζουμε είτε απαξιώνουμε τους ανθρώπους που βάζουμε υπεύθυνους για την προστασία του πολίτη, πρέπει να θυμόμαστε ότι η συντριπτική πλειοψηφία των ηρωισμών ή των λαθών που έχουν κάνει προκαλείται μόνο από αποτυχίες της πολιτείας. Αποτυχία που ξεκινά από τη λάθος νοοτροπία. Γι’ αυτό η μετατόπιση του βάρους, της προσοχής της πολιτείας από την αντιμετώπιση στην πρόληψη θέλει άλλον τρόπο σκέψης. Το 80% σήμερα των πόρων στην Ελλάδα κατευθύνεται στην καταστολή. Μόνο 20% στην πρόληψη. Η μερίδα του λέοντος στο κεντρικό κράτος και ελάχιστα στην τοπική αυτοδιοίκηση. Έμφαση στην επικοινωνία, τίποτα στο χτίσιμο εμπιστοσύνης.

Κυρίες και κύριοι συνάδελφοι, στην πολιτική προστασία δεν υπάρχει δευτερόλεπτο για χάσιμο και πρέπει να το καταλάβει η κεντρική εξουσία. Η σημερινή Κυβέρνηση, η επόμενη κυβέρνηση, η κάθε επόμενη κυβέρνηση, μέχρι να γίνει νοοτροπία και τρόπος διακυβέρνησης. Είναι αλήθεια ότι έχουμε εισέλθει σε περίοδο επαναλαμβανόμενων απρόβλεπτων και πολλές φορές σαρωτικών φυσικών ή ανθρωπογενών καταστροφών. Αυτό είναι αλήθεια. Επίσης, είναι αλήθεια όμως ότι δεν έχουμε δικαίωμα να κλαίμε τη μοίρα μας, ότι η εμπειρία, η επιστήμη και η τεχνολογία μας έχουν δώσει πρωτοφανή εργαλεία πια για να προλάβουμε απειλές και να απαλύνουμε τις συνέπειες σε βαθμό αδιανόητο σε σχέση με αυτά που είχαμε πριν από κάποιες δεκαετίες. Αρκεί βέβαια να μαθαίνουμε από τα λάθη μας και αρκεί όπως είπε ένας μπαρουτοκαπνισμένος πυροσβέστης που μιλούσαμε, οι πυρκαγιές να σβήνουν το χειμώνα. Οι πυρκαγιές να σβήνουν το χειμώνα. Αυτή τη λογική οφείλουμε να εφαρμόσουμε παντού, όχι τον Ιούλιο, και να μην κρυβόμαστε πίσω από το πόσο πρωτόγνωρο είναι κάθε φορά ένα φαινόμενο. Τι εννοεί ο πυροσβέστης; Ότι αν θέλουμε να μάθουμε από τα λάθη μας, αυτό που πρέπει να σταματήσουμε να κάνουμε τώρα είναι να μπαζώνουμε τις αποτυχίες μας και να προετοιμαζόμαστε. Ναι, θα υπάρχουν πρωτόγνωρα φαινόμενα, γι’ αυτό πρωτόγνωρη πρέπει να είναι και η προετοιμασία μας. Δασικοί χάρτες, χωροταξικά σχέδια, στελέχωση, δασαρχείο, εκπαίδευση, αρμοδιότητες με πόρους και λογοδοσία σε τοπικές κοινωνίες. Τίποτα από όλα αυτά στο σημερινό νομοσχέδιο.

Ας μην περιμένουμε λοιπόν την επόμενη τραγωδία για να δράσουμε, διότι η επόμενη τραγωδία θα είναι μια ακόμα και ίσως χαριστική γροθιά στην εμπιστοσύνη που όλοι έχουμε τόσο ανάγκη για την κοινωνία και για τη δημοκρατία μας. Αν θέλουμε να δείξουμε τον καλύτερό μας εαυτό αν θέλουμε να χτίσουμε εμπιστοσύνη για να λειτουργήσουμε συλλογικά και αποτελεσματικά στην επόμενη πυρκαγιά, στο επόμενο φυσικό φαινόμενο, αυτό που πρέπει να κάνουμε τώρα, αυτό που πρέπει να κάνετε πρώτα εσείς είναι να σεβαστείτε τους θεσμούς της δημοκρατίας μας και να αδράξετε τη δύναμη την οποία έχουν. Και αυτό απαιτεί άλλο νομοσχέδιο και άλλη διακυβέρνηση.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Αναστάσιο Δημοσχάκη από τη Νέα Δημοκρατία. Θα ακολουθήσει ο Κοινοβουλευτικός Εκπρόσωπος του ΣΥΡΙΖΑ, κ. Παππάς και μετά η κ. Λινού.

Ελάτε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η σύγχρονη πρόκληση της κλιματικής κρίσης έχει καταστεί δυσμενής πραγματικότητα, όχι μόνο με εθνικές, αλλά πλέον και με παγκόσμιες διαστάσεις. Η κατάσταση δε επιδεινώνεται λόγω της εγκατάλειψης της υπαίθρου και της εφιαλτικής οικολογικής τρομοκρατίας που παρατηρείται σε όλο τον κόσμο και μάλιστα, στην οποία έχει εισέλθει η ανθρωπότητα σχεδόν στο σύνολο.

Για τον λόγο αυτόν καθίσταται αναγκαία η διαμόρφωση μιας αποτελεσματικής εθνικής στρατηγικής, που θα θωρακίσει τη χώρα έναντι των φυσικών καταστροφών, εξασφαλίζοντας ευέλικτο και λειτουργικό θεσμικό πλαίσιο ως προς τις διαδικασίες πολιτικής προστασίας.

Προς την κατεύθυνση αυτή συμβάλλει το παρόν νομοσχέδιο, μέσα από ένα πλέγμα κομβικών διατάξεων. Εξασφαλίζονται τα κατάλληλα εργαλεία για την πρόληψη, διαχείριση και αντιμετώπιση των φυσικών καταστροφών, καθώς και ενίσχυσης αναβάθμισης της επιχειρησιακής ετοιμότητας του Πυροσβεστικού Σώματος.

Ειδικότερα, τροποποιείται η δομική συγκρότηση της επιτροπής εκτίμησης κινδύνου από την εκδήλωση καιρικών φαινομένων και πάσης φύσεως κινδύνων πολιτικής προστασίας, προβλέποντας πλέον και τη συμμετοχή του αρχηγού του Πυροσβεστικού Σώματος, καθώς και μεγαλύτερο αριθμό επιστημόνων, εξασφαλίζοντας κατ’ αυτόν τον τρόπο τον συνδυασμό επιστημονικής τεκμηρίωσης και επιχειρησιακής εμπειρίας, ενισχύοντας την αξιοπιστία και την αποτελεσματικότητα εισηγήσεων της επιτροπής, ιδίως για μέτρα πρόληψης.

Επιπλέον, επιλύεται το πρόβλημα της σύντομης διάρκειας ισχύος της κήρυξης μιας περιοχής σε κατάσταση έκτακτης ανάγκης πολιτικής προστασίας. Η ανώτατη χρονική διάρκεια της οποίας από τριάντα ημέρες ορίζεται σε τρεις μήνες ενδεχομένως έως και έξι μήνες, προκειμένου να τίθενται ρεαλιστικές προθεσμίες για την υλοποίηση έργων αποκατάστασης θεομηνιών. Παράλληλα, καθιερώνεται ο εθνικός χάρτης εκτίμησης κινδύνου δασικών πυρκαγιών, αποτελώντας χρήσιμο εργαλείο στρατηγικού σχεδιασμού που θα αξιοποιείται για την υλοποίηση προληπτικών έργων και δράσεων. Επίσης, θεσμοθετείται εύστοχα η εποπτεία της διεύθυνσης αντιμετώπισης εγκλημάτων εμπρησμού από Αντεισαγγελέα Εφετών, ο οποίος θα διαθέτει εξουσίες ελέγχου, καθοδήγησης και παρέμβασης, δίνοντας έτσι ηχηρή απάντηση στις σύγχρονες μορφές οργανωμένες περιβαλλοντικής εγκληματικότητας. Με σειρά νομοθετικών μέτρων αντιμετωπίζεται το διαχρονικό πρόβλημα υποστελέχωσης και κατακερματισμού του Πυροσβεστικού Σώματος.

Μεταξύ άλλων, προβλέπεται η δημιουργία νέας κατηγορίας πυροσβεστών γενικών καθηκόντων επί θητεία, με στόχο την άμεση ενίσχυση των πυροσβεστικών σταθμών, ιδιαίτερα δε στην περιφέρεια. Ενώ αναθεωρείται πλήρως η διαδικασία πρόσληψης προσωπικού ειδικών καθηκόντων, όπως νομικών, υγειονομικών, πλοηγών και άλλων τόσο από ιδιώτες όσο και από μετάταξη, καθώς πλέον καταργείται το σύστημα των γραπτών εξετάσεων και αντ’ αυτού καθιερώνεται το αδιάβλητο σύστημα μοριοδότησης, με αντικειμενικά και αδιάβλητα κριτήρια, όπως προείπαμε.

Επιταχύνεται η διαδικασία προσλήψεων πυροσβεστών δασικών επιχειρήσεων με δυνατότητα πρόσκλησης περισσότερων επιλαχόντων στις προκαταρκτικές εξετάσεις. Μάλιστα, προβλέπεται η ίδρυση νέας ειδικής μονάδας δασικών επιχειρήσεων με έδρα την Καβάλα σε ό,τι αφορά την Ανατολική Μακεδονία και Θράκη συμβάλλοντας στη δασοπυρόσβεση της εθνικά ευαίσθητης περιοχής της Ανατολικής Μακεδονίας και Θράκης.

Κυρίες και κύριοι συνάδελφοι, με επίμονες πολιτικές μου παρεμβάσεις τονίζω εμφατικά την ανάγκη υποστήριξης του Πυροσβεστικού Σώματος με στελεχιακό δυναμικό και σύγχρονο υλικοτεχνικό εξοπλισμό, συνδράμοντας καταλυτικά στην πρόληψη, την ανθεκτικότητα και την επιχειρησιακή ετοιμότητα στην ευαίσθητη περιοχή του νομού Έβρου, ο οποίος δοκιμάστηκε το καλοκαίρι του 2022 και επί δεκαεπτά ημέρες δέχθηκε επίθεση από τον πύρινο εφιάλτη του Αυγούστου το 2023, αναδεικνύοντας την αναγκαιότητα αναδιάρθρωσης των πυροσβεστικών υπηρεσιών του νομού Έβρου, με την ίδρυση δύο διακριτών διοικητικών σχημάτων Πυροσβεστικής Υπηρεσίας Βορείου και Νοτίου Έβρου, εξυπηρετώντας σκοπούς λειτουργικής ευελιξίας, όπως υπαγορεύουν οι γεωγραφικές ιδιαιτερότητες του νομού και σε πλήρη εναρμόνιση με τις λοιπές υπηρεσίες αρχές και σώματα του ελληνικού κράτους.

Επίσης, το ενδιαφέρον της πολιτικής, αλλά και της φυσικής ηγεσίας, κύριε Υφυπουργέ, πρέπει να στραφεί και στις κτηριακές υποδομές, οι οποίες κτηριακές υποδομές όπου στεγάζονται οι πυροσβεστικές υπηρεσίες του νομού, όπως του Σουφλίου του Διδυμοτείχου και της Σαμοθράκης να αποκτήσουν πυροσβεστικά μέγαρα διότι αυτό το επιθυμούν τα στελέχη σας, αλλά αυτό το θέλουν κυρίως οι κάτοικοι του νομού.

Λαμβάνοντας υπόψη τα ιδιαίτερα γεωγραφικά χαρακτηριστικά του Έβρου και τα στρατηγικά του πλεονεκτήματα που παραλίγο το 2023 να υποστούν σημαντικά χτυπήματα, προτείνω και αναδεικνύω κοινοβουλευτικά να καταστεί ο Έβρος πεδίο εφαρμογής του δόγματος ολικής πολιτικής προστασίας.

Κι αυτό συνεπάγεται ότι θα πρέπει να θεραπευτούν όλες οι εγγενείς αδυναμίες, οι οποίες οδηγούν προς αυτήν την κατεύθυνση. Να καταστεί δηλαδή πεδίο δοκιμών αποτελώντας πρότυπο διαχείρισης και πρόληψης εκτάκτων αναγκών που θα εφαρμοστεί σε όλη τη χώρα.

Η μετεξέλιξη του Νομού σε πρότυπο εφαρμογής του Δόγματος Ολικής Πολιτικής Προστασίας για έκτακτες ανάγκες και σοβαρές κρίσεις, όπως πλημμύρες, πυρκαγιές και άλλες, θα σηματοδοτήσει την αναπτυξιακή ώθηση της περιοχής και θα δώσει και στους γείτονες την απάντηση που πρέπει. Ζωτικής σημασίας κρίνεται η εξασφάλιση της διαρκούς ανθρώπινης παρουσίας, ιδίως κατά τους θερινούς μήνες, στον ορεινό όγκο με επίκεντρο το Δάσος της Δαδιάς. Για τον λόγο αυτό, προτείνω την Ίδρυση Σχολής Υλοτόμων με έδρα το Σουφλί και εκπαιδευτικό πεδίο το Δάσος της Δαδιάς-Λευκίμμης που θα αποτελέσει και φυλακτική αποστολή.

Κυρίες και κύριοι συνάδελφοι, με το παρόν νομοσχέδιο ενισχύεται θεσμικά και επιχειρησιακά το Πυροσβεστικό Σώμα, εξορθολογίζονται οι προσλήψεις και οι διαδικασίες της Πολιτικής Προστασίας, επικαιροποιούνται τα εργαλεία πρόληψης και αποκατάστασης και κατοχυρώνεται η αρχή της κοινωνικής δικαιοσύνης και της ταχείας κρατικής παρέμβασης. Δεν χωρούν πολιτικές αντιπαραθέσεις, ούτε μικροκομματικές σκοπιμότητες. Οι δομές της Πολιτικής Προστασίας και κυρίως η στήριξη των πολιτών που πλήττονται από φυσικές καταστροφές πρέπει να αποτελέσουν πεδίο σύγκλισης, συναίνεσης, αλλά και συνεννόησης.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Νίκος Παππάς.

**ΝΙΚΟΛΑΟΣ ΠΑΠΠΑΣ:** Ο κ. Δημοσχάκης είπε ότι, κατόπιν ενεργειών του, έχει ενισχυθεί το Πυροσβεστικό Σώμα. Αυτό δεν αφορά τον ίδιο προσωπικά. Αφορά τον τρόπο με τον οποίο προσεγγίζουν οι Βουλευτές της Πλειοψηφίας τα ζητήματα αυτά. Διότι γίνονται κάποια πράγματα, λέει, κατόπιν ενεργειών σας. Φαντάζομαι ότι κατόπιν δικών σας ενεργειών ή μη ενεργειών, έχουμε ακόμα τρεισήμισι χιλιάδες κενά στην Πυροσβεστική. Δεν κυβερνάει άλλος εδώ και πέντε χρόνια.

Και θα ήθελα να μας πείτε ειλικρινώς από πότε και μετά θα έχετε εσείς ευθύνη για την κατάσταση στην οποία βρίσκεται και το ανθρώπινο δυναμικό και ο εξοπλισμός και τα χαμένα χρήματα από το Ταμείο Ανάκαμψης και βεβαίως η τεράστια εκκρεμότητα στην οποία αφήνετε τους εποχικούς πυροσβέστες. Επειδή έγινε παρά πολύ τεκμηριωμένη ανάλυση και από τον εισηγητή μας Γιώργο Ψυχογιό και από τον ομιλητή μας Γιώργο Γαβρήλο, να σας ρωτήσω τι σκοπό έχετε με τους εποχικούς, κύριε Τουρνά. Τι σκοπό έχετε με τους εποχικούς; Το 2029 τελειώνει; Οι άνθρωποι αυτοί περιμένουν μια απάντηση. Είναι οι άνθρωποι οι οποίοι σηκώνουν στις πλάτες τους ό,τι μπορεί να κάνει η πολιτεία όταν προκύπτει η καταστροφή. Και δεν παίρνουν απαντήσεις.

Μας ξενίζει πραγματικά η ικανοποίηση με την οποία η Πλειοψηφία, η Νέα Δημοκρατία και η Κυβέρνηση, μιλούν γι’ αυτά τα ζητήματα. Η χώρα έχει βιώσει εκτεταμένες καταστροφές με δυνατότητες απόκρισης οι οποίες κρέμονται αποκλειστικά στην αυτοθυσία του ανθρώπινου δυναμικού που καλείται να επιτελέσει το καθήκον του με υπερωρίες, με παρωχημένο εξοπλισμό, με συνθήκες στις οποίες δεν θα έπρεπε να μπαίνει στον κίνδυνο του ύψιστου αυτού καθήκοντος. Κινδυνεύουν αυτοί οι άνθρωποι, βάζουν τη ζωή τους σε κίνδυνο για να κοιμόμαστε οι υπόλοιποι ήσυχοι και θα έπρεπε η πολιτεία να τους τιμά.

Θέλω να εκφράσω την αγωνία μας και για το τι συμβαίνει στη Χίο, με την πυρκαγιά, και να μεταφέρω τη στήριξή μας στους κατοίκους και να πω ότι δυστυχώς έχουμε κι εδώ άλλο ένα φαινόμενο που δείχνει ότι η πολιτεία δεν έχει προετοιμαστεί καθόλου για τα φαινόμενα. Ελπίζουμε και προσευχόμαστε κι εμείς να μην υπάρχουν αντίστοιχα φαινόμενα γι’ αυτήν την αντιπυρική περίοδο. Η πολιτεία οφείλει να προστατεύει το περιβάλλον, να θωρακίζει τις κοινωνίες και είμαστε πάρα πολύ μακριά από μια τέτοια συνθήκη.

Κυρίες και κύριοι Βουλευτές, έχουμε διεθνείς εξελίξεις το τελευταίο διάστημα οι οποίες είναι συγκλονιστικές. Το διεθνές δίκαιο ξηλώνεται, τείνει να επικρατήσει το δίκαιο του ισχυρού και η μετάβαση της διεθνούς σκηνής προς μια νέα ισορροπία φαίνεται ότι θα γίνει με τη δύναμη των όπλων. Μπορεί να είναι η απάντηση ο καθολικός και εκτεταμένος εξοπλισμός και των ευρωπαϊκών κοινωνιών; Θεωρείτε εσείς ότι αποφέρει αποτελέσματα το δόγμα στο οποίο έχετε υποτάξει όλη σας τη στρατηγική, δηλαδή το δόγμα του δεδομένου συμμάχου που έρχεται να παντρευτεί πλέον και με το δόγμα της πολεμικής οικονομίας η οποία αποτυπώθηκε στην πρόσφατη σύνοδο του ΝΑΤΟ; Αυτό είναι το μέλλον; Το μέλλον μας είναι η προετοιμασία των κοινωνιών μας για τον επόμενο πόλεμο; Αυτό το σήμα στέλνουμε; Είναι το σήμα της προετοιμασίας για μια διαρκή ένταση; Πού πήγε ο ρόλος της Ελλάδας ως χώρα-γέφυρα μεταξύ ακόμη και συγκρουόμενων πλευρών, όπως έχει γίνει στο Μεσανατολικό στο παρελθόν; Καταναλώθηκε αυτό το κεφάλαιο, παραμερίστηκε κι αυτό το κεφάλαιο και πάμε από υποχώρηση σε υποχώρηση.

Μονή Σινά, Αγιά Σοφιά, επίθεση στον ελληνορθόδοξο ναό στη Δαμασκό, Τουρκολιβυκό Σύμφωνο, απουσία της Ελλάδας από κρίσιμες διασκέψεις. Αυτά είναι τα αποτελέσματα της ιδιωτικής εξωτερικής πολιτικής. Η απάντηση και για την Ελλάδα και για την ευρύτερη περιοχή δεν μπορεί παρά να είναι στο έδαφος του διεθνούς δικαίου. Από εκεί θα προκύψει και η αποτελεσματική υπεράσπιση των εθνικών μας δικαίων, αλλά αυτό έχει προϋποθέσεις και πρώτη προϋπόθεση είναι να μην θεωρεί καμία δύναμη την Ελλάδα ως όχι δεδομένο σύμμαχο, αλλά ως δεδομένο πρόθυμο και πρωτοπόρο υλοποιητή μιας στρατηγική η οποία εκπονείται αλλού, όχι εντός της χώρας. Προφανώς η Ελλάδα είναι κομμάτι της συμμαχίας των χωρών της Δύσης, αλλά έχει και προτεραιότητες. Δεν θα υποτάξει, δεν πρέπει, δεν μπορεί να υποτάσσει τις δικές της προτεραιότητες στις προτεραιότητες άλλων δυνάμεων.

Οι διεθνείς εξελίξεις, και σας τα λέμε εδώ και καιρό, προμηνύουν αναταραχές και στην ελληνική οικονομία οι οποίες ήδη άρχισαν να φαίνονται και στις τιμές των καυσίμων. Εδώ και καιρό σας λέμε, και δεν χρειάζεται σοφία, χρειάζεται απλώς να κοιτάει το οικονομικό σας επιτελείο έξω από το παράθυρο, ότι η προοπτική των συγκρούσεων στη Μέση Ανατολή και η πολιτική των επαπειλούμενων δασμών από τη νέα Αμερικανική Κυβέρνηση έχει πολύ μεγάλη πιθανότητα να φέρει πληθωριστικές πιέσεις. Τα έλεγε ο ΣΥΡΙΖΑ εδώ και πάρα πολύ καιρό και κωφεύατε. Ήρθαν τα αποτελέσματα του πρώτου τετραμήνου και από 3,3 δισεκατομμύρια πλεόνασμα πέρυσι, είμαστε στα 5. Πάμε για 15 δισεκατομμύρια πλεόνασμα. Θα είναι ακόμα μεγαλύτερο φέτος. Επιμένετε στην ίδια γραμμή.

Κι έρχεται το Γραφείο Προϋπολογισμού στη Βουλή εχθές και λέει: «Προσέξτε υπάρχουν κίνδυνοι πληθωριστικών πιέσεων». Σας έχει προβληματίσει αυτό καθόλου; Σε μια ερώτησή μας πριν από λίγες μέρες ο κ. Πετραλιάς, μέλος του οικονομικού επιτελείου, επιβεβαίωσε ότι υπάρχει δυνατότητα αύξησης των δαπανών από πέρσι σε φέτος χωρίς να παραβιάζεται ούτε ο καινούργιος δημοσιονομικός κανόνας κατά 4 δισεκατομμύρια ευρώ.

Σας ακούμε με προσοχή, κύριε Κεφαλογιάννη. Απευθυνθήκατε στο οικονομικό επιτελείο να ζητήσετε καμία πρόσληψη; Να ζητήσετε υλικοτεχνική υποδομή με βάση τις δημοσιονομικές δυνατότητες; Να μας απάντησετε, λοιπόν.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Είναι μέσα στο νομοσχέδιο. Είναι 150 προσλήψεις.

**ΝΙΚΟΛΑΟΣ ΠΑΠΠΑΣ:** Έχει 3.500 κενά και έρχεστε και μου απαντάτε ότι θα γίνουν 150 προσλήψεις; Αυτό μου απαντάτε; Με 3.500 οργανικά κενά και με εποχικούς τους οποίους τους έχετε μια δεκαετία και δεν έχετε να πείτε κουβέντα για το τι θα γίνουν αυτοί οι άνθρωποι μετά το 2029;

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** (Δεν ακούστηκε)

**ΝΙΚΟΛΑΟΣ ΠΑΠΠΑΣ:** Εντάξει τώρα, νομίζω ότι υπερβάλλετε σε κομματικό κυβερνητικό πατριωτισμό, κύριε Υπουργέ. Με συγχωρείτε πάρα πολύ!

Λέει, λοιπόν, το Γραφείο Προϋπολογισμού στη Βουλή: «Ο πληθωρισμός παραμένει ανθεκτικός, αρκετά πάνω από τον μέσο πληθωρισμό στην Ευρωζώνη και τον Μάιο ανήλθε στο 3,3%, σημαντικά αυξημένος σε σχέση με τον Μάιο του περασμένου χρόνου που ήταν 2,4%». Και εξειδικεύει ότι: «οι ανοδικές πιέσεις -διαβάζω λέξη-λέξη- στις τιμές προκύπτουν από τις υπηρεσίες, συμπεριλαμβανομένης της στέγασης, ενώ ανακόπηκε και η αποκλιμάκωση του πληθωρισμού τροφίμων».

Μέσα σε αυτό, ποια είναι η δική σας απάντηση; Η πρόωρη αποπληρωμή των δανείων του πρώτου μνημονίου, λες και δεν είχαμε κάτι να τα κάνουμε αυτά τα 5 δισ. που περίσσεψαν από το τερατώδες πλεόνασμα που δημιουργήσατε! Θεωρείτε ότι η βέλτιστη συνταγή είναι να τα πάρουμε από την ελληνική οικονομία και να αποπληρώσουμε δάνεια που έχουν επιτόκιο 1,5%.

Προσέξτε. Τι λέει εδώ το Γραφείο Προϋπολογισμού στη Βουλή; Λέει ότι υπάρχει κρίσιμο ζήτημα με τη στέγη. Δεν το αναγνωρίζετε; Φαντάζομαι το αναγνωρίζετε. Δεν συνδέεται με τη δημογραφική κατάρρευση; Απολύτως συνδέεται. Ποια είναι τα αποτελέσματα της πολιτικής σας σε αυτόν τον τομέα; Το «Σπίτι μου Ι» με 7.500 δικαιούχους -σωθήκαμε!- και το «Σπίτι μου ΙΙ», που έχουν εγκριθεί 750 εκταμιεύσεις μόνο. Το θεωρείτε πετυχημένο το Πρόγραμμα; Θεωρείται πετυχημένη τη συνταγή επιδότησης της ζήτησης σε μια τόσο πιεσμένη αγορά; Γιατί δεν κοιτάτε τι γίνεται στην Ευρώπη.

Το ξέρατε ότι είμαστε η χώρα με το χαμηλότερο ποσοστό -μηδενικό ποσοστό- κοινωνικής στέγης. Το κρατίδιο του Βερολίνου –κι έχει ξεσηκωθεί θόρυβος τελευταία- θα μειώσει, λέει, την κοινωνική στέγη από τις 200.000 κατοικίες στις 100.000 κατοικίες. Έρχομαι να πω: Μακάρι να είχαμε τον καημό τους! Μακάρι να είχαμε το δικό τους πρόβλημα! Εδώ πέρα όλη η κατοικία απονέμεται, κατανέμεται, διανέμεται με τους κανόνες της αγοράς και καταδικάζεται ένα μεγάλο κομμάτι του πληθυσμού να πληρώνει τουλάχιστον το μισό του εισόδημα για να καλύψει αυτή τη βασική ανάγκη.

Δύο κουβέντες και για τον ΟΠΕΚΕΠΕ και δεν θα παραβώ τον χρόνο, κύριε Πρόεδρε.

Ακούμε τον κ. Μητσοτάκη και κάποιους Υπουργούς του να λένε ότι πρόκειται για ένα διαχρονικό πρόβλημα. Δεν ξέρω πόσο διαχρονικό ήταν το πρόβλημα του κυρίου ο οποίος χωρίς να έχει βοσκίσιμη γη, ενθυλάκωσε 20 εκατομμύρια ευρώ. Δεν ξέρω να γινότανε διαχρονικά κάτι τέτοιο. Θα περιμένουμε και εμείς να δούμε την δικογραφία, αλλά φαίνεται ότι εδώ πέρα εσείς έχετε αποδυθεί σε μία προσπάθεια επιτυχή να κρατάτε απασχολημένη την Ευρωπαία Εισαγγελέα, είτε πρόκειται για τα Τέμπη, είτε πρόκειται για τον ΟΠΕΚΕΠΕ.

Προσέξτε, όμως, εδώ θα πρέπει να υπάρξει και μία εγρήγορση, διότι ακούγονται από αυτό το Βήμα γενικεύσεις, απλουστεύσεις και αφορισμοί οι οποίοι είναι επικίνδυνοι για τη δημοκρατία. Και αναφέρομαι στην τοποθέτηση που έκανεο Πρόεδρος ενός Κόμματος που βρίσκεται στα ακροδεξιά σας, ο κ. Νατσιός και κατήγγειλε την κομματοκρατία. Την κομματοκρατία κατηγορούσαν οι συνταγματάρχες και μόλις σφετερίστηκαν την εξουσία, μόλις έκαναν τη δικτατορία, αποδύθηκαν σε έναν πρωταθλητισμό διαφθοράς. Αύξησαν τις αμοιβές τους και φάγανε στην κυριολεξία μέχρι και το τελευταίο ευρώ του «εθνικού τάματος». Είχαμε «εθνικό τάμα», το τάμα του Ναού του Σωτήρος που θα γινότανε στα Τουρκοβούνια. Μάζεψαν λεφτά από ευεργέτες και από τον απλό λαό και τα «κατάπιαν» μέχρι το τελευταίο ευρώ.

Τοίχος, λοιπόν, απέναντι στα αφηγήματα της ακροδεξιάς τα οποία, δυστυχώς, και με δική σας ευθύνη έχουν βρει χώρο ιδεολογικό και πολιτικό να αναπαράγονται και σε αυτό το Βήμα και αγώνας για μια σοβαρή, άμεση, ισχυρή, προοδευτική αλλαγή που έχει ανάγκη ο τόπος για να απαντήσει η χώρα στις μεγάλες προκλήσεις. Διότι, με τη δική σας Κυβέρνηση η πρόκληση της κλιματικής κατάρρευσης επιταχύνεται στη χώρα, διότι δεν αντέχουν οι υποδομές, δεν αντέχουν οι μηχανισμοί αντιμετώπισης των κρίσεων.

Η δημογραφική κατάρρευση βαθαίνει και με τη δική σας πολιτική δεν υπάρχει ούτε περίπτωση, ούτε στοιχειώδης πιθανότητα αναστροφής αυτής της τάσης. Και βεβαίως, η οικονομική κρίση διχοτομεί την ελληνική κοινωνία με τρόπο επίμονο, με τρόπο επαναλαμβανόμενο, με τρόπο ακόμα πιο διχαστικό.

Μια μεγάλη προοδευτική, λοιπόν, αλλαγή έχει ανάγκη ο τόπος και οι προοδευτικές δυνάμεις πάρα πολύ γρήγορα πρέπει να σταθούν στο ύψος των περιστάσεων.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Πρόεδρο της Κοινοβουλευτικής Ομάδας της Νέας Αριστεράς κ. Χαρίτση.

Κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οι συζητήσεις σε αυτήν εδώ την Αίθουσα προφανώς δεν γίνονται ποτέ σε κενό χρόνου. Αυτή την ώρα που μιλάμε είναι σε εξέλιξη η σύνοδος του ΝΑΤΟ, η Σύνοδος Κορυφής στη Χάγη και ο κ. Μητσοτάκης έσπευσε, πριν ακόμα ξεκινήσει Σύνοδος, να δώσει τα διαπιστευτήριά του, διαπιστευτήρια στον Αμερικανό Πρόεδρο Τραμπ και στην πολιτική του της ξέφρενης κούρσας των υπερεξοπλισμών. Μια πολιτική σε βάρος των οικονομικών αναπτυξιακών και κυρίως των κοινωνικών αναγκών των κρατών και των λαών.

Το έχει πει ωμά και ξεκάθαρα ο Γενικός Γραμματέας του ΝΑΤΟ ο κ. Ρούτε, άλλωστε, κόψτε δαπάνες, κόψτε από συντάξεις, κόψτε από υγεία, κόψτε από ασφάλιση, κόψτε δαπάνες από το κοινωνικό κράτος, κόψτε από τους εργαζόμενους, για να τα δώσετε στην πολεμική βιομηχανία. Και τώρα ο κ. Ρούτε -γιατί μας αποκάλυψε και τα sms που αντάλλαξαν ο Αμερικάνος πρόεδρος Tραμπ- εξυμνεί τον κ. Τραμπ, τον μεγάλο νικητή, που θα βάλει την Ευρώπη να πληρώσει, όπως λέει «in a big way». Η Ευρώπη θα πληρώσει το μάρμαρο και τον λογαριασμό και βεβαίως, αυτό σημαίνει ότι θα πληρώσουν κυρίως οι πιο αδύναμες οικονομικά χώρες της Ευρώπης, οι πιο αδύναμες οικονομίες και βεβαίως, η ελληνική. Με αυτό το σχέδιο συντάσσεται ο κ. Μητσοτάκης, με αυτό το σχέδιο του κ. Τραμπ και του κ. Ρούτε.

Κυρίες και κύριοι συνάδελφοι, επειδή ο κόμπος έχει φτάσει στο χτένι και πρέπει να βλέπουμε λίγο τη μεγάλη εικόνα και να βλέπουμε τι πολιτικές επιλογές έχουμε μπροστά μας, αυτή τη στιγμή οι χώρες της Ευρώπης έχουν να διαλέξουν ανάμεσα σε πολιτικές τύπου Τραμπ και Ρούτε και σε πολιτικές τύπου Σάντσεθ. Γιατί, την ίδια στιγμή είδαμε τον Ισπανό πρωθυπουργό, ο οποίος ζήτησε, αιτήθηκε και πετυχαίνει από ό,τι φαίνεται την εξαίρεση της χώρας του, της Ισπανίας, από τον εξωφρενικό αυτό στόχο του 5% των δαπανών ως προς το ποσοστό του ΑΕΠ των δαπανών για την άμυνα. Εμείς, λοιπόν, τασσόμαστε ξεκάθαρα με τον Ισπανό Πρωθυπουργό.

Εμείς τασσόμαστε με την πλευρά της ειρήνης. Ζητάμε να επιβληθούν κυρώσεις στο κράτος του καταζητούμενου για εγκλήματα πολέμου και εγκλήματα κατά της ανθρωπότητας Νετανιάχου. Διεκδικούμε αναγνώριση του κράτους της Παλαιστίνης και διεκδικούμε η χώρα μας η Ελλάδα, η οποία είναι και από 1-1-2025, μην το ξεχνάμε αυτό, μη μόνιμο μέλος του Συμβουλίου Ασφαλείας του Οργανισμού Ηνωμένων Εθνών, να αναλάβει διπλωματικές πρωτοβουλίες για να προωθηθεί επιτέλους η λύση των δύο κρατών και να σταματήσει επιτέλους αυτή η ντροπή για την ανθρωπότητα, η γενοκτονία στη Γάζα.

Ο κ. Μητσοτάκης φαίνεται ότι επιλέγει το άλλο στρατόπεδο. Επιλέγει το στρατόπεδο του πολέμου. Επιλέγει την παραβίαση του διεθνούς δικαίου, αυτού που εμείς και ορθά ως Ελλάδα επικαλούμαστε για τα δικά μας εθνικά θέματα. Το διεθνές δίκαιο επικαλούμαστε. Το επικαλούμαστε όμως απ’ ότι φαίνεται -η Κυβέρνηση δηλαδή- a la carte και έτσι δεν μπορείς να είσαι πειστικός όταν διεκδικείς και το δικό σου δίκιο. Είναι ο κ. Μητσοτάκης, δυστυχώς με τον πόλεμο, με την αστάθεια και με την πολιτική η οποία χρεώνει τις επόμενες γενιές για να χρηματοδοτήσει την ίδια στιγμή την πολεμική βιομηχανία των μεγάλων οικονομιών της δύσης.

Και επειδή το ακούσαμε και αυτό δυστυχώς σε αυτήν εδώ την Αίθουσα, να είναι σαφές, κυρίες και κύριοι συνάδελφοι της κοινοβουλευτικής πλειοψηφίας και της Κυβέρνησης, ότι δεν είμαστε εμείς αυτοί που θέλουμε να μείνει δήθεν η χώρα μας απροστάτευτη, όπως ακούσαμε στο γνωστό μοτίβο της εθνικής πλειοδοσίας και της πατριδοκαπηλίας. Όχι, όχι. Αυτό το κάνει δυστυχώς η Κυβέρνηση με την πολιτική της, με μια πολιτική αυτή του πρόθυμου και άβουλου συμμάχου, του πιο πειθήνιου συμμάχου του Τραμπ και του Νετανιάχου, που μας φέρνει όλο και πιο βαθιά σε έναν πόλεμο που η ελληνική κοινωνία, ο ελληνικός λαός, δεν τον έχει επιλέξει. Δεν τον έχει επιλέξει ελληνικός λαός.

Κυρίες και κύριοι συνάδελφοι, να περάσω και στα καθ’ ημάς και σ’ αυτά που σχετίζονται και με το σημερινό νομοσχέδιο. Τα σημερινά νέα από τη Χίο είναι ότι επιτέλους δεν υπάρχει ενεργό μέτωπο. Όμως, η κατάσταση παραμένει κρίσιμη και σύμφωνα με τις πρώτες εκτιμήσεις από την ευρωπαϊκή υπηρεσία Copernicus η μεγάλη πυρκαγιά που κατέκαψε το νησί της Χίου, έχει αφήσει πίσω της 41.000 περίπου καμένα στρέμματα έως και χθες.

Πρώτα απ’ όλα επιτρέψτε μου να απευθυνθώ σε αυτούς που βρίσκονται στην πρώτη γραμμή, σ’ αυτούς τους εργαζόμενους και τους εθελοντές που έδωσαν και δίνουν τη μάχη με τις φλόγες, για να τους πω, να τους πούμε όλοι ένα μεγάλο ευχαριστώ για τον αγώνα τους, για τη μάχη που δίνουν εκ μέρους μιας ολόκληρης κοινωνίας. Και φυσικά να ευχηθώ να παραμείνουν δυνατοί οι κάτοικοι του νησιού, οι κάτοικοι της Χίου που δυστυχώς βλέπουν τον τόπο τους να καταστρέφεται.

Θυμάμαι, κύριε Υπουργέ, κυρίες και κύριοι συνάδελφοι το 2022. Ο τότε Υπουργός Κλιματικής Κρίσης και Πολιτικής Προστασίας, ο κ. Στυλιανίδης, είχε δηλώσει ότι η Ελλάδα θα καταστεί κόμβος δασοπυρόσβεσης. Έτσι είχε πει. Δεν ξέρω ειλικρινά αν αυτή η Κυβέρνηση, η Κυβέρνηση του κ. Μητσοτάκη νιώθει ποτέ την ανάγκη να κάνει έναν απολογισμό, όχι πλασματικό, αλλά επί των δεδομένων, επί των γεγονότων, επί της πραγματικότητας και να απολογηθεί γι’ αυτά τα οποία συνέβησαν όλο αυτό το διάστημα.

Ας θυμηθούμε λοιπόν μαζί μερικά περιστατικά, όχι απλές στατιστικές, αλλά μερικά πραγματικά γεγονότα, για να δούμε τι βίωσαν τελικά οι πολίτες σε σχέση με αυτό τον κόμβο δασοπυρόσβεσης που θα δημιουργούσε η Κυβέρνηση Μητσοτάκη.

Δάσος Δαδιάς, Αύγουστος του 2023: Η μεγαλύτερη καταγεγραμμένη καταστροφή στην ιστορία της Ευρωπαϊκής Ένωσης, δεκαέξι μέρες ανεξέλεγκτης φωτιάς, είκοσι άνθρωποι νεκροί, ένα εκατομμύριο -ένα εκατομμύριο!- στρέμματα καμένων εκτάσεων. Ο πυρήνας ενός μοναδικού οικοσυστήματος πανευρωπαϊκώς και παγκοσμίως αφανίστηκε και την ίδια στιγμή οι αρμόδιοι διαβεβαίωναν ότι ο σχεδιασμός λειτούργησε καλά. Σκεφτείτε να μην είχε λειτουργήσει καλά, τι θα είχε γίνει.

Βόλος, Νέα Αγχίαλος, Αύγουστος του 2023: Η πυρκαγιά έφτασε μέχρι τις αποθήκες πυρομαχικών της 111 Πτέρυγας Μάχης. Η πυρκαγιά φτάνει σε στρατιωτική βάση. Αυτή είναι η θωράκιση, την οποία επικαλείται η Κυβέρνηση, η οποία σηκώνει μονίμως το δάκτυλο για τα εθνικά θέματα. Είναι η Κυβέρνηση που θέλει να εκτοξεύσει τις αμυντικές δαπάνες και δεν μπορεί να προστατεύσει ούτε μια μονάδα από την πυρκαγιά.

Ρόδος, Ιούλιος του 2023 πάλι: Δεκάδες χιλιάδες κάτοικοι, τουρίστες, επισκέπτες, εγκαταλείπουν έντρομοι σπίτια, ξενοδοχεία, το βιός τους, τις περιουσίες τους, τον τόπο του παραθερισμού τους. Η τουριστική σεζόν ουσιαστικά ακυρώνεται. Εικόνες πανικού κάνουν τον γύρο του κόσμου από όλα τα διεθνή μέσα ενημέρωσης.

Ύδρα Ιούνιος του 2023 πάλι: Υπήρξε φωτιά από πυροτεχνήματα που εκτοξεύθηκαν από ένα γιοτ ολιγαρχών, οι οποίοι μετά έφυγαν κύριοι από τη χώρα. Δεν τους ενόχλησε κανείς. Κύριοι ήρθαν, κύριοι έφυγαν. Και έκαψαν το μοναδικό πευκοδάσος του νησιού. Ούτε ένα εξειδικευμένο πυροσβεστικό όχημα δασοπροστασίας δεν υπήρχε στο νησί της Ύδρας.

Αττική, Αύγουστος του 2024, λιγότερο από έναν χρόνο πριν: Ήταν τότε που η φωτιά –θυμάμαι είχα επισκεφτεί τα καμένα- από την Πεντέλη είχε φτάσει μέχρι το Χαλάνδρι και τα Βριλήσσια. Μέσα στον αστικό ιστό είχαν φτάσει τα καμένα. Δεν υπήρχε καμία επιχειρησιακή ετοιμότητα.

Επίσης, την ίδια περίοδο στην Καβάλα, στο Παγγαίο, Αύγουστος του 2024: Οχτώ ημέρες έκαιγε η φωτιά, καταγράφηκαν 13.000 στρέμματα. Τελικά τη φωτιά ποιος την έσβησε; Η βροχή έσβησε τη φωτιά. Μια βροχή θα μας σώσει, όχι πάντως η επιτελική προστασία του κ. Μητσοτάκη.

Νομίζω ότι αυτά και μόνο τα περιστατικά -θα μπορούσα να πω και άλλα και άλλα, αλλά να μην ξεφύγουμε και ως προς το χρόνο της ομιλίας- δείχνουν την παταγώδη αποτυχία της Κυβέρνησης.

Είναι σαφές, κυρίες και κύριοι συνάδελφοι, είναι σαφές, κύριε Υπουργέ, ότι η Ελλάδα δεν κατέστη κόμβος δασοπυρόσβεσης, όπως διακήρυττε ο Υπουργός του κυρίου Μητσοτάκη. Είναι σαφές εκ του αποτελέσματος ότι δεν λειτουργεί σωστά με την αναβαθμισμένη πολιτική προστασία, που με τόσο στόμφο διακηρύχθηκε το 2020. Μόνο το 2024, την περσινή χρονιά, καταγράφηκαν εννιάμισι χιλιάδες δασικές πυρκαγιές. Είναι αριθμός ρεκόρ και 56% αυξημένος από τον ιστορικό μέσο όρο.

Δεν θα έπρεπε, κύριε Υπουργέ, αυτός ο αριθμός να μας πει κάτι; Δεν μιλάμε εδώ για το πρόβλημα κάποιων ακραίων μεμονωμένων συμβάντων λόγω αποκλειστικά της κλιματικής κρίσης. Αλλά εδώ μιλάμε για μια διαρκή απειλή, για μια δομική απειλή για την οικονομία, για τον τουρισμό, για τις τοπικές κοινωνίες, για τα οικοσυστήματα, για την ποιότητα της ζωής, για τη δημόσια υγεία. Είναι μια διαρκής απειλή.

Κι αυτό, επειδή άκουσα και τον Υπουργό στην επιτροπή να μιλάει για τη στείρα πολιτική αντιπαράθεση στην οποία εμπλέκεται η Αντιπολίτευση, δεν είναι στείρα πολιτική αντιπαράθεση. Πώς να το κάνουμε; Δεν είναι στείρα πολιτική αντιπαράθεση! Έχει να κάνει με το πώς αντιμετωπίζεις μία Κυβέρνηση μιας καθημερινής πολλαπλής αποτυχίας, αποτυχίας στο πολιτικό σκέλος, στο τεχνοκρατικό σκέλος, στο συντονιστικό σκέλος, στο διοικητικό σκέλος.

Και σήμερα ερχόμαστε –προσέξτε- και συζητάμε αυτό το νομοσχέδιο πότε; Στις 25 Ιουνίου. Σήμερα είναι 25 Ιουνίου. Και μόνο το γεγονός ότι αυτό το νομοσχέδιο το συζητάμε σήμερα 25 Ιουνίου, την ώρα που η αντιπυρική περίοδος βρίσκεται σε πλήρη εξέλιξη, αυτό από μόνο του συνιστά αποτυχία.

Και πού είναι η ενίσχυση της ανθεκτικότητας για την οποία μας μίλαγε ο κ. Μητσοτάκης και για την οποία μας μίλαγαν και οι Υπουργοί του όλα τα προηγούμενα χρόνια; Ποια ανθεκτικότητα χτίσαμε με τους πόρους του Ταμείου Ανάκαμψης και Ανθεκτικότητας; Ποια ανθεκτικότητα έχτισε η Κυβέρνηση Μητσοτάκη, όταν αφαιρούσε αντιπλημμυρικά έργα από το Ταμείο Ανάκαμψης, έργα για την πολιτική προστασία, όπως ήταν η ενίσχυση των Καναντέρ; Ποια είναι τα αποτελέσματα; Να μας πείτε τα απτά αποτελέσματα του πολυδιαφημισμένου προγράμματος «ΑΙΓΙΣ».

Να πούμε και μπράβο μήπως στην Κυβέρνηση η οποία τα έργα τα παίρνει, τα πάει βόλτα μία στο Ταμείο Ανάκαμψης, μία στο ΕΣΠΑ, μία στους εθνικούς πόρους, προσπαθώντας να σώσει ό,τι σώζεται, προσπαθώντας να δείξει απορρόφηση για την απορρόφηση;

Προχθές εδώ σε αυτή την Αίθουσα, στην Ολομέλεια, ήρθε ο Αναπληρωτής Υπουργός Οικονομικών, κ. Παπαθανάσης, για να απαντήσει σε επίκαιρη ερώτησή μου για το Ταμείο Ανάκαμψης.

Και ουσιαστικά επιβεβαίωσε ο κύριος Υπουργός ότι σε κάθε αναθεώρηση του Εθνικού Σχεδίου Ανάκαμψης αφαιρούνται έργα που πράγματι θα βοηθούσαν στο χτίσιμο της ανθεκτικότητας. Αφαιρούνται έργα, γιατί δεν μπορούν να υλοποιηθούν, γιατί δεν προλαβαίνουμε τα χρονοδιαγράμματα του Ταμείου Ανάκαμψης.

Αυτό δεν είναι στείρα πολιτική αντιπαράθεση, κύριε Υπουργέ. Είναι στοιχειώδης υποχρέωση των Βουλευτών και των κοινοβουλευτικών ομάδων να ελέγχουν το έργο ή το μη έργο της Κυβέρνησης, να ασκούν κριτική και να επισημαίνουν πραγματικούς κινδύνους.

Θα μου απαντήσετε: Δεν είναι απαραίτητος ο Εθνικός Χάρτης Εκτίμησης Κινδύνου Δασικών Πυρκαγιών που θεσπίζεται με το σημερινό νομοσχέδιο; Θα σας πω. Προφανώς είναι απαραίτητος. Το γεγονός ότι χρησιμοποιούσαμε ως τώρα ένα Προεδρικό Διάταγμα του 1980 για την εκτίμηση κινδύνου δασικών πυρκαγιών, προφανώς έπρεπε να αλλάξει. Και καλώς αλλάζει. Θα είναι όμως τελικά εργαλείο δουλειάς ή όχι;

Θα μου επιτρέψετε να διατηρήσω σοβαρές επιφυλάξεις, γιατί ένα εγκεκριμένο χαρτί στην Αθήνα, το οποίο ενημερώνεται κάθε δέκα χρόνια, δεν σταματάει τις φλόγες στο βουνό, δεν καθαρίζει τα ξερόχορτα, δεν προετοιμάζει τις κοινότητες και τις τοπικές κοινωνίες. Αν αυτός ο Χάρτης γίνει απλώς και μόνο ένα ακόμα γραφειοκρατικό επιτελικό έγγραφο μακριά από τους ανθρώπους στο πεδίο, μακριά από τους ανθρώπους της τοπικής αυτοδιοίκησης, από τους δασικούς υπαλλήλους, από τους εθελοντές, αυτούς που ξέρουν ακριβώς τι πρέπει να γίνει εκεί για να αντιμετωπιστούν οι κίνδυνοι, τότε θα είναι δυστυχώς μία ακόμη αποτυχία.

Είναι τόσο δύσκολο να κατανοήσει η Κυβέρνηση ότι οι δήμοι, η τοπική αυτοδιοίκηση, δεν μπορεί να έχουν αυτόν τον περιορισμένο ρόλο στον σχεδιασμό την ώρα που έχουν και αυξημένες νομικές ευθύνες για τα έργα πρόληψης, όπως για τους καθαρισμούς, και την ώρα που δεν έχουν την απαραίτητη μεταφορά πόρων για να μπορέσουν να ανταποκριθούν σε αυτές τις υποχρεώσεις; Τι γίνεται; Δεν μπορείς να τετραγωνίσεις τον κύκλο.

Το περίφημο επιτελικό κράτος, κύριε Υπουργέ, έχει αποτύχει. Απέτυχε στα εκατομμύρια καμένα στρέμματα. Απέτυχε στις μεγάλες καταστροφές του Ιανού και του Daniel, απέτυχε βεβαίως και στις ράγες των Τεμπών.

Η Κυβέρνηση, όμως, επιμένει και ο κ. Μητσοτάκης προσωπικά επιμένει σε ένα σκληρό πρωθυπουργοκεντρικό μοντέλο, μια αυταρχική υπερσυγκέντρωση εξουσίας, σε ένα μοντέλο βεβαίως στο οποίο οι όποιες επιτυχίες είναι δικές του και μόνο δικές του και για τις όποιες αποτυχίες δεν ευθύνεται ποτέ ο ίδιος, ούτε καν οι Υπουργοί του, εκτός εάν χρειάζεται να βρει κανένα εξιλαστήριο θύμα πού και πού για να γλιτώσει ο ίδιος από τις ευθύνες του.

Καμία ευθύνη για το μεγάλο σκάνδαλο των υποκλοπών! Καμία ευθύνη για το έγκλημα στα Τέμπη! Καμία ευθύνη για το νέο μεγάλο σκάνδαλο που ήρθε και έρχεται και στη Βουλή αυτές τις ημέρες του ΟΠΕΚΕΠΕ! Και πάει λέγοντας. Τίποτα δεν ξέρει. Ευρωπαϊκό σκάνδαλο –λέει- ο ΟΠΕΚΕΠΕ! Η χώρα μας έχει φάει το 80% ήδη των προστίμων από όλη την Ευρώπη. Είναι ευρωπαϊκό σκάνδαλο, κατά τα άλλα.

Επιστρέφω στις ρυθμίσεις που σήμερα παρουσιάζετε ως ενίσχυση της ανθεκτικότητας, κύριε Υπουργέ.

Μια σειρά πραγμάτων που ρυθμίζονται σήμερα θα σημαίνουν κάτι, για παράδειγμα, για τα κριτήρια δόμησης μιας περιοχής; Θα συνεκτιμηθούν για να υπάρξουν όροι όσον αφορά τις επενδύσεις;

Για να μιλήσουμε και πιο συγκεκριμένα, κύριε Υπουργέ, θέλω να μιλήσω για το παράδειγμα, δυστυχώς, της Χίου.

Είπαμε ότι από χθες ευτυχώς δεν υπάρχουν ενεργά μέτωπα και ελπίζουμε να μείνει έτσι και να μην έχουμε άλλα ενεργά μέτωπα στη Χίο. Τι θα γίνει από δω και πέρα στη Χίο; Τι θα ακολουθήσει ως αποκατάσταση; Και κυρίως, τι μοντέλο ανάπτυξης θα εφαρμοστεί στο νησί μετά και από αυτή την καταστροφή; Θα εφαρμοστεί το μοντέλο των εξορύξεων;

Γνωρίζετε πολύ καλά ότι στη Χίο υπάρχει ένα ισχυρό κίνημα ενάντια στα σχέδια για εξόρυξη αντιμονίου. Ξέρετε ότι οι Χιώτες και οι Χιώτισσες γνωρίζουν πολύ καλά τι σημαίνει εξόρυξη αντιμονίου. Και εμείς ως Κοινοβουλευτική Ομάδα της Νέας Αριστεράς καταθέσαμε πρόταση νόμου για την απαγόρευση των εξορύξεων, ακριβώς για να προλάβουμε τέτοιες εξελίξεις.

Αυτή η συζήτηση πρέπει επιτέλους να τελειώνει. Δεν μπορείς να λες την ίδια στιγμή ότι είσαι -και είμαστε- στο χείλος της αβύσσου ως προς την κλιματική κρίση και την άλλη στιγμή να προχωράς σε τέτοιες κινήσεις εξορύξεων. Τι θα κάνετε, λοιπόν; Σας ρωτάω ευθέως.

Θα ακούσετε τους πολίτες της Χίου τουλάχιστον; Θα τους καλέσετε να καταθέσουν τις αντιρρήσεις τους, τους φόβους τους, τις ανησυχίες τους, ειδικά σε αυτή τη συγκυρία και μετά από την καταστροφή την οποία έπαθε το νησί τους; Εμείς σας καλούμε να το κάνετε και να το κάνετε άμεσα.

Κυρίες και κύριοι συνάδελφοι, η αλήθεια για την πολιτική προστασία στη χώρα μας είναι ότι, αντί για ένα στρατηγικό σχέδιο, που τόσο πολύ το έχουμε ανάγκη, έχουμε διαρκείς εξαγγελίες, έχουμε διάφορα επικοινωνιακά παιχνίδια και έχουμε φακέλους που μετακινούνται από τα συρτάρια στα δελτία Τύπου.

Από το 2020 η Κυβέρνηση, κύριε Υπουργέ, θεσμοθέτησε τα δεκατρία Περιφερειακά Επιχειρησιακά Κέντρα Πολιτικής Προστασίας. Το έργο το εντάξατε στην αρχή στο Ταμείο Ανάκαμψης και Ανθεκτικότητας, μετά το περάσατε σε ΣΔΙΤ και πέντε ολόκληρα χρόνια μετά δεν έχει κατασκευαστεί ούτε ένα από τα δεκατρία περιφερειακά κέντρα. Ούτε ένα! Αυτή είναι η ανθεκτικότητα την οποία χτίζει η Κυβέρνηση!

Αντίστοιχα, με ανύπαρκτο σχεδιασμό και προγραμματισμό, η αναβάθμιση των επτά καναντέρ εντάχθηκε στο Ταμείο Ανάκαμψης, αλλά λόγω καθυστερήσεων δεν πρόκειται να ξεκινήσει πριν από το 2026 και προβλέπεται να ολοκληρωθεί –πότε;- το 2029.

Ακόμη και για τη μεταφορά των έργων από το Ταμείο Ανάκαμψης στο ΕΣΠΑ και στον δανεισμό από την Ευρωπαϊκή Τράπεζα Επενδύσεων δεν έχετε λάβει υπόψη σας ούτε στο ελάχιστο αυτό που όλες οι επιστημονικές εκθέσεις προτείνουν, ένα ολοκληρωμένο πλαίσιο που δεν θα επικεντρώνεται στην καταστολή, στο μετά, αλλά θα επενδύει, θα δίνει βάρος, στην πρόληψη, κύριε Υπουργέ.

Έχετε κάνει σημαία σας το πρόγραμμα προστασίας δασών Antinero, που αφορά καθαρισμούς δάσους και συντήρησης αντιπυρικών ζωνών. Ξεκίνησε όντως με πολύ μεγάλες προσδοκίες αυτό το πρόγραμμα, πάνω από 470 εκατομμύρια ευρώ, και τελικά καλύπτει μόλις ογδόντα χιλιάδες εκτάρια δασών, ένα ελάχιστο, ένα πολύ μικρό ποσοστό της επικράτειας. Αυτό όλο και όλο!

Έχει υποβληθεί καταγγελία στην Επιτροπή Αναφορών του Ευρωκοινοβουλίου και στο Ευρωπαϊκό Ελεγκτικό Συνέδριο από πολλούς φορείς που λένε ότι η εφαρμογή του προγράμματος αυτού παραβιάζει την κοινοτική νομοθεσία, ότι δεν υπάρχουν περιβαλλοντικές αδειοδοτήσεις ούτε καν σε οικοτόπους και σε προστατευόμενες περιοχές, όπως είναι οι περιοχές Natura.

Κάποια στιγμή αυτή η Κυβέρνηση να κάνει κάτι, μια ενέργεια, χωρίς να βλάψει το περιβάλλον, χωρίς να παραβιάσει το κοινοτικό δίκαιο σε σχέση με τις προστατευόμενες περιοχές!

Κυρίες και κύριοι της Κυβέρνησης, αυτά τα οποία λέμε εμείς δεν είναι μόνο οι δικές μας διαπιστώσεις. Θα εξηγήσω τι εννοώ.

Έκθεση ΟΟΣΑ Ιούνιος 2024! Τι λέει ο ΟΟΣΑ; Ότι η Ελλάδα δεν διαθέτει εθνική ολιστική πολιτική πυρκαγιών, λειτουργεί διάσπαρτα, χωρίς ξεκάθαρους στόχους, ρόλους, χρονοδιαγράμματα και συστήματα παρακολούθησης. Η διαχείριση πυρκαγιών βρίσκεται διασκορπισμένη σε πολλούς φορείς, χωρίς ενιαίο συντονισμό. Η Δασική Υπηρεσία κακώς έχει αποδυναμωθεί. Δεν υπάρχει ολοκληρωμένη στρατηγική κινδύνου σε εθνικό και σε περιφερειακό επίπεδο. Το 57%, περισσότερα από τα μισά δηλαδή, των αιτίων ανάφλεξης παραμένουν άγνωστα, καθώς δεν υπάρχουν επαρκείς και πλήρεις βάσεις δεδομένων. Δεν τα λέω εγώ όλα αυτά. Τα λέει ο ΟΟΣΑ στην έκθεσή του πέρυσι τέτοια εποχή.

Χθες άκουγα έναν επιστήμονα, έναν πυρομετεωρολόγο, που έλεγε ακριβώς το ίδιο για την πυρκαγιά στη Χίο. Τι έλεγε δηλαδή; Ότι για να μπορέσουμε να πάρουμε μαθήματα από μια πυρκαγιά και από μια καταστροφή έτσι ώστε να μπορέσουμε να προλάβουμε τα επόμενα φαινόμενα, χρειαζόμαστε δεδομένα και δεδομένα δεν έχουμε. Αυτό έλεγε ο ειδικός, ο επιστήμονας.

Η χώρα επενδύει δυσανάλογα στην αεροπυρόσβεση, όμως το 80% της επιτυχούς διαχείρισης πυρκαγιών διεθνώς στηρίζεται στην πρόληψη. Όλα αυτά βεβαίως δεν είναι καινούργια, είναι γνωστά, τα έχει επισημάνει πολύ νωρίτερα και από εμένα, ήδη από το 2019, η Έκθεση Goldammer, την οποία όμως φρόντισε η Κυβέρνηση Μητσοτάκη που την παρέλαβε να την καταχωνιάσει στα συρτάρια.

Γιατί; Γιατί έδινε βάρος στην πολιτειακή διαχείριση, γιατί έδινε βάρος στην πρόληψη, γιατί μιλούσε για ανασυγκρότηση των δασαρχείων ως βασικού πυλώνα, γιατί πρότεινε πλήρη αναδιοργάνωση της πολιτικής προστασίας με έμφαση στην πρόληψη.

Αυτοί οι άξονες, αυτή η δουλειά βλέπετε δεν ευνοούν ούτε επικοινωνιακές φιέστες, ούτε εξυπηρέτηση διαφόρων πελατειακών συμφερόντων, ούτε πρόχειρες τοπικές εργολαβίες με τους γνωστούς φίλους της Κυβέρνησης, ούτε σκόρπισμα των κονδυλίων εκεί που επιτάσσει το κομματικό συμφέρον κατά το δοκούν.

Έρχεστε σήμερα και αυτό που επιχειρείτε με το συγκεκριμένο νομοσχέδιο είναι να εξωραΐσετε μέσω μικροπαρεμβάσεων την τότε επιλογή σας για την Πολιτική Προστασία, που ήταν ο ν.4662/2020. Κάκιστη επιλογή. Μία κάκιστη επιλογή, που δεν έλαβε υπόψη ούτε την Έκθεση Γκολντάμερ, αλλά ούτε και τους βασικούς άξονες για την αντιμετώπιση των πυρκαγιών, όπως προβάλλονται από τη διεθνή επιστημονική κοινότητα.

Υπάρχουν και άλλες εκθέσεις οργανισμών, οι οποίες πιστοποιούν αυτά τα οποία λέω. Ευρωπαϊκό Ελεγκτικό Συνέδριο, έκθεση προ δέκα ημερών, μόνο, πολύ πρόσφατη. Τι λέει για την Ελλάδα; Εσπευσμένη και ενίοτε ανεπαρκώς τεκμηριωμένη επιλογή έργων, χωρίς επαρκή διαβούλευση μεταξύ αρμοδίων υπηρεσιών. Έλλειψη σχεδίου για τη διασφάλιση της βιωσιμότητας των έργων. Περιορισμένη αξιοποίηση των διαθέσιμων ευρωπαϊκών δεδομένων, για την αξιολόγηση της αποτελεσματικότητας των παρεμβάσεων. Δεν τα λέω εγώ. Το Ευρωπαϊκό Ελεγκτικό Συνέδριο τα λέει αυτά.

Τώρα, ​​εν μέσω αντιπυρικής περιόδου, ενώ βρισκόμαστε ήδη μέσα στο μάτι του κυκλώνα, φέρνετε ένα νομοσχέδιο την ώρα που η πρώτη μεγάλη καταστροφική πυρκαγιά στη χώρα για αυτήν την αντιπυρική περίοδο έχει ήδη συμβεί.

Τι μας λέτε, όταν λέμε ότι είναι αποσπασματικό το νομοσχέδιο και ότι είναι μικροπαρεμβάσεις αυτά τα οποία φέρει; Τι απαντάτε; Ότι θα φέρετε και άλλο νομοσχέδιο τον Σεπτέμβριο. Είναι αυτό, τώρα, σοβαρός προγραμματισμός; Είναι αυτός σοβαρός σχεδιασμός; Θα φέρετε άλλο νομοσχέδιο, πιο ολοκληρωμένο και πιο πλήρες τον Σεπτέμβριο;

Κυρίες και κύριοι συνάδελφοι, η συζήτηση την οποία κάνουμε για την πολιτική προστασία δεν είναι απλώς και μόνο μια κοινοβουλευτική ή μια θεσμική υποχρέωση. Είναι μια συζήτηση οριακού χαρακτήρα για το πώς λειτουργεί το κράτος και αν δημιουργεί, αν μπορεί να δημιουργήσει, αν μπορεί να διαμορφώσει συνθήκες ασφάλειας για τους πολίτες και για την κοινωνία. Είναι μια συζήτηση για το μέλλον της χώρας μας. Είναι μια συζήτηση για το αν θα επιλέξουμε τον δρόμο της βιώσιμης προστασίας ή αν θα συνεχίσουμε σε αυτόν τον φαύλο, ατέρμονο κύκλο της αναποτελεσματικής διαχείρισης κρίσεων, της πελατειακής διαχείρισης κονδυλίων, της διαρκούς επικοινωνιακής άμυνας απέναντι σε καταστροφές που πλέον δεν συνιστούν εξαιρέσεις αλλά τον κανόνα.

Βεβαίως, κυρίες και κύριοι συνάδελφοι, μετά από έξι χρόνια διακυβέρνησης δεν υπάρχει πλέον καμία δικαιολογία για την Κυβέρνηση Μητσοτάκη. Η Κυβέρνηση Μητσοτάκη είναι η κυβέρνηση της καμένης γης. Δεν υπάρχει πλέον καμία δικαιολογία.

Θα ολοκληρώσω, κύριε Πρόεδρε, την ομιλία μου αναφερόμενος στους ανθρώπους, στους οποίους οφείλουμε πολλά. Στους εποχικούς πυροσβέστες.

Κύριε Υπουργέ, σας καλώ να τους ακούσετε. Να τους ακούσετε. Κυρίως όχι απλώς να τους ακούσετε, αλλά να διορθώσετε αυτήν την αδικία. Να διορθώσετε αυτήν την αδικία, η οποία αφήνει εξακόσιους ανθρώπους στον δρόμο, λόγω ηλικιακού ορίου. Είναι αδικία για αυτούς τους ανθρώπους, που δίνουν τη ζωή τους μέσα στις φλόγες και είναι ντροπή για το ελληνικό κράτος, είναι ντροπή για την ελληνική πολιτεία να μην αναγνωρίζει το δίκαιο αίτημά τους. Ακούστε τους, κύριε Υπουργέ, και αναγνωρίστε το αίτημά τους. Αυτοί οι άνθρωποι πρέπει να δικαιωθούν. Τους το οφείλουμε ως ελληνική πολιτεία.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Υφυπουργό Κλιματικής Κρίσης και Πολιτικής Προστασίας κ. Τουρνά και μετά θα ακολουθήσουν πέντε Βουλευτές από τον κατάλογο ομιλητών.

Έχετε τον λόγο, κύριε Υφυπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρίες και κύριοι Βουλευτές, πριν προχωρήσω στο νομοσχέδιο που είναι προς ψήφιση, θα ήθελα να αναφερθώ σε μία ερώτηση που μου έγινε προσωπικά και αφορούσε στην ενδεχόμενη εφαρμογή του άρθρου 5 του ΝΑΤΟ, συγκεκριμένα στη συνδρομή του ΝΑΤΟ σε περίπτωση που η χώρα μας δεχόταν επίθεση από την Τουρκία.

Διευκρινίζω, για να γνωρίζουν όλοι -φαντάζομαι αρκετοί το γνωρίζετε, αλλά ο ερωτών φαίνεται πως δεν το γνώριζε-, ότι η εφαρμογή του άρθρου 5 αφορά σε εξωτερικούς κινδύνους και τη συνδρομή του ΝΑΤΟ σε περίπτωση επίθεσης κάποιου κράτους-μέλους από μια τρίτη χώρα.

Από εκεί και πέρα, βέβαια, να διευκρινίσω και να πω ότι η χώρα μας έχει φροντίσει με την ενίσχυση και των τριών κλάδων των Ενόπλων Δυνάμεων να δημιουργήσει τη δομή και τις υποδομές, έτσι ώστε να μπορούν να αντιμετωπίζουν την όποια απειλή οι Ένοπλες Δυνάμεις μας και να εξασφαλίζουν την εθνική κυριαρχία και την εδαφική μας ακεραιότητα.

Άρα, λοιπόν, με ένα σχέδιο που έχει καταρτίσει η Κυβέρνηση και βέβαια, το Υπουργείο Άμυνας, προχωρά στην ενίσχυση του Στρατού, του Ναυτικού με τις φρεγάτες Belharra και της Πολεμικής Αεροπορίας με τα Rafale και βέβαια, με τα Joint Strike Fighter, τα F-35, τα οποία θα αποκτήσει σύντομα και ήδη προετοιμάζεται για την υποδοχή τους στα χρόνια που έρχονται. Παράλληλα, έχει προχωρήσει στη δημιουργία της «Ασπίδας του Αχιλλέα» με σκοπό να προστατεύσει την εθνική κυριαρχία από την οποιαδήποτε αεροπορική, βαλλιστική ή οποιαδήποτε εναέρια απειλή.

Άρα, λοιπόν, είναι σε θέση η χώρα μας να υπερασπιστεί την εθνική κυριαρχία και την εδαφική της ακεραιότητα με τις ισχυρές Ένοπλες Δυνάμεις που φρόντισε να αποκτήσει και φροντίζει να ενισχύει, με την ισχυρή οικονομία, η οποία αυτή τη στιγμή ακμάζει, εξελίσσεται και ενισχύεται και αναβαθμίζει την επενδυτική της βαθμίδα και αυξάνει τον ρυθμό ανάπτυξής της, σε σχέση με τον μέσο όρο της Ευρωπαϊκής Ένωσης. Αυτά για την ερώτηση που μου έγινε.

Από εκεί και πέρα, προχωρώντας στα θέματα που εισαγάγουμε από το Υπουργείο μας και αφορούν στην ενίσχυση της πολιτικής προστασίας, θα ήθελα να σας πω ότι το Υπουργείο μας ιδρύθηκε το 2021 και στηρίχθηκε στον ν.4662/2020, ο οποίος ουσιαστικά δημιουργούσε έναν νέο μηχανισμό αντιμετώπισης φυσικών καταστροφών και βέβαια, δημιουργούσε μία Γενική Γραμματεία Πολιτικής Προστασίας που μέχρι τότε ήταν ανύπαρκτη, αλλά και αναδιάρθρωνε το Πυροσβεστικό Σώμα.

Στον δρόμο και στη δημιουργία αυτού του μηχανισμού διαπιστώνονται κάποιες δυσλειτουργίες και κάποιες αναπροσαρμογές που πρέπει να γίνουν. Ακριβώς σε αυτό το πλαίσιο ήρθε ο ν.5075/2023, που πράγματι διόρθωσε αρκετά θέματα τα οποία υπήρχαν και κάποιες δυσλειτουργίες. Με αυτόν τον σκοπό εισαγάγουμε και αυτό το νομοσχέδιο με τη μορφή που έρχεται, για να διορθώσουμε επίσης κάποιες δυσλειτουργίες και κάποιες καθυστερήσεις που αντιμετωπίζουμε, έτσι ώστε να ενισχύσουμε τον μηχανισμό. Αυτή την έννοια αυτή έχουν αυτές οι τροποποιήσεις και για αυτόν τον λόγο βρισκόμαστε εδώ σήμερα.

Στόχος μας, όπως είπα, είναι πραγματικά η ενίσχυση του μηχανισμού για την αντιμετώπιση των φυσικών καταστροφών, όπως εμφανίζονται πλέον από την κλιματική κρίση, μια κλιματική κρίση που μεταλλάσσεται. Άρα λοιπόν και εμείς θα πρέπει να προσαρμοζόμαστε κάθε φορά στα νέα δεδομένα που παρουσιάζονται από την κλιματική κρίση.

Προχωρώντας, από εκεί και πέρα στις κατά άρθρον εξηγήσεις, σύμφωνα με τα θέματα, με τις ερωτήσεις αλλά και τις παρατηρήσεις που θέσατε κατά τη διάρκεια των επιτροπών που προηγήθηκαν, αλλά και σήμερα στις τοποθετήσεις σας, θα ήθελα να πω ότι όσον αφορά το άρθρο 3 που αφορά στην τροποποίηση της Επιτροπής Εκτίμησης Κινδύνου, αυτό έχει σαν σκοπό πραγματικά να εμπλουτιστεί από την ακαδημαϊκή κοινότητα, από την επιστημονική κοινότητα με επιπλέον προσωπικό. Ήδη να σας πω ότι στην επιτροπή αυτή συγκαταλέγονται επιστήμονες από την Εθνική Μετεωρολογική Υπηρεσία, από το Εθνικό Αστεροσκοπείο. Συμμετέχει βεβαίως και ο Πρόεδρος των Επιτροπών Εκτίμησης Σεισμικού Κινδύνου και Ηφαιστειακού Κινδύνου. Και βέβαια, θα συμπεριληφθεί και ο Αρχηγός του Πυροσβεστικού Σώματος εκ της θέσεως του, αλλά βέβαια και από την εμπειρία του και από την επιστημονική και επαγγελματική γνώση την οποία διαθέτει.

Γι’ αυτόν τον σκοπό προχωράμε στην αναπροσαρμογή αυτού του άρθρου.

Και προχωρώ στο άρθρο 4, για την κήρυξη μιας περιοχής σε έκτακτη ανάγκη πολιτικής προστασίας, για το οποίο πολλά ακούστηκαν. Εκείνο που έχουμε να πούμε είναι ότι ήταν ένας μήνας η κήρυξη, ακριβώς με τη διαδικασία του κατεπείγοντος θα έπρεπε να κηρυχθεί για να προχωρήσει στα έργα και στις δράσεις ο κάθε δήμος. Αυτήν τη στιγμή το κάνουμε τρεις μήνες, με δυνατότητα ανανέωσης για έξι μήνες κάθε φορά. Αυτή η διάρκεια συζητήθηκε και συμφωνήθηκε με την Τοπική Αυτοδιοίκηση, άρα, λοιπόν, καταλήγουμε σε κάτι κοινά αποδεκτό, το οποίο κρίνεται επαρκές και δίνει τον χρόνο και για την εκταμίευση των πόρων, αλλά και για να πάνε στα έργα και στις δράσεις που απαιτούνται για να κάνουν τις ενέργειες που πρέπει να κάνουν στις πληγείσες περιοχές.

Όσον αφορά τώρα στον Εθνικό Χάρτη Εκτίμησης Κινδύνου Πυρκαγιάς, άκουσα και εδώ μια αμφισβήτηση, χωρίς καν να δείτε το αποτέλεσμα αυτού του Χάρτη. Με αυτήν τη διάταξη τι κάνουμε; Θα δημιουργήσουμε μια επιτροπή, η οποία ήδη έχει μελετήσει αυτόν τον καινούργιο Χάρτη της εκτίμησης κινδύνου. Πράγματι, θα πάμε από το π.δ.575/1980 σε έναν νέο χάρτη, που θα λαμβάνει υπόψη τις κλιματολογικές συνθήκες, τα νέα δεδομένα, ακόμα και τη διαμόρφωση των πόλεων και των χωριών αυτήν τη στιγμή στην επικράτεια, τα δασικά οικοσυστήματα που υπάρχουν, αλλά και βέβαια τα στατιστικά στοιχεία και το ιστορικό των πυρκαγιών και θα καταλήξουν σε έναν πιο ρεαλιστικό χάρτη, σύμφωνα –επαναλαμβάνω, με τα σημερινά δεδομένα- με τα οποία, εν τέλει, θα κατανέμονται οι δυνάμεις και οι πόροι για την αντιμετώπιση, ανάλογα με την επικινδυνότητα της κάθε περιοχής, για την αντιμετώπιση των φυσικών καταστροφών.

Όσον αφορά αυτά που ακούστηκαν για την εποπτεία της Διεύθυνσης Αντιμετώπισης Εγκλημάτων Εμπρησμού από εποπτεύοντα Αντιεισαγγελέα Εφετών Αθηνών, δεν έχει να κάνει με «καπέλωμα» της Διεύθυνσης Αντιμετώπισης Εγκλημάτων Εμπρησμού. Έχει να κάνει με υποβοήθηση στα πρότυπα του όπως ενεργεί και η ΕΛ.ΑΣ.

Και βέβαια, να σας ενημερώσω ότι ούτως ή άλλως η Διεύθυνση ενεργεί σε συνεργασία με τον τοπικό Εισαγγελέα, υπό την κατεύθυνσή του και με τις οδηγίες του, εν πάση περιπτώσει, στον οποίο τελικά καταλήγουν και τα πορίσματα της. Τώρα, λοιπόν, τι κάνουμε; Θα έχουμε για τρία χρόνια έναν συγκεκριμένο Αντιεισαγγελέα Εφετών Αθηνών, ο οποίος θα είναι εκεί για να βοηθήσει τη Διεύθυνση Αντιμετώπισης Εγκλημάτων Εμπρησμού στο να προχωρήσει πιο γρήγορα τις διαδικασίες για τη διερεύνηση των εγκλημάτων του εμπρησμού και για να προωθούνται από κει και πέρα, να προχωρούν, οι διαδικασίες για την απονομή δικαιοσύνης.

Όσον αφορά, τώρα, το μεταβατικό πλαίσιο εναέριας έρευνας και διάσωσης, διευκρινίζω ότι, πράγματι, ήταν ένας νόμος του 2022 -ο ν. 4989- όμως, αυτός εστίαζε στην εναέρια έρευνα και διάσωση σε χερσαίο χώρο. Κρίθηκε ότι τα στατιστικά στοιχεία είναι τέτοια που θα πρέπει από αυτόν τον μηχανισμό να αναληφθεί και η αεροδιακομιδή. Και πράγματι έτσι έχει τροποποιηθεί και έτσι έχει γίνει. Και γι’ αυτόν ακριβώς τον λόγο προχωράμε αυτήν τη στιγμή. Έχουν υπογραφεί δύο σχετικές ΚΥΑ, η μία ΚΥΑ αφορά στην έγκριση του Εθνικού Σχεδίου Έρευνας Διάσωσης και Αεροδιακομιδών και η δεύτερη αφορά στο να πάμε σε ένα διαγωνισμό, έτσι ώστε να μισθώσουμε αυτήν την Υπηρεσία.

Και κρίνεται σκόπιμο ότι, τώρα που είμαστε έτοιμοι και θα βγούμε στο διαγωνισμό, θα πρέπει να έχουμε την επάρκεια έτσι ώστε από εδώ και στο εξής να στήσουμε τον δικό μας μηχανισμό με τα δικά μας μέσα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Εδώ θα ήθελα να πω, ότι ο μηχανισμός αυτός θα έρθει και θα κουμπώσει στον υφιστάμενο μηχανισμό έρευνας και διάσωσης, που υλοποιείται από τα μέσα των Ενόπλων Δυνάμεων και των Σωμάτων Ασφαλείας, όπως υφίστανται σήμερα. Και βέβαια, να σας ενημερώσω ότι ακόμα και το ΕΚΑΒ αυτήν τη στιγμή διαθέτει το δικό του αεροπορικό στόλο, ο οποίος αποτελείται από τρία αεροπλάνα και δύο ελικόπτερα, τα οποία απέκτησε από χορηγίες.

Άρα, λοιπόν, ο μηχανισμός υπάρχει. Η έρευνα και διάσωση εκτελείται στο 100% και βέβαια και οι αεροδιακομιδές, χιλιάδες κάθε χρόνο, με τα εναέρια μέσα όπως υπάρχουν σήμερα.

Κυρίες και κύριοι Βουλευτές, προχωράμε και στις διατάξεις που αφορούν στο πυροσβεστικό προσωπικό ειδικών καθηκόντων που κρίνονται απαραίτητες για να μπορέσουμε να προχωρήσουμε και να αποκτήσουμε το απαραίτητο προσωπικό, των πιλότων και μηχανικών για τον αεροπορικό στόλο που θα αποκτήσουμε, των πλοιάρχων και των μηχανικών των πλοίων για τα πλοία που αποκτούμε που ήδη έχουν μπει δύο στο Σώμα και βέβαια να πάρουμε το εξειδικευμένο προσωπικό, τους μηχανικούς ηλεκτρονικών υπολογιστών, τα στελέχη της πληροφορικής, σε ένα Σώμα που εκσυγχρονίζεται και ψηφιοποιείται με ραγδαίους ρυθμούς, μέσα από το πρόγραμμα «ΑΙΓΙΣ».

Θα ήθελα σε αυτό το σημείο να σταματήσω στις κατ’ άρθρο. Θα συνεχίσω στη συνέχεια. Να σας πω, όμως, ότι ακούστηκαν πάρα πολλά, από όλα τα κόμματα, όσον αφορά την πρόληψη η οποία δεν υπάρχει. Εγώ εκείνο που έχω να πω, είναι ότι για πρώτη φορά μετά από πολλά χρόνια σε μια εγκαταλειμμένη ύπαιθρο -από όλους τους φορείς αλλά και από τους πολίτες, αφού πλέον και τα χωριά μας έχουν δυστυχώς ερημώσει- βλέπουμε ότι σταμάτησαν να υπάρχουν τα επαγγέλματα τα δασικά, οι ρετσινοπαραγωγοί, ακόμα και οι αγρότες ή οι κτηνοτρόφοι που φρόντιζαν τα δάση μας. Αυτά, εδώ και δεκαετίες, έχουν εγκαταλειφθεί. Τώρα, όμως, εφαρμόζεται ένα πολύ μεγάλο πρόγραμμα, που έχει ήδη ξεκινήσει, για τους καθαρισμούς των δασών, για τη δημιουργία δασικών δρόμων, αλλά και αντιπυρικών ζωνών. Είναι το πρόγραμμα Antinero, που είναι πολύ σημαντικό, ιδιαίτερα όσον αφορά στα περιαστικά δάση, αλλά και πέριξ των αρχαιολογικών χώρων. Είναι πάρα πολύ σπουδαίο πρόγραμμα. Φέτος μόνο δαπανώνται 210 εκατομμύρια, από τα οποία ήδη τα 165 έχουν συμβασιοποιηθεί και εκτελούνται έργα σε όλη την επικράτεια.

Άρα, λοιπόν, υπάρχει ένα πρόγραμμα, από εκεί που πραγματικά δεν υπήρχε τίποτα, σε εφαρμογή του πορίσματος Γκολντάμερ -ακριβώς γι’ αυτόν τον λόγο υπάρχει αυτό το πρόγραμμα- και δεν μείναμε εκεί. Να θυμίσω ότι μέχρι το 2019 στην Τοπική Αυτοδιοίκηση, στους δήμους συνολικά, διατίθεντο 18,5 εκατομμύρια. Αυτά ήταν όλα κι όλα τα λεφτά για όλους τους δήμους της χώρας, τα οποία μάλιστα εκταμιεύονταν καθυστερημένα και πολλά δεν μπορούσαν να τα απορροφήσουν. Εμείς σταδιακά τα αυξήσαμε και φέτος διαθέσαμε 40 εκατομμύρια ευρώ για τους δήμους της χώρας, τα οποία διατέθηκαν από τις αρχές Μαρτίου και τα έχουν και τα αξιοποιούν οι δήμοι της χώρας. Και δεν μείναμε εκεί. Βρήκαμε και 30 εκατομμύρια από το Πράσινο Ταμείο, ακριβώς, για να μπορούν οι δήμοι να αυξήσουν τις δράσεις τους στις περιοχές ευθύνης τους.

Να πω για τις δασικές υπηρεσίες, για τις οποίες αναφέρατε ότι δεν γίνεται τίποτα, ότι ήδη φέτος προσλήφθηκαν πεντακόσιοι δασοπόνοι, δασολόγοι, για την αναμόρφωση των δασικών υπηρεσιών όλης της χώρας και προσλαμβάνονται και χίλιοι εποχικοί -που θα προσλαμβάνονται κάθε χρόνο- ακριβώς για να ενισχύσουν και να ανασυγκροτήσουν τις δασικές υπηρεσίες.

Να πω, επιπρόσθετα, ότι δεν μείναμε εκεί πέρα όσον αφορά τις δασικές υπηρεσίες. Συνεργαζόμαστε με το ΥΠΕΝ, από την αρχή που δημιουργήθηκε το Υπουργείο μας και για την πρόληψη και για την καταστολή. Ιδιαίτερα, όμως, στο κομμάτι της πρόληψης, να σας πω ότι μέσα από το πρόγραμμα ΑΙΓΙΣ έχουν υπογραφεί και έχει δρομολογηθεί η προμήθεια τριακοσίων οχημάτων για τις περιπολίες και για την πρώτη επέμβαση των δασικών υπηρεσιών.

Άρα, λοιπόν, ενισχύουμε και τις δασικές υπηρεσίες, το ΥΠΕΝ, τη Γενική Διεύθυνση Δασών με επιπλέον εκατόν πενήντα οχήματα που θα προμηθευτούν οι δασικές υπηρεσίες από τον ΟΦΥΠΕΚΑ και από το Πράσινο Ταμείο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, παρακαλώ ολοκληρώστε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ολοκληρώνω, κύριε Πρόεδρε.

Να πω, επιπρόσθετα, ότι ολοκληρώνονται οι δασικοί χάρτες -ήδη στο 95% έχει υλοποιηθεί αυτό το έργο- και δεν μείναμε εκεί. Προχωράνε και οι διαχειριστικές μελέτες για τα δασικά οικοσυστήματα και έχουν ολοκληρωθεί οι μελέτες για Αττική, Βοιωτία, Εύβοια, Βορειοανατολική Πελοπόννησο και συνεχίζονται και για όλη την Ελλάδα.

Αντίστοιχα, στην ίδια κατεύθυνση, προχωράμε με γρήγορους ρυθμούς στην ενίσχυση του μηχανισμού αντιμετώπισης φυσικών καταστροφών. Να σας πω ότι, όσον αφορά το πρόγραμμα «ΑΙΓΙΣ», ήδη έχουν υπογραφεί οι συμβάσεις για τετρακόσια σαράντα οχήματα, τα οποία από φέτος θα αρχίσει να παραλαμβάνει το Πυροσβεστικό Σώμα, επτακόσια επιπλέον έχουν υπογραφεί και θα παραληφθούν του χρόνου, σε ένα σύνολο χιλίων εξακοσίων οχημάτων. Επιπλέον, τρία ελικόπτερα έχουν υπογραφεί και θα παραληφθούν σε δύο χρόνια. Επιπλέον, τρία αεροσκάφη θα παραληφθούν φέτος, που είναι αεροσκάφη εναέριας επιτήρησης και βέβαια είναι στην τελική φάση η υπογραφή των εικοσιπέντε ελαφρών αμφίβιων αεροσκαφών.

Όσον αφορά αυτά που ακούστηκαν για τα Canadair, εκείνο για το οποίο έχω να σας ενημερώσω είναι ότι το πρώτο ελληνικό Canadair βρίσκεται στη γραμμή παραγωγής -ήδη κατασκευάζεται λοιπόν- και μέσα στο χρονοδιάγραμμα, όπως έχει αναγγελθεί, θα αρχίσουμε να τα παραλαμβάνουμε, ενώ σύντομα θα υπογραφεί και η Σύμβαση για την αναβάθμιση των επτά παλαιών 415.

Άρα, λοιπόν, θα έχουμε έναν στόλο, τουλάχιστον, πενήντα εθνικών αεροσκαφών, με τα οποία θα μπορεί το Πυροσβεστικό Σώμα να κάνει τον επιχειρησιακό του σχεδιασμό.

Τι γίνεται με το ανθρώπινο δυναμικό για το οποίο ακούστηκαν πολλά. Ακούστηκε, μάλιστα, ότι παίρνουμε μόνο εκατόν πενήντα άτομα φέτος. Εκείνο που έχω να πω είναι ότι εμείς διπλασιάσαμε τον αριθμό των εισερχομένων στις παραγωγικές σχολές του Πυροσβεστικού Σώματος, δηλαδή, στη σχολή Αξιωματικών, αλλά και στη Σχολή Πυροσβεστών. Τριακόσια σαράντα άτομα μπαίνουν κατ’ έτος -έχουμε διπλάσιο αριθμό- μέσα από τις Πανελλήνιες Εξετάσεις και βέβαια, προχωράμε στην ολοκλήρωση του προγράμματος των δασοκομάντο με τριακόσιους που προσλαμβάνουμε φέτος. Ήδη οι εκατόν πενήντα έχουν ενταχθεί στο Σώμα από τους περσινούς επιλαχόντες, ενώ σύντομα έχει προκηρυχθεί ο διαγωνισμός, για να πάρουμε και τους υπόλοιπους με τις διαδικασίες της προκήρυξης του διαγωνισμού. Άρα, τριακόσιοι δασοκομάντο έρχονται και εντάσσονται στους υφιστάμενους και θα φτάσουμε τον αριθμό των χιλίων πεντακοσίων πενήντα, οι οποίοι στο σύνολό τους -σχεδόν- προέρχονται από τη δεξαμενή των εποχικών πυροσβεστών. Άρα, αυτούς τους εποχικούς πυροσβέστες τους οποίους μας εγκαλείτε ότι δεν έχουμε αξιοποιήσει, εμείς σας λέμε ότι φροντίσαμε με σχετική μοριοδότηση να τους προσλάβουμε και να τους εντάξουμε ως δάσος κομάντο. Δεν μείναμε, όμως, εκεί. Προχωράμε και στη δημιουργία των πυροσβεστών επταετούς θητείας στα πρότυπα των δασοκομάντο που θα είναι ουσιαστικά στην ίδια κατηγορία, γιατί θα είναι στον ίδιο ασφαλιστικό φορέα -δηλαδή, στο δημόσιο- και με το ίδιο μισθολόγιο, δηλαδή το ειδικό μισθολόγιο των ενόπλων δυνάμεων και των σωμάτων ασφαλείας. Μία κατηγορία θα είναι ουσιαστικά, άλλες εξειδικεύσεις.

Προχωράμε, λοιπόν, για φέτος για πρώτη φορά να πάρουμε αυτούς τους εκατόν πενήντα και αθροιστικά όλες μαζί οι προσλήψεις για φέτος θα είναι χίλιες που προστίθενται στις περσινές εννιακόσιες προσλήψεις και στις προπέρσινες οκτακόσιες πενήντα. Άρα, λοιπόν, από αυτές τις προσλήψεις έχουμε φτάσει από δεκατρείς χιλιάδες άτομα που ήταν το 2019-2020, φέτος να έχουμε δεκαπεντέμισι χιλιάδες άτομα μόνιμους και γι’ αυτόν ακριβώς τον λόγο, βέβαια, προσλαμβάνουμε και τους εποχικούς πυροσβέστες που στην πλειοψηφία τους είναι καινούργιοι. Είναι κάποιοι που είχαν μπει πέρυσι και οι περισσότεροι είναι φετινοί. Είναι, λοιπόν, καινούργιοι εποχικοί πυροσβέστες, γιατί εκείνο που πρέπει να παραδεχθούμε είναι η παγκόσμια σε όλα τα κράτη πρακτική είναι ότι έχει τους μόνιμους, αλλά στηρίζεται και στους εποχικούς. Παντού. Και στη βόρεια Ευρώπη και στη νότια Ευρώπη και σε όλες οι χώρες στηρίζονται και στους εποχικούς, διότι -δυστυχώς- οι ανάγκες της πυροσβεστικής αυξάνουν ραγδαία κατά τη διάρκεια της αντιπυρικής περιόδου. Άρα, είναι η εποχικότητα υπήρχε και θα υπάρχει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Τουρνά, ολοκληρώστε παρακαλώ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κλείνω, κύριε Πρόεδρε, και σας ευχαριστώ πολύ για την υπομονή σας.

Εκείνο που έχω να πω είναι ότι εμείς προχωράμε με ένα στρατηγικό σχέδιο στο να δημιουργήσουμε αυτόν τον μηχανισμό αντιμετώπισης φυσικών καταστροφών, ναι, με ενίσχυση και με υλικοτεχνικό εξοπλισμό για το Πυροσβεστικό Σώμα, αλλά και με ανθρώπινο δυναμικό, έτσι ώστε να φτάσει να έχει την επάρκεια να αντιμετωπίζει με μεγαλύτερες αξιώσεις και μεγαλύτερη αποτελεσματικότητα την αιτία τις επιπτώσεις της κλιματικής κρίσης. Γιατί να πω και τούτο, ότι η κλιματική κρίση τρέχει με μεγάλη ταχύτητα, σε πολλές περιπτώσεις φαίνεται ότι ξεπερνάει πανίσχυρους μηχανισμούς και θα αναφέρω εδώ το παράδειγμα της Βαλένθια, όπου υπήρξε ένα καταστροφικό πλημμυρικό φαινόμενο, αλλά και την φωτιά στην Καλιφόρνια, στο Λος Άντζελες -στις 7 Ιανουαρίου παρακαλώ, δηλαδή μέσα στο καταχείμωνο- από την οποία κάηκαν εκατοντάδες άνθρωποι. Δυστυχώς, χάθηκαν εκατοντάδες ψυχές, χιλιάδες σπίτια και έγινε μια ζημιά 350 δισεκατομμυρίων δολαρίων. Βλέπουμε, λοιπόν, πανίσχυρους μηχανισμούς και όμως, ξεπερνιούνται. Άρα, λοιπόν, και εμείς πρέπει να ενισχύσουμε τον μηχανισμό αντιμετώπισης φυσικών καταστροφών και σε αυτή την κατεύθυνση είναι και αυτές οι διατάξεις, για να μπορέσουμε να ξεφύγουμε από κάποιες δυσλειτουργίες και γι’ αυτό τον λόγο παρακαλώ να στηρίξετε αυτές τις διατάξεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η ανεξάρτητη Βουλευτής κ. Αθηνά Λινού.

Θα ακολουθήσει ο κ. Σπάνιας, ο κ. Υψηλάντης, η κ. Οικονόμου και ο κ. Ακτύπης, πεντάδα.

Ορίστε, κυρία Λινού, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι Υπουργοί, όλοι μας σκεφτόμαστε και στέλνουμε ευχές στους πολίτες της Χίου, που βιώνουν ίσως τη μεγαλύτερη δοκιμασία της ζωής τους -οι περισσότεροι από αυτούς- και εγώ προσωπικά εύχομαι να υπάρξει καλύτερη δυνατή διαχείριση των προβλημάτων τους και να έχουν ψυχική αντοχή σον κυκεώνα των διαδικασιών που θα μπουν αναγκαστικά και να λυθούν τα προβλήματά τους όσο είναι δυνατό.

Το νομοσχέδιο που συζητάμε είναι ένα σύντομο νομοσχέδιο και αφορά κατά τη δική μου άποψη τρία θέματα.

Πρώτον, την εκτίμηση κινδύνου νέας φωτιάς σε όλη την Ελλάδα, σε όλες τις περιοχές. Δηλαδή, την πιθανότητα που υπάρχει σε κάθε περιοχή να έχουμε ένα πρόβλημα με φωτιά. Το δεύτερο είναι ορισμένα εργασιακά θέματα που προσπαθούν να αντιμετωπίσουν ανισότητες μεταξύ των εργαζομένων στην Πυροσβεστική, με δυσκολίες και το τρίτο αφορά τις οικονομικές αποζημιώσεις.

Ουσιαστικά, ο στόχος του νομοσχεδίου είναι η πρόληψη του γεγονότος της φωτιάς, δηλαδή, του άμεσου γεγονότος -αυτού καθαυτού- και των συνεπειών μιας φυσικής καταστροφής, εν προκειμένω πυρκαγιάς. Κι αυτό, βέβαια, είναι το κύριο έργο της κοινωνικής προστασίας και της κοινωνίας των πολιτών που ίσως σηκώνουν, ως εθελοντές, το μεγαλύτερο βάρος σε συγκεκριμένες περιοχές.

Υπάρχει, όμως, -και μπορεί να το θεωρήσετε επαγγελματική διαστροφή- ένας πρόσθετος, πολύ πιο σημαντικός κίνδυνος, μετά από κάθε φυσική καταστροφή. Και αυτός ο κίνδυνος είναι οι μακροχρόνιες συνέπειες στη σωματική και ψυχική υγεία αυτών που υφίστανται την καταστροφή και δεν έχουν ασχοληθεί μέχρι στιγμής καθόλου με την πρόληψη αυτών των συνεπειών.

Νομίζω ότι αν αναλογιστεί κανείς τη θεωρία ή την άποψη -τη γραμμή- του Παγκόσμιου Οργανισμού Υγείας «Health in All Policies», δηλαδή, υγεία σε όλες τις πολιτικές, είναι πολύ περισσότεροι οι εμπλεκόμενοι σε ένα πρόβλημα σαν την πυρκαγιά. Eμπλέκονται οι πολίτες, βέβαια, που είναι οι άμεσα πληττόμενοι, εμπλέκονται οι ιδιοκτήτες των περιουσιών σε αυτές τις περιοχές που μπορεί και να μη μένουν εκεί, εμπλέκεται η τοπική αυτοδιοίκηση και οι εργαζόμενοι στην τοπική αυτοδιοίκηση, εμπλέκονται οι πυροσβέστες, οι εθελοντές, η κοινωνία των πολιτών και οι εργαζόμενοι όλης της πολιτικής προστασίας. Ξεχνάμε να αντιμετωπίσουμε τα προβλήματα των ευάλωτων ομάδων, ιδιαίτερα των παιδιών, των ηλικιωμένων, των αναπήρων, των ασθενών και σε αυτή την περίπτωση ποιος απαιτείται να ενεργοποιηθεί; Ο Υπουργός ανέφερε το ν.4662 ο οποίος τον Σεπτέμβριο θα παρουσιαστεί, γιατί είναι σχετικός με την πολιτική προστασία. Ελπίζω τότε να μπουν και θέματα μακροχρόνιων σοβαρών συνεπειών στην ψυχική και σωματική υγεία των ανθρώπων που εμπλέκονται σε αυτή την ιστορία. Και βέβαια, το πρώτο και σημαντικότερο είναι οι ίδιοι οι πυροσβέστες.

Θα ήθελα απλώς να αναφέρω εδώ, ότι στη δημόσια σχολή του Χάρβαρντ και στο τοπικό νοσοκομείο στη Μασαχουσέτη, υπάρχουν δύο τεράστια Τμήματα που ασχολούνται ειδικά με την υγεία των πυροσβεστών. Υπάρχει δηλαδή και Τμήμα στη Σχολή Δημόσιας Υγείας και κλινική ειδική για τους πυροσβέστες. Κάτι τέτοιο στη χώρα μας δεν έχουμε και βέβαια, όσον αφορά τους σημαντικούς κινδύνους, δεν μελετώνται οι εκθέσεις σε χημικούς παράγοντες ή βιολογικούς παράγοντες, σε ακτινολογικούς παράγοντες που μπορεί να το αντιμετωπίσουν και πιο πολύ πιο έντονα και σε εργονομικούς παράγοντες.

Οι εργαζόμενοι αναγκαστικά εκτίθενται σε μεγαλύτερο κίνδυνο και γιατί εισπράττουν μεγαλύτερη δόση και γιατί είναι μεγαλύτερη η πιθανότητα της έκθεσής τους σε όλους αυτούς τους παράγοντες. Στην ψυχική υγεία, όμως, η ευαλωτότητα είναι πολύ πιο σοβαρή στο σύνολο του πληθυσμού. Τι θα κάνουμε για κάτι τέτοιο; Ποιος είναι αυτός που πρέπει να ενεργοποιηθεί και πραγματικά, ικετεύω τον Υπουργό να το συμπεριλάβει.

Πρώτα-πρώτα, πρέπει να υπάρχει μέριμνα ειδική για την ευαλωτότητα στο Πυροσβεστικό Σώμα.

Πρέπει να υπάρχει εκτίμηση κινδύνου ανάλογα με την κατηγορία του κάθε εργαζόμενου, με την υγειονομική κάλυψη που μπορεί να είναι διαφορετική ανάλογα με το αν είναι μόνιμοι ή μη μόνιμοι εργαζόμενοι. Πρέπει επίσης να ενεργοποιηθεί το σύστημα υγείας και όλοι οι λειτουργοί δημόσιας υγείας, ώστε να μπορούν να ξέρουν να αντιμετωπίσουν κρίσεις και σε επίπεδο ψυχικής ευαλωτότητας, αλλά και σε επίπεδο άμεσης σωματικής νόσου και αποφυγής του στίγματος που μπορεί να συνδυαστεί με την ευαλωτότητα. Μπορεί να σας φαίνεται τρελό, αλλά όταν χάσαμε το σπίτι μας στην Ερυθραία από τον σεισμό του ΄99 κανένας ιδιοκτήτης όταν άκουγε ότι είμαστε πολύτεκνοι και σεισμοπαθείς δεν ήθελε να μας νοικιάσει σπίτι. Δηλαδή η ευαλωτότητα είναι πολλαπλή και ανεξάρτητη ίσως και από οικονομική κατάσταση.

Επίσης είναι πολύ σημαντικός και απαραίτητος ο ρόλος της κοινωνικής ιατρικής σ’ αυτήν την περίπτωση που είναι ουσιαστικά το κέντρο και η ψυχή της πρωτοβάθμιας υγείας στην οποία πάσχουμε.

Μια άλλη ομάδα που πρέπει να εκπαιδευτεί και να ετοιμαστεί για τέτοιες κρίσεις είναι οι εκπαιδευτικοί. Πρέπει να δοθεί έμφαση στην ανάπτυξη ψυχικής ανθεκτικότητας των παιδιών που διαβιούν ή φοιτούν σε σχολεία που είναι μέσα σε μια κρίση. Με άλλα λόγια πρέπει να αξιοποιηθεί ολόκληρη η κοινωνία και η κοινωνία των πολιτών για να αντιμετωπιστεί έτσι μια κρίση -οι όποιες κρίσεις θα πολλαπλασιάζονται σύντομα-, ώστε να μην έχουμε μόνιμες βλάβες στη σωματική και ψυχική υγεία των εργαζομένων αλλά και όλων των πολιτών. Θα μου πείτε πώς θα γίνει. Θα σας πω δύο παραδείγματα που είναι τυχαία και έχω στη διάθεσή μου. Πριν από δύο, τρία χρόνια μια ομάδα επιστημόνων κατέθεσε -και θα την καταθέσω- μια μελέτη εκτίμησης κινδύνου όλων των πυροσβεστών στη χώρα μας. Υποβλήθηκε. Δεν νομίζω ότι κανένας το διάβασε, ούτε κανείς το μελέτησε. Πριν από δύο, τρεις μήνες, τον Μάρτιο του ΄25 ολοκληρώθηκε ένα ευρωπαϊκό πρόγραμμα που λέγεται «Mentality», στο οποίο συμμετείχε το Βέλγιο, η Ρουμανία, η Σλοβακία, η Πολωνία, η Λετονία και η Ελλάδα και αυτό προετοίμαζε λειτουργούς υγείας και άλλους λειτουργούς δημόσιους στην αντιμετώπιση. Ήταν ένας οδηγός ουσιαστικά κρίσεων που σχετίζονται με την κλιματική αλλαγή. Αυτό το πρόγραμμα για την Ελλάδα ανέπτυξε τη μεθοδολογία να εκπαιδευτούν όλοι οι εκπαιδευτικοί στο να αντιμετωπίζουν τα παιδιά που ζουν σε περιοχές κλιματικής κρίσης ή σε περιοχές μεγάλων κρίσεων, όπως ο σεισμός, η πυρκαγιά ή η πλημμύρα. Θα ήταν χρήσιμο -και θα καταθέσω στοιχεία και για το ένα πρόγραμμα και το άλλο- να μελετηθούν αυτά τα θέματα όταν θα προετοιμάζει το νέο νομοσχέδιο ο Υπουργός -γενικά το νομοσχέδιο για την πολιτική προστασία-, ώστε να διασφαλίσουμε και άλλα θέματα που είναι κρυφά άμεσα, αλλά μακροχρόνια είναι πολύ σημαντικά.

Σας ευχαριστώ.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον κ. Σπάνια Αριστοτέλη και μετά θα δώσουμε τον λόγο στην Πρόεδρο της Πλεύσης Ελευθερίας, στην κ. Κωνσταντοπούλου, για μια παρέμβαση.

Κύριε Σπάνια, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργοί, θα μου επιτρέψετε να εκφράσω και εγώ τη συμπαράστασή μου στους πολίτες της Χίου για τη μεγάλη αυτή δοκιμασία που περνάν και να ευχαριστήσουμε βέβαια και τους πυροσβέστες μας και όλους εκείνους οι οποίοι βοηθάν στην αντιμετώπιση αυτής της μεγάλης πυρκαγιάς.

Κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Κλιματικής Κρίσης και Πολιτικής Προστασίας. Το νομοσχέδιο αποσκοπεί στην ενίσχυση της ανθεκτικότητας του κρατικού μηχανισμού απέναντι στις φυσικές καταστροφές μέσω παρεμβάσεων στο Πυροσβεστικό Σώμα, στην Πολιτική Προστασία, την πρόληψη και τη στήριξη των πληγέντων, απαντώντας έτσι στη νέα απαιτητική κανονικότητα που επιβάλλει η κλιματική κρίση. Προβλέπεται ο εκσυγχρονισμός και η ενίσχυση των δομών της πολιτικής προστασίας.

Στο πλαίσιο αυτό ενισχύεται θεσμικά η επιτροπή εκτίμησης κινδύνου, το ανώτατο συντονιστικό όργανο αξιολόγησης και φυσικών ανθρωπογενών απειλών. Η νέα της σύνθεση περιλαμβάνει πλέον και τον αρχηγό του Πυροσβεστικού Σώματος, καθώς και ειδικούς επιστήμονες. Με τις προσθήκες αυτές διασφαλίζεται πλέον ότι οι αποφάσεις θα λαμβάνονται βάσει επιστημονικής τεκμηρίωσης και επιχειρησιακής εμπειρίας.

Παράλληλα, θεσμοθετείται η κατάσταση έκτακτης ανάγκης τοπικής κλίμακας διάρκειας ως τριών μηνών με δυνατότητα ανανέωσης. Η σχετική απόφαση θα εκδίδεται πλέον από τον Γενικό Γραμματέα Πολιτικής Προστασίας κατόπιν τεκμηριωμένης εισήγησης του οικείου δημάρχου ή περιφερειάρχη. Με τη νέα ρύθμιση θα παρέχεται ο απαραίτητος χρόνος και η ειδική ευελιξία που απαιτείται για την διαχείριση κάθε τοπικής κρίσης.

Όσον αφορά το Πυροσβεστικό Σώμα, εισάγεται η νέα κατηγορία πυροσβεστών επί θητεία με επταετή διάρκεια η οποία περιλαμβάνει τον χρόνο εκπαίδευσης -προβλέπονται εκατόν πενήντα οργανικές θέσεις-, ενώ η επιλογή του προσωπικού θα γίνεται βάσει αντικειμενικών και μετρήσιμων κριτηρίων. Τροποποιείται ριζικά η διαδικασία πρόσληψης πυροσβεστών ειδικών καθηκόντων. Καταργούνται οι γραπτές εξετάσεις και αντικαθίστανται από ένα σύστημα μοριοδότησης το οποίο συνεκτιμά μεταπτυχιακούς ή διδακτορικούς τίτλους σπουδών, επαγγελματική εμπειρία και ειδικές δεξιότητες σχετιζόμενες με τα καθήκοντα των υποψηφίων. Το ανώτατο όριο ηλικίας πρόσληψης ορίζεται στα τριάντα πέντε έτη και στα σαράντα πέντε για τις υγειονομικές ειδικότητες. Ενισχύεται η λειτουργία της σχολής επαγγελματικής μετεκπαίδευσης επιτελών στελεχών με στόχο τη συνεχή επιμόρφωση του ανθρώπινου δυναμικού. Αναμορφώνεται το καθεστώς εκτός έδρας μετακινήσεων του πυροσβεστικού προσωπικού με αύξηση του επιτρεπόμενου αριθμού ημερών μετακίνησης, ιδίως κατά τις περιόδους αυξημένης επιχειρησιακής δραστηριότητας. Αναβαθμίζεται θεσμικά η Διεύθυνση Αντιμετώπισης Εγκλημάτων Εμπρησμού, η οποία πλέον υπάγεται στην εποπτεία αντεισαγγελέα εφετών. Η πρόβλεψη αυτή ενισχύει τη διαφάνεια και την οικονομική αποτελεσματικότητα κατά την προανάκριση σοβαρών υποθέσεων εμπρησμών, πολλές από τις οποίες συνδέονται με οργανωμένα συμφέροντα ή εγκληματικές ενέργειες αυξημένου κίνδυνου για το φυσικό περιβάλλον και την κοινωνική ασφάλεια.

Γίνονται ουσιαστικές παρεμβάσεις που αφορούν τον στρατηγικό σχεδιασμό και την πρόληψη. Ιδιαίτερη έμφαση δίδεται στην προληπτική προστασία του δασικού πλούτου μέσα από τη δημιουργία νέων σύγχρονων εργαλείων. Καθιερώνεται ο εθνικός χάρτης εκτίμησης κινδύνου δασικών πυρκαγιών, ένα επιστημονικό εργαλείο βασισμένο σε γεωχωρικά και περιβαλλοντολογικά δεδομένα. Ο χάρτης αυτός θα αξιοποιείται ως οδηγός για στοχευμένα έργα πρόληψης, τη χάραξη και την κατασκευή αντιπλημμυρικών ζωνών, την ενίσχυση της στατιστικής διαχείρισης καθώς και για παρεμβάσεις της τοπικής αυτοδιοίκησης. Πρόκειται για ένα σημαντικό βήμα προς μια επιστημονικά τεκμηριωμένη προσέγγιση στη δασοπροστασία που υπερβαίνει τη λογική της παθητικής αντίδρασης και ενισχύει τη χωροθετημένη και ορθολογική χρήση των διαθέσιμων πόρων.

Παράλληλα, επιταχύνεται η διαδικασία προκαταρκτικών εξετάσεων για την πρόσληψη πυροσβεστών δασικών επιχειρήσεων. Οι υποψήφιοι θα καλούνται σε αριθμό ίσο με τις διαθέσιμες θέσεις προσαυξημένο τουλάχιστον κατά 30%, ώστε να διασφαλίζεται η πλήρωση των αναγκαίων θέσεων και να αποφεύγονται καθυστερήσεις στην ενίσχυση των επιχειρησιακών δυνάμεων ιδίως κατά την αντιπυρική περίοδο.

Η στήριξη των πληγέντων μέσω της κρατικής αρωγής αποτελεί ένα σημαντικό σημείο παρέμβασης με το οποίο ενισχύεται η κρατική παροχή στους πολίτες που επλήγησαν από φυσικές καταστροφές. Προβλέπεται επίσης στεγαστική συνδρομή και σε κατοίκους δημοσίων ακινήτων που κατέχουν προσωρινά παραχωρητήρια σε πληγείσες περιοχές εφόσον υπάρχει βεβαίωση από την αρμόδια αρχή ότι πληρούν τις προϋποθέσεις για οριστική παραχώρηση. Μεταφέρονται αρμοδιότητες ελέγχου των αιτήσεων αποκατάστασης των επιχειρήσεων που επλήγησαν από τον κυκλώνα Ιανός από τη ΔΑΕΦΚ Κεντρικής Ελλάδος σε αρμόδιες της Δυτικής Ελλάδας, ώστε να επιταχυνθεί η διαδικασία αποζημιώσεων. Λαμβάνεται επίσης ειδική πρόβλεψη για το Ληξούρι Κεφαλονιάς όπου ανατίθεται πλέον στην ΚΤΥΠ η ευθύνη αποκατάστασης των κατοικιών που υπέστησαν σοβαρές ζημιές από τον σεισμό του 2014. Το νομοσχέδιο περιλαμβάνει επιπλέον τεχνικές και μεταβατικές διατάξεις, όπως αυτή για την άδεια ικανότητας οδηγού υπηρεσιακών οχημάτων μηχανημάτων.

Κυρίες και κύριοι συνάδελφοι, στο σχέδιο νόμου που συζητούμε σήμερα ενισχύονται ουσιαστικά οι δομές και οι άνθρωποι που αποτελούν την πρώτη γραμμή κρούσης στον αγώνα απέναντι στις μεγάλες καταστροφές, εννοώντας βέβαια τους πυροσβέστες, τους χειριστές, τα στελέχη της Πολιτικής Προστασίας, ενώ ταυτόχρονα απαντά με συγκεκριμένα μέτρα στις ανάγκες των πολιτών που βρίσκονται αντιμέτωποι με τις συνέπειες της κλιματικής κρίσης. Στηρίζει την πρόληψη, ενισχύει το ανθρώπινο δυναμικό και θωρακίζει θεσμικά τη χώρα. Πρόκειται για μια συνολική μεταρρύθμιση η οποία υλοποιεί στην πράξη τη δέσμευση της Κυβέρνησής μας για ένα σύγχρονο, συντονισμένο και αποτελεσματικό κράτος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο στην Πρόεδρο της Κοινοβουλευτικής Ομάδας Πλεύση Ελευθερίας, κ. Ζωή Κωνσταντοπούλου για μία παρέμβαση και μετά θα συνεχίσουμε με τον κατάλογο.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Κύριε Πρόεδρε, είχατε προαναγγείλει πέντε Βουλευτές. Δεν είναι σωστό αυτό.

Έχουμε και τη Διάσκεψη Προέδρων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορώ να έλθω, κύριε Πρόεδρε;

**ΠΡΟΕΔΡΕΥΩΝ (Γεώργιος Λαμπρούλης):** Ναι, φυσικά. Σας κάλεσα στο Βήμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, επειδή ακούω…

**ΠΡΟΕΔΡΕΥΩΝ (Γεώργιος Λαμπρούλης):** Όχι, ήδη το ανακοίνωσα και από πριν.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, παρακαλώ. Δεν χρειάζονται αντεγκλήσεις.

Έχει το δικαίωμα ως Πρόεδρος Κοινοβουλευτικής Ομάδας, ο κάθε Πρόεδρος της Κοινοβουλευτικής Ομάδας, να ζητάει είτε να παρεμβαίνει είτε να ομιλεί.

Και μάλιστα, δίνεται ο λόγος κατά προτεραιότητα. Δεν τα ξέρετε αυτά; Παλιός είστε.

Ελάτε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Θα κάνω μια παρέμβαση τώρα και την ομιλία μου λίγο αργότερα, αφού τελειώσει η διαδικασία της Διάσκεψης των Προέδρων που ξεκινάει σήμερα, 25 Ιουνίου, η ακρόαση δικαστικών προσώπων, σε δέκα λεπτά, για τη θέση του Προέδρου του Αρείου Πάγου. Απέρχεται η κ. Κλάπα. Μία από τις τελευταίες της πράξεις την περασμένη Παρασκευή ήταν να βγάλει ανακοίνωση εναντίον μου, επειδή υπερασπίζομαι τη μνήμη και την οικογένεια του Αλέξανδρου Γρηγορόπουλου. Έχω αυτό το θράσος. Δεν είστε μόνο εσείς, της Κυβέρνησης, που θέλετε να μου κλείσετε το στόμα, είναι πολλοί που θέλουν να μου κλείσουν το στόμα. Έβγαλε, λοιπόν, ανακοίνωση εναντίον μου η κ. Κλάπα όταν έκανα δηλώσεις και είπα ότι η κ. Αδειλίνη κρατάει στο συρτάρι της τη δικογραφία του ΟΠΕΚΕΠΕ. Θυμίζω ότι έχουμε Τετάρτη, 25 του μήνα. Η Ευρωπαϊκή Εισαγγελία ανακοίνωσε ότι έχει στείλει τη δικογραφία στη Βουλή. Εδώ, κυρίες και κύριοι, έχει στείλει η Ευρωπαϊκή Εισαγγελία τη δικογραφία από την προηγούμενη Πέμπτη και η δικογραφία στη Βουλή δεν φτάνει. Ούτε στο ηλεκτρονικό περιστέρι ούτε στη χειροκίνητη χελώνα έχει ανατεθεί, έχει ανατεθεί στα χέρια της κ. Αδειλίνη και του κ. Φλωρίδη, οι οποίοι την κρατάνε, την κλωσάνε, κοιτάνε να κάνουν επιθέσεις σε όποιον ενοχλεί και σε όποιον θέτει τα θέματα. Νομίζουν ότι έτσι βουλώνουν τα στόματα, πλην όμως εμένα αποκλείεται να με κάνετε να σιωπήσω.

Την περασμένη Παρασκευή, λοιπόν, κάλεσα την κ. Αδειλίνη και της είπα «Τι γίνεται με αυτήν τη δικογραφία, κυρία Εισαγγελεύ» και μου λέει «Τη μελετάω». Λέω «Τι μελετάτε; Οφείλετε να τη διαβιβάσετε αμελλητί στη Βουλή. Δεν διαβιβάσατε τη δικογραφία των Τεμπών σε λίγες ώρες;». Μου λέει «Έχει μελέτη αυτή. Είναι ογκώδης». Λέω «Των Τεμπών που ήταν δεκάδες χιλιάδες αρχεία, δεν ήταν ογκώδης;». Για φανταστείτε τώρα τι μεθοδεύσεις. Απέρχεται η κ. Αδειλίνη. Στις 30 του μηνός ολοκληρώνεται η θητεία της. Στις 30 του μηνός ολοκληρώνεται και η θητεία της κ. Κλάπα. Και ποια είναι η μέριμνα τους; Βεβαίως η κ. Αδειλίνη νομίζω έχει κόρη στο Δικαστικό Σώμα -κόρη ή γαμπρό, θα τα δούμε αυτά- και όλες οι διαπλοκές και οι συναλλαγές είναι ενεργές.

Με το που καταγγέλλω, λοιπόν, ότι η κ. Αδειλίνη ροκανίζει τον χρόνο υπέρ της Κυβέρνησης για να μην έρθει η δικογραφία στη Βουλή, τσουπ βγαίνει η κ. Κλάπα. Θα έλεγα «ολόκληρη» Πρόεδρος, αν την είχα σε κάποια υπόληψη, αλλά με όλες τις παρεμβάσεις που έχει κάνει στην υπόθεση των Τεμπών, για το έγκλημα των Τεμπών, δεν την έχω σε καμία υπόληψη τη συγκεκριμένη δικαστικό, διορισμένη από την Κυβέρνηση. Βγαίνει, λοιπόν, με απρωτοκόλλητο ανακοινωθέν μετά το πέρας του ωραρίου της Παρασκευής και καταφέρεται εναντίον του Δικηγορικού Συλλόγου Αθηνών, γιατί δεν έχει ασκήσει δίωξη εναντίον μου, επειδή υπερασπίστηκα μαζί με τον Νίκο Κωνσταντόπουλο τον Αλέξανδρο Γρηγορόπουλο, την ψυχή του και τη μνήμη του και την οικογένειά του και καταφέραμε μετά από 16,5 χρόνια να υπάρξει τελεσίδικη απόφαση ισοβίων για τον δολοφόνο του δεκαπεντάχρονου παιδιού. Αυτό πείραξε την Πρόεδρο του Αρείου Πάγου, ότι επιτέλους βγήκε απόφαση μετά τις σκανδαλώδεις αποφάσεις περί δήθεν ελαφρυντικών που με επιλήψιμο τρόπο έβγαιναν και αναιρούνταν στη συνέχεια από τον Άρειο Πάγο. Αυτό που πείραξε την Πρόεδρο του Αρείου Πάγου, κύριοι, ήταν ότι καταφέραμε, ναι με πολύ μεγάλη μάχη, με τον Νίκο Κωνσταντόπουλο μαζί, συνήγοροι πολιτικής αγωγής και υποστήριξης της κατηγορίας από τον Μάρτιο του 2010 για την οικογένεια του Αλέξανδρου, να μπει μέσα για τρίτη φορά με ισόβια κάθειρξη ο Κορκονέας, ο αστυνομικός δολοφόνος του δεκαπεντάχρονου Αλέξανδρου.

Αυτά έγιναν στις 4 Ιουνίου και στις 20 Ιουνίου ακόμη τρώγεται η Πρόεδρος του Αρείου Πάγου γιατί δεν μας ασκήθηκε δίωξη, αλλά και γιατί δεν ασκήθηκε άλλη δίωξη σε εμένα επειδή υπερασπίζομαι τους πολίτες του Βόλου κατά του δημάρχου που έχει κάνει την περιοχή Gotham City, κατά του Bale.

Έχω νέα στην κ. Κλάπα. Στις 30 του μήνα θα είμαι στο πλευρό των κατοίκων των Σταγιατών με κατηγορούμενο τον Μπέο για ονειδιστικότατα αδικήματα και καταλαβαίνουμε όλοι ότι το σύστημα έχει ενοχληθεί πολύ, παίζει τα ρέστα του. Είναι γνωστό ότι ο Μπέος είναι κολλητός με τον Τριαντόπουλο. Είναι γνωστό ότι ο Τριαντόπουλος, κύριε Τουρνά, ήταν σε όλη την προεκλογική εκστρατεία Μπέου στο πλευρό του. Είναι γνωστό, λοιπόν, ποια είναι τα πράγματα που διακυβεύονται.

Τα λέω αυτά εισαγωγικά γιατί την ώρα που λυσσάει η διορισμένη Πρόεδρος του Αρείου Πάγου εναντίον μου για την υπόθεση Γρηγορόπουλου, της δολοφονίας του Αλέξανδρου, του δεκαπεντάχρονου παιδιού και για την υπόθεση της υπεράσπισης των κατοίκων του Βόλου, της Μαγνησίας, των Σταγιατών, την ίδια ώρα κρατάνε στο συρτάρι τους τη δικογραφία του ΟΠΕΚΕΠΕ. Ακόμα δεν έχει έρθει και αποτελεί παράβαση καθήκοντος και υπεξαγωγή εγγράφου το γεγονός ότι κρύπτεται μέχρι αυτήν τη στιγμή η δικογραφία του ΟΠΕΚΕΠΕ που εκθέτει ανεπανόρθωτα όχι μόνον Υπουργούς αλλά και τον ίδιο τον Πρωθυπουργό. Κρύβεται και μαγειρεύεται και δεν έρχεται. Και την ίδια ώρα άλλη δικογραφία επιχειρείται να κουκουλωθεί και μιλώ για τη δικογραφία που αφορά Καραμανλή και σήμερα έγινε άλλη μία σκανδαλώδης διαδικασία στη δήθεν Επιτροπή Προκαταρκτικής Εξέτασης, όπου πάλι δρομολογήσατε τα ίδια.

Εγώ πραγματικά το μόνο που αναρωτιέμαι είναι αν καταλαβαίνετε ή δεν καταλαβαίνετε πόσο εκτίθεστε στα μάτια της κοινωνίας, που κουκουλώνετε ένα τέτοιο έγκλημα και αν επίσης καταλαβαίνετε ή δεν καταλαβαίνετε ότι γι’ αυτά που κάνετε έχετε και ποινική ευθύνη. Είναι ποινική η ευθύνη γι’ αυτό το κουκούλωμα και το λέει με πολύ χαρακτηριστικό τρόπο και η μήνυση της κ. Καρυστιανού κατά των Βουλευτών, μελών της άλλης Επιτροπής Προκαταρκτικής Εξέτασης, η οποία διαβιβάζεται. Και εδώ δεν υπάρχει νόμος περί ευθύνης Υπουργών, υπάρχει διαδικασία άρσης ασυλίας δεκατεσσάρων Βουλευτών. Τι θα κάνατε; Θα τους καλύψετε; Θα τους καλύψετε; Θα αρθεί η ασυλία τους ή όχι; Γιατί για όλους αίρεται η ασυλία. Και εγώ είμαι η πρώτη που μολονότι με στοχοποιείτε πολιτικά, πάντα λέω να αρθεί η ασυλία μου για τον Γρηγορόπουλο και τη δολοφονία του παιδιού, για την υπόθεση του Βόλου. Πρώτη είπα να αρθεί η ασυλία μου. Θα πουν οι Βουλευτές σας πρώτοι, πρώτοι εσείς που εμπιστεύεστε τη δικαιοσύνη, να αρθεί η ασυλία σας; Θα ψηφίσετε, κύριοι της Νέας Δημοκρατίας, την άρση της ασυλίας των δεκατεσσάρων Βουλευτών, μελών της Προανακριτικής για τον Τριαντόπουλο, που κουκούλωσαν την προανακριτική έρευνα; Εδώ σας θέλουμε.

Τώρα θα ήθελα πάρα πολύ σύντομα να κάνω τρεις ακόμη επισημάνσεις. Η πρώτη επισήμανση αφορά αυτά που συμβαίνουν στη Χάγη στη Διάσκεψη του ΝΑΤΟ. Βρέθηκα και εγώ εχθές στη Χάγη σε μια αντι-διάσκεψη πάρα πολύ σημαντική με πρωτοβουλία του πρώην πρωθυπουργού της Ιταλίας, του Giuseppe Conte, μια διάσκεψη με τίτλο: «Όχι στους επανεξοπλισμούς, όχι στο «ReArm», όχι στον πόλεμο», απέναντι στη σύσκεψη του ΝΑΤΟ που λέει: «Ναι στο ράλι εξοπλισμών, και 5% δαπάνες δημοσιονομικές για τα εξοπλιστικά».

Και είδα τις δηλώσεις του Πρωθυπουργού πριν από λίγο, του κ. Μητσοτάκη, και λέω ότι δεν υπάρχει αιδώς. Την ώρα που η πολιτική προστασία είναι διαλυμένη και δεν έχουμε εποχικούς πυροσβέστες, δεν έχουμε επίγεια και εναέρια μέσα, δεν έχουμε προσωπικό -διότι τους εποχικούς τους κρατάμε εποχικά και οι κενές οργανικές θέσεις είναι χιλιάδες- δεν έχουμε στοιχειώδεις προβλέψεις για την πολιτική προστασία, την ώρα αυτή, λοιπόν, ο κ. Μητσοτάκης κομπάζει ότι συμμετείχε και ότι ήταν μάλιστα και προεξάρχων στο να αυξηθούν οι αμυντικές δαπάνες των κρατών-μελών του ΝΑΤΟ στο 5% του προϋπολογισμού.

Ακούσαμε τον κ. Μητσοτάκη που δεν έχει λεφτά για δέκατο τρίτο και δέκατο τέταρτο μισθό, που δεν έχει λεφτά για την παιδεία και τα δημόσια πανεπιστήμια, δεν έχει λεφτά για τη δημόσια υγεία που καταρρέει σε όλα τα επίπεδα, από τα κτιριακά μέχρι τα έμψυχα -και οι άνθρωποι ακόμη καταρρέουν στο καθήκον και οι ασθενείς βρίσκονται εντελώς εκτεθειμένοι και οι γιατροί και οι νοσηλευτές εντελώς υπονομευμένοι στην αποστολή τους- την ώρα λοιπόν που ο κ. Μητσοτάκης δεν έχει λεφτά για τίποτα, την ώρα που λέει ότι δεν έχει το δημόσιο ταμείο λεφτά για τίποτα, την ίδια ώρα λέει ότι θα βρούμε και θα δαπανήσουμε το 5% του προϋπολογισμού για «αμυντικές» -εντός εισαγωγικών- δαπάνες.

Πριν από δέκα χρόνια, κύριοι, η Επιτροπή Αλήθειας Δημοσίου Χρέους, την οποία συγκρότησα ως Πρόεδρος της Βουλής, έκανε έρευνα, έκανε λογιστικό έλεγχο στο χρέος της χώρας και βρήκε ότι σημαντικός παράγοντας της υπερχρέωσης, της παράνομης υπερχρέωσης αυτού του λαού, που τον ξεζουμίσατε, ήταν οι συμβάσεις των εξοπλισμών, οι λεγόμενες «αμυντικές δαπάνες», που ήταν συμβάσεις διαφθοράς για υποβρύχια που γέρνανε, για τανκς χωρίς όλμους, για υποβρύχια χωρίς τορπίλες, για ελαττωματικά όπλα εν γένει, που όμως ήταν πολύ επωφελείς για τις τσέπες διαφόρων κυβερνώντων διαχρονικά, ελάχιστοι από τους οποίους -δύο για την ακρίβεια- πήγαν φυλακή, ο Παπαντωνίου και ο Τσοχατζόπουλος. Και ακούσαμε πριν από λίγες ημέρες για τον Παπαντωνίου ότι τον έκριναν και αθώο.

Στα ίδια θα σύρετε τη χώρα, σε μια υπερχρέωση δηλαδή άνευ προηγουμένου για να πλουτίζετε από μίζες και ο λαός να ασφυκτιά; Και πώς μπορείτε να δικαιολογήσετε εσείς που συμμετέχετε στην Κυβέρνηση και που απολογείστε λέγοντας ότι δεν υπάρχουν λεφτά για την πολιτική προστασία, πώς μπορείτε να αποδέχεστε να βγαίνει ο Πρωθυπουργός σήμερα και να λέει αυτά τα τέρατα που είπε, ότι: «Η Ελλάδα είναι από τις πέντε πρώτες χώρες στις αμυντικές δαπάνες, και ήμασταν πάρα πολύ καλοί γιατί ξεπερνούσαμε το 2% που ήταν ο στόχος μέχρι πρότινος, και ήμασταν στο 3%»; Πώς τα δικαιολογείτε αυτά; Πώς δικαιολογείτε αυτές τις τρομακτικές σπατάλες που έχουν βεβαίως τον δόλο της μίζας από πίσω; Πώς απολογείστε στον κόσμο για αυτήν την απομύζηση του δημοσίου χρήματος που πρέπει να κατευθυνθεί σε κοινωνικούς σκοπούς και στη δημόσια ωφέλεια και τελικώς κατευθύνεται στα εξοπλιστικά και στη βιομηχανία του πολέμου;

Εγώ έχω να σας πω ότι σοκαρίστηκα πραγματικά από την εικόνα αυτού του Πρωθυπουργού, του κ. Μητσοτάκη. Μου έκανε, μάλιστα, εντύπωση, μιλώντας για την εκεχειρία Ιράν- Ισραήλ, που είπε: «The ceasefire that was brokered by President Trump». Είπε «brokered», ότι δηλαδή σαν χρηματιστής ο Trump διαμεσολάβησε για εκεχειρία, βέβαια με τη γνωστή παραβίαση ακόμη και του -δεν μιλάμε για τον Καταστατικό Χάρτη του ΟΗΕ, δεν μιλάμε για τον Καταστατικό Χάρτη του ίδιου του ΝΑΤΟ, δεν μιλάμε για τις διεθνείς συμβάσεις- ίδιου του συντάγματος των Ηνωμένων Πολιτειών που παραβίασε ο Trump, προκειμένου να κάνει αυτήν την επίθεση στο Ιράν, την οποία ανακοίνωσε μέσω tweets. Και έχουμε αυτή τη στιγμή μια τρομακτική εκτράχυνση, έναν βάλτο σε επίπεδο εξωτερικής πολιτικής με ανθρωπάρια πραγματικά που ανακοινώνουν τις προθέσεις τους μέσω tweets, που συγχαίρουν ο ένας τον άλλον και αλληλοσυγχαίρονται.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Είμαστε σε πάρα πολύ δύσκολη στιγμή για την ανθρωπότητα. Και σε αυτή τη δύσκολη στιγμή, δυστυχώς, υπάρχει διεθνώς έλλειμμα ηγεσίας. Και εσωτερικά υπάρχει πάρα πολύ μεγάλο έλλειμμα ηγεσίας. Ο κ. Μητσοτάκης εμφανίστηκε ουσιαστικά ως ιεροκήρυκας του Trump που διαλαλεί την αύξηση των αμυντικών δαπανών που πρέπει, λέει, να τις πάρουμε και ως «ownership», ως ιδιοκτησία μας. Η ορολογία του μνημονίου: Ως ιδιοκτησία! Η ορολογία των μνημονίων! Τι είπε, Θεέ μου! Μίλησε για «οικοσύστημα αμυντικής βιομηχανίας». Φτιάχνει οικοσύστημα. Φτιάχνετε εδώ οικοσύστημα αμυντικής βιομηχανίας, που έχει και αναπτυξιακό αποτύπωμα! Αυτά είναι πάρα πολύ επικίνδυνα. Θα επανέλθω στην ομιλία μου.

Εκφράζω πραγματικά τη διαμαρτυρία και τον αποτροπιασμό μου για τον τρόπο με τον οποίο εκπροσωπεί τη χώρα ο κ. Μητσοτάκης. Την ίδια ώρα που ο Ισπανός πρωθυπουργός Sánchez αρνείται να συμπράξει σε αυτό το έγκλημα σε βάρος των λαών της Ευρώπης -και ήμασταν με εκπροσώπους του συγκυβερνώντος κόμματος εχτές, του Sumar, του συγκυβερνώντος κόμματος στην Ισπανία- και την ώρα που στην Ισπανία ένας πρωθυπουργός λέει: «Όχι στο ράλι εξοπλισμών» και ταυτόχρονα λέει: «Ναι στην αναγνώριση του κράτους της Παλαιστίνης και όχι στις εμπορικές σχέσεις και στρατιωτικές σχέσεις με το κράτος του Ισραήλ», την ίδια ώρα ο Μητσοτάκης, εκπροσωπώντας μια χώρα που έχει εντελώς διαφορετική ιστορία και που ο λαός της έχει ιστορία αντίστασης και αλληλεγγύης στους λαούς και στον παλαιστινιακό λαό που αυτήν τη στιγμή υφίσταται γενοκτονία, ο Μητσοτάκης, δυστυχώς, συμπεριφέρεται σαν τους δωσιλόγους του Β΄ Παγκοσμίου Πολέμου, σαν τους εσωτερικούς εκπροσώπους του Χίτλερ, και είναι πραγματικά δυστύχημα για αυτόν τον λαό να έχουμε σήμερα έναν Πρωθυπουργό που αγκαλιάζει τον Νετανιάχου.

Έχουμε σήμερα έναν Πρωθυπουργό που αγκαλιάζει τον Νετανιάχου, την ώρα που ο Νετανιάχου σκοτώνει παιδιά, που λέει στον Νετανιάχου ότι: «Είμαι όχι απλώς σύμμαχος, αλλά πραγματικός φίλος», την ώρα που ο Νετανιάχου σκοτώνει αμάχους και που λέει στον Νετανιάχου ότι: «Εύχομαι να μην έχει υπερβολικό ανθρωπιστικό κόστος αυτό που κάνεις» -δηλαδή τον ενθαρρύνει στη διάπραξη διεθνών εγκλημάτων- την ώρα που ο Νετανιάχου βρίσκεται στο επίκεντρο της παραβίασης του Καταστατικού του Διεθνούς Ποινικού Δικαστηρίου και βεβαίως είναι πια καταζητούμενος με εντάλματα από το Διεθνές Ποινικό Δικαστήριο.

Ο λαός μας έχει ατυχήσει πάρα πολύ. Έχει ατυχήσει πάρα πολύ, πάρα πολύ! Όμως, είμαι σίγουρη ότι στο τέλος θα καταφέρει και να αποτινάξει αυτόν τον ιδιότυπο ζυγό που έχετε επιβάλει και να έχει την πορεία προς την ευημερία, τη δικαιοσύνη, την αλήθεια και την πραγματική αποκατάσταση του δικαίου, όπως την αξίζει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο για τρίλεπτη παρέμβαση ο Κοινοβουλευτικός Εκπρόσωπος του ΣΥΡΙΖΑ, ο κ. Παππάς.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κυρία Πρόεδρε.

Νομίζω ότι βρισκόμαστε ενώπιον μιας θεσμικής κρίσης. Αυτά που καταγγέλθηκαν από την Πρόεδρο της Πλεύσης Ελευθερίας δεν είναι δευτερεύοντα. Διακρατείται η δικογραφία για τον ΟΠΕΚΕΠΕ, κύριοι της Κυβέρνησης; Διορίσατε δύο κυρίες στην ηγεσία της δικαστικής εξουσίας για να σας κάνουν τα κέφια σε ένα χυδαίο δούναι και λαβείν και έχει εξελιχθεί αυτή η ιστορία κομμάτι κομμάτι μπροστά στα μάτια του ελληνικού λαού και γι’ αυτό έχει καταρρεύσει και η εμπιστοσύνη του στους λειτουργούς της δικαιοσύνης και στη δικαστική εξουσία και στον ρόλο της, όπως προβλέπεται από το Σύνταγμα.

Τις διορίσατε γιατί σας κάνανε τα κέφια στο δικαστήριο για τις τηλεοπτικές άδειες, για να έρθουν να βυσσοδομήσουν στην υπόθεση των Τεμπών, όπου η μία συνέστησε στους συγγενείς των θυμάτων νηστεία και προσευχή και η άλλη ξεδιάντροπα, η κ. Κλάπα, είπε ότι τα κόμματα της Αντιπολίτευσης, λέει, εκμεταλλεύονται το θυμικό των γονέων. Οποία ντροπή! Και καλά, εμείς που εγείρουμε ζητήματα μπορείτε εσείς να ισχυριστείτε ότι έχουμε ταπεινά πολιτικά κίνητρα. Το ίδιο ισχύει και για όλους τους συλλογικούς φορείς των λειτουργών της δικαιοσύνης, κύριοι; Της ολομέλειας των δικηγορικών συλλόγων, που δικαίως έχει ζητήσει και τον πειθαρχικό έλεγχο της Προέδρου του Αρείου Πάγου; Της Ένωσης Δικαστών και Εισαγγελέων; Της Ένωσης Δικαστών του Ελεγκτικού Συνεδρίου;

Η χώρα βρίσκεται μπροστά σε μια μεγάλη θεσμική κρίση και χρειάζεται μια τεράστια στροφή. Και εσείς είστε εγγυητές μόνο ότι αυτή η κρίση θα βαθαίνει. Θέλουμε επισήμως να μάθουμε αυτήν τη στιγμή: Έχει φτάσει η δικογραφία, ναι ή όχι; Την διακρατεί η κ. Αδειλίνη; Την κλώθει; Σας δίνει χρόνο να σκεφτείτε πώς να αντιδράσετε και πώς να οργανώσετε αντεπίθεση για το σκάνδαλο του ΟΠΕΚΕΠΕ, όπου καταφανώς κάποιοι έχουν φάει τον αγλέορα; Με κορυφαίο τον κύριο ο οποίος δεν είχε ζωντανά, αλλά πήρε 20 εκατομμύρια ευρώ, όχι διαχρονικά, επί δικής σας Κυβέρνησης. Απαντήσεις, κύριοι.

**ΠΡΟΕΔΡΕΥΟΥΣΑ (Όλγα Γεροβασίλη):** Τρίλεπτο ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Παρακολουθούμε για άλλη μια φορά, κύριε Κοινοβουλευτικέ Εκπρόσωπε του ΣΥΡΙΖΑ, κύριε Παππά, αλλά κυρίως από την Πρόεδρο που τοποθετήθηκε, τη διαστρέβλωση όλων των διαδικασιών. Το ζήσαμε όταν λεγόταν το προηγούμενο διάστημα ότι έχουν έρθει φάκελοι και τους κρατάει ο κ. Τασούλας στο συρτάρι και προέκυψε ότι ακολουθούνταν η πάγια διαδικασία. Ερχόταν ο φάκελος, ανακοινωνόταν στη Βουλή. Το ζούμε από την κ. Κωνσταντοπούλου, όταν έγινε ειδική αίθουσα από τον κ. Κακλαμάνη και για πρώτη φορά όλοι οι Βουλευτές είχαν πρόσβαση με κομπιούτερ σε πολυπληθή αρχεία τα οποία υπήρχαν και πάλι τέθηκε θέμα ότι δεν είναι το σύνολο της δικογραφίας και αναζητούσε το στικάκι που είχε έρθει η δικογραφία για να δούμε αν είναι όλη. Το ζούμε και σήμερα. Αυτήν τη στιγμή διαδικασία για να φθάσει ο φάκελος στη Βουλή είναι συγκεκριμένη και το γνωρίζετε ειδικά στον ΣΥΡΙΖΑ και στο ΠΑΣΟΚ, γιατί έχετε διατελέσει. Και σας πληροφορώ ότι επί των ημερών σας -και έχουν αναφερθεί αυτά- υπήρχαν περιπτώσεις φακέλων που το «αμελλητί» έφτανε σε έναν και σε δύο μήνες, που δεν υπάρχουν τέτοιες περιπτώσεις εδώ πέρα.

Αναφέρεστε σε έναν φάκελο που δεν έχει περάσει ούτε βδομάδα που αναφέρει η Ευρωπαία Εισαγγελέας ότι τον διαβιβάζει, πρέπει να διαβιβαστεί από την Ευρωπαία Εισαγγελέα αρχικά στον Άρειο Πάγο, ο Άρειος Πάγος στο Υπουργείο Δικαιοσύνης, το Υπουργείο Δικαιοσύνης στη Βουλή και να ανακοινωθεί. Και εσείς θεωρείτε αυτήν τη στιγμή, που η ανακοίνωση δεν έχει περάσει μια βδομάδα, που οι χρόνοι οι τάχιστοι για να γίνουν σε κάθε στάδιο απαιτούν ελάχιστες μέρες, ότι διακρατείται το φάκελος.

Και πάμε στην ουσία. Να διακρατείται, λοιπόν, γιατί; Κάποιος πρέπει να πει ότι τελικά διακρατείς έναν φάκελο γιατί; Είναι ένας φάκελος που δεν ξέρουμε ότι θα έρθει και κάποιοι θέλουν να τον κρατήσουν για να μη φτάσει; Μη δημιουργείτε εντυπώσεις. Δημιουργήσατε εντυπώσεις σε σειρά δικογραφιών. Κύριε Παππά, το ζήσατε, ήσασταν τότε Πρόεδρος του ΣΥΡΙΖΑ. Είχε φτάσει το ΠΑΣΟΚ να λέει ότι τον φάκελο τον κρύψαμε και δεν τον ανακοινώσαμε, ενώ εσείς ο ίδιος προσωπικά είχατε επιληφθεί και είχε ετοιμαστεί και πρόταση από τον ΣΥΡΙΖΑ για το αν θα κατατεθεί.

Άρα, ας αφήσουμε, κυρία Πρόεδρε, τα διαδικαστικά. Είναι προφανές ότι ένας φάκελος διαβιβάζεται. Οι χρόνοι είναι οι χρόνοι οι οποίοι απαιτούνται και αλίμονο να πει κάποιος, ακόμα και στη διαδικασία αν πήγε στον Άρειο Πάγο την Παρασκευή ή τη Δευτέρα, ότι έχουμε Τετάρτη και πρέπει να μεσολαβήσει και το Υπουργείο Δικαιοσύνης και καθυστερεί η διαδικασία. Ειδικά για τους χρόνους και την επόμενη φορά θα τα έχω εδώ, γιατί έχουμε δει ότι και επί Προεδρίας της κ. Κωνσταντοπούλου -όχι η ίδια ως Πρόεδρος να ευθύνεται- οι δικογραφίες έκαναν και είκοσι και είκοσι πέντε και τριάντα μέρες να έρθουν στη Βουλή. Και λέμε τώρα ότι κρατάμε έναν φάκελο που δεν έχει περάσει εβδομάδα από τότε που ανακοίνωσε η Ευρωπαία Εισαγγελέας ότι θα αποστείλει τον φάκελο.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας κ. Βασίλειος Υψηλάντης.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Κυρία Πρόεδρε, ευχαριστώ πολύ.

Κύριε Υπουργέ, κύριοι Υφυπουργοί, κυρίες και κύριοι συνάδελφοι, θα ήθελα καταρχάς να πω, επειδή μας παρακολουθεί ο ελληνικός λαός και δεν είναι υποχρεωμένος να γνωρίζει και αγγλικά, ότι «has brokered» δεν είναι η έννοια, η ερμηνεία του στην ελληνική ότι είναι μια τραπεζική ή χρηματιστηριακή πράξη, αλλά είναι αυτή καθ’ εαυτή η διαμεσολάβηση και μάλιστα σε πολιτικό επίπεδο η ανώτερη. Συνεπώς, αυτά τα οποία ήθελε να καταμαρτυρήσει η κυρία Πρόεδρος της Πλεύσης Ελευθερίας στα λόγια του Πρωθυπουργού μόνον γέλωτα μπορούν να προκαλέσουν και τίποτε άλλο. Και μάλιστα, αποδεικνύει για άλλη μια φορά τη συμπεριφορά της έναντι και του Πρωθυπουργού, αλλά και αυτής της μεγάλης παράταξης η οποία πάντα στέκεται όρθια στα μεγάλα εθνικά θέματα και έχει δώσει τους μεγάλους αγώνες για την ανεξαρτησία και τη δημοκρατία της χώρας μας.

Θα ήθελα στην αρχή της ομιλίας μου, επίσης, να εκφράσω και εγώ τη συμπάθεια και τη συμπαράστασή μου στους κατοίκους της Χίου και της Λακωνίας για τις πρόσφατες καταστροφικές πυρκαγιές. Ως Βουλευτής Δωδεκανήσου από τη Ρόδο, που έχει επίσης πληγεί από πυρκαγιές, κατανοώ απόλυτα την αγωνία τους και τη λύπη τους που είναι και δική μου. Επιθυμώ και εγώ να συγχαρώ θερμά το Πυροσβεστικό Σώμα και τους εθελοντές για τις τεράστιες προσπάθειές τους στην αντιμετώπιση της κατάσβεσης των πυρκαγιών αυτών.

Επισημαίνω, επίσης, κύριοι Υπουργοί, ότι υπάρχουν δύο χρησιμότατες εκθέσεις στον αγώνα που δίνουμε για την αντιμετώπιση των προκλήσεων από την κλιματική αλλαγή, τις οποίες πρέπει να τις ανασύρουμε και να τις εφαρμόσουμε. Είναι πρώτα η έκθεση «Ανθεκτικότητα των ελληνικών δασικών οικοσυστημάτων στην κλιματική αλλαγή», που έχει συνταχθεί από την Ακαδημία Αθηνών υπό τον κ. Χρήστο Ζερεφό και η οποία συντάχθηκε επί Υπουργίας του Κωστή Μουσουρούλη. Την παραδίδω σε στικάκι για τα Πρακτικά, γιατί είναι πολλές οι σελίδες. Επίσης, υπάρχει η έκθεση της Επιστημονικής Επιτροπής των Ευρωπαϊκών Ακαδημιών του Μαΐου του 2025 «Πολιτικές σε ευρωπαϊκό επίπεδο για την αντιμετώπιση των πυρκαγιών».

(Στο σημείο αυτό ο Βουλευτής κ. Βασίλειος-Νικόλαος Υψηλάντης καταθέτει για τα Πρακτικά τις προαναφερθείσες εκθέσεις με τη μορφή stick (ψηφιακό μέσο αποθήκευσης), οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επί του νομοσχεδίου, η σημερινή συζήτηση λαμβάνει χώρα σε μια εξαιρετικά κρίσιμη συγκυρία για τη χώρα μας και τον πλανήτη συνολικά. Η κλιματική κρίση δεν αποτελεί πλέον μια μακρινή απειλή, αλλά μια ζοφερή πραγματικότητα που επηρεάζει άμεσα τις ζωές μας, τις υποδομές, την αγροτική παραγωγή και εν τέλει τη βιωσιμότητα της κοινωνίας και του κράτους. Οι ακραίες καιρικές συνθήκες, οι πυρκαγιές, οι πλημμύρες και οι άλλες φυσικές καταστροφές έχουν αυξηθεί σε συχνότητα και ένταση, καθιστώντας την ανθεκτικότητα και την προληπτική προστασία όχι απλώς επιθυμητές, αλλά απολύτως αναγκαίες για την επιβίωσή μας. Σε αυτό το μεταβαλλόμενο και απαιτητικό περιβάλλον η πολιτεία αναλαμβάνει έναν ενεργό ρόλοσ ως εγγυήτρια της ασφάλειας των πολιτών και της προστασίας του φυσικού μας πλούτου.

Το νομοσχέδιο που συζητούμε σήμερα αποτελεί μια ολιστική και στρατηγική προσπάθεια αναβάθμισης του πλαισίου πολιτικής προστασίας και γι’ αυτό τον λόγο θέλω να συγχαρώ την πολιτική ηγεσία, τον Υπουργό, τους Υφυπουργούς για την ενίσχυση της ανθεκτικότητας της χώρας μας. Κινείται σε τέσσερις βασικούς πυλώνες που συνθέτουν μια ολοκληρωμένη προσέγγιση. Ο ανασχεδιασμός του θεσμικού πλαισίου, η ενίσχυση του Πυροσβεστικού Σώματος, η αναβάθμιση της στελέχωσης, η βελτίωση των διαδικασιών πρόσληψης και η αναβάθμιση της εκπαίδευσης αποτελούν βασικά στοιχεία της ενίσχυσης αυτής της επιχειρησιακής ετοιμότητας.

Η εισαγωγή της νέας κατηγορίας «πυροσβέστες επί θητεία» ανταποκρίνεται στην ανάγκη για άμεση ενίσχυση των πυροσβεστικών σταθμών, ιδιαίτερα στις γεωγραφικές ευάλωτες περιοχές.

Ωστόσο, θα ήθελα να εξαντληθούν, κύριε Υπουργέ, όλες οι πιθανές λύσεις στα ζητήματα των εποχικών πυροσβεστών, οι οποίοι δίνουν τον μεγάλο αγώνα κάθε περίοδο που έχουμε κρίσεις, έναν αγώνα τον οποίον εγώ προσωπικά από την πρώτη στιγμή και από την ίδρυση αυτής της ομάδας των εθελοντών πυροσβεστών υποστηρίζω.

Τρίτον, υπάρχει μια βελτίωση της ανταπόκρισης με την επιτάχυνση και ενεργοποίηση εργαλείων παρέμβασης και την επέκταση της διάρκειας των καταστάσεων έκτακτης ανάγκης. Το νομοσχέδιο αυτό διευκολύνει την αποτελεσματική διαχείριση των κρίσεων και την ολοκλήρωση των έργων της αποκατάστασης μειώνοντας τη γραφειοκρατία και ενισχύοντας με διάφορα μέσα την Τοπική Αυτοδιοίκηση.

Αναδιοργανώνεται, τέταρτον, η κρατική αρωγή με την ταχεία και ουσιαστική στήριξη των πληγέντων πολιτών και επιχειρήσεων μέσα από βελτιωμένες διαδικασίες και συνεργασίες με φορείς, όπως οι ΚΤΥΠ.

Θα ήθελα, επίσης, να πω ότι μια από τις σημαντικότερες καινοτομίες είναι και η αναβάθμιση της Επιτροπής Εκτίμησης Κινδύνου με τη συμμετοχή του Αρχηγού του Πυροσβεστικού Σώματος. Αυτό σηματοδοτεί την αναγνώριση ότι η πρόληψη και ο σχεδιασμός πρέπει να βασίζονται σε ένα συνδυασμό επιστημονικής γνώσης και επιχειρησιακής εμπειρίας, ώστε οι παρεμβάσεις να είναι στοχευμένες και αποτελεσματικές.

Θα ήθελα, τέλος, να πω ότι η καθιέρωση Χάρτη Εκτίμησης Κινδύνων Δασικών Πυρκαγιών αποτελεί ένα στρατηγικό εργαλείο που θα καθοδηγεί τις δημόσιες παρεμβάσεις σε τοπικό επίπεδο, σε περιφερειακό, ενισχύοντας την πρόληψη και την αντιπυρική θωράκιση, ειδικά σε περιοχές υψηλής τρωτότητας.

Τέλος, η αναγνώριση του έργου των πυροσβεστών με την αύξηση των ημερών εκτός έδρας και την αντίστοιχη αμοιβή αποτελεί μια δίκαιη και ουσιαστική πράξη αναγνώρισης της προσφοράς τους.

Δεν πρέπει να παραβλέψουμε τη σημαντική κοινωνική διάσταση του νομοσχεδίου. Η δυνατότητα παροχής στεγαστικής συνδρομής και η ταχεία εκκαθάριση των αποζημιώσεων καταδεικνύουν την ευαισθησία που επιδεικνύει η σημερινή Κυβέρνηση, η πολιτική ηγεσία.

Θα ήθελα, κύριε Υπουργέ, κλείνοντας να πω ότι στο νομοσχέδιο αυτό δεν θα έπρεπε να έχουν εισχωρήσει ανεδαφικές κομματικές αντιπαραθέσεις, γιατί η προσπάθεια που επιτελείται και σήμερα από εσάς είναι μια κοινή υπόθεση για όλους μας, είναι μια υπόθεση για το καλό της χώρας και της κοινωνίας μας. Ειδικά αυτό το πιστεύουμε εμείς ακράδαντα που έχουμε αντιμετωπίσει και φωτιές μεγάλες στις περιοχές μας και πλημμύρες. Είναι, λοιπόν, η δηλωτική ενέργεια μιας Κυβέρνησης που επιθυμεί να δώσει λύσεις, λύσεις τις οποίες δεν τις έχουμε έτοιμες δυστυχώς, δοκιμάζονται και η καλύτερη απάντηση σε εκείνους οι οποίοι μόνο μέμφονται τις ενέργειες αυτές είναι ότι ολοένα και βελτιωνόμαστε, ολοένα δίνουμε τις απαντήσεις.

Και μέσα σ’ αυτές τις σκέψεις μου -για να κλείσω και να σας ευχαριστήσω για την ανοχή- είναι να πω το εξής: Η Ελλάδα έχει πολλούς παραδοσιακούς οικισμούς, μικρές περιοχές, όπως είναι η παλιά πόλη της Ρόδου, όπως είναι η Σύμη, όπως είναι πολλά σημεία. Εκεί θα πρέπει το Υπουργείο, κατά την άποψή μου, να καταστρώσει ένα ειδικό σχέδιο, έναν κανονισμό, για την αντιμετώπιση έκτακτων αναγκών στις περιοχές αυτές, οι οποίες είναι ιδιαίτερα σημαντικές για τη χώρα μας και τον πολιτισμό μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενη ομιλήτρια η κ. Θωμαΐς Οικονόμου, Βουλευτής της Νέας Δημοκρατίας.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Σας ευχαριστώ, κυρία Πρόεδρε.

Κύριε Υπουργέ, κύριοι Υφυπουργοί, κυρίες και κύριοι συνάδελφοι Βουλευτές, βρισκόμαστε για μια ακόμη χρονιά εν μέσω αντιπυρικής περιόδου αντιμέτωποι με νέα ακραία καιρικά φαινόμενα και, δυστυχώς, και με μεγάλες δασικές πυρκαγιές που αυτά τα φαινόμενα υποδαυλίζουν.

Η περίπτωση της Χίου, ανεξάρτητα από τον ρόλο που αναμφίβολα έπαιξε ο ανθρώπινος παράγοντας στην εκκίνηση της πυρκαγιάς ταυτόχρονα σε πέντε σημεία του νησιού, αποδεικνύει ξανά ότι η κλιματική κρίση είναι εδώ και πως οι συνέπειές της θα είναι αισθητές για πολλά χρόνια ακόμη στην πατρίδα μας.

Και εδώ θα ήθελα και εγώ να συγχαρώ όλους όσοι συνέβαλαν στην κατάσβεση αυτής της μεγάλης φωτιάς και οι οποίοι υπερέβησαν εαυτούς, τους πυροσβέστες, τους εθελοντές, τους κατοίκους, τα σώματα ασφαλείας, τους αυτοδιοικητικούς και πολλούς άλλους.

Το νομοσχέδιο που συζητούμε σήμερα αποτελεί μια ακόμη νομοθετική πρωτοβουλία που αποδεικνύει ότι η Κυβέρνηση της Νέας Δημοκρατίας συνεχίζει να δουλεύει εντατικά και συστηματικά για να προστατέψει το φυσικό μας περιβάλλον, την ελληνική κοινωνία και να μετριάσει τις επιπτώσεις από τα ακραία φυσικά φαινόμενα, τα οποία, όπως όλα δείχνουν, θα συνεχίσουν να ταλαιπωρούν τη χώρα μας και στο μέλλον.

Βασικοί πυλώνες σ’ αυτή την προσπάθεια είναι το Πυροσβεστικό Σώμα και η Πολιτική Προστασία.

Το παρόν νομοσχέδιο, λοιπόν, έρχεται να βελτιώσει τις διαδικασίες αντιμετώπισης φυσικών καταστροφών και, παράλληλα, να ενισχύσει τη στελέχωση του Πυροσβεστικού Σώματος. Πρόκειται για ρυθμίσεις που έρχονται σε συνέχεια πετυχημένων μεταρρυθμίσεων, όπως η ενεργοποίηση του 112 και η χρηματοδότηση του επενδυτικού προγράμματος «Αιγίς» με δισεκατομμύρια ευρώ για την αναβάθμιση των υποδομών της Πολιτικής Προστασίας και τον εξοπλισμό του Πυροσβεστικού Σώματος με σύγχρονα σχήματα, αεροσκάφη, αλλά και νέα τεχνολογικά εργαλεία, όπως τα drones επιτήρησης.

Πέραν, όμως, των παραπάνω κρίσιμων και κομβικών παρεμβάσεων η Κυβέρνηση μας αναγνωρίζει και με το παρόν νομοσχέδιο πως ο σημαντικότερος παράγοντας επιτυχίας ενός συστήματος πολιτικής προστασίας είναι ο ίδιος ο άνθρωπος. Ακριβώς αυτό το πολύτιμο ανθρώπινο δυναμικό ερχόμαστε σήμερα να στηρίξουμε ξανά, ιδιαίτερα στην ελληνική περιφέρεια με σειρά καίριων παρεμβάσεων, όπως η ενίσχυση της στελέχωσης των εναέριων μέσων του Πυροσβεστικού Σώματος, όπως η θέσπιση νέας κατηγορίας προσωπικού, των πυροσβεστών επί θητεία, και η πρόσληψη εκατόν πενήντα νέων ανθρώπων γενικών καθηκόντων που θα μπορέσουν να βοηθήσουν καθημερινά και ουσιαστικά στους πυροσβεστικούς σταθμούς, ιδιαίτερα της υπαίθρου, όπως, επίσης, η δημιουργία και νέας ειδικής μονάδας δασικών επιχειρήσεων στην Καβάλα και όπως η βελτίωση του μεταβατικού πλαισίου για την εφαρμογή του νέου Εθνικού Σχεδίου Εναέριας Διάσωσης και Αεροδιακομιδών.

Επίσης σημαντικό μέτρο υπέρ του ανθρώπινου παράγοντα είναι και η αύξηση του μέγιστου αριθμού επιτρεπόμενων ημερών εκτός έδρας με τον διπλασιασμό των αντίστοιχων αποζημιώσεων για όλες τις κατηγορίες πυροσβεστικού προσωπικού.

Ταυτόχρονα, όμως, οφείλουμε να ενισχύσουμε και την πρόληψη, λέξη κλειδί για την επιτυχία οποιασδήποτε μακρόπνοης προσπάθειας, όπως αυτή που καταβάλλει η Κυβέρνησή μας για την πολιτική προστασία. Και τέτοια μέτρα πρόληψης περιλαμβάνουν συστηματικές παρεμβάσεις στη συντήρηση δασικών οδών, την κατασκευή έργων αντιπυρικής προστασίας, την τοποθέτηση αισθητήρων πυρανίχνευσης, τον συχνό καθαρισμό και απομάκρυνση καύσιμης ύλης από τα δάση μας, την εγκατάσταση υδατοδεξαμενών και τη συντήρηση πυροφυλακίων.

Παράλληλα, προχωράμε στη μετατόπιση και υπογειοποίηση των εναέριων δικτύων ηλεκτροδότησης της ΔΕΔΔΗΕ που διέρχονται από δασικές περιοχές.

Ειδικά στην Ευρυτανία, την οποία έχω την τιμή να εκπροσωπώ, ένα νομό με πυκνή και πλούσια δάσωση, βρίσκονται σε εξέλιξη τα έργα στις γραμμές μεταφοράς ηλεκτρικής ενέργειας μέσης τάσης ύψους εκατομμυρίων ευρώ, έργα τα οποία θα ελαχιστοποιήσουν τον κίνδυνο πρόκλησης πυρκαγιών από καλώδια και πυλώνες δίπλα και μέσα σε δασικές περιοχές.

Κύριε Υπουργέ, σ’ αυτό το σημείο θέλω να κάνω ειδική αναφορά στην εν εξελίξει δασική μεταρρύθμιση ως ένα πολύ βασικό εργαλείο δασικής πρόληψης. Πρόκειται για πρωτοβουλία της πολιτικής ηγεσίας του Υπουργείου Περιβάλλοντος, η οποία έρχεται να «κλειδώσει» με αντίστοιχα μέτρα και δράσεις του Υπουργείου Πολιτικής Προστασίας, συμπληρώνοντάς τα. Στόχος είναι ο τακτικός καθαρισμός των δασών μας με την απόληψη πολύ μεγάλων ποσοτήτων βιομάζας, οι οποίες θα αξιοποιούνται από δασικούς συνεταιρισμούς και ιδιωτικές επιχειρήσεις. Πρόκειται για ένα σημαντικό πρόγραμμα στο οποίο έχει ενταχθεί πιλοτικά και η Ευρυτανία και περιμένουμε να ξεκινήσει και να υλοποιηθεί. Από την αξιοποίηση της παραγόμενης δασικής βιομάζας θα προκύψουν πολλαπλά οφέλη μέσα από τη μεταποίηση της ξυλείας και των προϊόντων της, την παραγωγή θερμικής ηλεκτρικής ενέργειας ή ανανεώσιμων αερίων από βιομάζα, της λεγόμενης βιοενέργειας, αλλά και με τη διάθεση μέρους των παραγόμενων καυσόξυλων με χαμηλό τίμημα σε μόνιμους κατοίκους των τοπικών κοινοτήτων που βρίσκονται οι δασικές περιοχές και βέβαια και αντίστοιχη μείωση των δημοτικών τελών που επιβάλλουν οι οικείοι ΟΤΑ.

Για να προχωρήσει όμως πιο γρήγορα αυτή η τόσο αναγκαία μεταρρύθμιση, την οποία περιμένουμε -όπως προανέφερα- και στην Ευρυτανία, θα ήταν ευχής έργο, κύριε Υπουργέ, να υπάρξει μία άμεση συνεργασία του δικού σας Υπουργείου με το ΥΠΕΝ, προκειμένου να πετύχουμε τον καλύτερο δυνατό συντονισμό των συναρμόδιων υπηρεσιών και κυρίως την επιτάχυνση των γραφειοκρατικών διαδικασιών για την ενεργοποίηση των νέων σχεδίων δασικής διαχείρισης σε όλη τη χώρα.

Κύριοι συνάδελφοι -και ολοκληρώνω-, το ανθρώπινο δυναμικό του Πυροσβεστικού Σώματος αποτελεί θεμέλιο και αφετηρία κάθε προσπάθειας της Κυβέρνησής μας να βελτιώσει την ασφάλεια των πολιτών και να προστατεύσει τις περιουσίες τους. Είχαμε άλλωστε πολύ πρόσφατα τις προκηρύξεις 137 θέσεων δασοκομάντος επταετούς θητείας και 2.500 θέσεων εποχικών πυροσβεστών, με παράλληλη αύξηση κατά δύο μήνες της διάρκειας απασχόλησής τους. Μάλιστα, ειδικά για την Ευρυτανία προκηρύχθηκαν συνολικά 10 θέσεις εποχικών δασοπυροσβεστών, αφού λάβατε ακριβώς υπόψιν σας τις ιδιαίτερες ανάγκες αυτού του απομονωμένου νομού που διαθέτει εκτεταμένα και πυκνά δάση.

Κυρία Πρόεδρε, κλείνω μ’ αυτό και σας ευχαριστώ για την ανοχή σας.

Πρόκειται, λοιπόν, για σημαντικές παρεμβάσεις της πολιτείας που αποσκοπούν στην πρόληψη των δασικών πυρκαγιών και στην προστασία των δασών και των ανθρώπων.

Γι’ αυτόν τον λόγο, κύριε Υπουργέ, στηρίζουμε την προσπάθειά σας και προσωπικά δηλώνω και ως μέλος της Επιτροπής Περιβάλλοντος της Βουλής ότι θα συνεχίσω να αγωνίζομαι για τη διατήρηση των δασών μας, μιας μοναδικής πηγής πλούτου που αποτελεί όχι μόνο πολύτιμο φυσικό πόρο για τους κατοίκους της Ευρυτανίας, αλλά και όλων των περιοχών της πατρίδας μας που διαθέτουν δάση, αλλά και παρακαταθήκη για τις επόμενες γενιές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο κ. Διονύσιος Ακτύπης, Βουλευτής της Νέας Δημοκρατίας.

Κύριε συνάδελφε, έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, πριν ξεκινήσω την τοποθέτησή μου επί του νομοσχεδίου, αισθάνομαι την ανάγκη και την υποχρέωση να απευθύνω ένα βαθύ και ειλικρινές «ευχαριστώ», να συγχαρώ από καρδιάς τους άνδρες και τις γυναίκες του Πυροσβεστικού Σώματος, αλλά και όλους τους ένστολους και τους εθελοντές που με αυταπάρνηση και αυτοθυσία μάχονται καθημερινά για να προστατεύσουν ζωές, περιουσίες, δάση και ολόκληρους οικισμούς. Ιδιαίτερα θέλω να εξάρω τις ηρωικές τους προσπάθειες στις πρόσφατες πυρκαγιές που για ακόμα μια φορά δοκίμασαν τις αντοχές της χώρας μας. Στάθηκαν στην πρώτη γραμμή, μακριά από τα σπίτια τους, υπηρετώντας το καθήκον με αξιοπρέπεια, επαγγελματισμό και απίστευτο σθένος. Σε αυτούς τους ανθρώπους δεν αξίζουν απλώς τα εύσημα, αξίζουν η εμπιστοσύνη, η επένδυση και η ενίσχυση και αυτή είναι ακριβώς η πρόθεση του παρόντος νομοσχεδίου.

Η σημερινή συζήτηση δεν είναι μία ακόμα νομοθετική πράξη. Το νομοσχέδιο που συζητούμε σήμερα δεν είναι ούτε τεχνικού χαρακτήρα ούτε διεκπεραιωτικό. Είναι μια δημόσια δήλωση ότι ως ελληνική πολιτεία δεν αποδεχόμαστε την ακινησία απέναντι στις φυσικές καταστροφές. Η κλιματική κρίση δεν είναι πιθανότητα, είναι πραγματικότητα. Είναι εδώ, παρούσα, επιθετική, με πυρκαγιές, πλημμύρες και αστάθεια. Αυτή η νέα εποχή απαιτεί ένα νέο κράτος, όχι ένα κράτος βαρύ, γραφειοκρατικό και φοβικό, αλλά ένα κράτος γρήγορο, ευέλικτο, εκπαιδευμένο και οργανωμένο. Αυτό το νομοσχέδιο είναι ένα βήμα σε αυτήν την κατεύθυνση.

Η Κυβέρνηση της Νέας Δημοκρατίας και ο Πρωθυπουργός Κυριάκος Μητσοτάκης έχουν επιλέξει στρατηγικά να μετατρέψουν την Πολιτική Προστασία σε έναν πυλώνα κρατικής αξιοπιστίας και όχι άδικα.

Το σχέδιο νόμου κάνει τομές. Καθιερώνεται για πρώτη φορά μια νέα κατηγορία πυροσβεστών, οι πυροσβέστες επί θητεία, όχι με πρόχειρες προσλήψεις, αλλά με αυστηρά κριτήρια σωματικής ικανότητας, επιχειρησιακής εμπειρίας και ηλικιακής καταλληλότητας. Είναι το εργαλείο για να ξεπεράσουμε τον υπηρεσιακό κατακερματισμό. Είναι μια απάντηση με 150 νέες θέσεις άμεσα και με προοπτική μόνιμης ενίσχυσης.

Παράλληλα, προβλέπεται ευελιξία στον σχεδιασμό της εκπαίδευσης μέσω της Σχολής Επαγγελματικής Μετεκπαίδευσης, γιατί δεν αρκεί η πρόσληψη. Χρειαζόμαστε ανθρώπους που να εξελίσσονται, που να μπορούν να επιχειρούν σε περιβάλλον υψηλής έντασης, ένα Πυροσβεστικό Σώμα με σύγχρονη παιδεία και ευθύνη.

Επιπλέον, ενισχύονται οι ειδικές μονάδες δασικών επιχειρήσεων, οι ΕΜΟΔΕ, ένα σώμα-κλειδί για την άμεση απόκριση σε δασικές πυρκαγιές.

Εδώ θέλω να σημειώσω ότι και για το νησί μου, τη Ζάκυνθο, η δημιουργία ΕΜΟΔΕ είναι ένα τεράστιο βήμα ενίσχυσης και ασφάλειας. Σε συνεργασία με την τοπική Πυροσβεστική Υπηρεσία, με τις εθελοντικές ομάδες και την Τοπική Αυτοδιοίκηση θα αντιμετωπίσουμε πιο ισχυροί και οργανωμένοι όλους τους πιθανούς κινδύνους.

Ξέρετε, αυτό εδώ το έκαναν αυτή η Κυβέρνηση και αυτό το Υπουργείο. Καλά τα «θα τα κάναμε» της Αντιπολίτευσης, αλλά εμείς τα υλοποιούμε, κυρίες και κύριοι συνάδελφοι, εμείς τα είπαμε και τα κάναμε.

Προχωρώ σε ένα ακόμα εξαιρετικά κρίσιμο σημείο, την αναγνώριση στην πράξη του μόχθου των πυροσβεστών. Αυξάνεται το ανώτατο όριο ημερών εκτός έδρας με σημαντικές βελτιώσεις, από 60 σε 90 μέρες για τους μόνιμους και τους δασοκομάντος, από 32 σε 60 ημέρες για το προσωπικό πενταετούς υποχρέωσης και τους ΠΠΕΘ, από 15 σε 45 ημέρες για τους εποχικούς πυροσβέστες. Αυτό δεν είναι προνόμιο, είναι δικαιοσύνη, είναι αναγνώριση, είναι πολιτικός σεβασμός στην πραγματική εργασία. Και γιατί τώρα; Διότι επείγει, διότι κάθε καθυστέρηση στοιχίζει. Το 2024 ήδη ματαιώθηκαν δύο κρίσιμοι διαγωνισμοί για πιλότους και γιατρούς του Πυροσβεστικού Σώματος, επειδή το υπάρχον θεσμικό πλαίσιο τούς ζητούσε ξανά εξετάσεις, σα να μην είναι ειδικευμένοι. Το αντιμετωπίζουμε αυτό. Αντικαθιστούμε την παράλογη γραφειοκρατία με μοριοδότηση, αξιοκρατία και διαφάνεια.

Βεβαίως το νομοσχέδιο δεν λησμονεί τον πολίτη. Προβλέπεται για πρώτη φορά στεγαστική συνδρομή σε ανθρώπους που κατοικούν με παραχωρητήρια σε δημόσια ακίνητα και επλήγησαν από καταστροφές. Επιτέλους οι κοινωνικές ομάδες που ζουν στο περιθώριο του τίτλου ιδιοκτησίας αναγνωρίζονται ως δικαιούχοι. Αυτή είναι κοινωνική πολιτική, όχι ρητορική.

Μεταφέρεται επίσης η αρμοδιότητα ελέγχου αιτήσεων πληγεισών επιχειρήσεων από τον «Ιανό», ώστε να αποσυμφορηθεί το σύστημα και να υπάρξει πραγματική βοήθεια και όχι διοικητικό αδιέξοδο.

Κυρίες και κύριοι συνάδελφοι, από το 2019 μέχρι σήμερα η εικόνα είναι ξεκάθαρη. Τέσσερις χιλιάδες περισσότεροι πυροσβέστες, αναβάθμιση του εναέριου στόλου, διπλασιασμός των drones, προγράμματα διεθνούς συνεργασίας, επιχειρησιακή κάλυψη σε απομακρυσμένες περιοχές, αύξηση αμοιβών και προϋπολογισμού για τις πυροσβεστικές υπηρεσίες.

Η διαφορά με το 2019 είναι ποιοτική και ποσοτική. Και στη Ζάκυνθο αυτό φαίνεται. Η Πυροσβεστική μας Υπηρεσία έχει λάβει ενισχύσεις, μέσα και τεχνολογία που δεν υπήρχαν ούτε ως σκέψη πριν έξι χρόνια.

Κλείνοντας, κυρίες και κύριοι συνάδελφοι, η Πολιτική Προστασία δεν είναι υπόθεση μόνο του κράτους. Είναι μια συλλογική άσκηση εμπιστοσύνης και ευθύνης. Κράτος, πολίτες, αυτοδιοίκηση, εθελοντές, επιστήμονες, όλοι μαζί σε ένα ενιαίο επιχειρησιακό σχέδιο.

Αυτό το νομοσχέδιο είναι μια πράξη θάρρους, μια πράξη μεταρρύθμισης. Δεν υπόσχεται θαύματα, αλλά δίνει στα χέρια της πολιτείας τα σωστά εργαλεία. Και γι’ αυτό, το υπερψηφίζουμε με συναίσθηση και όχι με επιφύλαξη.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Στο Βήμα η επόμενη ομιλήτρια είναι η κ. Αρετή Παπαϊωάννου, Ανεξάρτητη Βουλευτής.

Ορίστε, έχετε τον λόγο.

**ΑΡΕΤΗ ΠΑΠΑΪΩΑΝΝΟΥ:** Κυρία Πρόεδρε, κύριοι Υπουργοί, κυρίες και κύριοι συνάδελφοι, η συζήτηση του παρόντος νομοσχεδίου λαμβάνει χώρα σε μια περίοδο οξυμένων περιβαλλοντικών –και όχι μόνο- κινδύνων, αλλά και γνωστών και καταγεγραμμένων επιχειρησιακών ανεπαρκειών. Συμφωνούμε όλοι ότι η ανάγκη για έναν λειτουργικό, αποτελεσματικό και σύγχρονο μηχανισμό Πολιτικής Προστασίας είναι αδιαμφισβήτητη.

Ωστόσο, το νομοσχέδιο που καλούμαστε σήμερα να εξετάσουμε, παρά τον φαινομενικά φιλόδοξο τίτλο του «Περί ανθεκτικότητας…», πάσχει σε επίπεδο στρατηγικής σύλληψης, επιχειρησιακής πληρότητας και θεσμικής συνοχής. Εκτός από το άρθρο 5 που αναφέρεται στην εκτίμηση κινδύνου δασικών πυρκαγιών, ουσιαστική στρατηγική πρόληψης δεν υπάρχει.

Οι κύριες ενστάσεις μου είναι οι εξής: Πρώτον, το συγκεντρωτικό μοντέλο διαχείρισης που καλά κρατεί, δεύτερον η υποστελέχωση του Πυροσβεστικού Σώματος και, τρίτο και πολύ βασικό, η συνέχιση της διάσπασης της ενιαίας διαχείρισης των δασών με τον διαχωρισμό των Υπηρεσιών Πρόληψης και Πυρόσβεσης. Επιμένετε σε ένα συγκεντρωτικό μοντέλο διαχείρισης και σε αοριστίες που ευνοούν τη διάχυση των ευθυνών και όχι την πρόληψη των καταστροφών. Αντιμετωπίζετε την υποστελέχωση του Πυροσβεστικού Σώματος, που κι εσείς ακόμη αναγνωρίζετε ότι υπάρχει, με την πρόσληψη ελαχίστων πυροσβεστών επί θητεία ορισμένου χρόνου. Οι αρμόδιες δε αντίστοιχες Υπηρεσίες περιφερειών και δήμων είναι μόνο στα χαρτιά. Δεν έχουν προσωπικό, δεν υπάρχουν υποδομές, δεν υπάρχει τίποτε.

Η Κυβέρνηση επιμένει να δρα εκ των υστέρων, μετά την καταστροφή, μετά την πυρκαγιά, μετά την πλημμύρα. Καμία πρόβλεψη για τοπικά σχέδια πρόληψης. Το νομοσχέδιο αυτό δεν επιλύει, αντίθετα επιτείνει το χρόνιο πρόβλημα της πολυδιάσπασης των αρμοδιοτήτων στην Πολιτική Προστασία. Δημιουργούνται νέες δομές, χωρίς σαφή οριοθέτηση, χωρίς διασφάλιση συντονισμού και χωρίς να ενισχύεται στην πράξη η Τοπική Αυτοδιοίκηση, η οποία, όπως όλοι ξέρουμε, παραμένει εγκλωβισμένη σε υποχρεώσεις, αλλά χωρίς να έχει πόρους.

Χρειάζονται χρήματα στις περιφέρειες και τους δήμους, κύριε Υπουργέ, οι οποίοι γνωρίζουν τις περιοχές τους καλύτερα από όλους. Πιστεύω ότι θα σχεδιάσουν και θα κάνουν ό,τι χρειάζεται καλύτερα από τον καθένα, γιατί νοιάζονται για τα σπίτια τους, τις περιουσίες τους και τις ζωές τους. Αν τους παραχωρήσετε τους πόρους για να αποκτήσουν τα μέσα και το ανθρώπινο δυναμικό που χρειάζονται, θα υπάρχουν και αποτελέσματα. Αποκέντρωση, λοιπόν! Βλέπουμε τους δήμους να μην έχουν πόρους ούτε για να καθαρίσουν τις παρυφές των οδών σε κατοικημένες περιοχές. Μιλάμε για τους δήμους που φροντίσατε να παίρνουν συνολικά το 1/3 των ποσών που δικαιούνται. Άκουσα προηγουμένως για 40 εκατομμύρια ευρώ σε όλη την επικράτεια. Σαφώς και δεν είναι χρήματα αυτά –και το ξέρουμε όλοι- όταν για να καθαριστεί ένα οικόπεδο από έναν ιδιώτη, μπορεί να φτάσει και 500 ευρώ, αν είναι δύο-τρία στρέμματα. Το ζούμε, το ακούμε, το βλέπουμε.

Η ανθεκτικότητα, κυρίες και κύριοι συνάδελφοι, δεν θεσμοθετείται με γενικές εξαγγελίες ούτε με παραρτήματα περί οργανωτικών θεμάτων, αλλά με ξεκάθαρη στρατηγική, με πρόβλεψη μόνιμου ανθρώπινου δυναμικού και με απόλυτη σαφήνεια στον καταμερισμό ευθύνης. Το Ευρωπαϊκό Ελεγκτικό Συνέδριο έχει ξεκάθαρα διαπιστώσει ότι τα διαθέσιμα κονδύλια στην Πολιτική Προστασία κατευθύνονται κυρίως σε μέτρα καταστολής πυρκαγιών και άλλων καταστροφών. Ξανά εδώ είμαστε, λείπει συστηματικά η μακροπρόθεσμη επένδυση σε πρόληψη και ανθεκτικότητα. Αυτό το πρόβλημα αφορά τόσο τον σχεδιασμό, όσο και την παρακολούθηση και αξιολόγηση των σχετικών δράσεων.

Η απουσία ρητών διατάξεων για ενίσχυση των δασικών Υπηρεσιών, για τοπικά σχέδια πρόληψης και η έλλειψη μηχανισμού παρακολούθησης εφαρμογής των σχεδίων αυτών επιβεβαιώνουν ότι η πρόληψη παραμένει ζητούμενο. Και αναρωτιέμαι, αυτό είναι το σχέδιο ανθεκτικότητας που μας υπόσχεστε; Πού είναι η πρόβλεψη για αξιοπρεπείς συνθήκες εργασίας, σύγχρονο εξοπλισμό και επιμόρφωση; Τι γίνεται με τους εποχικούς που κάθε χρόνο έχουν την αγωνία της ανανέωσης της σύμβασής τους;

Προσπαθείτε να παρουσιάσετε την τυπική αναδιοργάνωση σαν ουσιαστική μεταρρύθμιση. Όμως, όσοι υπηρετούν στο Σώμα, αλλά και οι πολίτες απ’ έξω, γνωρίζουν την πραγματικότητα. Οι ήρωες με τις κόκκινες φόρμες εξακολουθούν να επιχειρούν με ληγμένα μέσα ατομικής προστασίας και με πεπαλαιωμένα οχήματα. Διαβάσαμε ότι ο Δήμος Χίου ζητάει από τους πολίτες σάντουιτς, νερά και κολλύρια για τα ταλαιπωρημένα από τους καπνούς μάτια των πυροσβεστών. Τι άλλο να πω μετά από αυτό; Τι άλλο να πω;

Αυτή η επιχειρησιακή ένδεια, κύριε Υπουργέ, είναι πάγια κατάσταση. Το ίδιο έζησα εγώ στη Φούρκα της Χαλκιδικής τον Αύγουστο του 2021. Είδα τους πυροσβέστες να πηγαίνουν στο μίνι μάρκετ του χωριού, για να αγοράσουν με δικά τους χρήματα ένα νερό και ένα κρουασάν. Είδα τον κόσμο να πληρώνει για λογαριασμό τους, για να τους συνδράμει. Κι όλα αυτά με φόντο έναν νέο Εθνικό Μηχανισμό Αεροδιακομιδών που τρία χρόνια μετά την ψήφισή του παραμένει γράμμα κενό και οδεύει προς ιδιωτικοποίηση. Παράλληλα, η μετάθεση για το 2030 της εκπόνησης του Εθνικού Σχεδίου Εναέριας Διάσωσης στο άρθρο 7 επιβεβαιώνει ότι οι θεσμοθετημένες τομές παραμένουν ανενεργές και κινδυνεύουν να εκφυλιστούν σε απλές εξαγγελίες.

Για άλλη μια φορά βλέπουμε την ίδια πεπατημένη, δηλαδή γενικές προβλέψεις για έκτακτες συμβάσεις με πρόσχημα την ταχύτητα. Και ρωτάω, είναι αυτό ενίσχυση της ανθεκτικότητας ή άνοιγμα της πόρτας για απευθείας αναθέσεις χωρίς λογοδοσία;

Η πολύ χαμηλή απορρόφηση των διαθέσιμων ευρωπαϊκών κονδυλίων για την Πολιτική Προστασία είναι αποκαλυπτική της διοικητικής ανετοιμότητας και της απουσίας της ωρίμανσης σχεδίων. Το Ευρωπαϊκό Ελεγκτικό Συνέδριο έχει αποδοκιμάσει έντονα τον τρόπο με τον οποίο διατίθενται τα κοινοτικά κονδύλια στην Πολιτική Προστασία, επισημαίνοντας ότι εξαντλούνται σε βραχυπρόθεσμες δράσεις καταστολής, αντί για μακροχρόνια πρόβλεψη.

Σύμφωνα με αναφορές, παρότι δόθηκαν στην Ελλάδα 470 εκατομμύρια ευρώ για εργασίες πρόληψης, δεν διασφαλίζεται η μακροπρόθεσμη αποτελεσματικότητα των μέτρων αυτών, καθώς δεν υπάρχουν συστηματικές διαδικασίες παρακολούθησης και σταθερού σχεδιασμού. Επιπλέον, το ίδιο το Συμβούλιο εγείρει ανησυχίες ότι τα μέτρα πρόληψης που χρηματοδοτεί, ενδέχεται να έχουν αποτέλεσμα μικρής διάρκειας, χωρίς να εξασφαλίζεται η βιωσιμότητά τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα μπορούσα να πω πολλά. Όμως, θα πρέπει να τελειώνω.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ να συντομεύετε.

**ΑΡΕΤΗ ΠΑΠΑΪΩΑΝΝΟΥ:** Τελειώνω, κυρία Πρόεδρε.

Το παρόν σχέδιο νόμου εμπεριέχει ορισμένες τεχνικές βελτιώσεις, αλλά δεν συγκροτεί ένα συνεκτικό θεσμικό και επιχειρησιακό πλαίσιο για την Πολιτική Προστασία.

Με αυτά τα δεδομένα δηλώνω την επιφύλαξή μου. Βέβαια -αυτό θα ήθελα να το ακούσετε όλοι προσεκτικά και όσοι τυχόν μας ακούν από την τηλεόραση- δεν θα καταψηφίσω το νομοσχέδιο ούτε και θα το υπερψηφίσω, γιατί πολύ απλά έχετε καταφέρει με πάγια κοινοβουλευτική πρακτική οι Ανεξάρτητοι Βουλευτές να μην ψηφίζουν. Σήμερα 25 Βουλευτές από τους 297 που έχουν μείνει δεν θα ψηφίσουν. Αν αυτό δεν είναι κατάφωρη παραβίαση του Συντάγματος εδώ μέσα, μέσα στη Βουλή, τότε τι είναι; Και είναι αυτονόητο ότι πρέπει επιτέλους να σταματήσει. Βρισκόμαστε εδώ οι Βουλευτές για να σχολιάζουμε, να προτείνουμε και να ψηφίζουμε. Είμαστε το νομοθετικό Σώμα. Δεν μπορεί, κύριε Πρόεδρε, κύριε Κακλαμάνη, να επιτρέψετε να συνεχιστεί αυτό το κατάπτυστο καθεστώς. Αλλιώς όχι μόνο το αποδέχεστε, αλλά και το υποθάλπετε.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Νεοκλής Κρητικός, Βουλευτής της Νέας Δημοκρατίας.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κυρία Πρόεδρε.

Κύριε Υπουργέ, κύριοι Υφυπουργοί, κυρίες και κύριοι συνάδελφοι, σήμερα καλούμαστε να αναδείξουμε τη συμβολή της νομοθετικής πρωτοβουλίας του Υπουργείου Κλιματικής Κρίσης και Πολιτικής Προστασίας στη διαμόρφωση ενός ισχυρότερου, πιο σύγχρονου πλαισίου για την Πολιτική Προστασία και το Πυροσβεστικό Σώμα, με μόνο ζητούμενο την ενίσχυση της ανθεκτικότητας της χώρας μας απέναντι στις συνέπειες της κλιματικής κρίσης και την ποιοτική αναβάθμιση των μηχανισμών προστασίας και απόκρισης του κράτους.

Η συζήτησή μας λαμβάνει χώρα σε μία κρίσιμη περίοδο, σε μια κρίσιμη επικαιρότητα όπου η χώρα μας δοκιμάζεται από την πύρινη λαίλαπα, υπενθυμίζοντάς μας πως η κλιματική κρίση δεν είναι προ των πυλών ούτε η αντιμετώπισή της εξαντλείται σε ασκήσεις επί χάρτου. Είναι πλέον μια πραγματικότητα που επηρεάζει τις ζωές μας, τις υποδομές, τις περιουσίες, τους αγρότες μας, τη βιωσιμότητά μας. Μέσα σε αυτό το διαρκώς μεταβαλλόμενο περιβάλλον η Πολιτεία δεν μπορεί να μείνει αδρανής. Οφείλει να λειτουργήσει ως ενεργός φορέας της ασφάλειας των πολιτών, της προστασίας του φυσικού πλούτου, της ενίσχυσης των θεσμών και των μηχανισμών της χώρας μας.

Το νομοσχέδιο, λοιπόν, κινείται σε τέσσερις στρατηγικούς πυλώνες.

Πρώτος πυλώνας: ο ανασχεδιασμός του θεσμικού πλαισίου της Πολιτικής Προστασίας, με έμφαση στην πρόληψη, τον σχεδιασμό και τη διαλειτουργικότητα.

Δεύτερος πυλώνας: η ενίσχυση του Πυροσβεστικού Σώματος με προσλήψεις, εξορθολογισμό διαδικασιών και αναβάθμιση της εκπαίδευσης.

Τρίτος πυλώνας: η βελτίωση της απόκρισης σε φυσικές καταστροφές, με ταχύτερη ενεργοποίηση και επέκταση των εργαλείων παρέμβασης.

Και τέταρτος πυλώνας: η αναδιοργάνωση της κρατικής αρωγής, ώστε οι πληγέντες πολίτες και επιχειρήσεις να λαμβάνουν άμεσα και ουσιαστικά στήριξη.

Τώρα να σταθώ σε ορισμένα άρθρα.

Στο άρθρο 3, όπου αναβαθμίζεται η Επιτροπή Εκτίμησης Κινδύνου από καιρικά φαινόμενα και κινδύνους πολιτικής προστασίας, προστίθεται ο Αρχηγός του Πυροσβεστικού Σώματος και ένας εξειδικευμένος επιστήμονας. Έτσι εξασφαλίζεται ο συνδυασμός της επιστημονικής τεκμηρίωσης και επιχειρησιακής εμπειρίας και ενισχύεται η αποτελεσματικότητα και αξιοπιστία των εισηγήσεων της επιτροπής, ιδίως για μέτρα πρόληψης.

Με το άρθρο 4 αντικαθίσταται το υφιστάμενο ρυθμιστικό πλαίσιο για την κήρυξη κατάστασης έκτακτης ανάγκης πολιτικής προστασίας. Επεκτείνεται η διάρκεια κατάστασης έκτακτης ανάγκης από τριάντα μέρες σε τρεις μήνες, με πρόβλεψη επέκτασης σε έξι μήνες, ρύθμιση που διευκολύνει την Τοπική Αυτοδιοίκηση, μειώνει τη γραφειοκρατία και επιτρέπει την ολοκλήρωση των κρίσιμων έργων αποκατάστασης χωρίς διαρκείς ανανεώσεις.

Με το άρθρο 5 θεσπίζεται ο Εθνικός χάρτης εκτίμησης κινδύνου δασικών πυρκαγιών, ένα εργαλείο στρατηγικού σχεδιασμού που θα αξιοποιείται για την υλοποίηση προληπτικών έργων και δράσεων. Η σύνταξη και αναθεώρησή του, όποτε κρίνεται αναγκαία και το αργότερο κάθε δέκα έτη, εγγυάται τη δυναμική προσαρμογή του χάρτη στις μεταβαλλόμενες συνθήκες.

Με το άρθρο 6 νομοθετείται ο ορισμός ενός εισαγγελικού λειτουργού επί θητεία, αρμόδιου για θέματα περιβάλλοντος και δίωξης εμπρησμών, με αρμοδιότητες την εποπτεία του προανακριτικού έργου του Πυροσβεστικού Σώματος και της Διεύθυνσης Αντιμετώπισης Εγκλημάτων Εμπρησμού. Στόχος είναι η ενίσχυση του διωκτικού μηχανισμού στην αντιμετώπιση του αδικήματος του εμπρησμού.

Με το άρθρο 7 παρατείνεται το μεταβατικό καθεστώς του Εθνικού Σχεδίου Εναέριας Διάσωσης και Αεροδιακομιδών για πέντε έτη. Διασφαλίζεται έτσι η συνέχεια και η επιχειρησιακή επάρκεια σε αποστολές υγειονομικού χαρακτήρα, ιδίως σε νησιωτικές και δυσπρόσιτες περιοχές.

Το Κεφάλαιο Γ΄ περιλαμβάνει ρυθμίσεις για την ενίσχυση και στελέχωση του Πυροσβεστικού Σώματος, ένα πάγιο αίτημα των φορέων.

Με τα άρθρα 8 και 9 αναμορφώνεται η διαδικασία πρόσληψης πυροσβεστών ειδικών καθηκόντων. Καταργούνται οι γραπτές εξετάσεις και αντικαθίστανται από μοριοδοτούμενη αξιολόγηση βάσει αντικειμενικών και μετρήσιμων κριτηρίων.

Στο άρθρο 10 αυξάνεται από 65 σε 68 έτη το όριο ηλικίας αποστρατείας για το υγειονομικό προσωπικό του Πυροσβεστικού Σώματος. Διατηρείται έτσι ένα πολύτιμο επιστημονικό δυναμικό σε κρίσιμες θέσεις και διασφαλίζεται η λειτουργία των υγειονομικών μας επιτροπών.

Στο άρθρο 11 επιτυγχάνεται η διαδικασία προσλήψεων Πυροσβεστών Δασικών Επιχειρήσεων, με δυνατότητα πρόσκλησης περισσότερων επιλαχόντων στις προκαταρκτικές εξετάσεις. Η παρέμβαση αυτή παρέχει ευελιξία στη διοίκηση και συμβάλλει στην επιτάχυνση της διαδικασίας προσλήψεων.

Με τα άρθρα 12 και 13 θεσπίζεται νέα κατηγορία πυροσβεστικού προσωπικού, πυροσβέστες επί θητεία, και εισάγεται ένας ευέλικτος θεσμός με στόχο την άμεση στελέχωση και την ενίσχυση της επιχειρησιακής ικανότητας, κυρίως στην περιφέρεια. Στόχος να καλυφθούν οι υπάρχουσες μεγάλες ανάγκες σε οδηγούς, χειριστές υπηρεσιακών οχημάτων.

Με το άρθρο 15 αναβαθμίζεται η Σχολή Επαγγελματικής Μετεκπαίδευσης Επιτελών Στελεχών. Ορίζεται ότι ο Αρχηγός του Πυροσβεστικού Σώματος ρυθμίζει το πρόγραμμα, τη φοίτηση και τις προϋποθέσεις συμμετοχής, ώστε να υπάρχει συνεχής και προσαρμοσμένη επιμόρφωση στα νέα δεδομένα και τις τεχνολογίες.

Συγχρόνως, στο άρθρο 16 απλουστεύεται η διαδικασία προσλήψεων για την Υπηρεσία Εναέριων Μέσων. Η τροποποίηση του θεσμικού πλαισίου εξασφαλίζει την απαραίτητη προσαρμοστικότητα στις αυξημένες απαιτήσεις του Πυροσβεστικού Σώματος, ειδικά κατά τη διάρκεια της αντιπυρικής περιόδου.

Επίσης, στο άρθρο 16 νομοθετείται η αύξηση των επιτρεπόμενων ημερών εκτός έδρας για το προσωπικό του Πυροσβεστικού Σώματος. Αναγνωρίζεται η πραγματική εργασία και οι ανάγκες μετακινήσεων που προκύπτουν στις επιχειρησιακές αποστολές.

Τέλος, στο Κεφάλαιο Δ΄ περιλαμβάνονται ρυθμίσεις που αφορούν στην κρατική αρωγή και την αποκατάσταση καταστροφών.

Με το άρθρο 17 παρέχεται δικαίωμα στεγαστικής συνδρομής για την αποκατάσταση των ζημιών σε φυσικά πρόσωπα που έχουν λάβει προσωρινά παραχωρητήρια και έχουν εγκατασταθεί σε κατοικίες οι οποίες ανήκουν κατά κυριότητα σε φορείς του δημοσίου τομέα και βρίσκονται σε περιοχές που έχουν οριοθετηθεί ως πληγείσες, ρύθμιση με σαφές κοινωνικό πρόσημο.

Κυρίες και κύριοι συνάδελφοι, το σημερινό νομοσχέδιο είναι μια μεταρρύθμιση θεμελιακής σημασίας που θωρακίζει τη χώρα απέναντι σε φυσικές καταστροφές, εξοπλίζει το έμψυχο δυναμικό πρώτης γραμμής, επιδιώκει να προσδώσει στην Πολιτική Προστασία, στο Πυροσβεστικό Σώμα, στην Πολιτεία έναν αναβαθμισμένο ρόλο, με όρους ευελιξίας, πρόληψης, ετοιμότητας και αποκατάστασης. Σας καλώ, λοιπόν, να το στηρίξετε και σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Βουλευτής της Νέας Δημοκρατίας κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ:** Κυρία Πρόεδρε, κύριοι Υπουργοί, κυρίες και κύριοι συνάδελφοι, η κλιματική κρίση είναι πολυπαραγοντική, έχει ευρείες επιπτώσεις στο φυσικό περιβάλλον, την κοινωνία και την οικονομία. Ακραία καιρικά φαινόμενα όπως καύσωνες, ξηρασίες, διάβρωση του εδάφους και έντονες καταιγίδες δεν αποτελούν πλέον μια μελλοντική απειλή, μία απαισιόδοξη πρόγνωση, αλλά δυστυχώς είναι φαινόμενα που τα βιώνουμε.

Παράλληλα παρατηρείται μείωση της βιοποικιλότητας, εμφανίζονται απειλές για την υγεία, επισιτιστική ανασφάλεια και εντάσεις.

Δεν λείπουν οι περιπτώσεις που προκαλούνται ζημιές στην οικονομία λόγω μειωμένων αποδόσεων στις παραγωγικές δραστηριότητες, καταστροφές σε υποδομές και σε αγροτικές καλλιέργειες, όπως ζήσαμε στο πρόσφατο παρελθόν στη Θεσσαλία. Σύμφωνα με έρευνα για την Ελλάδα, το κλίμα γίνεται θερμότερο και ξηρότερο και θα εκδηλώνονται ακραία καιρικά φαινόμενα μεγαλύτερης έντασης συχνότητας και διάρκειας.

Κυρίες και κύριοι συνάδελφοι, η Κυβέρνηση της Νέας Δημοκρατίας και του Κυριάκου Μητσοτάκη, ανιχνεύοντας τις σύγχρονες ανάγκες, πραγματοποίησε μια σημαντική καινοτομία για τη χώρα, ίδρυσε το 2021 το Υπουργείο Κλιματικής Κρίσης και Πολιτικής Προστασίας που ανέλαβε την πολιτική προστασία και το Πυροσβεστικό Σώμα.

Σήμερα το νέο Υπουργείο -σχετικά νέο- για την πρόληψη και την αντιμετώπιση των πολυεπίπεδων συνεπειών της κλιματικής κρίσης φέρνει το νομοσχέδιο με τίτλο «Πλαίσιο για την ενίσχυση της ανθεκτικότητας: Διατάξεις για την πολιτική προστασία και το Πυροσβεστικό Σώμα». Το θεσμικό πλαίσιο γίνεται πλέον πιο ευέλικτο, λειτουργικό και αποδοτικό.

Υπάρχουν τέσσερις βασικοί πυλώνες στους οποίους στηρίζεται. Πρώτον, γίνεται νέος σχεδιασμός του νομοθετικού πλαισίου της πολιτικής προστασίας. Δεύτερον, ενισχύεται το Πυροσβεστικό Σώμα. Τρίτον, βελτιώνεται η απόκριση σε φυσικές καταστροφές. Τέταρτον, γίνεται πιο αποτελεσματική η κρατική αρωγή σε πολίτες και επιχειρήσεις που έχουν υποστεί τις συνέπειες από μια φυσική καταστροφή.

Οι παραπάνω άξονες γίνονται πράξη με σύγχρονες ρυθμίσεις που εξειδικεύουν σε διάφορα σημεία. Ένα κεντρικό σημείο του νομοσχεδίου είναι η αντιμετώπιση της υποστελέχωσης και κατακερματισμού του Πυροσβεστικού Σώματος.

Θα αναφερθώ σε δύο καινοτομίες. Πρώτη καινοτομία: Ενισχύονται οι πυροσβεστικοί σταθμοί ειδικά αυτοί της περιφέρειας με τους πυροσβέστες μιας νέας κατηγορίας, τους πυροσβέστες γενικών καθηκόντων επί θητεία. Ουσιαστικά αναφερόμαστε σε μόνιμες θέσεις στο Πυροσβεστικό Σώμα, σύμφωνα με ρύθμιση που περιλαμβάνεται. Οι νέοι που θα προσληφθούν θα έχουν υψηλό επίπεδο επιχειρησιακής ετοιμότητας και εμπειρία στον τομέα της πυρόσβεσης η οποία μοριοδοτείται.

Δεύτερη καινοτομία: Γίνεται πιο γρήγορη και ρεαλιστική η πρόσληψη και η μετάταξη του προσωπικού ειδικών καθηκόντων στο Πυροσβεστικό Σώμα. Δημιουργείται σύστημα μοριοδότησης με αντικειμενικά και αδιάβλητα κριτήρια που αντικαθιστά το σύστημα γραπτών εξετάσεων. Για παράδειγμα, όταν χρειάζεται να προσληφθεί ένας ειδικευμένος γιατρός, αυτός δεν χρειάζεται πλέον να ξαναδώσει εξετάσεις.

Κυρίες και κύριοι συνάδελφοι, προκύπτει αύξηση των αποδοχών για τους πυροσβέστες όλων των κατηγοριών. Αυξάνεται ο μέγιστος αριθμός των επιτρεπόμενων ημερών εκτός έδρας για το πυροσβεστικό προσωπικό. Ενδεικτικά αναφέρω ότι οι εποχικοί πυροσβέστες τριπλασιάζουν τα εκτός έδρας. Το οικονομικό όφελος στο τέλος της σεζόν σε κάθε εποχικό πυροσβέστη θα είναι μια αύξηση γύρω στα 1.200 ευρώ.

Η επιμόρφωση του ανθρώπινου δυναμικού είναι ένα εργαλείο εξέλιξης και βελτίωσης των παρεχόμενων υπηρεσιών. Πρέπει να ανταποκρίνεται στις σύγχρονες προκλήσεις. Παράλληλα, εφοδιάζει τα στελέχη του Πυροσβεστικού Σώματος με δεξιότητες και ικανότητες διαφύλαξης της σωματικής τους ακεραιότητας. Σε αυτό το πνεύμα, το αρχηγείο έχει την ευχέρεια να καθορίζει τα χαρακτηριστικά της μετεκπαίδευσης.

Κυρίες και κύριοι συνάδελφοι, όσον αφορά στην πρόληψη και την υλοποίηση έργων δασοπροστασίας, καθιερώνεται ο εθνικός χάρτης εκτίμησης κινδύνου δασικών πυρκαγιών. Η υπεύθυνη επιτροπή αξιοποιεί την επιστημονική γνώση ειδικών και την επιχειρησιακή εμπειρία αξιωματικού του Πυροσβεστικού Σώματος και τις γνώσεις στελεχών και των δύο εμπλεκόμενων υπουργείων, δηλαδή του Κλιματικής Κρίσης και Πολιτικής Προστασίας και του Υπουργείου Περιβάλλοντος και Ενέργειας. Η επιτροπή εκτίμησης κινδύνου που λειτουργεί ήδη σύμφωνα με το νέο νομοσχέδιο ενισχύεται με τη συμμετοχή του αρχηγού του Πυροσβεστικού Σώματος και την εμπειρία του στο επιχειρησιακό πεδίο και δεύτερον, με την προσθήκη ενός ακόμα μέλους από την επιστημονική κοινότητα.

Βελτιώνεται η αποτελεσματικότητα της δασοπυρόσβεσης με την ίδρυση μιας ακόμη Ειδικής Μονάδας Δασικών Επιχειρήσεων, ΕΜΟΔΕ, στην Καβάλα με αύξηση της γεωγραφικής κάλυψης, με αύξηση της διαθεσιμότητας των εναέριων μέσων. Για την κήρυξη των περιοχών που έχουν πληγεί σε κατάσταση έκτακτης ανάγκης, η διαδικασία διευκολύνεται και έτσι γίνεται πιο απλή και πιο γρήγορη η δουλειά που έχει να κάνει τοπική αυτοδιοίκηση.

Για την ανακούφιση των πληγέντων πολιτών και επιχειρήσεων, οι διαδικασίες εκσυγχρονίζονται και σχεδιάζονται ώστε να ολοκληρωθούν συντομότερα. Θεσμοθετούνται οι συνέργειες σε περιστάσεις που δεν περισσεύει η συνδρομή κανενός. Όλα αυτά σε μια μάχη που ο ισχυρότερος αντίπαλος είναι ο χρόνος.

Κυρίες και κύριοι συνάδελφοι, η πολιτική προστασία δεν είναι απλά ένα σύνολο διοικητικών υπηρεσιών και νομοθετικών ρυθμίσεων. Είναι ο τρόπος με τον οποίον προστατεύεται από φυσικές ή ανθρωπογενείς καταστροφές η ανθρώπινη ζωή, το ύψιστο αγαθό, η περιουσία του πολίτη και το περιβάλλον μας. Είναι το μέσον που οδηγεί στην αποκατάσταση της καθημερινότητας και της κανονικότητας μετά το πλήγμα, ενισχύει η κοινωνική συνοχή και την ανθεκτικότητα.

Το νομοσχέδιο δημιουργεί ένα σύγχρονο θεσμικό πλαίσιο για όλα αυτά, στηρίζει τα στελέχη του Πυροσβεστικού Σώματος και αυξάνει τις αποδοχές τους, επενδύει στην πρόληψη, βελτιώνει την αντιμετώπιση και την αποκατάσταση. Το νομοσχέδιο χτίζει την εμπιστοσύνη των πολιτών απέναντι στην πολιτεία. Η αξιοπιστία του κράτους ενισχύεται. Η αποτελεσματικότητα των διαδικασιών βελτιώνεται.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο επόμενος ομιλητής, ο κ. Δημήτριος Κυριαζίδης, Ανεξάρτητος Βουλευτής, σχεδόν Ανεξάρτητος Βουλευτής.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κυρία Πρόεδρε.

Υπουργοί, συναδέλφισσες, συνάδελφοι, ο κρίσιμος ρόλος του Πυροσβεστικού Σώματος ιδιαίτερα την περίοδο του θέρους που όχι μόνο έρχεται αντιμέτωπο με τις επιπτώσεις της κλιματικής κρίσης, αλλά επιφορτίζεται και με τη διαφύλαξη της ζωής των πολιτών, έρχεται και πάλι στο προσκήνιο. Μόλις χτες στη Δράμα το Πυροσβεστικό Σώμα και οι συν αυτώ έδωσαν μια μάχη προκειμένου να αποφευχθεί μια επικίνδυνη πυρκαγιά που πράγματι επεκτάθηκε μεταξύ χωριών και διαφυλάχθηκε και η εκκένωση ενός χωριού, του Μακρυπλαγίου, για να μην επεκταθεί η πυρκαγιά σε δάσος και σε περιοχές.

Άρα, εκφράζω και πιστεύω όλοι μας εκφράζουμε την ευαρέσκειά μας στους μαχητές προκειμένου να διασφαλίσουν το κοινό καλό, όπως επίσης και άλλους του Πυροσβεστικού Σώματος που δίνουν τη μάχη στη Χίο, αλλά και σε άλλα μέρη της χώρας.

Συναδέλφισσες και συνάδελφοι, με γνώμονα την κρισιμότητα του ρόλου του Πυροσβεστικού Σώματος, το εύρος των καθηκόντων του και τις αγκυλώσεις και δυσλειτουργίες του παρελθόντος που παρεμπόδιζαν την αποτελεσματικότητά του, το Υπουργείο Κλιματικής Κρίσης και Πολιτικής Προστασίας εισάγει ένα σύνολο θεσμικών ρυθμίσεων, με σκοπό την προσαρμογή του στις παρούσες συνθήκες, όπως αυτές διαμορφώνονται από τις νέες απειλές, την ενίσχυση της ανθεκτικότητας και την αύξηση της ετοιμότητας σε μεγάλο βαθμό και της ανταπόκρισής του.

Το παρόν νομοσχέδιο έρχεται να καλύψει ουσιαστικές ανάγκες στον τομέα της πολιτικής προστασίας, της αντιμετώπισης των φυσικών καταστροφών και της στελέχωσης του Πυροσβεστικού Σώματος. Πέραν της πρόβλεψης και παρατήρησης των καιρικών φαινομένων, ο ρόλος της πολιτικής προστασίας περιλαμβάνει και την αξιολόγηση της δυνατότητάς τους και την εκτίμηση των συνεπειών τους, όπως και το ενδεχόμενο να αποτελέσουν κίνδυνο για την ανθρώπινη ζωή. Στη διαδικασία αυτή κεντρικό ρόλο έχει η επιτροπή εκτίμησης κινδύνου.

Πλέον, αναγνωρίζοντας τον υψηλό βαθμό εξειδίκευσης, την υπηρεσιακή εμπειρία και την ικανότητα κρίσης και αξιολόγησης της ηγεσίας του Πυροσβεστικού Σώματος, η σύνθεση της Επιτροπής τροποποιείται, περιλαμβάνοντας τον Αρχηγό του Σώματος μαζί με ακόμη ένα μέλος της πλήρους ακαδημαϊκής επάρκειας από την επιστημονική κοινότητα, καθότι το έως σήμερα θεσμικό πλαίσιο για την κήρυξη μιας περιοχής σε κατάσταση έκτακτης ανάγκης πολιτικής προστασίας, προέβλεπε ανώτατη χρονική διάρκεια τριάντα ημερών.

Οι οργανισμοί τοπικής αυτοδιοίκησης α΄ και β΄ βαθμού είχαν ένα στενό χρονικό περιθώριο για την έγκαιρη υλοποίηση των έργων αποκατάστασης φυσικών καταστροφών. Πλέον, βάσει του παρόντος νομοσχεδίου, η ανώτατη χρονική διάρκεια επεκτείνεται σε τρεις μήνες με δυνατότητα εξάμηνης παράτασης.

Επιπλέον, ενώ μέχρι σήμερα είχε μόνο ο δήμαρχος την αρμοδιότητα να εισηγηθεί στο Γενικό Γραμματέα Πολιτικής Προστασίας την κήρυξη μιας περιοχής σε κατάσταση έκτακτης ανάγκης τοπικής κλίμακας, στο εξής η δυνατότητα αυτή παρέχεται και στον περιφερειάρχη.

Το υπό συζήτηση νομοθέτημα πλαισιώνει και υποστηρίζει θεσμικά το Εθνικό Πρόγραμμα Πολιτικής Προστασίας «ΑΙΓΙΣ.». Πιο συγκεκριμένα, φέρει όλες τις απαραίτητες και αναγκαίες προβλέψεις για την επάνδρωση, εκπαίδευση του πληρώματος και λειτουργία των νέων πτητικών μέσων που αποτελούν ένα από τα θεμελιώδη σημεία του Προγράμματος, καθώς επιταχύνει και απλουστεύει τη διαδικασία πρόσληψης πυροσβεστικού προσωπικού ειδικών καθηκόντων, όπως πιλότων, τεχνικών και μηχανικών.

Δίδεται έμφαση στο στελεχιακό δυναμικό του Πυροσβεστικού Σώματος και ειδικότερα, στην πλήρωση οργανικών θέσεων, οι οποίες δεν μπόρεσαν να καλυφθούν με την ισχύουσα διαδικασία κατάταξης και μετάταξης.

Το υφιστάμενο θεσμικό πλαίσιο προβλέπει μια εξαιρετική γραφειοκρατική διαδικασία, η οποία είχε ως αποτέλεσμα το 2024 να έχουμε τη ματαίωση δύο διαγωνισμών για την πρόσληψη τριάντα πλοηγών κυβερνητών, πλοηγών μηχανικών, βοηθών πλοηγών μηχανικών και δέκα ιατρών, ειδικοτήτων κρίσιμων για τη λειτουργία του Πυροσβεστικού Σώματος.

Προς αντικατάσταση ενός επίπονου, χρονοβόρου, γεμάτου με εξετάσεις και με βραδείς γραφειοκρατικές διαδικασίες του συστήματος, καθιερώνεται σύστημα μοριοδότησης, με αντικειμενικά και αδιάλειπτα κριτήρια, τόσο για την εισαγωγή ιδιωτών στο Πυροσβεστικό Σώμα όσο και για τη μετάταξη ήδη υπηρετούντος προσωπικού.

Συγχρόνως, ιδιαίτερη μέριμνα λαμβάνεται για την ενίσχυση της Διεύθυνσης Υγειονομικών του Πυροσβεστικού Σώματος.

Τελευταίο και ίσως πιο σημαντικό μέτρο, είναι η οικονομική ενίσχυση του πυροσβεστικού προσωπικού, μέσω της αύξησης των επιτρεπόμενων κατ’ έτος, ημερών, εκτός έδρας, μια κίνηση υψηλού συμβολισμού για την αναγνώριση της δύσκολης μάχης που δίνουν καθημερινά γυναίκες και άνδρες του Πυροσβεστικού Σώματος.

Κλείνοντας, δεν θα πρέπει να παραλείψουμε και το γεγονός ότι το νομοσχέδιο του Υπουργείου Πολιτικής Προστασίας έγινε δεκτό με θετικά σχόλια από το σύνολο σχεδόν των φορέων, με μικρές μόνο επίσημες, αποδεικνύοντας το βαθμό ανταπόκρισης στις σύγχρονες ανάγκες τους. Ίσως, όμως, οι σημαντικότατες παρατηρήσεις, οι οποίες θα πρέπει να εισακουστούν και να ενσωματωθούν σύντομα από πλευράς του Υπουργείου είναι η ρεαλιστική αύξηση της εκτός έδρας χρηματικής αποζημίωσης, ώστε να αντιστοιχεί σε πραγματικούς όρους με το σημερινό κόστος διαβίωσης αλλά και η προσθήκη μελών της Εθνικής Μετεωρολογικής Υπηρεσίας στη σύνθεση της Επιτροπής Εκτίμησης Κινδύνου, για να προσφέρουν με την εμπειρία και την επιστημοσύνη τους, ό,τι είναι δυνατόν.

Ιδιαίτερα, όμως, θα ήθελα να ληφθούν υπ’ όψιν και να υιοθετηθούν σχόλια και προτάσεις της Ανώτατης Συνομοσπονδίας Πολυτέκνων, η οποία προτείνει δημογραφική ρήτρα ειδικής πρόβλεψης για τις πολύτεκνες οικογένειες, ως μέρος μιας εθνικής στρατηγικής για την ανάκαμψη του δημογραφικού, αλλά και εκπαίδευση και κατάρτιση του πληθυσμού στα πλαίσια της πολιτικής προστασίας για την ψύχραιμη και μεθοδική ανταπόκριση στα έντονα αιφνίδια καιρικά φαινομένα. Άλλωστε, η πρόληψη και η ετοιμότητα αποτελούν το θεμέλιο λίθο της επιτυχίας και της αποτελεσματικότητας.

Καλή δύναμη και υγεία στους πυροσβέστες μας!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Εμμανουήλ Κόνσολας, Βουλευτής της Νέας Δημοκρατίας.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, μάλλον η κ. Αντωνίου ή τα είπε πολύ καλά ή δεν έπεισε την Αντιπολίτευση ότι το νομοσχέδιο είναι ένα πολύ σημαντικό και εξαιρετικά επίκαιρο νομοσχέδιο. Όμως, εμείς ταυτιζόμαστε με τη δεύτερη άποψη και θέλω να συγχαρώ την κ. Αντωνίου, γιατί ανέλυσε σε όλο το εύρος το νομοσχέδιο, γιατί πράγματι είναι ένα πλαίσιο ενίσχυσης της ανθεκτικότητας σε ό,τι αφορά την πολιτική προστασία. Αυτό είναι πασιφανές, γιατί σε όλη την επικράτεια η ανθεκτικότητα είναι το ζητούμενο σήμερα και αυτό θέλουν οι πολίτες, το θέλουν οι πυροσβέστες, πόσο δε μάλλον η ηγεσία.

Θέλω να συγχαρώ, λοιπόν, τον κ. Κεφαλογιάννη και τον κ. Κατσαφάδο και τον κ. Τουρνά με τους συνεργάτες τους που έφεραν ένα πολύ ισχυρό αποτύπωμα στη Βουλή, σχετιζόμενο με αυτό που διαλαμβάνεται σε όλη την επικράτεια σε σχέση με τις φυσικές καταστροφές και ιδιαίτερα αυτή την περίοδο που είναι αντιπυρική περίοδος.

Άρα, αυτές οι θετικές νομοθετικές πρωτοβουλίες της Κυβέρνησης θα περίμενε καθένας από εμάς να τύχουν αποδοχής -πολλές από τις ρυθμίσεις που φέρνει- απ’ όλα τα κόμματα.

Θέλω, λοιπόν, να σας καλέσω στην εισαγωγή μου και όχι στο τέλος και τώρα ακόμα που ακούτε τους ομιλητές από την Κυβερνητική Παράταξη και τους Υπουργούς, να ευαισθητοποιηθούμε όλοι και να δώσουμε ώθηση σε αυτό το νομοσχέδιο που θεραπεύει προβλήματα και νομίζω, δίνει λύσεις. Είναι μια ρεαλιστική πρόταση από την Κυβέρνηση, κυρίες και κύριοι συνάδελφοι. Λείπει μια αξιόπιστη ρεαλιστική πρόταση από την Αντιπολίτευση και όμως δεν θέλουν να δουν την πραγματικότητα, δεν θέλουν να δουν αυτή την πρόταση και να την υπερψηφίσουν.

Γιατί να την υπερψηφίσουν; Γιατί χρειάζεται μια ομόθυμη στάση απέναντι σε αυτό το πολύ σημαντικό νομοσχέδιο και μας κρίνουν οι πολίτες γι’ αυτό. Όλοι έχουμε διαφορετικές ιδεολογίες και διαφορετικές πολιτικές αφετηρίες. Όμως, αυτά τα θέματα που φέρνει αυτό το νομοσχέδιο είναι τόσο σημαντικά που νομίζω ότι μπορούμε να βρούμε ένα πεδίο συνεννόησης.

Ίσως με την ευκαιρία αυτού του νομοσχεδίου θα πρέπει να θυμίσουμε πώς ήταν και πώς είναι σήμερα ο τομέας της πολιτικής προστασίας, αλλά και το προσωπικό και οι δυνάμεις πυρόσβεσης και πυροπροστασίας. Σας θυμίζω: Όταν ο Πρωθυπουργός, ο κ. Κυριάκος Μητσοτάκης, τότε που ήταν επικεφαλής της Νέας Δημοκρατίας και διεκδικούσε την πρωθυπουργία είχε ανακοινώσει τη σύσταση και την ίδρυση του Υπουργείου αυτού, κάποιοι χλεύαζαν. Τώρα κρίνεται αδήριτη ανάγκη όχι απλώς να υπάρχει αυτό το Υπουργείο, αλλά να ενισχυθεί. Και αυτό κάνει η Κυβέρνηση. Είναι μια βασική ανάγκη, κυβερνητική, αλλά κυρίως κοινωνική.

Η πολιτική προστασία από ένα γραφείο και από μια γενική γραμματεία, έχει γίνει από τότε που ανέλαβε η Νέα Δημοκρατία, Υπουργείο, με επιχειρησιακές δυνατότητες, με ουσιαστικές αρμοδιότητες και με θεσμικές παρεμβάσεις. Και αν αυτό δεν το βλέπει κάποιος από εμάς, εθελοτυφλεί στην πραγματικότητα.

Θέλω εδώ να πω μερικά στοιχεία που συνθέτουν αυτή την αντίληψη. Οι δυνάμεις πυρόσβεσης και πυροπροστασίας έχουν αυξηθεί κατά τέσσερις χιλιάδες. Σήμερα, το σύνολο του προσωπικού αριθμεί συνολική δύναμη δεκαοκτώ χιλιάδων ατόμων, εκ των οποίων οι δύο χιλιάδες πεντακόσιοι είναι εποχικοί πυροσβέστες. Υπάρχουν ογδόντα πέντε εναέρια μέσα διαθέσιμα, σε επιχειρησιακή ετοιμότητα, σε καθημερινή βάση από τον Έβρο μέχρι τη Γαύδο και από τα Διαπόντια μέχρι το Καστελόριζο. Μάλιστα, πρέπει να τονίσω εδώ ότι υπάρχουν πέντε χιλιάδες εθελοντές πυροσβέστες και άλλοι πεντέμισι χιλιάδες πυροσβέστες πολιτικής προστασίας. Ωστόσο, έχει ενισχυθεί και ο στόλος των drones με θερμικές κάμερες που είναι επιφορτισμένος με τα καθήκοντα της εναέριας επιτήρησης και από σαράντα πέντε που είχαμε πέρυσι, φέτος επιχειρούν ογδόντα δύο.

Υλοποιείται ένα τεράστιο Πρόγραμμα συνολικού ύψους 2,1 δισεκατομμυρίων και πλέον ευρώ, για την ενίσχυση των δομών και του εξοπλισμού της πολιτικής προστασίας και παράλληλα περιλαμβάνει επτά νέα Canadair, δέκα ελικόπτερα, είκοσι πέντε αμφίβια αεροσκάφη, χίλια εκατό πυροσβεστικά οχήματα και έναν μεγάλο αριθμό drones.

Παράλληλα, υπάρχει ο εκσυγχρονισμός σε οχήματα -έχετε ακούσει και τους Υφυπουργούς και τον Υπουργό να ανακοινώνουν σχετικά- και σταδιακά θα εκσυγχρονιστεί ο γερασμένος στόλος που υπήρχε μέχρι σήμερα.

Για πρώτη φορά δόθηκε έμφαση, με πράξεις όμως και όχι με λόγια, στον τομέα της πρόληψης με βασικές πολιτικές. Ενδεικτικά φέτος υποβλήθηκαν πάνω από 700 χιλιάδες δηλώσεις καθαρισμού οικοπέδων. Το γνωρίζετε όλοι. Υπήρξε και χρηματοδότηση των δήμων για δράσεις πολιτικής προστασίας και όσοι εκπορεύονται από την αυτοδιοίκηση πολύ καλά γνωρίζουν πόσο σημαντικό είναι αυτό το μέτρο. Το νομοσχέδιο που συζητάμε σήμερα είναι ενταγμένο σ’ αυτές τις αναφορές που πρωτύτερα διατύπωσα. Είναι ενταγμένο σε αυτόν τον σχεδιασμό αφού προβλέπει ευέλικτες διαδικασίες για τη στελέχωση της υπηρεσίας εναέριων μέσων του Πυροσβεστικού Σώματος αφού υπάρχει άμεση ανάγκη διαπιστωμένη από όλους μας, καθώς οι άνθρωποι και οι χειριστές είναι αυτοί που θα καταστήσουν επιχειρησιακά τα νέα πυροσβεστικά αεροσκάφη και ελικόπτερα.

Ταυτόχρονα το νομοσχέδιο υπηρετεί συγκεκριμένες στοχεύσεις και σε άλλες διατάξεις πέρα από τις προηγούμενες αναφορές. Επιτρέψτε μου πολύ σύντομα να αναφέρω μερικές. Πέρα από την επιτάχυνση της διαδικασίας πρόσληψης και μετάταξης πυροσβεστικού προσωπικού ειδικών καθηκόντων επικαιροποιείται και βελτιώνεται η διαδικασία κήρυξης περιοχών σε κατάσταση έκτακτης ανάγκης και συγκεκριμένα η ανώτατη διάρκεια ισχύος της κήρυξης μιας περιοχής σε κατάσταση έκτακτης ανάγκης πολιτικής προστασίας. Αυξάνεται από 30 μέρες σε τρεις μήνες. Όσοι είχαν την ατυχία να βιώσουν τέτοιες καταστάσεις γνωρίζουμε πόσο σημαντική είναι αυτή η πρόβλεψη. Με αυτό τον τρόπο οι δήμοι και οι περιφέρειες θα έχουν το χρονικό περιθώριο και τη δυνατότητα να υλοποιούν άμεσα τα έργα αποκατάστασης. Επίσης, προβλέπεται η συμμετοχή του αρχηγού του Πυροσβεστικού Σώματος και μεγαλύτερου αριθμού επιστημόνων εγνωσμένου κύρους στην επιτροπή εκτίμησης κινδύνων από την εκδήλωση καιρικών φαινομένων και φυσικών καταστροφών.

Πρόσθετα καθιερώνεται μια νέα κατηγορία προσωπικού οι πυροσβέστες επί θητεία που θα ενισχύσουν τις υπηρεσίες του Πυροσβεστικού Σώματος στην επαρχία ιδιαίτερα. Προβλέπεται η πρόσληψη 150 πυροσβεστών επί θητεία. Παράλληλα δημιουργείται η ειδική μονάδα δασικών επιχειρήσεων που θα συνδράμει το έργο του Πυροσβεστικού Σώματος. Είναι σημαντικό ότι θα μπορούν να υπηρετούν αξιωματικοί ειδικότητας υγειονομικών, γιατρών, οδοντιάτρων Πυροσβεστικού Σώματος. Πρόκειται για ειδικότητες στις οποίες υπάρχει μεγάλη ανάγκη και δεν πρέπει να δημιουργηθεί κενό όπως επίσης και άλλων ειδικοτήτων γιατί υπάρχει μια πολύ σημαντική ανάγκη και ιδιαίτερα στην περιφέρεια.

Κλείνοντας, κύριε Υπουργέ, θα ήθελα να επισημάνω ότι από 6 σε 8 μήνες που έχει αυξηθεί ο χρόνος απασχόλησης για την ΕΜΟΔΕ είναι μια ανάσα και μια ανάγκη που έχει διατυπωθεί από τις ενώσεις των πυροσβεστών αλλά κυρίως από την κοινωνία. Σε ό,τι αφορά στις μονάδες επιχείρησης Πυροσβεστικού Σώματος που έχουν δημιουργηθεί για να αντιμετωπίσουν δασικές πυρκαγιές επιτρέψτε μου δύο προτάσεις μόνο. Κυρία Πρόεδρε, τελειώνω με αυτά. Έχετε ιδρύσει μια μονάδα στη Ρόδο συγκεκριμένα για να επιτηρεί τα Δωδεκάνησα. Όσοι γνωρίζουν από τη γεωγραφική διασπορά της περιοχής θα κατανοήσουν άμεσα ότι είναι πολύ δύσκολο γι’ αυτούς τους ανθρώπους που υπηρετούν σε αυτή τη δομή να επιχειρήσουν και να αντιμετωπίσουν τα προβλήματα από το Αγαθονήσι μέχρι το Καστελόριζο. Αυτό που προτείνω, κύριε Υπουργέ, για να αποσυμφορηθεί η αντίστοιχη ειδική μονάδα της Ρόδου είναι να γίνει σύσταση και στην Κω ώστε να μπορεί να εξεταστεί αυτή η δημιουργία θετικά από εσάς και να μπορεί να αντιμετωπιστεί άμεσα αυτό το μεγάλο πρόβλημα που έχουμε.

Το δεύτερο ζήτημα -και θα ήθελα να σας θέσω το στεγαστικό πρόβλημα των πυροσβεστών στην περιοχή- αφορά στην εκπόνηση ενός σχεδίου για την στέγαση των αξιωματικών και των υπαξιωματικών του Ελληνικού Στρατού από το Υπουργείο Άμυνας. Είναι μια ρεαλιστική πρόταση να συνεξεταστεί η προοπτική, μαζί με το δικό σας Υπουργείο, το Υπουργείο Άμυνας να μπορεί να κατασκευάσει κατοικίες για πυροσβέστες ή σε άλλη περίπτωση να επιδοτηθεί η κατοικία των πυροσβεστών επειδή τα Δωδεκάνησα ως τουριστική περιοχή είναι πάρα πολύ κοστοβόρα για έναν μισθωτό που υπηρετεί με αυταπάρνηση στην περιοχή μας.

Θέλω να σας καλέσω και πάλι να ψηφίσετε το νομοσχέδιο και να σας συγχαρώ και πάλι, κύριοι Υφυπουργοί και κύριε Υπουργέ, για την πρωτοβουλία που πήρατε.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει παρέμβαση, όπως δικαιούται, ο Κοινοβουλευτικός Εκπρόσωπος της Ελληνικής Λύσης κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, σας ευχαριστώ πάρα πολύ.

Είναι Τετάρτη 25 Ιουνίου, 17:25 το απόγευμα. Πριν από 25 λεπτά ακριβώς στις 5 η ώρα έφτασε στη Βουλή ένα μεγάλο χαρτοκιβώτιο. Ήταν η δικογραφία του ΟΠΕΚΕΠΕ. Μόλις έφθασε στη Βουλή των Ελλήνων. Η δικογραφία, λοιπόν, για ένα από τα μεγαλύτερα οικονομικά σκάνδαλα το οποίο πρέπει να φέρουμε στην επιφάνεια και να πληρώσουν όλοι όσοι κατασπατάλησαν τα χρήματα του ελληνικού λαού. Πριν από λίγο, λοιπόν, ήρθε αυτή η δικογραφία εδώ και με αφορμή αυτό κάνω την παρέμβαση αυτή.

Όταν είδα την κούτα, τον άνθρωπο που την κουβαλούσε λέω «τι είναι αυτό, άνθρωπέ μου;». Λέει «είναι η δικογραφία του ΟΠΕΚΕΠΕ». Λέω «πώς να μην είναι; Τόσο μεγάλο σκάνδαλο σε μια τόσο μεγάλη κούτα θα μπορούσε να χωρέσει μόνο». Και γιατί ήρθε εδώ; Γιατί χτύπησε πάνω σε πολιτικά πρόσωπα, σε Υπουργούς. Γι’ αυτό ήρθε στη Βουλή η υπόθεση αυτή. Από την άλλη βέβαια έχουμε το οξύμωρο την προσπάθεια του Πρωθυπουργού και της Νέας Δημοκρατίας -της Κυβέρνησής βασικά, όχι της Νέας Δημοκρατίας μόνο- να μας πείσουν, κυρία Πρόεδρε ότι δεν τρέχει τίποτα. Ότι κανείς Υπουργός δεν είναι μπλεγμένος. Ότι το σκάνδαλο αυτό το κάνανε κάτι παλιάνθρωποι οι οποίοι ήταν στον οργανισμό και με κάτι άλλα λαμόγια που ήθελαν να φάνε κάτι λεφτά. Ότι οι Υπουργοί είναι αθώες περιστερές. Δεν ξέρει κανείς τίποτα. Εντάξει. Τι είναι 400 εκατομμύρια τώρα;

Κοιτάξτε λίγο. Πάτε από σκάνδαλο σε σκάνδαλο και όσα ωραία λόγια και να χρησιμοποιείτε από βήματος Βουλής εδώ εσείς οι κυβερνητικοί Βουλευτές, η κοινωνία έξω γνωρίζει πάρα πολύ καλά ότι δυστυχώς για την Ελλάδα δεν είστε καθαροί και δεν είστε μια καλή Κυβέρνηση. Όχι μόνο εσείς. Και οι προηγούμενες κυβερνήσεις. Γιατί το σκάνδαλο του ΟΠΕΚΕΠΕ έχει βαθιές ρίζες. Οι ρίζες του ΟΠΕΚΕΠΕ, του σκανδάλου αυτού, δεν εντοπίζονται τώρα, στο χθες και πριν από δύο χρόνια. Εντοπίζονται πολύ βαθιά στο παρελθόν.

(Στο σημείο αυτό χτυπάει το κουδούνι λήξεως του χρόνου ομιλίας του κ. Βουλευτή)

Κυρία Πρόεδρε, αν έχετε την καλοσύνη. Δεν θα ξαναμιλήσω σήμερα. Δύο λεπτά παραπάνω είναι η ομιλία που δικαιούμαι. Δεν θα ξαναμιλήσω μετά για να βοηθήσω και τη διαδικασία. Έχω μια Κυβέρνηση, λοιπόν, η οποία κάνει συμψηφισμούς και λέει στον ελληνικό λαό τι; «Ναι, έχουμε ένα σκάνδαλο. Φαγώθηκαν πολλά εκατομμύρια, αλλά παιδιά, κοιτάξτε λίγο. Δεν είμαστε μόνοι μας. Είναι και άλλοι. Δεν είναι ελληνικό το πρόβλημα του ΟΠΕΚΕΠΕ. Είναι ευρωπαϊκό. Άλλο που εμείς είμαστε οι leader, οι πρώτοι με 400 εκατομμύρια φαγωμένα και οι δεύτεροι στη λίστα είναι με 50 εκατομμύρια, οι άλλοι είναι πολύ πιο κάτω, 10 εκατομμύρια, 15 εκατομμύρια, 8 εκατομμύρια». Για τις άλλες ευρωπαϊκές χώρες κατέθεσε πριν από το μεσημέρι ο Πρόεδρός μας στα Πρακτικά το σχετικό έγγραφο. Και πάτε λοιπόν να κάνετε συμψηφισμούς με μοναδικό σκοπό να καλύψετε οικονομικά εγκλήματα. Κάνετε σαν να μην τρέχει τίποτα.

Δεν μπορεί, λοιπόν, κανένας φυσιολογικός λογικός άνθρωπος να σκεφτεί ότι για το σκάνδαλο αυτό δεν υπάρχει ευθύνη Υπουργού. Δεν γίνεται. Το δικό μου τουλάχιστον το μυαλό, το δικό μας το μυαλό, των λογικών ανθρώπων δεν το χωράει αυτό. Τι λέμε, λοιπόν, εμείς και τι θέλουμε να κάνουμε; Έχουμε καταθέσει κυρία Πρόεδρε, με όλο τον σεβασμό στο Σώμα, από τις 11 Ιουνίου 2025 προς τον Πρόεδρο της Βουλής των Ελλήνων, κ. Νικήτα Κακλαμάνη, πρόταση σύστασης εξεταστικής επιτροπής για το σκάνδαλο του ΟΠΕΚΕΠΕ και ζητάμε να γίνει διερεύνηση, κυρία Πρόεδρε, από το 2012 και εδώ. Όχι μόνο τα τελευταία χρόνια. Από το 2012. Γιατί σας ξαναλέω ότι αυτή η βρωμερή και άθλια υπόθεση έχει πολύ μεγάλη ουρά. Δεν ξέρω τι θα βγει από τις τηλεφωνικές συνομιλίες που λένε θα αποκαλύψουν. Δεν ξέρω ποιοι μιλούσαν και ποιοι δεν μιλούσαν. Αυτό που γνωρίζουμε και είμαστε βέβαιοι είναι ότι εμείς θα ρίξουμε άπλετο φως στην υπόθεση αυτή.

Απευθύνομαι τώρα στο ΠΑΣΟΚ ως Αξιωματική Αντιπολίτευση. Γιατί ζητάμε εμείς εξεταστική επιτροπή; Θα τα πω όσο πιο απλά μπορώ για να καταλάβει ο κόσμος. Τι κάνουμε εμείς, λοιπόν, με την εξεταστική επιτροπή; Το προνόμιο που έχει η ελάσσων Αντιπολίτευση, κύριε Πρόεδρε, είναι ότι με 10 Βουλευτές, 10 υπογραφές, μπορεί να ζητήσει εξεταστική επιτροπή. Μας δίνει το αναθεωρημένο Σύνταγμα το δικαίωμα αυτό. Γιατί το κάνουμε αυτό; Αν έρθει στην Ολομέλεια, κύριοι του ΠΑΣΟΚ, με 120 ψήφους περνάει η εξεταστική. Άρα, τι κάνουμε; Απομπλεκόμαστε από τη Νέα Δημοκρατία, από την πλειοψηφία. Δεν κυνηγάμε τους 151 να τους παρακαλάμε γιατί θα πάνε να το καλύψουν πάλι αυτοί. Με τους 120 λοιπόν περνάει η εξεταστική. Τι κάνει η εξεταστική; Φωνάζει κόσμο, μάρτυρες, ρίχνει φως στην υπόθεση, εξετάζει την υπόθεση κλπ. Άρα, κυρία Πρόεδρε, αυτό που κάνει είναι να ακουστούν όλα αυτά προς τα έξω.

Τι πάει να κάνει τώρα το ΠΑΣΟΚ, που κατά τη γνώμη μας είναι πολιτικό λάθος; Έχετε, βεβαίως, το δικαίωμα και τον απαραίτητο αριθμό των τριάντα Βουλευτών. Τι πάτε να κάνετε; Θεωρούμε ότι αν πάτε για Προανακριτική, ουσιαστικά θα βοηθήσετε την Κυβέρνηση να καλύψει και αυτό το έγκλημα, όπως και τα προηγούμενα, με τις διαδικασίες fast track που κάνει, βλέπε Τριαντόπουλο, βλέπε Καραμανλή και πάει λέγοντας. Θα ζητήσει, λοιπόν, Προανακριτική Επιτροπή όπως λέει, γιατί μπορεί να το κάνει. Μετά, κύριοι, θα πάμε σε ψηφοφορία και θα ζητάμε εκατόν πενήντα μία ψήφους για να περάσει η Προανακριτική. Θα τις δώσει η Νέα Δημοκρατία φυσικά και θα το κάνει, γιατί βολεύει την ίδια και θα πάει σε διαδικασία fast track.

Ζητάμε, λοιπόν, εμείς ως Ελληνική Λύση από τον Πρόεδρο της Βουλής ως οφείλει -είναι υποχρεωμένος ο κ. Κακλαμάνης- να φέρει προς συζήτηση στην Ολομέλεια της Βουλής την πρόταση σύστασης Εξεταστικής Επιτροπής που κατέθεσε από 11 Ιουνίου η Ελληνική Λύση και να συζητηθεί εδώ μέσα. Να αναμετρηθούν τα κόμματα και όποιος θέλει ας μην την ψηφίσει. Κριτής μας είναι ο ελληνικός λαός.

Άρα, λοιπόν, με την Εξεταστική Επιτροπή που ζητάμε εμείς, απαιτούνται λοιπόν μόνο δέκα υπογραφές, τις έχουμε -έντεκα είμαστε- και καταθέσαμε και με εκατόν είκοσι ψήφους Βουλευτών παρακάμπτουμε την πλειοψηφία της Νέας Δημοκρατίας. Για μας είναι πάρα πολύ σημαντικό, κύριοι της Αντιπολίτευσης- να ξεσκεπάσουμε το μεγάλο αυτό σκάνδαλο των εκατομμυρίων χαμένων ευρώ του Έλληνα αγρότη που τα φάγανε τα «λαμόγια».

Έτσι, λοιπόν, αναγκαστικά με την Εξεταστική Επιτροπή θα εξεταστούν μάρτυρες, θα εξεταστούν έγγραφα για να αποκαλυφθούν όλοι οι ένοχοι του εγκλήματος. Αυτό δεν θέλουμε όλοι, να αποκαλυφθούν όλοι οι ένοχοι του εγκλήματος; Αυτό, λοιπόν, με την πρόταση του ΠΑΣΟΚ δεν θα γίνει και η υπόθεση θα κουκουλωθεί, όπως και τις προηγούμενες δύο φορές.

Ζητάμε -και κλείνω- να μην παραβιάσει ο Πρόεδρος της Βουλής το Σύνταγμα, αλλά να την φέρει την πρόταση Εξεταστικής Επιτροπής που κατέθεσε η Ελληνική Λύση προς συζήτηση στη Βουλή των Ελλήνων. Να φέρει άμεσα, λοιπόν, την πρότασή μας και να μην παίζει καθυστερήσεις υπακούοντας τον κ. Μητσοτάκη και την Κυβέρνηση της Νέας Δημοκρατίας. Πρέπει να εξεταστούν οι μάρτυρες. Πρέπει να εξεταστούν έγγραφα, μαζί με τη δικογραφία της Ευρωπαϊκής Εισαγγελίας και να αποκαλυφθεί ολόκληρο το έγκλημα του ΟΠΕΚΕΠΕ από το 2012 έως και σήμερα.

Κυρία Πρόεδρε, σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα η επόμενη ομιλήτρια, η Βουλευτής του ΠΑΣΟΚ-Κινήματος Αλλαγής κ. Παναγιώτα Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η φωτιά που ξεκίνησε τη Δευτέρα στον Δήμο Μονεμβασιάς και συγκεκριμένα στο Καραβοστάσι Πλύτρας Λακωνίας, ήρθε για μία ακόμη φορά να μας θυμίσει ότι η κλιματική αλλαγή και η κλιματική κρίση δεν περιμένουν, δεν συγχωρούν και δεν δίνουν δεύτερες ευκαιρίες. Δεν είναι, όμως, μόνο η φωτιά στην Πλύτρα. Την Κυριακή, μία μέρα νωρίτερα, ήταν και η φωτιά στη Μάνη, στο Σκουτάρι. Εντός είκοσι τεσσάρων ωρών είχαμε έναν πύρινο κλοιό στη Λακωνία και έναν πύρινο κλοιό είχαμε και σήμερα στην περιοχή της Μονεμβασιάς πάλι, στο Λάχι, στον Άγιο Νικόλα, περιοχές και χωριά που βρίσκονται πάνω από τη Νεάπολη Βοιών.

Άρα, λοιπόν, εμείς αυτό το οποίο λέμε είναι πως οι φωτιές -όπως βέβαια και η πυρκαγιά της Χίου, διότι αλίμονο αν μπορούμε να παραβλέψουμε αυτή την οικολογική καταστροφή- ανέδειξαν με τον πιο δραματικό τρόπο τις ελλείψεις, τις καθυστερήσεις, τις παθογένειες που δυστυχώς παραμένουν. Η τοπική κοινωνία της Λακωνίας βίωσε την αγωνία, τις φλόγες, τις ζημιές και μαζί τους, για άλλη μια φορά. Οι εποχικοί πυροσβέστες, οι εθελοντές, οι άνθρωποι που δίνουν τις μάχες στην πρώτη γραμμή είναι συχνά αβοήθητοι, συχνά εγκαταλελειμμένοι από το κράτος.

Αντί σήμερα συζητάμε ένα ουσιαστικό νομοσχέδιο, το οποίο θα ενισχύσει τη θωράκιση της χώρας απέναντι σε φυσικές καταστροφές, ερχόμαστε αντιμέτωποι με μία ακόμα αποσπασματική και πρόχειρη νομοθετική πρωτοβουλία. Συζητάμε, λοιπόν, για ένα νομοσχέδιο το οποίο είναι αργοπορημένο, ένα νομοσχέδιο που ανακυκλώνει τα ίδια λάθη και τις ίδιες αποτυχημένες λογικές, ένα νομοσχέδιο που ευαγγελίζεται την ανθεκτικότητα. Όμως, για ποια ανθεκτικότητα μιλάμε, όταν έρχεται αυτό το νομοσχέδιο σήμερα, εντός της αντιπυρικής περιόδου και όταν παραμένουν τεράστια κενά όχι μόνο σε προσωπικό, αλλά και σε εξοπλισμό και σε σχέδια τοπικής παρέμβασης;

Αλήθεια, σας προσκαλώ, κύριε Υπουργέ, να έρθετε στη Λακωνία και να μιλήσετε για ανθεκτικότητα στους Μανιάτες και στους κατοίκους του Δήμου Μονεμβασιάς, επάνω στις στάχτες των περιουσιών τους. Δυστυχώς, η Κυβέρνηση -η οποία πρέπει να θυμίσουμε ότι δεν κυβερνά μόνο ένα χρόνο ή δύο, αλλά έξι ολόκληρα έτη- επιμένει στα ίδια λάθη, αναπαράγει τις ίδιες αποτυχημένες συνταγές του νόμου 4662/2020 που το ΠΑΣΟΚ καταψήφισε, διατηρεί το ίδιο συγκεντρωτικό, δυσκίνητο και πολύπλοκο σύστημα, παραγκωνίζει την τοπική αυτοδιοίκηση, εξακολουθεί να αγνοεί τα δασαρχεία, παρατείνει τη ζωή ενός μηχανισμού που απέτυχε και που η κοινωνία πληρώνει με δάση καμένα, με περιουσίες χαμένες και ανθρώπινες ζωές σε κίνδυνο.

Επειδή, όμως, δεν θέλουμε να μας πείτε κακοπροαίρετους και πως όλα λέμε όχι, ας πιάσουμε όλο το νομοσχέδιο και ας δούμε κάποια βασικά άρθρα, τα οποία νομίζω έχουν σημασία. Στο άρθρο 3 προβλέπεται η αύξηση των μελών της Επιτροπής Εκτίμησης Κινδύνου. Ποιοι είναι οι τομείς επιστημονικής εξειδίκευσης που απαιτούνται; Ποιες είναι οι επιστημονικές ειδικότητες που θα εκπροσωπηθούν; Τα μέλη θα είναι όντως επιστήμονες ή θα είναι τα δικά μας γαλάζια παιδιά;

Στο άρθρο 4 δίνεται η δυνατότητα στον Δήμαρχο ή στον Περιφερειάρχη να εισηγηθούν την κήρυξη μιας περιοχής ως έκτακτης ανάγκης. Τι είναι η τοπική κλίμακα; Είναι ένα χωριό, ένας δήμος; Είναι περιφερειακή ενότητα; Πότε τελικά έχει αρμοδιότητα ο Δήμαρχος και πότε ο Περιφερειάρχης; Μήπως δημιουργείται, λοιπόν μια σύγχυση στις αρμοδιότητες; Επίσης, αναφέρεστε σε χρονικό τρίμηνο, όταν η παράταση είναι εξάμηνο. Άρα, μάλλον, το τρίμηνο δεν πείθει ούτε εσάς τους ίδιους.

Στο άρθρο 5 συστήνεται μια νέα Επιτροπή Εκτίμησης Κινδύνων Δασικών Πυρκαγιών. Για ποιον λόγο άραγε χρειαζόμαστε μία ακόμη επιτροπή; Διότι, προφανώς μας έχετε δείξει ότι τις επιτροπές τις πολλαπλασιάζετε, όμως τα προβλήματα δεν τα λύνετε. Τελικά, ποιος έχει την ευθύνη, μία ευθύνη που πάλι είναι θολή, μία ευθύνη που πάλι είναι απρόσωπη, μια ευθύνη που δεν βρίσκουμε ποιος τελικά την έχει; Αν πράγματι επιθυμούμε ένα αποτελεσματικό σύστημα, τότε θα πρέπει να δείξουμε ευθύνη, αρμοδιότητα, λογοδοσία και επάρκεια.

Στο άρθρο 9 περιλαμβάνεται το ηλικιακό όριο των 35 ετών για την επιλογή πυροσβεστικού προσωπικού ειδικών καθηκόντων για όλες τις κατηγορίες, πλην των γυναικών που είναι 45. Καθορίζονται οι λεπτομέρειες, τα πρόσθετα προσόντα διορισμού, οι μετατάξεις, προϋποθέσεις και κωλύματα με υπουργικές αποφάσεις και όχι με προεδρικά διατάγματα. Διότι, πολύ απλά, ο κάθε Υπουργός θα θέλει να έχει τη δυνατότητα να εξυπηρετεί τις δικές του υποχρεώσεις, τις δικές του φιλοδοξίες και τα δικά του συμφέροντα.

Και έρχεται, λοιπόν, το άρθρο 12 που φέρνετε μια νέα κατηγορία πυροσβεστών επί θητεία. Δημιουργείτε μία άλλη ταχύτητα, μέσα στις όλες ταχύτητες πυροσβεστών που έχετε δημιουργήσει στο Πυροσβεστικό Σώμα. Κρατάτε τους εποχικούς πυροσβέστες ομήρους. Κάνετε εμπόριο ελπίδας. Παίζετε με τις αγωνίες τους και τους δίνετε μία επταετή θητεία, με αμφίβολη μονιμοποίηση. Τι φέρνετε και αυτή τη φορά; Φέρνετε διευθετήσεις, παρατάσεις, φωτογραφικές διατάξεις, μικροπολιτικές εξυπηρετήσεις, υποσχέσεις χωρίς αντίκρισμα για χιλιάδες ανθρώπους, οι οποίοι θέτουν τη ζωή τους σε κίνδυνο μέσα στις φωτιές.

Βάζετε το ηλικιακό όριο των 30 ετών. Δηλαδή, αποκλείετε δεκάδες έμπειρους πυροσβέστες, με πολύτιμη επιχειρησιακή γνώση, που έχουν συμμετάσχει σε αλλεπάλληλες αντιπυρικές περιόδους. Φέρνετε, δηλαδή, μια ρύθμιση με όρους πελατειακούς, αδιαφανείς, αποκλείοντας τους πιο έμπειρους με αυθαίρετα ηλικιακά κριτήρια και αφήνοντας το ΑΣΕΠ εκτός διαδικασίας.

Το αποκορύφωμα είναι ο αριθμός των εκατόν πενήντα θέσεων, σταγόνα στον ωκεανό στα πραγματικά προβλήματα τα οποία έχει το Πυροσβεστικό Σώμα. Διότι, οι εκατόν πενήντα θέσεις δεν απαντούν ούτε στις πραγματικές ανάγκες του Πυροσβεστικού Σώματος, ούτε στις αποστρατείες στις οποίες έρχονται, ούτε όμως και στην επιχειρησιακή επάρκεια.

Κυρίες και κύριοι συνάδελφοι, κλείνω λέγοντας πως οι φωτιές δεν σβήνουν ούτε με ρουσφέτια, ούτε με ημίμετρα, ούτε με προσωπικό ομηρίας. Το νομοσχέδιο που φέρνετε σήμερα σε καμία περίπτωση δεν ενισχύει την ανθεκτικότητα της χώρας, σε καμία περίπτωση δεν απαντά στην κλιματική κρίση, σε καμία περίπτωση δεν απαντά στις κραυγές των πυρόπληκτων περιοχών. Η Λακωνία, η Χίος και ολόκληρη η Ελλάδα, ζητούν σοβαρότητα και ευθύνη. Δεν ζητούν πολιτική προστασία α λα καρτ. Επειδή δεν είμαστε υπέρμαχοι της πολιτικής προστασίας α λα καρτ, το ΠΑΣΟΚ θα το βρείτε απέναντι.

Ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει τον λόγο τώρα ο Υφυπουργός Κλιματικής Κρίσης και Πολιτικής Προστασίας κ. Κωνσταντίνος Κατσαφάδος.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κυρία Πρόεδρε.

Κυρίες και κύριοι συνάδελφοι, ξεκινώντας θα μου επιτρέψετε να κάνω μία αναφορά στην ενημέρωση την οποία είχαμε -είναι εκτός νομοσχεδίου- από τον κ. Χήτα ότι ήρθε τελικά η δικογραφία. Μας ενημέρωσε ότι όχι μόνο ήρθε, αλλά ήταν και πάρα πολύ μεγάλη κούτα. Οπότε, έχουμε πολλά στοιχεία γύρω από αυτή τη δικογραφία. Διότι, πρέπει να είναι πάρα πολύ μεγάλη, επειδή ήταν πολύ μεγάλη η κούτα.

Αυτό έρχεται σε αντιδιαστολή με την τοποθέτηση την οποία έκανε η Αρχηγός της Πλεύσης Ελευθερίας και ο Κοινοβουλευτικός Εκπρόσωπος του ΣΥΡΙΖΑ όπου κατηγορούσαν το σύνολο της ανώτατης δικαστικής εξουσίας της χώρας για συγκάλυψη και ότι δεν φέρνουν τη δικογραφία. Εκτός αν τρομοκρατήθηκαν και η Πρόεδρος του Αρείου Πάγου και η Εισαγγελέας του Αρείου Πάγου και μέσα σε μία ώρα μάζεψαν όπως-όπως, βρήκαν μια μεγάλη κούτα, τα πέταξαν μέσα και τα έφεραν στη Βουλή.

Κλείνω την παρένθεση γιατί πιστεύω ότι το σημερινό νομοσχέδιο είναι πάρα πολύ σημαντικό λόγω του ότι όλοι μας πλέον είμαστε κοινωνοί και βλέπουμε τις συνέπειες και τις επιπτώσεις τις οποίες έχει η κλιματική κρίση, όχι μόνο στη χώρα μας, αλλά σε όλα τα μήκη και τα πλάτη του κόσμου. Και δεν θα αποφύγω τον πειρασμό γιατί τα ζητήματα πολιτικής προστασίας είναι ζητήματα τα οποία δεν θα πρέπει να τα βλέπουμε κάτω από ένα ιδεολογικό πρίσμα, αλλά θα πρέπει να τα βλέπουμε κάτω από την λογική της προστασίας του κοινωνικού συνόλου και της προστασία όλων των πολιτών και της χώρας.

Όμως, άκουσα μια κριτική και στις Επιτροπές και ακούω και σήμερα εδώ στην Ολομέλεια μια κριτική από Βουλευτές συναδέλφους όπου τα κόμματά τους έχουν περάσει από αυτά τα έδρανα και έχουν θητεύσει σε κυβερνητικές θέσεις, και πραγματικά μου έρχεται να γυρίσω και να πω τη φράση: «Κοίτα ποιος μιλάει!».

Αλήθεια πιστεύετε, κυρίες και κύριοι συνάδελφοι, ότι από το 2019 που έχει αναλάβει η Νέα Δημοκρατία και ο Κυριάκος ο Μητσοτάκης την εξουσία της χώρας, τα ζητήματα γύρω από την πολιτική προστασία είναι χειρότερα από ό,τι όπως τα παρέλαβε; Πιστεύετε ότι οι ελλείψεις οι οποίες υπάρχουν στο Πυροσβεστικό Σώμα και σε έμψυχο δυναμικό αλλά και σε τεχνικά μέσα, είτε επίγεια είτε εναέρια, είναι μεγαλύτερα από αυτά τα οποία παραλάβαμε; Μήπως διώξαμε πυροσβέστες και δεν το ξέρουμε; Απολύσαμε πυροσβεστικό προσωπικό; Δεν μπορείτε να αντιληφθείτε ότι τα νούμερα από μόνα τους σας διαψεύδουν;

**ΠΑΥΛΟΣ ΓΕΡΟΥΛΑΝΟΣ:** Βάζετε ψηλά τον πήχη.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Όχι, κύριε Γερουλάνο, δεν βάζουμε ψηλά τον πήχη. Δεχόμαστε και την κριτική. Και πρώτοι είμαστε εμείς οι οποίοι λέμε ότι δεν έχουμε λύσει όλα τα προβλήματα. Και αυτό το οποίο ζητάμε δεν είναι να μην μας κάνετε κριτική. Δουλειά της αντιπολίτευσης είναι να κάνει κριτική, αλλά όχι καταστροφολογική κριτική, όχι αυτή η κριτική του μηδενισμού ότι «διαλύσατε το Πυροσβεστικό Σώμα» και ότι «δεν υπάρχουν μέσα». Σοβαρά μιλάτε;

Βρήκαμε χίλιους εποχικούς πυροσβέστες και τους έχουμε κάνει δυόμισι χιλιάδες. Βρήκαμε δεκατρείς χιλιάδες πυροσβέστες και τους έχουμε κάνει δεκαπεντέμισι χιλιάδες. Συνολικά πάνω από δεκαοκτώ χιλιάδες άνδρες και γυναίκες του Πυροσβεστικού Σώματος δίνουν τη μάχη κατά την περίοδο της αντιπυρικής περιόδου. Και είναι δυνατόν να γυρνάτε και να μας μιλάτε εσείς για κενά; Πού ήσασταν εσείς όταν ασκούσατε την εξουσία; Τα είχατε καλύψει τα κενά; Είχατε περισσότερα εναέρια μέσα; Είχατε περισσότερα τεχνικά μέσα; Τι ήταν η πολιτική προστασία πριν το 2019 και τι είναι σήμερα; Είναι αδιανόητα αυτά τα πράγματα που λέτε.

Ξέρετε κάτι, κυρίες και κύριοι συνάδελφοι; Σας το είπα και ξανά. Ο ρόλος της αντιπολίτευσης είναι να ασκεί κριτική. Αλλά η κριτική να είναι εποικοδομητική και να έχετε προτάσεις. Τι ακούμε τόσες μέρες κατά τη διάρκεια της συζήτησης στις Επιτροπές και τι ακούμε σήμερα εδώ; Μας κατηγορείτε ότι αυτά τα οποία έχουμε φέρει προς ψήφιση σήμερα, διορθώνουν νομοθετικές πρωτοβουλίες τις οποίες είχε αναλάβει αυτή η Κυβέρνηση κατά το παρελθόν. Προφανέστατα και γίνεται αυτό.

Δεν έχετε καταλάβει ότι η κλιματική κρίση είναι ένα δυναμικό φαινόμενο το οποίο κάθε χρόνο γεννά και δημιουργεί καινούργιες ανάγκες; Εμείς τι πρέπει να είμαστε; Να είμαστε δογματικοί και να λέμε ότι εφόσον νομοθετήσαμε κάτι το οποίο πλέον δεν συμβαδίζει με τις ανάγκες οι οποίες γεννιούνται και δημιουργούνται, θα πρέπει να μείνουμε προσκολλημένοι εκεί και να μην αναθεωρήσουμε τα σχέδιά μας και τη στρατηγική μας; Δεν βλέπετε ότι το Πυροσβεστικό Σώμα συνεχώς εξοπλίζεται; Κάτω από αυτό το πλαίσιο του εξοπλισμού, της εξυγίανσης και της αναβάθμισης του Πυροσβεστικού Σώματος, δεν γεννιούνται νέες υποχρεώσεις και νέοι τρόποι διαχείρισης του Σώματος; Θα κλείσουμε τα μάτια μας και δεν θα κάνουμε τίποτα; Όχι.

Κυρίες και κύριοι συνάδελφοι, θα έρθουν και άλλα νομοσχέδια, και του χρόνου θα φέρουμε άλλα νομοσχέδια, γιατί αυτή είναι η υποχρέωσή μας, να βλέπουμε τις ανάγκες και τα δεδομένα τα οποία δημιουργούνται και να προσαρμοζόμαστε με βάση αυτά.

Το δεύτερο το οποίο ακούω είναι για τα όρια ηλικίας τα οποία βάζουμε. Είναι τρία τα βασικά που ακούμε. Το πρώτο είναι η καταστροφολογία και ότι δεν έχει γίνει τίποτα και ότι τα πράγματα πάνε χειρότερα. Το δεύτερο είναι ότι: «Νομοθετείτε και διορθώνετε αυτά τα οποία κάνατε». Και το τρίτο έχει να κάνει με τους επταετής πυροσβέστες, με αυτό τον νέο θεσμό τον οποίον βάζουμε, ο οποίος είναι προσαρμοσμένος στα ίδια πλαίσια με τα οποία είναι οι ΕΠΟΠ στις Ένοπλες Δυνάμεις, με τα οποία είναι οι συνοριακοί φύλακες στο Υπουργείο Προστασίας του Πολίτη, όπου εκεί το όριο ηλικίας είναι τα είκοσι οκτώ έτη. Εμείς βάζουμε τα τριάντα έτη. Έρχεστε και τι μας λέτε; Μας λέτε: «Γιατί να βάλετε τριάντα έτη; Γιατί δεν το βάζετε σαράντα και πενήντα που είναι οι εποχικοί πυροσβέστες;». Είναι σαράντα για τους μάχιμους για τους «εργάτες» -εντός εισαγωγικών, γιατί έτσι λέγονται- και πενήντα για τους οδηγούς. Γιατί τους αποκλείεται αυτούς; Μα, θέλετε να βάλουμε κανόνες ή δεν θέλετε να βάλουμε κανόνες; Θέλετε να βάζουμε κανόνες ή δεν θέλετε να βάζουμε κανόνες;

Τι συζητάμε; Τι λέμε; Λέμε ότι ο μέσος όρος ηλικίας του Πυροσβεστικού Σώματος είναι υψηλός. Εσείς τι έρχεστε και μας λέτε, προκειμένου να γίνετε αρεστοί σε ελάχιστες μειοψηφίες; Το λέω αυτό γιατί άκουσα να λέτε για ρουσφέτια και για πελατειακό σύστημα. Σε ελάχιστες κατηγορίες κλείνετε το μάτι και λέτε: «Βρε παιδάκι μου, πόσο χρονών είσαι; Είσαι σαράντα πέντε χρονών. Γιατί να μην έχεις δυνατότητα να είσαι επταετής πυροσβέστης;». Αυτό δεν έρχεστε και λέτε; Αυτό είναι αξιοκρατικό; Αυτό πιστεύετε ότι μπορεί να βοηθήσει στην εξυγίανση του Πυροσβεστικού Σώματος; Αυτό πιστεύετε ότι είναι ωφέλιμο για την επιχειρησιακή δυνατότητα του Πυροσβεστικού Σώματος;

Να κάνω και μια αντιδιαστολή, χωρίς να θέλω να κάνω συσχετισμό; Τι είναι το μόνιμο κατηγορώ γύρω από την υπόθεση των Τεμπών, μαζί με διάφορα άλλα τα οποία ακούστηκαν; Ο σταθμάρχης δεν είναι, που ήταν ρουσφέτι; Έτσι δεν λέτε; Δεν λέτε: «Το ρουσφέτι του σταθμάρχη.»; Τι έγινε τότε με τον σταθμάρχη, αν θυμάστε; Έβγαλε μια προκήρυξη το Υπουργείο Υποδομών και Μεταφορών και ζήτησε μέσα από μετάταξη να υπάρξουν σταθμάρχες και δεν πήγε κανένας και άλλαξε τα όρια ηλικίας και πήγε αυτός ο ανεκδιήγητος τύπος, ο οποίος δεν έκανε σωστά τη δουλειά του και στοίχισε τη ζωή άδικα σε τόσο κόσμο, ο οποίος απέκτησε το δικαίωμα γιατί άλλαξαν τα ηλικιακά όρια και γιατί…

**ΕΥΑΓΓΕΛΙΑ ΛΙΑΚΟΥΛΗ:** Εσείς τα αλλάξατε.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Και εσείς τι μας ζητάτε τώρα; Καταλαβαίνετε τι σας λέω;

**ΕΥΑΓΓΕΛΙΑ ΛΙΑΚΟΥΛΗ:** Εμείς τα αλλάξαμε;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ακούστε με λίγο, σας παρακαλώ.

Τότε αυτό ήταν κακό, ένας τύπος ο οποίος διορίστηκε στα μέσα της δεκαετίας του ’80, όπως διορίστηκε τότε, το 2010 έφυγε με τον νόμο-Ρέππα, όπως φύγανε άλλοι δυόμισι χιλιάδες από τον ΟΣΕ, και μετά ξαναγύρισε. Και έρχεστε σήμερα, στη λογική του εκσυγχρονισμού και της εξυγίανσης, που λέμε για το Πυροσβεστικό Σώμα, και σας λέω ότι βάζουμε τα τριάντα χρόνια, ενώ σε όλα τα σώματα ασφαλείας και τις Ένοπλες Δυνάμεις είναι είκοσι οκτώ, και μας λέτε: «Γιατί δεν το κάνετε σαράντα;». Αυτή είναι η λογική σας. Αυτή, όμως, είναι μια λάθος λογική.

Κλείνοντας, επιτρέψτε μου, κυρία Πρόεδρε, να αναφερθώ και στις τρεις διατάξεις οι οποίες άπτονται των δικών μου αρμοδιοτήτων. Άκουσα μια κριτική ότι αργήσαμε, ότι αργήσαμε για το Ληξούρι, όπου δίνουμε…

**ΠΑΥΛΟΣ ΓΕΡΟΥΛΑΝΟΣ:** Ε, λίγο!

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ναι, αλλά δεν είδα να κάνουμε και τίποτα άλλο πέντε χρόνια που ήταν ο ΣΥΡΙΖΑ στην Κυβέρνηση, κύριε Γερουλάνο. Δεν είδα να κάνουμε και τίποτα!

**ΠΑΥΛΟΣ ΓΕΡΟΥΛΑΝΟΣ:** Με έχετε μπερδέψει με άλλους.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Όχι, δεν έχω σας έχω μπερδέψει. Δεν λέω ότι ήσασταν του ΣΥΡΙΖΑ. Δεν έχω μπερδέψει. Αλλά ξέρετε τις στρεβλώσεις οι οποίες δημιουργήθηκαν. Θα τις ξέρετε, αν είχατε παρακολουθήσει, επειδή είναι ο τόπος καταγωγής σας. Ξέρετε και τα προβλήματα τα οποία δημιουργήθηκαν. Και ξέρετε πώς ήρθαμε εμείς να λύσουμε και να θεραπεύσουμε το πρόβλημα αρκετά χρόνια μετά και να δώσουμε μια λύση σε αυτούς τους ανθρώπους, στην προσπάθειά τους να ανακατασκευάσουν τις οικίες τους.

Επίσης, λύσαμε οριστικά και το ζήτημα με τις εργατικές κατοικίες στη Γιάννουλη μετά από τον σεισμό στην Ελασσόνα, όπου δεν είχαν οριστικά παραχωρητήρια. Καταφέραμε, σε συνεργασία με τη ΔΥΠΑ, πλέον να έχουν τη δυνατότητα και οι κάτοικοι αυτών των εργατικών κατοικιών να καταθέσουν τις αιτήσεις τους και να μπορέσουν να προχωρήσει η διαδικασία για την ανακατασκευή και την επισκευή των οικιών τους.

Νομίζω, κυρίες και κύριοι συνάδελφοι, ότι αυτή η άδικη κριτική η οποία γίνεται, θα πρέπει να έχει ένα μέτωπο.

Σας ξαναείπα στην αρχή της τοποθέτησής μου ότι μιλάμε για ζητήματα στα οποία δεν θα έπρεπε να μπαίνουν χρώματα και ιδεολογίες στη μέση. Κριτική καλοπροαίρετη, κριτική με επιχειρήματα, κριτική με προτάσεις, ναι. Είμαστε εδώ να την ακούσουμε και να ενσωματώσουμε και αρκετές από αυτές. Μηδενιστική κριτική όμως, όταν όλος ο κόσμος βλέπει τη μεγάλη προσπάθεια η οποία έχει γίνει, με τα όποια προβλήματα ακόμα σε ό,τι έχει να κάνει με την πολιτική προστασία, δεν είναι αυτή η οποία πρέπει να γίνεται μέσα στο Κοινοβούλιο σε μία περίοδο όπου η κλιματική κρίση είναι εδώ και απειλεί τον καθένα και την καθεμιά από εμάς.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο Βουλευτής της Νέας Δημοκρατίας κ. Αθανάσιος Σταυρόπουλος.

**ΑΘΑΝΑΣΙΟΣ ΣΤΑΥΡΟΠΟΥΛΟΣ:** Ευχαριστώ πολύ, κυρία Πρόεδρε.

Κύριοι Υφυπουργοί, κυρίες και κύριοι συνάδελφοι, πριν ξεκινήσω την ομιλία μου, επιτρέψτε μου να εκφράσω τη συμπαράστασή μου στους κατοίκους της Χίου και στους πυροσβέστες μας που μάχονται δίπλα τους. Οι σκέψεις μας είναι μαζί τους.

Κυρίες και κύριοι συνάδελφοι, σε μία εποχή που η κλιματική κρίση μετατρέπεται σε καθημερινή πραγματικότητα, η πολιτεία δεν έχει την πολυτέλεια της αδράνειας. Η αντιμετώπιση των φυσικών καταστροφών, η ενίσχυση της πολιτικής προστασίας και η στήριξη των ανθρώπων που βρίσκονται στην πρώτη γραμμή, των πυροσβεστών μας, αποτελούν ζήτημα εθνικής προτεραιότητας. Η αντιμετώπιση της κλιματικής κρίσης, η πρόληψη και η διαχείριση φυσικών καταστροφών, καθώς και η ουσιαστική ενίσχυση του Πυροσβεστικού Σώματος δεν είναι ζητήματα θεωρητικά. Είναι ζητήματα που αφορούν άμεσα την καθημερινότητα των πολιτών, την ασφάλεια, την ανθεκτικότητα και εν τέλει την ίδια την κοινωνική μας συνοχή.

Το νομοσχέδιο του Υπουργείου Κλιματικής Κρίσης και Πολιτικής Προστασίας με τίτλο «Πλαίσιο για την ενίσχυση της Ανθεκτικότητας: Διατάξεις για την πολιτική προστασία και το Πυροσβεστικό Σώμα» αποτελεί μια ουσιαστική θεσμική τομή και μια ξεκάθαρη απάντηση στις σύγχρονες προκλήσεις. Είναι ένα εργαλείο αποτελεσματικής διοίκησης που σέβεται τη λειτουργικότητα των ΟΤΑ, ενδυναμώνει τα στελέχη της πολιτικής προστασίας και στηρίζει στην πράξη εκείνους που καθημερινά δίνουν μάχη με τα στοιχεία της φύσης, τις γυναίκες και τους άνδρες του Πυροσβεστικού Σώματος. Μιλάμε για μια στοχευμένη και αναγκαία μεταρρύθμιση που στηρίζεται σε τέσσερις βασικούς άξονες: ανασχεδιασμός του θεσμικού πλαισίου της πολιτικής προστασίας, ενίσχυση του Πυροσβεστικού Σώματος, αποτελεσματικότερη απόκριση σε φυσικές καταστροφές, αναδιοργάνωση της κρατικής αρωγής.

Πρώτον, για την πολιτική προστασία, θεσμοθετείται εθνικός Χάρτης Εκτίμησης Κινδύνου Δασικών Πυρκαγιών, ένα σύγχρονο εργαλείο βασισμένο σε επιστημονικά και επιχειρησιακά κριτήρια, το οποίο θα επιτρέψει την έγκαιρη πρόβλεψη και πρόληψη πυρκαγιών. Αναβαθμίζεται η διαδικασία κήρυξης της κατάστασης έκτακτης ανάγκης. Η διάρκειά της παρατείνεται από έναν σε τρεις μήνες και πιθανώς στους έξι, ώστε να δοθεί ο αναγκαίος χρόνος στους ΟΤΑ να υλοποιούν παρεμβάσεις αποκατάστασης χωρίς να πνίγονται στη γραφειοκρατία. Για πρώτη φορά παρέχεται και στους περιφερειάρχες, όχι μόνο στους δημάρχους, το δικαίωμα να εισηγούνται την κήρυξη περιοχών σε έκτακτη ανάγκη.

Δεύτερον, για το Πυροσβεστικό Σώμα, αντιμετωπίζεται επιτέλους το διαχρονικό πρόβλημα υποστελέχωσης και κατακερματισμού. Εισάγεται νέα κατηγορία προσωπικού, οι πυροσβέστες επί θητεία, για την ενίσχυση της επιχειρησιακής ικανότητας του Σώματος ειδικά στην περιφέρεια. Καταργούνται οι γραπτές εξετάσεις για ειδικά καθήκοντα, όπως ιατροί και μηχανικοί, και αντικαθίστανται από σύστημα μοριοδότησης με διαφάνεια και αντικειμενικότητα, μια ουσιαστική τομή που αποκαθιστά τον σεβασμό στην επαγγελματική επάρκεια και ενισχύει τη λειτουργικότητα. Επίσης, αυξάνεται το όριο ηλικίας των υγειονομικών στα εξήντα οκτώ έτη, ενώ αναβαθμίζεται και η Διεύθυνση Αντιμετώπισης Εγκλημάτων Εμπρησμού με εποπτεία του Εισαγγελέα Εφετών, μια κρίσιμη παρέμβαση για την αντιμετώπιση της περιβαλλοντικής εγκληματικότητας.

Αξιοσημείωτο δε είναι και το άρθρο που ρυθμίζει την αναντιστοιχία μεταξύ των ημερών εκτός έδρας και των αμοιβών. Για τους μόνιμους πυροσβέστες και τα στελέχη των δασικών επιχειρήσεων ο αριθμός αυξάνεται από εξήντα σε εκατόν είκοσι ημέρες. Πρόκειται για μια πράξη ηθικής και υλικής αναγνώρισης του έργου τους.

Όσον αφορά την κρατική αρωγή, η πολιτεία φροντίζει και τους πολίτες που επλήγησαν από φυσικές καταστροφές. Για πρώτη φορά δίνεται στεγαστική συνδρομή και σε όσους διαμένουν σε ακίνητα του Δημοσίου με προσωρινά παραχωρητήρια. Επιπλέον, μεταφέρεται η αρμοδιότητα ελέγχου αιτήσεων επιχειρήσεων από τον «Ιανό» στη Δυτική Ελλάδα, προκειμένου να επιταχυνθεί η αποκατάσταση και να διευκολυνθούν οι πληγέντες.

Επιτρέψτε μου σε αυτό το σημείο να αναφερθώ και σε δύο ιδιαίτερα σημαντικά ζητήματα για τον Νομό Γρεβενών. Πρώτο και κύριο, ο εκσυγχρονισμός του εξοπλισμού των πυροσβεστικών υπηρεσιών της περιοχής μας που βρίσκεται σε εξέλιξη στο πλαίσιο της συνολικής ενίσχυσης του μηχανισμού πολιτικής προστασίας. Τα Γρεβενά εντάσσονται στον νέο κύκλο προμήθειας πυροσβεστικών οχημάτων και εξοπλισμού τοπικής προστασίας.

Δεύτερον και εξίσου σημαντικό είναι η μετεγκατάσταση της Πυροσβεστικής Υπηρεσίας Γρεβενών σε νέο σύγχρονο κτίριο, ένα χρόνιο πρόβλημα που πλέον μπαίνει σε φάση υλοποίησης. Πρόκειται για μια παρέμβαση που όχι μόνο θα βελτιώσει τις συνθήκες εργασίας των πυροσβεστών μας, αλλά και θα αναβαθμίσει τις δυνατότητες άμεσης επέμβασης και συντονισμού σε περιπτώσεις κρίσης. Το κεντρικό μήνυμα είναι σαφές: Τα Γρεβενά δεν μένουν στο περιθώριο. Αντίθετα, εντάσσονται ενεργά στον εθνικό σχεδιασμό για την ανθεκτικότητα και την ασφάλεια.

Κυρίες και κύριοι, το νομοσχέδιο αυτό είναι ένας πυλώνας για μια πιο έτοιμη, πιο λειτουργική και πιο ανθρώπινη πολιτεία. Απαντά στις σύγχρονες μορφές περιβαλλοντικής απειλής με σοβαρότητα και αποφασιστικότητα. Παρέχει νέα εργαλεία, νέες δομές και ενισχύει τους ανθρώπους μας στο Πυροσβεστικό Σώμα, στην πολιτική προστασία, στους ΟΤΑ, στην υγεία.

Ολοκληρώνοντας, θα ήθελα να σταθώ και να υπογραμμίσω πως οι μεταρρυθμίσεις αυτές δεν είναι ένα θεωρητικό σχήμα. Είναι μια έμπρακτη στήριξη και επένδυση στο μέλλον. Είναι επιβεβαίωση ότι η πολιτική μας έχει επίκεντρο τον άνθρωπο, τις πραγματικές ανάγκες των τοπικών κοινωνιών και την ασφάλεια των πολιτών όπου κι αν ζουν. Μιλάμε για μια έμπρακτη απάντηση σε χρόνια αιτήματα των τοπικών αρχών και των πυροσβεστών. Αποδεικνύουμε στην πράξη ότι κανένα γεωγραφικό ή πληθυσμιακό κριτήριο δεν μας αποτρέπει από το να επενδύουμε στην περιφέρεια, ότι η αναβάθμιση των υποδομών και η ενίσχυση του κράτους πρόνοιας και ασφάλειας δεν είναι προνόμιο των μεγάλων αστικών κέντρων, αλλά δικαίωμα κάθε πολίτη.

Η Νέα Δημοκρατία δεν αρκείται σε εξαγγελίες, δεν υπόσχεται, υλοποιεί, με σχέδιο, με συνέχεια, με προσήλωση στη διαφάνεια και στο όφελος του πολίτη. Από το κέντρο μέχρι και την πιο απομακρυσμένη ορεινή κοινότητα των Γρεβενών αποδεικνύουμε ότι η πολιτική μπορεί και οφείλει να παράγει ουσιαστικό έργο, έργο που αλλάζει ζωές. Συνεχίζουμε με ευθύνη, σχέδιο και αποτέλεσμα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Ιωάννης Τσίμαρης, Βουλευτής του ΠΑΣΟΚ-Κινήματος Αλλαγής.

**ΙΩΑΝΝΗΣ ΤΣΙΜΑΡΗΣ:** Κυρία Πρόεδρε, κύριε Υπουργέ, κυρίες και κύριοι συνάδελφοι, είναι σύνηθες φαινόμενο της Κυβέρνησης να εισάγει άρθρα τα οποία είναι μεγάλης σημαντικότητας εκτός διαβούλευσης, όπως έγινε και τώρα για τα άρθρα που αφορούν την εναέρια διάσωση και το Πυροσβεστικό Σώμα. Η Κυβέρνηση εισάγει προς ψήφιση στη Βουλή το παρόν νομοσχέδιο εν μέσω αντιπυρικής περιόδου, την ώρα που θα έπρεπε όλα να είναι έτοιμα, από την πρόληψη μέχρι την επιχειρησιακή ετοιμότητα. Την ώρα που οι πυρκαγιές απειλούν ήδη δασικές εκτάσεις, σπίτια και ανθρώπινες ζωές, όπως συνέβη και τις προηγούμενες ημέρες στη Χίο και στη Λακωνία, την ώρα που οι επιπτώσεις της κλιματικής κρίσης γίνονται ολοένα και πιο απειλητικές, εσείς αρκείστε σε διευθετήσεις και παρατάσεις. Αυτή η στάση σας και η καθυστέρηση σε ένα τόσο φλέγον ζήτημα όπως η πολιτική προστασία της χώρας καταδεικνύει την έλλειψη σχεδιασμού από την πλευρά της Κυβέρνησης. Δηλαδή «πάμε και βλέπουμε».

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Εμείς, το ΠΑΣΟΚ, θεωρούμε αυτονόητο πως η πολιτεία οφείλει να προστατεύσει τη χώρα μέσα από ένα οργανωμένο σύστημα πολιτικής προστασίας που δύναται να ανταποκριθεί με αποτελεσματικότητα στις σύγχρονες προκλήσεις. Όμως, το παρόν νομοσχέδιο ουδόλως ανταποκρίνεται στην ανάγκη που έχουμε ως χώρα μιας ολοκληρωμένης και σοβαρής δυνατότητας πρόληψης και καταστολής των επιπτώσεων των φυσικών φαινομένων.

Το παρόν νομοσχέδιο αποτελεί τροποποίηση του ν.4662/2020 με τον οποίο το ΠΑΣΟΚ δεν συμφώνησε και δεν τον ψήφισε, αφού έρχεται σε πλήρη αναντιστοιχία με τις απαιτήσεις της πολιτικής προστασίας και δυστυχώς δικαιωθήκαμε. Αποδείχθηκε συγκεντρωτικό, δυσκίνητο, πολύπλοκο, χωρίς την ευελιξία και τα αντανακλαστικά που απαιτεί η κρισιμότητα των καταστάσεων αυτών. Και από τη στιγμή που η Κυβέρνηση διατηρεί τον νόμο, διατηρεί και τη φιλοσοφία του και εκεί είναι η διαφωνία μας.

Τι φέρνει το παρόν νομοσχέδιο; Θα σταθώ κατ’ αρχάς στις εναέριες διακομιδές.

Κυρίες και κύριοι της Κυβέρνησης, μας παρουσιάσατε το 2022 το περιβόητο Εθνικό Σχέδιο Εναέριας Διάσωσης και Αεροδιακομιδών σα μια και έξω λύση για τις χιλιάδες αεροδιακομιδές ασθενών ιδιαίτερα στα νησιά μας και τις απομακρυσμένες περιοχές της χώρας και έρχεστε τώρα να νομοθετήσετε παράταση της εφαρμογής του Σχεδίου Εναέριας Διάσωσης και Αεροδιακομιδών «Ερμής Θεοχαρόπουλος» μέχρι το 2030. Πού είναι ο δημόσιος στόλος που υποσχεθήκατε; Πού είναι τα νέα ελικόπτερα που εξήγγειλε το Υπουργείο Υγείας; Γιατί παγώσατε τα σχέδια για την αγορά νέων μέσων; Σε έναν τομέα που ο χρόνος είναι κρίσιμος παράγοντας για τη σωτηρία μιας ζωής, η Κυβέρνηση παίζει με όρους καθυστέρησης.

Συνεχίζω με το Πυροσβεστικό Σώμα, το οποίο υπάρχει στον τίτλο του νομοσχεδίου γιατί θέλετε να δείξετε ότι δίνετε ιδιαίτερη βαρύτητα, αλλά με αυτό που βλέπουμε μάλλον σε ελαφρότητα παραπέμπει. Σε ένα άθροισμα προσωπικού πολλαπλών ταχυτήτων –μόνιμοι, πενταετείς, εποχικοί, εθελοντές- αντί για ομογενοποίηση, η Κυβέρνηση προσθέτει άλλη μια ταχύτητα στους εκατόν πενήντα επί θητεία επτά ετών και βάζοντας το ηλικιακό όριο στα τριάντα χρόνια. Ναι. Δηλαδή, είμαστε ικανοί μόνο όταν έχουμε δωδεκάμηνες θητείας μπροστά μας στα τριάντα, αλλά μπορούμε οχτάμηνα από εκείνη την ηλικία και πάνω.

Αποκλείετε έμπειρους πυροσβέστες με πολυετή υπηρεσία χωρίς να καταλαβαίνουμε για ποιο λόγο διευρύνεται αυτό το ηλικιακό όριο. Και να θεωρήσουμε ότι αυτή είναι η λύση που προτείνεται για τα τεράστια οργανικά κενά του Πυροσβεστικού Σώματος και για τις επερχόμενες μαζικές συνταξιοδοτήσεις;

Παράλληλα, διατηρούνται μέσα στο νομοσχέδιο οι σημαντικές μισθολογικές και θεσμικές ανισότητες μεταξύ των κατηγοριών του προσωπικού. Το Πυροσβεστικό Σώμα δεν μπορεί να είναι επιχειρησιακά αξιόμαχο και αποτελεσματικό αν κυριαρχούν οι ανισότητες. Αυτό θα πρέπει να το καταλάβετε. Πρέπει να ενισχυθεί ενιαία, με διαφάνεια, με αξιοκρατία και με επένδυση στην εκπαίδευση και στην εμπειρία όλο το Πυροσβεστικό Σώμα.

Όσον αφορά την αντιμετώπιση των πυρκαγιών, η κριτική μας αποδίδεται σε μια φράση: Περισσότεροι φορείς, λιγότερη ευθύνη. Και τι εννοώ; Εισάγετε νέα Επιτροπή Εκτίμησης Κινδύνου Δασικών Πυρκαγιών. Πρόκειται για άλλη μια επιτροπή, άλλη μια γραφειοκρατική δομή που έρχεται να προστεθεί σε ένα ήδη δυσνόητο και αναποτελεσματικό πλέγμα θεσμοθετημένων οργάνων. Ποια είναι η χρησιμότητα μιας νέας τέτοιας επιτροπής όταν ήδη υπάρχει Επιτροπή Εκτίμησης Κινδύνων από το νομοσχέδιο του 2020 και μετά; Τι νέο φέρνει; Ποιος φορέας θα έχει τελικά την ευθύνη και γιατί ακόμα μια φορά αγνοούνται επιδεικτικά τα δασαρχεία; Η Κυβέρνηση αντί να ενισχύσει τον ρόλο των κατά τόπους δασικών υπηρεσιών, που είναι και οι μόνες που γνωρίζουν πραγματικά τη δασική περιοχή αρμοδιότητάς τους, προτιμά να συστήνει επιτροπές επί των επιτροπών, ώστε να διαχέεται η ευθύνη, να μην υπάρχει λογοδοσία και να υπονομεύεται έτσι η αποτελεσματικότητα στο πεδίο.

Όσον αφορά στον ρόλο της Τοπικής Αυτοδιοίκησης, συμφωνούμε θεωρώ όλοι ότι η συντονισμένη συνεργασία μεταξύ όλων των επιπέδων της διοίκησης είναι απαραίτητη για την αποδοτική λειτουργία της Πολιτικής Προστασίας και ουσιαστικό ρόλο διαδραματίζει η Τοπική Αυτοδιοίκηση και οι αρμόδιες περιφερειακές αρχές με τη δυνατότητα στους δημάρχους και στους περιφερειάρχες να ζητούν την κήρυξη περιοχών σε κατάσταση έκτακτης ανάγκης. Όμως, δεν ορίζονται ξεκάθαρα τα όρια των αρμοδιοτήτων τους. Δεν υπάρχει σαφήνεια του όρου τοπικής κλίμακας. Βέβαια, αναφέρεστε σε συγκεκριμένα κριτήρια πατώντας σε δύο βάρκες, στη μία του συγκεντρωτισμού και στην άλλη της μετάθεσης της ευθυνης στην Τοπική Αυτοδιοίκηση χωρίς τα αντίστοιχα εργαλεία και τους πόρους, χωρίς διακριτές αρμοδιότητες.

Κυρίες και κύριοι συνάδελφοι, το παρόν νομοσχέδιο δεν έρχεται να ενισχύσει οραματικά και με σχέδιο την πολιτική προστασία, δεν προστατεύει έτι περαιτέρω τον πολίτη και τον φυσικό μας πλούτο, δεν στηρίζει τους πυροσβέστες, δεν οργανώνει τις κρίσιμες υπηρεσίες, δεν εγγυάται τη διαφάνεια και τη λογοδοσία. Το ΠΑΣΟΚ-Κίνημα Αλλαγής επιμένει στην ανάγκη ενός ενιαίου, διαφανούς και δημοκρατικού μηχανισμού πολιτικής προστασίας, που θα στηρίζεται στην ομογενοποίηση και ενίσχυση του Πυροσβεστικού Σώματος με μόνιμο προσωπικό, στη διασφάλιση επαρκών υποδομών για τις αεροδιακομιδές με δημόσιο στόλο, προσβάσιμο από κάθε γωνιά της Ελλάδας, στην ουσιαστική συμμετοχή της Τοπικής Αυτοδιοίκησης και στην ισχυροποίηση των δασαρχείων και, βεβαίως, σε ένα σοβαρό σχέδιο πρόληψης και μια σοβαρή επιχειρησιακή πολιτική που θα επενδύει στο ανθρώπινο δυναμικό, με αξιοκρατική στελέχωση και προκηρύξεις μέσω ΑΣΕΠ και όχι με ΚΥΑ της κάθε Κυβέρνησης.

Δυστυχώς, το νομοσχέδιο αυτό δεν πληροί τις προϋποθέσεις ενός τέτοιου σχεδίου. Γι’ αυτόν τον λόγο το καταψηφίζουμε. Ευχόμαστε, ωστόσο, η Κυβέρνηση να αφουγκραστεί τις παρατηρήσεις μας, να επανέλθει άμεσα με ένα μεταρρυθμιστικό σχέδιο κατόπιν ουσιαστικού διαλόγου με τους φορείς και τα κόμματα, που να απαντά με επιτυχία στις ανάγκες της πολιτικής προστασίας της χώρας μας, γιατί η κλιματική κρίση δεν μπορεί να περιμένει.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσίμαρη.

Καλείται στο Βήμα η κ. Όλγα Γεροβασίλη, Αντιπρόεδρος της Βουλής και Βουλευτής του ΣΥΡΙΖΑ. Θα ακολουθήσουν η κ. Σπυριδάκη και η κ. Λιακούλη.

Ορίστε, κυρία συνάδελφε, έχετε τον λόγο.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Κυρίες και κύριοι συνάδελφοι, έχουμε ένα νομοσχέδιο ακόμη σήμερα για την Πυροσβεστική στα αλήθεια. Εντωμεταξύ, η Χίος καίγεται τέταρτη μέρα, ο αρμόδιος Υπουργός το απέδωσε σε οργανωμένη εγκληματική ενέργεια και γι’ αυτό φαντάζομαι συνελήφθη για εμπρησμό από αμέλεια μία οικιακή βοηθός, η οποία έσβησε –λέει- και ένα τσιγάρο.

Εν πάση περιπτώσει, το θέμα είναι το κράτος τι κάνει, το κράτος τι κάνει για να προλάβει ή και για να καταστείλει μια πυρκαγιά. Θυμίζω ότι πρόσφατα, επίσης, ο αρμόδιος Υπουργός δήλωνε περήφανα πως φέτος έχουμε τα περισσότερα εναέρια μέσα πυρόσβεσης.

Πάντως, η φωτιά στη Χίο έφτασε στη θάλασσα και αυτό, κυρίες και κύριοι συνάδελφοι, τα τελευταία χρόνια είναι το δόγμα της Κυβέρνησης, να σβήνουν οι φωτιές στη θάλασσα. Το ζήσαμε στη Ρόδο το 2023. Το ζήσαμε το 2021 όταν κάηκαν 1.300.000 στρέμματα. Τόσα στρέμματα να θυμίσω ότι δεν είχαν καεί σε ολόκληρη την οκταετία 2013-2020. Το 2024 στην Αττική η φωτιά έφτασε μέχρι τα Βριλήσσια και το Πάτημα Χαλανδρίου, αλλά η Κυβέρνηση ενισχύει την ανθεκτικότητα –τι κάνοντας;- νομοθετώντας.

Και θέλω, μιας και έχω περάσει από αυτό το Υπουργείο ένα διάστημα, να θέσω δύο-τρία ερωτήματα: Τι σκοπό έχει η Κυβέρνηση για το προσωπικό της Πυροσβεστικής Υπηρεσίας; Έχει σήμερα πάνω από τρεισήμισι χιλιάδες οργανικά κενά. Νομοθετείτε για μετατροπή εκατόν πενήντα θέσεων μονίμων σε θέσεις επί θητεία και, μάλιστα, επταετή. Είναι γνωστές οι αλχημείες. Ποτέ ξανά έγινε αυτό; Το 2011. Με τον νόμο του 2011 είχαν μετατραπεί τέσσερις χιλιάδες οργανικές θέσεις μονίμων σε θέσεις πενταετούς θητείας. Είναι εμπνευσμένο. Για ποιο λόγο; Αυτό έγινε προφανώς για την παράκαμψη του μνημονίου τότε.

Η έμπνευση, επίσης, συνεχίζεται με τη μετατροπή μονίμων σε θέσεις επί θητεία και σήμερα και μονιμοποίηση, έλεγαν τότε σε αυτούς που έγιναν επί θητεία, ότι θα έχουν αμέσως μετά την πενταετία. Όμως, πέρασε η πενταετία και οι πυροσβέστες ζητούσαν πια να μονιμοποιηθούν, όπως ήταν και υπόσχεση. Ήταν ο ΣΥΡΙΖΑ στην Κυβέρνηση. Και τι είπε τότε η Νέα Δημοκρατία; Εκβίαζε την Κυβέρνηση του ΣΥΡΙΖΑ και πίεζε για να ακούν και οι έξω ότι αν τους νομιμοποιούσε ο ΣΥΡΙΖΑ, θα παραβίαζε τα μνημόνια και θα πτώχευε η χώρα.

Κυρίες και κύριοι συνάδελφοι, διαπραγματευτήκαμε τότε με τους θεσμούς ανοιχτά και πετύχαμε τη μονιμοποίηση των χιλιάδων αυτών πυροσβεστών, ακριβώς γιατί η χώρα έχει ανάγκη από πυροσβέστες και οι ξένοι το καταλάβαιναν αυτό και όχι να έχει σήμερα η Πυροσβεστική εκτός μνημονίων τρεισήμισι χιλιάδες οργανικά κενά. Και, επίσης, τους εποχικούς πυροσβέστες, οι οποίοι υπηρετούν κάθε χρόνο μόνο στην αντιπυρική περίοδο, τότε φροντίσαμε να τους εντάξουμε και αυτούς στο σύστημα πενταετούς θητείας και κατόπιν μονιμοποίησης, όπως ήταν και το σχέδιο της Νέας Δημοκρατίας παλαιότερα, ώστε επιτέλους να ομογενοποιηθεί το προσωπικό της Πυροσβεστικής και να μην είναι τριών κατηγοριών με ό,τι αδυναμίες δημιουργεί αυτή η κατάτμηση αρμοδιοτήτων, ρόλων και ευθυνών, για να αποκατασταθούν οι αδικίες και εφεξής να ισχύσει το σύστημα εισαγωγής στην Πυροσβεστική μέσω πανελληνίων που έγινε επί των ημερών ΣΥΡΙΖΑ.

Τώρα είμαστε και πάλι στη λογική εισαγωγής με λίστες. Εν πάση περιπτώσει, για ποιο λόγο θεσπίζονται σήμερα αυτές οι εκατόν πενήντα θέσεις θητείας; Για ποιο λόγο; Να αποκατασταθεί το υπάρχον προσωπικό; Προφανώς όχι.

Είπε, λοιπόν, ο αρμόδιος Υπουργός: «Μόνο αυτοί που είναι μέχρι τριάντα ετών μοριοδοτούνται. Θα ήταν ανεύθυνο να πούμε ότι μπορούμε να μονιμοποιήσουμε τους δυόμισι χιλιάδες». Ανευθυνότητα θα ήταν αυτό!

Ερωτώ: Μετά το ’29 που θα λήξει η περίοδος αυτή, τι θα συμβεί σ’ αυτούς;  Αυτοί οι εποχικοί θα απολυθούν τότε; Θα ήθελα εδώ να δεσμευτείτε αν αυτοί οι άνθρωποι τότε θα μονιμοποιηθούν. Δεν είναι απαραίτητοι αυτοί οι άνθρωποι, δεν είναι απολύτως απαραίτητοι; Γιατί δεν τους θέλετε;

Κυρίες και κύριοι συνάδελφοι, το δόγμα της Κυβέρνησης είναι: Εκκενώσεις, ανεξάρτητα αν είναι το πιο πρόσφορο μέσο. Υπάρχουν οι αρμόδιες υπηρεσίες για να το κρίνουν κάθε φορά, οι αρμόδιες αρχές. Ανεξάρτητα λοιπόν από αυτό, εκκένωση και εκατομμύρια σε εναέρια μέσα, κάτι το οποίο δεν βλέπουμε.

Δεύτερο ερώτημα: Πόσα πραγματικά είναι τα εναέρια μέσα φέτος και με τι κόστος; Λέτε ότι έχουμε 80 εναέρια μέσα. Ωστόσο, σύμφωνα με δημοσιεύματα –ελπίδα είναι να το διαψεύσετε- διαθέσιμο είναι μόνο το 60% του εθνικού στόλου. Δημοσιεύματα. Θα ήταν καλό και χρήσιμο να το διαψεύσετε, αν δεν είναι έτσι.

Μισθωμένα: Αναγκαστήκατε να πάτε σε μίσθωση μέχρι το 2028, αφού τα Canadair δεν θα έρθουν τελικά το ‘27. Κατανοητό. Πώς γίνεται όμως; Από προϋπολογισμό 96,5 εκατομμύρια τον χρόνο, λίγες μέρες πριν την αντιπυρική περίοδο, το κόστος έγινε 145 εκατομμύρια, 145 από 96,5, δηλαδή αύξηση 50% και με προαίρεση για 4 επιπλέον ελικόπτερα και 4 αεροσκάφη για 120 ημέρες. Μάλιστα. Δεκτό, να υπάρχει προαίρεση. Δικαιολογείται αύξηση στον προϋπολογισμό 50%; Σε κάθε περίπτωση, έχουν έρθει αυτά τα εναέρια; Εδώ κοντέψατε να ξεκινήσετε την αντιπυρική χωρίς εποχικούς και αφήσατε ήδη 600 εποχικούς εκτός της προκήρυξης.

Τρίτο ερώτημα και τελειώνω με τα ερωτήματα: Για ποια ανθεκτικότητα μιλάτε; Για να ενισχυθεί μια ανθεκτικότητα θα πρέπει να υπάρχει και μετά να την ενισχύσουμε.

Κυρίες και κύριοι συνάδελφοι και κύριοι της Κυβέρνησης, η γειτονιά μας εξελίσσεται σε μια πολύ επικίνδυνη γειτονιά. Αναφέρομαι βεβαίως στη σύγκρουση Ισραήλ-Ιράν, την εύθραυστη εκεχειρία μεταξύ τους και τη συντελούμενη γενοκτονία στη Γάζα. Σε ένα τέτοιο γεωπολιτικό περιβάλλον προφανώς και οφείλουμε να εξασφαλίσουμε την ανθεκτικότητα των κρίσιμων υποδομών της χώρας. Αυτό πώς θα γίνει; Με το να βάλουμε τον Αρχηγό του Πυροσβεστικού Σώματος στην Επιτροπή Εκτίμησης Κινδύνου. Θεμιτό, σωστό, όπως κάνει το νομοσχέδιο. Αρκεί όμως αυτό; Ενδεχομένως, αλλά είναι μια ελάχιστη παρέμβαση. Και βέβαια υπάρχει ευτυχώς ο ν.4662/2020. Θυμάστε; Το είπαν και οι συνάδελφοι από το ΠΑΣΟΚ που τον καταψήφισαν τότε, όπως κι εμείς. Ο νόμος αυτός σας θυμίζω ότι μπήκε σε αναστολή από την ίδια την Κυβέρνηση και δεν έχει ενεργοποιηθεί ποτέ. Το 2020 ψήφισε νόμο η Κυβέρνηση της Νέας Δημοκρατίας. Σε τρεις μήνες τον είχε βάλει σε αναστολή και μέχρι σήμερα δεν έχει ενεργοποιηθεί ο νόμος. Αυτόν τον νόμο τον ανέστειλε η ίδια η Κυβέρνηση ως ανεφάρμοστο. Ασκούσαμε τότε, το 2020, αντιπολίτευση και εμείς και το ΠΑΣΟΚ. Ο νόμος δεν εφαρμόστηκε ποτέ.

Κυρίες και κύριοι συνάδελφοι, χρειάζονται δομικές παρεμβάσεις, χρειάζεται συγκροτημένο σχέδιο πρόληψης, καταστολής, αποκατάστασης. Είχαμε καταθέσει μια πρόταση νόμου το ’19. Βέβαια δεν έχει σχέση το τότε με το σήμερα, γιατί τα δεδομένα έχουν αλλάξει, αλλά σας ενημερώνω ότι ήταν μια πολύ δομημένη πρόταση με ευρύτατη οκτάμηνη συζήτηση με όλους τους αρμόδιους επιστημονικούς φορείς της χώρας και με την Τοπική Αυτοδιοίκηση πρώτου και δεύτερου βαθμού και με όσα αρμόδια Υπουργεία χρειάστηκε. Χρειάζεται ένα τέτοιας φύσεως σχέδιο η χώρα για να μπορέσουμε σ’ αυτές τις κρίσιμες στιγμές να πάμε παρακάτω.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Γεροβασίλη.

Καλείται στο Βήμα η κ. Αικατερίνη Σπυριδάκη, Βουλευτής του ΠΑΣΟΚ-Κινήματος Αλλαγής.

Κυρία συνάδελφε, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε σήμερα μπροστά μας ένα νομοσχέδιο το οποίο δυστυχώς αποτελεί άλλο ένα κομμάτι στο ψηφιδωτό της πρόχειρης και αποσπασματικής νομοθετικής πρωτοβουλίας και αυτήν τη φορά με σημαντικό κόστος στο πλαίσιο μιας αποτυχημένης διαχείρισης στον κρίσιμο τομέα της Πολιτικής Προστασίας.

Το ΠΑΣΟΚ από τη θέση της Αξιωματικής Αντιπολίτευσης όχι μόνο δεν μπορεί να συναινέσει και να νομιμοποιήσει τις νομοθετικές αυτές τις επιλογές, αλλά στέκεται αποφασιστικά απέναντι στο νομοθέτημα και γιατί αυτό; Διότι οι προτεινόμενες ρυθμίσεις δεν απαντούν στις πραγματικές ανάγκες των πολιτών, γιατί δεν αναβαθμίζουν το Σώμα και δεν στηρίζουν ουσιαστικά τους πυροσβέστες μας ούτε άμεσα ούτε έμμεσα, γιατί συνεχίζουν να εξυπηρετούνται μικροπολιτικά συμφέροντα και πρωτίστως γιατί διαιωνίζονται χρόνιες παθογένειες ενός μηχανισμού που διαχρονικά έχει αποτύχει να προστατεύσει πολύτιμες ανθρώπινες ζωές, περιουσίες, αλλά και το φυσικό περιβάλλον.

Κυρίες και κύριοι συνάδελφοι, το παρόν νομοσχέδιο, όπως ακριβώς και ο ν.4662/20, τον οποίον και τροποποιεί, επιβεβαιώνει την κυβερνητική αδυναμία διαμόρφωσης ενός ολοκληρωμένου, αποκεντρωμένου και λειτουργικού συστήματος Πολιτικής Προστασίας. Αντί να καταστρωθεί ένα ολοκληρωμένο πλαίσιο με σοβαρότητα και συνέπεια, δημιουργείτε μια νέα δαιδαλώδη δομή με επιτροπές, με νομοθετικά όργανα, φυσικά με κεντρικοποιημένο μηχανισμό, με αποκλεισμό της Τοπικής Αυτοδιοίκησης και με πλήρη παραγκωνισμό των δασαρχείων.

Τι φέρνουν όλα αυτά; Ένα αναποτελεσματικό, δυσκίνητο και ασαφές μοντέλο, το οποίο αποτυγχάνει τόσο σε επίπεδο πρόληψης όσο και σε επίπεδο καταστολής του κινδύνου.

Η ερώτησή μου είναι η εξής: Έχουμε λύσει τα ήδη γνωστά προβλήματα και συστήνουμε επιτροπές για να ανακαλύψουμε αυτά που δεν γνωρίζουμε; Στ’ αλήθεια δεν γνωρίζουμε ποιες περιοχές είναι περιοχές υψηλού κινδύνου; Εάν όχι, τότε γιατί είχαμε από το 2020 την Επιτροπή Εκτίμησης Κινδύνου; Τι νέο θα φέρει η νέα Επιτροπή Εκτίμησης Κινδύνου Δασικών Πυρκαγιών; Συστήνετε, λοιπόν, αυτήν τη νέα Επιτροπή, ενώ ήδη υπάρχει αντίστοιχη Επιτροπή βάσει του ν.4662/20. Με ποιο σκεπτικό γίνεται αυτή η αλληλοκάλυψη; Γιατί δεν αξιοποιείτε τα δασαρχεία που έχουν την επιστημονική γνώση και την εμπειρία; Γιατί γεμίζετε τον μηχανισμό με ανευθυνοϋπεύθυνους που απλώς γνωμοδοτούν χωρίς επιχειρησιακή ευθύνη;

Κυρίες και κύριοι συνάδελφοι, η θερινή σεζόν έχει ξεκινήσει και η αντιπυρική περίοδος είναι εδώ. Οι πρώτες πυρκαγιές μεγάλης κλίμακας είναι ήδη γεγονός. Προτεραιότητα ήταν να σβήσουμε τη φωτιά στη Χίο που έχει κάνει στάχτη πάνω από 30.000 στρέμματα ή το νησί να γίνει case study κάποιας επιτροπής, της οποίας τον λόγο ύπαρξης αδυνατούμε να καταλάβουμε;

Παραμένει, λοιπόν, μυστήριο το τι δεν πήγε καλά τα προηγούμενα έτη και χρειαζόμαστε νέα διοικητικά όργανα για να το ανακαλύψουμε, διότι το να συστήνονται επιτροπές επί επιτροπών και γνωμοδοτικά όργανα χωρίς να έχουμε έμπρακτα δρομολογήσει την επίλυση των γνωστών προβλημάτων από τις φονικές πυρκαγιές που κάθε χρόνο οδηγούν σε καταστροφές, συνιστά -αν μη τι άλλο- υποκρισία και μετάθεση του προβλήματος φυσικά στις πλάτες άλλων.

Στον τόπο μου, το Λασίθι, η κατάσταση είναι δραματική. Ήδη από τον Μάιο εκδηλώνονται οι πρώτες πυρκαγιές, στις οποίες επιχειρούν πυροσβέστες της ΕΜΟΔΕ από το νομό Ηρακλείου, καθώς ο νομός Λασιθίου δεν έχει αντίστοιχο Σώμα. Παρά τις επαναλαμβανόμενες πυρκαγιές και παρά το γεγονός ότι πριν καν αρχίσει η αντιπυρική περίοδος είχαν εκδηλωθεί δεκάδες κρούσματα, η πολιτεία συνεχίζει και αδρανεί. Στο Λασίθι, όπως σας είπα, δεν υπάρχει ΕΜΟΔΕ, ενώ ο Πυροσβεστικός Σταθμός του Αγίου Νικολάου υπολειτουργεί, με συνθήκες ακατάλληλες, χωρίς στοιχειώδεις υποδομές, καθώς στεγάζεται μαζί με τη διοίκηση του νομού Λασιθίου, χωρίς επαρκές προσωπικό και χωρίς σύγχρονο στόλο. Δυστυχώς, τα δεδομένα της καθημερινότητας διαψεύδουν τα περί έγκαιρης θερινής ετοιμότητας.

Το νομοσχέδιο, κυρίες και κύριοι συνάδελφοι, θα έπρεπε να επιδιώκει να επιταχύνει την εφαρμογή ουσιωδών προληπτικών πολιτικών και μέτρων και όχι να συσκοτίζει την πραγματικότητα.

Στην πόλη μου, την Ιεράπετρα, η Πυροσβεστική Υπηρεσία λειτουργεί με οχήματα παλιά που δεν επαρκούν σε αριθμό, με προσωπικό που επίσης δεν επαρκεί ούτε για στελέχωση μίας βάρδιας. Οι είκοσι εποχικοί πυροσβέστες που ενίσχυαν την υπηρεσία αποχώρησαν και έκτοτε δεν έχει υπάρξει καμία ενίσχυση. Οι εναπομείναντες υπάλληλοι εργάζονται εξαντλημένοι, με συνεχείς υπερωρίες και χωρίς την παραμικρή προοπτική ενίσχυσης. Στη Σητεία συνεχίζει να λειτουργεί κλιμάκιο αντί για υπηρεσία και μάλιστα με ελλειμματικό αριθμό οχημάτων, με ελλείψεις σε προσωπικό. Και πού; Στον μεγαλύτερο γεωγραφικό δήμο του νομού Λασιθίου. Και πού; Στον πιο ξηροθερμικό νομό της Ελλάδας και στην πιο ξηροθερμική περιοχή της Ευρώπης. Η ανομβρία συνεχίζεται, γεγονός που διατηρεί τον δείκτη επικινδυνότητας πυρκαγιάς σε πολύ υψηλά επίπεδα.

Εδώ αντικρίζουμε την πλήρη αδυναμία ανταπόκρισης. Άλλωστε, έχουμε πια συνηθίσει όπου λείπει το κράτος να συναντάμε την καλή θέληση και τον άθλο εργαζομένων και πολιτών, στα οποία μάλλον και εσείς επαφίεστε. Οι πολίτες και οι εργαζόμενοι στο Πυροσβεστικό Σώμα έχουν γνωρίσει με τον πιο επίπονο τρόπο τι σημαίνει «πολιτική προστασία α λα καρτ», με επιτροπές χωρίς σαφείς αρμοδιότητες και χάρτες κινδύνου, χωρίς ενεργή συμμετοχή της επιστημονικής κοινότητας και με εναέριες διακομιδές που παρατείνονται μέχρι το 2030, επειδή απλώς η Κυβέρνηση δεν κατάφερε να υλοποιήσει τα σχέδιά της.

Υποτίθεται ότι θα εκτελεστεί το Εθνικό Σχέδιο Εναέριας Διάσωσης και Αεροδιακομιδών με την πρόσφατη έκδοση ΚΥΑ. Δεν μας έχετε πει, βέβαια, ποια εργαλεία έχουμε, για να αξιολογήσουμε επαρκώς εάν τα μέσα που διαθέτει το ΕΚΑΒ, ο Στρατός ή το Λιμενικό επαρκούν. Ναι, αν δεν ήταν τραγικό, θα ήταν αστείο. Στα μέσα αντιπυρικής περιόδου καλούμαστε να αποφανθούμε επί νομοσχεδίων, με υποσχέσεις και ασκήσεις επί χάρτου, αντί να φροντίσουμε την πλήρη στελέχωση των Σωμάτων με εξοπλισμένους πυροσβέστες.

Εδώ θα μου επιτρέψετε να κάνω μια ειδική αναφορά στις προβλέψεις για τους εποχικούς πυροσβέστες που δημιουργούν μια νέα κατηγορία προσωπικού, τους λεγόμενους «πυροσβέστες επί θητεία επταετούς διάρκειας υπηρεσίας». Είναι άλλη μία νέα υπο-ταχύτητα δίπλα στις ήδη υπάρχουσες ΕΜΟΔΕ, ένα ανερυθρίαστο εμπόριο ελπίδας, αντί για σταθερές σχέσεις εργασίας και ενίσχυσης μόνιμου προσωπικού και, μάλιστα, με όρους αδιαφάνειας, με κόφτη στην ηλικία και χωρίς συμμετοχή ΑΣΕΠ. Ποιος πραγματικά μπορεί να αποφασίσει ότι ένας έμπειρος πυροσβέστης 37 χρόνων, για παράδειγμα, που κουβαλάει δέκα χρόνια πείρας από αντιπυρικές περιόδους είναι λιγότερο ικανός από κάποιον τριαντάχρονο που έχει μισή ή και καθόλου εμπειρία; Ποια είναι η λογική ισότητας και αξιοκρατίας πίσω από αυτήν την επιλογή;

Τολμάτε και αναφέρεστε, κύριοι της Κυβέρνησης, σε εκατόν πενήντα προσλήψεις. Εμείς μιλάμε για πεντακόσιες με επτακόσιες προσλήψεις τον χρόνο στα πλαίσια ενός πενταετούς στρατηγικού σχεδίου. Τις χιλιάδες οργανωτικές θέσεις τις ξεχάσατε; Τις πραγματικές ανάγκες τις θυμάστε; Τις μαζικές αποστρατείες των επόμενων ετών; Σας λένε κάτι όλα αυτά τα δεδομένα;

Δημιουργείτε ένα νέο καθεστώς πολλαπλών ταχυτήτων, αντί να επενδύσετε στην ομογενοποίηση των σχέσεων εργασίας με μόνιμο προσωπικό γενικών καθηκόντων, με μακροπρόθεσμο πλάνο ενίσχυσης. Έχουμε εμπορία των εποχικών πυροσβεστών που κυριολεκτικά κοιμούνται στις καρέκλες μετά από μάχες με τις φλόγες για εικοσιτετράωρα, που έχουν εκατοντάδες οφειλόμενες ώρες για ρεπό και που ούτε για αστείο δεν μπορούν να πάρουν τις άδειές τους. Αυτή τη θυσία, λοιπόν, εσείς απλά την πετάτε στο περιθώριο.

Κυρίες και κύριοι συνάδελφοι, μέχρι και οι διατάξεις για τη στεγαστική συνδρομή των πληγέντων και την αποκατάσταση ζημιών που συνιστούν διατάξεις αυτονόητης υποστήριξης, έρχονται με θλιβερή καθυστέρηση. Υπάρχουν κρατικά αντανακλαστικά χελώνας σε καταστάσεις έκτακτης ανάγκης.

Θα μπορούσα να μιλήσω για τα θέματα των εξουσιοδοτικών διατάξεων, των οποίων η έκταση είναι τέτοια που αγγίζει τα όρια της θεσμικής αυθαιρεσίας. Ζητήματα που θα έπρεπε να ρυθμίζονται με προεδρικά διατάγματα αφήνονται στην ευχέρεια μελλοντικών υπουργικών αποφάσεων, χωρίς επαρκή λογοδοσία και χωρίς ουσιαστικό κοινοβουλευτικό έλεγχο. Η κυβερνητική Πλειοψηφία προσπαθεί για άλλη μια φορά να μας πείσει ότι δίνει λύσεις την ώρα που διαιωνίζει τα προβλήματα. Προσπαθεί να κρύψει την ανικανότητα κάτω από χαμηλόβαθμες ρυθμίσεις και μικροδιευθετήσεις, για να μην καταλάβουμε την απουσία ενός λειτουργικού σχεδίου για την Πολιτική Προστασία.

Το ΠΑΣΟΚ έχει παρουσιάσει δημόσια τις προτάσεις του με επίκεντρο τον πολίτη, την εκπαίδευση, την αποκέντρωση, την αξιοκρατία. Η προστασία του πολίτη δεν μπορεί, δυστυχώς, να οικοδομηθεί με ημίμετρα ούτε με προσωπικό πολλαπλών ταχυτήτων που αντιμετωπίζονται σαν πολίτες δεύτερης ευκαιρίας. Η χώρα μας και οι άνθρωποι δεν μπορούν να σηκώσουν άλλο ένα Μάτι, δεν μπορούν να σηκώσουν άλλη μία Μάνδρα. Δεν υπάρχει χώρος για νέα συλλογικά τραύματα ούτε περιθώριο για πειραματισμούς τη στιγμή που η κλιματική κρίση είναι εδώ και δεν αποτελεί ένα αφηρημένο φαινόμενο.

Το παρόν νομοσχέδιο, λοιπόν, δυστυχώς δεν είναι σοβαρό, δεν είναι τεκμηριωμένο, δεν προστατεύει τον πολίτη, δεν θωρακίζει τον εργαζόμενο και γι’ αυτόν τον λόγο μας βρίσκει απέναντί του.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, θα μπορούσα να έχω τον λόγο για ένα λεπτό;

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Αν και θα τοποθετηθώ συνολικά στο τέλος της συνεδρίασης, απλώς θα ήθελα να κάνω μία διευκρίνιση στη συντοπίτισσά μου, τη Βουλευτή κ. Σπυριδάκη.

Μη συγχέουμε τις δύο επιτροπές. Η επιτροπή η οποία είναι για τον Εθνικό Χάρτη είναι στην ουσία για να δημιουργήσει έναν νέο χάρτη ο οποίος αυτή τη στιγμή είναι σε ισχύ από το 1980, χωρίς να έχει διαμορφωθεί και επικαιροποιηθεί τα τελευταία σαράντα πέντε χρόνια, με όλες τις κλιματικές αλλαγές οι οποίες έχουν επέλθει στη χώρα. Και η κατάταξη των δήμων και των περιοχών της χώρας θα έχει, προφανώς, πολύ μεγάλες αλλαγές σε σχέση με πριν από περίπου μισό αιώνα. Αυτή είναι η επιτροπή η οποία συστήνεται με βάση και τις προβλέψεις του άρθρου.

Η άλλη επιτροπή η οποία λειτουργεί σε μια καθημερινή βάση και η οποία –για να μας καταλάβει και ο κόσμος- είναι αυτή που κάθε μέρα μας δίνει τους χάρτες που είναι κίτρινο, κόκκινο, πορτοκαλί, αναλόγως την επικινδυνότητα, εξακολουθεί να ισχύει και αυτή είναι η επιτροπή στην ουσία που προσθέτουμε και τον Αρχηγό του Πυροσβεστικού Σώματος έτσι ώστε να ενισχυθεί έτι περαιτέρω.

Είναι δύο διαφορετικές επιτροπές, με δύο διαφορετικά αντικείμενα και ο λόγος ύπαρξης της δεύτερης επιτροπής θα είναι ad hoc, δηλαδή συστήνεται για να κάνει έναν καινούργιο χάρτη με επιστημονικά δεδομένα, καθώς όλοι συμφωνούμε σε αυτήν την Αίθουσα ότι δεν μπορούμε να πάμε με τα δεδομένα του 1980. Αυτή είναι η διαφορά μεταξύ των δύο επιτροπών.

Θα ήθελα να προσθέσω και κάτι άλλο. Επειδή αναφερθήκατε στο Λασίθι και είπατε ότι δεν έχει ΕΜΟΔΕ, να σας πω πως ούτε το Ρέθυμνο έχει ΕΜΟΔΕ. Ο λόγος που δεν έχει ΕΜΟΔΕ, δηλαδή δασοκομάντος, είναι ότι υπάρχει ήδη στο Ηράκλειο και το αναφέρατε. Ιδρύεται ήδη από φέτος και λειτουργεί μια δεύτερη ΕΜΟΔΕ στα Χανιά.

Συνεπώς, επιχειρησιακά η Κρήτη, όσον αφορά το κομμάτι των δασοκομάντος, καλύπτεται απ’ αυτές τις δύο Υπηρεσίες.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Καλύπτεται;

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Καλύπτεται.

Συν, βεβαίως, τους μόνιμους και όλες τις Υπηρεσίες που είναι στο νησί. Το λέω, για να μη λέτε ότι αδικείται το Λασίθι. Σας λέω πως και ο δικός μου νομός, το Ρέθυμνο, δεν έχει ΕΜΟΔΕ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Η κ. Λιακούλη έχει τον λόγο και ζητώ συγγνώμη για την καθυστέρηση.

Ορίστε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, μας έκανε εντύπωση ο κύριος Υφυπουργός σας, ο κ. Κατσαφάδος. Μας έκανε εντύπωση μεγάλη και θέλω να το πω στους συναδέλφους εδώ στην Ολομέλεια της Βουλής. Μας μάλωνε. Πολύ νευρικός ο κύριος Υφυπουργός σας, γιατί διαφωνούσε, λέει, με τις θέσεις που εξέφρασαν οι συνάδελφοι στο Κοινοβούλιο.

Θεωρώ ότι αυτές τις ώρες τις πολύ κρίσιμες, καλό θα ήταν να έχει μία αυτοσυγκράτηση η Κυβέρνησή σας και να μην επιδιώκετε με την επιθετικότητα, που βέβαια την εφαρμόζετε ως μια μορφή άμυνας, να καλύψετε αυτά που δεν καλύπτονται. Ένα κιβώτιο ολόκληρο ήρθε πριν από λίγη ώρα, με μια τεράστια δικογραφία πάλι, από την Ευρωπαϊκή Εισαγγελία πάλι, για το σκάνδαλο του ΟΠΕΚΕΠΕ, μετά από την πρώτη για τη Σύμβαση 717 των Τεμπών, μετά από τη δεύτερη για τον κ. Τριαντόπουλο, μετά από την τρίτη για τον κ. Καραμανλή και πάει λέγοντας!

Ε, μην ανεβαίνετε στο Βήμα λοιπόν και μαλώνετε τους Βουλευτές των υπολοίπων κομμάτων, επειδή ασκούν κριτική στην Κυβέρνησή σας. Νομίζω ότι χρειάζεται παρρησία αυτές τις στιγμές.

Και να ήσασταν και μία κυβέρνηση που έχετε αποτελεσματικότητα σε πράγματα σοβαρά και μεγάλα, την ώρα που γίνεται μπαρουταποθήκη η Μέση Ανατολή και η αστάθεια κυριαρχεί ακόμη; Την ώρα που παρακολουθούσαμε εσάς να είστε στο περιθώριο και ο κ. Ερντογάν να είναι με τον κ. Τραμπ αγκαλιά; Την ώρα που 179% είναι η αύξηση των μεταναστευτικών ροών και ξυπνήσατε μετά από εννέα ολόκληρους μήνες για να στείλετε δύο φρεγάτες και να αντιμετωπίσετε το θέμα;

Ως προς το αντικείμενο του Υπουργείου σας, κύριε Υπουργέ, δεν βρισκόμαστε σε κλιματική πλέον κρίση, αλλά σε κλιματική κατάρρευση. Και το γνωρίζετε και εσείς και το γνωρίζουμε και εμείς. Το γνωρίζω και εγώ ειδικά, αν μου επιτρέπετε, που κατάγομαι και διαμένω εγώ, η οικογένειά μου, τα παιδιά μου, στη Θεσσαλία, στην καθημαγμένη, ρημαγμένη, πλημμυρισμένη και μη αποκατεστημένη Θεσσαλία, στη Θεσσαλία την οποία εσείς, κύριε Υπουργέ, δεν επισκεφτήκατε για να δείτε ότι τίποτα από αυτά που άφησε πίσω του ο «Daniel» δεν έχουν αποκατασταθεί. Κι έχουμε τις πληγές του Φαραώ να αντιμετωπίσουμε στη Θεσσαλία. Και τα 900 εκατομμύρια ευρώ τα πήρε το ΥΠΟΜΕΔΙ για τα έργα του οδικού δικτύου και του επαρχιακού δικτύου. Δεν μας αφήσατε ευρώ για να διαχειριστούμε και να φτιάξουμε τον τόπο μας ξανά και να σηκώσουμε κεφάλι! Χωρίς χρονοδιάγραμμα, χωρίς να μας πείτε τι θα φτιάξετε, με ποια προτεραιοποίηση των έργων και πού! Και από τα 540 εκατομμύρια, δώσατε μόνο 68 εκατομμύρια για τη διευθέτηση των ρεμάτων, των χειμάρρων, δηλαδή τα βασικά και τα πρώτα! Μας χτύπησε η πανώλη, μας χτύπησε η ευλογιά! Τίποτα εσείς! Απολύτως τίποτα! Τραγικά απόντες από τον τόπο μας!

Άρα, λοιπόν, μην απευθύνεστε έτσι σε μας, τουλάχιστον, κύριε Υπουργέ. Και δεν αφορά εσάς προσωπικά, αλλά το Υπουργείο σας και τον κύριο Υφυπουργό σας που σήμερα στηλιτεύω το ύφος του, το ύφος με το οποίο απευθύνθηκε στο Κοινοβούλιο και λυπάμαι πάρα πολύ γι’ αυτό.

Και δεν είναι βέβαια μόνο η Θεσσαλία, είναι και η Θεσσαλία, η οποία είναι καρδιά της παραγωγής της Ελλάδας. Έχουμε καταφανή πτώση του βιοτικού επιπέδου και της αγοραστικής δύναμης των Ελλήνων πολιτών, καταστάσεις που δυστυχώς δεν συνιστούν καμία αντιπολιτευτική δική μας κορώνα, αλλά μία πραγματικότητα. Όταν έχουμε έλλειμμα 6% του ΑΕΠ στο ισοζύγιο τρεχουσών συναλλαγών, αυτό σημαίνει ότι έχουμε μια ανάπτυξη «φούσκα», «πάμε κι όπου βγει», και οδηγεί σε μία μονοδιάστατη πολιτική και στον οικονομικό τομέα και στην εξωτερική πολιτική.

Τελικά έχετε μείνει μια δράκα έμπιστων ανθρώπων που κρατάτε σαν φρουρά, γραφική πολλές φορές, προκειμένου το κάστρο να μην πέσει. Και σας βλέπουμε εδώ, σε αυτό το Βήμα λαλίστατους απέναντι στους συναδέλφους, αλλά έχετε αφωνία σε ό,τι αφορά την αλλαγή καθεστώτος στη Συρία, που κατέληξε να καταστρέφονται με βόμβες ορθόδοξοι ναοί. Κουβέντα δεν ακούσαμε από τα χείλη σας. Αφωνία για την εθνοκάθαρση στη Γάζα. Αφωνία για τον οικονομικό στραγγαλισμό της Μονής του Σινά από τη μέχρι πρότινος φίλη μας Αίγυπτο. Αφωνία για τη μεταστροφή του τέως φίλου μας κ. Χαφτάρ στη Λιβύη. Αφωνία ακόμη και για την πόντιση του δικού μας καλωδίου στη δική μας Κάσο, ενός σχετικά ανώδυνου έργου υπό τη σκέπη της Ευρωπαϊκής Ένωσης, για την ηλεκτρική διασύνδεση με την Κύπρο, που με τους χειρισμούς της τώρα η Κυβέρνηση κοντεύει να τη μετατρέψει σε θρυαλλίδα στο Αιγαίο.

«Πάμε κι όπου βγει» είστε σε όλα τα επίπεδα, με πολύ πολύ άστοχους χειρισμούς σε κορυφαία ζητήματα, όπως είναι το δημογραφικό, με την Ελλάδα, σύμφωνα με τα τελευταία, προχθεσινά μόλις στοιχεία, να φιγουράρει στις τελευταίες θέσεις της Ευρωπαϊκής Ένωσης των «27», με κάτω από 1,4 παιδιά ανά Ελληνίδα, όταν ο δείκτης στην Ευρωπαϊκή Ένωση είναι 2,1 παιδιά, πράγμα που σημαίνει ότι σε πολύ λίγα χρόνια θα έχουμε να αντιμετωπίσουμε μοντέλα τα οποία απεικονίζουν τη χώρα μας με 7,7 εκατομμύρια πολίτες.

Το «πάμε κιι όπου βγει» διατρέχει οριζοντίως τις πολιτικές σας και στην κλιματική κατάρρευση. Βιβλικές πλημμύρες έπνιξαν πολλές περιοχές. Το «γαλάζιο» σας λοιπόν «πάμε κι όπου βγει» οδήγησε σε τεράστιες πυρκαγιές, που κατέκαψαν το 2021 την Εύβοια, την Αττική, την Πελοπόννησο, κι αυτές τις μέρες την πανέμορφη Χίο μας. Και βέβαια στην περίπτωση της δεκαήμερης πυρκαγιάς της Ρόδου το 2023 ή της πολυήμερης πυρκαγιάς στη Δαδιά πάλι το 2023, έτσι και τώρα στη Χίο αφήσατε, κύριε Υπουργέ, η Κυβέρνησή σας, άσχημα υπονοούμενα: Ο «ξένος δάκτυλος» πάλι, οι εγχώριοι «πεμπτοφαλαγγίτες», ένα καινούργιο πράγμα το οποίο στα σχόλια τουλάχιστον κατακλύζει…

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** ...(δεν ακούστηκε)

**ΕΥΑΓΓΕΛΙΑ ΛΙΑΚΟΥΛΗ:**…και δεν τα διαψεύδετε και θα πρέπει να τα διαψεύδετε εγώ σας λέω.

Τα είδαμε αυτά και σε προηγούμενες δεκαετίες. Θυμάστε τότε με τους «στρατηγούς ανέμους». Θέλετε να διακόψω για να μου απαντήσετε τώρα; Θέλετε μετά;

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Μετά. Στον κύριο Πρόεδρο απευθύνομαι και ζήτησα τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Εντάξει λοιπόν, μπορείτε να ανεχτείτε. Τελικά δεν είναι μόνο ο κ. Κατσαφάδος, έχετε όλοι δυσανεξία στο να ασκούμε κριτική, κύριε Υπουργέ. Διότι ακόμη και τα παραπολιτικά και η παραπολιτική ξέρετε ότι είναι πολιτική ή ότι διαμορφώνει πολιτικές. Γι’ αυτό, λοιπόν, όταν κάτι δεν ισχύει θα πρέπει εσείς οι ίδιοι να το διαψεύδετε και να μην το αφήνετε παντού να υπάρχει.

Τις προηγούμενες δεκαετίες, λοιπόν, είδαμε πάλι τέτοιου είδους τακτικές με τους «στρατηγούς ανέμους», τους περίφημους «πυθικούς χρησμούς», όπως «το πράσινο καίει το πράσινο». Τα θυμάστε αυτά, για τις πολύνεκρες πυρκαγιές της Ηλείας το 2007, αλλά και ξανά της Εύβοιας, με σύνολο σχεδόν 80 νεκρούς εκείνο το καλοκαίρι, όπως εγώ θυμάμαι; Κάθε φορά λοιπόν τέτοιες εποχές, επί των ημερών της Νέας Δημοκρατίας, είτε τώρα είτε πριν από δεκαετίες, σε κάθε πυρκαγιά, σε κάθε καταστροφή φυσικού περιβάλλοντος, σε κάθε υποβάθμιση τελικά του επιπέδου ζωής όλων όσοι έχουν την ατυχία να έρθουν αντιμέτωποι με τη φωτιά, η επωδός είναι γνωστή: Φταίνε κάποιοι τρίτοι, κάποιοι άλλοι, πολλές φορές μπορεί να είναι και πράκτορας, αναρχικός, ακροαριστερός. Οι άλλοι, εκτός από μας και τον συγκροτημένο τρόπο με τον οποίο οργανώνει το επίσημο κράτος την Πολιτική Προστασία. Γιατί αυτό θα έπρεπε να είναι το δικό σας μέλημα.

Και πώς να μη γίνουν όλα αυτά, κυρίες και κύριοι συνάδελφοι, όταν και το συζητούμενο νομοσχέδιο του Υπουργείου Κλιματικής Κρίσης και Πολιτικής Προστασίας δεν είναι τίποτε άλλο από ένα ακόμη μνημείο προχειρότητας και αποσπασματικότητας που κρύβεται κάτω από έναν μεγαλεπήβολο -είναι αλήθεια- τίτλο «Πλαίσιο για την ενίσχυση της ανθεκτικότητας: Διατάξεις για την Πολιτική Προστασία και το Πυροσβεστικό Σώμα»; Είναι ένα σχέδιο διεκπεραίωσης, χωρίς να έχετε εθνική στρατηγική πολιτικής προστασίας με έμφαση στην πρόληψη, τον συντονισμό και την τεχνολογική καινοτομία. Αυτή είναι η πρόταση του ΠΑΣΟΚ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία συνάδελφε. Ολοκληρώστε, παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Φεύγω, κύριε Πρόεδρε, κι ευχαριστώ για την ανοχή σας.

**ΠΡΟΕΔΡΕΥΩΝ (Βασίλειος Βιλιάρδος):** Είχατε ήδη ανοχή, κυρία συνάδελφε.

**ΕΥΑΓΓΕΛΙΑ ΛΙΑΚΟΥΛΗ:** Εμείς ζητάμε την αναβάθμιση του ρόλου της Τοπικής Αυτοδιοίκησης.

Και μόνο μία κουβέντα, κύριε Υπουργέ -επιτρέψτε μου, κύριε Πρόεδρε- από τη Θεσσαλία, μόνο να πω αυτό. Δίνετε -και σωστά- αυτό για το Ληξούρι και την σεισμοπαθή περιοχή. Συμφωνούμε απολύτως με αυτό. Ξέρετε ότι έχουμε εμείς ένα Δαμάσι στη Θεσσαλία, με τους ανθρώπους να βρίσκονται στα κοντέινερς εδώ και τέσσερα χρόνια, καρκινοπαθείς, ανάπηροι, ΑμεΑ, εγκυμονούσες γυναίκες; Και δεν ήρθατε μία φορά να τους δείτε και να τους πείτε «σου δίνω το χέρι μου, θα σου φτιάξω έναν οικισμό, έχει διαλυθεί το χωριό σου, η ζωή σου, τα παιδιά σου, η οικογένειά σου». Θα έπρεπε αυτή τη διάταξη να τη φέρετε σήμερα. Δεν είναι αργά μέχρι το βράδυ και μέχρι να ψηφίσουμε τον σχετικό νόμο. Σας ζητάω, κύριε Υπουργέ, να συμπεριλάβετε και το Δαμάσι του Δήμου Τυρνάβου του Νομού Λάρισας της Περιφέρειας Θεσσαλίας μέσα στις διατάξεις. Το οφείλετε στους ανθρώπους, έχουν περάσει τέσσερα ολόκληρα χρόνια.

Αυτό σημαίνει πολιτική προστασία, όχι αυτά που μας λέτε.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Λιακούλη. Έχει ζητήσει να κάνει μία παρέμβαση ο κύριος Υπουργός και μετά ο Κοινοβουλευτικός Εκπρόσωπος κ. Βρεττός.

Παρέμβαση θέλετε να κάνετε, κύριε Βρεττέ;

**ΝΙΚΟΛΑΟΣ ΒΡΕΤΤΟΣ:** Όχι, ομιλία.

**ΠΡΟΕΔΡΕΥΩΝ (Βασίλειος Βιλιάρδος):** Νόμιζα ότι θέλατε παρέμβαση. Θα σας πω μετά τι ισχύει για ομιλία.

Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Στην Αίθουσα προφανώς η κριτική είναι στο πλαίσιο του κοινοβουλευτικού διαλόγου κι αυτός είναι, αν θέλετε, και ο ρόλος της αντιπολίτευσης. Όμως είναι τελείως διαφορετικό το να πάμε σε μία κριτική, όσο σκληρή και να είναι, κυρία Λιακούλη, και άλλο να υιοθετείτε ή να λέτε πράγματα τα οποία δεν τα είπε κανείς ούτε τα υπονόησε. Εγώ σας καλώ να πάρετε τον λόγο και να πείτε μία δήλωσή μου, μία ανακοίνωση του Υπουργείου ή υπόνοια περί «ξένου δακτύλου», περί πρακτόρων για τη Χίο, γιατί αυτό το οποίο ειπώθηκε είναι πολύ βαρύ, δεν το έχει πει κανείς, δεν το έχει υπονοήσει κανείς.

Αυτό το οποίο είπα είναι ότι το ότι υπάρχουν πέντε διαφορετικά μέτωπα σε γεωγραφικά ασύνδετα σημεία του νησιού σίγουρα μας προβληματίζει και ναι, το ενδεχόμενο του εμπρησμού το εξετάζουμε, εμπρησμού είτε από αμέλεια είτε από δόλο. Μάλιστα σήμερα είχαμε και μια σύλληψη και ομολογία εμπρησμού, για να γνωρίζετε, όσον αφορά τη Χίο. Κανείς όμως δεν είπε για ξένους πράκτορες, κανείς δεν είπε για τέτοιο οργανωμένο σχέδιο. Παρακαλώ να πάρετε τον λόγο και να ανακαλέσετε, εκτός αν βρείτε δήλωση ή υπόνοια δική μου, των Υφυπουργών ή κάποιου από το Υπουργείου, η οποία να αναφέρεται σε αυτό.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Θέλετε να ανακαλέσετε;

**ΕΥΑΓΓΕΛΙΑ ΛΙΑΚΟΥΛΗ:** Όχι, δεν θέλω να ανακαλέσω.

**ΠΡΟΕΔΡΕΥΩΝ (Βασίλειος Βιλιάρδος):** Μόνο για να ανακαλέσετε, αλλιώς συζήτηση δεν γίνεται. Λυπάμαι, κυρία Λιακούλη, αλλά αυτή είναι η διαδικασία.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, δεν πρέπει να απαντήσω; Ήταν ονομαστική η αναφορά του κυρίου Υπουργού.

**ΠΡΟΕΔΡΕΥΩΝ (Βασίλειος Βιλιάρδος):**  Εντάξει, έχετε τον λόγο για ένα λεπτό, κατ’ εξαίρεση.

**ΕΥΑΓΓΕΛΙΑ ΛΙΑΚΟΥΛΗ:** Τον λόγο επί προσωπικού για ένα λεπτό, σας παρακαλώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):**  Εντάξει, κατ’ εξαίρεση, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, είναι πολύς ωραίος ο τρόπος που εφαρμόζετε, το ξέρουμε και εμείς, είναι μέσα στη φιλοσοφία σας, στον τρόπο με τον οποίο λειτουργείτε, στο πώς στρογγυλεύετε τα πράγματα όταν δεν σας παίρνει, πώς τα λέτε κλπ. Το ότι εσείς αναφέρεστε διαρκώς στους «στρατηγούς ανέμους» κατ’ αρχήν, για να ξεκινήσω από το παρελθόν, η Κυβέρνησή σας, κύριε Υπουργέ -μιλάτε για εσάς προσωπικά;- στις πέντε εστίες όταν αναφέρεστε τι εννοείτε; Ότι είναι εμπρησμός, ότι είναι από ποιους; Σε πράκτορες ποιος αναφέρθηκε; Εμείς ή η δική σας Κυβέρνηση;

Αυτά που υπονοείτε, λοιπόν, κύριε Υπουργέ και που μετά περιγράφονται σε σχόλια παραπολιτικής και γίνονται πολλές φορές και πρωτοσέλιδα, αυτά μην έρχεστε επίσημα στο Κοινοβούλιο και τα αναιρείτε, όταν τα αφήνετε να κατακλύζουν την επικαιρότητα, τα πρωτοσέλιδα, τα δευτεροσέλιδα και ούτω καθεξής.

Αυτά λοιπόν είπατε. Και όταν πάτε να δικαιολογήσετε ότι «το ότι είπα πέντε εστίες σημαίνει ότι έχω εμπρησμό»…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Λιακούλη, όλα αυτά που λέτε δεν είναι προσωπικό.

**ΕΥΑΓΓΕΛΙΑ ΛΙΑΚΟΥΛΗ:**…σημαίνει, κύριε Υπουργέ ότι ακριβώς αυτό εννοείτε ξανά. Πάλι και πάλι αναφέρεστε όχι στις μειονεξίες του συστήματος, όχι στις αβελτηρίες που υπάρχουν, όχι στις ολιγωρίες που έχει επιδείξει το Υπουργείο σας και οι προκάτοχοί σας και εσείς, όχι σε όλα αυτά που αφορούν την Κυβέρνησή σας, αλλά αναφέρεστε σε άλλους, τρίτους, εξωτερικούς παράγοντες και το έχετε κάνει πολύ περισσότερες από μία φορά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Λιακούλη.

Καλείται στο Βήμα ο κ. Παναγής Καππάτος, Βουλευτής της Νέας Δημοκρατίας και μετά θα ακολουθήσει ο κ. Νικόλαος Βρεττός, Κοινοβουλευτικός Εκπρόσωπος της «Νίκης».

Να γνωρίζετε, κύριε Βρεττέ, ότι θα έχετε τον μισό χρόνο.

Ορίστε, κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, το παρόν νομοσχέδιο κατατίθεται σε μια συγκυρία που βεβαιώνει με τρόπο σχεδόν ωμό τη σημασία του.

Αυτήν τη στιγμή η νήσος Χίος έχει πληγεί από μια μεγάλη πυρκαγιά η οποία ευτυχώς φαίνεται να τίθεται υπό έλεγχο. Δεν είναι απλώς ένα ακόμη πύρινο μέτωπο σε θερινό χάρτη, είναι απειλή σε ένα νησί κρίσιμης στρατηγικής σημασίας για λόγους που δεν είναι του παρόντος να αναλυθούν, αλλά που όσοι γνωρίζουμε τα δεδομένα του Αιγαίου τους αντιλαμβανόμαστε απολύτως.

Η φωτιά αυτή πρέπει να ελεγχθεί πρώτα για τους ανθρώπους και τις περιουσίες τους, αλλά και γιατί η ελληνική πολιτεία δεν μπορεί να επιτρέψει νέα επεισόδια ανεξήγητης καταστροφής όπως εκείνο της Δαδιάς. Όχι πλέον. Σήμερα υπάρχει σχέδιο, υπάρχει ετοιμότητα και κυρίως, υπάρχει απόφαση.

Την ίδια ώρα ένα δεύτερο γεγονός έρχεται να αναδείξει με απόλυτη καθαρότητα τη σημασία της γεωπολιτικής εγρήγορσης. Το τρομοκρατικό χτύπημα στον ελληνορθόδοξο ναό του Προφήτη Ηλία στη Δαμασκό δεν είναι μεμονωμένο, είναι μήνυμα και είναι λάθος να το διαβάσει κανείς αποκομμένο από την ευρύτερη περιφερειακή δυναμική.

Η Ελλάδα δεν έχει την πολυτέλεια να αδρανεί. Δεν μπορούμε να στρέφουμε το βλέμμα αλλού. Δεν πρέπει και δεν επιτρέπεται να μην δείξουμε τη σημαία. Στον στρατηγικό κώδικα αυτή η φράση έχει σαφές νόημα, να δηλώσουμε παρόντες με πολιτικά μέσα, με διπλωματικά εργαλεία, με στοχευμένη παρουσία. Κάθε φορά που αποχωρούμε από ένα πεδίο κάποιος άλλος σπεύδει να το καταλάβει. Κάθε φορά που υποβαθμίζουμε τη γεωπολιτική αξία του ελληνικού αποτυπώματος μειώνεται η ακτίνα επιρροής μας.

Αυτά τα δύο γεγονότα, η φωτιά στη Χίο και το χτύπημα στη Δαμασκό, δεν είναι κατά τη γνώμη μου άσχετα μεταξύ τους, ανήκουν στο ίδιο πεδίο πραγματικότητας, την εποχή που η ισχύς δεν κρίνεται μόνο στο πεδίο, αλλά και στην ετοιμότητα των θεσμών να προλάβουν, να προστατεύσουν και να επιβάλουν παρουσία και σε αυτό το πεδίο η Κυβέρνηση επιλέγει να δράσει με συνέπεια και ταχύτητα.

Το νομοσχέδιο που συζητούμε σήμερα είναι το θεσμικό σκέλος αυτής της απόφασης, ένα πλαίσιο ενίσχυσης της ανθεκτικότητας όχι γενικά και αόριστα, αλλά στον πιο κρίσιμο τομέα, στην πολιτική προστασία, στο Πυροσβεστικό Σώμα και στην ίδια τη δυνατότητα του κράτους να σταθεί όρθιο, όταν όλα γύρω του δοκιμάζονται.

Η νομοθετική αυτή πρωτοβουλία έρχεται να θέσει ένα τέλος σε μια μακρά περίοδο θεσμικής αποσπασματικότητας και επιχειρησιακής ασάφειας. Για πρώτη φορά η πολιτική προστασία αντιμετωπίζεται όχι ως αποθήκη εργαλείων για την ώρα της κρίσης, αλλά ως δομικό στοιχείο της κρατικής ισχύος και το Πυροσβεστικό Σώμα αντιμετωπίζεται όχι ως σύστημα αντίδρασης, αλλά ως πυλώνας πολιτικής κυριαρχίας στο εσωτερικό και στρατηγικής επάρκειας στο εθνικό έδαφος.

Η ενίσχυση της στελέχωσης, η εισαγωγή νέων κατηγοριών προσωπικού, η αναδιοργάνωση της εναέριας επιχειρησιακής ισχύος, η αναβάθμιση των εκπαιδευτικών δομών και η κατάργηση αγκυλώσεων του παρελθόντος δεν είναι τυπικές βελτιώσεις, είναι επιτελικές παρεμβάσεις με βάθος, με σχεδιασμό και με σαφή στόχευση να υπάρχει ένα σώμα που να μπορεί να προβάλλει πυροσβεστική ετοιμότητα, δασική προστασία και άμεση αντίδραση σε κρίσεις, χωρίς να εξαρτάται από την τύχη, τη συγκυρία ή τη διάθεση της γραφειοκρατίας.

Δεν πρόκειται για αποσπασματικές μεταρρυθμίσεις. Πρόκειται για ένα ολοκληρωμένο πρότυπο διοικητικής ανθεκτικότητας που βασίζεται σε δύο λέξεις: διαθεσιμότητα και αξιοπιστία. Πλέον η κήρυξη κατάστασης έκτακτης ανάγκης δεν θα εξαντλείται σε τυπικές παρατάσεις, θα έχει χρονικό ορίζοντα και λειτουργική υπόσταση.

Οι οργανισμοί τοπικής αυτοδιοίκησης θα έχουν χρόνο και ευχέρεια να σχεδιάσουν. Οι υπηρεσίες του κράτους θα έχουν σαφή ιεραρχία, συντονισμό και εργαλεία. Οι πολίτες θα γνωρίζουν ότι η προστασία τους δεν εξαρτάται από το αν πρόλαβε ή αν ενημερώθηκε η αρμόδια αρχή. Αυτή είναι η μεγάλη μετατόπιση που επιφέρει το παρόν πλαίσιο. Από το κράτος που ανακοινώνει μέτρα στο κράτος που εφαρμόζει πολιτική, ένα κράτος που προεξοφλεί τις εξελίξεις αντί να τις κυνηγά, που δεν εξαντλείται σε διαπιστώσεις αλλά δρα μέσα από προβλέψιμους μηχανισμούς.

Αυτό είναι που ενισχύει όχι μόνο την επιχειρησιακή αποτελεσματικότητα αλλά και το κύρος της δημόσιας διοίκησης. Διότι το κράτος που λειτουργεί με πειθαρχία, αξιοκρατία και διαφάνεια είναι το κράτος που ενισχύει την εμπιστοσύνη των πολιτών και αποπνέει σταθερότητα εσωτερική, αλλά και διεθνή.

Κυρίες και κύριοι συνάδελφοι, επιτρέψτε μου να σταθώ για λίγο σε κάτι που για εμάς στην Κεφαλονιά δεν είναι απλώς ένα παράδειγμα καλής διοίκησης, είναι θέμα αξιοπρέπειας. Δέκα χρόνια μετά τον σεισμό του 2014 η περιοχή του Ληξουρίου παραμένει πληγωμένη, όχι από τα ρήγματα του εδάφους, αυτά τα θεράπευσε η φύση, αλλά από τα ρήγματα της γραφειοκρατίας, της καθυστέρησης μεταφοράς ευθυνών.

Η πρόβλεψη του παρόντος νομοσχεδίου για τη μεταφορά της αρμοδιότητας των έργων στη δημόσια εταιρεία «Κτηριακές Υποδομές ΑΕ» δεν είναι μια ακόμη απόφαση μεταβίβασης. Είναι η πρώτη φορά που το κράτος αναλαμβάνει επιτελικά τη δέσμευση να φτάσει μέχρι τέλους, να κλείσει οριστικά μια πληγή που δεν θα έπρεπε να περιμένει ανοικτή επί μια δεκαετία. Είναι πράξη θεσμικής σοβαρότητας και έμπρακτης σεβασμού προς τους πολίτες της Παλλικής.

Διότι αν θέλουμε το κράτος να πείθει όταν μιλά για ανθεκτικότητα, πρέπει πρώτα να αποδεικνύει ότι δεν ξεχνά, ότι δεν επιβραβεύει την αμέλεια, ότι προχωρά. Σήμερα για πρώτη φορά μετά από χρόνια μπορούμε να πούμε στους πολίτες του Ληξουρίου ότι η πολιτεία επιστρέφει εκεί που άργησε να φανεί, όχι με λόγια, αλλά με έργα. Και αυτό δεν είναι χάρη, είναι αποκατάσταση εμπιστοσύνης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Καλείται στο Βήμα ο κ. Νικόλαος Βρεττός, Κοινοβουλευτικός Εκπρόσωπος της ΝΙΚΗΣ και θα ακολουθήσει ο κ. Χουρδάκης.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, ευχαριστώ.

Καταλαβαίνω τον κύριο Υπουργό να κάνει μια διευκρίνιση λέγοντας ότι δεν υπονόησε ποτέ ότι γι’ αυτό το παράδοξο τρόπο τον ταυτοχρόνως ευθεία εστιών πυρκαγιών στη Χίο με αυτά τα καταστροφικά αποτελέσματα δεν υπονόησε, το λέω για δεύτερη φορά, ότι αφορά πράκτορες κ.λπ. Είναι κατανοητό στην Κυβέρνηση ότι παθαίνουν vertigo όταν συζητάνε για ταραγμένα νερά, γιατί είναι οπαδοί των ήρεμων νερών, αυτών που γεννούν ενδοτισμό και φόβο.

Αλλά πολιτικά σήμερα, μιας και το νομοσχέδιο αυτό αναφέρεται με τον τίτλο «Πλαίσιο για την ενίσχυση της ανθεκτικότητας: Διατάξεις για την πολιτική προστασία και το Πυροσβεστικό Σώμα», προφανώς χρηματοδοτείται από χρήματα του Ταμείου Ανάκαμψης και Ανθεκτικότητας, όμως αυτά τα χρήματα δεν πιάνουν τόπο, γιατί ο τρόπος που αναπτύσσονται οι πολιτικές από την Κυβέρνηση είναι πολιτικές που επενδύουν στην ακρίβεια και που η διαχείριση των κονδυλίων αυτών γεννά και θεριεύει τα σκάνδαλα.

Διότι σήμερα είναι πολύ μεγάλη και σημαντική μέρα γιατί περιμένουμε από στιγμή σε στιγμή να έρθει η δικογραφία για το σκάνδαλο του ΟΠΕΚΕΠΕ που, σύμφωνα με τα δημοσιεύματα, αφορά τον κ. Βορίδη και τον κ. Αυγενάκη. Διότι το σκάνδαλο του ΟΠΕΚΕΠΕ αποτελεί τον τρόπο λειτουργίας και διαχείρισης, τον πυρήνα της πολιτικής της Κυβέρνησης και αποτελεί μόνο μια μικρή πτυχή του προμελετημένου σχεδίου της Κυβέρνησης ή άλλως του μεγάλου κόλπου.

Τρόπαιο αυτού του σχεδίου η εξουσία. Στόχος αυτού του σχεδίου η διαχείριση για το ξεκοκάλισμα των 60 δισ. της «Ελλάδας 2.0» από το Ταμείο Ανάκαμψης, τα ΕΣΠΑ και τα λοιπά ευρωπαϊκά χρηματοδοτικά προγράμματα.

Όμως τα μπλε βελάσματα χόρταιναν με κατευθυνόμενα χρήματα σε ανύπαρκτα κομματικά κοπάδια και βοσκοτόπια και εσείς δηλώνατε ότι δεν ξέρατε, δεν είδατε, δεν ακούσατε τίποτα. Τα αγύριστα αυτά χρήματα τα στερήθηκαν όμως, κύριοι της Κυβέρνησης, οι πραγματικοί αγροτοκτηνοτρόφοι και διοχετεύτηκαν -το γνωρίζετε πολύ καλά- σε πεθερούς, συμπεθέρους, σύντεκνους και βαφτισιμιούς.

Η πολιτική σας ευθύνη δεδομένη, η ποινική ευθύνη υπουργών σας βάσιμη, θα εξεταστεί με ισχυρότατες ενδείξεις σύμφωνα με τις δικογραφίες που αποστέλλονται στη Βουλή από τους ευρωπαίους εισαγγελείς. Κι εσείς στη Νέα Δημοκρατία στον έκτο χρόνο διακυβέρνησης δεν καταλάβατε, δεν αντιληφθήκατε τίποτα. Τζάμπα το Predator και οι παρακολουθήσεις, εκτός αν αυτές γίνονταν για να μην υπάρχουν εσωτερικές αυτόνομες διαχειριστικές πρακτικές στο μοίρασμα των χρηματοδοτήσεων και των προμηθειών μεταξύ των υπουργών και στελεχών της Κυβέρνησης.

Διότι αυτό φαίνεται πως τελικά ενδιέφερε το επιτελικό σας κράτος και όχι φυσικά αν αλωνίζουν οι πράκτορες της ΜΙΤ που όχι μόνο δεν τους παρακολουθούσατε, αλλά ούτε στοιχειωδώς. (XS)

Όμως, στο Υπουργείο Μετανάστευσης τους έβγαζαν συνοπτικά και άσυλο για να αλωνίζουν ελεύθερα στην επικράτεια, μην τυχόν και ταραχθούν τα ήρεμα νερά και θυμώσει ο Ερντογάν, που σας σφίγγει συνεχώς τον κλοιό.

Και ενώ ο ελληνικός λαός οικονομικά, κοινωνικά και εθνικά ασφυκτιά, η μόνη σας αγωνία από κοινού, με το ΕΛΙΑΜΕΠ και την Τράπεζα της Ελλάδος, είναι να μη χαθεί η αξιολόγηση και οι διάφοροι καιροσκοπικοί επενδυτές που βρίσκονται στην Ελλάδα για να μη χάσουν την πάμφθηνη χρηματοδότηση, με εγγύηση μάλιστα του Ελληνικού Δημοσίου.

Άλλωστε, πού αλλού στον κόσμο θα βρουν τεράστια υπερκέρδη εξασφαλισμένα με το πρόγραμμα «Ηρακλής», οι servicers και τα funds; Πού αλλού ξένοι και ντόπιοι τραπεζίτες θα καταγράψουν τέτοια υπερκέρδη με τους αναβαλλόμενους φόρους και τα μερίσματα στους μεγαλομετόχους τους, χωρίς κι εδώ φορολόγηση, εκτός από το 5% που το θεωρείτε φορολόγηση. Με αυτά ασχολείται το Μέγαρο Μαξίμου. Πού να βρει χρόνο να ασχοληθεί με τα πρόστιμα που σωρηδόν βεβαιώνει η Ευρωπαϊκή Ένωση και τις αιφνιδιαστικές ελεγκτικές εφορμήσεις των κλιμακίων της Ευρωπαϊκής Εισαγγελίας Καταπολέμησης της Διαφθοράς, προχθές και στον ΟΣΕ.

Ποιος να ασχοληθεί από την Κυβέρνηση με τις καταγγελίες για το έγκλημα των Τεμπών; Καλύτερα να διωχθούν τα μη «συνεργαζόμενα» -εντός εισαγωγικών- στελέχη, να απειληθούν τα μη συμμορφούμενα, να δυσφημιστούν -αν επιμένουν- κάποια και τέλος, να διωχθούν οι πρόεδροι οργανισμών και να αναδομηθούν οι Υπουργοί για τις υπηρεσίες συγκάλυψης της σκανδαλώδους διαχείρισης των αποζημιώσεων. Κι όταν ζορίζονται περαιτέρω, να κλείσουν τελικά και τον ΟΠΕΚΕΠΕ για πλήρη στεγανοποίηση των διαρροών μην τυχόν και σκάσει καμία απρόβλεπτη, μη ελεγχόμενη προανακριτική, να ιδρύσουν νέο εταιρικό σχήμα στο σιδηρόδρομο σαν να είναι βενζινάδικο που κάνει λαθρεμπόριο και αλλάζει συνεχώς εταιρική μορφή.

Στον αντίποδα, οι ουσιαστικά τίμιοι αγωνιστές αγρότες θα εξακολουθούν να βλέπουν τα εισοδήματά τους να συρρικνώνονται και να χρεώνονται όλο και πιο βαθιά και να στερούνται επιπλέον τις αναγκαίες για τη βιωσιμότητά τους αγροτικές ενισχύσεις, επειδή αυτές θα χρησιμοποιηθούν για να εξοφληθούν τα πρόστιμα για τις απάτες που μεθοδεύτηκαν και οργανώθηκαν τα κυβερνητικοαναθρεμμένα τρωκτικά σας.

Η Νέα Δημοκρατία για όλα αυτά τα σκάνδαλα ούτε σκέπτεται να λογοδοτήσει ούτε φυσικά σκέπτεται να απολογηθεί. Θα εξακολουθήσει να σφυρίζει αδιάφορα, αφήνοντας τη χώρα εκτεθειμένη και την αγροτική οικονομία σε κρίση.

Κυρίες και κύριοι συνάδελφοι και αυτό το σκάνδαλο δεν αποτελεί μία ακόμα απλή διοικητική αποτυχία, όπως παρουσιάζετε, η οποία συμβαίνει και αλλού και σε άλλες κυβερνήσεις. Αποτελεί την πλήρη κατάρρευση και ηθική απονομιμοποίηση του Υπουργείου Αγροτικής Ανάπτυξης και συνιστά σαφή προδοσία της εμπιστοσύνης του αγροτοκτηνοτροφικού κόσμου.

Δώστε μου και την δευτερομιλία μου παρακαλώ.

Όμως, είπαμε: Ποιος κυβερνητικός παράγοντας ασχολείται με τον πρωτογενή τομέα, ποιος ασχολείται με το κόστος παραγωγής και δη το κόστος ενέργειας; Τόσα χρόνια δεν έχουμε εξορύξει τους υδρογονάνθρακες της χώρας μας, με αποτέλεσμα ακρίβεια παντού στην ενέργεια και ενεργειακή εξάρτηση από αμφισβητούμενες πολιτικές πράσινης ενέργειας.

Επομένως, τα κατορθώματα της γενικής σας πολιτικής, όσον αφορά την ενέργεια και τον τρόπο που αυτή θα γίνει φθηνή, φαίνονται από την πολιτική σας στη διαδικασία της εξόρυξης των υδρογονανθράκων. Όλα αυτά, λέγατε κάποτε, ότι ήταν απόρροια των ψευδών και συνωμοτικών θεωριών από την εποχή των εκσυγχρονιστών της Κυβέρνησης του Σημιτικού ΠΑΣΟΚ που έλεγαν ότι η εξόρυξη υδρογονανθράκων είναι συνωμοσία που εκφέρεται από ψεκασμένους, αυτοί οι ίδιοι που σήμερα αποτελούν το μισό Υπουργικό σας Συμβούλιο και τώρα κάνουν κουμάντο στη Νέα Δημοκρατία. Τα τότε κατορθώματά τους με τους αέρηδες που γκρέμισαν τη σημαία των Ιμίων ήταν πολύ ήπια σε σύγκριση με αυτά που συμβαίνουν τώρα.

Εδώ θα συμφωνήσω με τον Κοινοβουλευτικό Εκπρόσωπο του ορθόδοξου ΣΥΡΙΖΑ, του κ. Παππά, γιατί εμφανίστηκε σήμερα πολιτικά μετανοημένος και κατάλαβε πως υπάρχουν σύνορα θαλάσσια και πως η εξωτερική πολιτική είναι υποχρεωμένη να στηρίζεται στην προστασία της ορθόδοξης κληρονομιάς και της ιστορικής μνήμης.

Ναι είμαι ικανοποιημένος που ασκεί σκληρή κριτική στην απεμπόληση από την ουδετερόθρησκη Νέα Δημοκρατία της ορθόδοξης παρακαταθήκης του Ελληνισμού και του καθήκοντος που έχει το ελληνικό κράτος να προστατεύσει αυτή την παρακαταθήκη, να προστατεύσει την Αγία Σοφία στην Κωνσταντινούπολη που τη μετέτρεψαν οι Τούρκοι σε τζαμί, βορά των ήρεμων νερών της δουλικότητας, να προστατέψει την Αγία Αικατερίνη του Σινά, που οι Αιγύπτιοι καταστρατηγώντας κάθε έννοια κτητορικού και ιδιοκτησιακού δικαιώματος, παραβιάζοντας κάθε αναφαίρετο δικαίωμα ελευθερίας του θρησκεύειν, την αντάλλαξαν με τον κ. Γεραπετρίτη, παζαρεύοντας ενεργειακά επιχειρηματικά συμφέροντα.

Για το δε έγκλημα μέσα στο Ναό του Προφήτη Ηλία στη Συρία σε ώρα θείας λειτουργίας τι να πεις; Ο Πρωθυπουργός και η ηγεσία του Υπουργείου Εξωτερικών κρύφτηκαν. Έπρεπε να ήταν εκεί!

Επιτρέψτε μου, κλείνοντας, να πω ότι έκανε και κάποια άλλα σχόλια επί προσωπικού ο κ. Παππάς, ανάξια λόγου, σχετικά βέβαια με τις ακροδεξιές, υποτίθεται, λογικές. Εμείς δεκαεπτά χρόνια και προσωπικά και εγώ δεκαεπτά χρόνια στην τοπική αυτοδιοίκηση, ποτέ δεν απαντούσα σε σχόλια της αντιπολίτευσης, ειδικά όταν βρισκόταν η αντιπολίτευση σε καθεστώς διάλυσης. Απλά, επειδή αναφέρθηκε προσωπικά στον Πρόεδρό μας, τον κ. Δημήτρη Νατσιό θα απαντήσω, σαν Κοινοβουλευτικός Εκπρόσωπος.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, παρακαλώ.

**ΝΙΚΟΛΑΟΣ ΒΡΕΤΤΟΣ:** Μισό λεπτό, θα απαντήσω επί προσωπικού και θα κάνω παρέμβαση. Μην είστε αυστηρός σε εμένα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, έχετε υπερβεί τον χρόνο.

**ΝΙΚΟΛΑΟΣ ΒΡΕΤΤΟΣ:** Ναι, θα απαντήσω επί προσωπικού.

Μίλησε για τον Πρόεδρό μας και σαν Κοινοβουλευτικός Εκπρόσωπος έχω δικαίωμα να απαντήσω.

Για τον χαρακτηρισμό, επομένως, περί δεξιάς τι να πω; Γελάνε και τα «παρδαλά» κατσίκια, μαζί με τα «γαλάζια» πρόβατα του ΟΠΕΚΕΠΕ. Προσωπικά δεν με ενοχλεί να με χαρακτηρίζετε, όπως και να είναι. Δεν θα σπαταλήσω τον χρόνο μου για να διαψεύσω πολιτικές ανοησίες. Ακροδεξιός ο Νατσιός, εγώ, οι συνάδελφοι: Είναι το πιο σύντομο ανέκδοτο.

Θα με ενδιέφερε και θα το υπολόγιζα πάρα πολύ σοβαρά εάν χαρακτηριζόμασταν προδότες, ανήθικοι και διεφθαρμένοι.

Κλείνοντας να πω -και ευχαριστώ, κύριε Πρόεδρε- για τα τρία εγκληματικά χαρακτηριστικά της κομματοκρατίας και της φαυλοκρατίας. Αυτά τα τρία εγκλήματα ο ΣΥΡΙΖΑ τα έχει διαπράξει.

Την προδοσία την διέπραξε με την προδοτική συμφωνία των Σκοπίων. Την ηθικότητα την έχασε με το «πρώτη φορά κυβέρνηση της Αριστεράς». Τη διαφθορά την γεύτηκε και την ανέπτυξε με τους στημένους διαγωνισμούς για τις ραδιοτηλεοπτικές άδειες, με τον ΟΣΕ.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, παρακαλώ, κύριε συνάδελφε.

**ΝΙΚΟΛΑΟΣ ΒΡΕΤΤΟΣ:** Το τραγικό για εσάς -και κλείνω, κύριε Πρόεδρε- είναι πως η πολιτική τσόντα της Μεταπολίτευσης αντί να συστρατεύει ομάδες πολιτικές εναντίον της πιο διεφθαρμένης Κυβέρνησης της Μεταπολίτευσης, εξαντλείται σε μαθήματα αριστεροφροσύνης.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, τελείωσε ο χρόνος σας. Το καταλαβαίνετε; Κλείστε σας παρακαλώ!

**ΝΙΚΟΛΑΟΣ ΒΡΕΤΤΟΣ:** Σας κατανοούμε, βεβαίως, αλλά δεν σας δικαιολογούμε.

Ευχαριστώ, κύριε Πρόεδρε για την κατανόηση.

**ΠΡΟΕΔΡΕΥΩΝ (Βασίλειος Βιλιάρδος):** Μην ευχαριστείτε καθόλου.

Ευχαριστούμε τον κ. Βρεττό.

**ΚΟΜΝΗΝΟΣ ΔΕΛΒΕΡΟΥΔΗΣ:** Κύριε Πρόεδρε, έχει και δευτερολογία ο Κοινοβουλευτικός.

**ΠΡΟΕΔΡΕΥΩΝ (Βασίλειος Βιλιάρδος):** Επόμενος ομιλητής είναι ο κ. Μιχαήλ Χουρδάκης, Ανεξάρτητος Βουλευτής και θα ακολουθήσει η κ. Πούλου που έχει ανταλλάξει τη θέση της με την κ. Μάλαμα.

(Θόρυβος στην Αίθουσα)

Ορίστε, κύριε Χουρδάκη, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Κυρίες και κύριοι συνάδελφοι, σε αναμονή της δικογραφίας του ΟΠΕΚΕΠΕ, λόγω της κακής διαχείρισης -που έχουν καεί χιλιάδες έντιμοι αγρότες και κτηνοτρόφοι και έχει καεί και κοντά στο 1 δισεκατομμύριο ευρώ- δυστυχώς, θρηνούμε και τις συνέπειες από τη φονική φωτιά στη Χίο. Και ενώ η Ευρώπη από καιρό μιλάει για τις μεγάλες προκλήσεις της κλιματικής αλλαγής, η Κυβέρνηση δια του Υπουργείου Κλιματικής Αλλαγής και Πολιτικής Προστασίας φέρνει νομοσχέδιο με τον δήθεν βαρύγδουπο τίτλο: «Πλαίσιο για την ενίσχυση της ανθεκτικότητας: Διατάξεις για την πολιτική προστασία και το Πυροσβεστικό Σώμα». Θα σας καταδείξω παρακάτω ότι τίποτα από αυτά δεν ισχύει.

Το νομοσχέδιο αποτυγχάνει να προσφέρει ουσιαστικό, συνεκτικό, ολιστικό σχέδιο προστασίας της ζωής του περιβάλλοντος και των κοινοτήτων μας, το οποίο θα έπρεπε να προσφέρει.

Οι ερωτήσεις προς εσάς, κύριε Κεφαλογιάννη είναι: Αν είχατε πραγματική πρόθεση να ενισχύσετε την ανθεκτικότητα, πώς εξηγείτε ότι μόλις πριν από λίγες ημέρες ένα ολόκληρο νησί -αυτό της Χίου- άρχισε να γίνεται παρανάλωμα του πυρός; Πού ήταν η πρόληψη; Πού ήταν ο σχεδιασμός; Πού ήταν οι δασικοί χάρτες και πού η επιτήρηση, που θα έπρεπε να υπάρχουν όλα εκεί; Γιατί κάποιοι εκλιπαρούσαν για επίγεια και εναέρια μέσα και αυτά δεν υπήρχαν; Γιατί η Πυροσβεστική Υπηρεσία της Χίου απηύθυνε έκκληση προς τους πολίτες για αποστολή ειδών ατομικής προστασίας, πρώτων βοηθειών, αλλά και ξηράς τροφής; Γιατί το σχέδιο αντιμετώπισης των πυρκαγιών περιορίζεται στην καταστολή, ενώ η πολιτεία, όπως ξέρουμε όλοι, δυστυχώς, αδιαφορεί για την πρόληψη και για τη θωράκιση κρίσιμων υποδομών;

Η Χίος, θυμίζω, είχε μόλις τρεις διαθέσιμους δασοφύλακες για όλο το νησί, με αποτέλεσμα στις περιοχές του Βολισσού, των Μεστών, της Καλαμωτής οι πολίτες να βρεθούν απροστάτευτοι.

Ανεμογεννήτριες κάηκαν, ελαιοκαλλιέργειες και μελίσσια καταστράφηκαν και εκατοντάδες πολίτες χρειάστηκε να εκκενώσουν σπίτια και οικισμούς. Η χώρα καίγεται και δεν έχει μπει ακόμα ο Ιούλιος, κύριε Υπουργέ. Μιλάτε για ανθεκτικότητα σε μια χώρα που σύμφωνα με τα στοιχεία της Ελληνικής Στατιστικής Υπηρεσίας το 2023 κάηκαν περισσότερα από σχεδόν 2 εκατομμύρια στρέμματα σημειώνοντας τη δεύτερη χειρότερη αντιπυρική περίοδο των τελευταίων 20 ετών μετά το 2007. Ήδη μόνο στη Χίο κοντεύουμε τα 80.000 στρέμματα σε λιγότερο από τρεις μέρες, σύμφωνα με τα επίσημα στοιχεία της Πυροσβεστικής.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Δεν ισχύει αυτό. Σαράντα χιλιάδες είναι.

**ΜΙΧΑΗΛ ΧΟΥΡΔΑΚΗΣ:** Θα το δούμε στο τέλος αυτό.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, μην διακόπτετε σας παρακαλώ. Αν θέλετε μετά παρέμβαση, το λέτε.

**ΜΙΧΑΗΛ ΧΟΥΡΔΑΚΗΣ:** Ακριβώς.

Το νομοσχέδιο δεν αγγίζει καμία δομική έλλειψη. Δεν αγγίζει την υποστελέχωση. Δεν απαντά στη δραματική υποχρηματοδότηση για την πρόληψη. Αντίθετα και ενδεικτικά μόνο θα σας παραθέσω τεκμηριωμένα μερικές από τις βασικές ελλείψεις. Απουσία πρόληψης. Αυτή που είναι παρούσα είναι μόνο η επικοινωνία. Καμία ουσιαστική πρόβλεψη για δασαρχεία, για καθαρισμούς, για αντιπυρικές ζώνες. Καμία πραγματική εμπλοκή των οργανισμών τοπικής αυτοδιοίκησης, των τοπικών κοινωνιών, της επιστημονικής κοινότητας. Όλα είναι επικεντρωμένα κυρίως στην καταστολή και στη δήθεν εντυπωσιακή αναδιοργάνωση επί χάρτου. Και όπως προειδοποιεί το Ευρωπαϊκό Ελεγκτικό Συνέδριο τα κονδύλια δεν αξιοποιούνται μακροπρόθεσμα αλλά εξαντλούνται σε βραχύβια μέτρα και απευθείας αναθέσεις. Αυτό που είδαμε και στη Χίο το βλέπουμε κάθε χρόνο δυστυχώς σε κάθε μεγάλη πυρκαγιά που συμβαίνει στην Ελλάδα. Επενδύετε τα τελευταία χρόνια και η δική σας Κυβέρνηση στην πρόληψη και στην επανάληψη της τραγωδίας.

Θα καταθέσω στα Πρακτικά μια επίκαιρη ερώτηση που έχω κάνει από τις 4 Σεπτεμβρίου και δεν έχει απαντηθεί. Γιατί κατανέμονται υπέρογκα κονδύλια στην καταστολή και όχι όπως προστάζει η λογική στην πρόληψη για θέματα των δασικών πυρκαγιών; Σε πολύ σύντομο κείμενο αναφέρω ότι για το πρόγραμμα ΑΙΓΙΣ υπήρχαν 2,5 δισεκατομμύρια που επιβαρύναν τον Έλληνα φορολογούμενο και για το ANTINERO λιγότερο από μισό δισεκατομμύριο ενώ θα έπρεπε να είναι ανάποδα καθότι η πρόληψη θα έπρεπε να είναι στην πρώτη γραμμή.

(Στο σημείο αυτό ο Βουλευτής κ. Μιχαήλ Χουρδάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διαιώνιση της αστάθειας του Πυροσβεστικού Σώματος την ώρα που υπάρχουν κενά. Ακούσατε όλους τους συναδέλφους της αντιπολίτευσης που μίλησαν. Είναι πολύ παράδοξο πώς οι Βουλευτές της Νέας Δημοκρατίας τα βλέπουν όλα ρόδινα και δεν έχουν ενοχληθεί σχεδόν από τίποτα σε αυτό το νομοσχέδιο.

Δημιουργείται μια νέα μορφή απασχόλησης αυτή της επταετούς θητείας.

**ΜΑΡΙΑ ΑΝΤΩΝΙΟΥ:** …(δεν ακούστηκε)

**ΜΙΧΑΗΛ ΧΟΥΡΔΑΚΗΣ:** Θα είχατε την καλοσύνη να περιμένετε τη σειρά σας και να μη μιλάτε; Από πού έχετε πάρει αυτό το δικαίωμα, αλήθεια; Πετάγεστε για τρίτη φορά. Αν είναι δυνατόν!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, πού απευθύνεστε; Σας παρακαλώ. Στο προεδρείο. Δεν άκουσα κάποιον να σας μιλήσει.

**ΜΙΧΑΗΛ ΧΟΥΡΔΑΚΗΣ:** Πώς θα υπάρξει, λοιπόν, αποτελεσματική πολιτική προστασία όταν οι ίδιοι οι άνθρωποι της πρώτης γραμμής του Πυροσβεστικού Σώματος δεν νιώθουν και δεν έχουν πραγματικά καμία εργασιακή ασφάλεια; Όταν αποκλείετε όλους αυτούς με την εργασιακή εμπειρία επειδή πέρασαν το 30ο έτος, είναι απαξίωση όλων εκείνων που κρατούν όρθιο το σώμα.

Η έκτακτη ανάγκη στην πραγματικότητα είναι ένα ακόμα εργαλείο απευθείας αναθέσεων καθότι η διάρκεια των τριών μηνών για την κήρυξη περιοχών σε κατάσταση έκτακτης ανάγκης με δυνατότητα παράτασης δεν επιτρέπει την πραγματική αποκατάσταση των ζημιών. Και ξέρετε ότι ακόμα και με τα στοιχεία που έχω από το ΕΣΠΑ δεν έχει ολοκληρωθεί από την θεομηνία Daniel στη Θεσσαλία ούτε το 60%, ή περίπου αυτό το ποσοστό των αποζημιώσεων. Άρα, με το να μειώσουμε περαιτέρω τη χρονική διάρκεια δεν θα ωφεληθούμε τίποτα.

Τέταρτο, χωρίς δασική πολιτική. Καμία μέριμνα για τα νησιά. Αν και σε μερικά σημεία φαίνεται ότι υπάρχει μεγαλύτερη αναλογία πυροσβεστών ανά κάτοικο ακόμα και αυτή η μεγαλύτερη δεν είναι επαρκής. Οι ανάγκες είναι πολλαπλάσιες. Καμία πρόβλεψη για ενίσχυση των σταθμών και φυσικά οι πυροσβέστες δυστυχώς επιχειρούν, όταν υπάρχουν, με ληγμένα μέτρα ατομικής προστασίας. Αυτά, κύριε Υπουργέ δεν είναι περιττή λεπτομέρεια αλλά συνταγματική και θεσμική υποχρέωση της πολιτείας όπως ορίζει το άρθρο 22 για την προστασία της εργασίας και αυτό επισημαίνεται και από την Ο.Υ.Π.Σ. καταγγέλλοντας και ελλείψεις και ληγμένα μέσα σε κρίσιμες ζώνες υψηλού κινδύνου.

Το νομοσχέδιο που έχετε φέρει στη Βουλή υποτιμά πλήρως την ανάγκη ενίσχυσης της πρώτης γραμμής στα νησιά, την ανάγκη ενίσχυσης σε δασικές περιοχές, ειδικά δηλαδή εκεί που το περιβάλλον είναι πιο ευάλωτο και οι δυνατότητες άμεσης επέμβασης σε μετακινήσεις βοήθειας είναι περιορισμένες. Αδιαφάνεια στις πρόσληψεις είναι το πέμπτο σημείο. Κίνδυνος για νέο πελατειακό σύστημα. Καταργείτε τις γραπτές εξετάσεις. Θα έχετε μοριοδότηση με θολά κριτήρια. Αφήνετε πίνακες επιλαχόντων που θα μπορούν να τροποποιηθούν κατά το δοκούν. Δεν χτίζουμε έτσι ούτε ανθεκτικότητα παρά μόνο ξανά πελατειακό κράτος, ειδικά μάλιστα όταν δεν θα υπάρχουν ανεξάρτητες επιτροπές ελέγχου. Καμία λογοδοσία. Καμία παρακολούθηση. Δεν υπάρχει προϋπολογισμός σε όσα φέρατε την τελευταία στιγμή για αυτά τα νέα μέτρα. Δεν υπάρχει πλάνο για την παρακολούθηση των λιγοστών δράσεων πρόληψης και δεν υπάρχει καμία πρόβλεψη για την αποτελεσματικότητα και την αξιολόγηση αυτής από κάποιους.

Κυρίες και κύριοι συνάδελφοι, η Χίος -πολύ φοβάμαι ότι δεν θα είναι το τελευταίο μέρος της Ελλάδας- δεν κάηκε από την κλιματική αλλαγή. Κάηκε από την κρατική απουσία, την ανεπάρκεια, τη χρόνια υποστελέχωση και την ανεπαρκή πρόληψη. Το παρόν νομοσχέδιο δεν ενισχύει το Πυροσβεστικό Σώμα, δεν ενισχύει τη νησιωτικότητα, δεν διασφαλίζει αξιοκρατία, δεν χρηματοδοτεί την πρόληψη, δεν φέρνει διαφάνεια, δεν προστατεύει τις ζωές, δεν προστατεύει το φυσικό περιβάλλον. Αντίθετα χρειαζόμαστε όλα αυτά τα οποία εσείς δεν φέρνετε. Προσλήψεις, αξιοκρατία, διαφάνεια, δασοπροστασία, ενεργή πρόσληψη, προμήθεια μέσων ατομικής προστασίας, ουσιαστικό σχέδιο ενίσχυσης της διαφάνειας στις αποζημιώσεις. Μόνο με αυτό τον τρόπο το νομοσχέδιο θα είναι εργαλείο ανθεκτικότητας. Όταν θα φέρετε ένα τέτοιο. Εργαλείο διαιώνισης της φύσης και όχι αδυναμίας του κράτους.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χουρδάκη.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, θα μπορούσα να έχω τον λόγο για ένα λεπτό;

**ΠΡΟΕΔΡΕΥΩΝ (Βασίλειος Βιλιάρδος):** Βεβαίως.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Αναγκάζομαι, κύριε Πρόεδρε, να πάρω τον λόγο για ένα λεπτό και να απευθυνθώ στον κύριο συνάδελφο.

**ΠΡΟΕΔΡΕΥΩΝ (Βασίλειος Βιλιάρδος):** Μην το κάνετε προσωπικό μόνο, κύριε Υπουργέ.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Όχι.

Αναφερθήκατε σε επίσημη ανακοίνωση της πυροσβεστικής για 80.000 στρέμματα στη Χίο. Θα ήθελα, σας παρακαλώ, να μου υποδείξετε αυτή την επίσημη ανακοίνωση καθόσον εγώ στην αρχή της συνεδρίασης έδωσα ακριβή στοιχεία σύμφωνα με την επίσημη ανακοίνωση και του Υπουργείου. Συγκεκριμένα αναφέρθηκα σε 40.918 στρέμματα. Δεν είπα ποτέ ότι είναι λίγα ή ότι είναι πολλά. Αναφέρθηκα σε πολύ συγκεκριμένα νούμερα. Εσείς επικαλεστήκατε ακριβώς τα διπλάσια. Ξέρω ότι είστε ένας υπεύθυνος άνθρωπος. Θέλω, παρακαλώ, να μου υποδείξετε που υπήρξε επίσημη ανακοίνωση της πυροσβεστικής γι’ αυτό το νούμερο που αναφέρατε.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Καλείται στο Βήμα η κ. Γιώτα Πούλου, ανεξάρτητη Βουλευτής. Θα ακολουθήσουν ο κ. Κουλκουδίνας και ο κ. Σκυλακάκης.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, απ’ ό,τι φαίνεται ο Γ΄ Παγκόσμιος Πόλεμος ακυρώθηκε ή έστω αναβάλλεται προς το παρόν. Όμως με την ευκαιρία της σημερινής συνεδρίασης του ΝΑΤΟ θέτω ένα κρίσιμο ερώτημα ειλικρινά και πέρα από κάθε διάθεση στείρας αντιπολίτευσης. Το ερώτημα αφορά στη δική μας θέση και στάση ως Ελληνική Δημοκρατία, διότι δυστυχώς το να μιλά κανείς για θέση και στάση της Ευρώπης στα ζητήματα ειρήνης και πολέμου είναι μάλλον μάταιο και άσκοπο.

Θεωρείτε, κύριοι της Κυβέρνησης, ότι η Ελλάδα αυτή τη στιγμή έχει το κύρος, το βάρος που της αρμόζει στα διεθνή και περιφερειακά πράγματα; Ξέρω ότι δεν μπορεί ο κύριος Υπουργός να απαντήσει αρμοδίως αλλά ως μέλος αυτής της Κυβέρνησης είναι ικανοποιημένος με αυτή την εικόνα; Ας μη μιλήσουμε για τα θέματα της ένοπλης σύγκρουσης Ισραήλ και Ιράν και του πολέμου στην Ουκρανία. Αλλά στη Χάγη στη σύνοδο του ΝΑΤΟ με ποια θέση ακριβώς προσέρχεται η Ελλάδα; Θεωρείτε ότι το μόνο ζήτημα ασφάλειας που έχει η Ευρώπη και πρέπει να ασχολούμαστε αδιαλείπτως είναι η Ρωσία; Δεν έχει η Ελλάδα τα δικά της επείγοντα θέματα ασφάλειας που πρέπει να τεθούν στο τραπέζι; Για την ντροπή της συνεχιζόμενης γενοκτονίας στη Γάζα θα μιλήσουμε κάποια στιγμή; Για τη σοβαρή υποχώρηση των ελληνικών θέσεων στο ζήτημα του παράνομου τουρκολιβυκού μνημονίου όπου έχουμε φτάσει στο σημείο να μας αγνοούν οι διάφορες φατρίες που «κυβερνούν» σε εισαγωγικά τη διαλυμένη από το ΝΑΤΟ Λιβύη, θα μιλήσουμε; Για τις σφαγές των ελληνορθόδοξων χριστιανών στη Συρία που επίσης διαλύθηκε από έναν εμφύλιο που προκλήθηκε και υποστηρίχθηκε από τις δυτικές παρεμβάσεις και επεμβάσεις; Για τη συνεχιζόμενη νεφελώδη κατάσταση στο ζήτημα της μονής της Αγίας Αικατερίνης του Σινά ιδίως ως προς το ιδιοκτησιακό καθεστώς και τη βιωσιμότητά της; Θέλουμε πληροφόρηση και υπεύθυνη ενημέρωση για τις κινήσεις που κάνει η Ελληνική Κυβέρνηση και η ελληνική διπλωματία σε όλα αυτά τα θέματα. Ευχόμαστε ειλικρινά αυτές οι κινήσεις να έχουν θετικό αποτέλεσμα. Αλλά έχουμε δυστυχώς βάσιμους λόγους να αμφιβάλουμε πολύ σοβαρά γι’ αυτό.

Έρχομαι στα θέματα του νομοσχεδίου. Κύριε Υπουργέ, η φετινή «αντιπυρική περίοδος» ξεκίνησε με τον χειρότερο τρόπο. Με μια μεγάλη καταστροφή που πλήττει το νησί της Χίου. Απευθύνω από αυτό το βήμα ευχαριστίες σε όλους και όλες που επιχειρούν στα πεδία των πυρκαγιών, τους εθελοντές, τους πυροσβέστες, τους κατοίκους στους οποίους συμπαραστεκόμαστε. Βεβαίως εύχομαι να οπλιστούν με μεγάλη υπομονή διότι δυστυχώς η αποκατάσταση και οι αποζημιώσεις επί των ημερών σας δεν γίνονται έγκαιρα αλλά αργούν χαρακτηριστικά.

Δυστυχώς και αυτή τη φορά, οι διαμαρτυρίες των κατοίκων του νησιού ακούγονται πλέον σαν επανάληψη όσων ακούμε από τους κατοίκους όλων των πυρόπληκτων περιοχών της χώρας, αφθονία μηνυμάτων, εκκενώσεις και μεγάλες ελλείψεις και απουσία συντονισμού στο έργο της προστασίας της φύσης και των περιουσιών. Συνεχίζετε να κυβερνάτε με sms και μηνύματα του «112». Αφού φέτος ξεκινήσαμε έτσι, ανησυχούμε σοβαρά στην ιδέα του τι μπορεί να ακολουθήσει.

Το παρόν νομοσχέδιο αποτελεί, δυστυχώς, ακόμη μια χαμένη ευκαιρία για τη θωράκιση της χώρας απέναντι στην κλιματική κρίση και τις φυσικές καταστροφές. Με βαρύγδουπους τίτλους περί ανθεκτικότητας, η Κυβέρνηση συνεχίζει να φέρνει νομοσχέδια που ενώ υπόσχονται πολλά, αποτυγχάνουν παταγωδώς στο πεδίο, αφού δεν υλοποιεί τίποτα.

Θα σας προέτρεπα να χρησιμοποιείτε με μεγάλη φειδώ τις λέξεις και φράσεις που καταλήγουν να είναι του συρμού, ιδίως στις διάφορες λευκές βίβλους της Ευρωπαϊκής Ένωσης. Μία από αυτές που ακούγεται πολύ τελευταία είναι και η ανθεκτικότητα, ταμεία ανθεκτικότητας, ανθεκτικές πόλεις, ανθεκτικότητα στην κλιματική κρίση, ανθεκτικές οικονομίες, ανθεκτικότητα στις ρωσικές απόπειρες αποσταθεροποίησης και στις υπεύθυνες για όλα τα δεινά εξωγενείς κρίσεις. Είναι μία από αυτές τις λέξεις που κολλάνε παντού. Όσο περισσότερο τη διαβάζουμε στα διάφορα έγγραφα της Κομισιόν, αλλά και στα νομοθετήματά σας, τόσο λιγότερο την βλέπουμε στην πράξη.

Η Ελλάδα καίγεται, πνίγεται και καταρρέει, ενώ η Πολιτική Προστασία παραμένει ο φτωχός συγγενής της κυβερνητικής πολιτικής. Κάθε χρόνο η ίδια ιστορία, πυρκαγιές καταστρέφουν εκατομμύρια στρέμματα, πλημμύρες πνίγουν νοικοκυριά, σεισμοί αφήνουν πολίτες αβοήθητους. Η Ελλάδα κατέχει την πρωτιά στην Ευρώπη σε καμένες εκτάσεις, ενώ το κόστος των καταστροφών εκτοξεύεται.

Τι κάνει η Κυβέρνησή σας; Εισάγει νομοσχέδια εν μέσω αντιπυρικής περιόδου, με κακό προγραμματισμό και προεκλογικό πρόσημο, αντί να σχεδιάζει στρατηγικά και μακροπρόθεσμα. Νομοθετήσατε τον ν.4662/2020, το νόμο Χαρδαλιά, που έμεινε στα συρτάρια. Νομοθετήσατε, επίσης, το 2023 με τον κ. Κικίλια. Τι δεν ακούσαμε τότε για την πρόληψη, τον ρόλο του ΕΣΚΕΔΙΚ και άλλα πολλά. Είναι νομοθετήματα που μένουν αναξιοποίητα, ανεφάρμοστα, αφού προϋποθέτουν σωρεία εφαρμοστικών αποφάσεων.

Νομοθετηθείτε τώρα ξανά, κύριε Κεφαλογιάννη. Τι ξεχάσατε να νομοθετήσετε ή μήπως ο κάθε Υπουργός έχει τη δική του ατζέντα; Διαγωνίζεστε, μάλλον, μεταξύ σας για επικοινωνιακούς μόνο λόγους, χωρίς ουσία.

Το παρόν σχέδιο νόμου είναι κοντόφθαλμο και διεκπεραιωτικό, χωρίς ουσία και όραμα. Δημιουργεί γραφειοκρατικά συστήματα, μεταθέτει ευθύνες και αγνοεί την πρόληψη, εστιάζοντας στη λογική «μετά την καταστροφή», κάτι σαν τα sms του «112», με άλλα λόγια.

Ας δούμε τα γεγονότα. Οι δασικοί χάρτες κινδύνου βασίζονται σε δεδομένα του 1980, αγνοώντας τους νέους οικισμούς και την κλιματική αλλαγή. Η Κυβέρνηση απαξιώνει τα δορυφορικά δεδομένα του ευρωπαϊκού δορυφορικού συστήματος «Copernicus», ενώ ο αεροπυροσβεστικός στόλος είναι γερασμένος και υποστελεχωμένος. Το Πυροσβεστικό Σώμα αιμορραγεί κυριολεκτικά, με τρεισήμισι χιλιάδες κενές θέσεις, εξαντλημένους πυροσβέστες, υπερεργασία και δύσκολες συνθήκες εργασίας.

Η δημιουργία εκατόν πενήντα θέσεων πυροσβεστών επί θητεία, με το άδικο ηλικιακό όριο των 30 ετών, δεν λύνει το πρόβλημα, αλλά διαιωνίζει τις ανισότητες και αποκλείει πάρα πολλούς εποχικούς, με πολύ σοβαρή εμπειρία και προϋπηρεσία στο πεδίο.

Με την ευκαιρία, πρέπει επιτέλους να σταματήσει η υποκρισία της Κυβέρνησης που κάθε χρόνο στέλνει τους εποχικούς μέσα στη φωτιά, με πενιχρά μέσα και εξοπλισμό σε σχέση με τους ευρωπαίους συναδέλφους τους και κάθε φθινόπωρο, σχεδόν τελετουργικά, στέλνει τα ΜΑΤ να τους χτυπάνε όταν διεκδικούν τα δίκαια αιτήματά τους.

Παράλληλα, οι αποζημιώσεις των πληγέντων, καθυστερούν χρόνια μετά από κάθε καταστροφή. Η κήρυξη έκτακτης ανάγκης γίνεται όχημα για απευθείας αναθέσεις, ενώ η αποκατάσταση παραμένει στα χαρτιά. Επίσης, η ενίσχυση του ρόλου της Τοπικής Αυτοδιοίκησης περιορίζεται στη συμμετοχή της σε όργανα εκτίμησης κινδύνου, αλλά καμία ενίσχυση με προσωπικό και πόρους για την αντιμετώπιση στο πεδίο.

Κυρίες και κύριοι συνάδελφοι, η Πολιτική Προστασία δεν είναι μόνο επιχειρήσεις και μηχανισμοί επί χάρτου. Είναι πρόληψη. Είναι εκπαίδευση. Είναι κουλτούρα. Η Κυβέρνηση αντί να καλλιεργεί την ευθύνη και τη γνώση μέσω της ενημέρωσης, επιλέγει πρόστιμα και εκφοβισμό. Η αποτυχία της είναι εκκωφαντική. Νομίζω ότι δηλώσατε, κύριε Υπουργέ, ότι εκατό χιλιάδες λιγότερα οικόπεδα μπήκαν φέτος στην πλατφόρμα.

Το Κίνημα Δημοκρατίας προτείνει έναν ολιστικό, σύγχρονο σχεδιασμό για την Πολιτική Προστασία, με έμφαση στην πρόληψη και την ανθεκτικότητα. Προτείνουμε ενίσχυση της πρόληψης με χρήση ψηφιακών γεωγραφικών συστημάτων GIS και δορυφορικών δεδομένων, όπως ο «Copernicus». Προτείνουμε την αναθεώρηση όλων των δασικών χαρτών κινδύνου, δημιουργία αγροφυλακής και δασοφυλακής, την ενεργοποίηση πυροφυλακίων και εκπαίδευση πολιτών και μαθητών σε θέματα πολιτικής προστασίας.

Για την ουσιαστική ενίσχυση του Πυροσβεστικού Σώματος, προτείνουμε μόνιμες προσλήψεις για κάλυψη των τρεισήμισι χιλιάδων κενών θέσεων, αύξηση του ηλικιακού ορίου για πυροσβέστες επί θητείας στα σαράντα έτη, για αξιοποίηση της εμπειρίας τους, μείωση της θητείας σε πενταετία και κατάργηση της υπερεργασίας, παροχή στέγασης για εποχικούς πυροσβέστες, ειδικά στα νησιά και αναγνώριση των εθελοντών στη μοριοδότηση για προσλήψεις.

Ζητάμε επειγόντως την ανανέωση του αεροπυροσβεστικού στόλου, με χρονοδιάγραμμα αγοράς νέων μέσων, ενίσχυση επίγειων δυνάμεων, αντιπλημμυρικά έργα και οργάνωση αντιπυρικών ζωνών.

Για την ενίσχυση της διαφάνειας και της λειτουργικότητας στην αποκατάσταση, προτείνουμε τη δημιουργία ψηφιακής πλατφόρμας για αποζημιώσεις, με προκαταβολή εντός δέκα ημερών, αυστηρές προθεσμίες για αποκατάσταση και έλεγχο νομιμότητας στις απευθείας αναθέσεις, αναγνώριση και αξιοποίηση των εθελοντών, με έμπρακτη στήριξη και όχι λόγια.

Κυρίες και κύριοι συνάδελφοι, η Πολιτική Προστασία δεν χτίζεται με επικοινωνιακά πυροτεχνήματα, αλλά με σχέδιο, πόρους και σεβασμό στους πολίτες και στους εργαζόμενους. Το Κίνημα Δημοκρατίας καλεί την Κυβέρνηση να ακούσει επιτέλους την κοινωνία και τα έμπειρα στελέχη του πεδίου και να δράσει πριν η επόμενη καταστροφή μάς χτυπήσει την πόρτα. Δεν υπάρχει άλλος χρόνος για καθυστερήσεις.

Ευχαριστώ πολύ, κύριε Πρόεδρε.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πούλου.

Καλείται στο Βήμα ο Σπυρίδων Κουλκουδίνας, Βουλευτής της Νέας Δημοκρατίας. Θα ακολουθήσουν ο κ. Σκυλακάκης και η κ. Χρηστίδου.

Κύριε Κουλκουδίνα, έχετε τον λόγο.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, αυτές τις μέρες οι σκέψεις όλων μας είναι κοντά στους κατοίκους της Χίου, αλλά και στους πυροσβέστες που δίνουν τη μάχη στη Χίο και σε άλλες περιοχές της χώρας. Δουλεύουν ασταμάτητα, με κίνδυνο για τη ζωή τους για να προστατεύσουν ανθρώπους, περιουσίες, αλλά και το φυσικό μας περιβάλλον.

Δεν χωρούν, κύριε Χουρδάκη, μικροπολιτικές αντιπαραθέσεις. Αναφερθήκατε, κύριε Χουρδάκη, σε υποχρηματοδότηση, προσβάλλατε τη συνάδελφο κ. Αντωνίου, λέγοντάς της…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, προς το Προεδρείο να απευθύνεστε, σας παρακαλώ.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Αναφερθήκατε, λοιπόν, σε υποχρηματοδότηση, όταν μέσα στο 2024 έχουν ξοδευτεί σχεδόν 300.000.000 ευρώ για την Πολιτική Προστασία, χώρια τα 2,1 δισεκατομμύρια του προγράμματος ΑΙΓΙΣ.

Επίσης, αναφερθήκατε σε ένα fake news. Θα πρέπει να προσέξετε τους λογογράφους σας, να προσέχετε αυτά που σας γράφουν. Δεν κάηκαν ογδόντα χιλιάδες στρέμματα στη Χίο, αλλά σαράντα τέσσερεις χιλιάδες περίπου, σύμφωνα με επίσημη ανακοίνωση του Υπουργείου. Είναι πράγματα για τα οποία προφανώς αδιαφορείτε. Η κ. Αντωνίου το μόνο που έκανε ήταν να σας συμβουλέψει να μην εκτεθείτε περισσότερο από το Βήμα της Βουλής.

Ο τομέας της Πολιτικής Προστασίας, κυρίες και κύριοι συνάδελφοι, απαιτεί από όλους μας σοβαρότητα, συνεργασία και σεβασμό. Δεν είμαστε εδώ πέρα για να μετρήσουμε πολιτικά οφέλη ή να σηκώσουμε εύκολες σημαίες. Είμαστε εδώ για να ενώσουμε δυνάμεις, να καταθέσουμε προτάσεις, να αναζητήσουμε λύσεις.

Το είπε πριν ο κ. Κατσαφάδος, είμαστε εδώ για να ακούσουμε όποια θετική πρόταση έχετε και να την εντάξουμε σε αυτό ή στο επόμενο νομοσχέδιο. Το χρωστάμε αυτό στους πολίτες. Το χρωστάμε, πάνω από όλα, σε εκείνους που βρίσκονται που βρίσκονται κάθε μέρα στην πρώτη γραμμή, αθόρυβα, με αυταπάρνηση και με αίσθηση καθήκοντος.

Γιατί το λέω αυτό; Διότι, από την αρχή της αντιπυρικής περιόδου, έχουν εκδηλωθεί περίπου οκτακόσιες τριάντα επτά αγροτοδασικές πυρκαγιές σε ολόκληρη τη χώρα, αν δεν κάνω λάθος, κύριε Υπουργέ. Είναι ένας αριθμός που δείχνει πόσο δύσκολη και απαιτητική είναι η καθημερινότητα για όσους βρίσκονται στην πρώτη γραμμή.

Για πολλές από αυτές τις φωτιές, κυρίες και κύριοι συνάδελφοι, δεν ακούσαμε τίποτα. Ξέρετε γιατί συνέβη αυτό και δεν ακούσαμε τίποτα; Συνέβη όχι επειδή δεν υπήρξαν, αλλά γιατί κάποιοι αντέδρασαν άμεσα, με επαγγελματισμό και ψυχραιμία, πριν να κινδυνέψουν ζωές ή περιουσίες. Έκαναν αυτό που έπρεπε. Έκαναν το καθήκον τους αθόρυβα. Αυτό αξίζει τη δική μας στήριξη, όχι στα λόγια, αλλά στην πράξη.

Κατά τη συζήτηση του νομοσχεδίου στην αρμόδια Επιτροπή της Βουλής, όλοι μας διαπιστώσαμε ότι εκείνοι που τους αφορούσε το νομοσχέδιο αποτίμησαν θετικά το περιεχόμενό του. Αυτό καταδεικνύει ότι το νομοσχέδιο αντιμετωπίζει υπαρκτά ζητήματα και προβλήματα και αποτελεί προϊόν σοβαρής μελέτης και σχεδιασμού.

Για παράδειγμα, μέσα από το πρόγραμμα «ΑΙΓΙΣ», η χώρα μας θα έχει σε λίγο καιρό στη διάθεσή της νέα πυροσβεστικά αεροπλάνα και ελικόπτερα. Αυτά, όμως, χρειάζονται προσωπικό για να πετάξουν και να είναι σε άμεση επιχειρησιακή ετοιμότητα. Για αυτό και έχει ξεχωριστή σημασία το γεγονός ότι ρυθμίζονται όλα τα ζητήματα που αφορούν στις προσλήψεις του εξειδικευμένου προσωπικού για τα νέα εναέρια μέσα που θα παραληφθούν στο πλαίσιο του προγράμματος «ΑΙΓΙΣ».

Κρίνονται, επίσης, ιδιαίτερα θετικές και στοχευμένες οι διατάξεις για την ενίσχυση του Πυροσβεστικού Σώματος με προσωπικό. Αναφέρομαι στη δημιουργία νέας κατηγορίας Πυροσβεστών Γενικών Καθηκόντων Επί Θητεία, που έχει ως στόχο να ενισχύσει τις δομές και τις υπηρεσίες του Πυροσβεστικού Σώματος στην ελληνική περιφέρεια. Η πρόσληψή τους θα γίνει με κριτήρια, όπως τα ηλικιακά όρια, αλλά και η σωματική ικανότητα, για τα οποία δεν νομίζω να υπάρχει αμφισβήτηση για τη χρησιμότητά τους ουσιαστική, παρά μόνο υπάρχει στείρα αντιπολιτευτική.

Στο ίδιο πλαίσιο κινείται και η αναθεώρηση της διαδικασίας πρόσληψης προσωπικού ειδικών καθηκόντων, όπως είναι οι νομικοί, οι υγειονομικοί, οι μηχανικοί, οι πλοηγοί, και άλλοι που μπορεί να είναι ιδιώτες επαγγελματίες που θα έρθουν στο Πυροσβεστικό Σώμα για να καλύψουν τις ανάγκες στις συγκεκριμένες ειδικότητες, αλλά μπορούν να μεταταγούν και από άλλες υπηρεσίες. Γιατί είναι απαραίτητο αυτό; Διότι πολύ απλά υπήρχε μια γραφειοκρατική διαδικασία που λειτουργούσε ανασχετικά στη διαδικασία των προσλήψεων σε αυτές τις ειδικότητες. Για παράδειγμα, μέσα στο 2024 ματαιώθηκαν όχι ένας, αλλά δύο διαγωνισμοί για την πρόσληψη τριάντα πλοηγών κυβερνητών, πλοηγών μηχανικών, βοηθών πλοηγών μηχανικών και δέκα ιατρών. Πρόκειται για ειδικότητες που είναι πραγματικά κρίσιμες για τη λειτουργία του Πυροσβεστικού Σώματος.

Είναι παράδοξο, λοιπόν, να απαιτούνται γραπτές εξετάσεις για εξειδικευμένους γιατρούς που έχουν κάνει την ειδικότητά τους και έχουν ολοκληρώσει όλες τις διαδικασίες για να έχουν τον τίτλο της ειδικότητας. Με το νέο σύστημα προσλήψεων καταργείται, λοιπόν, το σύστημα γραπτών εξετάσεων για την πρόσληψη πυροσβεστών ειδικών καθηκόντων και αντικαθίσταται με ένα σύστημα μοριοδότησης με αντικειμενικά κριτήρια και μέσα από μια εντελώς αδιάβλητη και ξεκάθαρη διαδικασία.

Σ' ό,τι αφορά τους εποχικούς πυροσβέστες, η Κυβέρνηση έχει επιλέξει να μην κάνει εμπόριο ελπίδας, όπως, δυστυχώς, κάνουν ορισμένοι μέσα σε αυτήν την Αίθουσα. Αντίθετα η Κυβέρνηση έχει επιδείξει έμπρακτα τη στήριξή της στους εποχικούς πυροσβέστες, που προσφέρουν ουσιαστικό έργο, με την αύξηση της απασχόλησης εκτός από τους έξι στους οκτώ μήνες και τη δωρεάν μετακίνησή τους στα μέσα μαζικής μεταφοράς σε Αθήνα και Θεσσαλονίκη. Είναι ένα μέτρο που πιστεύω, κύριε Υπουργέ, ότι θα πρέπει να επεκταθεί και στους εποχικούς πυροσβέστες στην περιφέρεια.

Η θετική στόχευση του περιεχομένου του νομοσχεδίου αποτυπώνεται και σε διατάξεις όπως η διεύρυνση του χρονικού ορίου της διάρκειας ισχύος της κήρυξης μιας περιοχής σε κατάσταση έκτακτης ανάγκης από τριάντα ημέρες σε τρεις μήνες, προκειμένου να υπάρχουν ο διαθέσιμος χρόνος αλλά και η απαραίτητη ευελιξία στις διαδικασίες αντιμετώπισης των προβλημάτων και των αναγκών που προκύπτουν σε περιοχές που αντιμετωπίζουν φυσικές καταστροφές. Αυτό σημαίνει πρακτικά ότι δήμοι και περιφέρειες θα έχουν πλέον τον αναγκαίο χρόνο και τη διοικητική ευχέρεια για να υλοποιήσουν παρεμβάσεις αποκατάστασης, χωρίς να αντιμετωπίζουν γραφειοκρατικές αγκυλώσεις και εμπόδια.

Κύριε Υπουργέ, άκουσα με ικανοποίηση ότι θα ακολουθήσει και άλλο νομοσχέδιο για ζητήματα που αφορούν στην πολιτική προστασία. Θα ήθελα, λοιπόν, να σας αναφέρω και ενώπιον της Εθνικής Αντιπροσωπείας ένα πραγματικό πρόβλημα στο οποίο μπορεί να δοθεί λύση. Αναφέρομαι φυσικά στον μεγάλο αριθμό ατυχημάτων στον ορεινό όγκο του Ολύμπου. Είναι ένα γεγονός που καθιστά, κατά τη γνώμη μου, αναγκαιότητα τη δημιουργία δομής ΕΜΑΚ στην Πιερία στους πρόποδες του Ολύμπου. Υπολογίζεται ότι τα τελευταία δέκα χρόνια έχουν γίνει περίπου διακόσια πενήντα ατυχήματα στην περιοχή που απαιτούν επέμβαση της ΕΜΑΚ ή και αεροδιακομιδή σε πολλές περιπτώσεις. Μάλιστα, η ΕΜΑΚ κλήθηκε να επέμβει περισσότερες από εκατό φορές έως σήμερα τα τελευταία δέκα χρόνια.

Αυτό και μόνο το γεγονός, κύριε Υπουργέ, επιβάλλει τη λειτουργία της μονάδας της ΕΜΑΚ στην Πιερία, τουλάχιστον κατά τη θερινή περίοδο που είναι και ο κύριος όγκος των επισκεπτών, αλλά και των ατυχημάτων, από τη στιγμή μάλιστα που ο Όλυμπος αποτελεί πόλο έλξης για χιλιάδες ορειβάτες, αλλά όχι μόνο εξειδικευμένους ορειβάτες και απλούς πολίτες, τουλάχιστον μέχρι να υπάρξει ένας έλεγχος στις εισόδους του Ολύμπου, ώστε να μπορούν να ανεβαίνουν άνθρωποι με συγκεκριμένα χαρακτηριστικά ή με συνοδό βουνού. Τα αντικειμενικά δεδομένα, λοιπόν, επιβάλλουν, κύριε Υπουργέ, να εξετάσετε σοβαρά αυτήν την πρόταση, την οποία έχω ήδη καταθέσει δημόσια και την καταθέτω και από το Βήμα της Βουλής.

Για τον ίδιο λόγο έχει ξεχωριστή σημασία ένα αίτημα της 2ης Ειδικής Μονάδας Δασικών Επιχειρήσεων Κεντρικής Μακεδονίας που μου μετέφεραν κατά την επίσκεψή μου εκεί πέρα στις 30 Μαΐου 2025 στις εγκαταστάσεις τους στη Θεσσαλονίκη, και άμεσα σας ενημέρωσα τηλεφωνικά. Αναφέρομαι φυσικά στην προμήθεια των drones με θερμική και οπτική κάμερα μέσω του προγράμματος «ΑΙΓΙΣ ΙΙ», που θα καλύπτουν ολόκληρη την Κεντρική Μακεδονία. Πρόκειται, λοιπόν, για μια μάχιμη μονάδα που, μαζί με την 2η ΕΜΑΚ, δίνει καθημερινές μάχες σε δύσκολα πεδία όπως ο Όλυμπος, το βουνό σύμβολο της Ελλάδας αλλά και της παγκοσμιότητας που αξίζει να προστατεύεται με τα κατάλληλα μέσα. Η τεχνολογία σήμερα μπορεί να σώσει ζωές και δάση, ας τη βάλουμε, λοιπόν, στην υπηρεσία αυτών που δίνουν τον αγώνα χωρίς να ζητούν το χειροκρότημα.

Κλείνω, κύριε Πρόεδρε, με το εξής. Είναι δεδομένο, λοιπόν, ότι τα τελευταία χρόνια στη χώρα μας έγιναν όλα όσα δεν είχαν γίνει τα προηγούμενα χρόνια στον τομέα της πολιτικής προστασίας, και μάλιστα πολλά περισσότερα. Ο τομέας της πολιτικής προστασίας αντιμετωπίζεται πλέον ως κύρια προτεραιότητα και σημείο αιχμής από την Κυβέρνηση του Κυριάκου Μητσοτάκη. Είναι δεδομένη, συνεπώς, η θετική ψήφος μας στο νομοσχέδιο του Υπουργείου Κλιματικής Κρίσης και Πολιτικής Προστασίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουλκουδίνα.

Καλείται στο Βήμα ο Βουλευτής της Νέας Δημοκρατίας κ. Θεόδωρος Σκυλακάκης. Θα ακολουθήσουν η κυρία Χρηστίδου και κυρία Μάλαμα.

Κύριε Σκυλακάκη, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, λαμβάνω τον λόγο για να μιλήσω στο νομοσχέδιο αυτό που συμπληρώνει με σειρά αναγκαίων διατάξεων το πολύ σημαντικό νομοθετικό έργο που έχει γίνει στα θέματα της αντιπυρικής προστασίας και της πρόληψης από την Κυβέρνηση της Νέας Δημοκρατίας από το 2019 και μετά, γιατί είμαι πάρα πολύ ανήσυχος για τα θέματα της κλιματικής κρίσης.

Παρακολουθώ από υπεύθυνες θέσεις την πορεία της κλιματικής κρίσης εδώ και είκοσι περίπου χρόνια, στην αρχή ως εκπρόσωπος του Υπουργείου Εξωτερικών για θέματα κλιματικής αλλαγής επί υπουργίας Ντόρας Μπακογιάννη, μετά ως Ευρωβουλευτής επί πέντε χρόνια στην Επιτροπή Περιβάλλοντος του Ευρωπαϊκού Κοινοβουλίου. Εκεί είχα την ευκαιρία, μάλιστα, να σταματήσω ένα πολύ μεγάλο σκάνδαλο με τα δικαιώματα των ρύπων του αερίου «hcf23», που εξοικονομήθηκαν έτσι πάνω από 1 δισεκατομμύριο. Και για την ιστορία να καταθέσω και μια δημοσίευση στα Πρακτικά από τον ιστότοπο του «Yale School of the Environment» που το πιστοποιεί.

(Στο σημείο αυτό ο Βουλευτής κ. Θεόδωρος Σκυλακάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, παρακολούθησα την πορεία της κλιματικής κρίσης και ως Υπουργός Ενέργειας και Περιβάλλοντος επί είκοσι έξι μήνες. Με όλη αυτή την εμπειρία οφείλω να προειδοποιήσω το Σώμα ότι μπαίνουμε σε μια εφιαλτική περίοδο από πλευράς κλιματικής κρίσης, μια περίοδο που θα κρατήσει περισσότερο από ό,τι νομίζαμε, μετά και την αντιστροφή της αμερικανικής στάσης για τα θέματα αυτά. Τουλάχιστον για τα επόμενα σαράντα χρόνια -σαράντα χρόνια!- θα έχουμε όλο και χειρότερες κλιματικές καταστροφές.

Τα ελληνικά δάση είναι κατ’ εξοχήν ευάλωτα στην κλιματική κρίση. Στα δάση της κεντρικής και της νότιας Ελλάδας, που ήδη έχουν πληγεί σημαντικά, θα προστεθούν στα επόμενα χρόνια και τα δάση της κεντρικής οροσειράς της χώρας, τα οποία ως τώρα προστατεύονταν εν μέρει λόγω των κλιματικών συνθηκών, δηλαδή υγρασία και χαμηλή θερμοκρασία. Αυτό σημαίνει ότι στις προσπάθειές μας, σ' ό,τι αφορά την πυροπροστασία και την πρόληψη, θα πρέπει να είμαστε όλο και πιο αποτελεσματικοί και να δαπανούμε όλο και περισσότερους πόρους, όχι για να βελτιώνουμε τα πράγματα -που είναι δυσάρεστα ήδη- αλλά για να μην έχουμε δραματική χειροτέρευση. Αυτή είναι η πραγματικότητα της κλιματικής κρίσης.

Ως Κυβέρνηση οποιοσδήποτε λογικός άνθρωπος παρακολουθεί χωρίς κομματικές παρωπίδες το έργο σε αυτόν τον τομέα, γνωρίζει ότι σημειώσαμε μεγάλη πρόοδο στην πολιτική προστασία που δεν έχει καμία σχέση -για να είμαστε ειλικρινείς- από πλευράς πόρων, ανθρώπων, μέσων, οργάνωσης, με αυτό που παραλάβαμε: την πολιτική προστασία του 2019 που ήταν ακόμη στην εποχή του φαξ, και θεσμικά ήταν στην εποχή του φαξ.

Το ίδιο σημαντική, όμως, ήταν και η πρόοδος στην πρόληψη και θα αναφερθώ μόνο σε ό,τι αφορά τους πόρους. Πριν από την Κυβέρνησή μας τα χρήματα για πρόληψη ετησίως έφταναν-δεν έφταναν τα 20 εκατομμύρια ευρώ σε όλη τη χώρα, περιλαμβανομένων και των οχημάτων που έπαιρναν οι δήμοι. Πέρυσι προσεγγίσαμε τα 200 εκατομμύρια ευρώ. Πείτε μου άλλον τομέα σημαντικό που να έχεις δεκαπλασιασμό περίπου των πόρων που διατίθενται.

Και το λέω αυτό, γιατί είδα δυστυχώς τις τελευταίες μέρες ότι η προσπάθεια αυτή αμφισβητείται από τον ενδημούντα στη χώρα μας περιβαλλοντικό λαϊκισμό που εκφράζουν διάφοροι οικολογούντες και παραοικοκολογούντες, οι οποίοι επιτέθηκαν στο πρόγραμμα «AntiNero» και στη Δασική Υπηρεσία που κατ’ εξοχήν το έχει σχεδιάσει και υλοποιεί. Επί της ουσίας, οι ιδεοληπτικοί που επιτίθενται στο «AntiNero» μάς λένε ότι δεν θέλουν να γίνονται καθαρισμοί και αραίωση στα δάση, για να μη διακόπτεται, λέει, η συνέχεια του δασικού ιστού. Δεν θέλουν τα βαριά μηχανήματα, λες και τα δάση θα τα καθαρίσουμε με τσιμπιδάκια και τσουγκράνες. Δεν θέλουν να φύγει ο υπόροφος, για να διατηρηθεί, λέει, η δροσιά και ο δασικός πλούτος. Τους διαφεύγει ότι αν δεν μειώσουμε τις τεράστιες ποσότητες καύσιμης ύλης που έχει συσσωρευτεί εδώ και εξήντα χρόνια στα δάση, που είναι χωρίς διαχείριση εδώ και εξήντα χρόνια τουλάχιστον, σε μερικές δεκαετίες δεν θα έχουμε δάση.

Και δεν το λέω εγώ αυτό μόνο. Το λέει η διεθνής δασική επιστήμη με δεκάδες δημοσιεύσεις, εκατοντάδες, το λένε διεθνείς οργανισμοί όπως ο ΟΟΣΑ, το λέει και   
το περίφημο πόρισμα Goldammer, το οποίο υποτίθεται ότι όλοι εδώ υιοθετήσαμε στη Βουλή. Σας διαβάζω από το πόρισμα Goldammer επί λέξει: «Η διαχείριση δασικής καύσιμη ύλης με καθαρισμούς, κλαδεύσεις, απομάκρυνση βιομάζας, ακόμη και καύση των υπολειμμάτων, είναι απαραίτητη για να αποφεύγεται η υπερσυγκέντρωση βιομάζας», κάτι που ξεκίνησε επί της ουσίας για πρώτη φορά με το πρόγραμμα «AntiNero» μετά από πενήντα-εξήντα χρόνια και αυτό βρήκαν να στοχοποιήσουν οι περιβαλλοντικοί λαϊκιστές.

Μετά μας είπαν και κάτι άλλα παράξενα. Μας είπαν ότι το «AntiNero», λέει, έπρεπε να έχει περιβαλλοντική αδειοδότηση. Έκανα τον κόπο, αφού ρώτησα τις υπηρεσίες, και διάβασα τις σχετικές οδηγίες επί λέξει. Πότε προβλέπεται περιβαλλοντική αδειοδότηση; Λέει η Οδηγία: «Σχέδια και προγράμματα τα οποία καθορίζουν το πλαίσιο για μελλοντικές άδειες έργων». Καμία σχέση με το «AntiNero». Και στις Natura, στις προστατευόμενες περιοχές αντίστοιχα, η δέουσα εκτίμηση -και σας διαβάζω πάλι την Οδηγία- αφορά κάθε σχέδιο μη άμεσα συνδεόμενο ή αναγκαίο για τη διαχείριση του τόπου. Προφανώς το «AntiNero» δεν καλύπτεται από αυτό, ούτε ήθελε περιβαλλοντική αδειοδότηση. Σε κάθε περίπτωση, όμως, όποιος είχε νομικά διαφορετική άποψη, είχε τρία χρόνια χρόνο να πάει στα δικαστήρια για να μπλοκάρει το «AntiNero», όχι να τελειώνει το πρόγραμμα και να ανακαλύπτουμε τέτοιου είδους θέματα.

Η επίθεση αυτή είναι στην ουσία, δυστυχώς, μία συνολική επίθεση κατά της Δασικής Υπηρεσίας, διότι το «AntiNero»το διαχειρίστηκε αποκλειστικά από πλευράς σχεδιασμού και πιστοποίησης η Δασική Υπηρεσία, χωρίς καμία πολιτική παρέμβαση, απολύτως καμία. Σημειώστε, δεν μιλούν για λάθη, αστοχίες σε ένα δασαρχείο. Πάντα μπορεί να υπάρχουν, προφανώς μπορεί να υπάρχουν και όλοι πρέπει να είμαστε ανοιχτοί στον έλεγχο. Μιλάμε για συνολική απόρριψη και απαξίωση όλου του προγράμματος και της Δασικής Υπηρεσίας, κατά συνέπεια, που το υλοποιεί.

Δεν είναι, όμως, η στάση αυτή μόνο μια άδικη επίθεση, είναι και μια ένδειξη πόσο κάποιοι οικολογούντες και παραοικολογούντες στη χώρα μας είναι αποκομμένοι από την πραγματικότητα και αυτό είναι πολύ δυσάρεστο. Θεωρούν ότι μπορεί τα δάση έτσι όπως είναι, πενήντα, εξήντα, εβδομήντα χρόνια αδιαχείριστα και χωρίς ανθρώπινη παρέμβαση, να επιβιώσουν. Δεν θα επιβιώσουν, αν δεν εντείνουμε τις προσπάθειές μας, ολοκληρώνοντας τη δασική μεταρρύθμιση, κάτι εξαιρετικά επείγον, και αν δεν τα βάλουμε όλα σε διαχείριση, με προτεραιότητα στα δάση της Αττικής που πρέπει να μπουν σε διαχείριση μέσα στο 2026 και τα υπόλοιπα σταδιακά μέσα στην επόμενη πενταετία-εξαετία.

Τελειώνω, λέγοντάς σας το εξής. Υπάρχει αυτή η νοοτροπία που υπήρχε και σε δασικούς κύκλους για πολλά χρόνια και που συνοψίζεται στη φράση «να σώσουμε το δέντρο ό,τι και να γίνει». Τώρα το δίλημμα είναι «να σώσουμε το δέντρο και ας καεί το δάσος». Λοιπόν, δεν γίνεται αυτό. Δεν γίνεται αυτό να το κάνουμε αποδεκτό. Είναι ολέθρια και καταστροφική αυτή η νοοτροπία. Χωρίς, κύριοι συνάδελφοι, ρεαλισμό και πόρους και προπαντός χωρίς αποτελεσματικότητα στη χρήση των πόρων, τα δάση δεν πρόκειται να σωθούν. Σκεφθείτε τα, γιατί οι ευθύνες όλων μας μπροστά στην καταστροφική κλιματική κρίση που εξελίσσεται και θα γίνει πολύ χειρότερη είναι πολύ μεγάλες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σκυλακάκη.

Καλείται στο Βήμα η κ. Ραλλία Χρηστίδου, ανεξάρτητη. Θα ακολουθήσει η κ. Μάλαμα.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Εισαγωγικά θέλω να σας διαβάσω κάτι για να δούμε ποιος είναι αξιόπιστος, ποιος δεν είναι, ποιος αναφέρεται σε fake news κ.λπ. κ.λπ.. Και για να δούμε τελικά πώς αντιλαμβάνεται η Κυβέρνηση της Νέας Δημοκρατίας εδώ και έξι χρόνια τον ρόλο της Αντιπολίτευσης, τον ρόλο της υπεύθυνης Αντιπολίτευσης και πώς αντιλαμβάνεται γενικά τον κοινοβουλευτισμό, πώς αντιλαμβάνεται γενικά το αντιπροσωπευτικό σύστημα και τελικά τι θέλει και τι δεν θέλει από την Αντιπολίτευση. Να μη μιλάει καθόλου; Να συμφωνεί σε όλα;

«Θέλω να ευχαριστήσω την πολιτική προστασία του Υπουργείου Κλιματικής Κρίσης και Πολιτικής Προστασίας αλλά και όλα τα συναρμόδια Υπουργεία για την πρωτοφανή κινητοποίηση μέσων που έδειξαν για την αντιμετώπιση της καταστροφικής πυρκαγιάς στη Χίο, τους αυτοδιοικητικούς» κ.λπ. κ.λπ.. «Να ευχαριστήσω και τον κύριο Υπουργό, τον κ. Κεφαλογιάννη, ο οποίος ήρθε άμεσα στο νησί για να συντονίσει ο ίδιος την προσπάθεια κατάσβεσης. Η ζημιά είναι μεγάλη. Η ακριβής εκτίμηση αναμένεται, αλλά πιθανόν να φτάνει και τα 60.000 στρέμματα. Στόχος είναι από αύριο να ξεκινήσουμε την προσπάθεια αποκατάστασης των ζημιών.»

Ποιος το είπε αυτό, κύριε Υπουργέ; Ποιος το είπε αυτό, αγαπητοί συνάδελφοι της Συμπολίτευσης; Ποιος; Ο κ. Μηταράκης το είπε. Αν δεν μπορείτε να συντονιστείτε και να δώσετε αυτό που πρέπει να δώσετε στον κόσμο ως αλήθεια, μη ζητάτε τα ρέστα από την Αντιπολίτευση που επικαλείται τα λόγια των Υπουργών. Και λυπάμαι πολύ, κύριε Υπουργέ, διότι είστε ένας μετριοπαθής πολιτικός και σας ξεχωρίζω από τους υπόλοιπους. Πήρατε και τον λόγο για να ψέξετε έναν Βουλευτή της Αντιπολίτευσης, ο οποίος επικαλέστηκε κάτι. Δεν έχει δικαίωμα να το επικαλεστεί; Κρίνεται από τον κόσμο. Όλοι κρινόμαστε εδώ μέσα.

Σήμερα, λοιπόν, συζητάμε ένα εξαιρετικά κρίσιμο θέμα που έχει να κάνει με την πολιτική προστασία, την ώρα που η κλιματική κρίση δεν είναι πια απειλή του μέλλοντος, είναι εδώ. Πλήττει τον τόπο. Είχαμε ήδη στη Χίο την πρώτη τεράστια καταστροφή από πυρκαγιά. Η φωτιά στη Χίο απέδειξε με τον πιο οδυνηρό τρόπο πως η Κυβέρνηση, παρά τις διακηρύξεις της, δεν ήταν έτοιμη να αντιμετωπίσει τις πυρκαγιές. Και η άποψή μας είναι ότι η πρόληψη λείπει, η ετοιμότητα είναι ανύπαρκτη και κάθε καλοκαίρι η Ελλάδα καίγεται, κάθε χειμώνα πνίγεται και ο κρατικός μηχανισμός παραμένει αδύναμος, χωρίς επαρκές προσωπικό, χωρίς σύγχρονα μέσα, χωρίς προληπτικό σχέδιο, χωρίς στρατηγική που να υπηρετεί το δημόσιο συμφέρον και την προστασία των πολιτών.

Η Κυβέρνηση ισχυρίζεται πως, μολονότι εξακολουθούν να υπάρχουν τεράστια κενά στην Πυροσβεστική, εκείνη κάνει βήματα προόδου και ζητά να τη συγχαρούμε. Όμως, εδώ τίθεται ένα αυτονόητο ερώτημα: Γιατί δεν καλύπτετε πλήρως τα οργανικά κενά και τις ελλείψεις; Και η απάντηση είναι απλή, γιατί τα χρήματα δεν πηγαίνουν εκεί που υπάρχει ανάγκη. Πηγαίνουν εκεί που υπάρχει όχι δημόσιο συμφέρον, αλλά κομματικό συμφέρον. Πηγαίνουν στα «γαλάζια παιδιά», όπως έγινε στο σκάνδαλο του ΟΠΕΚΕΠΕ όπου εκατομμύρια ευρώ μοιράστηκαν σε «ημέτερους» και τώρα ο ελληνικός λαός καλείται για άλλη μια φορά να πληρώσει το πρόστιμο ενός ακόμη σκανδάλου που οργανώθηκε από τη δική σας Κυβέρνηση.

Εσείς, λοιπόν, είστε η αιτία όλων των διαχρονικών προβλημάτων που αναφέρει ο Πρωθυπουργός σε κάθε σκάνδαλο ως δικαιολογία. Γιατί τα διαχρονικά προβλήματα και η κακοδαιμονία της χώρας δεν είναι φυσικό φαινόμενο, είναι απόρροια παλαιοκομματικών πολιτικών όπως οι δικές σας. Έχουμε μπροστά μας ένα ακόμα νομοσχέδιο για την πολιτική προστασία. Έχετε φέρει μέχρι στιγμής πάνω από έξι και, σύμφωνα με τον Υπουργό θα έρθει κι άλλο προσεχώς.

Και τι αποδεικνύει αυτό; Ότι πολύ απλά δεν υπάρχει κανένας στρατηγικός σχεδιασμός, κανένα μακροπρόθεσμο σχέδιο. Αντί να καταθέσετε ένα συνολικό πλαίσιο για την πρόληψη, την αντιμετώπιση και την αποκατάσταση των καταστροφών, εσείς νομοθετείτε και σε αυτή την περίπτωση αποσπασματικά και πρόχειρα.

Λέτε ότι ενισχύετε το Πυροσβεστικό Σώμα. Με ποιο τρόπο; Όταν υπάρχουν χιλιάδες κενές οργανικές θέσεις και εσείς προκηρύσσετε μόλις εκατόν πενήντα; Όταν ο στόλος των εναέριων και των επίγειων μέσων της χώρας μας είναι τριάντα ή σαράντα ετών;

Σε κάθε μεγάλη πυρκαγιά όταν έρχονται αποστολές από το εξωτερικό για βοήθεια, όλοι θαυμάζουν τον εξοπλισμό, τα τεχνικά μέσα που διαθέτουν οι ξένοι πυροσβέστες και όλοι θλίβονται βλέποντας τους δικούς μας που παλεύουν με σαραβαλιασμένα οχήματα, με ελάχιστα και γερασμένα εναέρια μέσα και με όπλο μόνο την ψυχή τους. Και χειροκροτάμε.

Όποια φωτιά σβήνεται στη χώρας μας, σβήνεται μόνο από την αυταπάρνηση των πυροσβεστών, μονίμων και εποχικών. Και τι τους δίνετε ως ανταμοιβή; Άγρια καταστολή. Αυτό τους δώσατε πέρυσι τον Οκτώβριο επειδή διεκδίκησαν σταθερή εργασία.

Σχετικά με την πρόσληψη των εκατόν πενήντα πυροσβεστών, πρώτον, είναι ελάχιστοι μπροστά στα δύο χιλιάδες τριακόσια κενά των οργανικών θέσεων. Βάλατε και όριο ηλικίας τα τριάντα χρόνια αποκλείοντας τους περισσότερους εποχικούς πυροσβέστες. Δεν χρειάζεται να πω ότι συντασσόμαστε με το αίτημά τους των εποχικών πυροσβεστών να είναι το όριο ηλικίας στα σαράντα έτη για τους μάχιμους και τα πενήντα για τους οδηγούς. Επίσης, εξακόσιοι έμπειροι εποχικοί πυροσβέστες παραμένουν σήμερα άνεργοι λόγω της δικής σας πολιτικής. Δούλεψαν για χρόνια με αυτοθυσία, διακινδύνευσαν τη ζωή τους και τώρα αποκλείονται επειδή είναι μεγάλοι σε ηλικία. Αυτό δεν είναι κρατική πολιτική, είναι μνημείο αχαριστίας και απανθρωπιάς. Και ο αποκλεισμός των έμπειρων δεν μειώνει τον μέσο όρο ηλικίας, μειώνει την επιχειρησιακή ετοιμότητα του Πυροσβεστικού Σώματος, διότι αν πραγματικά θέλετε να μειώσετε τον μέσο όρο της ηλικίας των πυροσβεστών, χρειάζονται σταθερές, μόνιμες προσλήψεις, συνεχή ροή νέου προσωπικού, διότι οι πυρκαγιές και οι πλημμύρες δεν έρχονται πλέον εποχικά, είναι μόνιμες απειλές και οι μόνιμες απειλές απαιτούν μόνιμες λύσεις, μόνιμους πυροσβέστες.

Οι φορείς, τέλος, μας μίλησαν για προκηρύξεις που δεν συγκέντρωσαν τους απαραίτητους ενδιαφερόμενους και αυτό δεν είναι πρωτοφανές. Οι νέοι γυρίζουν την πλάτη στον δημόσιο τομέα επειδή δεν μπορούν να επιβιώσουν με εξευτελιστικούς μισθούς και με ενοίκια που δεν καλύπτονται ειδικά σε απομακρυσμένες περιοχές.

Σταματήστε, λοιπόν, να απαξιώνετε το δημόσιο και, ταυτόχρονα, να υποκρίνεστε ότι επιδιώκετε δημόσιο τομέα ευρωπαϊκών προδιαγραφών. Διότι αν θέλετε κράτος ευρωπαϊκού επιπέδου, ξεκινήστε πρώτα με μισθούς ανθρώπινους, με μισθούς αξιοπρέπειας. Όμως, μάλλον δεν θέλετε ισχυρό δημόσιο που θα σας ελέγχει και θα σας περιορίζει.

Εμείς ως Κίνημα Δημοκρατίας προτείνουμε τα εξής -και κλείνω, κύριε Πρόεδρε, για να είμαι στον χρόνο-: Ενιαίο ολοκληρωμένο σχέδιο πολιτικής προστασίας που να εξασφαλίζει πραγματική επιχειρησιακή ετοιμότητα σε κάθε γωνιά της χώρας, θωράκιση της χώρας απέναντι στην κλιματική κρίση με επενδύσεις σε υποδομές πρόληψης, όπως αντιπλημμυρικά και αντιπυρικά έργα, σύγχρονα εναέρια και επίγεια μέσα για τον εξοπλισμό και την προστασία και την αποτελεσματικότητα των πυροσβεστών, μόνιμες προσλήψεις και μονιμοποίηση των συμβασιούχων στην Πυροσβεστική, αυξήσεις στους μισθούς των δημοσίων υπαλλήλων και επαναφορά του δέκατου τρίτου και δέκατου τέταρτου μισθού και ενίσχυση πρωτίστως της Τοπικής Αυτοδιοίκησης με μέσα και προσωπικό για αποτελεσματική πολιτική προστασία.

Εμείς στεκόμαστε δίπλα στους πολίτες που πλήττονται, δίπλα στους ανθρώπους που κάθε χρόνο ζουν τον τρόμο της κλιματικής κρίσης και τον αντιμετωπίζουν μόνοι τους με μόνο όπλο την προσευχή, γιατί το κράτος τους έχει γυρίσει την πλάτη και γιατί τα δημόσια κονδύλια δεν επαρκούν γι’ αυτούς ποτέ.

Σας ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Χρηστίδου.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Υπουργέ.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Παίρνω πάλι τον λόγο για μια πολύ σύντομη παρέμβαση.

Κυρία συνάδελφε, να σας πω προκαταβολικά πέραν του αμοιβαίου σεβασμού και εκτίμησης ότι δεν έχω σκοπό να ψέξω κανέναν. Ο μόνος λόγος που πήρα πριν το λόγο για να απαντήσω στον κ. Χουρδάκη είναι επειδή ο ίδιος επικαλέστηκε -και δεν αναφέρομαι μόνο στο νούμερο το οποίο ήταν ανακριβές- επίσημη ανακοίνωση της Πυροσβεστικής. Δεν υπήρξε ποτέ ανακοίνωση της Πυροσβεστικής που να μιλάει για ογδόντα χιλιάδες στρέμματα.

Αναφερθήκατε σε δήλωση του συναδέλφου μας, του κ. Μηταράκη, η οποία μάλιστα, από ότι ανέτρεξα και εγώ είναι πρωινή –για τη ακρίβεια 8 και μισή- προτού ανακοινώσει στο Σώμα το ακριβές νούμερο, όπου ο κ. Μηταράκης -ο οποίος ανοίγω μια παρένθεση πραγματικά βοήθησε και εκείνος πάρα πολύ στη διαδικασία όλων των προηγούμενων ημερών- μίλησε δυνητικά ότι πρέπει να φτάσουν τα εξήντα χιλιάδες στρέμματα προφανώς αναπαράγοντας κάποια νούμερα τα οποία είχαν ακουστεί από χθες.

Όταν, λοιπόν, εγώ έρχομαι στην Εθνική Αντιπροσωπεία δέκα η ώρα και αναφέρω ακριβώς τα νούμερα με βάση και τα στοιχεία τα οποία έχουμε δορυφορικά και απ’ όλες τις υπηρεσίες, προφανώς το να έρθει μετά κάποιος συνάδελφος μετά από αρκετές ώρες και να επικαλείται, μάλιστα, και μια ανακοίνωση της Πυροσβεστικής, η οποία δεν υπάρχει, και να αναφέρει ένα νούμερο διπλάσιο από το κανονικό, οφείλει να υπάρχει μια απάντηση. Θα το πω ξανά. Διάλογο κάνουμε χωρίς κανένα σκοπό να ψέξουμε κανέναν, αλλά νομίζω ότι δεν πρέπει να ακούγονται ανακρίβειες εντός της Αιθούσης.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Καλείται στο Βήμα η κ. Κυριακή Μάλαμα, ανεξάρτητη Βουλευτής, και θα ακολουθήσει η κ. Βατσινά.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, θα ήθελα να ξεκινήσω τη σημερινή μου ομιλία καταθέτοντας την αναγνώριση όλων μας φαντάζομαι στο έργο των στελεχών της Πυροσβεστικής Υπηρεσίας και της Πολιτικής Προστασίας, την αναγνώριση, τη δική μας αναγνώριση σε όλους εκείνους που σε αυτήν την αντιπυρική περίοδο εργάζονται με αυταπάρνηση, με κίνδυνο της ίδιας τους της ζωής, κάτω από αντίξοες συνθήκες για να σώσουν ζωές, για να προστατεύσουν το περιβάλλον, για να σώσουν τις περιουσίες μας.

Η πρόληψη των πυρκαγιών και η ενίσχυση των δυνατοτήτων της έγκαιρης αντιμετώπισής τους είναι, κατά τη γνώμη μας, ένας από τους πρώτους κυρίαρχους εθνικούς στόχους. Το επώδυνο παρελθόν μας διδάσκει ότι τίποτα δεν μπορεί να συγκριθεί με την καταστροφή και την τραγωδία που προκαλεί μια ανεξέλεγκτη πυρκαγιά. Είναι γνωστό, επίσης, ότι υπάρχει ένας απίστευτα παρωχημένος εξοπλισμός και η πολιτεία αδυνατεί να εξοπλίσει με σύγχρονα μέσα την αντιμετώπιση των δασικών πυρκαγιών. Γιατί άραγε;

Πρόσφατα τονίσαμε ότι υπάρχει σοβαρός κίνδυνος από την αδυναμία λειτουργίας των ραντάρ αντιπυρικής επιτήρησης σε κρίσιμα δάση, όπως είναι το Δραγουντέλι, όπως είναι το Σέιχ Σου και άλλα. Διαχρονικά υπογραμμίζουμε σαν Κίνημα Δημοκρατίας ότι πρέπει η πρόληψη και η επιτήρηση των δασών να κινητοποιεί πτητικά μέσα, drones. Αυτά είναι πολύ σημαντικά πράγματα για την πρόληψη.

Όταν επισκεφτήκαμε την καταστροφική πυρκαγιά της Αλεξανδρούπολης, είδαμε κατάκοπους πιλότους σε καταπονημένα σκάφη να πετούν χωρίς σταματημό και ρωτάμε: Γιατί αργούμε στον τεχνολογικό εξοπλισμό της Πυροσβεστικής Υπηρεσίας και της Πολιτικής Προστασίας; Δεύτερο ερώτημα: Γιατί το πρόγραμμα «Αιγίς» που ακούμε επί έξι χρόνια ότι θα αλλάξει τα δεδομένα και θα ενισχύσει το Πυροσβεστικό Σώμα καταλυτικά δεν εφαρμόζεται;

Σήμερα με το νομοσχέδιο αντιλαμβανόμαστε ότι χρειαζόμαστε εξειδικευμένα στελέχη για να λειτουργήσουν τα τεχνολογικά μέσα που θα εξασφαλιστούν από το πρόγραμμα. Και ρωτάμε: Γιατί δεν σχεδιάστηκε το πώς θα καλύψουμε αυτές τις ανάγκες νωρίτερα;

Φαντάζομαι ότι συμφωνούμε όλοι σε ένα: Οι φωτιές, κυρίες και κύριοι συνάδελφοι, δεν σβήνουν με γραφειοκρατία. Είδαμε με πόνο τι προκαλεί η γραφειοκρατία και η διάχυση αρμοδιοτήτων στις φυσικές καταστροφές.

Εμείς, λοιπόν, σαν Κίνημα Δημοκρατίας συμφωνούμε σε ευέλικτα σχήματα με τη συμμετοχή των δήμων και της περιφερειακής Αυτοδιοίκησης στην πρόληψη και αντιμετώπιση καταστάσεων έκτακτης ανάγκης. Όμως, το ερώτημα είναι ένα: Υπάρχει αυτή τη στιγμή τέτοια ετοιμότητα παντού; Ασφαλώς και δεν υπάρχει. Υπάρχουν παντού διαχειριστικά σχέδια δασών επικυρωμένα σύμφωνα με τα δεδομένα της κλιματικής κρίσης; Όχι, δεν υπάρχουν. Το βλέπουμε κάθε μέρα, κάθε μέρα που ξεφεύγει μια πυρκαγιά. Υπάρχουν τοπικοί μηχανισμοί σε ετοιμότητα παντού; Έχουν εργαστεί τα δασαρχεία σε όλα τα δάση, ώστε να μειωθεί η βιούλη που μπορεί να επεκτείνει μια φωτιά;

Και πάμε στο βασικό ερώτημα, στο οποίο υποτίθεται ότι συμφωνούμε όλοι και το επαναλαμβάνουμε με κάθε ευκαιρία: Η Πυροσβεστική Υπηρεσία και η Πολιτική Προστασία είναι τα στελέχη τους, οι άνθρωποι δηλαδή που θα βρεθούν στην πρώτη γραμμή, οι άνθρωποι που θα λειτουργήσουν τα τεχνικά μέσα, οι άνθρωποι που θα στελεχώσουν τις υπηρεσίες σε όλες τους τις λειτουργίες.

Άρα, για να γίνουμε πιο συγκεκριμένοι, απαιτούνται προσλήψεις. Τα τεράστια κενά πρέπει να καλυφθούν. Οι εποχικοί πυροσβέστες πρέπει να εισακουστούν. Μην κάνετε ότι δεν τους ακούτε και μη μιλάμε για τα τριάντα και τα σαράντα χρόνια και να το αιτιολογείτε. Όλοι αυτοί δηλαδή που δούλεψαν μέχρι σήμερα, «γεια σας, ευχαριστούμε πολύ για τις υπηρεσίες σας, δεν σας χρειαζόμαστε άλλο». Ο λόγος είναι σαφής. Η κλιματική κρίση έχει επιμηκύνει την αντιπυρική περίοδο. Βλέπουμε πλέον δασικές πυρκαγιές τον Μάρτιο, τον Νοέμβριο. Τα δάση μας, τα μεσογειακά δάση είναι πάρα πάρα πολύ ευάλωτα. Τα ελληνικά δάση δεν βρίσκονται στην κατάσταση που θα έπρεπε. Οι αγροτικές μας εκτάσεις είναι εξίσου ευάλωτες. Άρα, οι υπηρεσίες χρειάζονται ανθρώπους για να λειτουργήσουν.

Επαρκούν οι 150 προσλήψεις που προβλέπει το νομοσχέδιο; Κάθετα λέμε σαν Κίνημα Δημοκρατίας πως όχι. Οι όροι αυτών των προσλήψεων, δηλαδή η εποχική διάρκεια και όχι ο μόνιμος προγραμματισμός, επίσης δεν μας καλύπτουν.

Ρωτάμε: Γιατί δεν ξεκινάει ένα πρόγραμμα μαζικών προσλήψεων με διαφανείς όρους, με έμφαση στις παραγωγικές σχολές, με προοπτικές, ώστε να στελεχωθούν πλήρως και το Πυροσβεστικό Σώμα και η Πολιτική Προστασία; Γιατί πάμε πάλι με το σταγονόμετρο; Η ζημιά που θα προκληθεί σε μια τοπική κοινωνία μετά από μια καταστροφική πυρκαγιά είναι υπερπολλαπλάσια από το κόστος των προσλήψεων και κυρίως μετριέται σε χρήματα από εσάς.

Να δούμε, όμως, και τα χρόνια, δηλαδή γενιές ανθρώπων που δεν θα μπορούν να δουλέψουν και να παράξουν στον τόπο τους. Αυτό το σκεφτήκατε; Γιατί εδώ και έξι χρόνια πάντα μετά από κάθε καταστροφική πυρκαγιά η Κυβέρνηση σπεύδει να αποδώσει το κακό στην κλιματική κρίση, αλλά δεν ενισχύει τη δημόσια λειτουργία πρόληψης και αντιμετώπισης; Γιατί πάντα φταίει ο στρατηγός άνεμος και πότε η απροθυμία για πραγματική ενίσχυση του Πυροσβεστικού Σώματος; Γιατί όλα αυτά;

Συνεπώς, κυρίες και κύριοι Βουλευτές, αν θέλουμε να φανούμε πραγματικά χρήσιμοι σ’ αυτήν την κρίσιμη περίσταση, ας συμφωνήσουμε σ’ ένα εθνικό σχέδιο πραγματικής ενίσχυσης της Πυροσβεστικής Υπηρεσίας και της Πολιτικής Προστασίας αντίστοιχο μ’ εκείνο των Ενόπλων Δυνάμεων και ας πιέσουμε ώστε και αυτές οι δαπάνες -που είναι δαπάνες για την άμυνα της κοινωνίας μας- να εξαιρούνται, όπως οι δαπάνες της εθνικής άμυνας, από τις ευρωπαϊκές δημοσιονομικές μας δεσμεύσεις.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Μάλαμα.

Καλείται στο Βήμα η κ. Ελένη Βατσινά, Βουλευτής του ΠΑΣΟΚ-Κινήματος Αλλαγής.

Κυρία συνάδελφε, έχετε τον λόγο.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θέλω να εκφράσω τη συμπαράσταση και την αγωνία μου για τους κατοίκους του νησιού της Χίου που για τέταρτη συνεχόμενη μέρα ζουν με τη βαριά σκιά μιας λαίλαπας και αγωνιούν και μάχονται μαζί με το Πυροσβεστικό Σώμα, ένα Πυροσβεστικό Σώμα που προσφέρει με τρομερή αυταπάρνηση όλο τον χρόνο, αλλά που ιδίως τους καλοκαιρινούς μήνες βρίσκεται σε μια άτυπη επίτευξη πανελλαδικής εμβέλειας για να είμαστε ασφαλείς. Σε αυτό το Πυροσβεστικό Σώμα θέλω να πω ένα μεγάλο «ευχαριστώ» και για την κατάσβεση της μεγάλης φωτιάς στις Κάτω Ασίτες στο Ηράκλειο προ δύο ημερών, όπου με την εμπειρία τους και την παρέμβασή τους αποφύγαμε τα χειρότερα.

Θα περίμενε κανείς αυτό το νομοσχέδιο να εμπεριείχε λοιπόν και μία αυτογνωσία της Κυβέρνησης, μία αποδοχή των όσων συμβαίνουν και όσων είναι αναγκαίο να αλλάξουν.

Κύριε Υπουργέ, λόγω της κοινής μας καταγωγής θεωρώ δεδομένο και αυτονόητο ότι όσα έρχονται στα δικά μου αυτιά και στα δικά μου μάτια έρχονται και στα δικά σας. Δεν μπορώ να διανοηθώ ότι προέκυψε αυτό το νομοσχέδιο ως απόσταγμα αυτών που ακούτε και βλέπετε για τις ανάγκες των πυροσβεστών της Κρήτης και μάλιστα λίγες ημέρες πριν τον Ιούλιο.

Νομίζω ότι θα συμφωνήσουμε όλοι ότι ένα από τα βασικότερα θέματα του κλάδου των πυροσβεστών είναι ότι έχουμε πυροσβέστες δύο, μη σας πω και τριών ταχυτήτων, που όμως είναι όλοι πυροσβέστες και τους χρειαζόμαστε το ίδιο πολύ, τους έχουμε εκπαιδεύσει ειδικά, τους έχουμε δοκιμάσει και τους χρησιμοποιούμε και τους οφείλουμε τη σωτηρία του περιβάλλοντος και των ζώων, των σπιτιών μας και της ζωής μας γενικά.

Εγώ προσωπικά τους οφείλω τη σωτηρία των ανθρώπων της ζωής μου, των εργαζομένων της περιουσίας μας, όση μπορούσε να διασωθεί. Εγώ προσωπικά θα μπορούσα να μιλήσω για ώρες για την αυταπάρνησή τους και την επικινδυνότητα, όταν η φωτιά χτύπησε και την πόρτα της δικής μου οικογένειας.

Δεν είναι δυνατόν, λοιπόν, οι ίδιες αντίξοες συνθήκες εργασίας για τον έναν πυροσβέστη να είναι επικίνδυνες και ανθυγιεινές και για τον άλλον να μην είναι. Δεν είναι δυνατόν η ίδια χρονικά υπερεργασία στον έναν πυροσβέστη να αμείβεται και στον άλλον όχι, ούτε είναι δυνατό να υπάρχει κατηγορία πυροσβεστών που δεν δύναται να συνυπηρετήσει με τη σύζυγο ή τον σύζυγο του στο ίδιο μέρος. Αυτές είναι πρωτοφανείς διακρίσεις που συμβαίνουν μόνο σε αυτήν τη χώρα.

Τι έρχεται σήμερα ο νομοθέτης αυτής της χώρας να μας πει; Ας καλωσορίσουμε μια νέα κατηγορία πυροσβεστών, τους πυροσβέστες επταετούς θητείας, με άλλα όρια ηλικίας, με άλλες ειδικές διατάξεις, για άλλο διάστημα υπηρεσίας, όλα αδικαιολόγητα και δυστυχώς στα κρίσιμα ζητήματα σιωπή και κενά νόμου. Πόσους τέτοιους χρειαζόμαστε; Σας το είπαν οι φορείς, οι άνθρωποι που βγαίνουν στη μάχη με τα φαινόμενα καθημερινά. Αυτήν τη στιγμή έπρεπε να γίνουν 600 προσλήψεις, να καλυφθούν τα τεράστια κενά στις οργανικές θέσεις της χώρας και να προστεθεί κι άλλο αξιόλογο και νέο προσωπικό που θα έχει τον χρόνο να ενσωματωθεί στις συνθήκες εργασίας του πυροσβέστη.

Αντί για τα τρία αυτά βασικά πράγματα, η Κυβέρνησή σας κάνει τρία ακριβώς αντίθετα πράγματα. Ο χρόνος είναι μέσα στην αντιπυρική περίοδο, οπότε τίποτα και κανείς δεν θα ενσωματωθεί στις τρέχουσες ανάγκες. Στην ουσία μιλάμε για εφαρμογή από το επόμενο έτος. Το προσωπικό θέλουμε να είναι αξιόλογο και αξιόμαχο, αλλά το περιορίζετε ηλικιακά, άρα αποκλείετε τελείως ανθρώπους που έκαναν αυτήν τη δουλειά, δηλαδή ήταν μαχιμότατοι και εμπειρότατοι τότε και σήμερα είναι 31, 32, 35 και 40 ετών. Δεν σας θέλει η Κυβέρνηση και το απέδειξε και με τον προηγούμενο Υπουργό της. Και φυσικά υπάρχουν τα τεράστια κενά οργανικών θέσεων που είναι ουσιαστικά κενά, δηλαδή καθημερινή επιβάρυνση του υπάρχοντος προσωπικού.

Εδώ θα μου επιτρέψετε να κάνω μια συνολική αναφορά για τους ένστολους της χώρας, διότι παρακολουθώ πολύ στενά τις δικαστικές τους διεκδικήσεις για το ωράριο και τις μισθολογικές τους διακρίσεις.

Ναι, υπάρχει εκκρεμότητα του δέκατου τρίτου και δέκατου τέταρτου μισθού. Ερωτώ το εξής: Τηρείται το νόμιμο ωράριο και η νόμιμη ανάπαυση των Σωμάτων Ασφαλείας αυτής της χώρας ή έχουμε εξαντλημένους αστυνομικούς, λιμενικούς, πυροσβέστες σε όλη τη χώρα, που βγάζει ο καθένας τους δουλειά τριών ατόμων λόγω υποστελέχωσης;

Από αυτό εδώ το Βήμα θέλω να καλέσω τους Έλληνες πυροσβέστες που είναι τώρα στη Χίο εδώ και τέσσερις μέρες να δώσουν στη δημοσιότητα τη χρηματική αποζημίωσή τους γι’ αυτό το σπουδαίο έργο, να μάθουν όλοι πώς και πόσο ανταμείβει την εργασία τους το ελληνικό κράτος, πόσες ημέρες ρεπό θα πάρουν και πότε θα το πάρουν, εάν το πάρουν.

Καλώ τους συμπατριώτες μου τους λιμενικούς, που κάθε μέρα κάνουν διάσωση ανθρώπων στην Κρήτη. Χίλιοι τετρακόσιοι άνθρωποι στη θάλασσα σε τρεις ημέρες. Πεντακόσιοι άνθρωποι διασώθηκαν μόνο χθες στην Κρήτη. Καλώ τους λιμενικούς να δώσουν στη δημοσιότητα πόσες ώρες εργάστηκαν αυτό το τριήμερο και αν πήραν αμοιβή για την υπερεργασία τους.

Κύριε Υπουργέ, θα μπορούσε ένα κράτος δικαίου, μια χώρα που θέλει να καυχιέται ότι έχει μπει σε τροχιά ανάπτυξης, σε αυτό το νομοσχέδιο να κάνει την εκκίνηση και να προβλέψει αποζημίωση για την υπερεργασία ή να πληρώσει τις κενές οργανικές θέσεις, ώστε να αρκεί το προσωπικό και να εργάζεται νόμιμα και κυρίως με ασφάλεια.

Δεν θέλω καν να πιστέψω ότι έχετε την πεποίθηση πως με τέτοια νομοθετήματα δομούνται υγιή όργανα και κυρίως υγιείς εργαζόμενοι στην Πυροσβεστική. Νομίζω πως γνωρίζετε ότι η κατάσταση έχει φύγει από τον όρο «εργασία». Έχει φτάσει στα όρια της αυταπάρνησης και ίσως να τα έχει ξεπεράσει.

Δεν έχουμε κάτι άλλο να επικαλεστούμε στην Ελληνίδα και στον Έλληνα πυροσβέστη, μόνο το φιλότιμό του.

Αυτά είναι μερικά από τα στοιχεία που δεν έχουν επιλυθεί ούτε με το παρόν νομοσχέδιο, κύριε Υπουργέ και κυρίες και κύριοι της Κυβέρνησης, γιατί προείχε να δημιουργηθεί μία νέα επιτροπή για την πρόληψη φαινομένων. Δεν θέλω να χρησιμοποιήσω τον όρο «επιτροπή σοφών», γιατί δεν έχω καμία διάθεση να αμφισβητήσω ότι τα πρόσωπα που θα επιλεγούν θα έχουν γνώσεις. Θα έχουν, όμως, γνώσεις τοπικών αναγκών, τοπικών ιδιαιτεροτήτων ή θα μετατραπεί τελικά αυτή η επιτροπή σε επιτροπή μάντεων που θα ψάχνουν να δουν τι να κάνουν, ενώ θα μπορούσε να έχει δοθεί βήμα στους δήμους και χρηματοδότηση στους δήμους για πρόληψη;

Κλείνοντας, κύριε Υπουργέ, θα ήθελα να πω ότι λάβατε την πρωτοβουλία με το άρθρο 18 να μεταφέρετε την αρμοδιότητα εκκρεμών αιτήσεων για τον κυκλώνα «Ιανός» από τη ΔΑΕΦΚ Κεντρικής Ελλάδας στη ΔΑΕΦΚ Δυτικής Ελλάδος. Και δεν μπορώ να μην παραπονεθώ ότι συμπληρώνονται τέσσερα χρόνια από τον σεισμό στο Αρκαλοχώρι και οι σεισμόπληκτοι στους δήμους Αρχανών-Αστερουσίων και Μινώα Πεδιάδος παραμένουν πληγέντες δεύτερης κατηγορίας. Εξαιρούνται πραγματικά από όλες τις προβλέψεις σας. Εξαιρούνται από το «Εξοικονομώ», από μειώσεις ΦΠΑ, από παρατάσεις και ελαφρύνσεις, από επιδόματα ενοικίου. Δεν πρέπει να βρεθεί ένας τρόπος να ολοκληρωθούν αυτοί οι φάκελοι της ΔΑΕΦΚ Ηρακλείου, η οποία έχει ενισχυθεί για οκτώ μήνες; Θα προλάβει να ολοκληρώσει αυτές τις τεράστιες εκκρεμότητες;

Εδώ θα είμαστε να το δούμε. Ελπίζουμε πραγματικά να ολοκληρωθούν, πριν ολοκληρωθεί η θητεία της ματαιόδοξης αυτής Κυβέρνησης που θα είναι και η τελευταία της.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βατσινά.

Τον λόγο έχει ο κ. Γεώργιος Παπαηλιού, Βουλευτής του ΣΥΡΙΖΑ.

Ορίστε, έχετε τον λόγο.

**ΓΕΩΡΓΙΟΣ ΠΑΠΑΗΛΙΟΥ:** Κύριε Πρόεδρε, κυρίες και κύριοι συνάδελφοι, ξέρετε, εκτός των άλλων, από τη σημερινή συζήτηση μου έκανε εντύπωση μία αναφορά ενός Βουλευτή της Συμπολίτευσης, ότι δηλαδή η Νέα Δημοκρατία δεν κάνει εμπόριο ελπίδας. Τίποτα δεν είναι πιο ψευδές από αυτό. Γίνεται εμπόριο ελπίδας, αφού κρατάτε ολόκληρες κατηγορίες πυροσβεστών του Πυροσβεστικού Σώματος με την προσδοκία της μονιμοποίησης σε ομηρία και, βέβαια, με συνεχείς υποσχέσεις για μονιμοποίηση που συνήθως δεν τηρούνται.

Το νομοσχέδιο έρχεται στη διάρκεια της αντιπυρικής περιόδου, με πυρκαγιές που καταστρέφουν το περιβάλλον, τις καλλιέργειες, τις περιουσίες των πολιτών και απειλούν ακόμη και ανθρώπινες ζωές. Δυστυχώς, κάθε χρόνο –να μην πω κάθε χρόνο, αλλά να πω κάθε μέρα διότι πλέον η κλιματική κρίση είναι παρούσα και είναι εκείνη η οποία δεν κοιτάζει, δεν βλέπει εποχές- βρισκόμαστε στο ίδιο έργο θεατές. Η περίπτωση της Χίου είναι χαρακτηριστική, αλλά και άλλων περιοχών. Επιβεβαιώνεται για μια ακόμη φορά η αναγκαιότητα ισχυρής στρατηγικής πρόληψης στο πεδίο των πυρκαγιών, αλλά και ανθεκτικότητας των κοινωνιών που πλήττονται.

Το υπό συζήτηση νομοσχέδιο αποσκοπεί –έτσι τουλάχιστον αναφέρεται- στην αναδιοργάνωση του μηχανισμού Πολιτικής Προστασίας και στην ενίσχυση της λειτουργίας του Πυροσβεστικού Σώματος σε μία εποχή που η ανάγκη για αποτελεσματική πρόληψη και διαχείριση των φυσικών καταστροφών είναι πιο πιεστική από ποτέ. Η εμπειρία των τελευταίων ετών με τις φονικές πυρκαγιές, τις πλημμύρες και τα άλλα φυσικά καταστροφικά φαινόμενα και την επιτάχυνση των συνεπειών της κλιματικής κρίσης έχει καταδείξει με τον πλέον εμφατικό τρόπο ότι οι υφιστάμενες δομές και διαδικασίες δεν επαρκούν.

Παρά τις διακηρύξεις περί ενίσχυσης της ανθεκτικότητας του κράτους και της επιχειρησιακής επάρκειας των μηχανισμών, δεν φαίνεται ότι με το νομοσχέδιο αυτό αντιμετωπίζονται οι βαθύτερες διαρθρωτικές αδυναμίες του συστήματος Πολιτικής Προστασίας. Απουσιάζει ένας σαφής στρατηγικός προσανατολισμός που να θέτει μετρήσιμους στόχους και να εστιάζει όχι μόνο στην καταστολή, αλλά κυρίως στην πρόληψη, στην ανάλυση κινδύνου, στην τοπική ετοιμότητα και στην αξιοποίηση της γνώσης και των διεθνών λεγόμενων «καλών πρακτικών».

Η τακτική που ακολουθήθηκε από την Πολιτική Προστασία και το Πυροσβεστικό Σώμα τα τελευταία χρόνια μέχρι σήμερα συνίστατο στην εκκένωση των οικισμών της περιοχής στην οποία ξεσπούν πυρκαγιές. Και αυτό έγινε –και εξακολουθεί και γίνεται- χωρίς σχέδιο, με συνέπεια οι άνθρωποι να μην ξέρουν πού να πάνε και πού να σταθούν. Παρά ταύτα, οι νέοι, αλλά και μεσόκοποι άνθρωποι, των χωριών της υπαίθρου δεν είχαν πειθαρχήσει και παρέμειναν στα χωριά τους, ώστε σε συνεργασία με τους άνδρες και τις γυναίκες του Πυροσβεστικού Σώματος να σώσουν τα χωριά τους, τις ζωές και τις περιουσίες τους. Δεν έχει γίνει κάποια αποτίμηση των αποτελεσμάτων αυτής της τακτικής ούτε βέβαια αυτοκριτική –είδος εν ανεπαρκεία για την Κυβέρνηση- με συνέπεια βάσει των μαθημάτων παρελθουσών χρήσεων να πορευτεί η χώρα και εφέτος και στο μέλλον.

Η πολιτική πρόληψης, έτσι όπως τουλάχιστον αποτυπώνεται στο νομοσχέδιο, είναι αποσπασματική, ασυνεχής και διακρίνεται από ασυνέπεια. Τα τεχνικά μέσα είναι ανεπαρκή. Ούτε τα εναέρια μέσα μπορούν να ανταποκριθούν στις συνθήκες της σημερινής απαιτητικής εποχής. Όλα τα πυροσβεστικά οχήματα που είναι πεπαλαιωμένα και καταπονημένα χρήζουν αντικατάστασης και πάντως διαρκούς συντήρησης. Γι’ αυτό και τίθενται εκτός λειτουργίας την ώρα της φωτιάς και όχι μόνον.

Όμως, για τη λειτουργία των τεχνικών μέσων χρειάζεται επαρκές και κατάλληλο μόνιμο προσωπικό. Και το Πυροσβεστικό Σώμα είναι γνωστό ότι είναι υποστελεχωμένο. Υπάρχουν τριάμισι χιλιάδες οργανικά κενά. Μάλιστα, αντί της ομογενοποίησης των στελεχών του Πυροσβεστικού Σώματος, επεκτείνεται η κατηγοριοποίηση των πυροσβεστών με πυροσβέστες επί θητεία, η οποία κατηγοριοποίηση δεν ανταποκρίνεται ούτε στις συνθήκες ούτε στην παρεχόμενη εργασία υπό τις ίδιες συνθήκες στο πεδίο από όλους, αλλά και στις επισφάλειες και με άλλους όρους απασχόλησης.

Οι όποιες ανεπαρκείς προκηρύξεις και οι όποιες απευθείας προσλήψεις –όχι πάντα για μόνιμο προσωπικό- για πελατειακούς λόγους γίνονται συνήθως κατόπιν εορτής, αφού έχει ξεκινήσει η αντιπυρική περίοδος. Το ίδιο γίνεται και με την ανάθεση και προώθηση συγκεκριμένων έργων πρόληψης. Έτσι καταλήγουν να συνιστούν μια τρύπα στο νερό. Η κήρυξη των πληγεισών περιοχών σε κατάσταση έκτακτης ανάγκης φοβάμαι ότι γίνεται μόνο και μόνο για να υπάρξουν απευθείας αναθέσεις. Αυτό είναι εξάλλου ο κανόνας επί της Κυβέρνησής σας, κύριε Υπουργέ.

Σε αντίθεση, λοιπόν, με όσα κατά καιρούς εξαγγέλλονται περί πολιτικών πρόληψης, ετοιμότητας και επιτήρησης, ασκείται πολιτική αποσπασματικής διαχείρισης, υποχρηματοδότησης και κομματικών παρεμβάσεων στις κρίσιμες δομές. Εκτός από την ίδρυση Ανεξάρτητης Αρχής Πολιτικής Προστασίας που να λειτουργεί εκτός κυβερνητικού κομματικού ελέγχου, προτείνεται η ενίσχυση της Δασικής Υπηρεσίας, η αναβάθμιση του Πυροσβεστικού Σώματος με μόνιμες προσλήψεις στις υπηρεσίες πρώτης γραμμής. Τους εποχικούς πυροσβέστες η Κυβέρνηση της Νέας Δημοκρατίας τους έχει στην απ’ έξω, όπως φάνηκε και με την τελευταία προκήρυξη η οποία θέτει ηλικιακά όρια για ανθρώπους οι οποίοι έχουν υπηρετήσει στο Πυροσβεστικό Σώμα, έχουν δώσει την ίδια τους τη ζωή επί πολλά χρόνια και τους έχετε αφήσει απ’ έξω.

Η επέκταση της αντιπυρικής περιόδου ολόκληρο το δωδεκάμηνο είναι επιτακτική ανάγκη λόγω της κλιματικής κρίσης που δεν γνωρίζει εποχές και λόγω της ενασχόλησης του Πυροσβεστικού Σώματος και με άλλες φυσικές ή και ανθρωπογενείς καταστροφές-φαινόμενα. Και, βέβαια, απαιτείται η ένταξη της τοπικής αυτοδιοίκησης και των δικτύων εθελοντών στις σχετικές επιχειρήσεις.

Επιπλέον απαιτούνται αυτόνομοι, αυτοτελείς πόροι, που δεν διατίθενται, και ειδικά χρηματοδοτικά εργαλεία και από την Ευρωπαϊκή Ένωση. Όμως, όπως και παντού, ακόμη και στο πεδίο της Πολιτικής Προστασίας την Κυβέρνηση της Νέας Δημοκρατίας την κινεί ο κανόνας κόστους - οφέλους, όχι του κοινωνικού και του περιφερειακού, αλλά του στενά οικονομικού ή μάλλον οικονομίστικου ή και του στενά κομματικού. Τα έργα αποκατάστασης δεν έχουν ξεκινήσει ακόμη και οι αποζημιώσεις πληγέντων αναμένονται, ακόμα και από πυρκαγιές του 2021 στην περιοχή της Αρκαδίας, της Γορτυνίας. Ακόμα περιμένουν οι άνθρωποι τις αποζημιώσεις τους.

Επομένως, η πρόληψη δεν μπορεί να είναι μόνο σύνθημα, αλλά πρέπει να είναι πράξη: αντιπλημμυρικά έργα, αντιδιαβρωτικές παρεμβάσεις, έργα ανάσχεσης, δασική διαχείριση και συντήρηση ορεινών όγκων. Αυτή είναι η πραγματική θωράκιση απέναντι στην κλιματική κρίση. Κανένας μηχανισμός καταστολής δεν μπορεί να αποτρέψει μια φυσική καταστροφή, αν δεν έχει προηγηθεί σχεδιασμός, έργο, συντήρηση και πρόληψη. Οφείλουμε λοιπόν να οικοδομήσουμε έναν μηχανισμό πολιτικής προστασίας που θα στηρίζεται στο δημόσιο συμφέρον, στον συντονισμό των φορέων, στην ενεργό συμμετοχή της κοινωνίας, αλλά και στον ουσιαστικό θεσμικό ρόλο του κράτους. Η ασφάλεια των πολιτών, η προστασία της ζωής και της περιουσίας τους δεν μπορεί να είναι αντικείμενο πρόχειρων ρυθμίσεων ή αποσπασματικών παρεμβάσεων. Χρειάζεται σχέδιο, συνέπεια, διαφάνεια, πόροι και πολιτική βούληση.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαηλιού.

Καλείται στο Βήμα ο κ. Ιωάννης Κόντης, Ανεξάρτητος Βουλευτής.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο αυτό είναι άλλη μια προσπάθεια με άσφαιρα πυρά, θα έλεγα, να σταματήσουμε τις πυρκαγιές οι οποίες κάθε χρόνο μαστίζουν τη χώρα μας, τα δάση. Και λέω «με άσφαιρα πυρά» όχι γιατί δεν γίνεται προσπάθεια για να μπει μια τάξη σε αυτό το θέμα ή να προσληφθούν κάποιοι πυροσβέστες, όπως οι 150 αυτοί πυροσβέστες με επταετή θητεία, ή κάποιες άλλες διατάξεις που μπαίνουν και θα βοηθήσουν να αποκτήσουμε περισσότερη επάνδρωση στο Πυροσβεστικό Σώμα. Το θέμα είναι ότι δεν φροντίζουμε όλα τα χρόνια αυτά για την πρόληψη, δεν δημιουργούμε αντιπυρικές ζώνες πραγματικές σε όλα τα δάση μας, δεν στελεχώνουμε τα δασαρχεία μας με μόνιμο προσωπικό το οποίο θα είναι εκεί, θα γνωρίζει τα δάση, θα έχει τη δυνατότητα να προβλέπει, να έχει παρατηρητήρια και οτιδήποτε άλλο, και μόνο με την τύχη και τη βοήθεια του Θεού τρέχουν και προσπαθούν, ειδικά όσον αφορά στα μεγάλα δάση της Ροδόπης, της Ξάνθης, της Δαδιάς κλπ. τα οποία επλήγησαν.

Το θέμα επίσης είναι ότι δεν φροντίζουμε τόσα χρόνια να αλλάξουμε τη μορφή των δασών μας, κάτι που κάνουν χώρες όπως ο Καναδάς ή άλλες χώρες που υπέστησαν μεγάλες πυρκαγιές παλαιότερα, να βγάλουμε τα εύφλεκτα δέντρα τουλάχιστον από τις επικίνδυνες περιοχές, τα οποία είναι τα πεύκα, και να τα αλλάξουμε με βελανιδιές, με αριές, με δέντρα που είναι και βραδύφλευκτα, αλλά και τα οποία είναι εύκολο να αντισταθούν σε μεγάλες ποσότητες φλόγας, στη μεγάλη πυρόσφαιρα που δημιουργείται ειδικά με τις εντάσεις των ανέμων.

Εμείς εδώ στην Ελλάδα έχουμε το πεύκο σαν ένα δέντρο το οποίο θεωρούμε ότι είναι αναπόσπαστο στη ζωή μας, το έχουμε μέχρι και στα σπίτια μας. Θυμάμαι τώρα ότι όταν έπεσε το πολύ χιόνι με τα πεύκα που είχαμε στο Ψυχικό, Φιλοθέη κλπ. έμεινε όλη η περιοχή τρεις μέρες χωρίς ρεύμα, γιατί τα πεύκα τα ίδια βάρυναν, έσπασαν, έριξαν καλώδια. Δεν είναι για τον αστικό ιστό αλλά και για τα δάση μας κατάλληλα δέντρα αυτά. Ειδικά το κουκουνάρι όταν εκτοξεύεται είναι μια «χειροβομβίδα» που μεταδίδει τη φωτιά. Θα πρέπει να μπει στο μυαλό μας ότι αυτά τα δέντρα, ειδικά όπου υπάρχουν πολλά, δεν πρέπει να αναπληρώνονται με πεύκα. Μπορούμε να φυτέψουμε άλλα δέντρα τα οποία είναι αυτά που ανέφερα, ακόμα και πλατάνια σε περιοχές όπου υπάρχει νερό. Υπάρχει και δυνατότητα ακόμα και όταν δεν υπάρχει ύδωρ πολύ από κάτω να φυτευτούν πλατάνια. Έχουμε δέντρα που μπορούμε να φυτέψουμε και να ξεφύγουμε από αυτό, γιατί οι φωτιές από τα δέντρα, κύριε Υπουργέ, μεταδίδονται περισσότερο.

Βλέπουμε, επίσης, ότι και σε πολλά δάση, σε περιοχές το καλοκαίρι δεν γίνονται καθαρισμοί όπως θα έπρεπε να γίνονται. Τα ξερά δέντρα και ό,τι πέφτει από πεύκα κλπ. παραμένουν εκεί μέχρι κάποιος να πει ότι πρέπει να τα βγάλουμε. Είναι ένα θέμα πολύ σοβαρό, ελπίζω να το δούμε και στη μορφή μόνο της πρόληψης θα μπορούσαμε να κερδίσουμε πολλά. Με το να τρέχουμε να αγοράζουμε δύο Canadair παραπάνω ή με το να στελεχώνουμε με άλλους 150 ή 200 πυροσβέστες δεν λύνεται το πρόβλημα. Μακάρι τα δημοσιονομικά να επέτρεπαν να έχουμε τον διπλάσιο αριθμό πυροσβεστών, να πηγαίναμε στις 30.000, και ακόμα θα έλειπαν πυροσβέστες. Είναι αδύνατον να συμβεί αυτό. Καλύτερα λοιπόν να στραφούμε πολύ στην πρόληψη -το είπαν και άλλοι συνάδελφοι-, εγώ το εύχομαι, όπως όλοι οι Έλληνες.

Πιστεύω, δε, ότι πολλές πυρκαγιές είναι εμπρησμοί. Είδαμε τώρα στη Χίο -δεν ξέρω αν είναι αλήθεια- ότι συνελήφθησαν και κάποιοι Τούρκοι.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Δεν ισχύει αυτό. Μια Γεωργιανή ήταν.

**ΙΩΑΝΝΗΣ ΚΟΝΤΗΣ:** Μία Γεωργιανή, δεν ενδιαφέρει η εθνικότητα. Οποιοσδήποτε μπορεί να ανάψει ένα τσακμάκι και να βάλει μια φωτιά. Το θέμα είναι ότι πάρα πολλές φωτιές ήταν εμπρησμοί σε όλη την Ελλάδα. Έχουμε δει γκαζάκια σε περιοχές που επλήγησαν και μάλιστα στοχευμένα. Στη Δαδιά θα θυμάστε ότι σε διάφορα σημεία είχαν μπει οι πυρκαγιές, δεν ήταν μόνο σε ένα σημείο και μεταδόθηκε. Είχαν βρει σε πολλά σημεία γκαζάκια, είχανε βρει πολλά πράγματα που κατέδειξαν ότι υπήρχε εμπρησμός. Και μην ξεχνάμε ότι οι εμπρηστές έχουν διάφορους σκοπούς: είτε είναι ανθέλληνες, είτε είναι πράκτορες υπηρεσιών, είτε είναι άνθρωποι οι οποίοι θέλουν να ξεχερσώσουν και αποχαρακτηριστούν περιοχές και να πάνε να τις χρησιμοποιήσουν για άλλους σκοπούς. Όλα αυτά συμβαίνουν, πόσο μάλλον στην Ελλάδα.

Να πω επίσης, κύριε Υπουργέ, πέρα από όσα συζητήσαμε για το νομοσχέδιο, ότι έχει μεγάλη σημασία πλέον να καταλάβουμε πού βρισκόμαστε γεωπολιτικά και γεωστρατηγικά, γιατί και όλα αυτά παίζουν τον ρόλο τους. Βλέπουμε ότι η Ελλάδα βρίσκεται σε μια νιρβάνα, βλέπουμε να εισβάλλουν κάθε μέρα άντρες από ισλαμικές χώρες. Στην Κρήτη μπήκαν 2.000 άτομα σε μία μέρα μόνο και αυτό είναι θέμα για μένα εθνικό, αλλά και πολιτικής προστασίας. Γιατί πού θα τους αφήσεις αυτούς τους ανθρώπους ανεξέλεγκτους; Ακόμα και αυτοί μπορούν να προκαλέσουν πυρκαγιά κάπου, είτε ανάβοντας φωτιά για να φτιάξουν ένα φαγητό, είτε επίτηδες. Είναι θέματα σοβαρά αυτά.

Αυτή η αθρόα εισβολή γίνεται τον τελευταίο καιρό με τις ευλογίες της Λιβύης και των Τούρκων. Γεμίζει η Ελλάδα -έχει γεμίσει ήδη από πολλά χρόνια- και νομίζουμε ότι είναι ένα θέμα το οποίο πρέπει να μας απασχολήσει εξίσου σοβαρά με τις πυρκαγιές, γιατί δεν ξέρουμε τι θα συμβεί στο μέλλον. Κάθε μέρα βλέπουμε να μπαίνουν 1.000, 500, και επί τόσα χρόνια μπαίνουν.

Να πω επίσης ότι θα πρέπει να σταθούμε σαν χώρα δίπλα στους Έλληνες, ελληνορθόδοξους, γιατί έχει και Έλληνες στη Συρία, κύριε Υπουργέ. Εγώ δεν βλέπω αυτούς τους Παλαιστίνιους και φιλοπαλαιστίνιους, που κλαίνε κάθε μέρα, να κάνουν μια πορεία για τους χριστιανούς της Δαμασκού που εκτελέστηκαν από ισλαμιστές δολοφόνους. Δεν είδα κανέναν, είδατε κανέναν; Πήρατε είδηση καμία κίνηση; Είδατε να έχουν καμία πορεία εδώ στο Σύνταγμα ή να έχουν καμία πορεία σε άλλα μέρη της Αθήνας, σε καμία πρεσβεία συριακή ή δεν ξέρω τι πρεσβεία, να φωνάξουνε για τα 30 αυτά παιδιά που σκοτώθηκαν από δολοφόνους ισλαμιστές;

Και να πω και κάτι ακόμη κλείνοντας. Ευτυχώς που πρόλαβε και τους μουλάδες ο Τραμπ και βομβάρδισε εκεί τα πυρηνικά που ετοίμαζαν να φτιάξουν, γιατί το Ιράν ξέρετε δεν θέλει πυρηνική βόμβα για να την έχει και να μας τη δείχνει, στο μυαλό τους αυτοί έχουν το να καταστρέψουν τον δυτικό πολιτισμό. Αυτό είναι το πρόβλημα του Σουνιτικού και του Σιιτικού Ισλάμ του φανατικού, που δεν καταλαβαίνει κανείς στην Ελλάδα.

Σε όλες τις χώρες μάλλον της Ευρώπης αρχίζουν να το αντιλαμβάνονται. Στην Ελλάδα κοιμόμαστε όλοι και νομίζουμε ότι όλοι σκέφτονται όπως εμείς. Ευτυχώς δικαιώθηκε o Τραμπ στη διάσκεψη του ΝΑΤΟ. Είδαμε ότι όλοι πήγαν και τον προσκύνησαν. Όλοι αυτοί που μιλούσαν οι Ευρωπαίοι μέχρι και ο Ρούτε και όλοι του είπαν συγχαρητήρια και ευχαριστούμε πολύ. Χθες, προχθές τον έβριζαν, του έλεγαν ότι πάει να ξεκινήσει παγκόσμιο πόλεμο.

Σήμερα όλοι κατάλαβαν ότι αυτό ήταν ένα βήμα για την ειρήνη, αυτό που έκανε. Δεν βομβάρδισε αμάχους. Βομβάρδισε κέντρα παρασκευής και εμπλουτισμού ουρανίου, τρία σημαντικά κέντρα που το παραδέχθηκαν και μουλάδες. Είπαν ότι βομβάρδισε, τα κρύψαμε κάποια, σήμερα λένε ότι τα κατέστρεψαν. Τι το θέλει λοιπόν το ουράνιο και τις πυρηνικές βόμβες στο Ιράν των φανατικών μουσουλμάνων που κρεμάνε αλλόθρησκους ή χριστιανούς από γερανούς;

Δεν έχετε πάει στο Ιράν. Έχω πάει 30 φορές. Έβγαινα στους δρόμους στο Μπαντάρ Αμπάς, στο Μπαντάρ Χομεϊνί ή στην Τεχεράνη. Σε γερανούς τους κρεμάνε, σε 50 μέτρα ύψος γερανούς, για να τους έχουν μια βδομάδα να κρέμονται σαν τα σκυλιά. Εδώ εμείς νομίζουμε ότι μιλάμε για ανθρώπους, δυστυχώς. Και δεν μιλάω για τον πληθυσμό, γιατί ο πληθυσμός τους τους σιχαίνεται και θέλει να φύγουν από πάνω του αυτοί.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Έχει ζητήσει μια παρέμβαση η Πρόεδρος της Πλεύσης Ελευθερίας, μετά η κ. Αραμπατζή και θα συνεχίσουμε με τις δευτερολογίες και θα κλείσει ο Υπουργός.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Και οι κοινοβουλευτικοί.

**ΠΡΟΕΔΡΕΥΩΝ (Βασίλειος Βιλιάρδος):** Και οι κοινοβουλευτικοί εφόσον το ζητήσουν. Μέχρι στιγμής δεν έχει ζητήσει κανείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κι εγώ έχω και την ομιλία μου, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ. Απλά είπα τα μέχρι τώρα γνωστά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, εγώ έχω επιφυλαχθεί για την ομιλία μου. Έτσι όπως είναι η κατάσταση, κάνω αυτήν την παρέμβαση για να θέσω τα ζητήματα και πάλι στην Ολομέλεια και στο πανελλήνιο, τα ζητήματα που θάβετε.

Πρώτον, δικογραφία ΟΠΕΚΕΠΕ. Κατελήφθη να βρίσκεται στην Ειδική Γραμματεία της Βουλής. Την είδα με τα μάτια μου. Οι υπάλληλοι της Ειδικής Γραμματείας είχαν με εντολή Προέδρου κλειδώσει τα γραφεία της Ειδικής Γραμματείας. Είναι αδιανόητο μια ποινική δικογραφία που αφορά οικονομικά σκάνδαλα ολκής σε βάρος των συμφερόντων του ελληνικού δημοσίου, του ελληνικού λαού, των Ελλήνων και των Ελληνίδων αγροτών και αγροτισσών και βεβαίως, και των κονδυλίων που εκταμιεύονται από την Ευρωπαϊκή Ένωση, μια δικογραφία που έχει φύγει από την Ευρωπαϊκή Εισαγγελία για τη Βουλή την προηγούμενη Πέμπτη να έχουμε φτάσει Τετάρτη βράδυ, δηλαδή μία ολόκληρη εβδομάδα, και να κρύβεται με μεθοδεύσεις και λοβιτούρες.

Καλώ τον Πρόεδρο της Βουλής να δώσει άμεσα εντολή να διαβιβαστεί η δικογραφία τώρα και να ανακοινωθεί στην Ολομέλεια. Δεν συγχωρείται αυτό που γίνεται. Αυτήν τη στιγμή κάποιοι ροκανίζουν τον χρόνο για να κλείσει την Ειδική Γραμματεία Προέδρου Βουλής, να ανακοινωθεί και μετά να πάμε και να είναι πάλι κλειδωμένη η Ειδική Γραμματεία και να μην τη δουν οι Βουλευτές ούτε σήμερα.

Εγώ ζήτησα από τον υπεύθυνο της Ειδικής Γραμματείας, τον κ. Κοτσορώνη, να τη δω. Δεν με άφησε να τη δω με εντολή Προέδρου, λέγοντάς μου ότι τη φτιάχνουν για να ανακοινωθεί. Αυτά είναι πρωτοφανή πράγματα να κλειδώνεται η Ειδική Γραμματεία για να ετοιμαστεί μια δικογραφία που έπρεπε να έχει ανακοινωθεί από την περασμένη Παρασκευή, μια δικογραφία που την κράτησε στο συρτάρι της η κ. Αδειλίνη.

Όπως πρόλαβα να δω μετ’ εμποδίων, φέρει ημερομηνία 24/6 η διαβίβαση, δηλαδή την κράτησε Πέμπτη, Παρασκευή, Σάββατο, Κυριακή, Δευτέρα, Τρίτη και την έστειλε Τρίτη και ο κ. Φλωρίδης την έστειλε με ημερομηνία 25/6, δεν ξέρουμε ποια ώρα, αλλά πάντως ξέρουμε ότι ακόμα δεν έχει ανακοινωθεί.

Εγώ λοιπόν λέω ότι τη δικογραφία αυτή την είδαν πριν από λίγο. Λέω σταματήστε αυτές τις μεθοδεύσεις. Δεν μπορεί να κρυφτεί η δικογραφία. Προβείτε άμεσα στην ανακοίνωση και σταματήστε τα κόλπα ότι «Δεν τη βλέπει κανείς αν δεν ανακοινωθεί», δεν την ανακοινώνουμε, μετά κλειδώνουμε και ες αύριον τα σπουδαία.

Και επιτέλους καταλάβετε ότι σας έχει καταλάβει το πανελλήνιο. Σας έχει καταλάβει το πανελλήνιο. Δε μπορείτε να κρυφτείτε άλλο. Υπάρχουν δημοσιεύματα που μιλάνε για ρουσφέτια Βουλευτών και καταλαβαίνουμε πάρα πολύ καλά ότι υπάρχουν ζητήματα τρομερών αποκαλύψεων που θα τεθούν και τα οποία δεν θέλετε να τεθούν.

Εγώ καλώ πρώτον, τον Πρόεδρο της Βουλής να δώσει άμεσα και να έρθει ο ίδιος άμεσα να ανακοινώσει τη δικογραφία. Δεύτερον, η Ειδική Γραμματεία δεν πρέπει να κλείσει σήμερα, εάν δεν αποκτήσουμε γνώση της δικογραφίας. Εγώ ζητάω και τώρα να αποκτήσουμε γνώση της δικογραφίας. Και τρίτον, σταματήστε τις παρεμβάσεις στη δικαστική λειτουργία.

Το δεύτερο που θέλω να πω με αυτή μου την παρέμβαση είναι κάτι που αποκαλύφθηκε πριν από λίγο στη Διάσκεψη των Προέδρων, όπου γινόταν η ακρόαση των δικαστικών λειτουργών για την επιλογή Προέδρου του Αρείου Πάγου. Θα φύγει η κ. Κλάπα επιτέλους και θα ορισθεί άλλος ή άλλη Πρόεδρος.

Πρώτη σε ψήφους από τους δικαστές έχει έρθει η κ. Αποστολάκη, Αντιπρόεδρος του Αρείου Πάγου, η οποία όμως ταυτόχρονα έχει κληρωθεί και στο Δικαστικό Συμβούλιο που αφορά τον Τριαντόπουλο, αφορά την ποινική δικογραφία Τριαντόπουλου, τη ψευτοπροανακριτική που κάνατε κλείνοντάς την άρον άρον χωρίς διερεύνηση και παραπέμποντάς τη στον φυσικό δικαστή. Η κ. Αποστολάκη είναι αυτήν τη στιγμή ταυτόχρονα ο φυσικός δικαστής στον οποίο έχει παραπεμφθεί η υπόθεση.

Θυμίζω ότι την κλήρωση την κάνατε κατόπιν δικών μου διαμαρτυριών, αφού είχε περάσει περισσότερο από μήνας από το άρον άρον κλείσιμο της προανακριτικής με ψηφοφορία στη Βουλή στις 11 Απριλίου. Και θυμίζω ότι για την ψηφοφορία αυτή εμείς θέσαμε ζητήματα και προέκυψε στην κλήρωση που έγινε από τον κ. Κακλαμάνη και θέσαμε ζητήματα ότι τέσσερα από τα δέκα πρόσωπα που κληρώθηκαν είχαν κωλύματα, άλλα σοβαρά κωλύματα προσωπικά, υγείας και λοιπά και άλλα κωλύματα ότι αφυπηρετούσαν και ούτω καθεξής.

Ρώτησα λοιπόν σήμερα την κ. Αποστολάκη «Εάν επιλεγείτε ως Πρόεδρος του Αρείου Πάγου, αυτή σας η λειτουργία θα είναι σε σύγκρουση με τη λειτουργία σας ως μέλος του Δικαστικού Συμβουλίου;» και τι μου απάντησε η κ. Αποστολάκη; Μου απάντησε «Ούτως η άλλως η κλήρωση δεν είναι πλήρης, γιατί τέσσερα μέλη δεν μπόρεσαν να αναλάβουν και θα ξαναγίνει κλήρωση».

Τι μου απάντησε δηλαδή; Ότι αυτός ο φυσικός δικαστής που κληρώθηκε, όπως έχω καταγγείλει κατ’ επανάληψη, δεν είναι ο πλήρης φυσικός δικαστής, κατά τις δικές σας εκφράσεις φυσικός δικαστής, αλλά έπρεπε να έχει γίνει εδώ στην Ολομέλεια της Βουλής μια συμπληρωματική κλήρωση για τα τέσσερα μέλη, η οποία δεν έχει γίνει, και το Δικαστικό Συμβούλιο αντιμετωπίζει τον εαυτό του ως μη πλήρες συμβούλιο.

Και μάλιστα, όπως φάνηκε από την απάντηση αυτή που δόθηκε, θεωρούν πολλοί ότι είναι το πιο φυσικό αν επιλεγούν για άλλη θέση, σε αυτήν τη συμπληρωματική κλήρωση που εκκρεμεί να μπει και η κενωθείσα θέση που θα δημιουργηθεί αν αφήσουν τη θέση τους στο Δικαστικό Συμβούλιο.

Με λίγα λόγια, κυρίες και κύριοι της Νέας Δημοκρατίας, έχετε οργιάσει. Έχετε οργιάσει στις παρεμβάσεις στη δικαστική λειτουργία την ώρα που κρίνονται τα ζητήματα μάλιστα διορισμού νέων ηγετικών προσώπων στην ηγεσία της Δικαιοσύνης.

Το Δικαστικό Συμβούλιο Τριαντόπουλου δεν είναι λειτουργικό και μάλιστα αντιμετωπίζει και τον εαυτό του ως μη πλήρες και εσείς αυτήν τη στιγμή ουσιαστικά ποντάρετε σε παιχνίδια και σε αλλαγές ρόλων, αλλά και σε προσδοκίες προσώπων την ώρα που κρίνεται το έγκλημα των Τεμπών.

Ζητώ άμεσα να δώσει εξηγήσεις ο Πρόεδρος της Βουλής, γιατί δεν έχει γίνει άμεσα, όπως θα έπρεπε, η συμπληρωματική κλήρωση για το Δικαστικό Συμβούλιο και για το τι ακριβώς διαπραγματεύεται ο κ. Μητσοτάκης και ο κ. Φλωρίδης με τους δικαστές αυτή τη στιγμή.

Τρίτον, οφειλόμενο στους εποχικούς πυροσβέστες, στους ανθρώπους που δίνουν την ψυχή τους και τη ζωή τους, στους ανθρώπους που πέφτουν στη φωτιά: Τόλμησε ο Υφυπουργός -που έχει λακίσει τώρα- ο κ. Κατσαφάδος, να συγκρίνει τους εποχικούς πυροσβέστες, τους ανθρώπους δηλαδή που είναι μάχιμοι, πέφτουν στη φωτιά, που για 800 ευρώ εργάζονται και δίνουν τη ζωή τους και την ψυχή τους και μένουν και στην ανεργία έξι μήνες τον χρόνο, όπου τώρα μειώσατε τους μήνες και είναι τέσσερις μήνες τον χρόνο που μένουν στην ανεργία, δηλαδή σε ψίχουλα και στο μηδέν, τόλμησε ο κ. Κατσαφάδος να συγκρίνει τους εποχικούς πυροσβέστες με τον σταθμάρχη -το ρουσφέτι της Νέας Δημοκρατίας- τον σταθμάρχη Σαμαρά, που έγινε σταθμάρχης με παράκαμψη των ορίων ηλικίας και με φωτογραφική αλλαγή των ορίων ηλικίας. Καθαρό ρουσφέτι, που δεν έχετε τολμήσει να πείτε ποιος το έκανε. Και αυτό μας οδηγεί σε αναπόδραστες σκέψεις για το ποιος συνδέεται. Αναφέρομαι στον τύπο, ο οποίος ξεκίνησε από αχθοφόρος και του αναθέσατε και εγκαταλείψατε σε αυτόν ανθρώπινες ζωές.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ, κυρία Πρόεδρε, εάν θέλετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, τελειώνω.

Τόλμησε ο κ.Κατσαφάδος να συγκρίνει τους ανθρώπους που σώζουν ζωές με το ρουσφέτι σας στην υπόθεση για την οποία θα έπρεπε να δικαστεί -και θα δικαστεί στο τέλος- η κυβερνητική ηγεσία για την αφαίρεση ανθρώπινων ζωών.

Αντί άλλου, θα διαβάσω την ανακοίνωση των εποχικών πυροσβεστών και με αυτή θα κλείσω αυτή μου την παρέμβαση, με αυτήν: «Αδιανόητη δήλωση του Υφυπουργού Κλιματικής Κρίσης και Πολιτικής Προστασίας, κ. Κατσαφάδου, στην οποία χρησιμοποιεί ως παράδειγμα τον σταθμάρχη των Τεμπών, συνδέοντας το τραγικό αυτό γεγονός με την ηλικία που ζητούν οι εποχικοί πυροσβέστες. Κύριε Υφυπουργέ, εμείς δεν είμαστε προϊόντα ρουσφετιού ούτε αδρανείς δημόσιοι υπάλληλοι. Είμαστε στελέχη με συνεχή αξιολόγηση, υπηρεσιακή πειθαρχία και εκπαίδευση υψηλών προδιαγραφών, με πολυετή παρουσία σε μονάδες ειδικών δυνάμεων σε πυρκαγιές, πλημμύρες και επιχειρήσεις διάσωσης υπό εξαιρετικά δύσκολες συνθήκες και έχουμε όλοι προσληφθεί υπό την εποπτεία του ΑΣΕΠ. Δεν δεχόμαστε συλλογική στοχοποίηση και απαξίωση του έργου μας, πολύ περισσότερο όταν αυτή προέρχεται από την πολιτική ηγεσία της πολιτικής προστασίας. Υπενθυμίζουμε πως πολλοί συνάδελφοί μας έχουν θυσιάσει τη ζωή τους στο καθήκον και οι οικογένειές τους αξίζουν σεβασμό, όχι προσβολές. Απαιτούμε άμεση ανάκληση των δηλώσεών σας και δημόσια συγνώμη».

Απαιτούμε δημόσια συγνώμη, κύριε Υπουργέ, που είστε εσείς τώρα παρών. Αρθείτε στο ύψος των περιστάσεων, ζητήστε συγνώμη για τον αχαρακτήριστο Υφυπουργό σας ή διαγράψτε τον. Και, εν πάση περιπτώσει, σταματήστε να ποδοπατάτε τους ανθρώπους, στους οποίους όλοι βασιζόμαστε. Βασιζόμαστε στην αυτοθυσία τους και στην προσφορά τους, την ώρα που η πολιτική προστασία στη χώρα είναι εντελώς, μα εντελώς ανοχύρωτη. Εμείς τιμάμε τους εποχικούς πυροσβέστες.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)

Έχουμε καταθέσει και τροπολογία -την οποία καταθέτω στα Πρακτικά- για τη συνεχή απασχόλησή τους, γιατί αυτό χρειάζεται η χώρα και χρειάζεται ενίσχυση του έμψυχου δυναμικού.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ζητήστε αυτή τη συγνώμη που είναι οφειλόμενη και πείτε επιτέλους, σε όλες αυτές τις ύαινες της Κοινοβουλευτικής Ομάδας και του κόμματος της Νέας Δημοκρατίας ότι υπάρχουν όρια, υπάρχει αιδώς, υπάρχει φραγμός και αυτόν τον φραγμό τον θέτει η αξιοπρέπεια, η ποιότητα των ανθρώπων αυτής της χώρας, της κοινωνίας και βεβαίως των εποχικών πυροσβεστών και συνολικά των μάχιμων και μαχόμενων πυροσβεστών στους οποίους οφείλουμε πολλά.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):**  Ευχαριστούμε πολύ την Πρόεδρο της Πλεύσης Ελευθερίας.

Καλείται στο Βήμα η κ. Φωτεινή Αραμπατζή, Βουλευτής της Νέας Δημοκρατίας και θα ακολουθήσει η κ. Καραγεωργοπούλου.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, η κλιματική κρίση είναι η νέα πραγματικότητα. Είναι η νέα πραγματικότητα με την οποία καλούμαστε να αναμετρηθούμε για να προστατεύσουμε το φυσικό μας πλούτο, την αγροτική παραγωγή, το ζωικό κεφάλαιο της χώρας, την ανθρώπινη περιουσία, την ίδια τη ζωή.

Η αντιμετώπισή της δεν είναι σίγουρα πεδίο πολιτικής αντιπαράθεσης, δεν προσφέρεται για επίδειξη λαϊκισμού, αλλά απαιτεί σοβαρότητα, συναντίληψη και βεβαίως, μέτρα και σχέδια προστασίας, πρόληψης και αντιμετώπισης.

Το παρόν σχέδιο νόμου έρχεται να καλύψει τον αναγκαίο ανασχεδιασμό του θεσμικού πλαισίου της πολιτικής προστασίας, έρχεται να ενισχύσει το Πυροσβεστικό Σώμα, να ανταποκριθεί αποτελεσματικότερα στις φυσικές καταστροφές, να αναδιοργανώσει την κρατική αρωγή σε πληγέντες πολίτες και επιχειρήσεις.

Δεν πρέπει να ξεχνάμε άλλωστε -κόντρα σε οποιαδήποτε μηδενιστική προσέγγιση που πάντοτε είναι ελκυστική για κομματική αντιπαράθεση- ότι το 2019 η πολιτική προστασία ήταν -όπως εύστοχα είπε χθες ο Υπουργός- μια γενική γραμματεία σε δύο δωμάτια και σήμερα αποτελεί έναν ετοιμοπόλεμο, σύγχρονο και καλά οργανωμένο φορέα που αντιμετωπίζει, το δίχως άλλο, με σχέδιο και συντονισμό πολύ δύσκολες και πολύ απαιτητικές συνθήκες και καταστάσεις.

Η κρατική αρωγή, κυρίες και κύριοι συνάδελφοι -για να μην ξεχνιόμαστε- ξεκίνησε ως ομπρέλα αντιμετώπισης και αποζημίωσης πληγέντων από φυσικές καταστροφές το 2020, με τον «Ιανό» και απέκτησε οργανωμένη και συνεκτική νομική βάση με τον ν.4797/2021 και έκτοτε αποτελεί τη θεμελιωμένη συνθήκη αντιμετώπισης και στήριξης από τον κρατικό προϋπολογισμό, των πολιτών, των επιχειρήσεων, των φορέων που υφίστανται καταστροφές από θεομηνίες και έκτακτα φαινόμενα.

Στο νομοσχέδιο που συζητούμε σήμερα στην Εθνική Αντιπροσωπεία αξίζει να υπογραμμίσουμε την ενίσχυση του Πυροσβεστικού Σώματος στο διαχρονικό πρόβλημα υποστελέχωσης και κατακερματισμού, με τη δημιουργία, μεταξύ άλλων, της νέας κατηγορίας Πυροσβεστών Γενικών Καθηκόντων Επί Θητεία και την πρόσληψη εκατό πενήντα αυτών, με στόχο την άμεση ενίσχυση των πυροσβεστικών σταθμών, ιδιαιτέρως της ελληνικής περιφέρειας, καθώς και την προσθήκη νέας Ειδικής Μονάδας Δασικών Επιχειρήσεων, προς ενίσχυση του Πυροσβεστικού Σώματος.

Η νέα κατηγορία Πυροσβεστών Ειδικών Καθηκόντων σχεδιάζεται, ώστε να εξασφαλίζει υψηλό επίπεδο επιχειρησιακής ετοιμότητας μέσω κριτηρίων, όπως τα ηλικιακά όρια, η σωματική ικανότητα, τα οποία συνδυάζονται με την απαραίτητη εμπειρία στον τομέα της πυρόσβεσης, στοιχείο που βεβαίως, μοριοδοτείται με αυξημένη βαρύτητα.

Στο παρόν νομοσχέδιο έχουμε: Την πλήρη αναθεώρηση της διαδικασίας πρόσληψης προσωπικού ειδικών καθηκόντων, όπως οι νομικοί, οι υγειονομικοί, οι μηχανικοί, οι πλοηγοί, τόσο από ιδιώτες όσο και από μετάταξη. Την αύξηση των ορίων ηλικίας των υγειονομικών μας στα εξήντα οχτώ έτη, αξιοποιώντας πλήρως την κτηθείσα εμπειρία τους. Τη ρύθμιση των θεμάτων φοίτησης στη σχολή επαγγελματικής μετεκπαίδευσης, δίνοντας ευελιξία στο Αρχηγείο να οργανώνει την εκπαίδευση, με βάση τις πραγματικές ανάγκες.

Βέβαια αναγνωρίζοντας στην πράξη τον επαγγελματισμό την αυτοθυσία των πυροσβεστριών και των πυροσβεστών μας αντιμετωπίζουμε το ζήτημα της αντιστοίχισης μεταξύ των πραγματικών ημερών εκτός έδρας που κάνει το πυροσβεστικό προσωπικό όλων των κατηγοριών και των ημερών εκτός έδρας που πραγματικά αμείβονται. Τι σημαίνει αυτό πρακτικά; Σημαίνει πρακτικά ότι αυξάνεται ο μέγιστος αριθμός των επιτρεπόμενων ημερών εκτός έδρας ανά κατηγορία πυροσβεστικού προσωπικού για τους μόνιμους πυροσβέστες και τους πυροσβέστες δασικών επιχειρήσεων των λεγόμενων δασοκομάντος από 60 σε 90 μέρες ανά έτος. Για τους πυροσβέστες πενταετούς και το πυροσβεστικό προσωπικό επί θητεία από 32 σε 60 ημέρες ανά έτος. Για τους εποχικούς από 15 σε 45 ημέρες ανά έτος.

Κύριε Υπουργέ, μιλώντας για την ανάγκη ενίσχυσης της περιφέρειας που επιχειρεί στην πράξη το παρόν νομοσχέδιο αλλά και την παραδοχή από πλευράς σας της έλλειψης προσωπικού στην κάλυψη των οργανικών θέσεων επιτρέψτε μου να αναφερθώ σε ζητήματα που αντιμετωπίζει ο τόπος μου οι Σέρρες με μια σειρά αξιοσημείωτων ιδιαιτεροτήτων. Ένας νομός που βρίσκεται στις εσχατιές της χώρας μετά τις μεταθέσεις και τις συνταξιοδοτήσεις τη διετία 2023-2025 υπήρξε μείωση 20 οργανικών θέσεων.

Υπάρχει μεγάλη ανάγκη ενίσχυσης σε κάλυψη οργανικών θέσεων. Γιατί, κύριε Υπουργέ; Γιατί αποτελούμε την πρώτη δύναμη, την πρώτη πηγή στην κεντρική Μακεδονία που καλείται να στείλει οχήματα και προσωπικό για την υποστήριξη και ενίσχυση έκτακτων συνθηκών, έκτακτων περιστατικών τόσο στην περιφερειακή ενότητα αλλά και σε όλη τη χώρα. Έχουμε τη μεγαλύτερη γεωγραφική έκταση πρώτη στην περιφέρεια κεντρικής Μακεδονίας. Περιστοιχιζόμαστε από οκτώ δυσπρόσιτους ορεινούς τεράστιους όγκους, οκτώ τον αριθμό. Θυμηθείτε τις περσινές πυρκαγιές σε Όρβηλο και Μενοίκιο όρος που μαίνονταν επί σειρά ημερών χωρίς δυνατότητα, αντικειμενικά, πρόσβασης για κατάσβεση. Τη συνοριακή πύλη του Προμαχώνα, τη μεγαλύτερη πύλη εισόδου της χώρας με αποτέλεσμα η ανάγκη ενίσχυσης σε προσωπικό και οχήματα να είναι, κύριε Υπουργέ, περισσότερο από επιβεβλημένη.

Βεβαίως οφείλουμε να αναγνωρίσουμε και στην προηγούμενη πολιτική ηγεσία -βεβαίως η διοίκηση και το κράτος έχει συνέχεια- ότι για πρώτη φορά μετά από χρόνια προβλέφθηκε και πήραμε 10 εποχικούς πυροσβέστες στην τελευταία προκήρυξη ενώ σε αυτή την προκήρυξη παρακαλούμε και ζητούμε δύο θέσεις στην περιφερειακή ενότητα Σερρών στην προσεχή κατανομή θέσεων. Και βεβαίως, κύριε Υπουργέ, η ανάγκη να συμπεριληφθεί στο πρόγραμμα Αιγίδα η ενίσχυση και ανανέωση του απαρχαιωμένου στόλου μας.

Συμπερασματικά, η ενίσχυση της στελέχωσης της υπηρεσίας εναέριων μέσων Πυροσβεστικού Σώματος, η βελτίωση της διαδικασίας κήρυξης περιοχών σε κατάσταση έκτακτης ανάγκης, πολιτικής προστασίας, ο εξορθολογισμός και η επιτάχυνση της διαδικασίας πρόσληψης και μετάταξης πυροσβεστικού προσωπικού ειδικών καθηκόντων, η αποτελεσματικότερη λειτουργία του Πυροσβεστικού Σώματος και του μηχανισμού πολιτικής προστασίας, η ενίσχυση της αποτρεπτικής ισχύος και ικανότητας του Πυροσβεστικού Σώματος καθώς και του μηχανισμού πολιτικής προστασίας, η προάσπιση του δασικού, του φυσικού πλούτου και η βελτίωση της αποτελεσματικότητας του μηχανισμού δασοπροστασίας που εισάγει το παρόν σχέδιο νόμου -το οποίο ειρήσθω εν παρόδω από την πλειονότητα των φορέων έγινε δεκτό με πολύ θετικά σχόλια- επιβάλλει τη στήριξή του από όλες τις πολιτικές πτέρυγες. Γιατί οι πυρκαγιές, οι φυσικές καταστροφές, η κλιματική κρίση απαιτεί συνεννόηση και συναντίληψη.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κυρία Αραμπατζή.

Να καλέσω τώρα στο Βήμα την κοινοβουλευτική εκπρόσωπο της Πλεύσης Ελευθερίας την κ. Καραγεωργοπούλου.

Έχετε τον λόγο, κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριοι Υπουργοί, κύριοι Βουλευτές, κυρίες Βουλευτές ακούω από το πρωί τη συνεδρίαση και πραγματικά αισθάνομαι έκπληξη να ακούω ότι ήδη εξιχνιάστηκε ο εμπρησμός στη Χίο και το οργανωμένο έγκλημα αποδόθηκε σε μία οικιακή βοηθό η οποία ομολόγησε. Τόσο γρήγορα εξιχνιάστηκε αυτό το έγκλημα;

Είναι ικανοί στο αρμόδιο τμήμα της αστυνομίας ενδεχομένως, όπως την ίδια ικανότητα επέδειξαν σήμερα συλλαμβάνοντας απρόκλητα με βίαιη συμπεριφορά μια συνδικαλίστρια εκπαιδευτικό, νηπιαγωγό, μητέρα βρέφους την οποία, χωρίς κατάλληλο όχημα με διακριτικά, υποχρέωσαν να τους ακολουθήσει, αστυνομικοί που είχαν επίσης ρούχα πολιτικά, στο αστυνομικό τμήμα. Μητέρα την οποία τελικά άφησαν ελεύθερη μηνύοντάς την νομίζω για απείθεια στην οποία έφεραν το βρέφος για θηλασμό μέσα στο αστυνομικό τμήμα. Της άφησαν σημάδια. Μώλωπες. Και όλα αυτά απρόκλητα αν και τους επέδειξε την αστυνομική τους ταυτότητα. Είναι προσβολή στη δημοκρατία, προσβολή στην ελευθερία του κάθε ανθρώπου σε παράβαση κάθε διάταξη του Συντάγματος που αφορά στα ατομικά δικαιώματα.

Ικανότατο, λοιπόν, το αντίστοιχο τμήμα που εξιχνίασε κιόλας το έγκλημα του εμπρησμού σε μια Χίο που θρηνεί, που πενθεί, που κραυγάζει απόγνωση ενώ η δική σας Κυβέρνηση όσες φορές και να άκουσα να ομιλείτε σήμερα δεν ανέλαβε καμία πολιτική ευθύνη για πράξεις και παραλείψεις σας. Είναι ή όχι δική σας ευθύνη το γεγονός ότι το Υπουργείο Περιβάλλοντος δεν έχει ακόμα ακυρώσει διεθνή διαγωνισμό για την προκήρυξη εξορύξεων καρκινογόνου αντιμονίου στη Χίο; Ενάντια στη βούληση της τοπικής κοινωνίας που έχει επαναστατήσει και το ξέρετε. Βορά 64.000 στρέμματα περιοχής NATURA του νησιού σε πολυεθνικές. Θα έπρεπε να έχετε ανακαλέσει ήδη. Είναι υπόλογη η Κυβέρνησή σας γι’ αυτό που έχει προκαλέσει στο νησί της Χίου. Και αν δεν το κάνατε μέχρι τώρα θα πρέπει να το πράξετε τώρα σε ένδειξη μεταμέλειας και σε ένδειξη συγγνώμης.

Η περιοχή των εξορύξεων προορίζεται για το νησί της μαστίχας, των δασών των χωριών. Μια απόφαση που έχει προσβληθεί στο Συμβούλιο Επικρατείας και αναμένεται να ακυρωθεί τον Οκτώβριο γιατί πρόκειται για ένα διαγωνισμό που βρίθει απροσμέτρητων παρατυπιών. Δεν είναι απλά παράνομος. Είναι ένας σχεδιασμός πολιτικοοικονομικών συμφερόντων. Και το γνωρίζετε πολύ καλά. Στερείται κάθε λογικής ηθικής βάσης. Και αν συνδέσουμε αυτές τις αποφάσεις σας, πράξεις και παραλείψεις σας με τα σκάνδαλα που σας κατακλύζουν και αναδύονται ακόμα και σήμερα με τη δικογραφία του ΟΠΕΚΕΠΕ, πραγματικά η οσμή της πολιτικής διαφθοράς είναι καταφανής και μας προκαλεί όλους.

Βεβαίως και το Συμβούλιο Επικρατείας όταν θα έρθει η στιγμή να ακυρώσει αυτή την απόφαση περί του διαγωνισμού προκηρύξεων για εξορύξεις καρκινογόνου αντιμονίου στο νησί της μαστίχας, δεν αναμένεται, ακόμα κι όταν ακυρωθεί, να γίνει σεβαστή. Έχουμε το παράδειγμα της Τανάγρας, των Οινοφύτων. Δύο αποφάσεις Συμβουλίου Επικρατείας, το 2008 η 1543 και η 3943 του 2015 και ήδη σήμερα η Τανάγρα επωμίζεται την ταφή χιλιάδων επικίνδυνων βιομηχανικών αποβλήτων αλατώδους σκωρίας που είναι τα απόβλητα διαδικασίας παραγωγής αλουμινίου στην επιβαρυμένη περιβαλλοντικά περιοχή των Οινοφύτων, του Ασωπού, της Τανάγρας. Αυτή είναι η περιβαλλοντική και η πολιτική προστασία μαζί που παρέχετε.

Σε κάθε περίπτωση, κύριε Τουρνά, μας είπατε ότι ακόμα διορθώνετε δυσλειτουργίες. Με το παρόν νομοσχέδιο θα καλύψετε καθυστερήσεις και θα ενισχύσετε τον μηχανισμό προστασίας για την αντιμετώπιση φυσικών καταστροφών. Μα, αλήθεια; Έξι χρόνια διακυβέρνησης και δεν έχετε αποκτήσει καμία εμπειρία από τα τετρακόσια ογδόντα τρεις χιλιάδες καμένα στρέμματα του 2024; Καμία γνώση δεν αποκομίσατε από τα 3,1 εκατομμύρια καμένα στρέμματα των προηγούμενων αντιπυρικών περιόδων, από το 2019 μέχρι σήμερα; Γιατί να μην είστε ετοιμοπόλεμοι ακόμα; Γιατί δεν υπάρχει ένα αντιπυρικό σχέδιο που να είναι μέσα στον χρόνο και μέσα στον τόπο, κατάλληλο να εξυπηρετήσει;

Μήπως κάνατε έναν σχεδιασμό και επιδείξατε αντανακλαστικά σε σχέση με τους εποχικούς πυροσβέστες, που δεν ήξεραν πότε θα αναλάβουν καθήκοντα και ήδη τον Μάιο του 2025 έδιναν διαγωνισμό σε αθλήματα, ενώ η αντιπυρική περίοδος είχε ήδη ξεκινήσει; Υπάρχουν έμπειροι μαχητές στο πεδίο της φωτιάς που έχουν υπηρετήσει στις δυσκολότερες αντιπυρικές όλων των εποχών, από το 2019 μέχρι σήμερα και είδαν πολίτες με κάρτα ανεργίας να έχουν εφτά χιλιάδες μόρια, όσο και ένας εποχικός πυροσβέστης με εφτά αντιπυρικές. Είναι αυτή σοβαρή πολιτική αντιμετώπιση;

Στη Θεσσαλονίκη, σε ολόκληρο το νομό, πέρσι ήταν τριάντα εποχικοί. Έχουν αφαιρεθεί δεκαέξι άτομα και έχουν μείνει δεκατέσσερις εποχικοί. Στην Ηλεία, στην κάθε χρόνο φλεγόμενη περιοχή της, απέμεινε ένα υποστελεχωμένο, γερασμένο προσωπικό. Σε επίπεδο νομού, οι θέσεις εποχικών πυροσβεστών μειώθηκαν κατά είκοσι εννέα, σε σχέση με την περσινή αντιπυρική περίοδο. Υπήρξαν και δεκαπέντε συνταξιοδοτήσεις μονίμων και πενταετούς θητείας μέσα στο 2024, θέσεις οι οποίες δεν αναπληρώθηκαν.

Στην Καβάλα το 2017 ήταν πενήντα τέσσερα άτομα και τώρα είναι είκοσι επτά. Στις Σέρρες το 2023 υπηρετούσαν εκατόν εβδομήντα τρία άτομα, μαζί με τους εποχικούς. Σήμερα είναι εκατόν εξήντα τρία, με ένα στόλο γερασμένο, με οχήματα από είκοσι έως πενήντα ετών και με οχήματα που δεν μπορούν να ανέβουν το βουνό, παρά μόνο με δεκαπέντε-είκοσι χιλιόμετρα μετά βίας. Στο Ηράκλειο, τα βασικά οχήματα είναι του 1989, του 1990, του 1991. Ξεπερνούν, δηλαδή, τα είκοσι πέντε έτη. Δεν έχουν δυνατότητες, εξοπλισμό, ποσότητες νερού για να ανταποκριθούν στις τωρινές φωτιές.

Τόσο στις δασικές φωτιές, όσο και στα αστικά συμβάντα, αλλά και σε βιομηχανικές ζώνες, λείπουν οχήματα και αυτά που υπάρχουν υπολειτουργούν. Πού είναι τα οχήματα που είχε εξαγγείλει ο κύριος Υπουργός ότι θα παραλάβουμε από το «ΑΙΓΙΣ»;

Επ’ ευκαιρία του νομοσχεδίου, που πολύ όψιμα επιχειρεί να κατευνάσει τον Θεό Ήφαιστο, στην αιχμή εποχών πυρκαγιών, μπορείτε να μας απαντήσετε στα ερωτήματα που επανειλημμένως έχουν τεθεί από τους πρωταγωνιστές του αγώνα κατά των πυρκαγιών, στους πρωτοστατούντες στον έλεγχο και κατευνασμό κάθε κατάστασης ανάγκης; Πόσες είναι οι αποστρατεύσεις και οι συνταξιοδοτήσεις για το 2024 για το Πυροσβεστικό Σώμα; Πόσα προβλέπετε να είναι τα οργανικά κενά του Σώματος το 2025;

Με αφορμή κάθε νέας προκήρυξης που θα υπάρξει για τους εποχικούς πυροσβέστες, κατά πόσο η καθυστέρηση ανάληψης των καθηκόντων τους μπορεί να δυσχεράνει το σχεδιασμό της αντιπυρικής, επάνδρωση βασικών περιπολικών και άλλα;

Όσον αφορά το άρθρο που συγκέντρωσε τα περισσότερα των σχολίων, είναι δίκαιο να παραμείνουν τα όρια ηλικίας ως έχουν, σαράντα για μάχιμους και πενήντα για οδηγούς και δεν πρέπει για ακόμη μια φορά να χαθεί η πολύτιμη εμπειρία και εκπαίδευση που έχουν οι εποχικοί πυροσβέστες. Διότι, οι συμβασιούχοι πυροσβέστες όλα αυτά τα χρόνια, συνδράμουν με την ψυχή τους στη διαφύλαξη και διάσωση του φυσικού πλούτου της χώρας, της περιουσίας του δημοσίου και σε κάθε κίνδυνο μπαίνουν ρισκάροντας τη ζωή τους, τη σωματική τους υγεία και τη σωματική τους ακεραιότητα.

Οφείλετε σαν Κυβέρνηση να ανεβάσετε το όριο ηλικίας σαν ευχαριστώ, μίνιμουμ τουλάχιστον, απέναντι στους ανθρώπους αυτούς, τα παιδιά με τα μπεζ, με κύριο μέλημα την ενδυνάμωση του Πυροσβεστικού Σώματος και όχι την αποδυνάμωσή του.

Οι εποχικοί πυροσβέστες είναι πλέον καιρός να ενσωματωθούν πλήρως στο Πυροσβεστικό Σώμα. Το Πυροσβεστικό Σώμα χρειάζεται άμεσα προσωπικό έμπειρο που να μπορεί να ξεκινήσει την άλλη μέρα να δουλεύει. Αυτό θα γίνει μόνο παίρνοντας από τη δεξαμενή των εποχικών πυροσβεστών. Δεν πρέπει να λαμβάνεται υπόψη η ηλικία, αλλά η εμπειρία.

Είναι απαράδεκτο να υπάρχει το όριο ηλικίας στο συγκεκριμένο επάγγελμα. Το Πυροσβεστικό Σώμα δεν έχει ανάγκη μόνο από νέα γεροδεμένα παιδιά. Έχει ανάγκη από έμπειρους ανθρώπους και την εμπειρία αυτή, την φέρνει ο χρόνος. Επομένως, ακόμη και άνθρωποι ηλικίας σαράντα και πενήντα ετών μπορούν εξίσου και συνειδητά να προσφέρουν στην προσπάθεια διάσωσης της κοινωνίας.

Έχουμε όλοι δει πόσο σημαντικές ελλείψεις υπάρχουν στο Πυροσβεστικό Σώμα και πόσο καταστροφικές μπορούν να γίνουν οι συνέπειες αυτών. Πρέπει να κατατάσσονται, συνεπώς, μεγαλύτεροι άνθρωποι, οι οποίοι έχουν εμπειρία στο τιμόνι και όχι μόνο, για να βοηθήσουμε με κάθε τρόπο σε αυτό τον δύσκολο και άνισο αγώνα.

Παρατηρούμε αλλαγή πολιτικής χωρίς τεκμηρίωση. Μόλις τον Μάιο, σε προκήρυξη προσλήψεων, το ίδιο το κράτος ζήτησε πυροσβέστες οδηγούς έως πενήντα ετών, μάχιμους πυροσβέστες έως σαράντα ετών. Δεν είναι λογικό, ούτε δίκαιο, μέσα σε τόσο μικρό χρονικό διάστημα να μειώνεται το όριο στα τριάντα έτη χωρίς καμία αιτιολόγηση. Αυτή η μεταβολή δημιουργεί αναστάτωση, υπονομεύει την εμπιστοσύνη των πολιτών στη διοίκηση, αδικεί τους ήδη υπηρετούντες εποχικούς πυροσβέστες.

Η ρύθμιση αποκλείει αυτομάτως όσους έχουν υπηρετήσει ήδη ως εποχικοί από το 2019 ως το 2020, γιατί στις τότε προκηρύξεις οι οδηγοί μπορούσαν να είναι έως και σαράντα πέντε ετών και οι μάχιμοι έως σαράντα ετών. Είναι άδικο να αποκλείονται εκ των υστέρων, τη στιγμή που έχουν αποδείξει την ικανότητά τους, έχουν πραγματική εμπειρία, έχουν συνεισφέρει ενεργά στην προστασία του φυσικού πλούτου της χώρας.

Η ηλικία σε σχέση με την ανικανότητα, λοιπόν, τρίτος λόγος. Η θέσπιση αυστηρού ορίου τριάντα ετών δεν αντανακλά την πραγματικότητα. Ένας άνθρωπος τριανταπέντε ή σαράντα ετών με εμπειρία, φυσική κατάσταση, πιστοποιημένα προσόντα, μπορεί να είναι απολύτως ικανός για την υπηρεσία. Σε άλλες ευρωπαϊκές χώρες δίνεται έμφαση στην προϋπηρεσία, στα σωματικά και ψυχοτεχνικά προσόντα, όχι μόνο φυσικά στην ημερομηνία γέννησης.

Άρα, είναι απαραίτητο να αναθεωρηθεί το ηλικιακό όριο, να αυξηθεί τουλάχιστον στα όρια των πρόσφατων προκηρύξεων, να υπάρξει ειδική πρόβλεψη για εποχικούς πυροσβέστες με αποδεδειγμένη προϋπηρεσία, άμεσα να απορροφηθούν όλοι οι εποχικοί πυροσβέστες, ανεξαρτήτως ηλικίας -είναι οι άνθρωποι που πέφτουν πρώτοι πάνω στη φωτιά και φεύγουν τελευταίοι- να υπάρξει διαφάνεια, συνέπεια στην εφαρμογή κριτηρίων, έτσι ώστε να μην αποκλείονται άδικα άτομα που ήδη υπηρετούν στο Σώμα. Η πολιτεία οφείλει να στηρίξει, όχι να απορρίπτει όσους έχουν επιλέξει να υπηρετούν με αυταπάρνηση στην πρώτη γραμμή.

Σε ό,τι αφορά τη Σύνοδο στη Χάγη και τις εξαγγελίες του Πρωθυπουργού περί αύξησης αμυντικών δαπανών στο 5% του Ακαθάριστου Εγχώριου Προϊόντος, με εξοικονόμηση 25 δισεκατομμύρια για τα επόμενα δώδεκα χρόνια, πραγματικά είναι εντυπωσιακό όλο αυτό να στηρίζεται σε μία οικονομία, όπου δια στόματος του κεντρικού τραπεζίτη κ. Στουρνάρα, την περασμένη εβδομάδα ακούσαμε να ομολογείται ότι το φορολογικό σύστημα είναι άδικο. Εσείς το είπατε, εσείς το παραδεχτήκατε αυτό που ξηλώνετε και γράφετε διαρκώς, προτού καν οι αλλαγές καταστούν κατανοητές και εφαρμοστέες.

Δημόσια δήλωση, λοιπόν, του κ. Στουρνάρα: «Η αύξηση του κατώτατου μισθού κατά 1% παράγει φορολογική επιβάρυνση μεγαλύτερη από 1% και ως εκ τούτου, η πραγματική αξία του μισθού μειώνεται».

Επιτέλους, λοιπόν, σταματήστε αυτή την προσποίηση. Η κατάσταση έχει ξεφύγει προ πολλού. Η εξωτερική πολιτική βαραίνει στις πλάτες όλων των Ελλήνων, είναι υπόθεση όλων μας. Δεν είναι υπόθεση των κερδών ορισμένων καρτέλ και μεταξύ αυτών της δικής σας εξουσίας, με ό,τι αυτό συνεπάγεται.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Καραγεωργοπούλου.

Έχω την τιμή να ανακοινώσω στο Σώμα ότι ο Υπουργός Δικαιοσύνης, διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική Ευθύνη των Υπουργών», όπως ισχύουν την 25η/6/2025 ποινική δικογραφία που αφορά στους πρώην Υπουργούς Αγροτικής Ανάπτυξης και Τροφίμων Μαυρουδή (Μάκη) Βορίδη και Ελευθέριο Αυγενάκη.

Όπως καταλάβατε, σας ανακοίνωσα τη δικογραφία για τον ΟΠΕΚΕΠΕ, όπως μου ζήτησε ο Πρόεδρος της Βουλής πριν από περίπου δύο ώρες. Ήξερε ότι εγώ θα Προεδρεύω σε αυτό το διάστημα.

Η δικογραφία ήρθε σήμερα το απόγευμα από το Υπουργείο Δικαιοσύνης. Από ό,τι μας πληροφόρησαν, ο κ. Χήτας μίλησε για αυτό στην Ολομέλεια. Απλά αυτή τη διευκρίνιση ότι ήρθε το απόγευμα την κάνω -θα σας πω και παρακάτω- για να μην υπάρχει καμία παραπληροφόρηση.

Η δικογραφία ήρθε έγχαρτα, δεν ήρθε ηλεκτρονικά. Είναι κατ’ εκτίμηση περίπου τρεις χιλιάδες σελίδες. Και για αυτό ο Πρόεδρος της Βουλής μού ζήτησε να την ανακοινώσω, ώστε από αύριο το πρωί να δοθεί η δυνατότητα σε Κοινοβουλευτικές Ομάδες να αποκτήσουν πρόσβαση όχι σε ένα αντίγραφο, αλλά σε τουλάχιστον τρία, στην Αίθουσα 168 «Παύλος Μπακογιάννης», από τις εννέα το πρωί.

Όπως καταλαβαίνετε, αυτή τη στιγμή αναπαράγονται τα αντίγραφα. Και φυσικά κανείς δεν κρύβει μια δικογραφία τουλάχιστον τριών χιλιάδων σελίδων που ήρθε πριν λίγο, που ανακοινώνεται την ίδια μέρα και που αποκτούν πρόσβαση παράλληλα οι Κοινοβουλευτικές Ομάδες από αύριο το πρωί, όπως φυσικά προβλέπεται για όλες τις δικογραφίες, δηλαδή χωρίς φωτογραφίες, χορήγηση αντιγράφων και λοιπά. Αυτή ήταν η ανακοίνωση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θέλω να κάνω μια παρέμβαση.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, και εγώ μετά θέλω τον λόγο.

**ΠΡΟΕΔΡΕΥΩΝ (Αθανάσιος Μπούρας):** Κυρία Κωνσταντοπούλου, έχετε τον λόγο για τρία λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Επισημαίνω ότι αυτή η δικογραφία έχει φύγει από την Ευρωπαϊκή Εισαγγελία την προηγούμενη Πέμπτη, την Ευρωπαϊκή Εισαγγελία εδώ στην Αθήνα. Εγώ προσωπικά μιλώντας με την Εισαγγελέα του Αρείου Πάγου Αδειλίνη που αφυπηρετεί σε λίγο ευτυχώς, γνωρίζω ότι την έχει στα χέρια της από την προηγούμενη Παρασκευή. Της ζήτησα τον λόγο γιατί την κρατάει και δεν την διαβιβάζει, και μου είπε ότι την μελετάει -την μελετάει!- γιατί είναι ογκώδης. Ενώ τη δικογραφία των Τεμπών, επειδή έχουμε κάνει όλη τη φασαρία, τη διαβίβασε και η ίδια και ο Υπουργός, όπως φέρονται οι διαβιβάσεις, την ίδια ακριβώς ημέρα. Αυτή η δικογραφία, αυτή που θίγει όχι μόνον τους Υπουργούς, αλλά και τους Βουλευτές που φαίνεται ότι ζητούσαν τα ρουσφέτια και φαίνεται ότι έχουν καταληφθεί να ζητάνε τα ρουσφέτια με την άρση του απορρήτου των επικοινωνιών, αυτή η δικογραφία λοιπόν ακόμα κρύβεται.

Πριν από λίγο, κύριε Πρόεδρε, κύριε Μπούρα που προεδρεύετε, έκανα παρέμβαση, λέγοντας ότι αυτή τη δικογραφία τη βρήκα εγώ να είναι πράγματι στην Ειδική Γραμματεία Προέδρου Βουλής, με τη διαφορά ότι είχανε κλειδώσει τα γραφεία. Χρειάστηκε δύο φορές να χτυπήσω για να ανοίξουν τα γραφεία. Και δεν μου τη δίνανε διότι έπρεπε πρώτα να ανακοινωθεί. Τώρα μας λέτε ότι δεν τη δίνουν γιατί την κάνουν φωτοτυπίες, που κανονικά άλλες φορές λέτε ότι απαγορεύονται οι φωτοτυπίες. Τώρα δεν μπορούμε να λάβουμε γνώση, λέτε, γιατί γίνονται φωτοτυπίες. Και αυτές οι πολλές φωτοτυπίες θα πάρουν πολύ χρόνο. Οπότε αύριο το πρωί, άλλη μία μέρα δηλαδή ροκανίζεται από την πρόσβαση των Βουλευτών.

Εγώ ζητώ, πρώτον, να μην κλείσει η Ειδική Γραμματεία Προέδρου Βουλής και να αποκτήσουμε πρόσβαση σήμερα. Και να σταματήσει αυτό το παιχνιδάκι που καταλαβαίνει και ένα νήπιο το τι ακριβώς γίνεται.

Δεύτερον, ζητώ εξηγήσεις γιατί, όπως πρόλαβα να δω στις δύο πρώτες σελίδες πριν βάλει το χέρι του ο κ. Κοτσορώνης, ο υπεύθυνος της Ειδικής Γραμματείας, γιατί έχει εντολή από τον Πρόεδρο να μην λάβουμε γνώση, όπως λοιπόν πρόλαβα να δω στις 20.06 ακριβώς –τώρα η ώρα είναι 21.04 που μας το ανακοινώνετε- τη δικογραφία διαβιβάζει ο Αντεισαγγελέας του Αρείου Πάγου Σοφοκλής Λογοθέτης -άλλος λοιπόν!- και όχι η κυρία Αδειλίνη. Η κυρία Αδειλίνη τι την κρατούσε στα χέρια της, αφού άλλος κάνει τη διαβίβαση;

Τρίτον, τι έκανε αυτή η δικογραφία στα χέρια του κ. Φλωρίδη που τη διαβιβάζει υποτίθεται σήμερα, αλλά την έχει στα χέρια του από χτες; Τι ακριβώς συμβαίνει την ώρα που φέρνετε εδώ Αντιπροέδρους του Αρείου Πάγου και Αρεοπαγίτες για να κριθούν για τις θέσεις Προέδρου του Αρείου Πάγου, Εισαγγελέα του Αρείου Πάγου, Αντιπροέδρων του Αρείου Πάγου; Τι ακριβώς συμβαίνει;

Και πώς έρχεστε και μας λέτε: «Ούτε σήμερα»; Και πώς έρχεστε και μας λέτε ότι: «Την ανακοινώνουμε, αλλά δεν θα έχετε πρόσβαση»; Αυτό είναι μη νόμιμο, να μην έχουμε πρόσβαση. Τα προσχήματα είναι οικτρά. Δεν έχουμε πρόσβαση γιατί γίνονται πολλές, πολλές, πολλές, πολλές, πολλές φωτοτυπίες!

Και αυτό το οποίο καταλαβαίνει ο καθένας και η καθεμιά είναι ότι αυτή είναι μια δικογραφία ποινική που καίει, για άλλο ένα σκάνδαλο της Κυβέρνησης Μητσοτάκη με προεξάρχοντες, όπως φέρονται, Αυγενάκη και Βορίδη, αλλά και με άλλους εμπλεκόμενους, και βεβαίως με ζητήματα που αφορούν Βουλευτές οι οποίοι ζητούσαν ρουσφέτια, και άλλους που ζητούσαν και άλλους που έκαναν τα ρουσφέτια.

Εμείς διαμαρτυρόμαστε για αυτόν τον τρόπο της ανακοίνωσης. Ξέρω πολύ καλά ότι αν δεν είχα πάρει τον λόγο πριν από λίγο, ούτε σήμερα θα γινόταν η ανακοίνωση. Ο κ. Κακλαμάνης χθες το βράδυ μού είπε: «Ε, από ό,τι υπολογίζω ή την Τετάρτη ή βαριά την Πέμπτη». Όσο μπορούσατε να το τρενάρετε, το τρενάρατε. Ζητάμε να μην τρενάρετε άλλο την πρόσβασή μας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο θα πάρει τώρα ο κ. Πλεύρης.

Κύριε Πλεύρη, θέλετε να κάνετε και την ομιλία σας, γιατί δεν μιλήσατε ως Κοινοβουλευτικός Εκπρόσωπος;

**ΑΘΑΝΑΣΙΟΣ ΠΛΕΥΡΗΣ:** Όχι, δεν χρειάζεται να μιλήσω.

**ΠΡΟΕΔΡΕΥΩΝ (Αθανάσιος Μπούρας):** Εγώ θα σας έδινα τον λόγο τώρα. Παρόλα αυτά με αυτήν την ιδιότητα σας δίνω τον λόγο. Το τονίζω γιατί δεν θα σας βάλω μόνο τρία λεπτά στο χρονόμετρο. Θα σας καλούσα να πάρετε τον λόγο γιατί είσαστε ο μόνος Κοινοβουλευτικός Εκπρόσωπος που δεν έχει μιλήσει.

Βάζω τον χρόνο σας, κύριε Πλεύρη, και έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, δεν θα κάνω χρήση του χρόνου. Θα κάνω μια τοποθέτηση σε αυτά τα οποία ειπώθηκαν.

**ΠΡΟΕΔΡΕΥΩΝ (Αθανάσιος Μπούρας):** Δικό σας θέμα το τι θα κάνετε. Εγώ πρέπει να είμαι εντάξει.

**ΑΘΑΝΑΣΙΟΣ ΠΛΕΥΡΗΣ:** Η κυρία Πρόεδρος της Πλεύσης Ελευθερίας αρέσκεται να λειτουργεί πολλές φορές ως κατά φαντασίαν εισαγγελέας. Και πρέπει να αντιληφθεί η αξιότιμη κυρία Πρόεδρος ότι η εποχή που ήταν Πρόεδρος της Βουλής και ταλαιπωρούσε τους υπαλλήλους δίνοντάς τους εντολές για το πόσες ώρες θα παραμείνουν και να μένουν και ολονύχτιες για να λειτουργεί όπως η ίδια επιθυμεί, έχουν περάσει. Πλέον εδώ πέρα εσείς λειτουργείτε ως Βουλευτής, ως πρώην Πρόεδρος Βουλής και ως Πρόεδρος Κόμματος, και δεν έχετε παραπάνω δικαιώματα.

Τι μας είπε η κυρία Πρόεδρος; Η κυρία Πρόεδρος μάς λέει ότι υπάρχει ένας φάκελος τον οποίο εμείς θέλουμε να αποκρύψουμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι.

**ΑΘΑΝΑΣΙΟΣ ΠΛΕΥΡΗΣ:** Κάποιος πρέπει να πει: «Γιατί να αποκρυβεί ο φάκελος;». Δηλαδή να γλιτώσεις μία μέρα, δύο μέρες; Να κερδίσεις τι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οκτώ ημέρες…

**ΑΘΑΝΑΣΙΟΣ ΠΛΕΥΡΗΣ:** Δεν σας διέκοψα. Θα με ακούτε. Και να μάθετε να ακούτε επιτέλους.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κύριε Πλεύρη.

**ΑΘΑΝΑΣΙΟΣ ΠΛΕΥΡΗΣ:** Ανακοίνωση της Ευρωπαίας Εισαγγελέως την Πέμπτη ότι διαβιβάζεται ο φάκελος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Διαβιβάστηκε.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, μην διακόπτετε.

**ΑΘΑΝΑΣΙΟΣ ΠΛΕΥΡΗΣ:** Για να φτάσει ο φάκελος από την Ευρωπαία Εισαγγελέα, χρειάζεται να πάει στην Εισαγγελία του Αρείου Πάγου, να πάει στο Υπουργείο Δικαιοσύνης, να φτάσει στη Βουλή. Και στη Βουλή ανακοινώνεται στην έβδομη μέρα. Και αν βγάλουμε την Πέμπτη που έχει γίνει η διαβίβαση, ανακοινώνεται την έκτη μέρα.

Κυρία Πρόεδρε, και επί των ημερών σας υπάρχουν δικογραφίες που ερχόντουσαν μετά εικοσιπέντε και τριάντα μέρες και κανένας δεν έθετε θέμα ως προς το αμελλητί.

Μιλάμε σοβαρά, κύριοι συνάδελφοι; Για έναν φάκελο που ξεκινάει την Παρασκευή τη διαδρομή του και ανακοινώνεται Τετάρτη στη Βουλή δεν είναι χρόνος απολύτως επαρκής;

Πάμε τώρα στο τι λέει η κυρία Πρόεδρος, για να καταλάβετε πως προσπαθεί να κάνει ακόμα ένα από τα γνωστά της σόου, που έχουμε μάθει, ως προς το κράτος δικαίου. Ο φάκελος έρχεται.

Προφανώς ο φάκελος πρέπει να φωτοτυπηθεί γιατί, κυρία Πρόεδρε, άμα θέλετε να πάτε μόνοι σας, θα στερήσετε το δικαίωμα και στους άλλους Βουλευτές που θέλουν να δουν τον φάκελο. Και οι Κοινοβουλευτικές Ομάδες εδώ πέρα είμαστε οκτώ, και αν δεν κάνω λάθος είστε η έβδομη ή η όγδοη Κοινοβουλευτική Ομάδα. Ήρθε, λοιπόν, ο φάκελος το απόγευμα. Δηλαδή προσέξτε. Παρασκευή -και βγάζουμε το Σαββατοκύριακο- Δευτέρα και Τρίτη, στις τρεις εργάσιμες μέρες ο φάκελος είναι στη Βουλή.

Ποιος καθυστέρησε και πέρασαν μόλις τρεις εργάσιμες μέρες; Απάντηση: κανένας. Ο φάκελος έρχεται. Για να έχουμε πρόσβαση οι Βουλευτές, προφανώς πρέπει να φωτοτυπηθεί ο συγκεκριμένος φάκελος και να αποκτήσουμε πρόσβαση. Και η πρόσβαση που αποκτάται από όλους είναι και σε παραπάνω αντίγραφα.

Εσείς, απ’ ό,τι είδα, επειδή διαβάζατε στο κινητό σας, δεν ξέρω τι διαβάζατε. Κρατούσατε σημειώσεις ή παίρνατε φωτογραφίες, όπως απαγορεύεται; Δεν το γνωρίζω, κυρία Πρόεδρε, γιατί σας είδα το όνομα να το κοιτάτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΑΘΑΝΑΣΙΟΣ ΠΛΕΥΡΗΣ:** Αυτά, βέβαια, εσείς μπορείτε να τα απαντήσετε.

Πάμε τώρα. Από αύριο, λοιπόν, υπάρχει πρόσβαση σε όλους τους Βουλευτές. Και απορώ πραγματικά για έναν φάκελο που ήρθε τόσο γρήγορα. Επίσης, η συγκεκριμένη ηγεσία της Βουλής έχει φροντίσει για πρώτη φορά στα χρονικά να υπάρχει μια επαρκέστατη αίθουσα για να μπορούν οι Βουλευτές αξιοπρεπέστατα και με την άνεσή τους να πηγαίνουν να δουν. Και το είδαμε αυτό στην περίπτωση των Τεμπών που ενώ φωνάζατε πάλι για τον φάκελο, δεν ήσασταν από τους πρώτους που πήγαν να δουν τον φάκελο. Και πάλι φανταστήκατε ότι υπάρχει κάποιο πρόβλημα με τα cd.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** ...(Δεν ακούστηκε)

**ΑΘΑΝΑΣΙΟΣ ΠΛΕΥΡΗΣ:** Ότι είστε κατά φαντασία εισαγγελέας, είστε. Εσείς στην πραγματικότητα θα θέλατε να είστε επικεφαλής αποσπάσματος το οποίο θα δικάζει σε «λαϊκά δικαστήρια στο βουνό». Αυτό ήταν το όνειρό σας, να είστε «δικαστής του βουνού» και να επιβάλλετε ποινές με το κατά φαντασία, αυτό το οποίο εσείς θεωρείτε ποινικό αδίκημα. Αυτό είναι ξεκάθαρο και βλέπετε ότι σιγά σιγά έρχονται και διαμαρτύρονται πολλοί και για τη συμπεριφορά σας με την άλλη ιδιότητα, την ιδιότητα του δικηγόρου, που δεν σέβεστε δικαστικούς λειτουργούς και ήδη υπάρχουν καταγγελίες στο πρόσωπό σας.

Έρχεται, λοιπόν, αυτός ο φάκελος…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιους δικηγόρους;

**ΑΘΑΝΑΣΙΟΣ ΠΛΕΥΡΗΣ:** Έχουμε άρει την ασυλία σας, κυρία Πρόεδρε. Την ασυλία σας την έχουμε άρει. Ξεχάσατε ότι έχει αρθεί η ασυλία σας για συμπεριφορά σας μέσα σε δικαστική αίθουσα; Δεν το γνωρίζετε; Δεν το γνωρίζετε αυτό; Μήπως το αγνοείτε ότι έχει αρθεί η ασυλία σας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για ποιον δικαστικό λειτουργό;

**ΑΘΑΝΑΣΙΟΣ ΠΛΕΥΡΗΣ:** Πάμε, λοιπόν, τώρα.

Ενώ, λοιπόν, το αυτονόητο –και αναφέρομαι και στους κυρίους συναδέλφους- είναι ότι προφανώς θα έχουμε τη δυνατότητα να έχουμε πρόσβαση στη δικογραφία, εγώ δεν νομίζω ότι χρειάζεστε την πρόσβαση, κυρία Πρόεδρε, νομίζω ότι έχετε έτοιμη κρίση ακόμα και είναι κρίση καταδικαστική …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώοι είναι όλοι!

**ΑΘΑΝΑΣΙΟΣ ΠΛΕΥΡΗΣ:** …όπως έτσι λειτουργήσατε, αφού με αυτόν τον τρόπο συμπεριφέρεστε.

Έχουμε, λοιπόν, τη δυνατότητα να έχουμε την πρόσβαση αύριο. Και επειδή πολλές φορές αναφέρεστε και σε ανθρώπους, αναφερθήκατε σε υπαλλήλους στη Βουλή με ονόματα, σε Γενικό Γραμματέα της Βουλής, οπουδήποτε, να ξέρετε ότι αυτό που κάνετε είναι και άτιμο, γιατί μιλάτε σε ανθρώπους που δεν μπορούν να σας απαντήσουν εδώ πέρα. Δεν μπορούν να έρθουν και να πουν ότι αυτό το οποίο λέτε δεν ισχύει. Άρα, μιλάτε εκ του ασφαλούς του μικροφώνου της Βουλής και απευθύνεστε σε ανθρώπους που δεν μπορούν να προστατεύσουν τον εαυτό τους. Αυτό κάνετε και πολλές φορές παρερμηνεύετε το οτιδήποτε γίνεται.

Έχουμε, λοιπόν, αυτήν τη στιγμή έναν φάκελο που έχει έρθει. Θα πάνε αύριο οι Κοινοβουλευτικές Ομάδες και προφανώς οι Κοινοβουλευτικές Ομάδες θα σχηματίσουν άποψη.

Όμως, κυρίες και κύριοι συνάδελφοι, -και αυτό πρέπει να ακουστεί- να εγκαλείται η Βουλή ότι μέσα σε τέσσερις μέρες -τέταρτη μέρα είναι αυτή εργάσιμη- έφτασε φάκελος στη Βουλή, ανακοινώνεται στη Βουλή και τι είπατε; Ακούστε, κύριε Πρόεδρε, τι λέει: Τώρα, αυτήν τη στιγμή να μείνει ανοιχτή, να κάτσουν οι υπάλληλοι της Ειδικής Γραμματείας μέσα μέχρι τα ξημερώματα για να μπορέσει η κ. Κωνσταντοπούλου να δει τώρα τον φάκελο. Γιατί αυτήν τη στιγμή διακυβεύονται θέματα. Άμα δεν δει η κ. Κωνσταντοπούλου 22.00΄ με 6.00΄ το πρωί τον φάκελο, δεν γίνεται, καταλύεται το κράτος δικαίου! Ε, φτάνει.

Αυτήν τη στιγμή να σεβόμαστε τις διαδικασίες που υπάρχουν. Και τα τηλέφωνα στους εισαγγελείς να τα σηκώνατε όταν ήσασταν Πρόεδρος. Αλλά τότε ξέρετε γιατί δεν τα σηκώνατε τα τηλέφωνα; Γιατί τότε συνυπήρχατε με τον κ. Παπαγγελόπουλο. Γενικός Γραμματέας ήταν και εσείς ήσασταν Πρόεδρος της Βουλής, το θυμόσαστε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε τώρα;

**ΑΘΑΝΑΣΙΟΣ ΠΛΕΥΡΗΣ:** Και ο κ. Παπαγγελόπουλος σήμερα που μιλάμε είναι ο μόνος καταδικασμένος Υπουργός για θέματα παρεμβάσεων στη δικαιοσύνη. Άρα, αν κάπου έπρεπε να σηκώνετε τα τηλέφωνα, ήταν στον κ. Παπαγγελόπουλο και όχι τώρα να απειλείτε, κυρία Κωνσταντοπούλου.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Κυρία Πρόεδρε, δεν υπάρχει προσωπικό, δεν υπάρχει. Συγγνώμη, θα πάρετε τον λόγο. Έχετε πάρει πολλές φορές, το βλέπω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δύο φορές έχω πάρει.

**ΠΡΟΕΔΡΕΥΩΝ (Αθανάσιος Μπούρας):** Τρεις φορές, δεκαοκτώ, τρία και άλλα τρία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τρεις φορές.

**ΠΡΟΕΔΡΕΥΩΝ (Αθανάσιος Μπούρας):** Αλλά αυτήν τη στιγμή εγώ δεν διακρίνω προσωπικό. Πείτε μου πού έγκειται το προσωπικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το προσωπικό έγκειται σε όλα όσα είπε ο κ. Πλεύρης για εμένα και ειδικότερα σε όλη την αναφορά του.

**ΠΡΟΕΔΡΕΥΩΝ (Αθανάσιος Μπούρας):** Ωραία. Εξηγήστε για δύο λεπτά. Αλλά μην αρχίσουμε τώρα γιατί εσείς, απ’ ό,τι πρέπει να σας πω, έχετε και την ομιλία σας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω την ομιλία μου, γι’ αυτό ζητάω…

**ΠΡΟΕΔΡΕΥΩΝ (Αθανάσιος Μπούρας):** ...που σημαίνει ότι έχετε τη δυνατότητα. Θα σας παρακαλέσω μόνο για τρία λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τρία λεπτά το προσωπικό. Ευχαριστώ, κύριε Πρόεδρε.

Κύριε Πλεύρη, πρώτα απ’ όλα, ο τρόπος με τον οποίο μου απευθυνθήκατε είναι αήθης. Βεβαίως, το κάνετε με την γνωστή ασφάλεια ότι όταν εσείς κάτι λέτε, φροντίζετε, πηγαίνετε μέσα στους κοινοβουλευτικούς συντάκτες, το αναπαράγουν αμέσως κατ’ εντολή. Έχετε όλον τον μηχανισμό της «Ομάδας Αλήθειας» για να αναπαράγονται οι αήθειες και τα ψεύδη σας, ενώ αντίθετα οτιδήποτε λέγεται που σας εκθέτει και σας διαψεύδει, χρειάζεται να το φέρουμε εδώ στη Βουλή ξανά και ξανά και ξανά και ξανά και να γίνει πάρα πολύ μεγάλος αγώνας για να βγει. Αυτός είναι, άλλωστε, και ο λόγος για τον οποίο βγήκε η έκθεση του Human Rights Watch που λέει ότι υπάρχει τεράστιο ζήτημα ελευθερίας του Τύπου και ελευθερίας της ενημέρωσης στη χώρα.

Τώρα, η «Κυβέρνηση του βουνού» και συνολικά η Αντίσταση στη χώρα μας είναι μία πολύ εμβληματική σελίδα της ιστορίας για να την πιάνετε στο στόμα σας.

**ΑΘΑΝΑΣΙΟΣ ΠΛΕΥΡΗΣ:** Τα «λαϊκά δικαστήρια»;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και τα «λαϊκά δικαστήρια», ναι, κύριε Πλεύρη.

**ΑΘΑΝΑΣΙΟΣ ΠΛΕΥΡΗΣ:** Τα λαϊκά του βουνού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οι ένορκοι στη χώρα μας και το λαϊκό στοιχείο στην απονομή της δικαιοσύνης είναι στοιχείο δημοκρατίας και έτσι έχει καταγραφεί. Εσείς έχετε μιαν άλλη παιδεία. Έχω λάβει τρία εξώδικα από τον πατέρα σας που μου ζητάει να αντιπαρατεθούμε γιατί θέλει να υπερασπιστεί τη χούντα και θέλει να κάνουμε δημόσιο διάλογο. Έχετε, λοιπόν, άλλες προσλαμβάνουσες, οπότε και τον αντιδικτατορικό αγώνα τον βλέπετε αλλιώς, και τους Χίτες και τους Ταγματασφαλίτες ενδεχομένως τους βλέπετε με μία άλλη συμπάθεια, με δεδομένο ότι ο πατέρας σας, τον οποίο υπερασπιστήκατε σχετικά και στο δικαστήριο, έχει γράψει ολόκληρο βιβλίο αρνούμενος το Ολοκαύτωμα και λέγοντας ότι δεν έγινε το Ολοκαύτωμα. Και εσείς πήγατε να τον υπερασπιστείτε με τη θέση ότι αυτά είναι απόψεις που μπορούν να λέγονται. Και βρέθηκε και δικαστής να γράψει μειοψηφία, η κ. Παγουτέλη, η οποία προήχθη στη συνέχεια στην πορεία της την δικαστική.

**ΑΘΑΝΑΣΙΟΣ ΠΛΕΥΡΗΣ:** Αυτή τι σχέση έχει;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα, το κομμάτι της δικογραφίας του ΟΠΕΚΕΠΕ και ότι την κρύβετε για σήμερα… 19 του μήνα δεν ήρθε. Με συγχωρείτε, 23 του μήνα δεν ήρθε. Όχι, λάθος. Στις 19 του μήνα δεν ήρθε. Με μπερδέψατε, γιατί τις επτά μέρες τις είπατε τρεις, τις είπατε τέσσερις…

**ΑΘΑΝΑΣΙΟΣ ΠΛΕΥΡΗΣ:** Παρασκευή, Δευτέρα, Τρίτη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** 19, κύριε. Πέμπτη διαβιβάστηκε.

**ΑΘΑΝΑΣΙΟΣ ΠΛΕΥΡΗΣ:** Διαβιβάστηκε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** 20 Παρασκευή, δεν ήρθε. 21 Σάββατο, δεν ήρθε.

**ΑΘΑΝΑΣΙΟΣ ΠΛΕΥΡΗΣ:** Σάββατο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπα, δεν δουλεύει η Εισαγγελία του Αρείου Πάγου Σαββατοκύριακο; Κάνει διακοπές;

**ΑΘΑΝΑΣΙΟΣ ΠΛΕΥΡΗΣ:** Σαββατοκύριακο δεν έρχονται. Έχει έρθει ποτέ Σάββατο και Κυριακή;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** 22 Κυριακή, δεν ήρθε. 23 Δευτέρα, δεν ήρθε. 24 Τρίτη, δεν ήρθε. 25 Τετάρτη, ήρθε αλλά δεν την ανακοινώνετε και λέτε «αύριο Πέμπτη, όγδοη μέρα, τότε θα αποκτήσετε πρόσβαση».

Μα, όλος ο κόσμος καταλαβαίνει…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, ναι, κύριε Πρόεδρε. Όλος ο κόσμος καταλαβαίνει ότι κάτι κρύβετε.

Και επειδή τολμήσατε να αναφερθείτε και στην πολιτική δίωξη που μου γίνεται επειδή υπερασπίζομαι τους πολίτες του Βόλου κατά του δημάρχου Μπέου, απέναντι και σε επίορκους λειτουργούς που κάνουν τα χατίρια του δημάρχου Μπέου και συμπεριφέρονται ως προεκτάσεις τους, να ξέρετε ότι ούτε εσείς, ούτε ο Μπέος, ούτε κανένας επίορκος δικαστής, όπως η δικαστής Μπέτα, στην οποία αναφερθήκατε, δεν πρόκειται να με ανασχέσει από το να ασκώ τα καθήκοντά μου, να υπερασπίζομαι τους πολίτες του Βόλου, των Σταγιατών και της Μαγνησίας απέναντι στην αντιδημοκρατική συνθήκη που έχει επιβάλει ο Μπέος στον Βόλο και να υπερασπίζομαι, βεβαίως, και το δικαίωμα όλων των ανθρώπων, από τον Βασίλη Μάγγο, που τον ξυλοκόπησαν και στο τέλος πέθανε, ένα νέο παιδί, στον Γιάννη Μάγγο, τον πατέρα του, ο οποίος δίνει αγώνα για δικαιοσύνη…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν ολοκληρώνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …και υφίστανται τις συνθήκες απονομής της Δικαιοσύνης στον Βόλο, θα μου επιτρέψετε, λοιπόν, να σας πω ότι εγώ δεν θα ανασχεθώ. Η δικαστής η επίορκη, στην οποία αναφερθήκατε, έχει κάνει και αγωγή για 120.000 ευρώ αποζημίωση και έχει φέρει μάρτυρές της τον προϊστάμενο των δικαστηρίων του Βόλου, ο οποίος δίνει κατάθεση μαζί με δικηγόρο στην ίδια ένορκη βεβαίωση.

Λέτε ότι αυτά είναι ανεξάρτητη Δικαιοσύνη;

**ΠΡΟΕΔΡΕΥΩΝ (Αθανάσιος Μπούρας):** Κλείστε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**Λέτε ότι έτσι είναι οι ανεξάρτητοι δικαστές, κύριε Πλεύρη;

Ευχαριστώ.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Θα σας δώσω τον λόγο γιατί πραγματικά διαπιστώθηκαν πράγματα.

Σας έδωσα τον λόγο για το προσωπικό, αλλά εσείς πήγατε αλλού και, άρα, έχει δικαίωμα εφόσον δεν εξάντλησε και τον χρόνο.

Όμως, για τους πολλούς που μου διαμαρτύρονται και μου κάνουν νοήματα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κανείς δεν κάνει.

**ΠΡΟΕΔΡΕΥΩΝ (Αθανάσιος Μπούρας):** … το λέω ξανά ότι ήρθαν πριν από δύο-τρεις ώρες τρεις χιλιάδες σελίδες έγχαρτα -δεν ήρθαν με ηλεκτρονικό τρόπο- και φωτοτυπούνται για να είναι αύριο το πρωί εννέα η ώρα τρία αντίγραφα –όχι ένα- να μπορούν περισσότεροι να τα δουν. Μπορεί να υπάρχουν και παραπάνω, αλλά τρία θα είναι σίγουρα αντίγραφα για να μπορούν να έχουν πρόσβαση τα Κόμματα και οι Βουλευτές.

Τώρα, κύριε Πλεύρη, θα σας παρακαλέσω να μην ανοίξετε άλλα θέματα, γιατί έχουμε δευτερολογίες. Όσο γίνεται πιο ήπια.

**ΑΘΑΝΑΣΙΟΣ ΠΛΕΥΡΗΣ:** Ήπια τελείως.

Η αξιότιμη κυρία Πρόεδρος κάθε φορά που δυσκολεύεται από τα επιχειρήματα αναφέρεται στον πατέρα μου και μαθαίνω ότι έχει και αλληλογραφία με εξώδικα με τον πατέρα μου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εκείνος αλληλογραφεί. Εγώ δεν του απαντώ.

**ΑΘΑΝΑΣΙΟΣ ΠΛΕΥΡΗΣ:** Κυρία Κωνσταντοπούλου, η διαφορά μας είναι η εξής: Εγώ βρίσκομαι σε αυτήν εδώ τη θέση επειδή εξέφρασα θέσεις και αυτοτελή πορεία αντίθετα με πράγματα που έλεγε ο πατέρας μου. Εσείς βρίσκεστε σε αυτή τη θέση αποκλειστικά και μόνο επειδή είστε κόρη του πατέρα σας. Αυτή είναι η διαφορά μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έτσι λέτε. Μάλιστα.

**ΑΘΑΝΑΣΙΟΣ ΠΛΕΥΡΗΣ:** Και να σας θυμίσω κιόλας ότι το κομμάτι της οικογενειακής ευθύνης ήταν ένα κατ’ εξοχήν στοιχείο χρησιμοποίησης των ολοκληρωτικών καθεστώτων, διότι ό,τι αναφέρατε για τον πατέρα μου αυτή τη στιγμή, αυτό το οποίο είπατε ήταν ότι οι προσλαμβάνουσες που έχω -δηλαδή εγώ δεν μπορώ να έχω μια αυτοτελή προσωπικότητα- είναι από τις προσλαμβάνουσες που πήρα από τον πατέρα μου. Αυτό είπατε επί λέξει.

Ο λόγος, όμως, κύριε Πρόεδρε, που παίρνω τον λόγο κυρίως είναι για κάποιους ανθρώπους που δεν μπορούν να υπερασπιστούν τον εαυτό τους. Εδώ πέρα μέσα στην Αίθουσα είναι οι κοινοβουλευτικοί συντάκτες. Είναι οι κοινοβουλευτικοί συντάκτες όλων των μέσων. Το να βγαίνει ένας Βουλευτής, μια Πρόεδρος Κόμματος, και να λέει ότι εμείς έχουμε τη δύναμη να πηγαίνουμε μέσα και να δίνουμε εντολές, ότι δίνω εντολές στους κοινοβουλευτικούς συντάκτες, είναι τρομακτική προσβολή στους δημοσιογράφους που βλέπουμε καθημερινά εδώ πέρα και κάθονται όλη την ώρα να καλύπτουν τα ρεπορτάζ και είναι δημοσιογράφοι όλων των εντύπων.

Είναι ντροπή προς αυτούς τους ανθρώπους να λέτε ότι παίρνουν εντολή από εμένα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Να προδιαγράψω την από εδώ και πέρα διαδικασία. Θα αρχίσουμε με τις δευτερολογίες όσων εκ των εισηγητών και ειδικών αγορητών θέλουν τον λόγο ξεκινώντας από τα μικρότερα σε δύναμη Κόμματα. Θα δώσω με ανοχή πέντε λεπτά. Θα έχουμε μια επιείκεια, αν χρειαστεί.

Στη συνέχεια, απ’ ότι θέλω να υπολογίζω, τον λόγο θα πάρει η Πρόεδρος της Πλεύσης Ελευθερίας όταν ολοκληρωθούν οι δευτερολογίες και θα κλείσει ο Υπουργός. Συμφωνούμε; Συμφωνούμε.

Να καλέσω τώρα τον ειδικό αγορητή της Πλεύσης Ελευθερίας, τον κ. Αλέξανδρο Καζαμία, για τη δική του δευτερολογία.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Ακούσαμε πριν λίγο τον κ. Πλεύρη να χρησιμοποιεί επτά λεπτά από την ομιλία του για να μας πει δύο πράγματα. Το πρώτο είναι ότι οι επτά μέρες είναι τρεις και το δεύτερο είναι ότι χρειάζονται τόσες μέρες για να έρθει μια δικογραφία αμελλητί από την Εισαγγελία του Αρείου Πάγου στην Αλεξάνδρας μέχρι τη Βουλή.

Με τα πόδια να περπατούσε η δικογραφία θα είχε φτάσει νωρίς, με περιστέρια να την πηγαίναν, κύριε Πλεύρη, θα είχε φτάσει πιο νωρίς.

Είπατε και κάτι δεύτερο, το οποίο έχει ενδιαφέρον, γιατί είπατε τι έχει να ωφεληθεί η Κυβέρνηση από την καθυστέρηση αυτή. Μα, βεβαίως, έχει. Το όφελός σας είναι ότι προσπαθείτε να αποσυμφορήσετε τη μεγάλη πίεση που υπάρχει από τους πολίτες και από την Αντιπολίτευση πάνω στην Κυβέρνηση για αυτό το κουβάρι σκανδάλων που έχετε καταντήσει τον ΟΠΕΚΕΠΕ. Και προσπαθείτε να κερδίσετε μέρες μήπως και φύγει η πίεση από την επικαιρότητα. Αυτό προσπαθείτε να κερδίσετε.

**ΑΘΑΝΑΣΙΟΣ ΠΛΕΥΡΗΣ:** Από ποια επικαιρότητα να φύγει η πίεση;

**ΑΛΕΞΑΝΔΡΟΣ ΚΑΖΑΜΙΑΣ:** Βεβαίως, αυτό και περιμένουμε ότι θα έρθει η δικογραφία και θα διατεθεί αύριο στις εννέα το πρωί. Εμείς θα είμαστε εκεί να τη διαβάσουμε και να καταλάβουμε λίγα από αυτά που φαίνεται να έχουν γίνει επί των ημερών σας στον ΟΠΕΚΕΠΕ, διότι με βάση τις καταγγελίες που έγιναν από πρώην προέδρους και από άλλες πηγές φαίνεται πως είναι πολύ μεγαλύτερο το σκάνδαλο του ΟΠΕΚΕΠΕ από αυτά που θα περιέχει η δικογραφία. Όμως, ας περιμένουμε να τη διαβάσουμε για να βεβαιωθούμε.

Έρχομαι τώρα, κύριε Πρόεδρε, σε ένα άλλο θέμα, το οποίο έλαβε χώρα σήμερα και δεν συζητήθηκε νομίζω στη συνεδρίαση της Ολομέλειας που είχαμε και αυτό αφορά τη σύλληψη οκτώ Παλαιστινίων που έκαναν καθιστική διαμαρτυρία στην Πλατεία Συντάγματος διαμαρτυρόμενοι για το γεγονός ότι η Κυβέρνηση δεν διαχωρίζει τη θέση της από τη γενοκτονία που συντελείται στη Γάζα. Συνελήφθησαν, λοιπόν, αυτοί οι οκτώ Παλαιστίνιοι χωρίς να έχουν κάνει απολύτως τίποτα. Κάθονταν. Αυτό είναι το έγκλημα που έκαναν. Βεβαίως, αφέθηκαν ελεύθεροι μετά, αλλά είναι χαρακτηριστικό του τρόπου με τον οποίο η Αστυνομία αντιμετωπίζει τους Παλαιστίνιους και αυτούς που διαμαρτύρονται ειρηνικά για τη φρικτή γενοκτονία που συντελείται εδώ και είκοσι μήνες στην κατεχόμενη Γάζα.

Και αυτό μου θύμισε και κάτι άλλο, ιδίως τη στιγμή που ακούσαμε λίγο πριν τον Υφυπουργό Πολιτικής Προστασίας, τον κ. Κατσαφάδο, να χρησιμοποιεί απαράδεκτες αναλογίες ανάμεσα στους εποχικούς πυροσβέστες και στον μοιραίο σταθμάρχη του εγκλήματος των Τεμπών. Τον Νοέμβριο του 2023 ο κ. Κατσαφάδος πάλι Υφυπουργός ήταν, αλλά όχι Υφυπουργός Πολιτικής Προστασίας, Υφυπουργός Προστασίας του Πολίτη, και τότε του είχαμε κάνει από την Πλεύση Ελευθερίας μια επίκαιρη ερώτηση και τον ρωτήσαμε γιατί ο Υπουργός του τότε, ο κ. Οικονόμου, είχε παρέμβει και συγκέντρωσε και διαβίβασε δικογραφία στον εισαγγελέα για έναν άλλο Παλαιστίνιο νέο, ο οποίος είχε τολμήσει να κάνει το φοβερό: Ύψωσε τη σημαία της Παλαιστίνης στην Πλατεία Συντάγματος. Τότε ήταν η αρχή της γενοκτονίας και φοβόσασταν αυτές τις εκδηλώσεις.

Έκτοτε, βεβαίως, χιλιάδες φορές υψώθηκε η σημαία της Παλαιστίνης -και καλώς- στην Πλατεία Συντάγματος και πρόκειται για ένα πάρα πολύ κανονικό και πολύ υγιές φαινόμενο τη στιγμή που συντελείται η γενοκτονία εις βάρος των Παλαιστινίων.

Ο Παλαιστίνιος αυτός νέος, όταν εμείς διαμαρτυρηθήκαμε και ρωτήσαμε τότε τον κ. Κατσαφάδο γιατί παρεμβαίνει ο Υπουργός Δημόσιας Τάξης, ο Υπουργός του, ο κ. Οικονόμου, και διαβιβάζει δικογραφία εις βάρος αυτού του Παλαιστινίου νέου, που ύψωσε την παλαιστινιακή σημαία, ξέρετε τι απάντηση μου έδωσε; Κάτι ανάλογο με αυτό που είπε σήμερα. Είπε: «Κύριε Καζαμία, μου ζητάτε να παρέμβω στη Δικαιοσύνη;» Πώς αντιστρέφετε τα πράγματα. Παρενέβη ο Υπουργός Δημόσιας Τάξης στη Δικαιοσύνη διαβιβάζοντας τη δικογραφία για κάτι το οποίο δεν αποτελεί έγκλημα. Μάλιστα, το παρουσίασε ως διατάραξη της δημόσιας τάξης…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Των διεθνών σχέσεων της χώρας.

**ΑΛΕΞΑΝΔΡΟΣ ΚΑΖΑΜΙΑΣ: …** των διεθνών σχέσεων της χώρας λέει η κ. Κωνσταντοπούλου και μου το θυμίζει και σωστά.

Και όταν τον ρώτησα γιατί γίνεται αυτή η παρέμβαση, μου λέει: Τι θέλετε; Να παρέμβω στη Δικαιοσύνη και να αποσύρω τη δικογραφία;

Έτσι λειτουργείτε. Έτσι χειραγωγείτε τη Δικαιοσύνη. Έτσι καταπιέζετε τα δικαιώματα. Έτσι αντιδράτε απέναντι σε αυτούς που διαμαρτύρονται ειρηνικά για μια δίκαιη υπόθεση που έχει ξεσηκώσει όλο τον κόσμο. Και, βεβαίως, στο τέλος χρησιμοποιείτε αυτή τη ρητορική για να σπιλώσετε και τους εποχικούς πυροσβέστες που είναι το θέμα του νομοσχεδίου που μας αφορά σήμερα.

Για τους εποχικούς πυροσβέστες, κύριε Κεφαλογιάννη, μιλήσαμε αρκετά και για το άρθρο 12 στο νομοσχέδιο, το οποίο άρθρο τούς αφορά. Σας ζητάμε για μία ακόμη φορά να ανεβάσετε τα όρια ηλικίας, ούτως ώστε να επιτρέψετε σ’ αυτούς τους εποχικούς πυροσβέστες να μπορούν να ενταχθούν στο νέο Σώμα, στις 150 θέσεις του νέου Σώματος Πυροσβεστών Επί Θητεία. Το αρνείστε. Προφασίζεστε ότι είναι απαραίτητο το ηλικιακό όριο να παραμείνει στα 30 έτη, διότι ο μέσος όρος ηλικίας στο Πυροσβεστικό Σώμα είναι στα 47.

Σας λέμε ότι υπάρχουν κενές οργανικές θέσεις. Σας λέμε επίσης ότι οι εποχικοί πυροσβέστες έχουν μέσο όρο ηλικίας τα 35 έτη. Δεν είναι αρκετά χαμηλό αυτό σε σχέση με τα 47 έτη; Δεν θα κατεβάσει σημαντικά τον μέσο όρο ηλικίας στο Πυροσβεστικό Σώμα; Θα το κάνει και αυτοί θα φέρουν μαζί τους μια πολύτιμη εμπειρία κι όμως δεν το θέλετε. Όταν προκηρύσσετε θέσεις, όταν προσλαμβάνετε τους εποχικούς πυροσβέστες με ανώτερο ηλικιακό όριο από τα 30 έτη, είναι καλοί, είναι ήρωες, μας σώζουν από τις πυρκαγιές. Όταν, όμως, σας λένε αντί να το κάνετε αυτό οκτώ μήνες κάθε χρόνο και να τους στέλνετε στην ανεργία τους άλλους τέσσερις μήνες -πριν ήταν έξι μήνες-, λέτε: «Όχι, είναι πολύ υψηλό το όριο ηλικίας. Δεν κάνουν τώρα». Σας κάνουν ως εποχικοί, αλλά δεν σας κάνουν ως μόνιμοι και το κάνετε αυτό από χρόνο σε χρόνο. Είναι παραλογισμός αυτό που κάνετε. Και βεβαίως έχετε αυτούς τους ανθρώπους, τους χρησιμοποιείτε κάθε χρόνο για να λέει ο κ. Τουρνάς ότι δεν έχουμε –λέει- οργανικά κενά πλέον στην Πυροσβεστική -έτσι είπε στην τρίτη συνεδρίαση της Επιτροπής- γιατί –λέει- τα συμπληρώνουμε κάθε χρόνο με αυτούς τους εποχικούς πυροσβέστες. Αυτό είναι το επιχείρημα, ενώ υπάρχουν δυόμισι χιλιάδες κενά σε οργανικές θέσεις της Πυροσβεστικής, τη στιγμή που αντιμετωπίζουμε μια σοβαρή κλιματική κρίση και πυρκαγιές κάθε χρόνο.

Όταν συμπεριφέρεστε με αυτόν τον τρόπο στους εποχικούς πυροσβέστες και δεν τους μονιμοποιείτε, τι μέλλον τούς δίνετε; Στο τέλος, όπως πάτε, θα συμπληρώσετε τις θέσεις αυτές χρόνο με τον χρόνο μέσα από προκηρύξεις διαγωνισμών με χαμηλό όριο ηλικίας και αυτοί οι άνθρωποι θα μείνουν στον δρόμο. Θα τους έχετε εξαπατήσει.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Καζαμία, σας παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Ολοκληρώνω, κύριε Πρόεδρε.

Θέλω να πω ότι έχετε εξαπατήσει τους εποχικούς πυροσβέστες, τους φέρεστε απαξιωτικά και με απαράδεκτο τρόπο, τη στιγμή που όταν σβήνουν τις φωτιές τούς λέτε ήρωες. Αυτό είναι το κεντρικό πρόβλημα στο νομοσχέδιο που φέρνετε και αυτήν τη διάταξη θα την καταψηφίσουμε και σας ζητούμε να επανεξετάσετε όλη τη στάση σας απέναντι στο κρίσιμο αυτό θέμα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς.

Τον λόγο έχει ο ειδικός αγορητής της Κοινοβουλευτικής Ομάδος ΝΙΚΗ κ. Κομνηνός Δελβερούδης για τη δευτερολογία του.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ, κύριε Πρόεδρε.

Θα είμαι σύντομος. Απλώς θέλω να αναφερθώ σε κάποια λόγια που ανέφερε ο Κοινοβουλευτικός Εκπρόσωπος του ΣΥΡΙΖΑ κ. Παππάς, ο οποίος αναφέρθηκε στο γεγονός ότι ο Πρόεδρος του Κινήματός μας κ. Νατσιός καταφέρθηκε –λέει-εναντίον της κομματοκρατίας και της φαυλοκρατίας.

Δηλαδή, κύριε Παππά, εσείς και το κόμμα σας είστε υπέρ της κομματοκρατίας και των μεθόδων που χρησιμοποιεί; Εσείς και το κόμμα σας είστε υπέρ της φαυλοκρατίας και των πρακτικών ή των χειρισμών που υιοθετεί στην πολιτική και που τα τραγικά της αποτελέσματα γίνονται άμεσα αισθητά στους πολίτες, όπως εν προκειμένω με το σκάνδαλο του ΟΠΕΚΕΠΕ, για το οποίο μιλάμε;

Στη συνέχεια, χρησιμοποιώντας τον αριστερόστροφο φασισμό στη σκέψη του, μας κατέταξε στα δεξιότερα –λέει- της Νέας Δημοκρατίας και μας ταύτισε με συνταγματάρχες, με δικτάτορες που καταχράστηκαν δημόσια χρήματα που ήταν προορισμένα για την πραγματοποίηση του Εθνικού Τάματος.

Ω της υποκρισίας, ω της αριστερόστροφης φασιστικής αντίληψης! Χωρίς να υπάρχει ίχνος ιστορικής ή πολιτικής διασύνδεσης με εμάς, χωρίς κανένα στοιχείο, χωρίς να έχουμε δώσει το παραμικρό δικαίωμα για τέτοιου είδους διασυνδέσεις και αποδεικνύοντας στην πράξη ότι η μόνη ιδεολογική μας προσήλωση είναι η ωφέλεια του ελληνικού λαού, ακούμε αυτά τα τραγελαφικά.

Το κίνημα της ΝΙΚΗΣ συντάχθηκε και συνέπραξε πρόσφατα με το κόμμα της Πλεύσης Ελευθερίας και με Ανεξάρτητους Βουλευτές του αριστερού πολιτικού χώρου που συντάχθηκαν με το κόμμα του κ. Κασσελάκη. Γιατί; Για να υποστηρίξει τους χαροκαμένους γονείς των Τεμπών. Έχετε δει εσείς πολλούς ακροδεξιούς να το κάνουν αυτό;

Τέλος, εσείς οι υπόλοιποι ποιους ακριβώς υποστηρίξατε στο συγκεκριμένο θέμα της πρότασης για σύσταση Προανακριτικής Επιτροπής για όλα τα εμπλεκόμενα πολιτικά πρόσωπα στην υπόθεση των Τεμπών; Σίγουρα όχι τους χαροκαμένους γονείς. Με τι πρόσωπο θα ξαναμιλήσετε για τα Τέμπη εσείς του ΣΥΡΙΖΑ, της Νέας Αριστεράς, του ΚΚΕ και του ΠΑΣΟΚ;

Αυτά είχα να πω και σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ κι εγώ και για την οικονομία του χρόνου.

Τον λόγο έχει ο ειδικός αγορητής του Κομμουνιστικού Κόμματος Ελλάδας κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ πολύ, κύριε Πρόεδρε.

Όσον αφορά στην ποινική δικογραφία, προφανώς θα μελετηθεί. Το θέμα που θέλουμε να επισημάνουμε είναι ότι το μοντέλο Τριαντόπουλου ακυρώνει την όποια λειτουργία προβλέπεται για την Προανακριτική και αυτό θέλουμε να το επισημάνουμε και με αφορμή την ανακοίνωση που έγινε εδώ.

Βέβαια, η υπόθεση του ΟΠΕΚΕΠΕ αναδεικνύει το πραγματικό σκάνδαλο που δεν είναι άλλο από την ίδια την ΚΑΠ της Ευρωπαϊκής Ένωσης και τους κανόνες χορήγησης των αγροτικών επιδοτήσεων που τις αποσυνδέει από την παραγωγή και το ζωικό κεφάλαιο.

Το ΚΚΕ είναι γνωστό ότι έχει ζητήσει να συγκληθεί η Επιτροπή Θεσμών και Διαφάνειας της Βουλής για να διερευνήσει το σκάνδαλο. Ζητά βέβαια τα πρόστιμα της Ευρωπαϊκής Ένωσης για τις παράνομες επιδοτήσεις να τα πληρώσουν όσοι είχαν την πραγματική ευθύνη και όχι οι αγρότες και ο λαός που δεν φταίνε.

Καταθέσαμε εδώ για τα Πρακτικά τις θέσεις του ΚΚΕ για τα άμεσα μέτρα πολιτικής προστασίας. Θα ήθελα να επισημάνω μερικές από αυτές.

Εμείς λέμε ότι πρέπει να χρηματοδοτηθούν από τον κρατικό προϋπολογισμό και να ενισχυθούν μαζικά με μόνιμο προσωπικό η Πυροσβεστική, η Δασική Υπηρεσία και όλες οι κρατικές δομές πρόληψης, διαχείρισης και πολιτικής προστασίας, υγείας και εκτίμησης και πρόγνωσης των φυσικών και τεχνολογικών καταστροφών, να εξασφαλιστεί όλος ο αναγκαίος και σύγχρονος εξοπλισμός, πυροσβεστικά και άλλα οχήματα στην κατεύθυνση του ενιαίου αντιπυρικού σχεδιασμού, με κύριο βάρος στην πρόληψη που πολλά είπαμε γι’ αυτήν, στην ειδική διαχείριση της δασικής βλάστησης και στη διαφορετική οργάνωση των επίγειων δυνάμεων. Άμεση χρηματοδότηση και στελέχωση για την εκπόνηση των αναγκαίων μελετών και υλοποίηση έργων για την εκτίμηση της επικινδυνότητας, την απομάκρυνση της ξηρής καύσιμης ύλης και άλλα. Άμεση εκπαίδευση του πληθυσμού σχετικά με μέτρα πρόληψης, διαδικασίες εκκένωσης χώρων εργασίας και κατοικίας και μέτρα προστασίας των εργαζομένων και του πληθυσμού χωρίς καμία οικονομική επιβάρυνση κατά τη διάρκεια πυρκαγιών και άλλων φυσικών ή τεχνολογικών καταστροφών, μεταφορά και διαμονή σε ασφαλείς χώρους, νοσοκομειακή περίθαλψη και άλλα. Άμεση αποκατάσταση των προβλημάτων σε δίκτυα και υποδομές με ευθύνη του κράτους.

Κύριε Υπουργέ, ζητάμε κατάργηση του Κανονισμού Πυροπροστασίας, την Κοινή Υπουργική Απόφαση 55904/23 περί της πυροπροστασίας των ακινήτων που εδράζεται στην ατομική ευθύνη των κατοίκων και φορτώνει στις λαϊκές οικογένειες τα τεράστια βάρη για τους καθαρισμούς και τις οικοδομικές μετατροπές σε περιφράξεις και σπίτια. Να καταργηθεί το πλαίσιο χρήσεων γης και η αντιλαϊκή δασική νομοθεσία που έχει ψηφιστεί μέχρι τώρα.

Επίσης, προσθέτοντας στα ζητήματα των πυροσβεστών οφείλω να αναφερθώ εδώ στην τοποθέτηση του κ. Κατσαφάδου. Θεωρούμε ότι είναι απαράδεκτη αυτή η σύνδεση που έγινε της διεκδίκησης που έχουν οι εποχιακά εργαζόμενοι στο Πυροσβεστικό Σώμα για τη συνέχεια στη δουλειά τους με αυτήν την υπόθεση του σταθμάρχη στη Λάρισα. Νομίζω ότι είναι αδικαιολόγητη. Βέβαια, φαίνεται ότι υπάρχει έλλειψη επιχειρημάτων και για τον ηλικιακό ρατσισμό που δείχνετε απέναντι σε αυτόν τον κόσμο που έχουν δώσει πολλά χρόνια από τη ζωή τους στο Πυροσβεστικό Σώμα.

Σήμερα, όμως, περίσσεψαν και τα «συγχαρητήρια» και τα «μπράβο» και η αναγνώριση προς τους πυροσβέστες για την ηρωική μάχη που έδωσαν στη Χίο. Οι πυροσβέστες, κύριοι, δεν θέλουν να τους θυμάστε όταν προκύπτει μια μεγάλη πυρκαγιά, πλημμύρα ή σεισμός και επιχειρούν για τις διασώσεις. Θέλουν και απαιτούν να λυθούν τα μεγάλα προβλήματα που αντιμετωπίζουν, όπως είναι οι προσλήψεις του αναγκαίου προσωπικού για να μην υποχρεώνονται να βρίσκονται και να δίνουν μάχη ατελείωτες ώρες στο πεδίο, η μονιμοποίηση όλων των πυροσβεστών και η ομογενοποίηση του Σώματος, η εφαρμογή ενός σύγχρονου μισθολογίου με αυξήσεις στους μισθούς που θα παίρνει υπ’ όψιν και το σημερινό κόστος ζωής, η επαναφορά του 13ου και 14ου μισθού και της σύνταξης, η εφαρμογή της πενθήμερης εργασίας με πλήρη αποζημίωση των υπερωριών, νυχτερινών, των εξαιρέσιμων και αργιών, όπως προβλέπεται για όλους τους δημοσίους υπαλλήλους. Να καταργηθεί κάθε αντεργατική διάταξη που προωθεί ελαστικές σχέσεις εργασίας, απλήρωτες υπερωρίες, εξαντλητικά ωράρια με τη δικαιολογία των συχνών έκτακτων υπηρεσιακών αναγκών. Να ενταχθεί το προσωπικό του Πυροσβεστικού Σώματος στα βαρέα, επικίνδυνα και ανθυγιεινά επαγγέλματα. Να πάψει το ξεσπίτωμά τους μέσω των διατάξεων περί μεταθέσεων. Να σταματήσουν οι διώξεις σε πυροσβέστες που καταγγέλλουν και διαμαρτύρονται για προβλήματα και ελλείψεις στην Υπηρεσία τους. Βέβαια, ζητάνε και την αποστρατικοποίηση του Πυροσβεστικού Σώματος, ζητήματα τα οποία τα θέσαμε και στις επιτροπές.

Τέλος, επειδή αναφέρθηκε εδώ ο κ. Σκυλακάκης και ο Υπουργός για το Πρόγραμμα AntiNero, να πω ότι είναι πρόγραμμα που χρηματοδοτείται από το Ταμείο Ανάκαμψης με φορέα υλοποίησης το αμαρτωλό ΤΑΙΠΕΔ, με απευθείας επιλογές αναδόχων, αναθέσεις δασοτεχνικών έργων, καθαρισμούς δασών δίπλα σε δρόμους, έργα συντήρησης δασικού οδικού δικτύου και αντιπυρικών ζωνών με πρόχειρες ή κατόπιν εορτής μελέτες. Μιλάμε για έργα που κοστίζουν εκατοντάδες χιλιάδες, μέχρι και εκατομμύρια ευρώ, με κριτήριο την κερδοφορία συγκεκριμένων ομάδων εργοληπτικών έργων και την εξασφάλιση εκλογικής πελατείας και όχι την ανάγκη της πραγματικής προστασίας των δασών και της λαϊκής περιουσίας.

Το κόστος είναι τετραπλάσιο από το αν τα ίδια έργα εκτελούνταν με αυτεπιστασία από μια διαφορετικά οργανωμένη και στελεχωμένη Δασική Υπηρεσία στο σύνολο των δασικών συμπλεγμάτων στο πλαίσιο της διαχείρισης των δασών. Αυτά τα έργα είναι αποσπασματικά. Αφορούν περίπου το 2%-3% των δασών που χρειάζονται διαχείριση προστασίας και δεν καλύπτουν την ανάγκη ολοκληρωμένης διαχείρισης και πυροπροστασίας των δασών.

Στο πλαίσιο αυτών των έργων γίνεται κατά κανόνα αυθαίρετα και κατ’ εκτίμηση και χωρίς επιστημονική τεκμηρίωση η πλήρης απομάκρυνση της θαμνώδους και ποώδους βλάστησης και χωρίς να υπολογίζεται η σημασία της στη συγκράτηση των εδαφών και της αντιπλημμυρικής προστασίας, ενώ οδηγούν σε υποβάθμιση της βιοποικιλότητας ιδιαίτερα σε προστατευόμενες περιοχές.

Τα τελευταία δέκα χρόνια, τα χρήματα για την αντιπυρική πρόληψη που προέρχονται από το Πρόγραμμα Δημοσίων Επενδύσεων, το Πράσινο Ταμείο, δεν ξεπερνούν τα 4 εκατομμύρια ευρώ ετησίως και πολλές φορές εκταμιεύονται λίγο πριν εκπνεύσει η αντιπυρική περίοδος.

Τα λέμε όλα αυτά, γιατί όλα συντείνουν στην πρόληψη και, δυστυχώς, το νομοσχέδιο αυτό δεν απαντά σε αυτήν την επείγουσα ανάγκη, όπως είπα και στην πρωτολογία μου, κύριε Υπουργέ, αλλά έχει να κάνει με την καταστολή, όταν συμβαίνει δηλαδή η φυσική καταστροφή και όχι με την πρόληψή της. Η πρόληψη είναι επείγουσα ανάγκη και εμείς λέμε ότι πρέπει να αλλάξει ριζικά αυτή η πολιτική που ακολουθεί σήμερα η Κυβέρνηση. Όμως, δυστυχώς, αυτό δεν πρόκειται να αλλάξει, αν δεν αλλάξει συνολικά ο συσχετισμός δύναμης και αν ο λαός δεν πάρει την υπόθεση στα χέρια του, για να προστατέψει και τη ζωή του και την περιουσία του και το περιβάλλον.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Κατσώτη.

Τώρα, τον λόγο έχει ο εισηγητής του ΠΑΣΟΚ-Κινήματος Αλλαγής κ. Ανδρέας Πουλάς και θα κλείσουμε τις δευτερολογίες με τον κ. Οζγκιούρ Φερχάτ και την κ. Αντωνίου, την εισηγήτρια της Νέας Δημοκρατίας.

Ορίστε, κύριε Πουλά, έχετε τον λόγο.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, το Υπουργείο Κλιματικής Κρίσης και Πολιτικής Προστασίας πράγματι ήταν μια απλή Γενική Γραμματεία Πολιτικής Προστασίας που μετά τις τραγωδίες στο Μάτι και στην Εύβοια αναβαθμίστηκε σε Υπουργείο, όχι επειδή έγιναν όλα σωστά, αλλά επειδή έγιναν όλα λάθος, όλα πήγαν στραβά. Ήταν μια αποδοχή της αποτυχίας.

Δυστυχώς, τρία χρόνια μετά, συνεχίζουμε να βλέπουμε την ίδια κουλτούρα αποσπασματικότητας, προχειρότητας και μηδενικής λογοδοσίας. Αναγνωρίζω ότι αναλάβατε ένα Υπουργείο ιδιαίτερα απαιτητικό, με δύσκολες συνθήκες, βαριά κληρονομιά και ακόμη πιο βαριές προσδοκίες. Είστε νέος άνθρωπος, αλλά δεν αρκεί η πρόθεση. Χρειάζεται πολιτικό θάρρος και μεταρρυθμιστική πυγμή, γιατί η πολιτική προστασία δεν είναι πεδίο επικοινωνίας. Είναι πεδίο μάχης με τον χρόνο, με τη φωτιά, με την αβεβαιότητα της κρίσης.

Ο περίφημος νόμος 4662/2020 που υποτίθεται ότι θα έφερνε επανάσταση στη διαχείριση των κρίσεων, απέτυχε. Και τώρα υπόσχεστε ένα νέο νομοσχέδιο το φθινόπωρο.

Ελπίζω, κύριε Υπουργέ, αυτή τη φορά να μην είναι μία ανακύκλωση αποτυχημένων σχημάτων. Αυτή είναι ίσως η τελευταία ευκαιρία να φτιάξετε έναν νόμο που θα στηρίζεται στη σαφή κατανομή αρμοδιοτήτων, στη μεταφορά εξουσιών και πόρων στην τοπική αυτοδιοίκηση, στην πρόληψη και όχι στη διαρκή καταστολή. «Πρόληψη» σημαίνει σχέδιο, σημαίνει μετρήσιμα αποτελέσματα, σημαίνει διαφάνεια και λογοδοσία, όχι γενικά λόγια περί ανθεκτικότητας, αλλά συγκεκριμένοι δείκτες, δηλαδή πόσοι καθαρισμοί έγιναν, πόσοι δρόμοι πυροπροστασίας ανοίχτηκαν, ποια δασαρχεία στελεχώθηκαν και εξοπλίστηκαν.

Και ενώ μιλάμε για ανθεκτικότητα στα χαρτιά, η Χίος τις τελευταίες μέρες έζησε και ζει τον εφιάλτη της. Πάνω από σαράντα χιλιάδες στρέμματα έγιναν στάχτη, καλλιέργειες, μαστιχόδεντρα, βοσκοτόπια, μελίσσια, σπίτια, περιουσίες. Χάθηκε η παραγωγή, η εργασία, η ελπίδα. Δεκάδες οικισμοί έμειναν χωρίς ρεύμα, χωρίς νερό, με τις γεωτρήσεις, τις αφαλατώσεις να μη λειτουργούν.

Σας καλώ, λοιπόν, να μεριμνήσετε άμεσα για την αποκατάσταση της ηλεκτροδότησης και τη λειτουργία των γεωτρήσεων, για να έχουν νερό οι κάτοικοι. Να προχωρήσουν άμεσα οι καταγραφές των ζημιών, χωρίς γραφειοκρατικές καθυστερήσεις. Οι αγρότες και οι κτηνοτρόφοι δεν μπορούν να περιμένουν μήνες. Χρειάζονται τώρα τις αποζημιώσεις. Χρειάζονται τώρα ζωοτροφές. Αν δεν βρεθεί λύση άμεσα, ο πρωτογενής τομέας της Χίου θα καταρρεύσει.

Και να πάμε στο άλλο μεγάλο κεφάλαιο, κύριε Υπουργέ, δηλαδή το πολυδιαφημισμένο Πρόγραμμα «ΑΙΓΙΣ». Το πιο μεγάλο εξοπλιστικό πρόγραμμα στον τομέα Πολιτικής Προστασίας μέχρι σήμερα έχει αποδειχθεί μια μεγάλη φούσκα. Μιλάμε για ένα πρόγραμμα 2,1 δισεκατομμυρίων ευρώ, συγχρηματοδοτούμενο από ευρωπαϊκά κονδύλια, στο οποίο έχετε ποντάρει επικοινωνιακά για να ρεφάρετε από τη λαϊκή αγανάκτηση για τις φωτιές, τις καταστροφές, την προβληματική καταβολή των αρωγών και την αργή αποκατάσταση των ζημιών. Το «ΑΙΓΙΣ» έπρεπε ήδη να έχει παραδώσει και μέσα και εργαλεία. Αντί γι’ αυτό, το μόνο που παραδίδει είναι επικοινωνιακή καταιγίδα.

Η χώρα δεν έχει την πολυτέλεια να περιμένει το μέλλον για να θωρακιστεί. Τώρα κινδυνεύει, τώρα καίγεται. Μέχρι να παραδοθούν τα νέα πυροσβεστικά εναέρια μέσα τι θα κάνει η χώρα μας; Δεν θα νοικιάζει ιδιωτικά εναέρια μέσα με κόστος επίσης πάρα πολλών εκατομμυρίων; Πόσο θα κοστίζει κάθε χρόνο η μίσθωση ιδιωτικών εναέριων μέσων; Πόσο κοστίζει κάθε χρόνο η μίσθωση υδροφόρων και μηχανημάτων έργου από τις περιφέρειες και τους δήμους για τις ανάγκες της Πολιτικής Προστασίας; Υπάρχει έλεγχος των κονδυλίων; Υπάρχει λογοδοσία, υπάρχει διαφάνεια, την ίδια ώρα που οι πιο καίριες υπηρεσίες της Πολιτικής Προστασίας είναι υποστελεχωμένες, υπονομεύοντας κάθε επιχειρησιακό προγραμματισμό; Οι Διευθύνσεις Πολιτικής Προστασίας των δήμων, των περιφερειών λειτουργούν με πάρα πολύ λίγο προσωπικό, οι ΔΑΕΦΚ το ίδιο, τα δασαρχεία το ίδιο.

Ακόμη και το Υπουργείο σας λειτουργεί και αυτό με προσωπικό πολύ λίγο και δεν έχετε ακόμα δημιουργήσει στο Υπουργείο σας εσωτερικό κανονισμό, δεν έχετε Οργανισμό. Έχετε φτιάξει το Υπουργείο εδώ και τρία χρόνια και δεν έχετε Οργανισμό ακόμα. Αν στο Υπουργείο σας δεν έχετε καθορίσει τις υπηρεσιακές και στελεχιακές του ανάγκες πώς περιμένετε να σχεδιάσετε και να οργανώσετε την πρόληψη, την ετοιμότητα, την επιχειρησιακή αρτιότητα, την αρωγή και την αποκατάσταση που έπεται μετά από μία φυσική καταστροφή;

Υπό αυτές τις συνθήκες λοιπόν το Πρόγραμμα «ΑΙΓΙΣ» δεν θα μπορέσει να συμβάλει πραγματικά στην επιχειρησιακή ετοιμότητα της χώρας και πρέπει να μας δώσετε λογαριασμό για τις όποιες αστοχίες σας.

Θέλω επίσης να αναφερθώ στον ρόλο των δασαρχείων που παραμένει παρεξηγημένος και περιθωριοποιημένος. Η πρόληψη των δασικών πυρκαγιών χωρίς την εμπλοκή της Δασικής Υπηρεσίας είναι σαν να χτίζεις ένα σπίτι χωρίς θεμέλια. Τα δασαρχεία πρέπει να μπουν ξανά στο επίκεντρο του σχεδιασμού, με επαρκή στελέχωση και επιχειρησιακή στήριξη.

Επίσης άκουσα και εγώ τον Υφυπουργό σας, τον κ. Κατσαφάδο, να μας λέει ότι όσον αφορά αυτή τη νέα κατηγορία των πυροσβεστών επί θητεία το ηλικιακό όριο ένταξης είναι τα 30 έτη, ενώ στην αντίστοιχη κατηγορία των ΕΠΟΠ το ηλικιακό όριο ένταξης είναι τα 28 έτη. Με βάση αυτά λοιπόν που είπε πρέπει να είναι και ευχαριστημένοι οι εποχικοί πυροσβέστες που δεν βάζετε και χαμηλότερα το ηλικιακό όριο, να το πάτε πιο κάτω, να το πάτε στα 25!

Επίσης, όσον αφορά αυτή την αντιστοίχιση που έκανε μεταξύ του ηλικιακού ορίου των εποχικών με το ρουσφέτι του σταθμάρχη, για μένα είναι κατάπτυστος και ευελπιστώ να ανασκευάσει, να ζητήσει μια συγγνώμη από τους εποχικούς πυροσβέστες που είναι αυτοί που «βγάζουν κάθε φορά το φίδι από την τρύπα», είναι αυτοί που δίνουν τη μάχη καθημερινά. Είναι αυτοί που χθες τους λέγαμε ήρωες και σήμερα τους πετάμε στον Καιάδα. Πρέπει κάποια στιγμή, λοιπόν, να πούμε και κάποιες αλήθειες εδώ.

Η χώρα μας δεν χρειάζεται άλλους νόμους που θα μείνουν νόμοι-πλαίσια, χρειάζεται επιχειρησιακό βάθος, θεσμική τόλμη και πολιτική ευθύνη και σας καλούμε πραγματικά να ανταποκριθείτε στην ευθύνη που αναλάβατε, όχι με επικοινωνία, αλλά με ουσία.

Το ΠΑΣΟΚ σίγουρα θα είναι εδώ με προτάσεις, αλλά και με κριτική όπου χρειάζεται. Γιατί η Πολιτική Προστασία το ξέρουμε όλοι πολύ καλά ότι δεν είναι πεδίο κομματισμού, είναι ζήτημα ζωής.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Πουλά.

Θα καλέσω τώρα στο Βήμα τον ειδικό αγορητή της Νέας Αριστεράς κ. Οζγκιούρ Φερχάτ.

Ορίστε, κύριε Φερχάτ, έχετε τον λόγο.

**ΟΖΓΚΙΟΥΡ ΦΕΡΧΑΤ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, κυρίες και κύριοι συνάδελφοι, στο τέλος της συζήτησης και αφού έχουν επισημανθεί οι παραλείψεις και τα κενά από σύσσωμη την αντιπολίτευση, καθώς το παρόν νομοσχέδιο είναι κυρίως τεχνικό, διαδικαστικό, με χαμηλή προστιθέμενη αξία στην ενίσχυση της ανθεκτικότητας και με συνεχιζόμενη απαξίωση στους εμπλεκόμενους φορείς, δεν έχουμε παρά να επισημάνουμε ότι απαιτούνται άμεσες και στοχευμένες λύσεις. Στις αρμόδιες επιτροπές και σήμερα στην Ολομέλεια της βουλής προσπαθήσαμε να προτείνουμε, να δώσουμε άμεσες και στοχευμένες λύσεις. Δεν ξέρω κατά πόσο εισακουγόμαστε από την Κυβέρνηση.

Με την κλιματική κρίση να οδηγεί σε ακραία φαινόμενα, τα οποία εντείνονται χρόνο με τον χρόνο, με καταστροφικές συνέπειες τόσο για το περιβάλλον όσο και για τις περιουσίες και τις ανθρώπινες ζωές, είναι περισσότερο από επιτακτικό ένα νέο πλαίσιο Πολιτικής Προστασίας που θα σέβεται τους ανθρώπους του πεδίου, θα αξιοποιεί την τεχνολογία και θα εγγυάται πραγματική ανθεκτικότητα. Επιβάλλεται η ενίσχυση της πρόληψης, του συντονισμού, της επιχειρησιακής ετοιμότητας και της ανθεκτικότητας απέναντι σε φυσικές και τεχνολογικές καταστροφές, μέσα από συνολική αναδιάταξη της δομής, της λειτουργίας και της φιλοσοφίας του Πυροσβεστικού Σώματος, προκειμένου να συμβάλλει αποτελεσματικά στην αντιμετώπιση των δασικών πυρκαγιών.

Κρίσιμο και άμεσο μέτρο είναι η επικαιροποίηση των δασικών χαρτών, όπως επισημάναμε, κύριε Υπουργέ, και η χαρτογράφηση της επικινδυνότητας ανά περιοχή, δάση, οικισμούς και βιομηχανικές ζώνες. Επιπλέον, συνεργασία και συντονισμός ανάμεσα στις υπηρεσίες της Τοπικής Αυτοδιοίκησης, της Πυροσβεστικής και της Πολιτικής Προστασίας για ενέργειες όπως καθαρισμός περιαστικών δασών και οικοπέδων, καθαρισμός ρεμάτων και άλλων συναφών ενεργειών. Τέλος, ουσιαστική στελέχωση και χρηματοδότηση των εμπλεκόμενων φορέων και οργανισμών.

Στην ενίσχυση της Πολιτικής Προστασίας σημαντικός είναι ο ρόλος της Τοπικής Αυτοδιοίκησης με καθορισμό τοπικών σχεδίων έκτακτης ανάγκης ανά είδος καταστροφής, εκπαίδευση και ενεργοποίηση τοπικών ομάδων πολιτικής προστασίας και κυρίως σχεδιασμό και συντονισμό. Επιπλέον, χρήση ψηφιακών εργαλείων που έχουμε στη διάθεσή μας, όπως είναι η εφαρμογή συστημάτων GIS, drones και άμεση επιτήρηση και αναγνώριση εστιών πυρκαγιάς ή πλημμύρας και δορυφορικών δεδομένων του συστήματος «Copernicus». Και βέβαια θεωρώ την εκπαίδευση και ενημέρωση του πληθυσμού μείζονος σημασίας, καθώς μεγάλος αριθμός συμπολιτών μας παραμένει ανεπαρκώς πληροφορημένος και η ευαισθητοποίηση πρέπει να ξεκινήσει άμεσα.

Η πλέον σημαντική παράμετρος της ενίσχυσης της ανθεκτικότητας είναι η αναβάθμιση του Πυροσβεστικού Σώματος. Απαιτείται ανανέωση του στόλου πυροσβεστικών οχημάτων, με έμφαση σε μικρά, ευέλικτα για δύσβατες περιοχές αεροσκάφη του Πυροσβεστικού Σώματος με θερμική κάμερα για χαρτογράφηση της περιμέτρου της πυρκαγιάς, στελέχωση όλων των υπηρεσιών με το αναγκαίο προσωπικό και πρόσληψη εξειδικευμένου προσωπικού. Επίσης, δημιουργία δασοπυροσβεστικών μονάδων με εκπαιδευμένους δασοπυροσβέστες.

Βέβαια δεν μπορώ να παραλείψω την ανάγκη για σεβασμό στους ανθρώπους της πρώτης γραμμής και την αποφυγή της ντροπιαστικής συμπεριφοράς που δυστυχώς καμιά φορά τους επιφυλάσσετε. Η κατάσταση που ισχύει με την τραγική υποστελέχωση, την απαξίωση και την υποχρηματοδότηση, όχι μόνο στο Πυροσβεστικό Σώμα, αλλά σε όλους τους εμπλεκόμενους φορείς, θα οδηγεί τη χώρα μας με μαθηματική ακρίβεια σε αρνητικές πρωτιές, στην καταστροφή του φυσικού περιβάλλοντος και στην απώλεια περιουσιών και ανθρώπινων ζωών.

Η πρόσφατη φωτιά που καταστρέφει τη Χίο με πάνω από 40.000 στρέμματα καμένης γης δυστυχώς επιβεβαιώνει όλα όσα έχουμε αναδείξει στη συζήτηση του παρόντος νομοσχεδίου. Αιτίες της τραγωδίας είναι η έλλειψη δασικών αγροτικών δρόμων που θα διευκόλυναν τη μετάβαση πεζοπόρων τμημάτων, οι λάθος χειρισμοί και η έλλειψη δεδομένων, καθώς δεν υπάρχει καμία τεχνολογία στο Πυροσβεστικό Σώμα, drones ή θερμική κάμερα που να δίνει ανά τακτά χρονικά διαστήματα γεωχωρικά δεδομένα που αφορούν την εξάπλωση της φωτιάς και από τα οποία μπορεί να προκύψει στρατηγικό πλάνο αντιμετώπισης. Αλλά όλα είναι θέμα πολιτικής βούλησης.

Να πω και λίγα λόγια για τη Ροδόπη, τη Θράκη, τον Έβρο, καθώς η πολιτεία έχει αποτύχει να προστατεύσει τους πολίτες της από τις φυσικές καταστροφές. Και συνεχίζει να επαναλαμβάνει τα ίδια λάθη, χωρίς να μαθαίνει τίποτα από τις τραγωδίες, με έναν Έβρο και μία Ροδόπη που το καλοκαίρι του 2023 υπέστη μία από τις μεγαλύτερες καταστροφές των τελευταίων δεκαετιών. Πυρκαγιές έκαψαν δασικές και αγροτικές εκτάσεις, απείλησαν οικισμούς, κατέστρεψαν υποδομές και στάβλους, κατέστρεψαν ζωές και κόπους ετών. Την ίδια ώρα ο κρατικός μηχανισμός είτε ήταν απών είτε χωρίς κανέναν απολύτως συντονισμό.

Επιπροσθέτως, οι συμπολίτες μου που έχασαν τις περιουσίες τους παραμένουν χωρίς αποζημιώσεις και ελαφρύνσεις και πιστεύω ότι πρέπει να γίνει μια τομή όσον αφορά τη ΔΑΕΦΚ, για να μπορούν οι πολίτες να αποζημιώνονται ταχύτερα και με τις αποζημιώσεις που αναλογούν σε κάθε περίπτωση.

Και φτάσαμε στην αντιπυρική περίοδο του 2025 απροετοίμαστοι και χωρίς τίποτα να έχει αλλάξει. Σε δεκάδες οικισμούς τα δάση βρίσκονται σε απόσταση αναπνοής από τα σπίτια, με το δασαρχείο να μην μπορεί να χορηγήσει τις απαιτούμενες άδειες και οι κάτοικοι δεν ξέρουν πώς να προφυλαχθούν σε μια αντιπυρική περίοδο εν έτει 2025. Μπροστά σε αυτόν τον κίνδυνο οι αρμόδιες υπηρεσίες δεν έχουν λάβει ούτε ένα ουσιαστικό μέτρο και η μία υπηρεσία δείχνει την άλλη, εξαιτίας και της αλληλοεπικάλυψης αρμοδιοτήτων.

Να επισημάνω και ένα τεράστιο ζήτημα που ισχύει σίγουρα στην Κομοτηνή, πιστεύω και σε άλλες περιοχές. Η Πυροσβεστική Υπηρεσία είναι στο κέντρο ακριβώς, στην καρδιά της πόλης. Όλοι σ’ αυτή την Αίθουσα αντιλαμβανόμαστε τι σημαίνει αυτό, πόση είναι η καθυστέρηση μέχρι να καταφέρουν τα οχήματα να φτάσουν στο σημείο που επιχειρούν, αλλά και την επιβάρυνση του αστικού ιστού. (SO)

Η μετεγκατάσταση της πυροσβεστικής υπηρεσίας εκτός του αστικού ιστού είναι επιβεβλημένη, καθώς επιτυγχάνεται ταχύτερη πρόσβαση σε περιαστικές και δασικές περιοχές, ενισχύεται η επιχειρησιακή ευελιξία και επιφέρει σημαντικά λειτουργικά περιβαλλοντικά και κοινωνικά οφέλη.

Ένα επιπλέον χρόνιο πρόβλημα που ταλαιπωρεί τους μικρούς δήμους, όπως είναι ο Δήμος Ιάσμου και πιθανολογώ και άλλους δήμους της χώρας, είναι οι αποφάσεις που χαρακτηρίζουν εκτάσεις ως δασικές, παρόλο που πρόκειται για περιοχές με σαφή αγροτοδασικό χαρακτήρα με εκχερσώσεις, ανθρώπινες επεμβάσεις και χρήση επί δεκαετίες από αγρότες και κτηνοτρόφους. Αυτοί οι δήμοι έχουν καταθέσει αντιρρήσεις οι οποίες όμως παραμένουν στα συρτάρια χωρίς απάντηση μέχρι σήμερα και αυτό είναι ένα δείγμα αγκυλώσεων χρονοβόρας γραφειοκρατίας και παραγκώνισης της τοπικής αυτοδιοίκησης.

Θα ήθελα από αυτό το Βήμα, κύριε Υπουργέ, να προτείνω και την ίδρυση ενός νέου διοικητικού κέντρου πυροσβεστικής και πολιτικής προστασίας με κέντρο τη Ροδόπη που είναι το διοικητικό κέντρο της περιφέρειας. Η αυξανόμενη συχνότητα και ένταση φυσικών καταστροφών και τα ακραία καιρικά φαινόμενα σε συνδυασμό με την ανάγκη ταχείας αντίδρασης και συντονισμένης δράσης των αρμόδιων φορέων καθιστά αναγκαία τη σύστασή του προκειμένου να λειτουργεί ως βασικός κόμβος σχεδιασμού, διαχείρισης και συντονισμού των δυνάμεων αντιμετώπισης εκτάκτων αναγκών, με σκοπό τη βελτιστοποίηση της επιχειρησιακής ετοιμότητας. Η υλοποίησή του θα ενισχύσει την πρόληψη, τον έγκαιρο εντοπισμό κινδύνων και τη συντονισμένη διαχείριση κρίσεων.

Τέλος, όπως είχα προτείνει και στην τελευταία επιτροπή, επικαλούμενος λόγους κοινωνικής ισότητας, ισονομίας και τοπικής ανάπτυξης, προτείνω να προβλεφθεί πρόσληψη στις υπηρεσίες της Θράκης, αρχής γενομένης από το Πυροσβεστικό Σώμα και την ΕΜΟΔΕ για τα μέλη της μουσουλμανικής μειονότητας της Θράκης με ειδικές ευεργετικές διατάξεις, οι οποίες έχουν θεσπιστεί, θα θεσπιστούν και θα ισχύουν.

Και πιστέψτε με, κύριε Υπουργέ, θα δίνουν εργασιακή ασφάλεια σε μια μερίδα του πληθυσμού και θα εμποδίσουν και την οικονομική μετανάστευση που υπάρχει, έτσι ώστε όλοι αυτοί οι άνθρωποι να μπορούν να προσφέρουν για τον τόπο τους. Είναι προς τιμήν σας που μιλήσατε για εντοπιότητα στις επόμενες προκηρύξεις. Πιστεύω ότι η τοπική κοινωνία θα ευεργετηθεί από αυτήν την πρωτοβουλία και θα ήθελα να σας συγχαρώ για την τοποθέτησή σας.

Με αυτά κλείνω την ομιλία μου.

Οι θετικές διατάξεις θα υπερψηφιστούν από εμάς, αλλά επί της αρχής και λόγω των πολλών ελλειμάτων που παρουσιάζει το συγκεκριμένο σχέδιο νόμου, ως Νέα Αριστερά καταψηφίζουμε το παρόν νομοσχέδιο.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Φερχάτ.

Ολοκληρώνουμε τις δευτερολογίες με την εισηγήτρια της Νέας Δημοκρατίας την κ. Μαρία Αντωνίου και αμέσως μετά τον λόγο θα πάρει η Πρόεδρος της Πλεύσης Ελευθερίας, η κ. Ζωή Κωνσταντοπούλου.

Κυρία Αντωνίου, έχετε τον λόγο.

**ΜΑΡΙΑ ΑΝΤΩΝΙΟΥ:** Ευχαριστώ πάρα πολύ, κύριε Πρόεδρε.

Κύριε Υπουργέ, κύριοι Υπουργοί, κυρίες και κύριοι συνάδελφοι, νομίζω ότι στην πρωτομιλία μου ουσιαστικά αναλύσαμε όλες τις ευεργετικές διατάξεις που προβλέπει το παρόν σχέδιο νόμου. Τι προβλέπει; Τέσσερα κεφάλαια.

Ενισχύεται θεσμικά και επιχειρησιακά το Πυροσβεστικό Σώμα. Εξορθολογίζονται οι προσλήψεις και οι διαδικασίες πολιτικής προστασίας. Επικαιροποιούνται τα εργαλεία πρόληψης και αποκατάστασης. Κατοχυρώνεται η αρχή της κοινωνικής δικαιοσύνης και ταχείας κρατικής παρέμβασης.

Κυρίες και κύριοι συνάδελφοι, ειλικρινά ίσως να μην έπαιρνα τον λόγο για δευτερολογία, αλλά αυτά που ακούστηκαν από τους εισηγητές και τους κοινοβουλευτικούς εκπροσώπους των κομμάτων της αντιπολίτευσης δεν μπορούν να μείνουν αναπάντητα.

Άκουσα από τον Κοινοβουλευτικό Εκπρόσωπο του ΣΥΡΙΖΑ και από πολλούς άλλους συναδέλφους από τα κόμματα της αντιπολίτευσης για υποστελέχωση του Πυροσβεστικού Σώματος και για υποστελέχωση των δασικών υπηρεσιών.

Για τις δασικές υπηρεσίες, ως δασολόγος θα συμφωνήσω ότι πέρα από τις 500 προσλήψεις που εμείς κάναμε, θα πρέπει να γίνουν πολλές ακόμα. Ήδη ο αρμόδιος Υπουργός, ο κ. Παπασταύρου, είναι ενημερωμένος και προχωράει το ζήτημα. Φαντάζομαι όλοι γνωρίζετε ότι οι δασικές υπηρεσίες υπάγονται στο Υπουργείο Περιβάλλοντος και Ενέργειας. Να θυμίσω στους συναδέλφους του ΣΥΡΙΖΑ ότι τις είχαν στις αποκεντρωμένες διοικήσεις τις δασικές υπηρεσίες. Εμείς ως Κυβέρνηση τις αναβαθμίσαμε, ένα πάγιο αίτημα των δασικών υπηρεσιών, και ήρθαν υπό την εποπτεία του Υπουργείου Περιβάλλοντος.

Όσον αφορά την υποστελέχωση του Πυροσβεστικού Σώματος που μας κατηγορεί ο ΣΥΡΙΖΑ, να σας επαναλάβω κάποια στοιχεία για να καταλάβετε τη διαφορά. Η πολιτική προστασία επί κυβέρνησης ΣΥΡΙΖΑ -να μην θυμίσω τις πυρκαγιές στο Μάτι- ήταν δύο μικρά γραφεία που, απ’ όσο θυμάμαι, δεν περιποιούσε τιμή για τη χώρα. Σήμερα η πολιτική προστασία από αυτήν την Κυβέρνηση έγινε Υπουργείο με όλα τα σύγχρονα μέσα και θα παρακαλούσα τους συναδέλφους να πάνε να δουν το κέντρο επιχειρήσεων του Υπουργείου Κλιματικής Αλλαγής, για να καταλάβετε τη διαφορά. Μακάρι να είχα τις δύο εικόνες, την εικόνα πώς ήταν η πολιτική προστασία το 2019 και τη σημερινή εικόνα του Υπουργείο Πολιτικής Προστασίας αυτήν τη στιγμή.

Να θυμίσουμε λοιπόν για τις προσλήψεις. Είχε το 2019 επί ΣΥΡΙΖΑ 13.000 μόνιμους πυροσβέστες και 900 εποχικούς, εξάμηνους νομίζω. Τώρα τους έχουμε οκτάμηνους. Έτσι δεν είναι, κύριε Υπουργέ; Σωστά. Σήμερα λοιπόν το Πυροσβεστικό Σώμα αριθμεί 15.500 μόνιμους πυροσβέστες και 2.500 εποχιακούς, άρα 18.000. Με τον ΣΥΡΙΖΑ 13.000, με τη Νέα Δημοκρατία 18.000. Ε, μια διαφορά την έχει.

Άκουσα λοιπόν την Ελληνική Λύση να κατηγορεί για το 112 που εκκενώνουμε χωριά. Μας κατηγορείτε γιατί ενεργοποιούμε το 112; Αν υπήρχε το 112 στις πυρκαγιές στο Μάτι, αγαπητοί συνάδελφοι, ίσως δεν είχαμε αυτά τα 104 θύματα.

Άκουσα το κόμμα της ΝΙΚΗΣ να μας μέμφει για το Πρόγραμμα «Antinero». Αν είναι δυνατόν να λέει ότι καταστρέφουμε τα δάση! Κι επειδή πέρα από δασολόγος, κατάγομαι από τον Γράμμο, από ένα μικρό χωριό στα 1.100 μέτρα, να ρωτήσετε, αγαπητοί συνάδελφοι, τις αρμόδιες δασικές υπηρεσίες τις οποίες έχω υπηρετήσει αν βοηθά ο καθαρισμός των δασικών δρόμων και αντιπυρικών ζωνών στα πολύπλοκα δασικά συμπλέγματα, να ρωτήσετε πώς μπορεί να προσεγγίσει ένα πυροσβεστικό όχημα, όταν η πυρκαγιά ξεσπά μέσα σε δασική περιοχή αν δεν καθαριστούν οι δασικοί δρόμοι και οι αντιπυρικές ζώνες.

Και να πω τι ακριβώς έγινε, για να είναι σε γνώση όλων με το Πρόγραμμα «Antinero».

Στο «Antinero I» 52.000 στρέμματα καθαρισμοί και βελτίωση και συντήρηση δασικού οδικού δικτύου 12.600 χιλιόμετρα, καθώς και βελτίωση και συντήρηση αντιπυρικών ζωνών 2.000 χιλιόμετρα. Επιπρόσθετα, δόθηκε δωρεάν ξυλεία σε χιλιάδες κατοίκους ανά περιοχή, γιατί εκεί πάνω στα ορεινά χωριά αυτοί οι κάτοικοι αυτών των ορεινών χωριών που εσάς υποτίθεται σας ενδιαφέρουν έκαναν χρήση αυτών των καθαρισμών.

Στο «Antinero II» έλαβαν χώρα καθαρισμοί 65.000 στρεμμάτων, βελτιώθηκε και συντηρήθηκε δασικό οδικό δίκτυο 20.000 χιλιομέτρων, καθώς και αντιπυρικές ζώνες 1.000 χιλιομέτρων.

Το «Antinero III» είναι ένα πρόγραμμα που βρίσκεται σε εξέλιξη και αφορά καθαρισμούς δασών 71.058 στρέμματα και βελτίωση και συντήρηση του δασικού οδικού δικτύου για 103.741 στρέμματα, όπως επίσης και βελτίωση και συντήρηση αντιπυρικής ζωνών 21.197 χιλιόμετρα.

Κυρίες και κύριοι συνάδελφοι, εν κατακλείδι, αν δεν ακούσατε εσείς όλοι που σήμερα ήρθατε και μέμφεστε το συγκεκριμένο νομοσχέδιο όλους τους φορείς ότι το παρόν νομοσχέδιο κινείται στη σωστή κατεύθυνση -γενική παραδοχή-, αν δεν τα ακούσατε εσείς από τους φορείς, τα ακούει η ελληνικός λαός που βλέπει την τεράστια προσπάθεια που γίνεται στην πολιτική προστασία και θα αποδώσει τις ευθύνες όταν έρθει η ώρα τους.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε την κυρία Αντωνίου.

Καλείται τώρα στο Βήμα η Πρόεδρος της Πλεύσης Ελευθερίας, η κ. Ζωή Κωνσταντοπούλου.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όσα θα πω σε αυτήν την άδεια Βουλή -για άλλη μία φορά άδεια Βουλή- τα απευθύνω κυρίως, στην κοινωνία και τα αφιερώνω στη μνήμη του Ανδρέα Ανδρεάδη, του εποχικού πυροσβέστη που τον Αύγουστο του 2024 έπεσε θύμα τροχαίου δυστυχήματος, μετά από τριάντα τέσσερις ώρες υπηρεσίας στη Θάσο, του εποχικού πυροσβέστη, ξαναλέω, στον οποίο η Κυβέρνηση Μητσοτάκη εμπιστευόταν να κάνει τριάντα τέσσερις ώρες υπηρεσία ως εποχικός. Ο Ανδρέας Ανδρεάδης ήταν σαράντα εννέα ετών και ήταν είκοσι χρόνια εποχικός πυροσβέστης, στην εποχικότητα είκοσι χρόνια, εξάμηνες συμβάσεις είκοσι χρόνια και εξάμηνη ανεργία.

Αυτός ο άνθρωπος, λοιπόν, ξέρουν οι συνάδελφοί του -που πάντοτε όταν κινητοποιούνται έχουν μαζί τους την αδελφή του, την Ελένη που φοράει μια μπλούζα με το όνομα του Ανδρέα- πολύ καλά ότι ήταν μάχιμος ο Ανδρέας Ανδρεάδης στα σαράντα εννέα του χρόνια, είκοσι χρόνια εποχικός. Και ξέρουν πολύ καλά ποια είναι η προσφορά των εποχικών πυροσβεστών που τους επιφυλάσσετε αυτήν την τρομακτικά εξευτελιστική μεταχείριση. Και ακόμα δεν έχουμε ακούσει τη συγνώμη που οφείλετε για όσα αχαρακτήριστα είπε πριν από λίγο ο Υφυπουργός Πολιτικής Προστασίας κ. Κατσαφάδος.

Ντροπή! Ντροπή να χάνονται άνθρωποι -και άλλοι, βεβαίως, πυροσβέστες που έχουν χαθεί μέσα στη φωτιά- και να έχουμε μια Κυβέρνηση που προσπαθεί να τους συκοφαντήσει και να τους λοιδορήσει, όταν δεν προσπαθεί να τους εξοντώσει. Το αναφέρω αυτό γιατί ήμουν στο πλευρό τους και μαζί τους στις 31 Οκτωβρίου του 2024, όταν με εντολή της Κυβέρνησης Μητσοτάκη ξυλοκοπήθηκαν από τα ΜΑΤ και τις δυνάμεις αποκατάστασης της τάξης οι εποχικοί πυροσβέστες. Άγριο ξύλο, άγρια βία, χημικά μέσα στο «ωραίο» κτήριο που ανέφερε η εισηγήτρια της Νέας Δημοκρατίας. «Σας έχουμε κάνει κτήριο» λέει. «Κάναμε κτήριο, δείτε το κτήριο».

**ΜΑΡΙΑ ΑΝΤΩΝΙΟΥ:** Και προσλήψεις κάναμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το κτήριο, αλήθεια, κάνει την πολιτική προστασία; Σε αυτό το κτήριο, λοιπόν, 31 Οκτωβρίου μαζεύτηκαν οι εποχικοί πυροσβέστες και ο κ. Κικίλιας και ο κ. Χρυσοχοΐδης έδωσαν εντολή και ο κ. Τουρνάς, που είναι αμετακίνητος, προφανώς λόγω της εμπειρίας του στον στρατό και στους εξοπλισμούς. Εγώ είμαι πλέον σίγουρη ότι είστε αμετακίνητος γι’ αυτόν τον λόγο και θα το αναλύσω στη συνέχεια αυτό.

Τότε, λοιπόν, 31 Οκτωβρίου σε αυτό το «ωραίο» κτήριο ρίφθηκαν χημικά σε κλειστό χώρο εναντίον των εποχικών πυροσβεστών που ειρηνικά διαμαρτύρονταν. Αφού ρίφθηκαν χημικά και αφού τους έριξαν πάνω τους και ολόκληρο γραφείο οι αστυνομικές δυνάμεις και αφού εξωθήθηκαν διά της βίας εκτός του κτηρίου, μετά ξανά ξυλοκοπήθηκαν και μετά έγινε επίθεση -και αυτό έγινε με την παρουσία μου- με μηχανές της ομάδας ΔΕΛΤΑ, χωρίς διακριτικά. Σαν ομάδες της επέλασης των SS και των ναζί ήταν οι ομάδες αυτές, χωρίς διακριτικά, που έπεσαν πάνω στους άοπλους πυροσβέστες και σε έναν μάλιστα που ήταν ακριβώς δίπλα μου, τον οποίο κόντεψαν να σκοτώσουν, εφαρμόζοντας ακόμη και τη διαδικασία του πνιγμού, φράσσοντάς του τις οδούς αναπνοής.

Αυτά όλα είναι κατατεθειμένα στο Συνήγορο του Πολίτη που εκείνη τη μέρα είχατε προσπαθήσει να τον αντικαταστήσετε. Είναι καταγγελθέντα σε διεθνείς οργανώσεις προστασίας των ανθρωπίνων δικαιωμάτων και στη Διεθνή Αμνηστία και είναι ζητήματα κράτους δικαίου.

Εγώ θέλω, λοιπόν, να αφιερώσω αυτή την ομιλία στη μνήμη του Ανδρέα Ανδρεάδη και στον αγώνα που κάνει η οικογένειά του μετά τον θάνατό του. Θέλω να αφιερώσω αυτή την ομιλία στους εποχικούς πυροσβέστες που επιμένουν να προσφέρουν και να είναι μάχιμοι, την ώρα που υφίστανται τέτοια λοιδορία, να τους παραλληλίσει, ο Υφυπουργός Κλιματικής Κρίσης και Πολιτικής Προστασίας, τους ανθρώπους αυτούς που δίνουν την ψυχή τους, με τον σταθμάρχη- ρουσφέτι της Νέας Δημοκρατίας, που τον βάλατε σε θέση σταθμάρχη ενώ ήταν αχθοφόρος και ενώ δεν είχε τα τυπικά προσόντα και άλλαξε φωτογραφικά ο νόμος για εκείνον. Και ακόμα δεν μας έχετε πει τίνος ρουσφέτι ήταν και άρα καταλαβαίνουμε πολύ καλά ότι ήταν πολύ ψηλά ο εντελών την τοποθέτηση αυτή.

Τα ζητήματα πολιτικής προστασίας και τα ζητήματα της δασοπυροπροστασίας είναι στη δική μας ιεράρχηση. Κύριε Υπουργέ, σας το λέω γιατί είστε φρέσκος στο Υπουργείο από τον Μάρτιο. Στη δική μας ιεράρχηση είναι πάρα πολύ ψηλά και είναι πάρα πολύ ψηλά όχι σήμερα. Και εγώ προσωπικά ως Πρόεδρος της Πλεύσης Ελευθερίας το 2018, όταν έγινε το έγκλημα στο Μάτι, μαζί με τον σημερινό Βουλευτή μας και τότε συνιδρυτή της Πλεύσης Ελευθερίας και της Δικαιοσύνης για Όλους, τον Διαμαντή Καραναστάση, καταθέσαμε στις 6 Αυγούστου του 2008 την πρώτη μήνυση για κακούργημα για το έγκλημα στο Μάτι που τελικώς δικάστηκε σαν πλημμέλημα.

Σε αυτή την πρώτη μήνυση υπάρχουν καταγεγραμμένες όλες οι ελλείψεις, όλες οι ηθελημένες παραλείψεις, όλη η εγκατάλειψη της πολιτικής προστασίας σε μια χώρα που έχει ζήσει και άλλες τραγωδίες. Έχει ζήσει τις φωτιές στην Ηλεία και μάλιστα επί κυβερνήσεως Νέας Δημοκρατίας, έχει ζήσει θανάτους και νεκρούς από φωτιές και δεν επιτρέπεται να έχει εγκαταλείψει την πολιτική προστασία σε αυτή την κατάσταση, να επαφίεται στον πατριωτισμό και στο περίσσευμα ψυχής των πυροσβεστών, των μάχιμων πυροσβεστών, όχι των πυροσβεστών της ιεραρχίας και των γραφείων, στους οποίους θα αναφερθώ, όχι στους επιτελείς, τους αρχηγούς και τους υπαρχηγούς. Είναι μεγάλη πληγή. Και θα έρθω σε αυτό και το ξέρετε και αν δεν το ξέρετε, κύριε Υπουργέ, οφείλετε να ενημερωθείτε. Καιγόταν τρεις μέρες η Χίος.

Υπάρχει ποινική δικογραφία, στην οποία ο πρώην αρχηγός της Πυροσβεστικής Ματθαιόπουλος -ο οποίος ήταν υπαρχηγός όταν έγινε το έγκλημα στο Μάτι με αρχηγό τον Τερζούδη και αντικατέστησε τον Τερζούδη ως αρχηγό τον Αύγουστο προς Σεπτέμβριο του 2018- κάλεσε στο γραφείο του τον πραγματογνώμονα της υπόθεσης του εγκλήματος στο Μάτι, τον Δημήτρη Λιότσιο και του είπε «Έτσι και τολμήσεις να κάνεις πραγματογνωμοσύνη για ανώτερό σου θα σου κάνω, θα σου ράνω, θα έρθει η Δούρου θα σου ανοίξει τα καπούλια».

Αυτές ήταν οι εκφράσεις που χρησιμοποιούσε. Οι εκφράσεις ήταν ανατριχιαστικές. Ο πραγματογνώμονας αντιστάθηκε και κατέθεσε πραγματογνωμοσύνη και οφείλεται σε εκείνον σε πολύ μεγάλο βαθμό η αποκάλυψη πάρα πολύ σημαντικών πτυχών του εγκλήματος και συμμετοχής και κυβερνητικών παραγόντων και υπηρεσιακών παραγόντων.

Ξέρετε τι άλλο έλεγε ο Ματθαιόπουλος στον πραγματογνώμονα Δημήτρη Λιότσιο; «Θα σε στείλω σε ένα απομακρυσμένο νησί, στη Σάμο», δεν θυμάμαι αν είπε και τη Χίο, «και θα φροντίσω να μην έρθουν εναέρια μέσα» όπως έγινε στα Κύθηρα που το έκαναν τότε στον τάδε τον οποίο θέλανε να υπονομεύσουν.

Υπάρχει καταγγελία γιατί ο πραγματογνώμονας αυτά τα κατέθεσε στον ανακριτή και έχει δημοσιοποιηθεί η συνομιλία από τον κ. Παπαχελά μάλιστα και την «Καθημερινή» ότι γίνονται τέτοιου είδους εκβιασμοί και υπονομεύσεις σε επίπεδο υψηλής ηγεσίας του Πυροσβεστικού Σώματος.

Εγώ δεν ξέρω γιατί δεν υπήρχαν επαρκή επίγεια και εναέρια μέσα στη Χίο τρεις μέρες. Ξέρω ότι εκεί είναι τοποθετημένος ο Δημήτρης Λιότσιος και ξέρω ότι για την αντιμετώπιση της πυρκαγιάς φέρατε πάλι πυροσβέστες από όλη την Ελλάδα. Δηλαδή και πάλι δεν υπήρχαν επαρκή μέσα επί τόπου, όπως συμβαίνει σε κάθε πυρκαγιά.

Στις πυρκαγιές του 2021, στο εθνικό έγκλημα που διαπράχθηκε στη Βόρεια Εύβοια ήμουν εκεί, κύριε Υπουργέ, μέσα στη φωτιά. Είμαι Ευβοιώτισσα και ήμουν μέσα στη φωτιά που έκαιγε έντεκα μέρες σε συνθήκες άπνοιας. Και πάλι είχαν μεταφερθεί πυροσβέστες από όλη την Ελλάδα άυπνοι σε κατάσταση τρομακτικής εξουθένωσης με μηδενικά μέσα, με παλαιωμένα πυροσβεστικά δεκαετιών, με πυροσβεστικά που δεν ταίριαζαν να πάρουν νερό και με τους βορειοευβοιώτες, τους ανθρώπους της περιοχής να παίρνουν τα πράγματα στα χέρια τους, να σβήνουν και να κάνουν μπλόκα με τα τρακτέρ τους, με τα αγροτικά τους και να σβήνουν με τα χέρια τους τη φωτιά. Εθελοντικά στα χωριά οι κάτοικοι τροφοδοτούσαν εκείνοι τα πυροσβεστικά διότι δεν υπήρχαν κρουνοί που να ταιριάζουν.

Το 2021 έγιναν αυτά. Ποιος ήταν αρχηγός το 2021; Ποιον έκανε ο κ. Μητσοτάκης αρχηγό; Τον κ. Κολοκούρη. Ποιος ήταν ο κ. Κολοκούρης; Ήτανε ο επικεφαλής της ΕΜΑΚ που όταν έγινε η φωτιά στο Μάτι και εκλήθη στις πέντε η ώρα ως ΕΜΑΚ να πάει στο Μάτι, έφτασε στις 10 το βράδυ. Βεβαίως αυτόν τον αθώωσε το δικαστήριο -το ανεξάρτητο κατά τα λοιπά που έκρινε την υπόθεση σε δεύτερο βαθμό για πλημμέλημα- όπως αθώωσε, κύριε Κατσώτη και τον Λάμπρη που παραλίγο να τον κάνετε αρχηγό της Πυροσβεστικής. Ποιος ήταν ο Λάμπρης; Ο Λάμπρης ήταν ο υπεύθυνος του μοναδικού ελικοπτέρου που ήταν πάνω από το Νέο Βουτζά την ώρα που έμπαινε η φωτιά στην περιοχή στο Μάτι στις πεντέμισι το απόγευμα της 23ης Ιουλίου του 2018.

Και τι έγινε ο Λάμπρης; Πείτε, κύριε Τουρνά. Δώστε ενημέρωση. Δώστε την ενημέρωση. Κι αυτός αθωώθηκε. Άρα, ο υπεύθυνος της ΕΜΑΚ που έκανε πέντε ώρες να πάει την ΕΜΑΚ και που ο Μητσοτάκης τον προβίβασε και τον έκανε αρχηγό της Πυροσβεστικής, αθωώθηκε. Ο υπεύθυνος του συντονιστικού ελικοπτέρου που ήταν μόνος του στις πεντέμισι ώρα το απόγευμα, την ώρα ακριβώς που έμπαινε η φωτιά στην κατοικημένη και ρυμοτομημένη περιοχή -γιατί κάποιοι έλεγαν για αυθαίρετα- του Νέου Βουτζά, ο Λάμπρης τον οποίον έκανε η Κυβέρνηση της Νέας Δημοκρατίας τρίτο τη τάξει, δηλαδή παρολίγον αρχηγό, επίσης αθωώθηκε. Βέβαια αθώοι είναι αυτοί, όπως αθώος ο Καραμανλής, αθώος ο Τριαντόπουλος. Όλοι αυτοί είναι πάρα πολλοί αθώοι, όπως καταλαβαίνουμε.

Βέβαια καταδίκασε το δικαστήριο τον Τερζούδη, τον αρχηγό της Πυροσβεστικής, τον Ματθαιόπουλο, τον υπαρχηγό της Πυροσβεστικής που έγινε μετά αρχηγός, άλλον έναν υψηλόβαθμο και τον Γενικό Γραμματέα Πολιτικής Προστασίας αποδεικνύοντας ότι υπάρχει αφενός κυβερνητική ευθύνη η οποία δεν ελέγχθηκε ποτέ για το Μάτι. Και έχετε ευθύνη για το ότι δεν ελέγχθηκε και γιατί δεν φέρατε ποτέ πρόταση σύστασης, ούτε εξεταστικής, ούτε προανακριτικής επιτροπής.

Αφετέρου το ψάρι βρωμάει από το κεφάλι. Και εν προκειμένω η Πυροσβεστική Υπηρεσία δυστυχώς έχει πάρα πολύ βρώμικο κεφάλι όλο αυτό το διάστημα. Και ο σημερινός αρχηγός, ο κ. Βάγιας είναι κατηγορούμενος για τη φωτιά στη Βαρυμπόμπη το 2021.

Πληροφορείστε μας σας παρακαλώ τι έχει γίνει με αυτό το δικαστήριο γιατί με αυτήν την ηγεσία της Πυροσβεστικής αυτή τη στιγμή φέρνετε ένα νομοσχέδιο το οποίο λέει ότι θα έχει αυξημένες αρμοδιότητες και δυνατότητες ο αρχηγός της Πυροσβεστικής, δηλαδή ο Βάγιας, δηλαδή ο κατηγορούμενος για την υπόθεση της Βαρυμπόμπης. Έγινε; Αθωώθηκε και αυτός; Δεν έγινε; Είναι υπόδικος; Τι σας κάνει να τον επιλέγετε για να φτιάχνετε και να στήνετε όλη αυτή την νέα πρόταση που αφορά την επιτροπή εκτίμησης κινδύνου και τις έκτακτες ανάγκες και ούτω καθεξής γύρω από τον αρχηγό του Πυροσβεστικού Σώματος και ποιες είναι οι εγγυήσεις που παρέχει το πρόσωπο του αρχηγού του Πυροσβεστικού Σώματος που διορίζετε με αδιαφανέστατο τρόπο και που όλες οι επιλογές όλων των τελευταίων ετών είναι καταστροφικές και συνδέονται με εγκληματικές πράξεις;

Γιατί αυτή τη στιγμή εσείς τη φέρνετε; Σας το δώσανε έτοιμο και δεν είχατε αυτή την πληροφόρηση; Γιατί φέρνετε αυτή την αναβάθμιση και υπερεξουσία για τον αρχηγό την ώρα που υπάρχει τόσο μεγάλο πρόβλημα; Έχετε ερευνήσει τι έχει γίνει με αυτές τις υποθέσεις πυρκαγιών στις οποίες υπάρχει δικογραφία και δικογραφίες για τα Κύθηρα, για τον Ματθαιόπουλο; Ότι είναι modus operandi, δηλαδή τρόπος λειτουργίας που παραπέμπει και σε εγκληματικές οργανώσεις, να υπονομεύουν αυτόν που θέλουν να χτυπήσουν μη στέλνοντας μέσα. Έχουν διερευνηθεί αυτά; Υπάρχουν πορίσματα; Θα τα ανακοινώσετε;

Εμείς έχουμε καταθέσει προτάσεις από το 2018, όχι τώρα. Η Πλεύση Ελευθερίας σταθερά με παρεμβάσεις της, με συνεντεύξεις Τύπου στη ΔΕΘ έχουμε καταθέσει επανειλημμένες προτάσεις, εμπλουτισμένες και σαφείς για την πολιτική προστασία που περιέχουν ένα εθνικό σχέδιο πολιτικής προστασίας, που περιέχουν την ενίσχυση του έμψυχου δυναμικού, των υποδομών, της υλικοτεχνικής υποδομής.

Έχετε πάει δίπλα σε πυροσβέστες την ώρα που δίνουν τη μάχη; Δεν ξέρω αν έχετε προλάβει. Ξέρετε με τι μάσκες δίνουν τη μάχη τώρα το καλοκαίρι; Ήμουν κοντά στους πυροσβέστες εδώ στο κέντρο της Αθήνας που είχε φτάσει η φωτιά στο Πάτημα Χαλανδρίου και κάηκε μια γυναίκα το 2024, ενώ το 2023 είκοσι οκτώ άνθρωποι έχασαν τη ζωή τους από τις πυρκαγιές και δυστυχώς υπήρξε και μία δημοσιογράφος που είπε ότι για κάποιους «δεν πειράζει, δεν μετράνε γιατί ήταν μετανάστες, πρόσφυγες που κάηκαν στο δάσος της Δαδιάς» και ο Πρωθυπουργός είχε πει ότι δεν είχαν και καμιά δουλειά να είναι εκεί. Άρα, δεν μετράνε.

Τώρα, το 2024, ξέρετε τι μάσκες είχαν; Είχαν μασκούλες φαρμακείου που παίρνανε οι ίδιοι. Ξέρετε πόσο πίσω είναι το ζήτημα της ατομικής εξάρτησης και υπόδησης των πυροσβεστών μας που πέφτουν στη φωτιά, που είναι οι ήρωές μας; Ανεπίτρεπτα πίσω. Την ίδια ώρα κάνουν χορό τα εκατομμύρια και τα δισεκατομμύρια, ΑΙΓΙΣ, AntiNero.

Τώρα ακούσαμε και τον Πρωθυπουργό ότι θα αυξήσει στο 5%, λέει -αν είναι δυνατόν, τι θράσος!- του προϋπολογισμού της χώρας τις αμυντικές δαπάνες, δηλαδή τους εξοπλισμούς. Θα παίρνουμε όπλα και υποβρύχια και φρεγάτες και δεν ξέρω και εγώ τι άλλο, την ώρα που οι πυροσβέστες δεν έχουν γάντια, μάσκες, μπότες, τα βασικά, την ώρα που δεν έχουμε ιδιόκτητο λειτουργικό στόλο εναέριο που να επαρκεί για τις ανάγκες της χώρας, τις οποίες τις ξέρετε. Δεν μπορώ να ξανακούσω «α, πολλές πυρκαγιές ταυτόχρονα». Κάθε χρόνο έχει πολλές πυρκαγιές ταυτόχρονα. Είναι υποχρεωμένη η χώρα να είναι θωρακισμένη για πολλές πυρκαγιές ταυτόχρονα.

Ξέρετε τι ντροπή αισθανθήκανε οι πυροσβέστες μας το 2021, όταν ήρθαν προς επικουρία οι Ρουμάνοι, μια χώρα πολύ πιο πίσω από εμάς σε όλη τη διαδικασία ένταξης στην Ευρωπαϊκή Ένωση, σε όλη τη διαδικασία ανάπτυξης; Ήρθε ο στόλος και το προσωπικό της Ρουμανίας και πάθαμε σοκ από τον εξοπλισμό, από όλη τη θωράκιση που είχε αυτή η χώρα, η Ρουμανία. Γιατί έχετε αφήσει την Ελλάδα σε αυτή την κατάσταση;

Γιατί σήμερα, 25 Ιουνίου του 2025, να συζητάμε για το αν πρέπει να προσληφθούν σε συνθήκες αξιοπρέπειας όλοι οι διαθέσιμοι μάχιμοι πυροσβέστες και να γίνεται λόγος για όρια ηλικίας τριάντα ετών; Μα, αυτό το όριο δεν ισχύει για τους πυροσβέστες γενικά. Ξέρετε ότι έχετε μάχιμους εποχικούς, μάχιμους πενταετούς θητείας και μάχιμους πολύ λιγότερους μόνιμους πυροσβέστες, οι οποίοι είναι μεγαλύτεροι σε ηλικία. Γιατί τους στοχοποιείτε; Γιατί τους αποκλείετε; Δεν τους έχουμε ανάγκη; Εγώ θα έλεγα, τους έχουμε ανάγκη και έχουμε ανάγκη από άλλους τόσους και άλλους τόσους να εκπαιδευτούν και να μπουν σε αυτή τη διαδικασία.

Έχουμε καταθέσει δέκα προτάσεις το 2023, τότε που ο κ. Μητσοτάκης μου είπε «είστε από άλλο πλανήτη, κυρία Κωνσταντοπούλου, αν νομίζετε ότι μπορούμε να προστατεύσουμε όλα τα δάση της χώρας». Εγώ δεν νομίζω ότι είμαι από άλλο πλανήτη. Νομίζω ότι αυτό είναι θέμα πολιτικής βούλησης.

Ένας Πρωθυπουργός πάει και λέει «αυτό το δάσος, αργά ή γρήγορα, θα καεί». Το έχετε δει το βίντεο του κ. Μητσοτάκη που λέει «εμείς καλά κάνουμε εδώ και το κάνουμε αυτό», μια δραστηριότητα, κατασκευαστική νομίζω, «γιατί αυτό, αύριο-μεθαύριο θα καεί», το δάσος για το οποίο φωνάζουν οι κάτοικοι.

Έχετε δει και τον Γεωργιάδη -για να αναφέρω τις δημοκρατικές δυνάμεις- που λέει για την Κέρκυρα «Τι είναι πιο σημαντικό, να προστατεύσουμε το δάσος ή να πάρουμε εκατομμύρια;». Είναι θέμα, λοιπόν, ιεράρχησης. Για μένα είναι σημαντικό να προστατέψουμε το δάσος. Διότι, το δάσος είναι πηγή ζωής και το δάσος είναι κληρονομιά όχι δική μας, των επόμενων γενεών και έχουμε υποχρέωση να το διαφυλάξουμε.

Εμείς, λοιπόν, καταθέσαμε προτάσεις το 2023, τότε που υπήρχαν είκοσι οχτώ νεκροί από τις πυρκαγιές και άλλοι δεκαεπτά από τις πλημμύρες, αλλά η συζήτηση έγινε στις 31 Αυγούστου, μετά τις πυρκαγιές και πριν τις πλημμύρες.

Πρώτη πρόταση: Η μονιμοποίηση όλου του προσωπικού των πυροσβεστών. Ακατανόητο γιατί δεν το κάνετε. Είναι απλώς αντιδραστική προσέγγιση που θέλει κάποιους ανθρώπους να τους κρατάει σε εξάρτηση, σε ομηρία και σε διαρκή αγωνία, προσωπική και οικογενειακή.

Δεύτερη πρόταση: Να αυξηθεί ο προϋπολογισμός της Πολιτικής Προστασίας. Τώρα που λέει ο Πρωθυπουργός ότι έχουμε για να κάνουμε 5% για την άμυνα, γιατί δεν απαντάτε «Όχι, κύριε Κυριάκο μας. Δεν θα κάνουμε 5% για την άμυνα, γιατί έχουμε ανάγκες πολιτικής προστασίας». Δεν οφείλετε να το πείτε; Αναλογιστείτε το.

Τρίτη πρόταση: Να δημιουργηθεί πραγματική αγροφυλακή και δασοφυλακή. Είναι ακατανόητο γιατί ούτε αυτό γίνεται.

Τέταρτη πρόταση: Να ενεργοποιηθούν όλα τα πυροφυλάκια της χώρας. Μα, το αυτονόητο! Υπάρχει υποδομή, υπάρχουν πυροφυλάκια εγκαταλελειμμένα και αναξιοποίητα. Γιατί δεν το κάνετε;

Πέμπτη πρόταση: Να αποταχθούν, είχαμε πει το 2023, όσοι ενέχονται σε καταστροφικές πυρκαγιές, οι οποίες δεν ελέγχθηκαν και να εξεταστούν ειδικά αυτά τα οποία περιγράφονται από τον Ματθαιόπουλο, ακριβώς στην εκβιαστική συνομιλία στην οποία αναφέρθηκα. Δηλαδή, ότι γίνονται εκβιαστικές παραλείψεις αποστολής εναέριων μέσων για κατάσβεση πυρκαγιών, με άλλη σκοπιμότητα. Ελέγχθηκαν αυτά ποτέ; Θα τα ελέγξετε; Μπορεί πιστεύετε η χώρα να προχωράει έτσι; Διότι, γαλουχούνται και προάγονται και ακολουθούν τα τσιράκια και τα παραπαίδια αυτών οι οποίοι έχουν έτσι λειτουργήσει και το ξέρετε πάρα πολύ καλά.

Ο Παπαγεωργίου, ο οποίος οδηγήθηκε σε παραίτηση, κύριε Κεφαλογιάννη -και τώρα θέλω να δω αν θα σας ψιθυρίσει ο κ. Τουρνάς- γιατί ήταν επί τόπου…

Τι είναι αυτή η χειρονομία, το έτσι-έτσι; Σε ποιον κάνετε έτσι;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σε εσάς. Τι να ψιθυρίσω; Τι είναι αυτό;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τον Παπαγεωργίου θιγήκατε;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Τι να ψιθυρίσω;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όπως ψιθυρίζατε για τον Λάμπρη, λέω αν θα ψιθυρίσετε και για τον Παπαγεωργίου.

Κύριε Κεφαλογιάννη, ο Παπαγεωργίου -εγώ σας ενημερώνω εδώ live- ήταν μέχρι τις αρχές της χρονιάς Γενικός Γραμματέας στο Υπουργείο στο οποίο προΐστασθε και παραιτήθηκε για την υπόθεση του μπαζώματος, γιατί ήταν στο σημείο. Ήταν μαζί με τον Τριαντόπουλο και βεβαίως έχει πολύ μεγάλη ευθύνη για όσα έγιναν στο πεδίο. Ο Παπαγεωργίου είχε γνωστή ιστορία στο Πυροσβεστικό Σώμα και είχε κατηγορηθεί -όπως έχω ξανά αναφέρει σε αυτήν εδώ την Αίθουσα- και για οικονομικά ζητήματα και έχει διατελέσει και στην ηγεσία του Πυροσβεστικού Σώματος, αν δεν κάνω λάθος.

Επομένως, όλα τα πρόσωπα τα οποία προάγονται με διάφορους τρόπους, έχουν μία μελανή, μελανώτατη πορεία. Ήξερε ο κ. Μητσοτάκης και ήξερε ο κ. Κικίλιας και ξέρει πολύ καλά και ο κ. Τουρνάς ποιος ήταν ο κ. Παπαγεωργίου και γιατί παραιτήθηκε ο κ. Παπαγεωργίου. Να επισημάνω και να υπογραμμίσω ότι, δυστυχώς, η διαφθορά και η ασυδοσία οργιάζουν.

Η έκτη πρόταση που είχαμε καταθέσει ήταν να υιοθετηθεί νομοθεσία απόλυτης προστασίας των αναδασωτέων εκτάσεων. Και εδώ υπάρχει ένα τεράστιο ζήτημα, το γνωρίζετε. Από το 2012 με εισήγηση της μετέπειτα Προέδρου της Δημοκρατίας -τότε εισηγήτριας στο Συμβούλιο της Επικρατείας- υπάρχει μια κατάπτυστη σειρά αποφάσεων του Συμβουλίου της Επικρατείας που λένε ότι αναδασωτέες εκτάσεις δεν χρήζουν της απόλυτης προστασίας, όπως λέει το Σύνταγμα, που λέει καθαρά ότι απαγορεύεται κάθε δραστηριότητα, αλλά μπορούν να γίνονται –λέει- στις αναδασωτέες εκτάσεις κάποιες δραστηριότητες.

Για μετρήστε με αυτή τη νομολογία πόσες φωτιές έχουν πιάσει, και αναλογιστείτε την ευθύνη αυτού του μηνύματος που έχει εκπνευθεί συνειδητά από την πολιτική εξουσία, ότι δηλαδή είναι ok να εγκαθιστάς ανεμογεννήτριες σε αναδασωτέες εκτάσεις, είναι ok να γίνονται δραστηριότητες σε αναδασωτέες εκτάσεις, δηλαδή σε καμένες εκτάσεις, όλα αυτά είναι ok. Για εμάς αυτή η νομολογία έχει ενθαρρύνει και έχει προκαλέσει εμπρησμούς και πυρκαγιές, και δεν είναι καθόλου αθώα.

Η έβδομη πρόταση που είχαμε καταθέσει από το 2023 ήταν η απαγόρευση του κυνηγιού στις καμένες εκτάσεις.

Η όγδοη πρόταση ήταν -και ακόμα περιμένει- να γίνει επιτέλους εξεταστική επιτροπή για όλα τα ζητήματα των διαχρονικών εγκλημάτων που αποτελούν στη δική μας συνείδηση και στη δική μου πεποίθηση ένα συγκεκριμένο και συνεχιζόμενο έγκλημα σε βάρος του περιβάλλοντος, σε βάρος του δασικού πλούτου της χώρας, σε βάρος του δικαιώματος που είναι κοινωνικό ανθρώπινο δικαίωμα στο περιβάλλον και στη διαφύλαξή του και σε βάρος βεβαίως της διαφάνειας και της χρηστής λειτουργίας της διοίκησης σε όλα τα πεδία, σε βάρος της ανθρώπινης ζωής. Διότι είναι εκατοντάδες άνθρωποι που έχουν χάσει τη ζωή τους λόγω πυρκαγιών, με κυβερνητική ευθύνη την τελευταία εικοσαετία. Και μπορούμε να τις απαριθμήσουμε αυτές τις απώλειες ανθρώπινων ζωών, που είναι συνδεδεμένες με κυβερνητική ευθύνη.

Ένατη πρόταση, να στηριχθεί ο κατά προτεραιότητα έλεγχος όλων των εμπλεκόμενων δικαστικών λειτουργών που ενέχονται στην ατιμωρησία για προηγούμενες εγκληματικές καταστάσεις συνδεδεμένες με πυρκαγιές.

Και δέκατη πρόταση να γίνει ακρόαση φορέων και να κληθούν -στον Πρωθυπουργό απευθυνόμουν τότε- πυρόπληκτοι, πυροσβέστες, εποχικοί πυροσβέστες, πληγέντες από όλη την Ελλάδα για να καταθέσουν την εμπειρία τους και τις προτάσεις τους. Εμείς αυτά τα θεωρούμε απολύτως επιβεβλημένα.

Το 2023 μετά από αυτές τις φοβερές πυρκαγιές στη Ρόδο, στον Έβρο, σε όλη την Ελλάδα, στη Θεσσαλία -είχε καεί όλη η Ελλάδα το 2023- κατέθεσα διάβημα στην Εισαγγελέα του Αρείου Πάγου Αδειλίνη, ζητώντας της την ανάσυρση, συσχέτιση και διερεύνηση όλων των ποινικών δικογραφιών που αφορούν τέτοιου είδους πυρκαγιές και γεγονότα. Βεβαίως, η Εισαγγελέας Αδειλίνη ήταν πολύ απασχολημένη να κάνει Δελτία Τύπου και παρεμβάσεις για το έγκλημα των Τεμπών, και δεν έχω πληροφορηθεί αν έκανε οτιδήποτε στα δύο χρόνια της θητείας της για αυτά τα πολύ σοβαρά ζητήματα.

Η δική μας αγωνία, κύριε Υπουργέ, εκπορεύεται από τη βούληση επιτέλους να κάνουμε κάτι για την πολιτική προστασία στη χώρα, που τη θεωρούμε πολύ σοβαρό πυλώνα της ευημερίας των πολιτών, και εκπορεύεται επίσης από την πεποίθηση ότι αυτός ο τόπος και ο λαός αξίζουν πολύ, πολύ, πολύ, πολύ καλύτερα.

**ΠΡΟΕΔΡΕΥΩΝ (Αθανάσιος Μπούρας):** Και με αυτό ολοκληρώστε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, με αυτό ολοκληρώνω.

Θα ήθελα πάρα πολύ, κύριε Πρόεδρε, να ολοκλήρωνα με αυτό, με ένα ψήγμα έστω αίσθησης ότι μπορεί αυτή η Κυβέρνηση κάτι να κάνει. Εδώ είναι, δεν θα τα καταθέσω στα Πρακτικά. Αυτές είναι μόνο οι κοινοβουλευτικές παρεμβάσεις οι δικές μας, της Πλεύσης Ελευθερίας. Δεν θα τα καταθέσω. Δεν θα σας το επιφυλάξω αυτό σήμερα. Είναι μόνο οι δικές μας παρεμβάσεις, δικές μου και των Βουλευτών μας, στο διάστημα των δύο τελευταίων ετών μόνο για την πολιτική προστασία και τη δασοπροστασία.

Αυτό που μας κινητοποιεί είναι η αγωνία μας, είναι η αγάπη μας για αυτήν την πατρίδα, για τα δάση, για το φυσικό περιβάλλον, για τους πολίτες, για τους ανθρώπους, για τους εποχικούς πυροσβέστες, για τους εργαζόμενους στη Μετεωρολογική Υπηρεσία, στην ΕΜΥ, και στο Αστεροσκοπείο, που πέρσι επειδή ενόχλησαν τα έφερε η Κυβέρνηση κάτω από τη μασχάλη της, ενώ είχαν αυτόνομη λειτουργία.

Έχουμε μια γνήσια αγωνία. Έχουμε, όμως, και μια γνήσια επιμονή, αυτή μας την αγωνία που είναι αγωνία των Ελλήνων και των Ελληνίδων να την κάνουμε πράξη. Και αυτό είναι το μόνο σίγουρο, ότι δηλαδή όσο και αν αυτή η Κυβέρνηση παίζει καθυστερήσεις, να έρθει εκείνη η μέρα, η άσπρη μέρα, η πολύχρωμη μέρα, εκείνη η μέρα που θα μπορέσουμε πραγματικά να χτίσουμε τη χώρα μας, να τη φτιάξουμε όπως πραγματικά αξίζουμε.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Πρόεδρο.

Και τώρα καλώ στο Βήμα τον Υπουργό Κλιματικής Κρίσης και Πολιτικής Προστασίας, τον κ. Κεφαλογιάννη, για να ολοκληρώσουμε με την ομιλία του την πολύωρη διαδικασία στο σχέδιο νόμου που κατέθεσε.

Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Θα ήθελα να ξεκινήσω, καταρχάς, με το να ευχαριστήσω όλους τους συναδέλφους για τον ουσιαστικό διάλογο που προηγήθηκε σε μια διαδικασία η οποία υπερέβη τις δώδεκα ώρες στην Ολομέλεια αλλά και σε έναν εξαντλητικό διάλογο σε τέσσερις συνεδριάσεις της Επιτροπής. Υπήρξε βεβαίως και μια δημόσια διαβούλευση στο νομοσχέδιο με επαρκή χρόνο και με αρκετά σχόλια επί συγκεκριμένων άρθρων.

Ανεξάρτητα από τη στόχευση των παρεμβάσεων, οι οποίες άλλοτε ήταν επικριτικές, άλλοτε υποστηρικτικές ή ακόμα και αποτρεπτικές για κάποιες βελτιώσεις, νομίζω ότι, κυρίες και κύριοι συνάδελφοι, μπορούμε να συμφωνήσουμε κάτι επί της αρχής, ότι η πολιτική προστασία δεν είναι μια απλή δημόσια υπηρεσία στη διοικητική αλυσίδα του κράτους, αλλά είναι κυριολεκτικά το πρόσωπο της πολιτείας στις πιο κρίσιμες, στις πιο επικίνδυνες, στις πιο σκληρές στιγμές.

Είναι ο θεσμός όπου όταν όλοι οι υπόλοιποι θεσμοί του δημοσίου ή και του ιδιωτικού τομέα υποχωρούν ή ακόμα απομακρύνονται, γιατί οι συνθήκες το επιβάλλουν, είναι εκείνος ο οποίος στέκεται και εμφανίζεται δίπλα στον πολίτη, δίπλα στην προστασία των περιουσιών και του περιβάλλοντος.

Και, δυστυχώς, η φύση και η αποστολή της πολιτείας, και ειδικότερα μάλλον της πολιτικής προστασία, είναι τέτοια που την αλήθεια αυτή τη βιώνουμε συχνά μέσα από πολύ δύσκολες στιγμές, τραγικές στιγμές, σκληρές εμπειρίες, εκεί όπου η ανθρώπινη ζωή και η περιουσία απειλείται, η φύση απειλείται και που δυστυχώς πολλές φορές έχουμε και απώλειες.

Την τελευταία δεκαετία η χώρα μας, δυστυχώς, συσσώρευσε μια πολύτιμη εμπειρία μέσα από τη διαχείριση των φυσικών καταστροφών, συσσώρευσε εμπειρίες, όμως, οι οποίες πολλές φορές προήλθαν μέσα από τραγωδίες. Και κάθε μία από αυτές τις δοκιμασίες, την εμπειρία δηλαδή που συσσώρευσε η ελληνική πολιτεία, τη βοήθησε να ωριμάσει και θεσμικά, αλλά και επιχειρησιακά να ενισχύσει το θεσμικό της οπλοστάσιο -νομίζω ότι εξηγήθηκε πού βρισκόμασταν πριν από μερικά χρόνια όσον αφορά θεσμικά την πολιτική προστασία της χώρας, εξηγήθηκε πού βρισκόμαστε σήμερα- τη βοήθησε να βελτιώσει τους μηχανισμούς πρόληψης και απόκρισης, χωρίς να σημαίνει ότι έχουμε φτάσει στο απόλυτο ή ότι προφανώς δεν υπάρχουν και πολλά περιθώρια.

Κυρίως, όμως, η εμπειρία αυτή τη βοήθησε να χτιστεί μια κουλτούρα συνεργασίας μεταξύ διαφορετικών φορέων και υπηρεσιών που εμπλέκονται στη διαχείριση της κρίσης, μια κουλτούρα η οποία, κυρίες και κύριοι συνάδελφοι, πριν από μερικά χρόνια απλά δεν υπήρχε. Είχαμε δει, δυστυχώς, επί του πεδίου πολλές φορές οι υπηρεσίες να μην συνεννοούνται μεταξύ τους, εθελοντές να θέλουν να βοηθήσουν και να μην έχουν μια συγκεκριμένη κατεύθυνση, οι δήμοι να μην ξέρουν τι αρμοδιότητες έχουν ή οι περιφέρειες. Τουλάχιστον αυτό πλέον το έχουμε κατακτήσει. Επιπλέον, καταφέραμε να ενσωματώσουμε, και ενσωματώνονται συνεχώς, νέες τεχνολογίες και ενισχύεται τόσο σε προσωπικό, όσο και σε σύγχρονο εξοπλισμό η πολιτική προστασία. Συνεπώς, οι εμπειρίες αυτές δεν πήγαν χαμένες. Βεβαίως, δεν χρειάζεται να αναζητήσουμε θεωρητικά παραδείγματα για αυτά τα οποία σας περιγράφω, αλλά μπορούμε να δούμε τι έγινε στην πρόσφατη πυρκαγιά της Χίου, που αναφέρθηκαν και πάρα πολλοί συνάδελφοι, μια πυρκαγιά εξαιρετικά δύσκολη, όπως είπα από την αρχή.

Να απαντήσω και στην κυρία Πρόεδρο. Βρέθηκα στη Χίο, κυρία Πρόεδρε, ήδη από τη Δευτέρα, και πήγα στα μέτωπα. Το λέω γιατί με ρωτήσατε αν έχω βρεθεί σε πραγματική συνθήκη. Βρέθηκα δίπλα τους πυροσβέστες, δίπλα στους εθελοντές, και σε όλους τους φορείς της Χίου. Και μπορώ να σας πω ότι έγινε πραγματικά μια προσπάθεια από όλους.

Δεν άκουσα κάποιο παράπονο –και θέλω να το καταθέσω αυτό- από κανέναν και αναφέρομαι είτε από την περιφέρεια, είτε από τον δήμο, είτε από τους ίδιους τους πυροσβέστες ή ακόμα και από τους φορείς να λένε για έλλειψη μέσων, είτε εναερίων είτε επιγείων. Υπάρχει πάντα μια αντικειμενική δυσκολία, όπως ξέρετε, σε ένα νησί. Είναι διαφορετικό να ενισχύεται μια περιοχή στον ηπειρωτικό χώρο που από τους όμορους νομούς ή τις υπηρεσίες πάνε πολύ γρήγορα τα μέσα, κυρίως τα επίγεια, και είναι διαφορετικό να μιλάμε για ένα νησί που τουλάχιστον τα οχήματα χρειάζονται αρκετές ώρες προκειμένου να ενισχυθούν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν υπάρχουν επί τόπου όμως.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Θα σας πω, κυρία Πρόεδρε.

Παρ’ όλα αυτά, όμως, και ήθελα να δώσω τα συγκεκριμένα δεδομένα, επιχείρησαν συνολικά τετρακόσια σαράντα τέσσερα άτομα –μιλάω για το Πυροσβεστικό Σώμα- γυναίκες και άνδρες, επιπλέον εθελοντές. Τα εναέρια μέσα συνολικά -και απαντώ για να μην υπάρχει καμία υπόνοια, αν θέλετε, ότι δεν ενισχύθηκε το νησί για διάφορους λόγους- ήταν δεκατέσσερα ελικόπτερα, εκ των οποίων το ένα συντονιστικό και τέσσερα αεροπλάνα καναντέρ –και αυτά βεβαίως ενήργησαν περιοδικά-, όπως επίσης και ογδόντα πέντε οχήματα, τα οποία ξέρετε πολύ καλά ότι είναι ιδιαίτερα σημαντικά στο να περικυκλώσουν τη φωτιά για να μπορούν να επιχειρήσουν.

Πράγματι, όπως ανέφερα και συγκεκριμένα δεδομένα στην αρχή της συζήτησης, ήταν μια μεγάλη καταστροφή. Δεν θα κρυφτώ. Σαράντα χιλιάδες στρέμματα για εμάς είναι μεγάλη καταστροφή, ασχέτως αν τα περισσότερα μπορεί να είναι χορτολιβαδικές εκτάσεις, χέρσες ή βραχώδεις. Καταφέραμε, όμως, με έναν καλό συντονισμό, παρά το γεγονός ότι απειλήθηκαν οικισμοί, να μην έχουμε καταστροφή οικιών -τουλάχιστον δεν έχει αναφερθεί κάτι μέχρι σήμερα- και κυρίως να διασώσουμε μνημεία παγκόσμιας κληρονομιάς, όπως είναι η Νέα Μονή, η Σκήτη του Αγίου Μάρκου, τα Μαστιχοχώρια, γενικά περιοχές οι οποίες δίνουν τον παραγωγικό πλούτο της περιοχής.

Επίσης, δεν θα κρυφτώ και θα σας πω ότι η πυρκαγιά αυτή προφανώς δεν οφείλεται στην κλιματική κρίση. Θέλω να είμαι ξεκάθαρος. Και νομίζω ότι δεν είναι κακό να τολμούμε να λέμε δημοσίως ότι υπάρχουν υπόνοιες εμπρησμού, είτε είναι από δόλο είτε είναι εξ αμελείας. Μάλιστα, ήδη σήμερα υπήρξε και μια σύλληψη - ομολογία εμπρησμού. Θα κρίνει η δικαιοσύνη αν ήταν εκ δόλου ή από αμέλεια, αλλά σε κάθε περίπτωση να πω ότι ήδη από τις πρώτες ώρες στο νησί είχε μεταβεί η ΔΑΕΕ, η Διεύθυνση Αντιμετώπισης Εγκλημάτων Εμπρησμού, και διερευνούμε όλα τα ενδεχόμενα. Και βεβαίως, αντιλαμβάνεστε ότι αν επαληθευτούν αυτά τα ενδεχόμενα, μιλάμε για μία επικίνδυνη επίθεση κατά της κοινωνίας, κατά του περιβάλλοντος, κατά περιουσιών και κατά ζωών.

Μέσα, λοιπόν, σε αυτές τις συνθήκες, αλλά και με αυτά τα δεδομένα η απόκριση του Εθνικού Μηχανισμού Διαχείρισης Κρίσεων, τουλάχιστον στην περίπτωση αυτή, ήταν και άμεση και συντονισμένη και αποφασιστική, καθώς μέσα σε σαράντα οκτώ ώρες πραγματικά μεταφέρθηκαν επαρκέστατες δυνάμεις στο νησί, σε ένα πολύ δύσκολο περιβάλλον, με πέντε διαφορετικά σημεία ενάρξεων πυρκαγιών, με αρκετά χιλιόμετρα μεταξύ τους, γι’ αυτό και υπήρξαν υπόνοιες εξαρχής για εμπρησμό. Με όλη αυτήν την επιχείρηση -το 112 που εστάλη σε δεκαεπτά περιπτώσεις για να απομακρυνθούν κάτοικοι από τους οικισμούς που κινδύνεψαν εκείνη τη στιγμή- τουλάχιστον είχαμε το αποτέλεσμα το οποίο σας περιέγραψα προηγουμένως.

Και βεβαίως, η συνδρομή και της Ελληνικής Αστυνομίας και των Ενόπλων Δυνάμεων και -θα το ξαναπώ- και των εθελοντών, είτε πυροσβεστών είτε εθελοντών της πολιτικής προστασίας, υπήρξε υπερπολύτιμη, όπως και των οργανισμών τοπικής αυτοδιοίκησης α΄ και β΄ βαθμού, του δήμου αλλά και της περιφέρειας. Όλα αυτά στην ουσία αποτελούν τις ψηφίδες της πολιτικής προστασίας της χώρας μας και όλα αυτά προσπαθούμε μέσα από το παρόν σχέδιο νόμου να τα ενισχύσουμε έτι περαιτέρω.

Ήμουν ξεκάθαρος στις επιτροπές, λέγοντας ότι προφανώς αυτό το σχέδιο νόμου δεν έρχεται να θεραπεύσει όλες τις δυσκολίες, τις παθογένειες και τα προβλήματα τα οποία έχουν εντοπιστεί. Είπα, μάλιστα, ότι πολύ σύντομα θα έρθει προς δημόσια διαβούλευση –και πραγματικά καλώ όλα τα κόμματα ακόμα και να καταθέσουν προτάσεις και σε επίπεδο διατάξεων από το φθινόπωρο και μετά- η διαμόρφωση ενός νέου πλαισίου για την πολιτική προστασία με βάση και τις εμπειρίες που έχουμε σωρεύσει όλο το προηγούμενο διάστημα. Και το λέω αυτό από τώρα για να μην υπάρξει κανείς αιφνιδιασμός και να υπάρχει προετοιμασία. Ήδη σήμερα κατατέθηκαν αρκετές προτάσεις και προφανώς θα μπορούν να υιοθετηθούν.

Νομίζω ότι τουλάχιστον μπορούμε να συμφωνήσουμε στην Εθνική Αντιπροσωπεία ότι η πολιτική προστασία της χώρας είναι ένας εθνικός στόχος που μπορούμε να βρούμε και κοινό τόπο σε πάρα πολλά πράγματα. Είναι, όμως, πολλές φορές άδικο να απαξιώνεται όλη αυτή η προσπάθεια η οποία έχει γίνει τα προηγούμενα χρόνια. Είναι αντιληπτό να γίνεται μία κριτική στο πλαίσιο του κοινοβουλευτικού έργου, αλλά νομίζω ότι πολλές φορές αυτό το οποίο αδικεί η ρητορική δεν είναι η ίδια η Κυβέρνηση. Η ρητορική αυτή «πού είναι το κράτος, πού είναι η πολιτική προστασία» πολλές φορές αδικεί αυτούς που όλοι σήμερα χαρακτηρίσαμε ως ήρωες επί του πεδίου, αυτούς δηλαδή που είναι πραγματικά στην πρώτη γραμμή. Επειδή το είδα και με τα μάτια μου και στην περίπτωση της Χίου από την πρώτη στιγμή, το να λέμε «πού είναι το κράτος» ή «δεν ενεργήσατε γρήγορα» ή «δεν ενεργήσατε συντονισμένα» αδικεί πρωτίστως –θα το ξαναπώ- την προσπάθεια αυτών των ανθρώπων.

Για να συνδέσω τώρα και τις διατάξεις του συγκεκριμένου σχεδίου νόμου, ξεκινώντας από κάποιες σταχυολογήσεις που έχω κάνει, να πούμε ότι το να υπάρχει αυτήν τη στιγμή ένα πλαίσιο όπου κηρύσσεται σε κατάσταση εκτάκτου ανάγκης ένας δήμος για έναν μήνα, νομίζω ότι είναι ουτοπικό να λέμε ότι σε αυτόν τον μήνα αυτός ο δήμος θα μπορεί να ξεκινήσει τον σχεδιασμό, τις μελέτες και τις αποκαταστάσεις των υποδομών. Γι’ αυτόν τον λόγο ερχόμαστε τώρα και λέμε ότι επί της αρχής δίνουμε ένα διάστημα τριών μηνών, όπου αυτό το διάστημα είναι επαρκές προκειμένου να γίνει αυτός ο σχεδιασμός και η μελέτη και -γιατί όχι;- η αποκατάσταση σε κάποια άμεσα ζητήματα και εφόσον υπάρξει ανάγκη περαιτέρω παράτασης της κατάστασης ανάγκης, να δοθεί με αιτιολογημένο τρόπο και ένα εξάμηνο. Αν δεν φτάσει από το εξάμηνο, προφανώς θα δοθεί και περαιτέρω παράταση. Δεν πρέπει, όμως, να φτάσουμε σε μια κατάσταση που υπάρχουν δήμοι που για δύο, τρία, τέσσερα, πέντε χρόνια βρίσκονται σε κατάσταση εκτάκτου ανάγκης. Δηλαδή το έκτακτο το έχουμε κάνει κανονικότητα. Αυτή είναι και η σκέψη αυτής της διάταξης.

Έρχομαι στο ζήτημα της διάταξης για τους ΠΕΘ, δηλαδή τους πυροσβέστες επί θητεία, μια νέα κατηγορία. Θα το ξαναπώ και δεν πρέπει να το συγχέουμε είτε εκουσίως είτε ακουσίως. Οι ΠΕΘ είναι μία κατηγορία πυροσβεστών οι οποίοι ξεκινούν με επταετή θητεία. Στη συνέχεια, με δική τους αίτηση έξι μήνες πριν από τη λήξη της επταετίας αυτής μπορούν να μονιμοποιηθούν με πολύ συγκεκριμένα κριτήρια, τα οποία καταγράφονται μέσα στον νόμο. Συνεπώς, δεν μιλάμε για περίπτωση συμβασιούχων.

Το γεγονός ότι δίνουμε την ευκαιρία προφανώς, μεταξύ άλλων, και μοριοδοτούμε περαιτέρω και τους εποχικούς μέχρι τα τριάντα έτη, είναι ακριβώς γιατί από τη μία θέλουμε όντως να κατεβάσουμε το ηλικιακό όριο που αυτήν τη στιγμή όλοι αναγνωρίζουμε ότι είναι ιδιαίτερα υψηλό στο Πυροσβεστικό Σώμα –μέσος όρος τα σαράντα επτά έτη- και από την άλλη, όπου μπορούμε να αντλήσουμε και την εμπειρία, είτε αυτό σημαίνει εποχικός πυροσβέστης, είτε σημαίνει υπηρεσία στις Ειδικές Δυνάμεις, είτε γενικότερα τα κριτήρια τα οποία θα θεσπιστούν, αυτό θα μπορέσουμε να το εκμεταλλευτούμε, με την καλή έννοια.

Συνεπώς, -και να απαντήσω και σε κάποιες κριτικές- όσον αφορά τους εποχικούς πυροσβέστες, νομίζω ότι το είδατε και στην επιτροπή. Οι περισσότεροι εξ υμών ήσασταν στην επιτροπή των φορέων. Ο μεν για παράδειγμα συνδικαλιστικός φορέας των αξιωματικών είπε ότι το συγκεκριμένο όριο δεν πρέπει να είναι τα τριάντα έτη, πρέπει να είναι τα είκοσι έξι. Ήταν μια επιχειρηματολογία την οποία είπανε. Οι δε πυροσβέστες, ο κ. Λαβράνος συγκεκριμένα είπε ότι το σύνολο του νομοσχεδίου είναι στη σωστή κατεύθυνση.

Ακόμα και οι εποχικοί πυροσβέστες διά του κ. Ψαρόπουλου, του Προέδρου τους, με εξαίρεση το ηλικιακό όριο, το οποίο ο ίδιος το έθεσε στα σαράντα έτη για τους μαχίμους και στα πενήντα έτη για τους οδηγούς, είπε ότι το νομοσχέδιο είναι σε μία σωστή κατεύθυνση. Μάλιστα, -και το σημείωσα αυτό- είπε ότι «έχουμε μια πολύ ουσιαστική συνεργασία με τη νέα πολιτική ηγεσία». Σε αυτήν την κατεύθυνση, ήδη πριν από πολύ λίγο χρονικό διάστημα ικανοποιήθηκε ένα σωστό, πάγιο αίτημα των εποχικών πυροσβεστών, δηλαδή να εξισωθούν με τους μονίμους στο ζήτημα των δωρεάν μετακινήσεων σε Αθήνα και Θεσσαλονίκη, κάτι που έπρεπε πράγματι να έχει γίνει εδώ και πάρα πολύ καιρό.

Συζητάμε, επίσης, μια σειρά από παρεμβάσεις που θεωρώ πολύ δίκαιες από τα αιτήματα που έχουν θέσει και θα είμαστε σε θέση να το ανακοινώσουμε το επόμενο χρονικό διάστημα. Ειπώθηκε και από την εισηγήτριά μας ότι από έξι μήνες πήγαμε σε οκτώ μήνες γιατί αναγνωρίσαμε μια αναγκαιότητα ότι ενώ η τυπική αντιπυρική περίοδος ξεκινάει από 1η Μαΐου και φτάνει μέχρι τα τέλη Οκτωβρίου, η ουσιαστική αντιπυρική περίοδος στην ουσία είναι μεγαλύτερη. Το έχουμε δει από τα προηγούμενα χρόνια, γι’ αυτό και πλέον οι άνθρωποι αυτοί θα προσλαμβάνονται από αρχές Απριλίου μέχρι και τέλη Νοεμβρίου.

Κανείς δεν είπε ότι αυτοί οι άνθρωποι αποκλείονται από το Πυροσβεστικό Σώμα. Πριν από λίγες εβδομάδες, πριν από ενάμιση μήνα, υπέγραψαν τις συμβάσεις για πέντε χρόνια, δσηλαδή ακόμη και αν το ηλικιακό όριο παραμείνει, που θα παραμείνει στα τριάντα χρόνια. Αν άκουγε κανείς τις παρεμβάσεις εδώ πέρα, θα νόμιζε ότι βάζουμε τα τριάντα χρόνια, άρα οι δυόμισι χιλιάδες μένουν εκτός του Πυροσβεστικού Σώματος. Όχι, κυρίες και κύριοι συνάδελφοι. Αυτό θέλω να καταγραφεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εξακόσιοι μένουν.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Θα σας πω. Είναι μικρότερο το νούμερο, κυρία Κωνσταντοπούλου, και ήδη ακόμα και με τους εποχικούς βρισκόμαστε σε μια συζήτηση πώς και εκείνοι ενδεχομένως με κάποιους τρόπους θα μπορούν να απορροφηθούν σε κάποιες άλλες υπηρεσίες, χρήσιμες επίσης για την πολιτική προστασία.

Είμαστε ήδη σε ένα διάλογο. Μιλάω για τους δυόμισι χιλιάδες. Αν άκουγε κανείς πολλές από τις παρεμβάσεις σήμερα, θα νόμιζε ότι βάζουμε ένα ηλικιακό όριο τριάντα και την επόμενη μέρα οι δυόμισι χιλιάδες μένουν στον δρόμο. Δεν ισχύει αυτό. Υπέγραψαν τις συμβάσεις για τα επόμενα πέντε χρόνια και για τα επόμενα πέντε χρόνια τουλάχιστον επί οχτώ μήνες τον χρόνο αντί για έξι που ίσχυε μέχρι πριν λίγα χρόνια θα βρίσκονται εντός του Πυροσβεστικού Σώματος.

Να πω, επίσης, ότι η μεγάλη δεξαμενή των εποχικών στην ουσία έχει τροφοδοτήσει και τις ΕΜΟΔΕ. Μην το ξεχνάμε κι αυτό. Σήμερα που μιλάμε οι ΕΜΟΔΕ αυτή τη στιγμή αριθμούν –για όσους μας ακούν οι ΕΜΟΔΕ είναι οι δασοκομάντος- χίλια εξακόσια άτομα και με τις τελευταίες προσλήψεις που θα κάνουμε τώρα τους εκατόν τριάντα επτά.

Νομίζω γνωρίζετε όλοι ότι η μεγάλη πλειοψηφία από αυτούς που στελεχώνουν τις ΕΜΟΔΕ είναι από τους εποχικούς. Η 21η ΕΜΟΔΕ ιδρύεται σήμερα δια του συγκεκριμένου νομοσχεδίου και εξήγησα τους επιχειρησιακούς λόγους για ποιο λόγο ιδρύεται στην καβάλα η ΕΜΟΔΕ. Ο λόγος είναι -θα το ξαναπώ- διότι από τη Θεσσαλονίκη μέχρι και τον Έβρο, δηλαδή μέχρι την Αλεξανδρούπολη, δεν υπάρχει στο ενδιάμεσο κάποια ΕΜΟΔΕ. Επομένως, υπάρχει επιχειρησιακή ανάγκη ειδικά σε έναν νομό, όπως είναι η Θάσος, όπως είναι το Παγγαίο Όρος, το οποίο μας έχει δώσει αρκετά περιστατικά το προηγούμενο χρονικό διάστημα, να ιδρυθεί μια νέα ΕΜΟΔΕ με επί της αρχής τριάντα άτομα και αυτοί προφανώς θα προέλθουν κατά βάση από τους εποχικούς.

Άρα, έχουμε δείξει μια συγκεκριμένη πολιτική βούληση ότι όπου μπορούμε να απορροφήσουμε αυτούς τους ανθρώπους που πράγματι έχουν και την εμπειρία και την εκπαίδευση –δεν το αμφισβήτησε κανείς-, όπως επίσης και οι εθελοντές πυροσβέστες δεν πρέπει και αυτούς να τους ξεχνάμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**… (Δεν ακούστηκε)

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Βεβαίως, δεν θα διαφωνήσουμε, κυρία Κωνσταντοπούλου. Εμείς στα αυτονόητα μπορούμε να συμφωνήσουμε.

Όπως και οι εθελοντές πυροσβέστες -θα το ξαναπώ- και αυτοί είναι το ίδιο και οι εθελοντές της Πολιτικής Προστασίας.

Φέτος, γιατί αναφερόμαστε όλοι στους δεκαοχτώ χιλιάδες πυροσβέστες μόνιμους, πενταετούς και εποχικούς, και ξεχνάμε τους πέντε χιλιάδες εθελοντές πυροσβέστες, οι οποίοι πραγματικά δίνουν ακριβώς την ίδια μάχη με όλους τους υπόλοιπους. Δεν πρέπει να ξεχνάμε, επίσης, τους πεντέμισι χιλιάδες εθελοντές της Πολιτικής Προστασίας.

Συνεπώς, κυρίες και κύριοι συνάδελφοι, δεν πέφτουν στη μάχη μόνο οι δεκαοχτώ χιλιάδες μόνιμοι πενταετούς και εποχικοί. Είναι και περίπου άλλοι δέκα χιλιάδες, για την ακρίβεια δέκα χιλιάδες πεντακόσιοι, εθελοντές πυροσβέστες και εθελοντές Πολιτικής Προστασίας.

Όσον αφορά άλλες διατάξεις του νομοσχεδίου, νομίζω κανείς δεν θα διαφωνήσει ότι αναφερθήκατε, για παράδειγμα, για ποιο λόγο συμμετέχει ο εκάστοτε αρχηγός του Πυροσβεστικού Σώματος στην Επιτροπή Εκτίμησης Κινδύνου. Νομίζω ότι ήταν μια θεσμική παράλειψη όλα αυτά τα χρόνια. Η Επιτροπή Εκτίμησης Κινδύνου, για να το πω πολύ απλά, είναι αυτή που κάθε μέρα βγάζει τον χάρτη επικινδυνότητας της επόμενης ημέρας με τις περιοχές, όπως θα έχετε δει, τις διάφορε βαθμονομήσεις, δηλαδή το κόκκινο, το πορτοκαλί, το κίτρινο, το πράσινο και το μπλε. Νομίζω είναι αυτονόητο ότι ο εκάστοτε αρχηγός του Πυροσβεστικού Σώματος να συμμετέχει σε αυτή την επιτροπή όταν την επόμενη μέρα βάσει νόμου είναι εκείνος ο όποιος προΐσταται του Πυροσβεστικού Σώματος. Δεν κρύβεται κάτι πίσω ιδιαίτερα περίπλοκο ή επικίνδυνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα σας πω μετά.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Να μου πείτε, βεβαίως. Απλώς αυτή είναι μόνο η αιτιολογία πίσω από αυτό.

Όσον αφορά τώρα ότι το νομοσχέδιο είναι αποσπασματικό, είπα προηγουμένως ότι αυτό είναι νομοσχέδιο το οποίο έρχεται να καλύψει, να αντιμετωπίσει μάλλον κάποιες επείγουσες ανάγκες, δηλαδή το γεγονός ότι διευκολύνουμε την πρόσληψη σε κάποιες ειδικές κατηγορίες, όπως είναι οι ιπτάμενοί μας, οι τεχνικοί, το υγειονομικό. Είδαμε στην πράξη τον προηγούμενο χρόνο ότι απέβησαν άκαρπες μια σειρά από προκηρύξεις, με αποτέλεσμα όταν θα αρχίσουμε να παραλαμβάνουμε αρχές του 2026 από το «ΑΙΓΙΣ» εναέρια μέσα είτε αυτά είναι ελικόπτερα είτε αυτά είναι αεροπλάνα, θα υπήρχε ο κίνδυνος να παραλαμβάνουμε μέσα χωρίς να έχουμε και τους πιλότους.

Αναφέρθηκαν κάποιοι σε μια κριτική για ποιο λόγο, λέει, καταργούμε τις εξετάσεις για παράδειγμα στους γιατρούς και σας έφερα ξανά το παράδειγμα -και όσοι είναι γιατροί στη Αίθουσα θα το καταλάβουν- ότι είναι σαν να ζητάμε –νομίζω, κύριε Πουλά, είστε γιατρός- από εσάς να πάτε στο νοσοκομείο της περιοχής σας και να σας βάζουν να κάνετε γραπτές εξετάσεις για την ειδικότητά σας, ενώ είστε ήδη ειδικευμένος.

**ΑΝΔΡΕΑΣ ΠΟΥΛΑΣ:** Το πιο αξιοκρατικό είναι αυτό.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Μα, δεν γίνεται όμως αυτό. Στο ΕΣΥ δεν γίνεται αυτό. Είναι συγκεκριμένη η προκήρυξη και νομίζω ότι εσείς έχετε υπηρετήσει το ΕΣΥ και το γνωρίζετε.

Θέλω να πω, λοιπόν, αυτός είναι ο λόγος, γιατί καμιά φορά δαιμονοποιούμε μια διάταξη, ενώ την εξηγούμε και πραγματικά υπάρχει ένας πολύ συγκεκριμένος λόγος πίσω από αυτό.

Συνεπώς, κυρίες και κύριοι συνάδελφοι, επειδή άκουσα και την κριτική για ποιο λόγο αλλάζουμε συνεχώς διατάξεις, εδώ προφανώς κανείς νόμος δεν είναι οι πλάκες του Μωυσή. Αν βλέπουμε ότι στην πράξη κάποια πράγματα δεν λειτουργούν ή κάποια πράγματα χρήζουν συμπλήρωσης, προφανώς και θα έρθει ένα νέο σχέδιο νόμου να διορθώσει τα προηγούμενα. Δεν ξεκινάμε, όμως, από το μηδέν. Υπάρχει το νομοθετικό πλαίσιο τα προηγούμενα χρόνια, έχει τεθεί μια βάση εκεί που πραγματικά δυστυχώς δεν υπήρχε -να το πούμε αυτό- πολιτική προστασία στη χώρα. Υπάρχει μια βάση και έχουμε την «πολυτέλεια» να ερχόμαστε να διορθώνουμε όποια πράγματα δεν λειτουργούν στην πράξη.

Αναφέρθηκα στο πρόγραμμα «ΑΙΓΙΣ» 2,16 δισεκατομμύρια ευρώ. Παραλαμβάνουμε δεκάδες ελικόπτερα, αεροπλάνα, εκατοντάδες επίγεια μέσα, υδροφόρες και μη, οι οποίες, πέρα από το Πυροσβεστικό Σώμα, θα κατευθυνθούν και στις περιφέρειες, αλλά, όπως έχω πει, και από το πλεόνασμα πλέον το οποίο θα έχει το Πυροσβεστικό Σώμα θα μπορούμε να διαθέσουμε πολλά από τα οχήματα αυτά στις εθελοντικές οργανώσεις, οι οποίες ζητάνε οχήματα και μπορούμε πλέον να τα παρέχουμε.

Αναβαθμίσαμε θεσμικά τον ρόλο της Πολιτικής Προστασίας. Ειπώθηκε και το παράδειγμα ότι το 2019 στην ουσία ήταν δύο δωμάτια στην οδό Ευαγγελιστρίας με δέκα υπολογιστές, ενώ σήμερα είναι μια οργανωμένη δομή Υπουργείου με πολύ συγκεκριμένες δομές, κτηριακές υποδομές, τεχνολογικές υποδομές και ανθρώπινο προσωπικό. Όντως από το 2019 μέχρι το 2025 -σήμερα που μιλάμε- ίσως η Πολιτική Προστασία είναι ο τομέας του δημοσίου στη χώρα μας ο οποίος έχει ενισχυθεί το περισσότερο σε ανθρώπινο δυναμικό. Πάλι η εισηγήτριά μας είπε πολύ συγκεκριμένους αριθμούς. Το 2019 υπηρετούσαν δεκατρείς χιλιάδες γυναίκες και άντρες στο Πυροσβεστικό Σώμα είτε μόνιμοι είτε πενταετούς θητείας και εννιακόσιοι εποχικοί, δεκατρείς χιλιάδες εννιακόσιοι το 2019. Σήμερα που μιλάμε υπηρετούν δεκαοχτώ χιλιάδες άτομα, δεκαπεντέμισι χιλιάδες μόνιμοι και πενταετούς υποχρέωσης και οι εποχικοί. Αυτό είναι μια αύξηση 30%. Αν κάνει κανείς την αναζήτηση σε όλους τους τομείς του δημοσίου, θα δείτε ότι τέτοια αύξηση δεν υπήρξε και νομίζω ότι αυτό αποδεικνύει στην πράξη ότι η Κυβέρνηση επενδύει στην Πολιτική Προστασία, επενδύει στο ανθρώπινό της δυναμικό, επενδύει στα μέσα, επενδύει στις τεχνολογίες και επενδύει και σε ένα θεσμικό πλαίσιο.

Πέραν, όμως, από την αύξηση στο όσον αφορά τον αριθμό επενδύσαμε και στην ποιοτική αναβάθμιση. Οι ΕΜΟΔΕ αυτή τη στιγμή στη χώρα, οι δασοκομάντος, ο οποίοι πραγματικά κάνουν μια εξαιρετική δουλειά επί του πεδίου, μέχρι πριν από δύο-τρία χρόνια δεν υπήρχαν. Πέρυσι είχαμε δεκαέξι ομάδες ΕΜΟΔΕ στη χώρα. Φέτος ιδρύονται άλλες πέντε, η πέμπτη είναι με το νομοσχέδιο αυτή που συζητάμε, δηλαδή στη Ζάκυνθο, στη Χαλκίδα, στην πατρίδα σας, στα Χανιά, στη Σάμο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η πατρίδα μου είναι η Αιδηψός, βόρεια Εύβοια.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Ας πούμε στην Εύβοια, στα Χανιά και η πέμπτη τώρα στην Καβάλα, γιατί επενδύουμε πραγματικά. Κάποιος εκ των συναδέλφων είπε να επενδύσουμε στους δασοκομάντος. Επενδύουμε και το αποδεικνύουμε στην πράξη. Χίλια εξακόσια άτομα θα φτάσει φέτος η δύναμη με τις προσθήκες των πέντε αυτών ομάδων, κυρίως μάλιστα νέα άτομα ηλικιακά, γιατί είναι μέχρι τα τριάντα πέντε έτη και με εμπειρία και, όπως προείπα, προερχόμενη η συντριπτική τους πλειοψηφία από τη δεξαμενή των εποχικών. Σκεφτείτε ότι η δεξαμενή των εποχικών του 2022 η αρχική έχει κατά 80% περίπου απορροφηθεί ήδη στις ομάδες των ΕΜΟΔΕ και συνεπώς προχωράμε σε αυτή τη διαδικασία. Επίσης, για πρώτη φορά εγκαθιδρύσαμε έναν ενιαίο μηχανισμό πρόληψης, απόκρισης και αποκατάστασης.

Είπα προηγουμένως για την τεχνολογία. Φέτος τα drones είναι διπλάσια από ότι ήταν πέρσι. Και πιστέψτε με ότι είναι μια επιπρόσθετη βοήθεια στην προσπάθεια της επιτήρησης και της πρόληψης διότι μας δίνει την εξής τεχνολογική δυνατότητα: Επιχειρούν, κατ’ αρχάς, είκοσι τέσσερις ώρες το εικοσιτετράωρο, έχουν θερμικές κάμερες, μπορούν να πιάσουν κατ’ ευθείαν στην εικόνα τον καπνό προτού εξελιχθεί ακόμα σε μεγάλη πυρκαγιά, με αποτέλεσμα να είναι πιο γρήγορη η απόκριση επί του πεδίου και από εναέριες και από επίγειες δυνάμεις. Πέρσι τα drones τα οποία επιχειρούσαν ήταν σαράντα πέντε, φέτος είναι ογδόντα δύο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα drones;

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Ναι, τα drones. Μάλιστα.

Τα φετινά drones έχουν προέλθει από μια δωρεά -το έχω πει ξανά δημοσίως, δε είναι κρυφό- του ΔΕΔΔΗΕ προς το Πυροσβεστικό Σώμα. Μέσα από το «ΑΙΓΙΣ», όμως, θα αποκτήσουμε και δικά μας ιδιόκτητα εκατόν ένα drones. Άρα, θέλω να πω ότι το «ΑΙΓΙΣ», το οποίο πολύ, αν θέλετε, το έχετε υποβαθμίσει ή ακόμα και λοιδορήσει, είναι ένα πρόγραμμα το οποίο πραγματικά μας δίνει τεράστιες δυνατότητες τεχνολογικές σε μέσα, στα ΜΑΠ, στα οποία αναφερθήκατε, δηλαδή στα ατομικής προστασίας για τους πυροσβέστες μας.

Βεβαίως πάντα υπάρχουν ανάγκες. Δεν θα κρύψω τα προβλήματα κάτω από το χαλί. Όμως, χρόνο με τον χρόνο αυτό βελτιώνεται.

Επίσης, το ANTINERO, κυρίες και κύριοι συνάδελφοι, είναι ένα πρόγραμμα πρόληψης. Αναφέρθηκε πολύ σωστά ότι δυστυχώς και λόγω της αστυφιλίας και της εγκατάλειψης της υπαίθρου, για περίπου πενήντα με εξήντα χρόνια η ύπαιθρός μας είχε εγκαταλειφθεί. Είχαμε δασώσεις ακόμα και μέσα στα χωριά. Το πρόγραμμα ANTINERO τα τελευταία τέσσερα χρόνια ύψους περίπου 600 εκατομμυρίων ευρώ, ένα πρόγραμμα πρόληψης –γιατί αναφερθήκατε όλοι στην πρόληψη- τι σημαίνει στην πράξη; Το ANTINERO είναι διανοίξεις αντιπυρικών ζωνών, είναι καθαρισμοί δασών, δηλαδή αφαίρεση της πρόσθετης ύλης που βρίσκεται μέσα στα δάση μας, είναι συντηρήσεις των δεξαμενών, είναι προσθήκες νέων μέσων. Όλα αυτά έχουν γίνει τα τελευταία τέσσερα χρόνια. Προφανώς θα μπορούσε να γίνει και κάτι παραπάνω και πρέπει να συνεχιστεί αυτό το πρόγραμμα. Ενώ επί της αρχής όλα αυτά τα χρόνια χρηματοδοτείται από την Ευρωπαϊκή Ένωση, είμαι βέβαιος ότι θα βρεθούν οι πόροι να συνεχίσει και τα επόμενα χρόνια. Είναι ένα πολυτιμότατο πρόγραμμα.

Οι δήμοι φέτος πήραν 40 εκατομμύρια μόνο για τα ζητήματα της πολιτικής προστασίας, δηλαδή υποχρεούνται να τα κάνουν μόνο…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλοι οι δήμοι 40;

**ΙΩΑΝΝΗΣ ΚΕΦΑΛΟΓΙΑΝΝΗΣ (Υπουργός Κλιματικής Κρίσης και Πολιτικής Προστασίας):** Προσέξτε: Όλοι οι δήμοι 40, κυρία Κωνσταντοπούλου, όταν πριν από δύο χρόνια το αντίστοιχο ποσό ήταν 18,5 εκατομμύρια. Διπλασιάστηκε. Να δούμε την εκκίνηση και το πού βρισκόμαστε τώρα. Τα 40 τού χρόνου μπορεί να γίνουν 50 ή 60. Είναι όμως μόνο για δράσεις πολιτικής προστασίας, κυρίως για να προσλάβουν εποχιακό κόσμο για τους καθαρισμούς των δικών τους δημοτικών οικοπέδων, να πάρουν κάποιο μηχάνημα, να προχωρήσουν σε ενέργειες ελέγχου. Πέρσι εφαρμόστηκε για πρώτη φορά ο μηχανισμός του καθαρισμού των οικοπέδων. Φέτος συνεχίστηκε και μάλιστα έχει επιληφθεί το Πυροσβεστικό Σώμα όσον αφορά τις καταγγελίες των ελέγχων και συνεχίζονται οι έλεγχοι από το προηγούμενο χρονικό διάστημα. Είδαμε, για παράδειγμα, και στην περσινή φωτιά στον Βαρνάβα, αλλά μπορώ να πω και στην τωρινή της Χίου ότι δυστυχώς όπου υπήρξε ακαθάριστο οικόπεδο και καταστροφές, είχαμε και πολύ γρήγορη μετάδοση της πυρκαγιάς. Αντίθετα, όπου ήταν καθαρισμένο το οικόπεδο είχαμε ανακοπή της πυρκαγιάς και όχι καταστροφές απ’ όπου πέρασε.

Συνεπώς, ξεκινώντας από την ευθύνη της πολιτείας και πηγαίνοντας μετά στην Τοπική Αυτοδιοίκηση πρώτου και δεύτερου βαθμού, υπάρχει και μια ατομική ευθύνη του πολίτη. Δεν πρέπει να το ξεχνάμε αυτό. Πρέπει να υπάρξει η κουλτούρα της πολιτικής προστασίας σε όλους μας. Δεν μπορούμε να μην καθαρίζουμε το οικόπεδό μας ή να βλέπουμε του γείτονα ακαθάριστο και να λέμε «κλείνω τα μάτια, δεν θα έλθει σ’ εμένα η καταστροφή».

Σε κάθε περίπτωση, κυρίες και κύριοι συνάδελφοι, νομίζω ότι η διαφωνία, η διαφορετική προσέγγιση, η κριτική προφανώς και αποτελούν συστατικά της κοινοβουλευτικής μας δημοκρατίας. Σε κάθε περίπτωση, όμως, το να υπάρχει από κάποιους –ευτυχώς στην ουσία μειοψηφίες- στείρα αντιπολίτευση σίγουρα δεν βοηθάει, γιατί νομίζω ότι τουλάχιστον ο τομέας της πολιτικής προστασίας είναι ένας τομέας που μπορεί να υπάρξουν εθνικές συναινέσεις.

Θεωρώ, λοιπόν, ότι το παρόν σχέδιο νόμου επιλύει μια σειρά από ζητήματα. Επαναλαμβάνω ότι δεν είναι αυτό το νομοσχέδιο το οποίο θα αλλάξει όλη τη φιλοσοφία, γιατί θα έλθει ένα γενικότερο νομοσχέδιο. Συνεπώς, νομίζω ότι μπορούμε να το υπερψηφίσουμε, ή έστω κάποιες διατάξεις του, με πολύ μεγάλη πλειοψηφία.

Θα κλείσω, κύριε Πρόεδρε, κυρίες και κύριοι συνάδελφοι, δίνοντας δύο απαντήσεις σε μία-δύο τοποθετήσεις που άκουσα από συναδέλφους.

Αναφέρθηκε ο Κοινοβουλευτικός Εκπρόσωπος του ΠΑΣΟΚ κ. Γερουλάνος σε μια σειρά από προτάσεις, μάλιστα χρησιμοποιώντας τη φράση «φανταστείτε να είχαμε αυτό» ή «φανταστείτε να είχαμε εκείνο». Τα πρώτα τέσσερα-πέντε λεπτά της ομιλίας του είναι στην ουσία όλο το Πρόγραμμα ΑΙΓΙΣ. Δεν το φανταζόμαστε, κύριε συνάδελφε. Νομίζω ότι θα με ακούσει και θα πάρει και τα Πρακτικά. Είναι αυτήν τη στιγμή σε εξέλιξη, είναι στην ουσία ένας σχεδιασμός ο οποίος τα επόμενα χρόνια πραγματικά θα θωρακίσει τη χώρα.

Ρωτήθηκα από την κ. Γεροβασίλη –και κλείνω μ’ αυτό- πόσα εναέρια μέσα έχει φέτος η χώρα μας. Έχουμε 80 με 85, ανάλογα με την ημερήσια διαθεσιμότητα, 49 νοικιασμένα, όπως είναι η σύμβαση η οποία «τρέχει» από πέρσι και περίπου 30 με 35, ανάλογα με τη διαθεσιμότητα του εθνικού στόλου. Όσο θα προστίθενται και τα μέσα από το ΑΙΓΙΣ, αντιλαμβάνεστε ότι τόσο πολύ θα θωρακίζεται και η χώρα.

Σε κάθε περίπτωση, δεν μπορώ παρά να συμφωνήσω ότι όσα μέσα και να έχουμε, όσο και να αυξήσουμε το ανθρώπινο δυναμικό μας, αν δεν αλλάξει η κουλτούρα από το κράτος μας πάνω απ’ όλα, από την Τοπική Αυτοδιοίκηση πρώτου και δεύτερου βαθμού, αλλά και από τον πολίτη όσον αφορά την πολιτική προστασία, το τι πρέπει να κάνει ο καθένας μας, τόσο τα μέσα όσο και το ανθρώπινο δυναμικό δεν θα μας φτάνουν.

Μ’ αυτές τις σκέψεις, κυρίες και κύριοι συνάδελφοι, σας καλώ έστω και τώρα να υπερψηφίσετε το παρόν σχέδιο νόμου ή έστω τις περισσότερες διατάξεις του, καθώς όπως είπαν όλοι οι φορείς με τις ειδικότερες παρατηρήσεις, πραγματικά κινείται προς τη σωστή κατεύθυνση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας «Πλαίσιο για την ενίσχυση της ανθεκτικότητας: Διατάξεις για την πολιτική προστασία και το Πυροσβεστικό Σώμα».

Σας επισημαίνω ότι η ψηφοφορία περιλαμβάνει την αρχή του νομοσχεδίου, είκοσι άρθρα, το ακροτελεύτιο άρθρο και το σύνολο.

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Μετά την ολοκλήρωση της ψηφοφορίας, το σχέδιο νόμου του Υπουργείου Κλιματικής Κρίσης και Πολιτικής Προστασίας «Πλαίσιο για την ενίσχυση της ανθεκτικότητας: Διατάξεις για την πολιτική προστασία και το Πυροσβεστικό Σώμα» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολό του και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Ομόφωνα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ομόφωνα, γιατί δεν είχε ούτε τροπολογίες ούτε νομοτεχνικές, άρα μπορεί να γίνει η ψήφιση ομόφωνα.

**ΠΡΟΕΔΡΕΥΩΝ (Αθανάσιος Μπούρας):** Η τροπολογία ήταν η δική σας. Κι εγώ είχα την απορία, όταν το διάβασα για να το εκφωνήσω.

Επομένως, το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεσθε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 11.08΄ λύεται η συνεδρίαση για την Παρασκευή 27 Ιουνίου 2025 και ώρα 9.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**